
ISTORINĖ PASTABA 


Europos istorija pirmoje XVI amžiaus pusėje kupina politi- 
nių ir religinių neramumų. Korumpuotai Katalikų bažnyčiai, 
kurios centras Romoje, grasina protestantizmas, kylantis dėl 
Martyno Liuterio maišto 1517 metais. Jis greitai nuvilnija per 
Vokietiją ir Šiaurės Europą. 

Italija buvo nusėta daugybės miestų-valstybių. Jiems grėsė 
puolimai tiek iš vidaus, tiek iš išorės, ypač iš Prancūzijos ir Is- 
panijos, valdomos Šventosios Romos imperatoriaus Karolio V. 

Patys galingiausi Italijos miestai buvo Roma ir Venecija. 
Žlugus Florencijos šlovei, suklestėjęs Renesanso menas ir kul- 
tūra persikėlė į Romą, kur buvo globojamas popiežių. Tuo metu 
Venecija, įsikūrusi prie Adrijos žiočių, vis dar buvo savo šlovės 
viršūnėje. Respublika, vadovaujama didelės kilmingųjų grupės, 
puikavosi nuostabiu vidaus politikos stabilumu, kosmopolitiš- 
kais gyventojais, Vakarų Viduržemio jūros regiono kontrole ir 
nepaprastai turtinga ekonomika dėl užsienio prekybos ir ko- 
mercinės veiklos. Venecija it medaus puodas viliojo pirklius, 
keliautojus, nuotykių ieškotojus. 

Istorija, kurią skaitysite, prasideda 1527 metais Romoje. 


PIRMOJI DALIS 


PIRMAS SKYRIUS 


Roma, 1527 metai 


Mano ponia, Fjameta Bjančini, pešiojo antakius ir kandžiojo 
lūpas, kad šios būtų raudonesnės, kai įvyko neįsivaizduojamas 
dalykas - Šventosios Romos imperatoriaus armija pramušė 
skylę amžinojo Viešpaties miesto sienoje ir į vidų pasipylė pu- 
siau išbadėję ir išprotėję jos būriai, pasiryžę plėšti bei kankinti. 

Tuo metu Italija buvo tarsi gyva šachmatų lenta, žaidžian- 
ti pusės Europos ambicijomis. Karas, panašiai kaip ir derliaus 
nuėmimas, grėsė visą laiką. Sąjungos, sudarytos Žiemą, būdavo 
nutraukiamos pavasarį. Kai kuriose vietose moterys kas antrus 
metus gimdė vaikus nuo tėvų - užpuolikų. Nuostabiame ir šlo- 
vingame Romos mieste mes, globojami Viešpaties, suglebome. 
Tačiau tais laikais viskas buvo taip nepastovu, jog net šventieji 
tėvai sudarydavo nuodėmingas sąjungas, o popiežius, kurio ve- 
nomis tekėjo Medičių giminės kraujas, visuomet labiau mėgo 
politiką nei maldą. 

Keletą paskutinių dienų prieš užvaldant siaubui, Roma vis 
dar negalėjo patikėti, kad artėja jos galas. Kalbos tarsi dvokas 
sklido gatvėmis. Mūrininkai, tvirtinantys miesto sienas, pasa- 
kojo apie galingą ispanų armiją, pagausintą kohortomis vokie- 
čių liuteronų, įsiaudrinusių girtaujančių vienuolių, kurie grobė 
ir prievartavo pakeliui į pietus. Žiauriausi šioje armijoje buvo 
ateiviai iš Naujojo pasaulio. Tačiau kai Romos gynybinė armi- 
ja, vadovaujama kilmingojo Renco de Čerio, žygiavo gatvėmis 


kviesdama savanorius statyti barikadas, šie kraujo ištroškę mil- 
žinai tarsi apmirė ir šliaužė ant kelių, šiknaskyles spausdami 
prie žemės, išleisdami laukan visą supuvusį maistą ir prastą 
vyną, kurį jie rijo keliaudami. Šioje pasakojimo versijoje priešas 
buvo pavaizduotas toks niekingas, kad jei jų kareiviai ir būtų 
sugebėję pakelti šautuvus, jokia artilerija nebūtų jiems padėju- 
si. Ir jei mūšio laukuose būtų buvę pakankamai stiprių romė- 
nų, mes juos, bandančius pasprukti, būtumėm paskandinę savo 
myžaluose ir pajuokose. Visada apie karo džiaugsmus daugiau 
kalbama, nei jų yra iš tiesų. Tačiau ateityje viltis laimėti mūšį 
apšlapinant ir pasitelkus beatodairišką narsumą buvo pakan- 
kamai viliojanti, todėl primasino keletą nuotykių ieškotojų, 
kurie neturėjo ką prarasti. Tarp jų buvo ir mūsų arklininkas, 
išvykęs kitą popietę. 

Po dviejų dienų armija atvyko prie miesto vartų, ir mano 
ponia pasiuntė mane parsivesti arklininką. 

Vakare mūsų nuodėmingo ir triukšmingo miesto gatvės nu- 
tilo. Turčiai jau buvo įsigiję asmenines armijas, o kitiems teliko 
gintis užrakinant duris ir prastai užkalant langus. Nors šleivoju 
smulkiais žingsneliais, tačiau tarsi naminis balandis sugebu rasti 
kryptį be visų vingių ir posūkių, nes jau seniai įsiminiau Romos 
gatves. Kartą mano ponia linksmino klientą, pirklį kapitoną, 
kuris mano išsigimimą neteisingai palaikė ypatingu Dievo ma- 
lonės ženklu ir pažadėjo man didelius turtus, jei surasčiau kelią 
į Vest Indiją atviroje jūroje. Tačiau nuo pat gimimo nuolatos 
sapnuoju košmarą, kuriame milžiniškas paukštis pakelia mane 
savo nagais ir išmeta į vandenyno platybes. Dėl šitos ir dar dėl 
kai kurių kitų priežasčių visuomet bijojau vandens. 

Išvydęs sienas nepamačiau nei stebėtojų, nei sargybinių. Iki 
šiol jie mums buvo nereikalingi, nes mūsų netvarkingai įreng- 
tais įtvirtinimais labiau žavėjosi antikvarai, o ne generolai. Lip- 
damas stačiomis pakopomis įtempiau šlaunis taip, kad jos net 
ėmė drebėti. Užsiropščiau į vieną iš šoninių bokštų ir akimirką 
sustojau atsipūsti. Prie sienos, akmeniniame praėjime, gulėjo 
du suglebę vyrai. Virš jų ir manęs girdėjosi duslus dejavimas, 

tarsi tikintieji giedotų litaniją bažnyčioje. Tuo metu mano troš- 
kimas sužinoti, kas įvyko, buvo daug stipresnis, nei baimė tai 
išvysti. Todėl kaip tik sugebėdamas užsikabarojau ant nelygių 
ir sudaužytų akmenų, kol galėjau viską apžvelgti. 

Apačioje, kiek akys aprėpė, tvyrojo tamsos dykuma, kurioje 
mirgėjo šimtai žvakių liepsnelių. Naktyje aimanavimas sklido 
lyg palengva pučiantis vėjas, tartum melstųsi ar kalbėtų per 
miegus visa armija. Anksčiau netgi aš slaptai tikėjau mitu apie 
tai, kad mes - nenugalimi. Dabar supratau, kaip jautėsi Trojos 
gyventojai, pažvelgę nuo savo sienų ir išvydę prieš akis graikų 
stovyklą, kur mėnesienoje kerštingai žvilgėjo jų nublizginti sky- 
dai. Siaubas persmelkė mano vidurius, kai nušliaužiau žemyn 
ant dantytos sienos ir, įsiūčio pagautas, nuėjau spyriais žadinti 
miegančių sargybinių. Atsmaukęs nuo galvų sutanų gobtuvus 
pamačiau, jog tai du jauni vienuoliai, kažin ar pakankamai su- 
augę, kad galėtų susijuosti juostas, o jų veidai buvo papurtę ir 
perkreipti. Išsitiesiau visu ūgiu ir akylai, prikišdamas veidą, pa- 
žvelgiau į pirmąjį. Jis atsimerkė ir suspiegė manydamas, kad 
priešas atsiuntė didžiagalvį, išsišiepusį velnią nugabenti jį gyvą 
į pragarą. Jo baimės klyksmas pažadino kompanioną. Pridė- 
jau pirštus prie lūpų ir vėl išsiviepiau. Dabar jie abu sucypė. 
Pelnytai džiaugdavausi malonumu, gąsdindamas bažnyčios 
tarnus. Tačiau tuo metu norėjau, kad jie išdrįstų man pasiprie- 
šinti. Alkanas liuteronas jau būtų persmeigęs abu savo durtuvu 
jiems dar nespėjus ištarti Dominus vobiscum. Vienuoliai, pa- 
klaikę iš siaubo, skubiai persižegnojo ir, kai ėmiau juos kvosti, 
pamojo man link Šv. Dvasios vartų, kur, pasak jų, gynyba buvo 
stipresnė. Per visą savo gyvenimą buvau ištobulinęs tik vieną 
strategiją — prikimšti pilvą, bet negi aš žinojau, kad Šv. Dvasios 
vartai - pati silpniausia miesto vieta. Iki pat gynybinių sienų 
driekėsi kardinolo Armelinio vynuogynai, o ūkininko namas 
buvo įmūrytas į miesto sienos akmenis. 

Mūsų armija tuo metu, kai ją radau, buvo susispietusi grupe- 
lėmis aplink pastatą. Pora laikinų sargybinių pamėgino mane 
sustabdyti, tačiau kai jiems pasakiau, kad noriu dalyvauti mū- 

šyje, jie nusikvatojo ir praleido mane, o vienas nevykusiai spy- 
rė, nepataikydamas man į užpakalį mažų mažiausiai vos ne per 
mylią. Niekur neradau arklininko. Bet tai, ką pamačiau, mane 
įtikino, kad pakaks vienintelio puolimo, ir Roma atsivers taip 
lengvai, kaip žmona išskečia kojas patraukliam kaimynui. 

Grįžęs namo radau savo ponią miegamajame jau atsibu- 
dusią ir papasakojau jai, ką mačiau. Ji kaip visuomet atidžiai 
išklausė. Mes truputį paplepėjome, o paskui, kai apgaubė mus 
naktis, nutilome. Mūsų mintys nuo dabartinio gyvenimo, ku- 
pino šilumos ir saugumo, nuklydo į siaubingą ateitį, kurią mes 
kažin ar galėjome įsivaizduoti. 

Kai tik prašvitus prasidėjo puolimas, mes jau darbavomės. 
Dar prieš aušrą pažadinau tarnus, ir mano ponia liepė jiems pa- 
dengti didįjį stalą auksinėje svetainėje. Ji įsakė virėjui paskersti 
riebiausią paršą ir iškelti tokią puotą, kokia paprastai būdavo 
ruošiama tik kardinolams ar bankininkams. Nors kai kas pa- 
tylomis reiškė nepasitenkinimą, tačiau tokia buvo jos galia, - o 
gal ir tarnų neviltis, - kad tuo metu bet koks planas atrodė pa- 
guodžiantis, netgi toks, kuris atrodė visai beprasmiškas. 

Prieš tris ar keturias dienas iš namų jau buvo išgabentas pats 
matomiausias turtas: didžiosios agato vazos, sidabrinės lėkštės, 
majolikos indai, paauksuotos krištolinės Murano taurės, skir- 
tos gėrimui, ir geriausi lininiai baltiniai, iš pradžių įvynioti į 
siuvinėtas šilkines užuolaidas, o paskui į sunkius flamandiškus 
gobelenus, vėliau sukišti į dvi skrynias. Mažesnioji buvo taip 
gausiai papuošta aukso ir medžio raštais, kad, norint ją išsau- 
goti nuo drėgmės, reikėjo įvynioti į maišinį audeklą. Prireikė 
virėjo, arklininko ir abiejų dvynių, kad skrynios būtų išvilktos 
į kiemą, kur po grindinio plokštėmis, šalia tarnų išviečių, buvo 
iškasta didelė duobė. Kai skrynios buvo užkastos ir užverstos 
šviežių išmatų sluoksniu (baimė puikiai laisvina vidurius), mes 
išleidome penkias kiaules, prieš keletą dienų įsigytas už smar- 
kiai pakeltą kainą. Jos voliojosi ir snukiu rausė žemę, kriuksė- 
damos iš malonumo taip, kaip sugeba tik paršai, besivartydami 
mėšle. 

Nelikus nė kvapo to, kas bylotų apie dideles vertybes ir tur- 
tus, mano ponia nusiėmė savo puikųjį vėrinį, - tą, kurį buvo 
užsikabinusi per puotą Strocių rūmuose, kai menes apšvie- 
tė skeletai su žvakėmis ant šonkaulių, o vynas, kaip dauguma 
vėliau prisiekinėjo, buvo tirštas ir stiprus tartum kraujas, - ir 
kiekvienam tarnui davė po du didelius perlus. Ji pasakė, kad li- 
kusius jie galės pasidalyti tik tuomet, jei, praėjus sunkiausioms 
dienoms, skrynios bus rastos neatidarytos. Lojalumas yra pre- 
kė, įgyjanti vertę tik kruvinais laikais. Fjameta Bjančini buvo 
tokia darbdavė, kurią visi ir mylėjo, ir jos bijojo. Tokiu būdu ji 
mokėjo išmintingai nuteikti kiekvieną tiek prieš patį save, tiek 
prieš ją pačią. O kur ji paslėpė likusius papuošalus, niekam to 
neatskleidė. 

Po tokių darbų namas atrodė kukliai, tarsi čia būtų gyvena- 
ma ne itin turtingai: prasti papuošimai, dvi liutnios, miegama- 
jame - dievobaiminga Madona, medinė plokštė su kūningomis 
nimfomis salone. Toks papuošimas tikrai atitiko abejotiną jos 
užsiėmimą. Taip pat nedvokė jokiu pertekliumi kaip daugu- 
moje kaimyninių daugiaaukščių namų, palazzi. Iš tiesų, kai po 
keleto valandų pasigirdo siaubingas klyksmas, o bažnyčių var- 
pai ėmė vienas po kito skambėti pranešdami, kad mūsų gynyba 
pralaužta, vienintelis aromatas, sklindantis iš mūsų namų, buvo 
lėtai savo sultyse kepamo paršo kvapas. 


Tie, kurie išgyveno iki šių dienų, lyg ir su pagarbia baime pa- 
sakojo apie pirmąjį sienų pralaužimą, apie tai, kaip auštant ir 
žiaurėjant mūšiui, iš pelkių, tvyrančių už priešo eilių, pakilo 
tirštas ir nepermatomas lyg sriuba rūkas, apačioje apsupdamas 
atakuojančiųjų minias taip, kad mūsų gynyba negalėjo taikliai 
šaudyti į juos tol, kol jie, tarsi šmėklų armija, kriokianti iš rūko, 
jau puolė mūsiškius. Po to, nors ir kiek drąsos būtume sukaupę, 
nieko negalėjome padaryti prieš jų gausybę: arkebuzos šūvis 
išmušė komunijos paplotėlio dydžio skylę jų vado, didžiojo Ka- 
rolio de Burbono, krūtinėje. Vėliau juvelyras Benvenutas Čeli- 

nis girdavosi savo stebuklinguoju šūviu bet kam, kas tik klausy- 
davosi jo. Tada jis gyrėsi viskuo. Išgirdę jį tauškiant (jis niekada 
nesiliovė plepėjęs tiek kilmingųjų rūmuose, tiek smuklių lan- 
dynėse), jūs pamanytumėte, kad tik jis vienas gynė miestą. Šiuo 
atveju mes turėtume kaltinti būtent jį, nes, priešams netekus 
vado, niekas nebegalėjo sustabdyti jų beprotybės. Pro pirmą- 
ją angą jie pasipylė į miestą tarsi didžiulis tarakonų būrys. Jei 
būtų sunaikinti tiltai per Tiberį, kaip patarė gynėjų vadas de 
Čeris, mes būtume galėję užspeisti juos Trastaverėje ir išlaikyti 
tiek laiko, kiek mums reikėtų tam, kad vėl surinktume kovoto- 
jus. Tačiau Roma pasirinko ne išmintį, bet patogumą ir, anksti 
užėmus Ponte Sistą, jau niekas jų nebegalėjo sustabdyti. 

Ir taip 1527-aisiais mūsų Viešpaties metais, gegužės mėnesio 
6 dieną, prasidėjo antrasis Romos plėšimas. 


Kas negalėjo būti paimtas įkaitu, ko nebuvo galima išnešti, tas 
buvo nužudytas arba sunaikintas. Paprastai dabar sakoma, kad 
daugiausia žalos padarė liuteronų landsknechtų būriai. Nors 
Šventosios Romos imperatorius Karolis V, regis, buvo prisiekęs 
Viešpaties gynėjas, bet nesibodėdavo panaudoti eretikų kardų 
tam, kad pagausintų savo armiją ir išgąsdintų priešus. Jiems 
Roma buvo gardus kąsnelis, pati Antikristo irštva, ir, kadangi 
jie buvo samdiniai, o imperatoriui buvo patogu nemokėti jiems 
atlyginimų, šie skubėjo ne tik prisikimšti kišenes, bet ir išvalyti 
savo sielas. Kiekviena bažnyčia - tai ištvirkimo kloaka, kiekvie- 
nas vienuolynas - Kristaus kekšių prieglauda, o kiekvienas naš- 
laitis, pasmeigtas ant durtuvo (jų kūneliai buvo per maži, kad 
vertėtų šaudyti) — siela, išgelbėta nuo erezijos. Nors tai gal ir 
tiesa, turėčiau pasakyti, kad kartu su klyksmais girdėjau besikei- 
kiant tiek ispaniškai, tiek vokiškai, ir kertu lažybų, kad kai trau- 
kiami mulų pilni aukso lėkščių ir gobelenų vežimai galų gale 
paliko Romą, jie pasuko ir link Ispanijos, ir link Vokietijos. 

Jei pirmojo puolimo metu jie būtų judėję kur kas greičiau 
ir plėšę mažiau, tikriausiai būtų sučiupę visų svarbiausią gro- 


14 


bį - patį Šventąjį Tėvą. Tačiau kai jie pasiekė Vatikano rūmus, 
popiežius Klementas VII, pasikėlęs sijonus (po jais, be abejo, jo 
riebaus pilvo slepiami, glaudėsi bent pora kardinolų), su tuzinu 
maišų, skubiai prikimštų deimantų ir šventųjų relikvijų, spruko 
į Kastel Sant Andželą taip, tarsi pats šėtonas liptų jam ant kul- 
nų. Grobikai buvo visai arti ir, pralėkus popiežiui, tiltas buvo 
pakeltas taip skubiai, kad tuzinas kunigų ir dvariškių pakibo 
ant jo grandinių, kol priešai nenupurtė jų, stebėdami, kaip tie 
skęsta griovyje. 

Priartėjus mirčiai likusius gyvuosius apėmė klaiki baimė dėl 
savo sielų. Kai kurie bažnyčios tarnai, nujausdami artėjant Die- 
vo bausmę, ėmė priiminėti išpažintis ir pardavinėti indulgen- 
cijas už dyką. Tačiau buvo ir tokių, kurie susikrovė šiek tiek pi- 
nigėlių, pardavinėdami atleidimus lupikiškomis kainomis. Gal 
Viešpats ir stebėjo jų darbą? Iš tiesų, kai liuteronai surado juos, 
sulindusius kaip žiurkes į tamsiausius bažnyčių kampus, ap- 
glėbusius savo pūpsančius rūbus, juos apėmė toks pyktis, kad, 
pirma, iš jų buvo iškratytas visas turtas, o po to - žarnos. 

Tuo metu mūsų namuose, tolumoje garsėjant smurto riks- 
mams, visi skubiai šveitėme šakutes, šluostėme geresnes taures. 
Mano ponia, visuomet atidžiai puoselėjanti grožį, miegamaja- 
me baigė tvarkytis savo tualetą ir nulipo žemyn. Pro jos miega- 
mojo langą galima buvo matyti kažkokią Žmogystą, iš visų jėgų 
skuodžiančią gatve. Tas žmogus lėkdamas vis atmesdavo galvą, 
tarsi bijotų, kad jo neužlietų siaubinga banga. Neužilgo klyks- 
mai skardėjo taip netoli, jog galėjome išskirti atskirus agoniš- 
kus dejavimus. Atėjo laikas sukaupti jėgas savo pačių gynybai. 

Jai įeinant aš jau buvau sukvietęs visus tarnus į valgomąjį. 
Apie jos išvaizdą papasakosiu vėliau: visi namiškiai žinojo jos 
grožio galią ir tuo metu jiems labiau rūpėjo, kaip išgelbėti savo 
kailį, o ne stovėti ir su pagarba spoksoti į ją. O poniai užteko 
vienintelio žvilgsnio, kad viską perprastų. Jos kambarinė Adria- 
na gūžėsi jai iš kairės taip tvirtai apkabinusi save rankomis, 
kad atrodė, jog nebegalės kvėpuoti. Virėjas Baldezaras stovėjo 
tarpduryje. Jo veidas ir rankos blizgėjo nuo prakaito ir kepsnio 

riebalų, o tik ką padengto stalo gale stovėjo liekni dvynukai — 
namų patarnautojai. Jie abu laikė po stiklinę taurę dešinėje ran- 
koje ir skyrėsi tik tuo, kad vieno ranka labiau drebėjo. 

— Jei negali tinkamai išlaikyti taurės, pastatyk ją, Cakanai. — 
Mano ponios balsas buvo stiprus ir žemas. - Mūsų svečiai ne- 
padėkos tau, radę savo vietas po stiklo šukių krūva. 

Cakanas sudejavo, kai jo pirštai paleido taurės kojelę ir šioji 
nukrito į ištiestą Džakomo kairiąją ranką. Jis kaip ir visuomet 
iš anksto žinojo, ką padarys brolis. 

— Bravo, Džakomai! Vyną teks pilstyti tau. 

— Mano ponia... 

— Baldezarai? - vos pasisukdama ji kreipėsi į jį. 

— Rūsiuose yra trys šautuvai, o virtuvėje - stalčius, pilnas 
peilių. - Jis nusišluostė rankas į kelnes. - Jei kiekvienas paim- 
tume po vieną... 

- Jei kiekvienas paimsite po vieną, tai, prašau man pasaky- 
ti, kaip supjaustysite paršą? - dabar ji atsisuko ir pažvelgė jam 
tiesiai į akis. 

Baldezaras atlaikė įdėmų jos žvilgsnį: 

— Atleiskite man, ponia, tačiau tai beprotybė. Ar negirdite, 
kas čia vyksta? Mes patys dabar tapome kiaulėmis. Jie pjauna 
mus lyg kokią skerdieną. 

— Sutinku, kad jie taip daro. Ir nors jiems labai trūksta gerų 
manierų, nemanau, kad šie užkariautojai beatodairiškai pultų 
malšinti alkį rydami mus nužudytus ir pakepintus. 

Adriana, stovinti prie jos, pratisai suaimanavo ir susmuko 
ant grindų. Žengiau link jos, tačiau Fjameta savo žvilgsniu su- 
stabdė mane. 

- Kelkis, Adriana, - tarė ji griežtai. - Puikiai žinoma, kad 
moteriai parpuolus ant žemės daug lengviau užversti jos sijo- 
nus. Taigi tuojau pat kelkis! 

Adriana atsikėlė užgniaužusi verkšlenimą. Net oras virpėjo 
kambaryje nuo jos nervinimosi. 

Fjameta pasisuko ant kulno, ir aš stebėjau, kaip įsiūtis susi- 
duria su baime. 

— Kas jums visiems darosi? — Ji staiga taip stipriai atsirėmė 
į stalą, kad net visi įrankiai sužvangėjo. - Pamąstykite, juk jie 
negali mūsų visų išžudyti. Likusius gyvuosius klasta gelbės taip 
kaip atbukusių peilių rinkinys. Dėl jų, Baldezarai, turėtum žinoti, 
jog tau atleidžiu, nes tavo padažai atperka siaubingas išpjovas. 

— Kai jie čia ateis, drįstu pasakyti, dar bus tokių, kurie trokš 
kekšių ir kraujo praliejimo. Tačiau bus ir tokių, kuriems jau 
viso šito iki kaklo. Pragaras net ir savo velnius paspirgina. Nuo 
šių pasiutusių žudynių galima ir išprotėti, ir susirgti. Taigi mes 
gelbėsime juos nuo jų pačių. Ketiname atverti jiems savo namų 
duris - pasiūlyti patogų ir vaišingą gyvenimą, supažindinti su 
menu, kurį mes gerai išmanome. Už tai, jei mums pavyks, jie 
paliks mus gyvus, nors ir pasiims - iš tiesų, tai mes jiems pa- 
siūlysime - įrankius, taures, kilimėlius, pigius niekučius, viską, 
ką galima nuplėšti nuo sienų. Kai visą laiką trankaisi keliais, 
toji vieta, į kurią atvyksti kaip į namus, gali teikti ypač didelį 
nusiraminimą. Be to, čia saugu susikrauti grobį. Ir vienintelis 
dalykas, geresnis už paleistuvę, puikus virėjas. O šiuose namuo- 
se, drįstu jums priminti, yra ir virėjas, ir ištvirkusi moteris. 

Pastojo tyla, ir aš vos ne girdėjau kitos publikos aplodismen- 
tus: bažnyčios tarnų, bankininkų, mokslo vyrų ir šiaip galingų 
žmonių, kurie privalgę ir prisigėrę iki soties, maloniai diskutavo 
su gražia moterimi, kurios elegantiškumą dar pagardina grubu- 
mas - šiuo talentu mano ponia ypač pasižymi. Tačiau dabar nie- 
kas neplojo. Ar tarnai ja patikėjo? Mane ji pakankamai įtikino. 
Nesvarbu, kiek ilgai jie čia bus, tačiau nė vienas iš jų nesujudėjo. 

Ji įkvėpė ir tarė: 

— Taigi tiems, kurie to nori - štai durys. 

Ji laukė. 

Pagaliau niurnėdamas pasisuko virėjas. 

- Pats vienas čia tvarkausi. Reikia mergiotės, kad padėtų. 

— Ji nepasiruošusi. Dirbsi su vienu iš vaikinų. Cakanai, nebi- 
jok, tu nebūsi ilgam atskirtas. O tu, Džakomai, paruoši degtu- 
vus žvakėms uždegti. Noriu, kad temstant jos būtų laikikliuose. 
Tau, Adriana, būtų naudinga apsivilkti geriausiais drbužiais. 

Pasiimk iš mano skrynios mėlyną suknelę su aukšta apykakle ir 
prie jos tinkančias satinines šlepetes. Truputį parausvink veidą, 
tačiau nedaug. Tu privalai būti miela, bet ne gundanti. Ir nesu- 
gaišk tam visos dienos. 

Mergina, dabar apimta džiaugsmo ir siaubo, žengė laiptų 
link. Kambariui ištuštėjus, Fjameta atsisėdo galustalėje. Šią aki- 
mirką šviesai krentant jai į veidą pamačiau smulkius prakaito 
karoliukus ant odos. 

— Puikiai atlikta, - tariau ramiai. - Dabar nė vienas neišeis. 

Ji trūktelėjo pečiais ir užsimerkė. 

— Tada galbūt jie čia ir mirs. 

Kurį laiką sėdėjome klausydamiesi. Lauke darėsi vis triukš- 
mingiau. Greitai šias kelias prarastas sielas puls bepročiai. 

Tačiau aš abejojau ir, kaip ten bebūtų, paprasčiausiai ėmiau 
ir pasakiau: 

— Ar mes sugebėsime? 

Ji papurtė galvą. 

— Kas ten žino? Jei, kaip šnekama, jie tokie išbadėję ir pavar- 
gę, tai gal mums ir pavyks. Melskimės už ispanus. Nesu suti- 
kusi nė vieno, kuriam gyvybės syvai nebūtų gardesni už mirties 
dieviškumą. Jeigu jie liuteronai, tai mes geriau atkakliai kalbė- 
sime rožinį ir tikėsimės kankinio mirties. Bet aš pirmiau pilną 
pilvą prirysiu brangakmenių. 

— O kas toliau? Iškakosite juos pragare ir papirksite sargy- 
binius? 

Ponios juokas įžiebė mažą vilties kibirkštėlę. 

— Bučinai, tu pamiršai, kad esu kardinolo kurtizanė. Turiu 
tiek indulgencijų, jog galėčiau pakliūti į skaistyklą. 

— O kas liks kardinolo kurtizanės neūžaugai? 

— Esi per menkas, kad galėtum būti paslėptas po atgailaujan- 
čiojo skraiste, - tarė ji. Staiga triukšme išgirdome balsą, sakantį 
iškraipytus, tačiau atpažįstamus žodžius: „Casas de la gente no- 
bile... Estamos agui.“ 


* 


Kilmingųjų namai... Štai ir atėjome (isp.). 

Atrodo, priešai atvyko. Jei yra manančių, kad Viešpačiui pri- 
klauso šovė, tai šėtonui - sėkmė, ir jis pats pasirūpina savimi. 
Kiek žinau, Roma tą dieną tapo ta vieta, kur žaidžiama likimu. 
Kai reikėjo krūvas kūnų suversti į duobes, tarp jų buvo tiek 
nužudyta nekaltųjų, kiek kaltųjų liko gyvų. O kam priklausėme 
mes, tesprendžia kiti. 

Mano ponia atsikėlė, pasilygino sijonus taip, kaip puikiai 
apsirengusi moteris atsistoja pasitikti svečių. 

— Tikėkimės, kad jų kapitonas netoliese. Nenorėčiau iššvais- 
tyti savo geriausio auksinio brokato gaujai kareivių. O tu ge- 
riau pažiūrėk, kur Adriana. Jeigu ji panaši į kieno nors dukrą, 
tai gal išliks gyva ilgiau, nei būdama tarnaitė. Tik viena labai 
aišku, kad su nekaltybe mums teks atsisveikinti. 

Nuėjau link laiptų. 

— Bučinai! 

Atsisukau. 

— Ar dar prisimeni, kaip žongliruojama? 

- Jei ko nors išmokstama ankstyvoje jaunystėje, tai to nieka- 
da nepamirštama. Su kuo norėtum, kad Žaisčiau? 

Ji nusišypsojo ir tarė: 

— Su mūsų gyvenimais. 


Jiems prireikė daugiau laiko mus pasiekti, nei manėme. Tačiau 
prievartavimas ir plėšikavimas atima dar daugiau. Čia viso to 
buvo sočiai. Jau beveik sutemo, kai stovėjau ant stogo ir stebėjau, 
kaip jie apačioje plūsta gatve. Staugdami žmonės pasuko už kam- 
po. Priešakyje jų žengė kokie devyni ar dešimt, pusiau apsirengę, 
išsitraukę kardus. Atvertos burnos juodavo lyg duobės, o lauki- 
niai kūnai mėšlungiškai tampėsi tarsi jie būtų lėlės, pačio šėtono 
trūkčiojamos už virvelių ir verčiamos šokti pagal jo muziką. 


Kai jie pasiekė mūsų aikštę, piazza, netikėtai sustojo. Mieste 
buvo pilna turtingų namų: jie visi buvo užrakintomis durimis 

ir apsaugotais langais. Pora vyrų stovėdami sverdėjo. Roma tu- 
rėjo geresnio vyno nei tie vargingi kaimai, kuriuos jie nusiaubė, 
ir dabar jie jau buvo išsiurbę jo statines. Stambus vyras pagrie- 
bė kirvį iš vežimo ir, aukštai iškėlęs rankas, truputį svyruoda- 
mas į šonus pribėgo prie viename kampe esančių prieskonių 
pirklio namų ir suvarė kirvį į lango rėmą. Galima buvo girdėti, 
kaip per namą nuaidėjo traškesys ir kokius susijaudinimo šūks- 
nius jis sukėlė jo viduje. Tas garsas pritraukė likusiuosius kaip 
drugelius prie liepsnos. Maždaug tuzinui jų prireikė dešimties 
minučių, kad įsilaužtų į namo vidų. Kiti, stovėję už jų, stebėjo 
aikštę. Karininkas jau buvo beveik benulipąs nuo arklio, kai lei- 
dausi nuo stogo, norėdamas pašaukti ponią. Bet namo kiemas 
apačioje jau buvo tuščias. Vėl pasitraukiau prie stogo krašto 
ir tuomet išgirdau, kaip žemai atrakinamos pagrindinės durys. 
Pamačiau pro jas į aikštės sutemas išeinančią savo ponią. 

Ką jie išvydo, kai durys atsivėrė ir pasirodė ji? Per šį savo 
gyvenimo tarpsnį Fjameta Bjančini gaudavo daugiau kompli- 
mentų nei būtina. Dauguma jų buvo pakankamai svarbūs, kad 
juos būtų galima paslėpti didžiulėse skryniose po mėšlo krūva. 
Tačiau dabar mes elgsimės paprastai kaip ir tie vyrai, su ku- 
riais ji susidūrė. Fjameta stovėjo išsitiesusi visu ūgiu taip, kaip 
stovi tik turtingos moterys ir įpratusios joti aukštai iškėlus gal- 
vą virš minios. Be to, ji buvo graži. Jos oda buvo lygi ir blyški 
kaip alebastras, o krūtys pūpsojo taip sumaniai suveržtos auksu 
siuvinėtu korsažu, kad buvo rodoma tiek pat, kiek ir paslėpta: 
tobulai kuklus viliojimas mieste, pilname turtingų vyrų, besilai- 
kančių celibato. Jiems reikėjo apsimesti šventuoliais netgi tada, 
kai vaikščiodavo gatvėmis su atsikišusiais pimpalais, stačiais it 
kuolas ir paslėptais po bažnytiniais rūbais. 

Jos akys buvo žalios kaip šviežia žolė, lūpos - pilnos ir rau- 
donos, o skruostai priminė persiką. Tačiau jos plaukai ypač at- 
kreipdavo dėmesį. Jie buvo kaip aukso upė per pavasario po- 
tvynį, o atspalviai tokie sodrūs lyg plūstantis vanduo. Baltojo 
aukso ir saulėgrąžų spalvos sruogos, susimaišiusios su medaus 
ir raudonojo kaštono spalva - štai tokie keisti, bet natūralūs 

atspalviai. Buvo aiškiai matyti, kad tai Dievo, o ne kokio nors 
vaistinės buteliuko dovana. O kadangi ji neturėjo nei žiedo ant 
piršto, nei vyro namuose, tai, linksmindama svečius, paleisdavo 
plaukus laisvai kristi. O vakare, būdama geros nuotaikos arba 
apsimetusi įsižeidusia, juokdamasi atmesdavo galvą, ir jos tan- 
kūs plaukai plevendavo kaip užuolaida. Jeigu būdavai arti, ga- 
lėjai prisiekti, kad tik tau vienam nušvito saulė. 

Jos pasirodymas užkirto kelią šiems šlubuojantiems, vėzdais 
pasiramsčiuojantiems valstiečiams, dvokiantiems mirtimi ir 
girtuokliavimu. Tada Romoje buvo daug mielų moterų. Dau- 
guma jų dėl savo laisvo elgesio tapo mylimos. Ir kiekviena iš jų 
būtų buvusios kaip vėsaus vandens gurkšnis ištroškusiam vy- 
rui. Tačiau tik keletas buvo tokios sąmojingos kaip mano po- 
nia - ojos sąmojis buvo aštresnis už dantų krapštuką, - bet ne 
tokios klastingos, kai reikėdavo kovoti. 

— Labas vakaras, Ispanijos kariai! Būkite pasveikinti iš taip 
toli atkeliavę į mūsų puikųjį miestą! - Fjametos balsas buvo 
stiprus, 0 žodynas praturtintas daugybe posakių, išmoktų iš is- 
panų pirklių ir keliaujančių dvasininkų. Gera kurtizanė sugeba 
suvilioti aibe kalbų, o Roma išmokė pačias geriausias. - Kur 
jūsų kapitonas? 

Raitas vyras suko aikštėje ratus. Šalia buvo ir jo artimieji. 
Kai Fjametos balsas išsklaidė apžavus, jie ėmė artintis prie jos. 
čiai melsdamasis. Žavesio jam teikė ištiestas peilis. 

— Aš kapitonas, - tarė jis storu balsu, o vyrai už jo suaikčiojo 
ir suprunkštė. - O tu tikriausiai popiežiaus šliundra. 

Dabar vyras vos neužgulė jos. O ji nepajudėjo, tik dar labiau 
išsitiesė ir tapo kokiais dviem coliais aukštesnė už jį. 

— Šliundras, pone, jūs jau patvarkėte. Šie namai priklauso 
Fjametai Bjančini. Mes vyrams, dar neparagavusiems tikrojo 
romėnų vaišingumo, siūlome maistą ir pastogę. 

Jis suniurnėjo žvelgdamas į ją, tarsi tie žodžiai būtų jį ap- 
svaiginę. Trejetas už jo stovėjusiųjų žengė keletą žingsnių į 
priekį, nujausdami žudynes. Kapitonas jau buvo nulipęs nuo 

arklio ir skynėsi kelią pro susirinkusių vyrų būrelį. Šalia ma- 
nęs esančio Cakano rankos ėmė taip drebėti, jog pradėjau ne- 
rimauti dėl šautuvo jo glėbyje. Romoje būtų sunku surasti dar 
du gražesnius brolius, tačiau dvyniai Džakomas ir Cakanas taip 
sutartinai veikdavo, jog visada būdavo pavojinga juos atskirti. 
Arklininkas buvo dingęs. Mes neturėjome kito pasirinkimo. 

Vienas kareivis, kurio veidas buvo pajuodęs nuo šaudymo 
suodžių, stumtelėjo bičiulius į šoną ir prisiartino prie mano 
ponios, šį kartą kur kas arčiau. Jis palietė ranka jos kūną. Fja- 
meta stovėjo ramiai iki tol, kol ranka per colį priartėjo prie 
krūtinės. Tik staiga lyg vakarinė kregždutė ji dešine užlaužė 
jam ranką. Vyriškio klyksmas nuskambėjo paniekinamai ir 
kartu skausmingai. 

- Atsiprašau, pone, - tarė ji ir greitai lyg besiliejanti rašalo 
„dėmė kairiąja ranka ištraukė šilkinę siuvinėtą nosinaitę ir ištie- 
sė jam. - Jūsų purvinos rankos. Kai nusiprausite, labai džiaug- 
siuosi susipažindama su jumis. Prašyčiau paimti nosinaitę. 

Jis paėmė nosinę ir, skubiai nusišluostęs, vėl puolė ją. Taip 
ir nesužinojau, ar jis norėjo atiduoti nosinaitę, ar dar ko nors, 
nes tą akimirką mano ranka nuslydo. Cakanas, klaidingai su- 
pratęs mano baimingą mostą, pamanė, kad atėjo metas veikti. 
Laimei, šūvis nuskambėjo aukštai virš jų galvų. Jie nukreipė 
žvilgsnį ten. Iš už stogo pakraščio kyšojo trys šautuvai ir tu- 
zinas šluotkočių, panašių į šautuvų vamzdžius. Visa ši amuni- 
cija sviro į gatvę. Vis dar sklaidantis šūvio dūmams ore, galėjo 
pasirodyti, kad namai ginami. Bet vėliau mūsų abiejų - jos ir 
mano - nuomonės dėl to įvykio išsiskyrė. Aš taip sakiau, jog ji 
kad ir nebuvo pralošusi žaidimo, šūvis davė jiems laiko pamąs- 
tyti. O ponia manė, kad ir be šito ji būtų galėjusi juos nugalėti. 
Kaip ten bebūtų, jie dvejojo gana ilgai, todėl kapitonas sugebėjo 
prasisprausti į priekį. 

Jis buvo tokio pat ūgio kaip mano ponia. Veidas buvo dau- 
giau kaulėtas nei mėsingas. Nors nusiprausęs dešimčia metų 
ir pajaunėjo, bet žvilgsnis vis tiek nė kiek nesušvelnėjo. Zudy- 
mas - suaugusiųjų darbas net ir tuomet, kai žudo jauni. Vyriš- 

kiui iš po diržo kyšojo grubiai nupieštas miesto žemėlapis. Ve- 
žimas buvo prikrautas. Taigi su žemėlapiais jiems daug labiau 
sekėsi ieškoti lobių nei tiems, kurie aklai įsiutę plėšė. Jam ir jo 
vyrams jau pakako grobio, kad jie taptų turtingi. Tačiau kapito- 
no laipsnis ir jo veikla leistų jam pasirinkti pačius brangiausius 
daiktus. Vienas iš tokių kaip tik dabar ir stovėjo prieš jį. 

— Mano pone, - tarė Fjameta šypsodamasi, - prašau atleisti 
mano tarnams. Jie pernelyg stropiai gina savo šeimininkę. Aš 
esu ponia Fjameta Bjančini. Man malonu pakviesti jus ir jūsų 
vyrus į puotą mano namuose. Bučinai! - Visą tą laiką, kol išgir- 
dau šį šūksnį, jos akys nė akimirkos nenukrypo nuo kapitono 
veido. - Ar girdi mane? Mes tarp draugų, ir ginklai dabar mums 
nereikalingi. Meskite juos žemyn nuo stogo ir grįžkite į virtuvę! 

Padarėme taip, kaip buvo įsakyta. Trys seni šautuvai ir šeši 
šluotkočiai trenkėsi į grindinį, o kareiviai klykavo, susižavėję 
mūsų patetiška apgavyste. 

- Ponai, mes galime jums pasiūlyti žinduklį paršelį triufelių 
padaže, keptą gaidį, sūdytą lydeką ir gardžiausią saliamio rinki- 
nį. Jūs nepatikėsite, koks jų dydis!.. 

Vyrų juokas virto susižavėjimo šūksniais, ir mano ponia 
juokėsi kartu su jais. Bet ji per daug nejįsijautė ir vis stebėjo 
grobį, esantį priešais ją. 

— Po to jūsų laukia marcipanai, pieno pudingas, cukruoti 
vaisiai ir visa, kas geriausia iš mūsų rūsio atsargų. Mes turime 
aukščiausios kokybės bičių vaško žvakių su kvapiaisiais alie- 
jais. Siūlome pasilinksminti ir pasiklausyti švelnios liutnios 
muzikos. Ja žavisi pats Šventasis Tėvas. Kai prisivalgysite ir 
atsigersite iki soties, galėsite išsimiegoti švariuose pataluose, 
kurie pakloti kambariuose, ir atsigulti ant šviežių šiaudų arkli- 
dėse apačioje. O jūsų, kapitone, - ji sekundei nutilo, - laukia 
drožinėto medžio lova ir žąsies pūkų čiužinys, minkštas kaip 
debesis. Mūsų namai priklauso jums tiek ilgai, kiek norėsite čia 
būti. Išvykdami galėsite pasiimti kokius tik norite čia esančius 
turtus. Vienintelio, ko prašome: apsaugokite mus nuo tų, kurie 
gali ateiti vėliau. 

Turiu drąsos pasakyti, kad jei kapitonas buvo kilęs iš kil- 
mingos šeimos, tai galbūt anksčiau jam yra tekę sutikti panašią 
į ją. O galjis iki pat šios akimirkos tik ir svajojo apie tokią mo- 
terį? Na, dabar ji buvo pakankamai reali. Visi vyrai akylai juos 
stebėjo. Tikriausiai kapitonas mažiau nužudė nei jo sėbrai (tie, 
kurie vadovauja, išvengia kai kurių pavojų). Tačiau jis buvo pa- 
kankamai protingas, kad užsidirbtų jų dėmesį ir paklusnumą 
bent jau dabar. Matyt, juos paveikė kepamo paršelio kvapas, 
virste virstantis pro atviras duris į aikštę. Galiu prisiekti, kad 
net tupėdamas ant stogo įžvelgiau, kaip jiems tįsta seilės. 

— Romėnų vaišingumas! Na, ką aš jums pasakojau apie jį! — 
sušuko kapitonas, o vyrai, susispietę aplink jį, suriaumojo. — 
Tempkite vežimą į kiemą, ginklus kiškite į dėklus! Šiandien 
miegosime minkštose lovose pas ponią Bjančini. Parodykim 
jai, kaip ispaniškos manieros tinka romėnų prabangai. 

Tada jis atsisuko į ponią ir ištiesė jai ranką. Nors šioji buvo 
tokia pat purvina ir kruvina kaip ankstesniojo vyro, ji švelniai 
padavė jam savąją ir nusilenkė. 


Aš vėl ėmiausi žongliravimo. Kai pagaliau mūsų svečiai prisi- 
rijo iki kvaitulio, vietoj kamuoliukų paėmiau šešias mano po- 
nios kaltinio vario kremo dėžutes ir žongliravau jomis žvakių 
šviesoje. Iš dėžučių sklindantis muskuso kvapas nors truputį 
paguodė, nes iš daugelio atvertų burnų ėjo smarvė. Girti vyrai 
gali būti blogiausi neūžaugos priešai, nes jų smalsumas lengvai 
virsta neapykanta. Tačiau šie buvo tik truputį prisigėrę kraujo 
ir norėjo vienintelio - pasilinksminti. Taigi jie klykė ir plojo, 
įvertindami mano gabumus, vaipėsi, regėdami mano velniškas 
grimasas ir kvatojo, kai Žygiavau po kambarį su servetėle ant 
galvos, užrišta kaip popiežiaus tiara, laimindamas kiekvieną, 
kuris prisiartindavo paliesti mano drabužių. Visi jie buvo per 
daug girti ir įsiaudrinę, kad suprastų, ko dar trūksta popiežiui. 
Bent jau tą vakarą Adriana išsaugojo savo nekaltybę, virėjas - 

virtuvinius peilius, o mūsų šeimininkė perlų vėrinį ir geriausias 


Murano taures. 


Tačiau ne visi liko gyvi. Nakčiai dar nesibaigus, vyrai vėl ėmė 
trokšti kraujo. Du iš jų persmeigė vienas kitą prie puotos stalo. 
Mūsų namai matė kardinolus ir diplomatus besiginčijančius, 
su kuriuo iš jų tą naktį lova dalysis mano ponia. Jie pralošdavo 
mažo miestelio duoklę, tačiau nė vienas dar nemirė eidamas 
lažybų dėl to, kas turėtų gerti iš vyno, o kas - iš sidabrinės tau- 
rės. Per keletą sekundžių vienas čiupo kitam už gerklės, o anas 
šoko prieš jį, atkišęs peilį. Po kurio laiko išsitraukęs iš makšties 
kardą ir pusiau apsirengęs iš miegamojo išėjo kapitonas. Vis- 
kas jau buvo baigta. Jie abu tysojo ant grindų, liedami kraują į 
raudono vyno balutes. Vyrai buvo tokie girti, kad jeigu jie būtų 
miegoję, o ne juos būtų ištikusi mirtis, drįstu teigti, nė vienas 
iš ryto nebūtų prisiminęs, kas įvyko. Mes suvyniojome juos į 
senas paklodes ir nutempėme laiptais žemyn į vėsiausią rūsio 
vietą. Puota viršuje tęsėsi kaip niekur nieko. 

Pagaliau jie visi prisisotino iki valios. Kieme net kiaulės už- 
migo kriuksėdamos ir savo dideliais kūnais besivoliodamos 
virš mūsų paslėptų turtų. Namuose smirdėjo. Visur dvokė 
vėmalais ir šlapimu. Kambariai buvo pilni dūsaujančių, knar- 
kiančių vyrų. Kai kurie buvo susivynioję į antklodes, kiti gulėjo 
ant šiaudų, treti tysojo ten, kur ir nuvirto. Pagaliau jie tapo lo- 
jaliais priešais. Mūsų durys buvo užrakintos ir užsklęstos, o sar- 
gybiniai buvo vos gyvi, nes jiems prie šonų maskatavo tuščios 
gertuvės. Virtuvėje, prie kriauklės, miegojo virėjas, o Adriana 
ir dvyniai buvo sandėliuke - jų viliojantis grožis paslėptas nuo 
pilnos nuodėmių nakties. Sėdėjau ant stalo, gremžiau nuo par- 
šo kaulų likučius ir mokiau ponios papūgą ispaniškų keiksmų. 
Šią papūgą, nors ji man niekada už tai nepadėkos, tą vakarą 
išgelbėjau. Ji būtų buvusi sučirškinta. Lauke miesto garsai pri- 
minė nedarnų pragaro chorą. Tolumoje buvo girdėti šūviai, 
spigūs klyksmai ir dejonės. 

Pasidarė dar baisiau, kai kažkur nakties glūdumoje, viename iš 
kaimyninių namų, ėmė klykti vyras. Tai buvo vienišas, pratisas 
agonijos riksmas. Paskui pasigirdo dejonės ir šūkavimas, vė- 
liau - vienas, dar vienas klyksmas, tarsi kam nors po vieną būtų 
kapojamos galūnės. Tie, kurie užrakino namus, saugojo kai ką 
daugiau, ne vien savo kailį. Kur turtingas pirklys slepia savo mo- 
netas, o jo žmona - brangakmenius? Kiek kirčių ar smūgių reikia 
iškęsti, kad pasakytum, kur jų ieškoti? Koks tikslas saugoti žiedus 
su brangakmeniais, jei nebus pirštų, ant kurių juos mūvėti? 

Tuo pat metu kažkas ėmė daužyti šonines duris. 

— Bučinai? Adriana? Atidarykite, dėl Dievo meilės!.. - šaukė 
gergždžiantis balsas. Po to pasigirdo dar šaižesnis kosulys. 

Vienas iš sargybinių suniurzgė, o paskui vėl užknarkė. Ati- 
dariau duris. Negalėdamas įtraukti oro į krūtinę man į glėbį 
krito Askanijas. Jo veidas blizgėjo nuo prakaito. Padėjau jam 
atsisėsti ant suolo. Jis nurijo keletą gurkšnių vyno, atmiešto 
vandeniu, ir taip drebėjo, jog skystis laistėsi iš taurės. 

— O Dieve, Bučinai! - tarė jis, apžvelgdamas netvarką virtu- 
vėje. - Kas čia atsitiko? 

— Mes okupuoti, - linksmai atsakiau, atpjaudamas jam tru- 
putį likusios mėsos. - Nepaisant to, priešus dar ir vaišinome. 

— O Fjameta? 

- Ji viršuje su ispanų gvardijos kapitonu. Ponia pasinaudojo 
savo žavesiu ir taip nusipirko jo apsaugą. 

Askanijas nusijuokė, tačiau juokas nugargaliavo atgal į plau- 
čius. Kurį laiką jis negalėjo kalbėti, tik kosėjo. 

— Kaip manai, kai ateis galas, ar ji pirmiausia pasiūlys jam 
pasidulkinti? - Kaip ir kiekvienas vyras Romoje, Askanijas 
troško mano šeimininkės. Jis buvo įžymaus miesto spaustu- 
vininko - graverio Markantonijaus Raimondžio - padėjėjas. 
Tas graveris buvo pakankamai įtakingas, kad galėtų retkarčiais 
lankytis mano ponios soirėes . Askanijas kaip jo šeimininkas ži- 


*  Vakarėeliuose (pranc.). 

nojo, ant ko laikosi pasaulis. Kiek vakarų mes abu praleidome 
kartu, kai galingieji eidavo į lovą su gražuolėmis, o mes ger- 
davome tai, kas likdavo ir iki gilios nakties plepėdavome apie 
skandalus ir politiką! Nors dabar Roma ir buvo baudžiama už 
savo pasaulietiškumą ir nuosmukį, ji išliko stebuklinga, gyvy- 
binga vieta tiems, kurie turėjo talentą ar sąmojų ir sugebėjo 
prisitaikyti. Tačiau neilgam... 

— Iš kur tu atbėgai? 

— Iš Džanbatisto Rosos studijos. Liuteronų velniai viską iš- 
plėšė. Aš vos išsigelbėjau. Visą kelią bėgau slapstydamasis, o 
pilvas tiesiog vilkosi žeme. Dabar suprantu, kaip tu žvelgi į 
pasaulį. 

Jis vėl ėmė kosėti. Dar kartą pripildžiau jo taurę ir ištiesiau 
jam. Askanijas buvo kilęs iš kaimo, tačiau buvo sumanus, turė- 
jo miklius pirštus, todėl sugebėjo greitai rinkti raides spausdi- 
nimo mašinoje. Būdamas toks nuovokus kaip ir aš, jis pasiekė 
gyvenime kur kas daugiau, nei tikėjosi. Jo šeimininko knygos 
pateko į garsiausių Romos mokslininkų bibliotekas. Dirbtuvė- 
je buvo graviruojami meno kūriniai tokių menininkų, kokius 
įdarbindavo pats popiežius, kad papuoštų jo šventąsias lubas 
ir sienas. Tačiau ta pati spaustuvė spausdindavo ir satyros bei 
paskalų lakštus Paskvino statulai Navono aikštėje. Prieš keletą 
metų vienas tam tikrų graviūrų rinkinys pasirodė pernelyg ku- 
pinas kūno geidulių netgi tvirtam jo Nešventenybės žvilgsniui. 
Taigi Askanijui ir jo šeimininkui teko pajusti Romos kalėjimo, 
kuris labai sugadino jų plaučius, svetingumą. Žmonės šaipėsi, 
kad jie dabar maišo rašalą su savo skrepliais plonesniam ir švie- 
sesniam dažų sluoksniui. Bet niekas nelinkėjo jiems bloga. Galų 
gale jie ėmė užsidirbti pragyvenimui skleisdami naujienas, o ne 
jas kurdami. Pagaliau jie nebuvo nei turtingi, nei pakankamai 
galingi, kad ilgesniam laikui įgytų priešų. 

- O saldžiausiasis Jėzau! Ar matai, kas čia darosi? Visur kaip 
koplyčioje. Pusė miesto iki sienų liepsnoja. Prakeikti barbarai! 
Jie viską atėmė iš Džanbatisto ir padegė jo paveikslus. Paskutinį 
kartą mačiau jį, plakamą kaip mulą, kad neštų savo turtus į jų 
vežimus. Tebūna jie prakeikti! 

Virėjas, miegantis po lenta nuotekoms, suniurzgėjo ir trink- 
telėjo mediniu šaukštu į grindis, o Askanijas šoko kaip žuvis iš 
vandens: 

— Pasakysiu tau, Bučinai, kad mes visi žūsime. Ar žinai, kas 
kalbama gatvėse? 

— Šnekama, kad tai Viešpats teisia mus už nuodėmes? 

Jis linktelėjo ir tarė: 

— Tie susmirdę vokiečių eretikai, griaudami altorius ir plėš- 
dami bažnyčias, cituoja Sodomos ir Gomoros istoriją. Patikėk 
manim, akyse vis regiu tą beprotį, kariantį šv. Pauliaus statulą 
ir drožiantį kalbą apie popiežių. 

— Saugokitės, ištvirkėliai! Už jūsų nuodėmes Roma bus su- 
naikinta, - tariau griausmingu balsu. Visą sezoną buvo kalbama 
apie tai, kaip beprotis, su skaisčiai raudonais plaukais, nuogu, 
gyslotu kūnu, atkeliavęs iš kaimo, vienoje rankoje laikydamas 
kaukolę, o kitoje - kryžių, keikdamas popiežių už jo blogus po- 
elgius ir pranašaudamas miesto plėšimą po keturiolikos dienų, 
užlipo ant akmeninių šv. Pauliaus statulos pečių. Pranašavimas 
galbūt ir dieviškas menas, tačiau jis - netikslus: net ir po dviejų 
mėnesių pamišėlis vis dar buvo kalėjime. - Na, Askanijau, nejau- 
gi tu iš tiesų manai, kad jei romėnai būtų pradėję elgtis kitaip, to 
nebūtų įvykę? Askanijau, tau reikėtų daugiau pasiskaityti jūsiš- 
kių paskalų lakštų. Čia ištvirkaujama jau ištisus dešimtmečius. 
Popiežiaus Klemento nuodėmės nedidesnės nei tų daugybės 
šventųjų grobstytojų, kurie buvo prieš jį. Mes kenčiame ne dėl 
netikusio tikėjimo, bet dėl blogos politikos. Šis imperatorius ne- 
apkenčia jokio iššūkio, ir bet kuris popiežius, susirėmęs su juo, 
ypač Medičių kilmės, visada rizikuoja netekti savo kiaušių. 

Jis sukikeno, išgirdęs tokius mano žodžius, ir dar siurbtelėjo 
vyno. Dar kartą nuskardėjo klyksmai. Nejaugi vėl pirklys? O 
gal šį kartą bankininkas arba riebus notaras? Pastarojo namai 
buvo kur kas didesni už jo pilvą. Jis užsidirbdavo pragyveni- 
mui pasisavindamas dalį kompensacijų, kurias pervedinėdavo 
į popiežiaus iždą. Gatvėje jo balsas skambėdavo kaip kastruoto 
ožio. Bet kai žmones apima agonija, jie klykia labai panašiai. 

Askanijas suvirpėjo. 

— Ko tu niekada neatiduotumei, Bučinai? 

— Tik savo kiaušių, - tariau ir išmečiau aukštai į orą dvi savo 
ponios kremo dėžutes. 

— Visada sugebi šauniai atsikirsti, tiesa? Nenuostabu, kad ji 
tave myli. Tu galėtum būti mažas bjaurus girtuoklis. Tačiau ži- 
nau daugybę vyrų Romoje, kurie netgi dabar sutiktų keistis su 
tavimi vietomis. Tu - laimės kūdikis. 

- Prakeiktųjų laimė, - leptelėjau. Keista, tačiau dabar, kai 
mirtis buvo taip arti, tiesa, atrodo, liejosi taip lengvai, - nuo 
to laiko, kai motina pirmą kartą pažvelgė į mane, tik gimusį ir 
apalpo. - Aš išsiviepiau. 

Kurį laiką jis spoksojo į mane, paskui papurtė galvą. 

— Nežinau, kaip suprasti tave, Bučinai. Nors tavo galva dide- 
lė, o galūnės - išsukiotos, tu - pasipūtęs niekšelis. Ar Žinai, ką 
Aretinas sakydavo apie tave? Jau pats tavo egzistavimas - tai 
iššūkis Romai, nes tavo šlykštumas natūralesnis už visą jos gro- 
žį. Įdomu, ką jis pasakytų apie tai, kas čia dabar vyksta? Žinai, 
jis taip pat nujautė, jog tai įvyks. Aretinas daug ką išpranašavo, 
keikdamas popiežių savo paskutinėje pranašystėje, prognostico. 

— Gerai, kad jo čia dabar nėra, nes abi pusės kurstytų ugnį 
dėl jo rašliavos. 

Askanijas daugiau nieko nepasakė, tik nuleido galvą ant 
stalo, tarsi jam visko jau būtų buvę per daug. Buvo metas, 
kai giliausią naktį galėdavai rasti jį, susilenkusį prie mašinos, 
tvarkantį tik ką išleistų paskalų lakštų tiražą tam, kad miestas 
sužinotų, kas jame vyksta. Jam tada visur patikdavo dalyvau- 
ti. Drįstu pasakyti, jog jis jautėsi taip, lyg jam priklausytų dalis 
miesto gyvenimo. Tačiau kalėjimo kameros dvokas išsunkė jo 
veržlumą ir pripumpavo venas kartėlio. Askanijas sudejavo ir 
atsistojo. 

- Turiu eiti, - vis dar drebėdamas pasakė jis. 

— Galėtum nors truputį čia pabūti. 

— Ne, ne, negaliu... Aš... aš turiu išeiti. 

— Grįši į spaustuvę? 

— Aš... aš nežinau. - Jis atsikėlė ir vaikštinėjo aplinkui bu- 
driai dairydamasis lyg tikras nervų kamuolys, virpantis nuo 
įtampos ir pasiruošęs bėgti. Lauke mūsų kaimyno riksmai tapo 
kančios kupinu trūkčiojančiu dejavimu. 

— Žinai, ką padarysiu, kai tik visa tai baigsis? Išvilksiu iš čia 
savo dvokiančius kaulus, apsigyvensiu kur nors vienas ir mė- 
gausiuosi gyvenimu. 

Tačiau geras gyvenimas visur nykte nyko. Askanijas ėmė vėl 
baimingai dairytis po kambarį. 

— Turėtumei vykti kartu su manimi, Bučinai. Tu puikiai su- 
gebi mintinai skaičiuoti, o šie žonglieriaus pirštai labai gerai 
rinktų raides. Pamąstyk apie tai. Net jei ir išsigelbėsite, nepa- 
miršk, kad geriausios kekšės nuvysta po kelių metų. Mano nuo- 
mone, mums abiem pasisektų: aš turiu pinigų, o tu pažįsti visus 
užkaborius. Galiu lažintis, kad tu sugebėtum rasti kelią, kaip šią 
naktį saugiai pabėgti. 

Staiga išgirdome name kažkokį garsą. Nežinia kas atsikė- 
lęs judėjo. Askanijas, man nespėjus jam atsakyti, jau buvo prie 
durų. Jis vėl prakaitavo ir duso. Nuėjau su juo prie pagrindinio 
išėjimo ir, kadangi jis buvo tikras mano draugas, papasakojau 
jam, kaip šoninėmis gatvelėmis išeiti prie Šv. Dvasios vartų, kur 
dar vakar buvo miesto siena, o dabar tikriausiai žiojėja spraga. 
Jei jis nueis taip toli, galbūt išsigelbės. 

Nakties tolumoje aikštė atrodė tuščia. 

— Sėkmės, - palinkėjau jam. 

Askanijas slinko palei sieną nuleidęs galvą ir, kai jis pasuko 
už kampo, suvokiau, kad niekada daugiau jo nepamatysiu. 

Grįžęs į virtuvę pastebėjau kažkokį daiktą, gulintį ant grindų 
po stalu. Jis, matyt, iškrito Askanijui iš užančio, kai šis atsistojo, 
norėdamas išeiti. Nušliaužiau po stalu ir pakėliau medžiaginę 
piniginę. Iš jos išslydo maža, skaisčiai raudona, oda įrišta kny- 
gelė - Petrarkos sonetai. Puikiai išdirbtoje odoje buvo įspaus- 
tos auksinės raidės, kampai apkaustyti sidabru. Knyga buvo 
užrakinta dailia spyna su skaičių klavišais. Tai buvo knyga iš 
mokslininko bibliotekos. Toks kūrinys naujame mieste padėtų 

spaustuvininkui susikurti gerą reputaciją. Tikriausiai būčiau 
ėmęs vytis jį, jei nebūčiau išgirdęs lauke kažką žingsniuojant 
grindiniu. Taigi greitai pakišau knygą po liemene. Tik praėjus 
sekundei tarpduryje pasirodė mano ponia. 

Ji buvo įsisupusi į šilkinį apsiaustą. Plaukai, atmesti ant nu- 
garos, buvo smarkiai suvelti, oda aplink lūpas paraudusi ir pa- 
tinusi nuo neskustos kapitono barzdos. Tačiau jos akys buvo 
visiškai Žžvalios. Vienas iš jos didžiausių gabumų - apsimesti, 
tarsi jos taurė tuštėja lygiai taip pat kaip aplinkinių, ir likti blai- 
viai dar ilgai, kai jų aistra jau seniai skęsdavo alkoholyje. 

— Išgirdau balsus. - Ji apžvelgė netvarką virtuvėje. - Kas čia 
buvo atėjęs? 

— Askanijas. Jis užsuko pakeliui iš Džanbatisto studijos. Ta- 
pytojas suimtas, o jo darbai sunaikinti. 

— Vaje! O kaip Markantonijus ir spaustuvė? Kaip jiems 
sekasi? 

Papurčiau galvą. 

— O varge!.. - Ji nuėjo prie stalo, atsisėdo į Askanijo vietą, 
susidėjo ant stalo rankas delnais žemyn. Ponia ėmė linguoti 
galvą nuo vienos pusės į kitą ištempdama kaklą, lyg pabusdama 
po ilgo miego. Šį judesį puikiai žinojau. Būdavo akimirkų, kai 
darbas pareikalaudavo daug jėgų ar naktis būdavo ilga, tuomet 
jai patikdavo, kai užsilipdavau ant suolelio jai už nugaros ir 
pamasažuodavau pečius. Bet ne šiąnakt. 

— Kur Adriana? 

Parodžiau link bufeto. 

— Čia tupi susirangiusi su dvynukais. Visi virgo intacta'. Ta- 
čiau nežinia, kiek laiko jie išbus saugūs. Kaip laikosi mūsų ka- 
pitonas? 

— Jis miega vis pabusdamas ir besiblaškydamas, tarsi dar 
kariautų. - Ji nutilo. Daugiau nieko neklausiau. Niekada ne- 
klausinėju, todėl ji dažnai būna su manimi atvira. - Bučinai, 
kad būtumei jį matęs! Grynų gryniausias ispanas! Taip susirū- 


* Sveiki, nepaliesti (lot.). 

pinęs savo reputacija, kad tai jį ir pakirto. O gal jis jau pavargo 
nuo savo valdžios? Atrodo, kad kapitonas lyg ir džiaugiasi, jog 
po tiek laiko kažkas ima viskuo rūpintis. - Fjameta truputėlį 
šyptelėjo, tačiau jos šypsenoje neįžvelgiau jokio gyvybingumo. 
Turbūt miegamajame riksmai girdėjosi taip pat gerai kaip ir 
virtuvėje. 

— Po purvo sluoksniu matosi, kad jis dar visai jaunas. Abejo- 
ju, ar galime ilgai tikėtis jo apsaugos. Turime susisiekti su kar- 
dinolu. Tai mūsų vienintelė viltis. Kiti jo draugai galbūt išduotų 
mus, tačiau jeigu jis dar gyvas, - o Karolio pulkai turi priežasčių 
gerai su juo elgtis jau vien dėl to, kad jis parėmė imperatorių 
kurijoje, - esu tikra, kad jis padės mums.“ 

Pažvelgėme vienas į kitą per stalą, be abejo, abu mąstydami 
apie savo galimybes išgyventi. 

— Manau, kad man dabar reikėtų eiti, - tariau. Mes abu ži- 
nojome, jog niekas kitas to nepadarys. - Jei paskubėsiu, tai gal- 
būt grįšiu, kol namuose niekas dar nebus pabudęs. 

Ji nukreipė žvilgsnį į šoną, tarsi tai būtų ginčytinas dalykas, 
paskui įkišo ranką į savo rūbą ir, kažką kumštyje sugniaužusi, 
ištraukė ją. Kai atgniaužė, išvydau šešis rubinus ir smaragdus, 
kurių briaunos buvo truputį aptrupėjusios, nes ji, matyt, juos 
iškrapštė iš vėrinių. 

— Tai kelionei. Paimk juos. Tebūna jie tau lyg nuosavas per- 
lų rinkinys. 


Aikštėje dabar buvo tylu. Mūsų kaimynai galbūt jau buvo nu- 
žudyti, o dar geriau - veiksmingai nutildyti. Roma buvo apim- 
ta bepradedančios švisti aušros ir liepsnos. Dalis miesto ruse- 
no kaip karšti anglys tamsoje, o lavina dūmų debesų rytuose 


* Vokietijoje dauguma buvo prieš Romos kuriją. Tai labai padėjo Liuteriui. 
Tačiau Karolis V pasiekė, kad Liuteris būtų išklausytas Vormso suvažia- 
vime 1521 m. Tais pačiais metais jis pasmerkė Liuterį ir jo šalininkus, bet 
buvo pernelyg užimtas kitomis problemomis, kad rimtai pasipriešintų 
protestantizmo plitimui. 

plūdo į miglotą, pilkšvą dangų, žadantį naują dieną, nuostabiai 
tinkančią žudynėms. Sėlinau kaip Askanijas, prisilenkdamas 
prie žemės ir glaustydamasis sienų, kol pakliuvau į pagrindi- 
nę gatvę. Praėjau keletą lavonų, gulinčių griovyje. Kartą man 
pavymui kažkas šūktelėjo. Bet tas šūksnis buvo trūkčiojantis. 
Galbūt kas nors riktelėjo, susapnavęs košmarą. Toliau sėlinant 
gatve iš prietemos į mane lyg apsvaigęs ir nieko nematantis 
išsvirduliavo kažkoks žmogus. Jam praeinant pastebėjau, kad 
jis rankoje suspaudęs laiko marškinius ir kažin kokią kruviną 
masę, matyt, savo žarnas. 

Kardinolo rūmai, palazzo, buvo kiek į šoną nuo Via Papalis, 
kur susirinkdavo miestiečiai pažiopsoti ir pasveikinti didžiųjų 
bažnytinių procesijų, einančių per Vatikaną. Gatvės čia tokios 
puikios, kad, norėdamas įžengti į jas, turi pasidabinti. Tačiau 
kuo turtingesni namai, tuo labiau jie nusiaubti ir tuo stipresnis 
mirties dvokas. Aušros šviesoje visur matėsi gulintys kūnai: vie- 
ni sulaužyti ir ramūs, o kiti - trūkčiojantys ar tyliai dejuojantys. 
Nedidelė grupelė vyrų kaip varnai, iškapojantys akis ir kepenis, 
ramiai kapstėsi skerdynių vietoje, knisdamiesi po likusį turtą. 
Jie taip susikaupę darbavosi, kad net nepastebėjo manęs. Jei 
Roma būtų buvusi tokia kaip anksčiau, o ne tapusi mūšio vieta, 
turėčiau daug atsargiau eiti gatvėmis. Nors ir esu vaiko ūgio, 
žmonės vis tiek dar iš tolo pastebi mano krypuojančią eiseną. 
O kaijie pastebi paauksuotą mano mantijos kraštą, - netgi kar- 
tais ir tada, - linkę iškrėsti bet kokį piktą pokštą. Tačiau tą rytą, 
karo chaose, paprasčiausiai atrodžiau per menkas, kad kelčiau 
susidomėjimą, todėl buvau nepavojingas. Bet manau, kad to ne- 
pakanka paaiškinti, kodėl nežuvau. Juk eidamas mačiau daug 
persmeigtų, sukapotų į gabalus vaikų. Ir ne dėl to, kad supratau, 
kas esąs. Žengiau per įvairių žmonių liekanas. Kai kurie vyrai, 
sprendžiant iš drabužių ar jų likučių, buvo kur kas kilmingesni 
ar turtingesni, nei aš būčiau galėjęs pasvajoti. Dabar tas turtas 
ir aukšta padėtis kažin ar galėjo jiems kiek nors padėti. 

Vėliau, kai likę gyvi naktiniai kankiniai ėmė pasakoti apie 
šimtus būdų, kuriais pasinaudodami iš nusvilinto ir subady- 

to kūno priešai gali išspausti, kur yra auksas, tapo aišku, kad 
tiems, kurie buvo paskersti per pirmąjį puolimą, tikrai pasise- 
kė. Tačiau tuo metu niekas taip nemanė. Šalia kiekvienos miru- 
sios sielos, kurią praeidavau, vos gyvas kankindavosi koks nors 
žmogus, atsirėmęs į sieną ir spoksodamas į savo kojų strampus 
arba bandydamas sukimšti žarnas atgal į pilvą. 

Keista, tačiau visai nebuvo baisu, tiksliau sakant, ne baisu, 
o keista. Kai kur viskas buvo labai panašu į prašmatnų mas- 
karadą. Netoli Vatikano, toje vietoje, kurią dabar buvo užvaldę 
vokiečiai, gatvėse mėtėsi daugybė puošnių suknelių. Nuostabu, 
kad grobikai žinojo, su kuo kovoti: dauguma jų dėvėjo savo 
aukų drabužius. Mačiau mažus vyrukus, įsisupusius į velvetą 
ir skęstančius kailiuose, 0 jų šautuvų vamzdžiai, apmaustyti 
apyrankėmis su brangakmeniais, styrojo aukštai iškelti. Tačiau 
pats įspūdingiausias reginys - tai jų Žmonos ir vaikai. Tos ne- 
paprastos moterys, sekančios paskui samdinių armijas ir besi- 
glaustančios prie stovyklos laužų kaip rujojančios katės, buvo 
visai ne tokios. Tai liuteronės, žiežulos eretikės, išsekintos ir 
Dievo, ir karo, jų vaikai gimdyti ir žindyti kelyje, liesi ir atšau- 
rūs kaip ir tėvai, o veidai tarsi iš medžio išskaptuoti. Moterų 
suknelės puoštos perlais, o velvetiniai sijonai plaikstėsi kaip pa- 
lapinės ant jų kaulėtų kūnų. Šukos su brangakmeniais styrojo 
plonuose plaukeliuose, o neįkainojamo šilko šleifai, besivelkan- 
tys paskui jas per purvą ir kraują, buvo pajuodavę. Atrodė, lyg 
stebėtum šmėklų armiją, šuoliuojančią iš pragaro. 

Vyrams labiausiai patiko bažnytinė apranga. Mačiau dau- 
giau nei vieną „kardinolą , skubantį gatvėmis ugnies raudonu- 
mo rūbais, su atsmaukta ant pakaušio skrybėle, rankose nešan- 
tį didžiuosius vyno ąsočius. Bet nė vienam nerūpėjo apsivilkti 
kunigo drabužiais, nes ir netvarkoje karaliauja hierarchijos tai- 
syklės. Be to, kunigų drabužiai nebuvo tokie turtingi. Eretikai 
gali įžvelgti šėtoną puošniuose drabužiuose. Bet jie yra lygiai 
tokie pat gobšūs kaip ir kiti, kai pasitaiko koks tikras aukso pa- 
puošimas. Tą rytą nemačiau sutryptų purve puošnių taurių ar 
monstrancijų, monstranci, inkrustuotų brangakmeniais. Vietoj 

jų nutekamieji grioviai buvo užsikimšę nuo keraminių šukių ir 
medienos atliekų: tiek daug sukapotų Madonos ir Jėzaus statulų, 
kad skulptorių gildijai darbo užtektų kitai pusei amžiaus. O kur 
dar relikvijos? Jei esi netikintis, šv. Antonijaus šonkaulis ar šv. 
Katerinos pirštas yra ne kas kita, kaip dar vienas pageltęs, senas 
kaulas. Tą rytą gatvėse kaip šiukšlės mėtėsi šventųjų liekanos, 
prie kurių dar vakar, norėdami jas pabučiuoti ar pasimelsti, pi- 
ligrimai keliaudavo penkis šimtus mylių. Man neteko girdėti, ar 
tos relikvijos, gulinčios grioviuose, rodė kokius stebuklus, nors 
bažnyčia gana greitai pavartos tą Žodį, pasakodama apie reli- 
kvijų atsigavimą, ir šventovės bus atidarytos taip skubiai, kaip 
ir kai kurios parduotuvės. Prisiekiu, tikrai taip greitai, kad kita 
patiklių piligrimų banga išleis savo skudus, scudi, norėdama 
išvysti tai, kas galbūt kažkada buvo žuvų pardavėjo šlaunikaulis 
ar kekšės pirštas. 

Mūsų kardinolo rūmai buvo vieni puikiausių Romoje. Tuo 
metu mano ponia jau seniai buvo jo tavoritė, ir kardinolas buvo 
ištikimas jai taip, kaip bet koks vedęs vyras savo Žmonai. Jis 
buvo protingas žmogus, gerbiamas tarp popiežiaus artimųjų ir 
kaip politikas, ir kaip prelatas. Bet iki pat paskutinės minutės jis 
laviravo: ne tik rėmė popiežių jo žaidimuose dėl valdžios, bet ir 
gynė imperatorių. Kardinolo objektyvumas buvo puikiai Žžino- 
mas, ir teoriškai tai turėjo išgelbėti jam gyvybę. Teoriškai... 

Prie įėjimo į jo rūmus stovėjo du vyrai su šautuvais. Prišokau 
prie jų išsiviepęs ir šokčiodamas kaip žmogus, kurio smegenys 
sudarkyti lygiai taip, kaip ir kūnas. Surėkiau ginkluotiems vy- 
rams patinkančiu cypiamu, plonu balsu, paskui išsižiojau, su- 
kišau du pirštus į burną ir, išsitraukęs mažytį, blizgantį rubiną, 
ištiesiau jį ant delno. Tada darkyta vokiečių, po to ispanų kalba 
paklausiau, ar man galima pamatyti kardinolą. Vienas iš jų pra- 
pliupo keiktis, tada griebė mane ir vėl per prievartą pražiodė. 
Tačiau tai, ką jis ten išvydo, privertė jį greitai mane paleisti. Vėl 
pakartojau tą patį veiksmą, ir antrasis deimantas atsidūrė delne 
prie pirmojo. Dar kartą paprašiau. Jie pasiėmė po deimantą ir 
įleido mane. 


35 


Iš pagrindinio vestibiulio man gerai matėsi vidinis rūmų kie- 
mas. Čia buvo sukrauta daug Jo Eminencijos daiktų, paruoštų 
išvežti, nors neatrodė, kad visi jie vertingi. Mano ponios kar- 
dinolas buvo išsilavinęs žmogus, turėjo galeriją brangių istori- 
nių ginklų, kurių vertė buvo jų amžius, vienodai toks pats kaip 
ir bet kokio brangiojo metalo svoris. Eidamas tolyn išgirdau 
šūksnį ir pamačiau, kaip raumeningas, marmurinis Heraklis 
per baliustradą virsta žemyn. Kai tik jis atsitrenkė į grindinį, 
galva ir ranka bematant atsiskyrė nuo kūno. Nuėjęs pusę kelio 
koridoriumi pastebėjau nusisukusį nuo manęs vyrą purvinais 
marškiniais ir šveičiantį grindis. Jis atsilošė, įdėmiai žvelgda- 
mas į nudužusią galvą. Priėjo sargybinis ir taip spyrė jam, kad 
tas virto ant šono. Tiek ir teliko iš atsidavimo Jo Eminencijai. 
Kai tokiai kaip ši armijai taip ilgai nemokama, aišku, tuomet 
nėra jokio skirtumo, ar spiria priešas, ar draugas. 

Stebėjau, kaip jis pakyla ir atsisuka į mane. Jis judėjo taip, 
tarytum jo kojos būtų iškraipytos kaip ir mano, tačiau aukštas 
bažnytines pareigas užimantis žmogus juk neįpratęs ilgai klū- 
pėti ant kelių. Jis iš karto mane atpažino, ir jo veidas akimirką 
nušvito kažko tikintis. Bet ko? Kad aš atėjau, vesdamas garsiųjų 
Romos karių armiją, panašią į tas, kariavusias senovėje, ir kuri 
jį taip domino? Tačiau viltis greitai dingo iš jo veido. Būdamas 
vienas iš didžiausių malonumų ieškotojų eruditų, jis visuomet 
savo išvaizdai suteikdavo tam tikro kilmingumo. Tik ne da- 
bar. Jo retėjantys plaukai buvo prilipę prie galvos tarsi žolės 
kuokštai prie kietos žemės, oda išgeltusi. Viskas buvo išeikvota: 
sveikata, turtas ir pasitikėjimas žemiškomis gėrybėmis. Lyg ir 
nebuvo prasmės kreiptis į jį pagalbos. Jis ilgai neišgyvens. Bet 
smegenys veikė greitai, nors jo pasaulis ir griuvo. 

— Tavo ponia turėtų žinoti, kad nebėra nei gynėjų, nei glo- 
bėjų, — tarė jis skubiai. - Popiežius apsuptas. Šv. Petro katedra 
virto imperijos kavalerijos arklidėmis, o mirus Burbonų prin- 
cui, nebėra vado, kuris sustabdytų žudynes. Vienintelė viltis, 
kad pulkai puls vienas kitą. Toje sumaištyje, kai jie kausis dėl 
grobio, mums gal pavyks pabėgti ir išsigelbėti. Pasakyk jai, kad 

verčiau apsimestų dievobaiminga ar susirastų kitą miestą, kur 
jos grožis ir sąmojis būtų labiau vertinamas. Ši Roma... mūsų 
Roma... pražuvo amžiams. - Jis atsisuko ir nervingai pažvelgė 
į savo suniokotą gyvenimą. - Dar pasakyk jai, kad svajose iki 
šiol laikau ją Marija Magdalena ir melsiu Viešpaties atleidimo 
mums abiem. 


Nors judėjau taip greitai, kaip tik galėjau, kelionė atgal užtruko 
ilgiau. Gal kalta buvo mano neviltis? Netekus didžiūno gynė- 
jo dabar mus gali spausti ir spausti tol, kol sprogsime. Pasau- 
lis griuvo, tačiau išaušo giedra ir grobimas prasidėjo su nauju 
įniršiu. Ejau gatvėmis, kuriose jau pildėsi kardinolo pranašystė: 
dvi armijos jau varžėsi dėl kito grobio. Judėjau greitai, slapčia 
perbėgdamas iš vienos gatvelės į kitą, kol nuo pastangų man 
nutirpo kojos ir turėjau stabtelėti, kad atsigaučiau. Kelyje nuo 
kardinolo rūmų iki mūsų namų didelis pulkas liuteronų ėjo is- 
panų pėdsakais. Jie smurtavo dar labiau, nes buvo mažai likusio 
plėšti turto. Pėdinau ilgesniu keliu, norėdamas jų išvengti. Po 
to sukau pakraščiu į rytus, praeidamas netoli Markantonijaus 
spaustuvės ir dirbtuvės. Tik pamačiau, kad visas tas rajonas arba 
užimtas, arba padegtas, o jo gyventojai paimti įkaitais arba nu- 
žudyti. Tuo metu, kai pasiekiau mūsų kvartalą, saulė jau švietė 
virš galvos. Jos kaitra dar labiau skatino kraujo troškimą. Mus 
dabar gynė užpuolikai - ispanų ir vokiečių kariai kaukė ir pešė- 
si. Šį kartą bėgau nepaisydamas nuovargio. Taigi pasiekęs aikštę 
virpėjau ne tik dėl drebančių nutirpusių kojų, bet ir dėl kylan- 
čios baimės. Prie mūsų vartų jau nebuvo sargybos. Kiemelio du- 
rys buvo atviros, ir kiekvienas, turintis ginklą, galėjo ten įeiti. 

Kieme žviegė prie sienos nugrūstos kiaulės, o grupė vyrų ir 
virėjas tarp jų murkdėsi mėšle ir išraustose grindinio plytose, 
atkasdami skrynias. Apakinti turto troškimo jie nepastebėjo, 
kaip į vidų įslinko susirietęs neūžauga. 

Virtuvė buvo tuščia. Džakomą ir Cakaną radau svetainėje. 
Jie abu sėdėjo atsirėmę į sieną tarp taurių ir indų duženų. Man 

prisiartinus Džakomas pažvelgė, tačiau Cakanas taip ir liko sė- 
dėti nuleidęs galvą ant krūtinės. Po jo kairuoju speneliu tam- 
savo skylė, raudonesnė nei jo raudonas velvetinis švarkelis. Ji 
buvo tokia aiški, todėl visai neatrodė baisi ar pakankamai gili, 
kad siela paliktų kūną. Atsistojau tiesiai prieš Džakomą taip, 
kad mūsų akys būtų viename lygyje ir paklausiau, kas atsitiko. 
Jis pažvelgė į mane ir atvėrė burną, tačiau iš jos lėtai ištekėjo 
plonytė kraujo srovelė. Adriana buvo kažkur pradingusi. 

Nuėjau prie laiptų. Ant apatinės pakopos tupėjo susirie- 
tusi, drebanti būtybė. Iš smarvės, nors ir po purvo sluoksniu, 
atpažinau mūsų arklininką. Jo skruoste žiojėjo gili žaizda, ir 
jis atrodė beprotiškai išsigandęs. Visos galūnės buvo vietoje, o 
pirštuose jis nervingai vartė murziną perlą. Be abejo, jis apsi- 
gavo, kad, išduodamas savo ponią ir jos turtą, užsidirbs likusią 
vėrinio dalį. 

— Kurji? 

Jis trūktelėjo pečiais. 

Spjoviau jam į veidą ir keturiomis kaip šuo užsikeberiojau 
laiptais, nes, būdamas pavargęs, šitaip greičiau judu. 

Vis dar noriu sau įteigti: palyginus su daugeliu, mes buvome 
palaiminti. Jei miestas būtų išgyvenęs antpuolį, tai mūsų na- 
mai būtų vieni iš tų, kuriuose iškeltume didžiausią puotą. Ir ne 
vien dėl to, kad Fjameta Bjančini turėtų švęsti savo dvidešimt 
pirmąjį gimtadienį. Dabar ji buvo pačiame savo žydėjime. Per 
šešerius metus, kai motina ją, dar nekaltą mergaitę, atsivežė į 
Romą, ji permiegojo su daugybe miesto turtingiausių ir geriau- 
siai išsilavinusių vyrų. Fjameta išmoko iš jų tokių dalykų, kurie 
tikrai dabar jai padės. Jei Žmona priklauso savo vyrui ir turi 
jį pažinti bei būti atsidavusi tik jam, tai paprasta kekše nau- 
dojasi visi. Šiuo požiūriu mano poniai pasisekė: ji galėjo pati 
pasirinkti gerbėjus per daug savęs nešvaistydama. Visas tas 
sąmojis, jos išsilavinimas, aiškiai matomas grožis teikė jai tam 
tikro pasitikėjimo kūniškuose reikaluose. Tai daugeliui moterų 
buvo neprieinama. Ir jei aplinkybės susiklostys taip, kad sėkmė 
nusisuks nuo jos, tai dabar profesinis talentas tikrai padės jai 

išgyventi šį išbandymą. Panašiai guodžiau save, kol pasiekiau 
laiptų aikštelę. 

Už durų išgirdau ją murmant taip, lyg kas skanduotų. Pa- 
spaudžiau rankeną tikėdamasis, kad durys užrakintos. Tačiau 
jos atsidarė. | 

Mano ponia klūpėjo prie lovos tik su apatiniais baltiniais, 
nulenkusi galvą ir užsidengusi taip, kad nemačiau jos veido. 
Prieš ją gulėjo Biblija išplėšytais ir krauju aptaškytais lapais. 
Šalia jos stovėjo liesa kaip grėblys moteris panašiu į kiaulės odą 
veidu. Pastoviai meldžiantis jos lūpos krutėjo. Už jos stovėjo 
dar viena, daug stambesnė moteris, kumštyje gniauždama vi- 
rėjo žirkles pjaustymui. Liuteronų harpijos įpratusios tiek prie 
peilio, tiek prie Viešpaties žodžio. Jos atsisuko man įėjus. Tą 
abipusio šoko akimirką pastebėjau, kad ant grindų iki blauzdų 
draikėsi auksinių plaukų gijos. 

Storoji boba su aštriomis žirklėmis rankoje spiegdama pa- 
suko link manęs. Trenkiau durimis ir smukau pro ją. Mano 
ponia suklykė, o šalis nusmuko jai nuo galvos. Pastebėjau jos 
veidą, apvarvėjusį krauju. Galva panėšėjo į kviečių lauko ražie- 
ną. Ten, kur plaukai buvo nudeginti iki pat šaknų, odą kai kur 
bjaurojo juodi randai. Ji neteko savo plaukų, tos nuostabiosios 
grožio ir turto upės. 

— Ak ne! Prašau, jūs negalite jo sužeisti! - sušuko ji, mosuo- 
dama rankomis kaip beprotė. - Tai Bučinas, apie kurį minėjau. 
Mielasis, liūdnasis Bučinas, kurio kūnas nešioja siaubingąją sti- 
gmą, bet jo mintis visuomet paguodžia Viešpaties meilė. 

Moteris akimirką stabtelėjo, spoksodama į mane. Išsiviepiau 
jai, atitraukdamas lūpas nuo dantų ir truputį vapėdamas, o ji, 
pasibaisėjusi mano šlykštumu, žengė žingsnį atgal. 

— O Bučinai! Ateik, atsiklaupk prie mūsų ir paklausyk, ką 
tau pasakysiu. - Mano ponia ištiesė rankas į mane. Dabar jos 
balsas pasikeitė. Ji prabilo daug lėčiau ir aiškiau, tarsi pusiau 
kvaištelėjusi. - Aš buvau Babilono kekšių vergė, tačiau šios 
gerosios moterys man parodė kelią į tikrąjį Kristų. Viskas pa- 
aukota Viešpačiui: mūsų turtai, drabužiai, paslėpti lobiai, taip 

pat ir mano siela. Ištrūkau iš savo profesijos blogio tam, kad 
atgimčiau per Viešpaties begalinį gailestingumą. Todėl prarijau 
visus savo išdidumo deimantus. Ir kai tu taip pat pasielgsi, mes 
galėsime kartu pasimelsti. O tada, lydimi didžiosios Kristaus 
malonės, galėsime pradėti kelionę į geresnį gyvenimą. 

Iš pradžių suglaudžiau rankas ant savo odinės liemenės. Pas- 
kui pakėliau jas prie burnos ir, klaupdamasis ant kelių, karto- 
damas Viešpaties vardą ir dėkodamas jam už mūsų išgelbėjimą, 
iščiulpdamas kaip galima daugiau seilių, vos ne springdamas 
prarijau likusius rubinus ir smaragdus. 


Taigi tą pačią naktį, pačiu tamsiausiu metu, kai protestantai, 
mūsų nugalėtojai, saldžiai miegojo prisirijusių teisuolių miegu 
ant žąsų pūkų čiužinių, mes, netikėliai ir prakeiktieji, išsmuko- 
me iš arklidžių, kur buvome apgyvendinti kartu su likusiomis 
kiaulėmis. Skrandžiams malant brangakmenius, tyliai slinkome 
per Romos griuvėsius tol, kol pasiekėme pralaužtąją sieną prie 
Šv. Dvasios vartų. Ten pirmojo puolimo įkarščio metu mūre 
liko tiek skylių, kad tamsoje jau nebuvo kam jas saugoti. 

Pro ten, kur jie įsiveržė į miestą, išsiropštėme ir mes, pra- 
laimėję ir nuleidę galvas - tai išsigimęs neūžauga ir nuskusta 
kekšė. Ejome visą naktį. Kai ėmė brėkšti, pamatėme, kad lėtai 
traukiame pabėgėlių kolonoje. Kai kurie iš jų jau nieko neturė- 
jo, o kiti ant nugarų tempė tai, kas dar buvo likę iš jų gyvenimo. 
Tačiau jiems sekėsi neilgai. Tik pradėjus aušti, puolė maitvana- 
giai: atsilikėliai nuo armijos, traukiantys į miestą ir plėšiantys 
ten, kur tik sugeba. Jei mano ponia būtų buvusi išprievartauta, 
tačiau likusi su plaukais ir gražiai atrodžiusi, prisiekiu, ji gana 
greitai vėl būtų parversta ant nugaros. O aš, be abejo, būda- 
mas šalia jos, būčiau panaudotas durtuvų pratyboms. Dabar jos 
skusta galva ir išjos lyg iš kiaulidės sklindantis kvapas visus at- 
baidė. Mes neturėjome nieko vertingo, ką būtų galima išplėšti, 
išskyrus mažąjį Petrarkos tomelį. Kaip dori krikščionys, visas 
vertybes nešėmės savo viduje. 

Stengėmės kaip galima ilgiau nesituštinti (jei nevalgai, ilgesnį 
laiką ir nešiki - štai kokią išmintį įgyjau per tas įsimintinas die- 
nas). O vėliau, jau trečiąjį vakarą, nebegalėdami ilgiau ištverti, 
pasukome nuo kelio į mišką ir atsidūrėme prie upelio, šalia ku- 
rio galėjome triesti tol, kol išlaisvėję viduriai padarė mus vėl jei 
ne turtingais, tai bent galinčiais užsimokėti. Jei palygintume su 
tuo, ką buvome praradę, tai buvo tik mažytė pergalė. Tačiau jos 
saldybė padėjo mums kelti vienas kito nuotaiką. Tai buvo ge- 
riau nei mirtis. Tą naktį mes puotavome, gardžiuodamiesi uo- 
gomis ir šviežiu šaltinio vandeniu, paėję prieš srovę toliau nuo 
tos vietos, kur apsiplovėme. Tada suskaičiavome gautą palaimą: 
dvylika didelių perlų, penki smaragdai ir šeši rubinai, iš kurių 
didžiausią mano ponia turėjo išteplioti veido kremu, kad galėtų 
praryti. Viešpatie, kaip reikėjo jaustis, kai, harpijoms daužant į 
duris, springdamas ryji tai, nuo ko priklauso tavo ateitis?! Mes 
tikrai turime labai didžiuotis savimi. Pasakiau jai šitai, kai abu 
susirangėme prietemoje, bandydami apgauti savo miestietišką 
vaizduotę ir manydami, kad miško garsai yra daug mielesni. 

- Tikrai reikia didžiuotis. Tai kur kas narsesnis poelgis nei 
tada, kai tu rijai savo apgailėtinus smaragdus. Be to, - ji sustab- 
dė mane, kol dar neatsakiau, - nenoriu jokių Bučino stiliaus 
pokštų apie tai, kaip puikiai išmanau tokius dalykus. 

Nors tai nebuvo taip juokinga, bet buvau visiškai nusivaręs 
nuo kojų ir taip išsekintas savo baimės slėpimo, kad, vos pra- 
dėjęs juoktis, nebegalėjau liautis. Juokas, pakutenęs mane, lyg 
blusa įkando jai taip, kad net ir beviltiškai tramdydami vienas 
kitą tiesiog bejėgiškai raitėmės iš juoko, tarsi savo linksmumu 
šaipytumės iš likimo ir užsitikrintume išlikimą. 

Kai pagaliau liovėmės kvatoti, drybsojome, atsirėmę į me- 
džius ir žvelgėme į erdvę, pavargę nuo troškimo gyventi. 

- Taigi, - pagaliau prabilo ji. - O kas dabar, Bučinai? 

O kas dabar? 

— Na, kurį laiką tu pabūsi žavia vienuole, - atsakiau. - Nors 
galima suabejoti tavo beprotišku atsidavimu pamačius, kaip 
Žiauriai nusiskutai galvą. 

Iš šio dalyko nebuvo galima šaipytis, nors mus ir užplūdo 
ankstesnis juoko priepuolis. Pajutau, kaip ji suvirpėjo. Prie- 
temoje buvo sunku įžvelgti jos veidą, tačiau aiškiai mačiau 
kruviną rėžį ant jos baltos odos kaktoje ir baimę žvilgsnyje. 
Įkvėpiau. 

— Na, mes galėtume luktelėti ir išsilaižyti žaizdas. O kai tu 
pagysi, mes vėl pradėsime viską iš naujo. Miestas amžinai ne- 
bus užimtas ir visada atsiras vyrų, turinčių skonį ir trokštančių 
to, ką tu siūlysi. 

— Tik ne Romoje, - tarė ji kupinu įtūžio ir baimės balsu. — 
Ten negrįšiu. Niekada. Nė už ką. 

Pasvarstęs nusprendžiau, jog taip bus geriau. Dauguma vyrų, 
ypač tie, kurie turi ką pamiršti (pavyzdžiui, moteris, mielas kaip 
pavasario ėriukai), patraukė kur nors kitur. Kai nors kiek bus 
verta ten grįžti, mes jau būsime pernelyg pasenę, kad galėtume 
mėgautis pergale. Taigi į Romą negrįšime. 

Trūktelėjau pečiais ir, stengdamasis neparodyti susijaudini- 
mo, paklausiau: 

— Tai kur tada trauksime? 

Aišku, mes abu žinojome atsakymą. Kai visa šalis skendo 
kruviname kare, galėjome vykti tik į vieną vietą - turtingą ir 
ramų miestą, valdomą žmonių, turinčių pinigų ir įpročių su- 
mokėti už tai, ką kareiviai pasmeigia ant durtuvų galų. Į tokią 
nepriklausomą valstybę, kurioje suprantamas grožis ir joje ta- 
lentingai prekiaujama, o protingi tremtiniai, turintys lakią vaiz- 
duotę, gali rasti sau laimę. Kai kas mano, kad tai - puikiausia 
vieta žemėje, labiausiai klestinti ir taikingiausia, bet, nepaisant 
visų pasakojimų apie stebuklus ir nuostabius dalykus, niekada 
nenorėjau ten keliauti. 

Tačiau ne man buvo lemta rinktis. Paskutinėmis dienomis ji 
rizikavo ir prarado kur kas daugiau, nei aš kada nors turėjau, ir 
nusipelnė, jei to jai reikėjo, pamąstyti apie grįžimą namo. 

- Viskas bus gerai, Bučinai, - tarė ji ramiai. - Žinau, tu bijai. 
Bet jeigu mums pavyks ten nukeliauti, tikiu, kad mums pradės 
sektis. Dabar mes tapome partneriais - tu ir aš. Dalysimės vis- 

kuo - išlaidomis ir pelnu, rūpinsimės vienas kitu. Prisiekiu, jei 
būsime kartu, sugebėsime tą padaryti. 

Spoksojau į ją. Nuo bėgimo man skaudėjo kiekvieną kaule- 
lį. Mano pilvas buvo susitraukęs iš bado. Vėl troškau miegoti 
lovoje ir valgyti kiaulieną, o ne dvokti kaip paršas, bendrauti 
su protingais ir trokštančiais kraujo vyrais, vertinančiais turtus 
labiau nei vulgarų grobį. Tačiau visų labiausiai daugiau neno- 
rėjau vienišas klajoti po pasaulį. Kai susitikome su Fjameta, pa- 
saulis man tapo kur kas mielesnis. 

— Gerai, - sutikau. — Eisiu tol, kol sušlapsiu kojas. 

Ji nusišypsojo ir uždėjo savo rankutę ant manosios. 

— Nesirūpink. Neleisiu, kad vanduo tave prarytų. 


Jie atvyko naktį, irkluodami valtį nuo žemyno pusės. Ant molo 
prie Mestrė vienas iš jų, mažas ir išsigimęs storulis, pradėjo de- 
rybas. Iš drabužių ir menko bagažo buvo aišku, kad toji porelė 
atkeliavusi iš toli. Dėl vyro stipraus romėniško akcento ir už- 
sispyrimo keliauti tamsoje, išvengiant maro patrulių, valtinin- 
kas leido sau nuplėšti nuo jų trigubą kelionės kainą. Moteriškė 
buvo aukšta ir liesa, apsimūturiavusi kaip turkė, kad nesimaty- 
tų jos veido. Bet ji kalbėjo puikia vietine tarme ir taip įnirtin- 
gai derėjosi, jog valtininkas beveik pralaimėjo sutikdamas, kad 
jam būtų apmokėta tik tada, kai pristatys juos į nurodytą namą 
mieste. 

Tamsus vanduo bangavo po pritvinkusiais debesimis. Tik 
jiems palikus Žemę, juos apgobė tamsa. Girdėjosi tik bangų teš- 
kėjimas į medžius. Kurį laiką atrodė, tarsi jie plauktų į atvirą 
jūrą. Tas miestas vandenyje, apie kurį žmonės kalbėdavo su 
pagarbia baime, paprasčiausiai buvo tik idėja, fantazija, sukur- 
ta todėl, kad mums reikia stebuklų. Tamsai ypač sutirštėjus, 
priekyje juoduojančiame horizonte ją perskrodė mirkčiojančių 
švieselių pašvaistė lyg undinės plaukų žiburiavimas ant van- 
dens mėnesienoje. Valtininkas irklavo stipriais, lygiais mostais. 
Žiburiai ėmė plėstis, ryškėti, kol galų gale buvo galima įžvelgti 

pirmuosius pastatus, stūksančius virš vandens tartum blyškių 
antkapių eiles. Pasimatė spalvotų medinių žymeklių korido- 
rius, vedantis juos iš atviros jūros tarsi į plačių žiočių kanalą, 
kur iš abiejų pusių stovėjo lūšnos ir sandėliai. Jų molai buvo 
apkrauti akmenimis ir mediena, o pilnos baržos laukė savo ei- 
lės prisišvartuoti. Šis kanalas tingiai rangėsi porą šimtų jardų, 
kol susiliejo su platesniu vandens ruožu. 

Valtininkas pasuko laivelį į kairę pusę. Dabar vaizdas ėmė 
keistis. Jie praplaukė gyvenamuosius namus ir bažnyčią. Jos 
griežtų linijų mūrinis fasadas tiesėsi į dangų, o šventorius buvo 
nykus ir tuščias. Vėliau, kai šelmiškas mėnulis kyštelėjo iš už 
debesų, iš abiejų pusių ėmė matytis didesni inkrustuotų ir pa- 
auksuotų namų fasadai, kurie tarytum niro tiesiai iš vandens. 
Moteris, lengvai ištvėrusi plaukimą jūra, lyg tai būtų jos kasdie- 
nė kelionė, dabar sėdėjo sukaustyta. O luošys priešingai - buvo 
įsitvėręs valties bortą. Jo trumpas, riebus kūnelis buvo įsitem- 
pęs lyg gyvuliuko, o didelė galva svyravo nuo vieno šono į kitą, 
matyt, bijantis ką išvysti ar nenorint nieko praleisti. Valtininkas, 
nuo pat jaunystės įpratęs regėti kitų Žmonių nuostabą, sulėtino 
greitį, tikėdamasis, kad už gražų vaizdą užsidirbs arbatpinigių. 
Čia kanalas buvo platus ir tamsus tarsi didelis išblizgintas ko- 
ridorius dar didesniuose rūmuose. Nors buvo vėlus metas, ka- 
nalu dar klaidžiojo keletas išskirtinių valčių - glotnių ir siaurų, 
su mažomis kabinomis viduryje ir vienišomis figūromis, sto- 
vinčiomis laivagaliuose ir valdančiomis jas tik vienu ilgu irklu 
taip, kad valtys lengvai slydo tamsiu vandeniu. 

Vaškinėje, blyškioje šviesoje abipus kanalo iškildavo trijų ar 
keturių aukštų vis prašmatnesni pastatai tarsi vaiduoklių rūmai, 
o įėjimai į juos buvo žemai, tik keletas akmeninių pakopų skyrė 
juos nuo bangų mūšos. Kai kuriuose didelės durys buvo atver- 
tos į tamsius lyg urvus sales. Prie jų pririštos lauke plūduriavo 
daugybė siaurų, išlenktų valčių, kurių pasidabruoti pirmagaliai 
švytėjo lempos šviesoje. Dabar moteris buvo susijaudinusi. Ji 
negalėjo atitraukti akių nuo viršutinių aukštų, kur po eilėmis 
siauraarkių langų mėnesienoje kaip nėriniai švytėjo akmeni- 

niai ornamentai. Daug langų buvo tamsūs, nes dabar tvyrojo 
gili naktis. Tačiau keliuose švytėjo žiburiuojantys sietynai, o iš 
degančių žvakių skaičiaus galima buvo spręsti, kad tai - labai 
turtingi namai. Žvakės apšvietė plačias, aidžias erdves taip, kad 
galėjai išskirti judančių figūrų siluetus ir girdėti jų balsų nuo- 
trupas, iškraipomas ir praryjamas vandens. 

Kas penkiasdešimt ar maždaug šimtą jardų tarp namų at- 
sirasdavo tarpas, ir akmens mūrai duodavo kelią kitiems van- 
dens keliams, siauriems kaip pirštai ir tamsiems kaip pragaras, 
įtekantiems į pagrindinį kanalą. Po maždaug dvidešimties mi- 
nučių kelionės moteris mostelėjo valtininkui. Jis sulėtino yrius, 
pasukdamas laivelį į vieną iš tų kanalų. Pasaulį vėl apgaubė 
tamsa, o namų sienos kilo iš vandens kaip kanjono kraštai, už- 
stodamos mėnulio šviesą. Jie ėmė lėtai judėti į priekį. Truputį 
toliau atsirado akmeninis grindinys, besidriekiantis šalia van- 
dens. Oras čia buvo tvankesnis, o dienos šiluma vis dar įsigė- 
rusi į akmenis. Sklido puvėsių ir aštrus šlapimo tvaikas - tai 
vargo ir skurdo dvelksmas. Netgi garsai skambėjo kitaip: ban- 
gelių pliuškenimas buvo duslesnis, beveik piktas, kai bangelės 
plakėsi ir atšokdavo nuo siaurų sienų. Jie praplaukė po tokiais 
žemais tiltais, kad galėjo rankomis perbraukti jų apačią. Val- 
tininkas turėjo darbuotis labiau įsitempęs, jo akys žibėjo tarsi 
katės, stengiantis įžvelgti tamsą priekyje. Kartais šios vandens 
alėjos viena su kita susiliedavo įvairiais kampais taip netikėtai, 
kad jis tiesiog turėdavo sustabdyti valtį prieš ją pasukdamas. 
Tai darydamas jis sušukdavo, norėdamas įspėti irkluojančius 
prieš jį kitoje pusėje; arba iš tamsos galėdavo pasigirsti kokio 
nors kito valtininko šūksnis, o jo balsą prislopindavo ir suger- 
davo naktis. Vandens kelių etiketas tarsi reikalavo, kad tas, ku- 
ris sušuko pirmasis, judėtų į priekį, o kita valtis turėtų palaukti. 
Kai kurie valtininkai ant denio turėjo stiklinius indus su de- 
gančiomis žvakėmis viduje. Taigi jų valtys išnirdavo iš tamsos 
lyg šokantys jonvabaliai. Tačiau kitos valtys buvo neapšviestos, 
ir tik iš tankesnio vandens pliuškenimo buvo galima suprasti, 
kad jos praplaukia. 

Jie lėtai yrėsi šiuo labirintu, kol pasiekė platesnį kanalą, kurį 
dabar jau supo turtingesni namai. Priekyje link jų slystelėjo 
grakšti, juoda valtis. Šį kartą ji buvo apšviesta kabančios raudo- 
nos lempos. Moteris iš karto sujudėjo ir puolė į valties galą, kad 
galėtų geriau viską matyti. Žmogus laivagalyje tarsi susiliejo su 
tamsa. Jo oda ir kostiumas buvo to paties atspalvio kaip ir nak- 
tis, tačiau kabina spalvingesnė, papuošta aukso užuolaidomis 
su kutais. Abiem laivams priplaukus arčiau vienas kito, buvo 
galima trumpai išvysti jauną, puikiai pasidabinusią moterį. Jos 
iškili krūtinė ir kaklas buvo mėnesienos spalvos, o šalia jos ma- 
tėsi vyro, pirštais nardančio po jos garbanas, šešėlis. Laiveliams 
slystant vienas šalia kito, išlindo Žieduota rankutė ir užtraukė 
užuolaidą, kad nieko nebūtų matyti. Ramiame nakties ore virš 
vandens nuo to judesio pasklido levandų ir muskuso aroma- 
tas. Irkluojamoje valtyje moteris užmerkė akis, lyg medžiotojas 
tiesdama galvą ir uosdama kvapą. Laiveliams praplaukus ji ir 
liko ta poza dar kurį laiką, įsijautusi į tą akimirką ir giliai kvė- 
puodama. O neūžauga, sėdintis kitame valties gale, atidžiai ją 
stebėjo. 

Tylą nutraukė valtininko balsas: 

— Kiek kelio dar liko? - suniurnėjo jis. Vyrui skaudėjo ran- 
kas vien pagalvojus apie kelionę atgal. - Jūs sakėte, kad tai Ka- 
naredžio vietovė. 

— Mes jau beveik atvykome, - lyg ir sau tarė ji. - Daug laiko 
praėjo. 

Po kelių akimirkų ji mostelėjo jam sukti į mažesnį vandens 
kanalą. Šis buvo kaip akligatvis: iš vienos pusės prieš juos iškilo 
trijų aukštų namas, o šalia jo - sukežęs medinis tiltelis. 

- Čia... Čia... Mes atvykome, - tarė ji susijaudinusi. - Gali- 
te priplaukti prie laiptelių. Laivų švartavimosi vieta yra į kairę 
iš šono. 

Jis prisistūmė ir prišvartavo valtį. Namas atrodė atgrasiai: 
tinkas luposi, o sulūžusios langinės buvo uždarytos. Kelionės 
metu vanduo patvino ir šliuksėjo per viršutinę pakopą. Valti- 
ninkas iškrovė jų krepšius ant šlapių akmenų ir grubiai parei- 

kalavo atlyginimo. Nors neužauga ir bandė jį įtikinti, kad pa- 
lauktų, kol jiems atidarys duris, jis nė neketino laukti. Pradėjus 
belstis, vyras jau buvo išnykęs klastingoje tamsoje. 

Aplinkui aidėjo jų kumščių dūžiai į duris. 

— Atidaryk! - sušuko ji. - Čia aš, Fjameta, grįžau namo. Ati- 
daryk duris, motin! 

Jie laukė. Fjameta vėl sušuko. Šį kartą pirmame aukšte su- 
mirgėjo šviesa ir lange pasirodė veidas. 

— Meragoza? 

Moteriškas balsas kažką suniurnėjo. 

— Atidaryk duris, tai aš! - Moteris viršuje tarsi dvejojo. Pas- 
kui ji trūktelėjo užvertą langinę, ir jie išgirdo kažką lipant laip- 
tais žemyn. Pagaliau didelės medinės durys atsivėrė, ir tarpdu- 
ryje pasirodė sena, stora kaip kupeta ir kiek pridususi moteris, 
rankoje laikydama vieną pridengtą žvakę. 

— Meragoza! - moteris, ilgokai pritilusi, susijaudino. - Tai 
aš, Fameta. 

— Fj... Fjameta... Marija Madona! Aš neatpažinau tavęs. 
Kas tau nutiko? Maniau... Na... mes girdėjome apie Romą... 
Visi kalba apie ją... Galvojau, kad jūs jau mirusi. 

— Dėl to, kas mums atsitiko, tikrai galėjome žūti. Dėl Dievo 
meilės, įleisk mus vidun! 

Moteris truputį pasitraukė, bet ne tiek, kad praleistų juos. 

— Kur mano motina? Ar ji miega? 

Meragoza patylomis sudejavo, tarsi kažkas būtų ją užgavęs. 

— Jūsų motina... Aš... Viešpatie, padėk mums! Maniau, kad 
žinote. 

— Ką žinau? 

— Jūsų motina... yra mirusi. 

— Kas? Kada? Kaip? Kaipgi galėjau sužinoti? 

— Prieš pusę metų. Mes... pasiuntėme jums žinią į Romą. 

Prietemoje nesimatė moters akių. 

- Žinią?.. Ir kas ten buvo sakoma? 

Vėl pasigirdo murmesys. 

— Tiktai... Na, kad ji paliko šį pasaulį. 

Trumpam stojo tyla. Jaunesnioji moteris nuleido akis, matyt, 
akimirką dvejojo ir nežinojo, kaip jaustis. Neūžauga prislinko 
arčiau jos, akis įsmeigęs jai į veidą. Ji atsikvėpė: 

— Tokiu atveju, Meragoza, atrodo, kad tu gyveni mano na- 
muose. 

— Ne... Tai yra... - senoji moteris mikčiojo. - Jūsų moti- 
na... Ji susirgo staiga. Būdama patale ji pasakė, jog galiu pasi- 
likti čia... už viską, ką padariau jai. 

- O mieloji, carina, - dabar jos balsas nuskambėjo lipšniau, 
tarsi lėtas katės paglostymas. - Turi tokią gyvenimo patirtį ir 
vis dar taip netikusiai meluoji kaip kokia sena kekšė. UŽ šio 
namo nuomą sumokėjau savo strėnomis, ir mes atvykome šei- 
mininkauti jame. Bučinai, nešk mūsų krepšius į vidų. Mūsų 
kambarys pirmame aukšte, virš įėjimo. 

— Ne. - Moteris savo stambiu kūnu užstojo įėjimą. - Tu ne- 
gali čia apsistoti. Aš... aš priėmiau nuomininkus. Man... man 
reikėjo pinigų, kad išlaikyčiau šitą namą. 

— Na, tada jie gali miegoti laiptinėje iki tol, kol ryte išvyks. 
Bučinai! 

Neūžauga greitai praslydo pro moters kojas. Šioji nusikeik- 
dama suklykė, kai jis užkliudė ją. 

— Kaip jį pavadinai? Vandens žiurke? Turėtum pasisaugoti, 
Meragoza. Iš čia, kur stoviu, matau, kad esi vienintelis kirminas 
šiuose namuose. 

Įsivyravo tyla. Nė viena iš moterų nepajudėjo. Staiga senoji 
moteris pasidavė. Ji niurzgėdama pasitraukė į šoną, kad jie ga- 
lėtų įeiti į vidų. 

Ir taip jaunoji moteris ir neūžauga žengė į tamsą, o vanduo 
godžiai rijo laiptų pakopas jiems lipant aukštyn. 


ANTRAS SKYRIUS 


Venecija, 1527 metai 


O mano Viešpatie, kaip dvokia šis miestas! Ne visur, tik palei 
pietines prieplaukas, kur laivai stovi dokuose ir oras svaigina 
prieskonių kvapais, o prie Didžiojo kanalo įsikūrę piniguočiai 
kartu su prabanga nusiperka ir gaivius brizus. Bet ten, kur mes 
įsikūrėme, kur yrantys namai kyla iš dvokiančio vandens ir 
daugybė šeimų gyvena viena ant kitos kaip kokios pūvančios 
daržovės, puvėsių ir purvo smarvė degino mums šnerves. To- 
kiam Žmogui kaip man, arčiau prikišus nosį prie žemės, kartais 
net yra sunku kvėpuoti. 

Senis, kiekvieną rytą matuojantis vandens lygį šulinyje, esan- 
čiame mūsų aikštėje, campo, sako, kad dėl vasaros kaitros dvokia 
vis bjauriau. Jeigu vandens lygis dar labiau sumažės, gėlas van- 
duo į miestą bus pradėtas gabenti baržomis. Jo atsigerti galės tik 
turintys pinigų. Įsivaizduokite: miestas, pastatytas ant vandens, 
miršta iš troškulio. Jo nuomone, ši vasara tokia bloga todėl, kad 
karas atnešė į miestą pabėgėlių bangą, o su ja ir maro grėsmę. Jis 
prasitarė, kad keliautojai, atvykstantys jūra ir atnešantys užkra- 
tą, yra greitai išaiškinami, nes miestas siunčia valdininkus, kad 
apžiūrėtų kiekvieną pirklių laivą ir ieškotų, ar ko nors nekrečia 
karštis, ar kas neišbertas skauduliais. Jei randa tuos simptomus, 
įtariamuosius išlaipina karantinui vienoje iš salų už miesto ribų. 
Štai kodėl Venecijoje nėra raupsų, išskyrus keletą bepročių, ku- 
rie senoje aptvertoje ligoninėje prie vandens stebi, kaip jiems 


49 


nupūva kojos. Tačiau valdininkai negali visų sustabdyti. Ir šiais 
laikais žemynas pavojingas lygiai taip kaip jūra. Tai sakydamas 
senis susikaupęs žvelgia į mane, nes įtaria, kokiu būdu mes čia 
pakliuvome. Apkalbos sklinda greičiau nei smarvė. Moterys, 
stovėdamos abipus siaurų kanalų, tarška ir kudakuoja viena su 
kita kaip daugybė alkanų žuvėdrų. Neūžaugos pasirodymas ke- 
lia smalsumą net pačioms tyliausioms būtybėms. Visi prekiau- 
tojai aplinkui mylios atstumu išsižioję spokso į mane, o priešais 
mūsų namą visą laiką prie lango sėdi bedantė sena ir žvaira mo- 
teriškė, panaši į šikšnosparnį. Jos akys į abi puses laksto taip, 
kad jeigu aš su savo ponia kalbuosi ne apie orą, bet apie ką nors 
kitą, mes turime uždaryti langus, nes nebelieka jokių paslapčių, 
kai žodžiai taip lengvai sklinda vandeniu. 

Nepaisydamas gandų, senis vis dar šnekasi su manimi, be 
abejo, todėl, kad jis vienišas. Be to, amžius jį surietė. Dabar jis 
dvigubai susilenkęs, toks pat mažas kaip ir aš. Kai pridedu bur- 
ną prie jo kurčių ausų, jis mane girdi geriau nei kitus. Tame 
pačiame miesto kvartale jis išgyveno aštuoniasdešimt vienus 
metus ir prisimena viską, pradedant didžiuoju gaisru laivų sta- 
tyklose, kurį įžiebė kibirkštis, įskelta žirgo pasagos, ir baigiant 
žymiuoju Anjadelo mūšiu, įvykusiu beveik prieš dvi dešimtis 
metų, kai Veneciją nugalėjo Italijos valstybių aljansas. Vyriau- 
sybė taip susigėdo, jog, pasak senio, buvo nubausti jos genero- 
lai. Dienų dienas galėjai tik girdėti žmonių aimanas, sklindan- 
čias gatvėmis ir aidinčias virš vandens. 

Senis nenuilsdamas pasakoja bet kam, norinčiam jo klausy- 
tis. Jis dėsto toliau. Tuomet Venecija buvo pats nuostabiausias 
miestas pasaulyje. Tačiau dabar kekšių priviso daugiau nei vie- 
nuolių. Visur klesti šventvagystės, patyčios ir nuodėmė. Malo- 
niai trokščiau patikėti juo, nes tokiame mieste tikrai rastumėm 
laimę. Būdami nepajėgūs seniai dažnai virsta niurzgliais. Ar- 
tėjant mirčiai jiems daug mieliau tikėti, kad jie palieka žemėje 
pragarą ir keliauja į dangų, o ne atvirkščiai. 

Vis dėlto tais pirmaisiais mėnesiais, kai mano ponia buvo 
užsidariusi namuose, o aš mokiausi keliauti kanalais, jo plepalai 

man patiko. Jis tapo ne tik istorijos mokytoju, bet ir pirmuoju 
mano vedliu po miestą. 


Pirmiausia norėjome miego, ir kritome į jį lyg į didelį, gilų šu- 
linį: mūsų kūnai buvo ištroškę užmaršties, kurią teikia saugu- 
mas. Mano ponia kaip mirusi gulėjo ant savo motinos lovos 
kambaryje virš kanalo. Aš užėmiau šiaudinį čiužinį prie durų. 
Taigi mano kūnas tapo panašus į spyną ir taip apsaugojo nuo 
piktybiško senės smalsumo. Dabar kartais prisimenu tą mie- 
gą, nes nieko tokio nei anksčiau, nei po to man neteko patirti. 
Miegas buvo toks saldus, kad galėjau susigundyti iškeisti rojų 
į kokį teikiantį vilties gilų užsimiršimą. Tačiau mes dar nebu- 
vome pasiruošę mirti. Trečiosios dienos rytą mane pabudino 
šviesos spinduliai, sklindantys pro sulaužytas langines, ir alkio 
diegliai pilve. Prisiminiau mūsų virtuvę Romoje: keptą Žuvį, jos 
traškią odelę; krosnies kunkuliavimą; sotų kastruoto gaidžiuko, 
kimšto rozmarinais ir česnakais, skonį; šiltą medų, trykštantį iš 
Baldezaro migdolinių pyragų taip, kad iš gardumo galėjai nusi- 
kąsti pirštų galiukus. Ranka sugraibiau išsikišimą virš kirkšnių. 
Ten buvo paslėptas mažasis Petrarkos tomelis ir piniginė su 
smaragdais, rubinais ir perlais. Šie dalykai mane labiau ramino 
nei kokie nors atbundantys troškimai. 

Mano ponia vis dar miegojo, veidą pusiau įkniaubusi į čiu- 
žinį, o jos galva buvo apvyniota nešvariu turbanu. Nusileidusi 
laiptais žemyn į drėgną ir šaltą virtuvę, Meragoza pasveikino 
mane į spąstus pakliuvusios papūgos klyksmu taip, tarytum 
pats šėtono vaisius būtų ką tik įžengęs į kambarį. Keptuvėje 
ant ugnies garavo skystis, kažkada buvęs tirštu gyvulių kaulų 
nuoviru, tačiau dabar jau mažai kas buvo likę iš jo. Kai paklau- 
siau, ko dar valgomo yra namuose, ji vėl sumosavo rankomis ir, 
keikdamasi iš baimės, suspiegė. Nors gyvenime yra daug žiaurių 
dalykų, nieko nėra bjauresnio už seną kekšę, nes kai sudrimba 
kūnai, geiduliai vis tiek lieka, ir jas kamuoja prikimštų pilvų ir 
puošnių drabužių prisiminimai. Jos puikiai žino, kad to dau- 

giau jau neturės. Taigi kai paklausiau kelio pas gerą lombardi- 
ninką, jos veide atsispindėjo kova tarp godulio ir įtarumo. 

— Kodėl? Ką turi parduoti? - paklausė ji, akimis klastingai 
vedžiodama po mano kūną. 

— Pakankamai, kad galėtum prisikimšti savo vėdarą. 

— Čia skolina tik žydai, - tarė ji tvirtai ir suktai pašnairavo į 
mane. - Tačiau visi žino, kad jie apgaudinėja svetimšalius. Ver- 
čiau man leisk sudaryti sandėrį. 

— Pamėginsiu pats. Kur man juos rasti? 

— Kur? Na, čia, Venecijoje. Jie gyvena savame žydų kvartale. 
Juos nesunku rasti, - išsiviepė ji, - jei pažįsti miestą. - Paskui 
nusisuko nuo manęs ir vėl stojo prie viryklės. 


Vėliau papasakosiu apie šio miesto labirintą. Kad ir kaip ten 
būtų, jo klaidumas virto legenda, sukurta iš pasakojimų apie 
turtingus svečius, kurie buvo pernelyg šykštūs. Atvykdami jie 
pagailėjo pinigų tam, kad pasisamdytų vedlius. Jie vėliau būda- 
vo randami atkampiuose kanaluose su perpjautomis gerklėmis 
ir perrėžtomis piniginėmis. Iškeliavau pėsčiomis. Mūsų užpa- 
kalinės durys atsiverdavo į tokią siaurą gatvę, kad ten vos ne 
vos galėjo prasilenkti du žmonės. Ši gatvė vedė dar į vieną, po 
tiltu sukdavai dar į kitą, kol pagaliau išeidavai į mažą aikštę, 
arba campo, kaip ji čia vadinama. Šioje vietoje ir sutikau savo 
pažįstamą senį šalia jo numylėto šulinio. Jo tartis buvo neaiški, 
tačiau mostai - pakankamai suprantami. Vėliau, man einant 
paknopstomis, gatves užplūdo žmonės. Jie traukė į bažnyčią 
ir iš jos. Pirkliai, kurių paklausdavau kelio, man viską tiksliai 
paaiškindavo, nes, kaip greitai sužinojau, venecijiečiai tiesiai iš 
Dievo šventovės dažnai eidavo pas žydus prasimanyti pinigų: 
komercijos sakramentas buvo savaip šventas valstybei, kurios 
pagrindas - prekyba. 

Susiradau žydų kvartalą. Jis buvo tarsi mažas miestelis mies- 
te, atskirtas sienomis ir dideliais mediniais laiptais. Viduje vie- 
nas ant kito grūdosi namai ir parduotuvės. Lombardus galima 

buvo atpažinti iš mėlynų uždangų ant įėjimų. Jos plevėsavo kaip 
burės vėjyje. Tam lombardui, kurį pasirinkau, vadovavo jaunas 
vyras švelniomis ir juodomis akimis, pailgo veido, kurį dar la- 
biau ilgino karantys peisai. Jis įsivedė mane į galinį kambarį, 
kur pro specialų didinamąjį stiklą ilgai ir atidžiai apžiūrinėjo 
mūsų paskutiniuosius du smaragdus, - venecijiečiai buvo tikri 
stiklo gamybos meistrai, - kad nebūtų apgaulės. Tada paaiški- 
no man valstybės nustatytas sandėrio sąlygas, davė pasirašyti 
dokumentą ir atskaičiavo man monetas. Viso sandėrio metu jis 
elgėsi su manimi pasigėrėtinai mandagiai, nerodydamas nusis- 
tebėjimo mano kūnu (labiau kreipė dėmesį į brangakmenius 
nei į mane). Gerai, iš kur man žinoti, jis apgavo mane ar ne? Be 
to, nejaučiau nieko kito, tik alkį. 

Lauke, karštyje, mano nepraustas kūnas ėmė dvokti taip 
šlykščiai kaip ir miestas aplinkui. Iš padėvėtų drabužių par- 
duotuvės gete nusipirkau švarkelį ir kelnes, kurias galėsiu sau 
negrabiai pritaikyti, o poniai keletą naujų apatinių. Pasirinkau 
lengvai virškinamų valgių: baltos žuvies, keptos savose sulty- 
se, troškintų daržovių ir baltos duonos, pyragaičių su kremu ir 
vanile, pusę tuzino meduolių, ne tokių įmirkusių kaip Balde- 
zaro, tačiau pakankamai drėgnų, kad imčiau varvinti seilę, kai 
jie kūpso man ant delno. Vieną suvalgiau eidamas gatvėmis ir, 
kai radau kelią atgal, galva man svaigo nuo saldumo. Laiptų 
tamsoje šūktelėjau Meragozą, tačiau niekas neatsiliepė. Palikau 
maisto porciją ant stalo, o likusius valgius kartu su buteliu ir 
apdaužytomis taurėmis su vynu, skiestu vandeniu, nunešiau į 
viršų, į kambarį. 

Viršuje mano ponia buvo jau pabudusi ir sėdėjo lovoje. Ji 
pažvelgė į mane, kai įėjau, tačiau skubiai nusisuko. Langinės 
buvo atidarytos ir langai atverti. Saulės apšviestas jos kūnas jau 
nebuvo apvyniotas skarmalais. Pirmą kartą per daugelį savai- 
čių ji pasijuto taip saugiai, kad galėjo nusirengti. Jos siluetas 
aiškiai atspindėjo štai ką - kelionė subjaurojo ją. Ten, kur anks- 
čiau kūnas buvo putlus ir minkštas tarsi pagalvė, dabar rakti- 
kauliai styrojo kaip malkos, o šonkauliai, ryškiai besimatantys 

pro jos ploną apatinį drabužėlį, priminė laivo griaučius. Tačiau 
blogiausiai atrodė jos galva. Jeigu ji būdavo neapvyniota sku- 
duru, iš karto dėmesį atkreipdavo nušašusi oda, netvarkingai 
ataugantys plaukai ir dantytas randas, prasidedantis aukščiau 
kaktoje ir vingiuojantis iki plaukų linijos. 

Mėnesių mėnesiais mes troškome tik išgyventi ir ne itin 
mąstėme apie ateitį. Gana greitai, vos mums pajudėjus į kelią, 
išnyko ankstesnė viltis ir linksmumas, jaustas tą naktį miške. 
Traukiantis armijai pabėgėliai siekė ne vien apiplėšti vienas 
kitą, bet ir išsigelbėti. Ir kai mes pasiekėme uostą, kad išplauk- 
tumėm laivu į Veneciją, daugumą laivų jau buvo užvaldę ka- 
reiviai su grobiu iš Romos. Vėliau, atėjus tvankioms savaitėms, 
mano ponia susirgo karštine. Gydžiau jos žaizdas visais, kokiais 
tik galėjau rasti, tepalais. Bet dabar šioje negailestingoje mūsų 
saugumo šviesoje buvo aišku, kad tokio gydymo nepakako. 

Iš jos žvilgsnio suvokiau, jog ji taip pat šitai Žino. Viešpats 
mato, ji dar nebuvo bjauri: vien žalių jos akių krištolas atkreip- 
tų bet kurio vyro dėmesį gatvėje. Tačiau įžymūs miestai pilni 
moterų, kurios gali užsidirbti maistui ir kitaip - pakeldamos 
sijonus. Yra tokių, kurios pavergia jus labiau, nes jos negrobia, 
nevaldo namų ir moteriškų apdarų nelaiko savo nuosavybe. 
Tam, kad jos tokios būtų, pirmiausia turi mylėti save. 

Užsiėmiau valgio ruošimu: išdėsčiau žuvį, daržoves, pripy- 
liau vyno. Radau tik atšipusį peilį ir sulūžusią šakutę, bet vis 
tiek viską iškilmingai padėjau jai ant kelių, o šalia - švarią su- 
knelę. Būdamas arti jos galėjau užuosti jos motinos paskutinės 
ligos kvapą, dvelkiantį iš lovos užtiesalo klosčių. Šį rytą sužino- 
siu daugiau nei vien apie prarastą jos išvaizdą. 

- Šiandien sekmadienis, - tariau linksmai. - Mes išmiegojo- 
me tris dienas. Šviečia saulė. Vietos lombardininkai - žydai. Jie 
teisingai moka už puikius brangakmenius. - Pastūmiau lėkš- 
tę arčiau jos pirštų. - Mėsytė minkšta, nors skonis truputį per 
prėskas. Iš pradžių valgyk lėtai. 

Ji nepajudėjo, akis atidžiai įsmeigusi į langą. 

— Nepatinka? Na, tada gal kremo ir medaus pyragaičių? 

— Nealkana, - tarė ji, o visada taip tobulai melodingas jos 
balsas dabar skambėjo abejingai ir negyvai. 

Kartą, kai mes tik susipažinome, ji man papasakojo, kaip per 
išpažintį jai būdavo sunku apsispręsti, kurias nuodėmes išpa- 
žinti pirma. Tuštybė ir sanguliavimas buvo būtini jos profesijai. 
Ji manė, kad didžiausia jos silpnybė - apsirijimas, nes nuo pat 
vaikystės ji mėgo pavalgyti. 

— Tai tik dėl to, kad susitraukė tavo pilvas. Kai pradėsi valgy- 
ti, skrandžio sultys praplės jį, - skatinau ją. 

Užsikabarojau su lėkšte ant kito lovos galo ir ėmiau val- 
gyti, kimšdamas į burną žuvį, laižydamas nuo pirštų padažą, 
sutelkęs dėmesį tik į maistą, tačiau akies krašteliu stebėdamas, 
ar nepajudėjo jos rankos. Keletą sekundžių girdėjosi tik mano 
čepsėjimas. Dar nurysiu porą kąsnių ir vėl pamėginsiu. 

— Tau reikėjo šitai pasakyti man. - Dabar jos balsas nuskam- 
bėjo aštriai. 

Vėl nurijau kąsnį. 

— Ką pasakyti? 

Ji pliaukštelėjo liežuviu. 

— Kiek brangakmenių mes iškakojome? 

— Keturis perlus, penkis rubinus ir tą didįjį iš tavo vėrinio. — 
Šiek tiek luktelėjau. - Daugiau nei pakankamai. 

— Pakankamai kam? Stebuklui? 

— Fjameta... 

— Pasakyk man, Bučinai, kodėl tau taip sunku pažvelgti į 
mane“ 

— Aš žiūriu į tave, - tariau pakeldamas galvą ir spoksodamas 
tiesiai į ją. - Tai tu Žvelgi į šoną. 

Dabar ji pasisuko į mane. Jos akys buvo tokios žalios ir šal- 
tos kaip tie du smaragdai, kuriuos ką tik užstačiau, kad paval- 
gytume. 

— Na ir ką tu matai? 

— Matau gražią moterį, kuriai velniškai sekasi. Be to, jai rei- 
kia maisto ir vonios išsiprausti. 

— Melagis. Pažvelk dar kartą. O galbūt tau reikia pagalbos? 

Jos ranka nuslydo po nešvaria paklode. Iš ten ji ištraukė ma- 
žytį dramblio kaulo veidrodėlį. Romoje buvo toks metas, kai ji 
vos iškęsdavo bent valandą atidžiai neapžiūrėjusi savo grožio. 
Tačiau kai šėtonas mina tau ant kulnų, nelieka laiko tuštybei, o 
veidrodžių ir šiaip nedaug, jų tikrai nerasi krovininiame laive. 
Fjameta pasukiojo veidrodžio kotelį pirštuose. Dėl saulės at- 
spindžio jo paviršiuje po kambarį laigė zuikučiai. 

- Atrodo, kad Meragoza pardavė viską, ką galėjo išplėšti iš 
po grindų. Bet ji negalėjo pavogti to, apie ką nežinojo. Tas buvo 
užkišta tarp lovos lentų. Kai buvau jauna, čia mano motina 
slėpdavo uždirbtus pinigus. 

Ji padavė man veidrodėlį. Jis buvo sunkokas, tačiau stiklas 
dar gerai išsilaikęs ir galėjo pakankamai neblogai atspindėti. 
Akimirką išvydau veidą, kurį slėgė stambi, išsigimusi kakta. Se- 
kundę buvau priblokštas savo atvaizdo, nes aš, ne taip kaip kiti 
likusieji, kasdien netyrėjau savo bjaurios išvaizdos. Palyginus 
su manimi, mano ponia yra kaip ką tik patekėjusi Venera. Na, 
tačiau iš mano atrodymo juk neužsidirbame pragyvenimui. 

— Bučinai, žvelgiau į šį veidrodį nuo pat vaikystės. Atvaiz- 
do nagrinėjimas buvo dalis mano mokymosi. Šį veidrodį mano 
motinai padovanojo vyras, parduotuvės Mercerijoje savinin- 
kas. Jis būdavo pritvirtintas prie sienos šalia lovos ir prideng- 
tas užuolaidėle, kad saulė nepakenktų sidabrui. Po juo buvo 
lentynėlė, kurioje ji laikė aliejaus ir kvepalų puodelius. Motina 
kiekvieną dieną pakeldavo mane pasižiūrėti į jį... 

— Alkis iškraipo pasaulį taip bjauriai kaip ir blausus stiklas, — 
pertraukiau ją. - Užvalgyk ko nors, po to paplepėsim. 

Fjameta nekantriai papurtė galvą. 

- Ir kiekvieną kartą, kai tik į jį pažvelgdavau, motina saky- 
davo: „Darau tai ne dėl to, kad tu taptum pliuške, Fjameta, bet 
todėl, kad tavo grožis - Dievo dovana. Juo turi pasinaudoti, o 
ne išdalyti. Tyrinėk šį veidą taip, tarsi tai būtų vandenyno že- 
mėlapis ar tavo prekybos kelias į Indiją. Tik tai tau atneš sėkmę. 
Tačiau visada tikėk tuo, ką tau sako stiklas. Nors kiti ir mėgins 
tave liaupsinti, veidrodžiui, deja, nėra dėl ko meluoti.“ 

Ji nutilo. Aš nieko neatsakiau. 

— Taigi, Bučinai, ar jis dabar meluoja? Jei taip, verčiau pasa- 
kyk man, nes mes dabar lyg vieniši jūreiviai, likę kartu šiame 
versle. 

Atsikvėpiau. Jei būčiau nors kiek supratingesnis, truputį pa- 
gražinčiau tiesą. Mano poniai visą gyvenimą buvo gausiai Že- 
riami komplimentai. Be jų jos dvasia nusilptų taip kaip kūnas. 
Taigi jei man būtų pakakę nuovokumo... 

— Tu sergi, - pasakiau, - ir esi liesa kaip gatvės kekšė. Sun- 
kumai nualino tavo kūną. Tačiau tai tik kūnas, ir nuo maisto tu 
vėl suapvalėsi. 

— Gerai parinkti žodžiai, Bučinai. - Ji paėmė iš manęs vei- 
drodį ir trumpai palaikė jį prieš save. - O dabar, - tarė ji, - pa- 
pasakok apie mano veidą. 

— Tavo oda išglebusi, o galva - nušašusi, nedaug plaukų, yra 
randas, vingiuojantis link plaukų augimo linijos. Tačiau veido 
raudonis grįš. O ataugusius plaukus tinkamai sutvarkysi, jie 
lengvai paslėps tą likusį trūkumėlį. 

— Kai tik ataugs! Pažvelk į mane, Bučinai. Aš esu nupliku- 
si, - jos balsas nuskambėjo kaip vaiko dejonė. 

— Tu esi trumpai nukirpta. 

— Ne, plika. - Ji palenkė galvą prie manęs ir perbraukė ją 
pirštais. 

— Pasižiūrėk! Pačiupinėk! Čia! Štai čia ir čia! Šioje vietoje 
nėra plaukų, arba niekas jau nebeataugs. Mano galvos oda yra 
kaip žemės kalva po sausros. Pačiupinėk! Pažvelk į ją! Aš esu 
plika. O saldžiausiasis Jėzau!.. Štai ką reiškia tų kaulėtų vokiš- 
kų karvių įtūžis. Geriau jau būtų buvę salėje užversti sijonus ir 
prisileisti vyrus. Jau lengviau pakęsti du tuzinus protestantiškų 
pimpalų nei tai. 

— Tu taip manai? O kas būtų buvę, jei patenkinę aistrą, jie 
palaikytų tai tavo nuodėme ir būtų išpjovę mus visus tam, kad 
palengvintų savo kaltę. 

— Cha! Na, nors būtume greičiau numirę. O dabar dėl mano 
šlykštumo mes lėtai badausime. Pažvelk į mane. Ko dabar verti 

mano sugebėjimai lovoje? Esu plika, velniai griebtų, Bučinai! 
O mes - žuvę. 

— Ne, - tariau taip pat įsiutusiai kaip ir ji. - Aš nesu Žuvęs, o 
tu - gal ir taip. Tu tikrai pusiau išbadėjusi, esi puolusi į melan- 
choliją ir sentimentalumą. 

— Ak! Ir kada daviau leidimą mane įžeidinėti? 

— Kai ėmei save įžeidinėti. Mes juk dabar esame partneriai, ar 
prisimeni? Tai tu pažadėjai, kad jeigu atvilksiu čia savo kaulus, 
mums pavyks. Kam klimpti toje savigailos pelkėje? Tavo motina 
tikrai tavęs to nemokė. Dabar mumyse galėtų perėtis vikšrai kaip 
ir pusėje likusių romėnų. Jei naudosi reikiamus tepalus savo Žaiz- 
doms gydyti ir sužadinsi geismą gyventi, kitą vasarą mes jau galė- 
tume valgyti iš sidabrinių lėkščių. O jeigu skutant tau galvą kartu 
buvo nuplėšta ir tavo narsa, tada geriau prisipažink man tuojau 
pat. Juk neatvykau į šį miestą, tikrą pamazgų duobę, kur paplavos 
srūva kaip kraujas iš perpjautos venos ir kur aš iš tiesų esu neką 
didesnis už žiurkę tam, kad tu mus abu dabar išduotum. 

Nusiropščiau nuo lovos. Kai kas sako, kad yra juokinga, kai 
išsigimėliai ir neūžaugos demonstruoja panieką, trypia kojo- 
mis, tai karaliai ir kilmingieji tik juokiasi. Tačiau mano šeimi- 
ninkė nesijuokė. 

— Grįšiu, kai tavo pilve bus šis tas daugiau, ne vien tulžis. 

Pajudėjau link durų ir kurį laiką pastovėjau prie jų. Kai vėl 
pažvelgiau, ji sėdėjo ir spoksojo į lėkštę, sukandusi žandikau- 
lius. Nors ji to vėliau nepripažins, tačiau ašaros riedėjo jai per 
skruostus. 

Laukiau. Mano ponia ištiesė ranką ir pakabino žuvies. 
Stebėjau, kaip gabalėliai dingsta jos burnoje, ir mačiau, kaip 
jai godžiai kemšant pro lūpų kampučius nusidriekė seilės. Ji 
šnirpštelėjo ir siurbtelėjo vyno iš taurės. Likau savo vietoje. Ji 
susikimšo dar vieną kąsnį ir vėl gurkštelėjo vyno. 

— Palikusi Romą ji buvo pakankamai turtinga, kad galėtų čia 
gerai gyventi. - Fjameta tūžmingai šnabždėjo. - Ji tik to ir no- 
rėjo: grįžti į šiuos namus ir gyventi kaip ponia. Tačiau liko vien 
nešvara ir šleikštulys. Nežinau, kas čia įvyko. 

Menkai teprisimenu savo motiną. Ji mirė, kai buvau dar vai- 
kas. Kai kas sako, kad ji neištvėrė, pagimdžiusi tokią baidyklę. 
Tačiau tuo netikiu. Iš miglotų praeities nuotrupų išnyra mote- 
ris, besišypsanti man, laikanti mane ant rankų ir glostanti pirš- 
tais mano viršugalvį, tarsi būčiau ne gėdingas, bet stebuklingas 
sutvėrimas. Savo ponios motiną pažinojau beveik dvejus me- 
tus, kai ėmiau pas jas dirbti. Šioji, būdama Romoje, vis labiau 
ėmė ilgėtis gimtinės ir nusprendė išvykti. Be abejo, praeityje 
ji buvo gražuolė ir elgėsi daugiau kaip ponia, o ne kekšė. Bet 
dėl piniginių skaičiavimo jos veidas tapo suktesnis. Pirmuosius 
šešis mėnesius ji sekė mane taip, kaip sakalas stebi pelę žolėje 
laukdamas, kol ji išlįs iš slėptuvės tiek, kad šis galėtų pulti. Ji 
būtų mano kepenis sušėrusi šunims, jei namų sąskaitose būtų 
pastebėjusi net tokį mažmožį kaip dingusi saga. Kai kas pasa- 
kytų, kad savo vienintelę dukrą ji pardavė prostitucijos tinklui 
tam, kad būtų aprūpinta senatvėje. Tačiau visi mano sutikti 
moralistai arba pragyvendavo iš bažnyčios, arba turėdavo pa- 
kankamai prikimštas pinigines, kad galėtų iki soties puoselėti 
savąjį šventeiviškumą. O ten, iš kur aš kilęs, kiekvienas, besi- 
verčiantis pelningu amatu, būtų visiškas kvailys, jei savo verslo 
paslapčių neperduotų vaikams. Tik tiek težinau, kad madam 
Bjančini turėjo blaivią galvą ir kumštį, suspaustą kaip šiknasky- 
lė, kai būdavo kalbama apie pinigus. Kol ji buvo sveiko proto, 
tol ne Meragozos nosiai buvo ją kaip nors apsukti. Motinai iš- 
vykus mano ponia ilgėjosi jos. Bet tuo metu ji jau gerai mokėjo 
savo amatą ir nebuvo linkusi apsistoti prie to klausimo, ko jai 
dar reikėtų turėti. Ji šito taip pat buvo išmokyta. Tačiau net ir 
geriausiems mokiniams būna tokių akimirkų, kai neviltis žei- 
džia taip aštriai, kad valia tampa bejėgė. 

Vėl priėjau prie lovos ir užsikaparnojau šalia jos. Ji delnu 
piktai patrynė akis. 

- Bučinai, ar prisimeni, ką žmonės sako? - pagaliau ištarė 
ji. - Na, jei miegi toje lovoje, kurioje kas nors numirė, tu taip 
pat esi pasmerktas, nebent tas guolis būtų palaimintas švęstu 


vandeniu. 

— Taip. Sakoma, kad Viešpats neleidžia mirti tą dieną, kai 
eini mišių. Tačiau kiekvieną dieną žemė kilnojasi nuo daugybės 
laidojamų religingų našlių ir vienuolių. Ką pasakysi? Argi tu 
šito negirdėjai? 

— Ne, - tarė ji. Akimirką jos šypsena įžiebė jai narsumo ki- 
birkštėlę. Ji ištiesė taurę, aš vėl įpyliau vyno. Šį kartą ji daugiau 
gurkštelėjo. 

— Juk nemanai, kad tai buvo sifilis? Ant jos nepastebėjau 
jokių Žymių. Jeigu ji būtų sirgusi, tikrai būtų man pasakiusi. 
Tačiau visi žino, jog šia liga čia sergama kur kas dažniau nei 
Romoje. Ji man sakydavo: „Laivai ir skauduliai vaikščioja kar- 
tu.“ - Fjameta pažvelgė į mane. - Bučinai, ar tau tikrai Čia iš 
karto taip nepatiko? Įspėjau tave, kad miestas vasarą dvoks dar 
šlykščiau. 

Papurčiau galvą ir pamelavau akimis, kitaip ji būtų tai pa- 
stebėjusi. 

— Buvo tokia mergaitė, kai mes čia gyvenome, - tarė Fjame- 
ta. - Ji buvo jauna, gal tik keletą metų vyresnė už mane... Jos 
vardas, atrodo, buvo Elena. Bet mes ją vadindavome La Draga. 
Ji kažin kaip negalavo: keistai eidavo, akys buvo silpnos. Tačiau 
mergaitė buvo protinga, pažinojo augalus, sugebėjo jais gydyti. 
Mano motina pirkdavo iš jos vaistus. Pamenu tokį skystį. Mes 
jį vadinome kurtizanių gaiva. Tai buvo šventintas vanduo, su- 
maišytas su trintais kumelės inkstais. Prisiekiu, kad man taip 
sakė motina. Tas vanduo sukeldavo kraujavimą, jei vėluodavo 
mėnesinės. La Draga sugebėdavo pagaminti įvairiausių dalykų. 
Kartą ji išgydė mane nuo kosulio karštinės, kai visi jau manė, 
kad mirsiu. - Fjameta perbraukė pirštais randą ant kaktos ir 
sukišo juos į dygstančius plaukus. - Jei pavyktų su ja susisiekti, 
manau, kad ji galbūt žinotų, kaip man padėti. 

— Jeigu ji Venecijoje, tai rasiu ją. 

— Kiek tau sumokėjo už smaragdus? - pasiteiravau jos, ir ji 
ramiai linktelėjo. 

— Nemanau, kad jis būtų mane apsukęs. 

Mano ponia nusijuokė: 

— Tai būtų pirmasis Žmogus, apgavęs tave. 

Lauke praskriejo riebi žuvėdra, klykaudama saulei. Fjameta 
pažvelgė pro langą. 

- Žinai, oras prie didžiųjų kanalų geresnis. Prie daugumos 
kilmingųjų namų yra sodai, kur auga levandos ir keroja rau- 
donieji ir laukiniai jazminai. Kai mano motina buvo sėkmės 
viršūnėje, ją kartais kviesdavo į tokias vietas. Po to grįžusi ryte 
ji keldavo mane: įsirangydavo į lovą ir pasakodavo apie turtin- 
gus svečius, patiekalus ir rūbus. Kai kada suknelėje ji turėdavo 
paslėpusi gėlės žiedą ar kelis žiedlapius, nors jie man daugiau 
kvepėjo vyrais nei sodu. Ji stengdavosi apie visa pasakoti taip, 
kad galėčiau įsivaizduoti. Viskas jos pasakojimuose atrodė be- 
veik taip miela kaip ir Arkadijoje. 

Fjameta pažvelgė į mane. Supratau, kad pavojus praėjo. 

— Taip miela kaip Arkadijoje. Bučinai, ar nemanai, kad da- 
bar mes turėtume to siekti? 


TREČIAS SKYRIUS 


Apačioje virtuvė vis dar tuščia, o maistas - nepaliestas. Jau bu- 
vau pasisotinęs, ir tvankioje patalpoje mano paties kūno dvo- 
kas tiesiog užkimšo man šnerves. Sulūžusia kėde užrėmęs duris 
į kibirą vandens, šilusio ant viryklės, įpilu keletą puodukų šu- 
linio vandens ir nusiplėšiu prakaitu permirkusius drabužius. 
Romoje mes prausdavomės su importiniu venecijietišku mui- 
lu, tokiu kvapniu ir riebiu, kad jį beveik norėjosi valgyti. Čia 
radau tik kietą gabaliuką, kuris, man stipriai trinant, putoja taip 
prastai, jog gali paskandinti tik keletą utėlių. Tuo abejoju, ta- 
čiau mano smarvę sumažina. 

Ilga kelionė man taip pat atsiliepė: sulyso mano apvalus lie- 
muo, o šlaunys suplonėjo taip, kad oda ant jų suglebo. Kaip 
galima geriau išprausiau savo kiaušius ir akimirką palaikiau 
juos rankoje. Mano pimpalas sukrutėjo lyg pasūdytas šliužas. 
Jau ilgokai neteko nei jam pramogauti, nei man panaudoti 
savo nuovokumą. Nors mano iškrypęs kūnas ir neteikė jokios 
naudos (jei neskaičiuosite visų tų aikčiojimų, kai minia nuobo- 
džiaujančių žiūrovų stebi, kaip neūžauga žongliruoja deglais ir 
šokinėja, tarsi būtų apsisvilinęs), tačiau jau beveik tris dešimtis 
metų gyvenu kartu su savo kūnu ir pamėgau jo keistumą, o 
jis pagaliau man nėra jau toks keistas. Kupriai, luošiai, neū- 
žaugos... Vaikai, kurių burnos suaugusios su nosimis: mote- 
rys, neturinčios plyšio kūdikiui pagimdyti; vyrai su krūtimis ir 
kiaušiais... Pasaulis pilnas legendų apie išsigimusį šėtoną. Bet 
tiesa yra ta, kad šlykštybės yra kur kas daugiau nei grožio. Ge- 
resniais laikais sugebėdavau susirasti pakankamai malonumų, 

jei man jų prireikdavo. Jei vyrai yra valdomi pimpalų, tai mo- 
terys - sprendžiu iš savo patirties - yra labai geidulingos, tie- 
siog lyg padūkę gyvuliai. Nors jos yra prislėgtos, ilgisi ir nyksta, 
trokšdamos tobulo kūno, tačiau taip pat geidžia ir naujovių. 
Tokios moterys lengvai pasiduoda pagyroms. Gali net paaiškė- 
ti, kad joms patinka įgyti polinkiai, nors jos to nenorėtų pripa- 
žinti viešai. Būtent tai aš ir patyriau. 

Tačiau net ir labiausiai pašėlusiuose namuose nešvara ir 
skurdas nelaikomi natūraliais afrodiziakais. 

Jau buvau nusiprausęs ir vilkausi naujus drabužius, kai su- 
traškėjo kėdė, kuria buvau užrėmęs duris, ir Meragoza įsisprau- 
dė į virtuvę. Ant stalo, šalia maisto, guli mano piniginė. Grei- 
tai uždengiu ją kumščiu, tačiau ji spėja pastebėti piniginę savo 
siauromis akimis. 

— Oho... saldžiausiasis Jėzau! - ji sudreba, vaidindama pa- 
sišlykštėjimą. - Galų gale žiurkiūkštis nusiprausė. Na, tai radai 
žydus? 

— Taip. O čia tau, - tariau ir mostelėjau į lėkštę, - jei nori. 

Ji bakstelėjo pirštu į žuvį: 

— Kiek kainavo? 

Pasakiau jai. 

— Tave apmovė. Kitą kartą duok man pinigų. Aš susitarsiu 
vietoj tavęs. - Meragoza jau sėdi ir gana greitai valgo. Kurį lai- 
ką stovėdamas stebiu ją, paskui arčiau prisitraukiu sulaužytą 
kėdę. Ji skubiai atšoksta. 

— Pasitrauk. Tu gal ir nusiprausei, tačiau vis tiek dvoki kaip 
paplavų griovys. 

Joje vyksta kova tarp troškimo atrišti piniginės raištelius 
ir vemti verčiančio pasišlykštėjimo. Meragozai sunku atgauti 
pusiausvyrą. Atsargiai atsilošiu kėdėje, atidžiai stebėdamas ją 
valgančią. Jos veidas kaip sena susiraukšlėjusi odinė piniginė, 
ir burnoje kažin ar yra bent vienas dantis. Atrodo, tarsi ji būtų 
buvusi visuomet bjauri. Žvelgiant iš sakyklos jos siaubingumas 
tik patvirtintų nuodėmingumą. Tačiau juk buvo toks metas, kai 
ji atrodė lyg prinokęs persikas, o klientai labiau pastebėdavo 

jos mielumą nei atgrasumą. Kiek valandų man teko stebėti se- 
nius pamėlusiais kaip viščiuko skilvis kaklais, besistengiančius 
neapseilioti mano ponios kūno pliauškiant platoniškas banaly- 
bes apie tai, kad jos grožis - tai Viešpaties tobulumo atspindys. 
Žodis „nuodėmė“ niekada neišsprūsdavo jiems iš lūpų. Vienas 
iš jų netgi atsiuntė jai meilės sonetus, kuriuose geidulingos ei- 
lutės kaitaliojosi su dievobaimingomis. Mes skaitydavome juos 
garsiai ir šaipydavomės. Viliojimas tikrai linksmina, ypač tada, 
kai pats nesi suvedžiotas. 

— Ar pažįsti moterį, vadinamą La Draga? - po kurio laiko pa- 
klausiau Meragozos. - Jos tikrasis vardas yra kažkokia Elena. 

— Elena Kruziči? - Ji trumpam pakėlė akis. - Galbūt pažįstu, 
o gal ir ne. Kam jos tau reikia? 

— Mano ponia nori su ja susitikti. 

— Mano ponia, tiesa? Ji nori susitikti su La Draga? Na, ar ne 
nuostabu. Ką toji jai padarys? Išaus jai peruką? 

— Meragoza, ne tavo bėda, kam jai reikalinga La Draga. Jei 
nori, kad tavo pilvas būtų prikimštas, turėtum atsargiau rinktis 
žodžius. 

— Kodėl? Dėl tavo piniginės dydžio? O gal dėl to, kad pas 
mane viršuje gyvena įžymi Romos kurtizanė? Nepamiršk, kad 
ją mačiau. Kol buvai išėjęs, užlipau ir atidžiai apžiūrėjau ją. Ši 
ponia daugiau niekam neatneš laimės. Žinoma, jai gerai sekė- 
si. Kurį laiką ji buvo pati sultingiausia mažytė skaistuolė Ve- 
necijoje. Buvo išmokyta, kaip elgtis, kad vyras iškištų liežuvį 
per šimtą žingsnių. Bet dabar beviltiška. Jos putė išdribusi, o 
plaukai lyg apsvilę stagarai. Ji išsigimėlė be ateities, kaip ir tu, 
žiurkiūkšti. 

Kuo labiau ji tauškia, tuo ramiau jaučiuosi. Kartais tai mane 
taip paveikia. 

- Meragoza, kas nutiko mano ponios motinai? 

— Sakiau tau, kad ji mirė. Ar nori žinoti, kaip? Ji supuvo nuo 
ligų, kurias jai užtaisė šimtai įvairiausių vyrų, štai kaip. - Mo- 
teriškė šnarpšdama vėl baksteli šakute į žuvies likučius. - O aš 
turėjau viską pakęsti ir uostyti dvoką. 

Dabar pirmą kartą suprantu, kodėl mano ponios motina pa- 
liko Romą. Ji visuomet man atrodydavo tokia moteris, kurią 
labiau valdo verslas, o ne gimtinės ilgesys. Tačiau joks vyras ne- 
trokšta jaunos šviežumos, ypač kai tas kūnas serga sifiliu. Tuo 
metu ji tikriausiai suprato, kad yra apsikrėtusi. Verčiau mirti 
atsiskyrusiai ir palikti laimikius dukrai. 

Palaukiau, kol ji nurijo kąsnį. 

— Meragoza, iš tiesų tu klysti, - tariau ramiai. Piniginę pa- 
purčiau taip, kad monetos ir rubinai sužvangėjo. - Viskas įvy- 
ko kitaip. 

— Ką turi omenyje“ 

— Sakau, kad mano ponios motina buvo visai sveika, kai čia 
atvyko. Tikrai, paskutinius savo gyvenimo metus ji praleido 
laimingai, buvo aprūpinta ir gerai prižiūrima. Prieš šešis mėne- 
sius ji susirgo karštine. Tu, parodydama didžiausią atsidavimą, 
slaugei ją ir kaip galėdama palengvinai jai paskutines dienas. Ji 
mirė greitai ir neskausmingai. Liūdna, tačiau pabaiga ne tokia 
jau klaiki. Ar visa tai prisimeni? 

Ji prasižiojusi vėpso, matyti pusiau sukramtyti žuvies liku- 
čiai, prilipę jai prie dantų. Vėl pažvanginu piniginę. Meragoza 
jau ima viską suprasti. Akimis regiu, kaip ji mintinai skaičiuoja 
monetas, sveria visus „už“ ir „prieš. 

— Kai mano ponia paklaus, kaip viskas įvyko, turėsi papasa- 
koti būtent tai, ką sakiau. 

Ji sučiaudi, ir gabalas maisto nukrinta ant stalo prie pat 
mano rankos. Nekreipiu į jį dėmesio, įkišu ranką į piniginę ir 
ištraukiu vieną auksinį dukatą, kurį padedu ant stalo tarp mūsų 
abiejų. 

- Jei viską papasakosi taip, kad mano šeimininkė patikėtų, 
prisiekiu tau, kad taip kaip ši moneta dabar guli ant stalo, vir- 
tuvėje kiekvieną dieną bus mėsos, o per Visus Šventuosius tu 
gausi naują suknelę. Iki mirties būsi prižiūrėta, tavimi bus pa- 
sirūpinta ir niekas tavęs neišmes į šiukšlyną kaip kokios senos 
raganos, kokia iš tiesų ir esi. 

Ji neryžtingai ištiesia ranką link pinigų. 

— Kad ir kaip ten būtų... 

Kadangi esu žonglierius, netgi seniai nesipraktikavęs, kai 
reikia, galiu judėti kaip žaibas. Jau stoviu užsigulęs stalą ir pri- 
kišęs savo veidą prie josios, dar nespėjus jai suspiegti. 

— Kad ir kaip ten būtų, jei tu nesutinki, - nors ji spiegia, bet 
klausosi, nes mano burna taip arti jos ausies, kad ji girdi kie- 
kvieną Žodį, - pažadu tau, kad mirsi daug greičiau, linkėdama 
man, kad iš tiesų būčiau tik žiurkiūkštis. Bet prieš dvėsdama 
būsi praradusi tiek savo pirštų galiukų ir kūno gabaliukų, kad 
visi svarstys, koks velnias čiulpė tavo spenelius tau bemie- 
gant. - Tai sakydamas plačiausiai išsižioju. Ji atšlyja, tačiau vis 
tiek pastebi dvi nugludintas, smailias iltis, kurios yra pačios 
svarbiausios mano burnoje. 

— Taigi, - tariu atsitraukdamas nuo jos ir stumtelėdamas ži- 
bančią monetą per stalą, - pakalbėkime apie La Dragą. 


Ji ilgai nepasirodo. Imu svarstyti, kad galbūt ji nepaėmė dukato 
ir pabėgo. Tačiau netgi pagąsdinimas mano žiurkiškomis ilti- 
mis neįtikino Meragozos, jog galėčiau eiti kartu. Ši žiniuonė, at- 
rodo, ateina tik tada, kai jai pasiunčiama žinutė arba ją kviečia 
pažįstami ar kada nors sutikti žmonės. Jau buvo beveik sutemę, 
kai jos galų gale atvyko. Tuo metu mano ponia miegojo. Taigi 
iš pradžių jos užsuko pas mane į virtuvę. 

Didžiąją gyvenimo dalį praleidau stebėdamas, kaip kiti žmo- 
nės reaguoja į mane, kai įeinu į kambarį. Taip prie to pripratau, 
kad skiriu baimę nuo pasibjaurėjimo ar apsimestinio gailesčio 
dar visiškai neatskleidus jų veido išraiškos. Taigi šiuo metu tap- 
ti stebėtoju, o ne stebimuoju man tikra naujovė. 

Iš pirmo žvilgsnio ji atrodo tokia mažutė tarsi vaikas, nors 
greitai tampa aišku, kad dėl to iš dalies kaltas jos stuburas, ku- 
ris taip pasuktas į kairę, jog norėdama jaustis patogiau, ji turi 
susilenkti, iškeldama vieną petį aukščiau už kitą. Amžių nu- 
sakyti sunku, nes nepaliaujamas skausmas, ypač jauną žmo- 
gų, sužaloja labiau nei ištvirkavimai. Šiuo atveju skausmas jai 

sužalojo kūną. Pažvelgus į jos nuostabų, tačiau keliantį siaubą 
veidą, tiesiog sustoja širdis. Veido oda vaiduokliškai blyški ir 
lygi, glotniai aptempusi skruostikaulius, todėl jo forma beveik 
miela. Bet iki tol, kol ji nepažvelgia į jus. Jos akys tarytum la- 
vono, ištraukto iš kapo duobės: mirtinai baltos duobės, plačiai 
atmerktos, įsiutusios, pieno plėvele aptrauktos aklos akys. 

Netgi aš, pripratęs prie šoko, kurį sukelia bjaurumas, jau- 
čiuosi taip, lyg būčiau atakuojamas beprotybės, slypinčios, 
mano baimei, jos žvilgsnyje. Tačiau La Dragai geriau negu man: 
jai nereikia kęsti vaizdo, kai pasaulis atsitraukia, išsigandęs jos 
išsigimimo. Iš tiesų, atrodo, kad tai visai jai nerūpi. Tikrai, jei 
ji ką ir nujaučia, tai to neparodo. Atsistoju pasisveikinti su ja ir 
pasiūlau atsisėsti. Ji atsisako. 

— Atėjau pas ponią Fjametą. Kurji? - La Draga atsistoja prieš 
mane, nejudėdama kaip druskos stulpas. Ji budri ir įsitempusi, 
lyg pavojingai jaustų erdvę aplink save ar kažkaip ją regėtų. 

— Ji... ji viršuje. 

La Draga staigiai linkteli. 

— Tada iš karto einu pas ją. Jūs esate... jos tarnas, tiesa? 

— Na, hmm... taip. 

Dabar ji pakreipia galvą, tarsi norėdama geriau mane girdė- 
ti, ir šiek tiek suraukia kaktą. 

— Kokio tu esi mažumo? 

— Kokio esu mažumo? - Taip esu priblokštas tiesmuko klau- 
simo, kad atsakau net nepagalvojęs. - Na, o kiek tu akla? 

Tarpduryje pastebiu kvailai besišaipančią Meragozą. Žino- 
ma, po galais. 

— Jau žinojau, kad jūs neūžauga, pone. - Dabar ji tarsi šyp- 
sosi, nors veide jos šypsena atrodo kreiva. - Bet jei ir būčiau 
nežinojusi, visai nesunku tai suprasti. Kėdė pajudėjo, kai jūs 
atsistojote, tačiau jūsų balsas.vis dar skamba iš tos pačios vie- 
tos. - Ji ištiesia ranką delnu žemyn, šitaip tiksliai pamatuoda- 
ma mano ugį. 

Kad ir kokia būtų nuoskauda, esu nustebintas. 

— Na, jau Žinai, koks esu mažas. 

- Tačiau tokios mažos tik tavo galūnės, o liemuo kaip vyro. 

— Taip. 

— O galva su didele, atsikišusia kakta, lyg dygtų koks bakla- 
žanas ir stumtų ją į priekį. 

Baklažanas? Akimirkomis mėgdavau savimi didžiuotis. Tuo 
metu labai patikdavo galvoti apie tai, kad mano kakta panaši 
į kariūno šalmo kupolą. Bet vis dėlto pasakysiu, jog baklaža- 
nas - gana tikslus apibūdinimas. 

- Atsiprašau, aš nesu pacientas, - griežtai pasakiau, nes ne- 
noriu suteikti Meragozai malonumo klausytis apie mano išsi- 
gimimus. 

— Bučinai? - iš viršaus pasigirdo mano ponios balsas. - Ar ji 
čia? Ar atvyko? 

Ji dar kartą pakreipia galvą. Šį kartą staigiau, tarsi norėtų 
tiksliai nustatyti, iš kur sklinda garsas. Per tą trumpą laiką ji 
atrodo panaši į paukštelį, besistengiantį įsiklausyti į netoliese 
skambančią dainą. Kai ji nusisuka, lieku visai pamirštas. 

Iš tarpdurio stebiu, kaip jos abi su vaikišku džiaugsmu pa- 
sveikina viena kitą: mano ponia išsiropščia iš lovos ir ištiesia 
rankas į Žiniuonę. Nors La Draga gal ir vyresnė, tačiau jos pa- 
skutinį kartą matėsi, kai dar buvo mergytės. Viešpatie, kiek įvy- 
kių atsitiko nuo to laiko! Ką tik mano ponia išgirs, ji, be abejo, 
vėliau man apie tai papasakos. Na, o La Draga - jos akys yra 
josios pirštai - vedžioja rankomis po mano ponios kūną ir vei- 
dą, paskui švelniai braukia per surandėjusius gumbus ir šašus, 
esančius galvoje, iš karto aptikdama bjauriai sugijusią žaizdą, 
vingiuojančią iš po plaukų linijos kaktos link. Ši apžiūra tęsiasi 
gana ilgai. Atmosfera kambaryje keičiasi. Mes visi dabar tylime, 
netgi Meragoza. Ji įsitempusi stovi prie manęs laukdama, ką 
pasakys La Draga. Pagaliau šioji nuleidžia rankas. 

— Turėjai anksčiau pas mane ateiti. 

Jos balsas ramus. Pastebiu baimės kibirkštis savo ponios 
akyse. 

— Mes būtume atėję, tačiau stengėmės išsigelbėti, - tvirtai 
tariu. - Vadinasi, jūs negalėsite mums padėti? 


68 


— Ne, - taria ji ir grįžteli galvą jau man pažįstamu staigiu, 
greitu judesiu. - Visa tai reiškia, kad gydymas užtruks ilgiau. 


Nuo tos nakties mano ponia miega švariuose pataluose, su- 
šildyta Meragozos melo (pasakojamo su tokiu pat įkarščiu, su 
kokiu ji man išklojo tiesą) ir prižiūrima mažytės tarsi žvirblelis 
aklos invalidės. Jos tepalai ir kremai taip aitriai dvokia, kad kie- 
kvieną kartą, kai tik ji pasirodo, stengiuosi kiek galima greičiau 
ištrūkti į gižų miesto orą. 


Štai taip ir apsigyvenome Venecijoje. 


ANTROJI DALIS 


KETVIRTAS SKYRIUS 


Pradėjo ataugti mano ponios plaukai, gerėjo jos sveikata, o aš 
vis labiau ir labiau susipažinau su miestu. 

Bet pradėsiu nuo to, ką jau žinau: tai alėjos, einančios nuo 
mūsų namo. Pirmoji įsilieja į antrąją, toji vingiuoja virš til- 
to, o trečioji atveda į aikštę, campo. Toliau aikštės pastatai, li- 
pantys vienas ant kito; mažas šulinys su akmeniniu rentiniu, 
bažnyčia; kepėjo krosnis, iš kurios sklindantis kvapas kas rytą 
privilioja nedidelę minią. Čia jautiesi taip, tarsi būtum kaime, 
o ne dideliame mieste. Tačiau kiekvienas miestas kažkur turi 
savo pradžią. Mano pažįstamas senis pasakoja, kad Venecijos 
miestas iškilo ant lagūnos. Iš pradžių buvo daugybė mažyčių 
salelių, tirštai apstatytų namais, skęstančiais pelkių vandeny- 
je, ir žmonės visur keliaudavo valtimis. Tačiau kiekviena ben- 
druomenė augo, statėsi savo bažnyčią, įsirengė campo ir gėlo 
vandens šulinį. Pagaliau tos bendruomenės ėmė jungtis, sta- 
tydamos daugiau pastatų ir tiltų, kol išaugo miestas, kuriame 
pagrindiniai keliai ėjo vandeniu ir jūra buvo svarbi žmogaus 
gyvenimo dalis. 

Ar tai tik fantazija, ar tikrovė - nežinau, tačiau toks pa- 
aiškinimas man patinka. Dabar Veneciją regiu kaip daugybę 
didesnių ir mažesnių ratų, susiliejančių vienas su kitu, den- 
giančių vienas kitą, ir kiekvienas iš jų - tai gabalėlis sausumos, 
filigraniškai išraizgytas kanalais tarsi nėriniais, kuriuos mezga 
vienuolės ir dovanoja giminaičiams. Kiekvieną dieną aptinku 
naują vietą, kol galų gale mano galvoje susidaro beveik visas 
didžiosios šiaurinės salos žemėlapis. Kaip dabartinis Tesėjas 

keliauju, vyniodamas atminties siūlus, kad jie padėtų man rasti 
kelią: įsimenu tam tikro namo fasadą su paauksuota mozai- 
ka, šventyklą, kur ant kampo stovi Madona be galvos, sulūžu- 
sią seno medinio tilto pakylą ir akmeninę naujojo tilto arką, 
ypatingus kvapus, sklindančius iš alėjos, vedančios tik į šaltą 
vandenį. Taigi galiu keliauti iš žydų geto vakaruose Merceri- 
jos turgaus gatvėmis, kirsti Šv. Morkaus aikštę, pėdinti pro Šv. 
Zakarijo vienuolyną viršum daugybės kanalėlių net iki Arse- 
nalo laivų statyklos visai nesušlapus kojų. Ne itin galiu pasiti- 
kėti savo žiniomis, nes vis dar yra tokių miesto dalių, kur netgi 
kompasas imtų blaškytis, o alėjos primena sulankstytas vinis ir 
kanalai susinarplioję lyg venos senos moters rankoje. 

Mano pojūčiai taip pat prisitaiko. Imu geriau suprasti vene- 
cijietišką senio tartį. Dabar mano svetimas žodynas nesupran- 
tamas kitiems taip kaip ir jo, nors jau sugebu perkreipti burną 
taip, kad dauguma suprastų mano tarimą. Na, o dvokas... gal 
jis pridegino man šnerves, arba prasidėję šalti orai su audromis 
ir lietumi nuprausė miestą. Vasarą bėgdavau, kad išsigelbėčiau 
nuo tos smarvės, o dabar bėgu, kad sušilčiau. 

Šiuo metu La Dragos regintys pirštai gydo mano ponios gal- 
vos odą, o buvimas su ja gaivina jai sielą. Mūsų namai, nors ir 
neturtingi kaip anksčiau, dabar gyvi nuo tokio skardaus juoko, 
kaip sugeba juoktis tik moteris, ir net Meragoza prarado savo 
rūgščią veido išraišką. Mano ponios plaukai dabar tokio ilgio 
kaip nubaustos maištaujančios vienuolės. Ataugantys plaukai 
yra tankūs, juose tiek saulės ir medaus atspalvių, lyg jie atro- 
dytų kaip puri, auksinė aureolė aplink jos gražėjantį veidą. 
O toji žaizda, kuri anksčiau priminė išsišakojusį žaibą, dabar 
panėšėja į blyškiausią rando žymę. Nuo gero maisto jos kūnas 
vėl tapo putlus, krūtys veržiasi pro korseto suvarstymą, ir nors 
suknelėse, kurias ji dėvi, vis dar tvyro kitos moters kvapas, ji 
aštriai kritikuoja jų netikusį pasiuvimą ir stiliaus klaidas. Iš tie- 
sų ponia vėl tokia sąmojinga, jog net sugeba aštriai pasišaipyti 
iš savo neveiklumo. Taigi praėjusią savaitę pas mūsų juodaakį 
žydą įkeitęs kitą rubiną nupirkau jai liutnią - gana prastą ins- 

trumentą iš pušies ir santalo, tačiau turintį penkias stygas ir 
pakankamai gerai skambantį, kad ji vėl galėtų treniruoti pirštus 
ir balsą. 

Gal ji nujaučia kokią tinkamą progą? Prieš kelias savaites 
miestas tarsi ėmė kraustytis iš proto dėl prekybos atvykus pir- 
miesiems laivams iš Levanto. Juos čia gana anksti atpūtė pa- 
lankus vėjai. 

Nors stengiausi jai to neparodyti, bet per šiuos pastaruosius 
mėnesius labai ilgėjausi Romos - tiek jos solidaus, tiek gerai 
pažįstamo ištvirkėliško jos gyvenimo. Tačiau dabar esu sujau- 
dintas. Nuo pat didžiojo tilto iki pietinių salų prieplaukų - vi- 
sur prekybos siautulys. Norint praleisti aukštastiebius laivus, 
Rialto pakeliamasis tiltas kilnojamas taip dažnai, kad žmonėms 
beveik neįmanoma juo pereiti, o valtys kanale taip susigrūdu- 
sios, kad pačios tampa tiltais. Visa armija jūreivių ir darbininkų 
sustoja grandine tam, kad perkeltų ryšulius bei dėžes ant že- 
mės. Dabar nematyti elgetų. Netgi patys profesionaliausi luo- 
šiai sugeba pasijudinti tiek, kad galėtų užsidirbti dienai. 

Šių laivų kroviniai galėtų aprūpinti jus visam gyvenimui: šil- 
kas, vilna, kailiai, mediena, dramblio kaulas, prieskoniai, cukrus, 
dažai, grynieji metalai, brangakmeniai. Vien žiūrėdamas į juos 
pasijunti turtingas. Jei Roma užsidirba, pardavinėdama atleidi- 
mus už nuodėmes, Venecija tunka, jas skatindama. Apsirijimas, 
tuštybė, pavydas, godumas - visoms šioms ydoms čia pakaks 
žaliavos, ir už kiekvieną dėžę ar ryšulį, patenkantį į miestą ar 
iškeliaujantį iš jo, vyriausybei mokamas mokestis. 

Pamanysite, kad šios valstybės vadovai turėtų būti patys 
turtingiausi žmonės visoje Kristaus karalystėje. Žinoma, čia 
nėra karaliaus ar vienos šeimos tironijos, kurie iššvaistytų visas 
gaunamas lėšas. Dožas atrodo tikrai karališkai, kai išvažiuoja 
apsirengęs puošniais, baltai auksiniais rūbais. Šis asmuo labiau 
tinka dalyvauti ceremonijose, nei valdyti, nors išrenkamas dau- 
gybės tokių painių slaptų balsavimų metu, kad netgi mano senis 
nesugeba tinkamai paaiškinti to proceso. Kai jis mirs, manau, 
tai įvyks greitai, nes jau sudžiūvęs kaip senas šikšnosparnis, - jo 

šeima neturės teisės dalyvauti kituose rinkimuose. Tuo Vene- 
cija ir didžiuojasi esanti tikra respublika. Tai visiems Žinomas 
liaupsinti savo miesto dorybes ir stebuklus, dauguma žmonių 
tarsi užsiliūliuoja, apsunkę nuo hiperbolių. Jei kiti miestai yra 
turtingi, tai Venecijos lobių neįmanoma įkainoti... Jei kitos 
valstybės - saugios, tai Venecija - nepralaužiama. Venecija yra 
kilmingiausias, puikiausias, seniausias, teisingiausias, taikin- 
giausias miestas. Venecija - La Serenissima! 

Girdėdamas tokį siaubingą didžiavimąsi, tikėjausi didesnio 
puikavimosi. Tačiau tiesa yra ta, kad šios valstybės vadovai la- 
biau panėši į kunigus nei į valdovus. Juos sutinkate visur: di- 
džiojoje Šv. Morkaus aikštėje, visame Rialte. Jie vilki vienodais, 
į uniformą panašiais tamsiais apsiaustais, audinio gabalus lyg 
togas persimetę per vieną petį, o ant galvų - paprasčiausios 
juodos kepurės. Būriuodamiesi kiekvieną šeštadienio rytą, kai 
renkasi Didžioji taryba, jie primena didelį, gerai prižiūrėtų var- 
nų būrį. Mano ponia gali atpažinti subtilius valdžios laipsnius 
iš šermuonėlio kailio puošmenos ant sabalo ar lapės kailių arba 
iš įvairių tamsesnio velveto atspalvių, bet, norėdamas visiškai 
perprasti jų valdymo taisykles, pats turi būti gimęs tarp jų. 
Tavo vardas gimimo, vedybų ir mirties atveju turi būti įrašytas 
auksinėje knygoje, saugomoje Dožų rūmuose ir valdininkų ti- 
krinamoje tam, kad prižiūrėtų, ar koks prasčiokas nesugadino 
giminystės linijos. 

Tačiau vyrų kuklumas yra grynas niekas palyginus su tuo, 
kokios nepastebimos yra moterys. O aš klajodamas šitai ste- 
bėjau atidžiai, nes jei mes taip ketiname uždirbti pragyveni- 
mui, tai mano darbas - užuosti varžoves. Baigiantis pirmajam 
mėnesiui mane apėmė neviltis. Krikščioniškoje karalystėje 
nėra tokio miesto, kuriame negaliotų įstatymai, neleidžian- 
tys labiausiai pasiturinčioms, kukliausioms ir turtingiausioms 
kekšėms parsidavinėti gatvėse. O Venecijoje jie iš tiesų veikė, 


* Šviesiausioji! (it.). 

Turgaus dienomis kartais galite pastebėti šmėstelint matroną 
su visomis regalijomis, kaukšinčią aukštakulniais batais iš vie- 
nos aikštės, campo, pusės į kitą, pirštais narstančią po bran- 
gakmenius su ją lydinčiais čiauškančiais tarnais ir amsinčiais 
šuneliais. Tačiau dažniausiai turtingos moterys keliauja deng- 
tomis valtimis ar lieka atsiskyrusios namuose. Jauniklės kiek 
įmanoma stengiasi atkreipti į save dėmesį - merginos triukš- 
mingai staiposi kraiposi, stovėdamos prie langų. Tačiau turė- 
tumėte būti dvigubai didesnis už mane, kad ko nors pasiektu- 
mėte, neišsinarinę kaklo. Ir kai jaunieji padaužos su tunikomis 
ir spalvingais getrais į viršų svaido ilgesingų žvilgsnių strėles 
(jei suaugusius galima palyginti su varnomis, tai jaunuoliai, 
pasipūtę ir pasidabinę puošniais drabužiais, panėšėja į rėks- 
mingų spalvų papūgas), merginos iš karto ima kvailai kikenti, 
pliaukšėdamos rankomis. Tačiau jas greitai paslepia koks nors 
budriai tykantis globėjas. 

Bet juk kiekvienam vyrui kartais ima niežėti tą vietelę, ir ten, 
kur viešai rodomos dorybės, visada yra ir slaptų ydų. Pagrin- 
dinis viešnamis yra netoli turgaus ir didžiųjų nakvynės namų, 
kur gyvena vokiečių pirkliai. Atplaukus laivams verslas smar- 
kiai klesti. Tačiau kekšės dirba tik savo darbo valandomis, ku- 
rangonos varpo skambesys. Ir tam, kad gatvėse būtų ramu, jos 
nakčiai užrakinamos. Jei vyrui reikia atsipalaiduoti užsidarius 
viešnamiui, jis turi rizikuodamas kiūtinti į labirintą. 

Mano senis apsimetė priblokštas, kai pirmą kartą paklausiau 
jo, kur eiti. Bet jis gana greitai atsakė. Alėjų labirinte nuodėmės 
plinta kaip grybai ir, jei seniui nebūtų taip rūpėjusi siela, jam 
būčiau parodęs pačią naujausią pasilinksminimų vietą - papų 
gatvę, kur moterys, apsinuoginusios iki juosmens, tupi ant vir- 
šutinių aukštų palangių tarsi vulgariai parodijuodamos turtin- 
gąsias ir maskatuoja kojomis taip, kad visi matytų, kas ten po 
jų sijonais. Tačiau netgi čia, tokioje vulgarybėje, slypi tam tikra 
strategija. Kaip sako Meragoza, vypsodama savo bedante šyp- 
sena, tai - vyriausybės idėja, kadangi valstybė ima nerimauti 

dėl to, jog tamsiose alėjose aptinkama vis daugiau jaunų vyrų, 
teikiančių malonumą vienas kitam, o ne ištvirkaujančių tuo 
būdu, kurį nurodė Viešpats. 

Bet Venecija turi ne vien sodomitus, kurie kėsinasi į jos skais- 
tybę. Tomis tamsiomis, ilgomis naktimis, kai mes slapstėmės už 
Romos, mano ponia, norėdama mane pralinksminti, vaizdingai 
pasakodavo, kaip jos gimtajame mieste galima susikrauti tur- 
tus. Ir aš sužinojau, kad šiame mieste tam tikros moterys turi 
iš ko rinktis tarp kilmingųjų. Tokiu atveju matematika nugali 
moralę. Jei valdytojai auksinėje knygoje nori, kad jų turtas lik- 
tų nepaliestas, jie turi riboti vedybas. Taigi per daug dukterų, 
kurioms reikia sukrauti didelius kraičius, ir per didelis skaičius 
sūnų, dalimis pasidalijusių šeimos turtą, pranašauja nelaimę. 
Tam, kad giminystės linija liktų nepaliesta, Venecijos moterų 
vienuolynai sprogsta nuo kilmingųjų, o šeimos daugiaaukščiai 
namai, palazzi, tapo senbernių buveine - vyrų, gimusių puikiai 
gyventi ir ieškoti moterų su tokiu pat subtiliu skoniu, dėl kurių 
dorovės normų galima patogiai susitarti ir kurios juos aptar- 
nautų ir palinksmintų. 

Ir štai pasirodo kurtizanė. 

Venecija yra pats sėkmingiausias prekybinis miestas krikš- 
čioniškoje karalystėje, nes pasiūla puikiai atitinka paklausą. 
Kaip Dožų rūmuose yra auksinė Giminystės knyga, taip yra ir 
knyga, - ypač nešvanki, - kur aprašoma kita miestelėnų grupė. 
Toji knyga turi tokią netikusią šlovę, kad girdėjau apie ją netgi 
aš, beveik nieko nežinantis apie Veneciją, išskyrus tą faktą, jog 
tai respublika vandenyje, esanti rytinėje jūros pakrantėje, kuri 
kovojo su turkais dėl valdžios dar prieš mums atvykstant. Tai 
kurtizanių registras, kuriame surašytos visos gražiausios, kultū- 
ringiausios, geidžiamiausios moterys. Prie kiekvieno įrašo pa- 
likta vieta klientams rašyti atsiliepimus ar skaityti jau parašytus, 
taip pat nurodomos kainos ir netgi moterų vertė pinigais. 

Vienintelis rūpestis - būti įtrauktai į tą sąrašą. Taigi norė- 
dama, kad apie tave sužinotų, jog esi kurtizanė, gali pasiskelbti 
mieste, kur viešas puikavimasis savimi yra laikomas labiau vul- 

garumu nei sėkme? Atsakymas paprastas. Kadangi nė vienas 
tikras prekybininkas neperka katės maiše, yra tokios viešos vie- 
tos, kur pardavėjai gali reklamuoti savo prekes. O čia nesvar- 
bu, kaip Venecija protestuoja dėl savo skaistybės. Svarbiausia, 
ji tampa dar išradingesnė ar kūrybiškesnė net už patį Šventąjį 
miestą. 

Juk kaip ir visi kurtizanės lanko bažnyčią! 


PENKTAS SKYRIUS 


Užsiėmėme atskirai vietas viduryje, kur daugiausiai susigrūdę 
žmonių, ir matome sėdinčiuosius priekyje, o jie nemato mūsų. 
Atėjome čia ne tam, kad pasirodytume, o priešingai. Kol nejįsi- 
gysime geresnių drabužių ir namo, įrengto svetingam priėmi- 
mui, turime laikytis šešėlyje. Jei man būtų leista, būčiau visai 
nėjęs čia su ja. Aš ir pats esu pakankamai pastebimas. O jei mes 
abu būsime kartu pastebėti viešumoje, mus įsimins. Na, nors jos 
veidas ir galva yra gerai uždengti, tačiau dėl La Dragos tepalų 
mano ponia beveik tapo tokia kaip anksčiau ir gali sulaikyti bet 
kurio vyro žvilgsnį, į kūrį ji teiktųsi pažvelgti. Kadangi mano 
ponia tai žino, jai labai sunku atsispirti šiai pagundai. Bet dėl 
to baigiau su ja ginčus. Ji nebegali ilgiau ištverti kambaryje, kai 
jos plaukai aštriai kvepia stebuklingais tepalais ir, sugrįžus pa- 
sitikėjimui savimi, darosi vis nekantresnė, klausydamasi mano 
nugirstų naujienų. 

— Bučinai, tu esi labiausiai moteris suprantanti būtybė, ko- 
kią tik aptikau tarp vyrų, tačiau tu negali būti tokiu geru ar- 
bitru kaip kad aš per varžybas. Kad ir kaip ten būtų, esi per 
mažas, kad matytum ką nors virš klauptų, todėl, aišku, praleisi 
dalį spektaklio. Dabar atėjo laikas man ten nuvykti. Kai eisi kitą 
kartą, keliausime abu. 

Mes pasirinkome Šv. Jono ir Pauliaus bažnyčią, kurią ve- 
necijiečiai vadina San Zanipolo. Jie pastatams suteikia daug 
daugiau pavadinimų, nei senos moterys turi apdarų savo šuny- 
čiams. Šioje bažnyčioje mažiau aukso ir relikvijų nei Šv. Mor- 
kaus, ir, pasižvalgius po jos vidų, jūsų širdis nepradės smarkiau 

plakti taip kaip didžiojoje, šydu uždengtoje Santa Maria dei 
Frari navoje. Bet Šv. Jono ir Pauliaus bažnyčia - didelė, viena iš 
didžiausių mieste, ir galinga. Joje palaidota daugybė dožų. Čia 
turtingieji ir kilmingieji miniomis plaukia į mišias. Tikriausiai 
žmones traukia tai, kad prie bažnyčios yra puiki ir erdvi aikštė, 
campo, kur po pamaldų tikintieji gali būriuotis, pasišnekučiuo- 
ti vieni su kitais, pasimelsti ir kartu parodyti naujo sukirpimo 
drabužį. 

Šiandien šventadienis, ir gatvėse Žmonių nuotaika puiki. 
Mes atvykstame anksti. Taigi galime stebėti, kaip renkasi visa 
bendruomenė. Atgyja akmeninės grindys - jas šluodami šnara 
šilkiniai sijonai, į jas kaukši mediniai kulnai. Žinoma, ne visos 
moterys yra profesionalės. Mieste, kur turtingosios yra izo- 
liuojamos, garsioji bažnyčia yra tarsi turgavietė. Joje ieškoma 
galimų vedybų ryšių, todėl netgi gerbiamoms merginoms lei- 
džiama labiau pasipuošti tam, kad jos būtų pastebėtos. Tačiau 
sumanus vyras greitai sugebės įžvelgti skirtumą tarp kekšės ir 
padorios moters. 

Pasak mano ponios, pirmas svarbus dalykas - įėjimas: 
„Nuo tos akimirkos, kai moteris įeina, gali pasakyti - tai kles- 
tinti kurtizanė ar ne. Žinomoje bažnyčioje į sekmadieninės 
mišias susirenka kokie keturi ar penki šimtai vyrų, ir prisiekiu, 
kad mažiausiai koks šešiasdešimt-septyniasdešimt susidomės 
moterimi taip kaip maldomis, nors kai kurie dar patys to ne- 
supras. Štai kodėl geriausios kurtizanės pasipuošia taip, kad 
drabužis būtų tinkamas nueiti ir į bažnyčią, ir kad šiaip jos 
būtų pastebėtos. Įeiti reikia neskubant. Privalai suteikti vy- 
rams laiko tave įsidėmėti ir kad jie žinotų, kur tave rasti per 
likusias mišias.“ 

Šiandien San Zanipolo pastebiu mažiausiai keturias moteris, 
kurios žino, kaip įeiti: dvi šviesiaplaukes ir dvi tamsiaplaukes. 
Visas jas jau buvau matęs. Jos įžengia aukštai iškėlusios gal- 
vas, o jų suknelės tokios pūstos, tarsi kokie pastoliai apie jų lie- 
menis. Taigi jos žengia akmeninėmis grindimis lėtai, grakščiai 
kilstelėjusios sijonus virš kulkšnių ir aukštakulnių batų. 

Moterys įsitaiso pasirinktose vietose, paskleidžia savo si- 
jonus, nerūpestingai taisosi šalius tik akimirką atskleisdamos 
mažą lopinėlį nuogo kūno, tačiau jokių krūtų, nes jei bažnyčio- 
je per greitai ir per daug apsinuoginsi, vyras prisimins pragarą 
taip pat lengvai kaip ir rojų. Viena iš šviesiaplaukių, toji, kurios 
plaukus gaubia auksinis tinklelis, yra iškilusi virš minios, nes 
jos kurpės kur kas labiau paaukštintos nei kitų. Man net reikė- 
tų kopėčių užsikabaroti iki jos liemens. Bet mada puikiai ap- 
kvailina jausmus, ir jau pora vyrų varvina seilę, žiūrėdami į ją. 

Mišios prasideda. Aš pažvelgiu ten, kur sėdi mano ponia. Ji 
budriai stebi aplinką ir taip atidžiai nagrinėja kurtizanių elgesį, 
kaip kad pirma apžiūrinėjo jų aprangą. Girdžiu jos balsą savo 
mintyse. 

Svarbiausia net nieko nedarant elgtis taip, kad vyras visą 
laiką būtų atkreipęs į tave dėmesį. Taigi iškėlusi galvą mel- 
diesi kartu su visais, ne per daug garsiai, maloniu balsu, akys 
įsmeigtos į altorių, tačiau taip pat pastebinčios tai, ką mato kiti. 
Tavo pakaušis ar galvos šonas yra toks pat svarbus kaip ir vei- 
das. Kadangi nedrįsti pasileisti plaukų, kaip tai daro nekaltos 
merginos, tu gali žaisti pirštais su keliom garbanotom sruogom, 
o likusias susukti ar supinti į paauksuotą ar brangakmeniais 
puoštą šydą taip žaviai, kad jos trauktų akį kaip altorius. O jei 
šį rytą išsiplovei ir išsidžiovinai garbanas, įtrynei jas tinkamais 
aliejais, - geriausios kurtizanės ruošiasi mišioms ilgiau nei bet 
kuris kunigas, - jų kvapas galės varžytis su smilkalais. Privalai 
būti pasikvėpinusi tik tau pagamintais kvepalais ir, kai niekas į 
tave nežiūrės, galėsi truputį pavėduoti jų kvapą rankomis. Tada 
sėdintys tiek priekiniuose, tiek galiniuose klauptuose supras, kad 
tu esi čia. Bet visa tai tik gražinimasis ir pasiruošimas pagrindi- 
nei daliai - pamokslui. 

Kaip sako mano ponia, kad šią akimirką pasisektų, iš pra- 
džių turi gerai pažinti bažnyčią, nors ji ir būtų pilna turtingiau- 
sių miesto vyrų. Jei kunigas per pamokslą šiurkščiai ir smarkiai 
svaidosi prakeiksmais, tuomet bet kuri kekšė, jaučianti savo 
vertę, gali apsisukti ir drožti namo. Tačiau jei pasitaiko kunigas, 

mėgstantis filosofuoti ir niekada neskaičiuojantis valandų, tai 
kiekviena kurtizanė bažnyčioje jaučiasi tarsi jau būtų pakliu- 
vusi į rojų. 

Taip jaučiamės ir mes dabar, nes San Zanipolo bažnyčios 
pamokslininkas yra dominikonas, skelbiantis skaistybę ir ypač 
besigėrintis savo balsu. O tai gali būti neteisingai suprasta, nes 
jo plonas ir spigus kalbos instrumentas atbukina daugiau sielų, 
nei jų išgelbsti. Po dešimties minučių senesnės galvos nusvyra 
ant krūtinių. Pasigirdus knarkimui, atgyja turtingesnės mergi- 
nos: jos nusmaukia šydus, šaudo akutėmis tarsi koketiškas ku- 
pidonas strėlėmis. Tuo metu jų motinos galynėjasi su daugybe 
Šventojo Rašto citatų. 

Visas šis pagyvėjimas - puikus fonas rimtesniam reikalui. 
Kol mano ponia kaip vanagas seka moteris, aš domiuosi vyrais, 
ypač tuo, kas dedasi jų galvose. Stengiuosi įsivaizduoti save jų 
vietoje. 

Pasirenku vieną vyrą - pastebėjau jį įeinantį. Jis yra aukštas 
(toks būčiau ir aš kitame gyvenime), pakankamai stambus per 
liemenį, gal kokių keturiasdešimties metų, ir, sprendžiant pagal 
drabužius, priklauso vienai iš valdančiųjų „Varnų šeimų. Juo- 
do apsiausto rankovės puoštos sabalu, 0 jo žmona tokia tur- 
tinga ir plati kaip lova su keturiais stulpais. Įsivaizduoju save, 
sėdintį jo vietoje. Viena iš tamsiaplaukių kurtizanių sėdi prieš 
mane iš kairės. Visuomet lankausi šioje San Zanipolo bažnyčio- 
je. Jei gerai seksis, ketinu paaukoti nedidelio altoriaus įrengi- 
mui ir būti čia palaidotas. Kiekvieną mėnesį einu išpažinties ir 
gaunu nuodėmių atleidimą. Visą laiką dėkoju Dievui už sėkmę 
ir dalį pelno aukoju jam. Šį rytą mąsčiau apie mūsų Išgelbė- 
tojo žaizdas ant kryžiaus. Po to meldžiausi, kad sidabro kaina 
išliktų pakankamai aukšta ir dalį lėšų galėčiau skirti laivui, šį 
pavasarį išplaukiančiam į Tunisą. Taip aš sukrausiu gerą kraitį 
savo antrajai dukrai, kuri sparčiai bręsta ir ją reikia saugoti nuo 
gėdos, nes jaunuoliai taip aistringai trokšta visų jaunos moters 
kūno išlinkių. To kartais siekia ir pagyvenę vyrai, nes juose sly- 
pi nuostabus ir atpalaiduojantis saldumas... 

(Na, matote! Juk taip ir būna: colis po colio, mintelė po 
mintelės ir... nuslystama nuo dvasios prie kūno.) Dabar da- 
rosi tvanku, ir kunigo balsas migdo. Truputėlį pasikeliu, no- 
rėdamas patogiau įsitaisyti, ir, tai darydamas, pastebiu ją, sė- 
dinčią už kokių penkių ar šešių eilių tarp jūroje pakumpusių 
pečių, tiesią, aukštai pakelta nuostabia galvute. Aišku, žinojau, 
kad ji čia. Noriu pasakyti, kad pastebėjau ją įeinančią - kaip 
nepastebėsi? Tik pažadėjau sau, kad šiandien aš ne... Na, bet 
tiek to. Mes - Viešpats ir aš - sutvarkėme savo reikalus. O juk 
vyras retkarčiais nusipelno nedidelio malonumo! Šiek tiek ati- 
džiau įsižiūriu į ją. Ji iš tiesų miela: tamsaus rubino spalvos 
plaukai, - kokiomis tankiomis bangomis jie kris jai ant nu- 
garos? — auksinė oda, putlios lūpos ir žvilgantis nuogo kūno 
ruoželis, kai ji pasitaiso šalį, truputį nusmukusį jai ant krūties. 
O, ji tokia nuostabi! Tikrai pamanytumėt, jog pats Dievas pa- 
sodino ją čia tam, kad galėčiau įvertinti aukščiausią jo kūrinio 
tobulybę. 

Ir dabar, o ne!.. Tik dabar ji pasuka galvą link manęs, nors į 
mane tiesiai nežiūri. Pastebiu šmėkštelint šypseną, o tada... ji 
lėtai iškiša liežuvio galiuką ir aplaižo lūpas. Ji tikrai galvoja apie 
kažką labai mielo ir itin malonaus. Nespėjęs susivokti, po ap- 
siaustu pajuntu sukietėjusį savo „daiktą. Ir štai - jau perženg- 
ta riba tarp atpirkimo ir pagundos! Ir, nors užmušk, nepamenu, 
kada ją peržengiau. Taip pat visai negalvoju ir apie tai, kad šios 
sudrėkusios lūpos ir paslaptingas vylingas šypsnis yra skirti ne 
vien man, bet ir bankininkui, sėdinčiam man iš kairės. Jis gro- 
žėjosi daugiau nei vien jos išvaizda, ir trokšta, kad ji tik jam 
pavingiuotų savo liežuviuku. Netgi nereikia minėti sėdinčio už 
penkių eilių jaunojo admirolo sūnaus, neseniai išsiskyrusio su 
moterimi ir ieškančio naujos. 

Taigi mano ponia pasakytų: „Net žodžio neištarusi Žuvis 
pati įplaukė į tinklą.“ 

Mišios baigiasi, bažnyčioje kyla šurmulys, nes minios žmo- 
nių ima grūstis, norėdamos išeiti. Mes sparčiai skinamės kelią 
ir, atsidūrę lauke, sustojame ant mažo akmeninio tiltuko, nuo 

kurio matyti visa aikštė, campo. Iš čia stebime paskutinį spek- 
taklio veiksmą. Šalta. Dangumi plaukia grėsmingi lietaus debe- 
sys, tačiau tai nenugąsdina minios. 

Aikštės erdvė taip puikiai tinka flirtui, kad galite pamanyti, 
jog campo buvo suprojektuotas moters. Jums išeinant iš bažny- 
čios dešinėje pusėje nauju fasadu švyti Šv. Morkaus mokykla. 
Tai dingstis visokiausiam flirtui, nes, norint įvertinti išmonin- 
gus marmuro reljefus, turite pastovėti tam tikrose vietose, tru- 
putį pasvirdami į kairę ar į dešinę ir pasukiodami galvą taip, 
kad susidarytumėte norimą vaizdą. Būsite priblokštas pamatęs, 
kiek daug mielų jaunuolių staiga aistringai susidomi šiuo meno 
stebuklu. Einant tolyn centro link, žmonių grupelės stoviniuo- 
ja aplink įžymiąją žirgo skulptūrą. Raitelis - kažkoks senas Ve- 
necijos admirolas, palikęs turtą valstybei su ta sąlyga, kad jis 
ir žirgas bus įamžinti. Jis prašė, kad skulptūra būtų pastatyta 
prieš Šv. Morkaus bažnyčią, tačiau ją pastatė prieš San Zanipo- 
lo. Taigi karingai nusiteikęs admirolas dabar sėdi čia. Jis visas 
išlietas iš bronzos, yra pasipūtęs ir nekreipia dėmesio į tai, kas 
vyksta apačioje, kur moterys ir vyrai susižvalgo apsimetę, jog 
atidžiai apžiūrinėja išsitempusius metalinių žirgo šlaunų rau- 
menis. Man šis gyvulys patinka labiau nei admirolas. Tačiau 
Venecija toks miestas, kuriame mulai mėgstami lygiai taip pat 
kaip ir arkliai. Ir nors tomis dienomis gatvėse jaučiuosi sau- 
giau, vis dar pasiilgstu trypiančios, prunkščiančios įžymiųjų 
Romos ristūnų jėgos. 

Čia labai tinka mano ponios metafora apie žuvį. Nes dabar 
visi tikintieji, esantys lauke, ir nedideli jų guotai būriuojasi apie 
egzotiškesnius padarus. Kai kurie vyrai neria tiesiai į tinklą, 
kiti nardo pakraštyje, lyg būtų neapsisprendę, kuria kryptimi 
plaukti. O centre sukiojasi ir plūduriuoja moterys, stebėdamos 
juos visus. Šios nešiojasi nosinaites, vėduoklės ar varsto rožinio 
karoliukus, kurie kartais išslysta joms iš pirštų ir nukrinta prie 
tam tikro vyro kojų. Moterys šypsosi ir raukosi, pakreipia galvą 
prasidėjus pokalbiui, pridengdamos koralo raudonio lūpas bal- 
tomis išpuoselėtomis rankutėmis, kai koks nors komplimentas 


85 


ar pastaba sukelia joms ir aplinkiniams juoko pliūpsnį. Nors 
jos nepraveria lūpų, bet jų akys - iškalbingos. 

Kaip man ponios buvo liepta, nueinu nuo tiltelio į aikštę, 
kad galėčiau atidžiau jas stebėti. Visi taip susijaudinę, jog mane 
pastebi tik keletas pagyvenusių valstybės veikėjų ir jų karpotos 
žmonos, kurios negali nuspręsti, verčiau vėpsoti į mane ar nu- 
sipurtyti iš pasišlykštėjimo. Nors esu ne vienintelis neūžauga 
mieste (mačiau vieną akrobatų trupėje, kartais vaidinančioje 
aikštėje), tačiau esu tikrai neįprastas reginys. Ir tai dar viena 
priežastis, kodėl geriau mums nevaikščioti kartu arba bent jau 
iki to meto, kol vėl imsimės verslo, ir kai mano šlykštus egzotiš- 
kumas sustiprins vyrų potraukį jai. 

Atidžiai stebiu tas moteris minioje, kurias jau pažįstu iš 
ankstesnių apsilankymų: tamsiaplaukę gražuolę su vilnijančiais 
geltonais sijonais, pliaukšinčia vėduokle, ir - blyškiąją, lieknu- 
tę, kurios oda lyg marmurinės Madonos. Ant šios garbanotų 
plaukų papuošalas, panašus į žvaigždžių tinklelį. Jau sužinojau 
jų vardus ir visas kalbas apie jas. Likusias dar nagrinėju. Jei ne- 
būčiau toks kresnas ir bjaurus, gal ir pamėginčiau suvaidinti 
keleto iš jų tarną kartu su kitais gerbėjais. Tačiau jų žaidimas 
man per aukštas ir pernelyg greitas, kai šaudai žvilgsniais ir 
šypsenomis vienas į kitą, ir moterys atsirenka, kurie iš jų jau su- 
vilioti, o kurie dar gundomi. Taip apžavėtieji susitinka su juos 
pakerėjusiomis moterimis, ir tai - sandėrio pradžia. 

Jau ketinau pasukti ir eiti pas savo ponią, kai kažkas at- 
kreipia mano dėmesį: galbūt dešinės jo rankos laikysena. Ėjo 
kalbos, kad užpuolimo metu kaip tik toji ranka buvo sužalota. 
Dabar jis yra už dviejų kitų vyrų, ir per juos nebematau to žmo- 
gaus. Staiga vyras prisiartina prie moters geltonais drabužiais, 
o paskui vėl dingsta. Jo veidas apžėlęs barzda ir matau jį tik 
pusiau iš profilio, taigi vis dar nesu įsitikinęs. Paskutinės žinios, 
kurias girdėjau apie jį, buvo tai, kad jis spruko iš Romos į saugų 
Mantujos ir patrono, tokio pat aštrialiežuvio, prieglobstį. Ti- 
krai, Venecija jam - per daug niūri vieta. Esu įsitikinęs ir dabar 
jaučiu daugiau savo vidumi, o ne mintimis, kad jis atsisukęs į 


86 


mane nugara. Stebiu jį ir dar vieną vyrą, einančius prie moters 
su žvaigždėmis plaukuose. Žinoma, ji patiks jam ir primins ku- 
rią nors, aprašytą knygoje. Be abejo, atsiras ir įrašas apie jos 
sąmojų ir išmintį. 

Grįžtu atgal ant tilto. Nors mano ponia turi sakalo akis, vis 
tiek viską pamatyti jai trukdytų statulos cokolis. 

Paskutinį kartą apsidairau, tačiau to vyro jau niekur ne- 
matyti. 

Tai negalėtų būti jis. Likimas neiškrės mums tokio pokšto! 


ŠEŠTAS SKYRIUS 


- Bučinai, dabar jokio meilikavimo, gerai? Ne laikas tam. 

Sėdime kartu šalia galingos dambos. Lagūnos vanduo prieš 
mūsų akis lygus kaip stalas. Miniai išsiskirsčius mes perėjome 
per arkinį tiltelį netoli Šv. Morkaus mokyklos. Paskui ėjome į 
šiaurę palei kanalą, kuris vingiuoja aukštyn iš Didžiojo kanalo 
iki pakrantės, kol atsiradome pačioje aukščiausioje šiaurinės 
salos vietoje. Debesys išsisklaidė. Nors gana šaltoka slampinėti, 
oras grynas ir vaiskus. Mes net galime įžvelgti Murano salas 
už San Mikelės vilos, kur šimtai stiklo liejyklų leidžia plonus 
dūmų stulpus į padūmavusį dangų. 

— Taigi pradėkim nuo tos apsirengusios geltonai, kuri net- 
gi bažnyčioje sukiojo galvą. Ji yra garsi arba beviltiškai to 
trokšta. 

— Ją vadina Tereza Salvanjola. Tu teisi. Ji tikrai žinoma, todėl 
taip įžūliai ir elgiasi. Ji turi namus netoli Šv. Roko mokyklos... 

— ... dr, Žinoma, klientų sąrašą, tokį didelį kaip jos papai. Kas 
ją išlaiko? 

— Tai šilko pirklys ir dar kažkoks, priklausantis Keturiasde- 
šimties tarybai, nors ji palinksmina ir kitus. Visai neseniai šioji 
moteris prasidėjo su jaunu senberniu iš Kornerių šeimos... 

— ... į kurįji vis šaudė akutėmis per pakylėjimą. Jai nereikėjo 
taip jaudintis, jis pakankamai apžavėtas. Ji miela, nors grimo 
sluoksnis ant jos veido turbūt reiškia, kad jau sensta. Tvarka! 
Apie kurią dabar šnekėsime? Apie tą jaunąją, saldžiąją, vilkin- 
čia ryškiai violetine liemene su tamsiai raudonais nėriniais? Ji 
tokia švelnutė, o jos veidukas kaip Rafaelio Madonos. 

— Kalbos eina, kad ji atvykusi iš miesto apylinkų. Nedaug 
apie ją tesužinojau. Ji - naujokė. 

- Taip, labai gaivi. Įtariu, kad toks gyvenimas jai vis dar at- 
rodo kaip pramoga, tarsi ji negalėtų patikėti savo laime. Ar ša- 
lia buvo jos motina? Na, nesvarbu. Dabar manykime, kad taip. 
Būdama tokia jauna ji negali viena verstis šiuo amatu. Kai jos 
išėjo į lauką, pamaniau, kad abi iš veido beveik panašios. Ar 
tada ją pastebėjai? Ta nekaltybė tikrai su prieskoniais. Ji kaip 
medus bitėms, tik bzzzzzz, bzzzzzzzz... Kas dar? Vienos negalė- 
jau gerai apžiūrėti aikštėje, nes trukdė statula. Jos plaukai švie- 
sūs, garbanoti, o pečiai kaip pagalvės. 

- Džulija Lombardino, - sakau, o akyse vėl matau šlubčio- 
jantį vyrą ir trumpai šmėstelėjusią barzdą, kai jis brovėsi pro 
minią. 

Ji laukia. 

— Na tai kas, Bučinai, kad žinau jos vardą! Tavęs dar negali- 
ma girti. Ką dar pasakysi? 

Dabar nėra jokios prasmės, kol nesu įsitikinęs. 

- Ji gimusi Venecijoje, yra protinga, garsėja savo išsilavinimu. 

- Būdama miegamajame ar už jo ribų, drįstu spėti, kad... 

— ... ji kuria eiles. 

- Viešpatie, gelbėk mus nuo kekšių poečių! Tokios dar nuobo- 
desnės nei jų klientai. Sprendžiant pagal tai, koks būrys susispie- 
tė apie ją, aiškėja, kad ji meilikauja lygiai taip pat puikiai kaip ir 
eiliuoja. Ar ten dar buvo kas nors, apie ką turėčiau žinoti? 

Kadangi nesu įsitikinęs, ar ten tikrai buvo jis, nieko ir ne- 
sakau. 

- Bent jau šiandien daugiau nieko rimta. Jų yra ir daugiau, 
tačiau jos visos darbuojasi kitose parapijose. 

— Papasakok man apie jas. 

Keletą minučių šneku. Ji atidžiai klausosi, tik retkarčiais ko 
nors paklausia. Kai baigiu, ji papurto galvą. 

- Jei joms visoms gerai sekasi, tai jų daugiau, nei tikėjausi. 
Romoje buvo mažiau. | 

Trūkteliu pečiais. 

— Tai šio laikmečio ženklas. Kai atvykome, buvo daugiau el- 
getų. Karas gimdo sumaištį. 

Ji pirštu pavedžioja po kaktą. Dabar randas jau beveik nebejį- 
žvelgiamas, tačiau drįstu sakyti, kad mano ponia vis dar jaučia jį. 

— Bučinai, ar ką nors naujo girdėjai? Ar Žinai, kas čia vyksta? 

Mes abu - aš ir ji - nekalbame apie praeitį. Mums geriau 
žvelgti į priekį, o ne dairytis atgal. Taigi prieš prabildamas turiu 
pamąstyti, kadangi nežinau, ką sakyti, o ko - ne. 

— Popiežius pabėgo į Orvjetą. Ten jis sunkiai mėgina su- 
rinkti savo išpirką. Jo kardinolai priversti jodinėti ant mulų, 
tarsi jie vėl būtų tapę pirmaisiais krikščionimis. Roma vis dar 
užgrobta kareivių, o pašvinkęs vanduo ir pūvantys kūnai sukė- 
lė marą ir cholerą. 

— Gal ką nors žinai apie mūsų žmones - Adrianą ir Bal- 
dezarą? 

Papurtau galvą. 

— Jei žinotum, man pasakytum, tiesa? - sako ji ir neleidžia 
man pažvelgti į šoną. 

Atsikvepiu. 

— Tau pasakyčiau. - Bet jai nepasakoju istorijų, kurias gir- 
dėjau, apie duobes, iškastas netoli miesto sienų, kur per dieną 
šimtai lavonų būdavo sugrūdami į negesintas kalkes. Neminiu 
nei vardų, nei kalbu apie antkapius. 

— O kaip kiti? Ar išsigelbėjo Džanbatistas Roza? 

— Nežinau. Parmidžaninas, atrodo, saugus; Augustas Valdas 
taip pat, nors jo biblioteka Žuvo. Vokiečiai jo knygomis kūreno 
krosnis. 

— O mano Dieve! Kas girdėti apie Askaniją? 

Vėl regiu jį, stačia galva neriantį į suirutę ir palikusį orna- 
mentais puoštą knygelę. 

- Apie jį jokių naujienų. 

— O apie jo šeimininką, Markantonijų? 

Papurtau galvą. 

- Jis tikriausiai mirė. Jei būtų išgyvenęs, dabar jau būtų Ve- 
necijoje. Geriausios pasaulio spaustuvės yra čia. - Ji akimirką 

patyli. - O kaip kardinolas? Taip, ir jis žuvo, - taria įsitikinusiu 
balsu. Nieko nesakau. - Žinai, Bučinai, kartais mąstau apie tą 
naktį, kai tu grįžai nuo sienos. Jei mes būtume žinoję, kas įvyks, 
kažin ar nebūtume iš karto pasidavę. 

— Ne, - sakau ramiai. - Jei būtume žinoję, būtume pasielgę 
lygiai taip pat. 

— Ak, Bučinai, kartais kalbi kaip mano motina: „Fjameta, tur- 
tingai moteriai apgailestauti - tai prabanga. Laikas greitai bėga, 
turi spėti su juo, o ne lėkti prieš jį. Niekada nepamiršk, kad gali 
pasirodyti turtingesnis vyras nei tas, buvęs anksčiau.“ - Ji pa- 
purto galvą. - Bučinai, tik pamanyk: kai kurios motinos moko 
vaikus, kokias maldas kalbėti varstant rožinio karoliukus, o aš, 
dar nepriėjusi Pirmosios išpažinties, žinojau tokių dalykų, apie 
kokius negalėčiau jokiam kunigui papasakoti. Cha! Na, ir gerai, 
kad ji dabar negali mūsų matyti. 

Už mūsų braška laivai, atsitrenkdami į akmenines prieplau- 
kas. Nors šviečia saulė danguje, tačiau pučia aštrus vėjas. Gir- 
džiu jį švilpiant ausyse ir kilsteliu pečius, norėdamas tas ausis 
apsaugoti. Jaunystėje kartais kentėdavau nuo skausmų, grau- 
žiančių giliai galvoje, ir bijau, kad atėjus Žiemai, skausmai grįš. 
Romoje buvo galima išgirsti siaubo istorijų apie Šiaurę. Ten 
žmonių pirštai kartais naktį taip sušaldavo, kad ryte, norint juos 
atgaivinti, tiesiog reikėdavo atlaužti. Bet mano ponia jau beveik 
atsigavusi, matyt, greitai žadins aistrą įvairiausiose vietose. 

— Taigi. - Dabar jos balsas skamba kitaip, tarsi jo intonacija 
būtų pasikeitusi kartu su vėju. - Štai kaip manau: jei senber- 
nius pakeistume dvasininkija ir dar pridėtume visus verslinin- 
kus, užsienio pirklius ir ambasadorius, čia būtų tokia pat gera 
rinka kaip ir Romoje. O jei visos moterys būtų panašios į tas, 
kurias matėme šiandien, tai tinkamai apsirengusi nugalėčiau 
bet kurią iš jų. 

Tai sakydama ji akylai žvelgia į mane, norėdama išskai- 
tyti bet kokį abejonės šešėlį, kurį tik pastebėtų. Jos gobtuvas 
atsmauktas, o plaukai tvirtai surišti plačiu kaspinu, į kurį jaus- 
tos dirbtinės gėlės. Taigi neįmanoma pasakyti, kokio jie iš tie- 

sų ilgio. Nors papuošalas kažkieno jau nešiotas, veidas yra jos 
pačios. Romoje baigiantis mano ponios karaliavimui ji leisda- 
vo jauniems tapytojams išmatuoti atstumus tarp savo smakro, 
nosies ir kaktos, kai šie ieškodavo tobulai simetriškų matmenų. 
Bet jų rankas priversdavo drebėti tų aštrių žalių akių žvilgsnis 
tiesiai jiems į akis, ir pasakojimai apie tai, kaip ji, būdama nuo- 
ga, galėdavo susisupti vien į plaukus, tik į savo plaukus. Štai kur 
vienintelis aktualus dalykas! 

- Žinau, visą laiką apie tai galvoju. Tačiau La Draga turi 
priemonę. Kažkokiuose vienuolynuose ji gydo sergančias vie- 
nuoles. Ten prekiaujama naujokių garbanomis. Be to, ji pažįsta 
moterį, kuri geba įpinti naujuosius plaukus į senuosius, nau- 
dodama auksinius siūlus taip, kad beveik nematyti sujungimo 
žymės. Manau, mums reikėtų pabandyti. Jei mes lauksime, kol 
ataugs manieji plaukai, man reikės baltinti skruostus kreida 
taip kaip ir tai moteriai - Salvanjolai. Mums pakaks tam pini- 
gų, tiesa? Kiek rubinų dar liko? 

Atsikvepiu. 

— Po to, kai iškeičiau paskutinį, liko du, pridėjus didįjį ir dar 
keletą vertingų perlų. 

— Mes išleidome keturis rubinus per šešis mėnesius? Kaip 
šitaip galima? 

Trūktelėjau pečiais. 

— Dabar maitiname visą šeimyną, o tavo plaukai ataugs, ir 
veidas yra labai mielas. 

— Bet La Dragos paslaugos juk tiek daug nekainuoja? 

— Ne, bet ji nėra pigi. Mes lažinomės, kad greitai atsigausi. 
Taip ir įvyko. Niekas neabejoja jos gebėjimais. Bet ji plėšia ra- 
ganiškai daug, o čia rinka priklauso pardavėjui. 

— Na, Bučinai... La Draga - ne ragana. 

— Nėra taip, ką liežuvautojos tauškia. Ji gana gerai mėgdžio- 
ja raganą. Jos akys persisukusios į vidų, o velkasi ji kaip voras, 
kurio kojos pusiau nukirstos. 

— Cha! O tu esi kepėstuojantis neūžauga, išsiviepęs lyg vel- 
niūkštis iš pragaro. Bet, ko gero, pirmasis paskerstum tą, kuris 

tavo išsigimimą palaikytų kaip šėtono siųstą. O nuo kada tu 
ėmei tikėti apkalbomis, lyg tai būtų tikra tiesa? 

Ji spokso į mane. 

- Žinai, Bučinai, tikrai tikiu, kad tu pyksti ant jos, nes ji pra- 
leidžia su manimi daugiau laiko nei tu. Galėtum būti kartu su 
mumis. Jos sąmojis toks pat aštrus kaip ir tavo. Ji intuityviai 
jaučia, kas dedasi žmogaus viduje. 

Gūžtelėjau. 

— Neturiu laiko moterų tauškalams. 

Teisybė, mano ponios atsigavimas rūpi tiek man, tiek jai. 
O tas begalinis moters rūpinimasis savo grožiu vyrą gali pri- 
baigti iš nuobodulio. Mano piktumas, kaip Fjameta tai pava- 
dino, yra visiškai tikras. Nors La Draga ir turi stebuklingus 
pirštus, nuo jos mane vis dar krečia šiurpas. Dienai baigiantis 
užtinku jas abi besikvatojančias iš kažkokios istorijos apie gy- 
venimo Romoje stebuklus ir turtus, kurią pasakoja mano po- 
nia. Jos iš karto manęs nepastebi. Niekas negali įžvelgti godulio 
aklos moters akyse, bet galiu prisiekti, kad tą akimirką ją tarsi 
staigi karštinė užvaldė ilgesys. Tuo metu pamąsčiau, ar mano 
ponia išmintingai padarė, taip ja pasitikėdama. 

La Draga lygiai taip pat atsargiai elgiasi su manimi kaip ir 
aš su ja. Negirdžiu jos nei juoko, nei sąmojo: mes tik trumpam 
susitinkame kiekvienos savaitės pabaigoje, kai ji ateina atlygi- 
nimo. Ji lieka stovėti prie virtuvės durų, susisupusi į apsiaus- 
tą. Moters akys taip aptrauktos tiršta pieno migla, jog atrodo, 
tarsi ji žvelgtų į savo kaukolės vidų. Man tai visai patinka, nes 
nenoriu, kad ji daugiau į mane žiūrėtų. Prieš keletą savaičių 
ji paklausė, ar man neskauda nuo šalčio ausų. Jei taip, ji duos 
man kažką, kad nebesikankinčiau. Neapkenčiu to, kad ji, toji 
su iškrypusia nugara ir beprotišku aklumu, taip daug žino apie 
mano kūną, lyg jaustųsi esanti aukščiau už mane. Jos akys ir 
vaistų smarvė verčia mane jaustis taip, tarsi skęsčiau purvina- 
me vandenyje. Iš pradžių, kai ilgėjausi namų labiau, nei ga- 
lėčiau tai pats sau pripažinti, joje įžvelgiau tai, dėl ko labiau- 
siai man šis miestas buvo nemielas. Dabar, netgi jei ir klystu, 

vertindamas šią moterį, man sunku nugalėti įprotį sukryžiuoti 
kardus. 

— Na, tik žinau, kad ji gali išgydyti daugiau nei žaizdas, ir 
nors yra sulinkusi, nieko nesigaili, ypač savęs. Tą pačią savybę 
turi ir tu. Manau, kad ji tau patiktų, jei suteiktum jai galimy- 
bę. Tačiau... mes turime svarbesnių reikalų, nei ginčytis dėl La 
Dragos. Jei kartu sudėtume keturis perlus ir didįjį rubiną, ar 
mums užtektų kaip reikiant įsikurti? 

- Priklausys nuo to, ką pirksime, - sakau jausdamas palen- 
gvėjimą, nes vėl ėmėme kalbėti apie verslo reikalus. - Drabu- 
žius geriau pirkti čia, ne Romoje. Žydai, valdantys padėvėtų 
daiktų rinką, yra nuovokus. Jie parduoda tai, kas bus madinga 
rytoj, dar nepasenus šiandienos madai. Vadinasi. - Iškeliu ran- 
ką, norėdamas numaldyti jos pasipriešinimą. - Žinau, kaip tu 
neapkenti senų drabužių, tačiau tokiai turtingai kekšei kaip tu, 
nauji - prabanga. Todėl dabar turėsi pasitenkinti panešiotais. 

— Tada leisi man rinktis. Papuošalus - taip pat. Tu turi gerą 
skonį, bet venecijiečiai kur kas greičiau už užsienietį gali ap- 
tikti klastotę. Man reikės ir savo kvepalų, dar batelių. Jie negali 
būti panešioti. - Nulenkiu galvą, norėdamas paslėpti šypseną: 
jaučiu malonumą patirdamas jos didžiausią alkį kuo daugiau 
sužinoti. - O kaip dėl baldų? Kiek jų galime nusipirkti? 

— Mažiau nei Romoje. Užuolaidas ir gobelenus galime iš- 
sinuomoti, taip pat ir krėslus, skrynias, lėkštes, skalbinius, pa- 
puošimus, taures... 

— O Bučinai! - Ji iš susižavėjimo suploja rankomis. - Tu 
ir Venecija sutverti vienas kitam. Visai buvau pamiršusi, kiek 
daug padėvėtų daiktų galima įsigyti šiame mieste. 

— Šitaip yra todėl, kad čia daugelis patiria ir sėkmę, ir nesė- 
kmę. Taigi, - dėstau toliau, nes ji turi prisiminti, kad aš taip pat 
gerai atlieku savo pareigas, kaip ji savąjį darbą, - jeigu jau mes 
turime nuomos namus, pradėsime nuo įsiskolinimo. Mums 
niekas neleis pirkti išsimokėtinai. 

Ji akimirką susimąsto. 

— Ar yra koks kitas būdas pradėti? 

— Pavyzdžiui? 

— Išsinuomokime namus tik iki tol, kol užuosime tinkamą 
grobį. 

Trūkteliu pečiais. 

— Dievažin, tu vėl pasidarei miela. Tačiau netgi įgijus naujus 
plaukus praeis nemažai laiko, kol tavo verslas vėl ims klestėti. 

— Nereikės tiek daug laiko, jei pasiūlysime kažką ypatinga 
ir... skubiai. - Ji tarsi gromuluoja žodį burnoje. - Na, įsivaiZ- 
duok šitaip. Miela jauna moteris atvyksta į miestą ir išsinuo- 
moja namus tokioje vietoje, kur praeina daug žmonių. Ji nauja 
ir šviežutėlė. Ji sėdi prie atviro lango su Petrarkos tomeliu ran- 
kose ir šypsosi praeiviams. O Dieve, mes netgi turime tinkamą 
knygą! Apie ją pasklinda kalbos. Kai kurie jauni ir pagyvenę 
vyrai ateina pažiūrėti į ją. Mieloji moteris nepasišalina, kaip to 
reikalauja kuklumas, bet leidžia jiems ilgiau į ją žvelgti. Pastebė- 
jusi vyrus, ji apsimeta drovia ir koketiška. Po kiek laiko keletas 
iš jų pasibeldžia į duris, norėdami sužinoti, kas ji tokia ir iš kur 
atvykusi. - Tai pasakojant jos akyse matyti skausmas. - Bučinai, 
tu nepažinojai manęs tais laikais. Šį meną buvau ištobulinusi. 
Kai pirmą kartą atvykome į Romą, motina savaitei išsinuomo- 
jo namus netoli Sisto tilto. Prieš atvykstant savaičių savaites ji 
vertė mane tobulinti kiekvieną šypseną ir gestą. Per pirmąsias 
dvi dienas mes gavome dvylika pasiūlymų - dvylika! - ir dau- 
guma iš pasiturinčių vyrų. Po dviejų savaičių įsikūrėme maža- 
me namelyje Via Magdalena. Žinau, žinau, tai rizikinga. Tačiau 
čia niekas manęs nėra matęs (mano motina užtikrino tai). Be 
to, nesu tokia sena, kad negalėčiau apsimesti jaunesne. Taigi 
galėčiau būti šviežia prekė. 

— Iki tol, kol nepasiguldys tavęs tarp patalų. 

— O čia ateina eilė La Dragai. Ji žino tokį triuką. - Dabar 
mano ponia juokiasi. Taigi nežinau, ar tai pokštas, ar ne. - Šis 
pokštas skirtas moterims, kurios nori apkvailinti savo vyrus 
pirmąją vestuvių naktį - tai kamštukas, pagamintas iš alūno 
klijų, terpentino ir kiaulės kraujo. Tik įsivaizduok! Nekaltybė 
iš karto! Matai? Juk sakiau, kad ji tau patiks. Gėda tau, kad nesi 

aukštesnis ir mažai apžėlęs. Galėtume perrengti tave, kad su- 
vaidintum mano motiną. - Abu kvatojamės. - Dabar jiems teks 
įveikti Meragozą. Aš prarasiu rimčiausią pretendentą jiems dar 
nė pusės laiptų neužlipus... O Bučinai, kad tu matytum, kaip 
dabar žvelgi! Tikrai tikiu, kad truputį tave apgavau. Nors nesa- 
kau, kad to nepadaryčiau. Tu gi supranti... Oi, kaip seniai jau 
esu tave taip apmovusi! 

Kai gyvenome Romoje, buvo toks metas - pinigai plaukte 
plaukė. Mūsų namuose buvo taip linksma, jog tai buvo geriau- 
sia vieta vakarui praleisti, net jei tas vakaras nesibaigdavo per- 
miegojimu su šeimininke. Mes juokdavomės iki ašarų, riedan- 
čių per skruostus. Nepaisant visos korupcijos ir veidmainystės, 
tas miestas kaip magnetas traukė protingus, ambicingus žmo- 
nes: rašytojus, mokančius taip suriesti žodžius, kad šie paskui 
galėtų nusiraminti po moterų sijonais; arba į savo priešo repu- 
taciją paleisti tokias mirtinai aštrias satyras kaip iečių kruša; 
talentingus menininkus, gebančius paversti tuščias lubas rojaus 
vaizdais, kur iš debesų kyla Madonos, gražios kaip kekšės. Nie- 
kada nesu patyręs tokio jaudulio, kaip būdamas tarp jų. Ir nors 
dabar mes likome gyvi, kai tiek daug jų mirė, vis dar siaubingai 
ilgiuosi to meto. 

— Apie ką mąstai? 

— Apie nieką... apie praeitį... 

— Tau vis dar nepatinka čia, tiesa? 

Papurtau galvą. Bet mano akys žvelgia kažkur kitur. 

— Dabar jau taip bjauriai nebedvokia. 

— Ne. 

— Kai grįš laivai ir pagerės mano išvaizda, mes galėsime tuo 
sėkmingai pasinaudoti. 

— Taip. 

— Yra Žmonių, manančių, kad Venecija - pats nuostabiau- 
sias miestas pasaulyje. 

- Žinau, - pritariu, - esu jų sutikęs. 

— Ne, nesi. Tu pažinojai tuos, kurie giria Veneciją, nes ji 
padarė juos turtingus. Tačiau jie iš tikrųjų nesuvokia jos gro- 

žio. - Akimirką ji žvelgia į jūrą, besimarkstydama saulės švie- 
soje. - Ar Žinai, Bučinai, kas man nepatinka? Gyveni pernelyg 
nudūręs akis į žemę. 

— Tai todėl, kad esu neūžauga, - tariu susierzinęs, ir tai mane 
nustebina. - Be to, pamatau, kada galiu sušlapti kojas. 

— Ak, ir vėl vanduo! 

Gūžteliu. 

- Tau nepatinka labai pilvoti vyrai, o man - vanduo. 

— Taip, tačiau kai jie ateina nešini piniginėmis tokio dydžio, 
kaip jų vėdarai, aš gana greitai susitvarkau. Bučinai, negaliu pa- 
daryti taip, kad vanduo atslūgtų. Juk tai toks miestas. 

— Žinau tai. 

— Taigi, ar nevertėtų į jį kitaip Žvilgterėti? 

Papurtau galvą. 

Ji žaismingai virsteli ant manęs. 

— Dabar pamėgink ir pažvelk į jį ten, tiesiai prieš save. 

Žvelgiu. Šviečiant saulei pakilo vėjas, pjaustantis jūros pa- 
viršių į galingas bangas. Jei būčiau Žvejas ir pamatyčiau žmogų, 
žengiantį per bangas, tikrai patiesčiau tinklą ir nueičiau kartu 
su juo. Taip būtų netgi tuomet, jeigu jo bažnyčia imtų ir atleistų 
turtingiesiems nuodėmes, o prakeiktų vargšus. 

— Ar regi šviesą ir ją skrodžiantį vėją, kad net visas paviršius 
šiaušiasi? O dabar pagalvok apie miestą. Įsivaizduok visus tuos 
turtuolių rūmus su vitražais ir freskomis arba įžymiuosius vi- 
tražus Šv. Morkaus bažnyčioje. Kiekvienas iš jų pagamintas iš 
tūkstančio spalvoto stiklo gabalėlių, nors, žinoma, pirmą kartą 
juos pamatęs, to nepastebi, nes akys regi visą piešinį. 

— O dabar vėl pažvelk į vandenį. Stipriai primerk akis. Ma- 
tai? Juk tai tas pats, tiesa? Paviršius sudarytas iš milijonų van- 
dens dalelių, apšviestų saulės. Ir taip yra ne tik jūroje. Prisi- 
mink kanalus ir kaip juose atsispindi namai - ramiai, tobulai, 
tarsi atvaizdai veidrodyje. Pūstelėjus vėjui ar praplaukus valčiai 
atspindys suvirpa ir subyra. Nežinau, kada pirmą kartą išvydau 
tai - galbūt vaikystėje. Man kartais būdavo leidžiama eiti pasi- 
vaikščioti su motina ar Meragoza. Vis dar prisimenu to žavesio 

jaudulį. Staiga Venecija man tapo ne vientisa, o sudaryta iš sti- 
klo gabalėlių ir dalelių, vandens ir šviesos. 

— Motina pamanė, kad kažkas atsitiko mano akims, nes visą 
laiką vaikščiodama mirkčiojau. Mėginau jai tai paaiškinti, ta- 
čiau ji nesuprato. Jos akys visuomet buvo įsmeigtos į priekį. 
Ji neturėjo laiko jauduliams ar fantazijoms. Ilgą laiką maniau, 
kad aš vienintelė taip matau, lyg tai būtų mano paslaptis. O 
kai man suėjo trylika ir ėmiau kraujuoti, ji įkišo mane į mote- 
rų vienuolyną, kad išmokčiau etiketo ir apsaugočiau brangųjį 
kamštelį iš alūno klijų. Staiga visa tai buvo atimta iš manęs. 
Nemačiau jokio vandens, jokios saulės šviesos: kur pažvelgsi, 
tik akmenys, mūrai ir aukštos sienos. Ilgą laiką jaučiausi taip, 
tarsi būčiau gyva palaidota. - Ji trumpam nutyla. - Lygiai taip 
pat pasijutau, kai pirmą kartą atvykome į Romą. 

Spoksau į jūrą. Dažnai mes - ji ir aš - šnekėdavomės apie 
įvairiausius dalykus: apie perlų kainą, kylantį ar slopstantį 
maištą, nuodėmės atleidimą, Viešpaties bausmę ir apie stebu- 
klą, kaip du elgetos, tokie kaip mes, buvo pakviesti į puotą. Jei 
būčiau gimęs normalaus ūgio ir turėčiau piniginę dydžio kaip 
mano pimpalas, tiek jos išmintis, tiek kūnas kaitintų mane. 'Ta- 
čiau, kaip ji dažnai man sako, kai kuriuose dalykuose esu labiau 
panašus į moterį nei į vyrą. 

Nedidelė valčių vilkstinė iriasi nuo Murano į šiaurinį kran- 
tą. Tos valtys - lyg tamsiai juodos dėmės įvairiaspalvėje jūro- 
je. Žinoma, ji teisi: smarkiai įsispoksojus, paviršius atrodo kaip 
mozaika, ir kiekviena dalelė - tai žiburiuojantis vandens ir 
šviesos Mišinys. 

— Tačiau tai dar nereiškia, kad vandenyje negalima paskęs- 
ti. Kiek tau reikėjo laiko, kad prie jo priprastum? - paklausiu 
niūriai. 

Ji nusikvatoja ir papurto galvą. 

— Kiek prisimenu, nepradėjau jaustis geriau, kol neėmė 
plaukti pinigai. 


SEPTINTAS SKYRIUS 


Mums grįžtant į miestą, gatvėse pagausėjo žmonių. Praeina- 
me triukšmingus vyrų būrelius, kai kurie iš jų - darbininkai, 
kiti - jauni karštakošiai, vilkintys siuvinėtus švarkus ir kojas 
aptempę tokiomis spalvingomis kojinėmis, kad jos panėšė- 
ja į dryžuotus švartavimosi polius Didžiajame kanale. Mano 
ponia žengia nulenkusi galvą, nerodydama savo kūno, tačiau 
abu jaučiame atmosferoje kylantį susijaudinimą. Venecijos 
miestas garsėja tuo, kad jaučia, kada reikia laikytis tvarkos, 
ir supranta, kada reikia atsipalaiduoti. Nuo to laiko, kai mes 
atvykome čia, buvo tiek daug švenčiama, kad jau pradedu ne- 
besuskaičiuoti, kiek šventųjų jau paminėjome. Temstant Šv. 
Morkaus aikštė ūš kaip bičių avilys. Tačiau dar anksti gatvių 
sumaiščiai. 

Kai pasukame link Santa Maria Nova katedros, per vėlai iš- 
girstu skubančius žingsnius, ir kažkas atsitrenkia stačiai į mus. 
Smūgis sviedžia mane į sieną, atimdamas kvapą kaip tik tuo 
metu, kai išvystu savo ponią prarandant pusiausvyrą ir išsikė- 
tojant ant grindinio. Vyrai taip veržiasi prie savo tikslo, kad net 
nestabteli pažiūrėti, kiek jie padarė žalos. Tačiau pusiaukelėje 
iki aikštės, campo, kažkoks turkas su tiurbanu ir plevėsuojan- 
čiais žaliais rūbais stebėjo, kas čia vyksta, ir, man dar nespėjus 
atsigauti, jis pripuola ir stengiasi jai padėti. 

Mano ponios apsiaustas pusiau nusmauktas, gobtuvas nu- 
kritęs nuo galvos ir, kai jis kelia ją nuo žemės, pastebiu, kad 
jų žvilgsniai susitinka. Tuojau pat susigaudau, kad ji negalės 
pasipriešinti šiam iššūkiui. 

Jei nebūtų tiek daug draudimų, tai, manau, vyrai visą laiką 
žiūrėtų į moteris. Jei pilvas prikimštas maisto, tai ką daugiau 
beveikti gyvenime? Kiekvieną dieną matote, kaip turguje ar 
gatvėje kreipiamas dėmesys į moteris. Vyrų žvilgsniai limpa 
prie jų lyg geležis prie magneto. Tai žvilgsniai, išlaisvinantys 
krūtis iš korsetų, pakeliantys apatinius sijonus, praskleidžiantys 
marškinius, besimėgaujantys šlaunimis ir pilvais, grimzdantys 
į apželtukę, slepiančią tą drėgną mažytę klostelę. Kad ir ką ku- 
nigai kalbėtų apie šėtoną, tai daugumai vyrų taip natūralu tar- 
si antroji kalba, kleganti po gyvenimo paviršiumi garsiau nei 
malda ar išpirkimo pažadas. Nors esu mažas, tačiau taip pat 
puikiai išmanau jos žodyną kaip bet kuris kitas vyras, dvigubai 
didesnis už mane. 

Taigi beveik suprantu, kaip vyras susijaudintų, jei tokią aki- 
mirką viskas įvyktų atvirkščiai ir moteris pažvelgtų į vyrą taip, 
kaip jis Žiūri į ją. Per visą savo gyvenimėlį mačiau tai įtikina- 
mai darant tik girtas moteriškes arba profesionales. Daugu- 
ma vyrų, jei jie sąžiningai prisipažintų, neatsisakytų nė vienos 
iš jų. Tačiau jei būtų leista jiems pasirinkti, jie tikrai labiau 
norėtų antrosios, nes tik tokios moterys kaip manoji ponia 
paverčia troškimo idėją džiaugsmu ir liūdesiu, nuodėme ir 
neviltimi. 

Kažką panašaus patyriau ir kalbant apie krikščionis vyrus. 
Iki šiol nebuvau regėjęs, kaip veikia jos talentas aistringai su- 
sijaudinus. Gatvėse kalbama, kad turkai taip pavydi savo mo- 
terų, jog net tapytojams neleidžia jų atvaizduoti drobėje, kad 
jų grožis neuždegtų kitų vyrų. O tai gerai pamąsčius rodo, kad 
nepaisant jų tikėjimo juos galima taip pat lengvai sugundyti 
kaip ir kitus vyrus. 

Kol atgaunu kvapą, viskas jau įvykę. Jie stovi atsisukę vie- 
nas į kitą: ji šypsosi daugiau švelniai nei koketiškai, prispaudusi 
ranką prie krūtinės, tarsi kartu gindama ir rodydama blyškią 
odą, o jis - tamsiaveidis ir juodaakis - vis dar įdėmiai žvelgia. 
Jo žvilgsnis kiaurai veria lyg skaistus saulės spindulys. Atrodo, 
ponia sugeba savo talentu paveikti netgi pagonis. 

— Arjūs sužeista, mano ponia? - tariu garsiai, prasistumdamas į 
tą magiškąjį ratą ir spirdamas jai į blauzdą skaudžiau nei ketinau. 

— Oi! O ne, viskas gerai. Šis mandagusis ponas... aa... - ji 
trumpam nutyla. 

— Esu paša Abdula iš Stambulo, ar Konstantinopolio - kaip 
jūs vis dar vadinate tą miestą. - Nors, be abejo, Konstantino- 
polyje galima rasti tiek daug pašų, kiek kornerių ar loredansų 
Venecijoje. Tas vardas lyg ir kupinas paslapties. - Pasiruošęs 
jums tarnauti, ponia... 

— Fjameta Bjan... 

— Jei jums viskas gerai, tai mes vėluojame, - grubiai pertrau- 
kiu ją. Pažvelgiu į jį. - Atleiskite, didingasis paša, tačiau mano 
ponia turi skubėti į vienuolyną. - Ypač pabrėžiu paskutinį 
žodį. - Ji nori aplankyti savo seseris. 

Pasipiktinęs pastebiu, kad jo veido išraiška labiau pralinks- 
mėjusi nei nuliūdusi. 

— Tada palydėsiu jus abu iki pat durų. Jūsų bičiuliai vene- 
cijiečiai pešasi ant tilto Kanaredžyje. Visas miestas kraustosi iš 
proto norėdamas pamatyti reginį. 

— Ačiu, bet mes verčiau eisime vieni. 

— O jūs taip pat manote, ponia Bja?.. 

— Bjančini. - Ji aiškiai ištaria pavardę. - O pone, jūs labai 
malonus, - tęsia ji toliau savo balsu lyg plunksna kutendama 
odą. - Tikriausiai man geriau keliauti kartu su savo tarnu. 

Jis spokso į mus abu, paskui pasisuka linktelėdamas jai ir 
ištiesdamas ranką. Nuo jo prabangios pirštinės kankinančiai 
mus jaudindama svaigiai padvelkia ambra. Pajuntu, kaip mano 
ponia virpa, ir, jei nebijočiau suluošinti jos, spirčiau jai vėl. Ta- 
čiau ji tvirtai laikosi. 

- Tada leisiu jums keliauti vieniems. - Jis staigiai nuleidžia 
ranką. - Nors vyrui, taip pasiilgusiam gimtinės kaip aš, tokio 
nuostabaus grožio moteris ir tokių... tobulų proporcijų ir aistros 
kupinas neūžauga nedažnai sušildo mano širdį. Šalia Didžiojo 
kanalo, netoli Campo San Polo, turiu namus. Galbūt kokia kita 
proga, kai jums nereikės lankyti „seserų , galėtumėte... 

— Ačiu, bet... - įsiterpiu. 

— Gal kada nors, - meiliai priduria ji. 

Trūkteliu ją į šoną. Mes atsargiai einame per aikštę ir, kol 
pasukame į kitą alėją, savo nugaromis jaučiame jo žvilgsnį. Kai 
pakankamai nutolstame, užsipuolu ją: 

— Kaip galėjai?.. 

— Na, Bučinai, nepamokslauk man. Užuodei, kaip kvepia jo 
pirštinės? Tai nebuvo paprastas turkų pirklys. 

— O tu juk ne kokia paprasta kekšė, kad gaudytum vyrus 
gatvėse. Ką būtum dariusi - nusivedusi jį į savo miegamąjį? 
O man būtų reikėję įsliūkinti ir pavogti jo brangenybes? Tai 
būtų buvęs galas viskam. 

— Ai, viskas buvo tikrai saugu. Jis buvo įsikarščiavęs kaip ir 
kiti. Nebuūčiau taip pasielgusi, jeigu jis būtų buvęs kitoks. Buči- 
nai, vis dėlto turi pripažinti, kad mes sužavėjome jį. Būdama be 
plaukų, su kažkieno kito suknele, tikrai jį suviliojau. 

— Taip, - tariau, - mes sužavėjome jį. 


Šį vakarą visi namuose anksti suminga. Meragoza, įsispraudusi 
į sulūžusį krėslą prie krosnies, garsiai knarkia. Ji vis dažniau 
šitaip miega, nes jos pilvas suapvalėjo dėl mūsų santaupų. Nors 
prisiekti negaliu, bet įtariu, kad per praėjusias keletą savaičių ji 
nusuko po keletą skudų, scudi, nuo kiekvienos sumos, skirtos 
apsipirkti. Tačiau turiu svarbesnių reikalų, nei stebėti jos kie- 
kvieną krustelėjimą, ir, kol mes dar galime patys savimi pasi- 
rūpinti, turime gyventi su velniu, kurį pažinus, jis tampa nebe 
toks baisus, kaip jį piešia. 

Viršuje guli mano ponia, susisupusi į apklotą. Ji dažnai da- 
bar miega užsidengusi galvą ir veidą, lyg per miegą gintųsi nuo 
užpuolimo. O aš, nors ir esu gana pavargęs, vis dar negaliu 
nusiraminti po dienos jaudulio. Žvelgiu pro langą į pietus, į 
plintančią pašvaistę, ten, kur miestas švenčia. Tyliai iškrapštau 
keletą monetų iš piniginės, paslėptos tarp lovos lentjuosčių, ir 
patraukiu į gatves, vedančias į Šv. Morkaus aikštę. 

Nors noriai to nepripažinčiau, miestas naktį vis dar kelia 
mano sieloje baimės virpulius. Dieną įgudau vaikščioti pačiais 
siauriausiais pamatų, fondamenta, kanalais be jokios grėsmės 
įkristi. Tačiau saulei nusileidus, miestas virsta beveik košmaru. 
Pragare nors garas kyla nuo verdančios alyvos. O naktimis be 
mėnesienos, kai šviesą skleidžia tik keletas lempų, beveik nej- 
manoma atskirti tamsaus vandens nuo juodo akmens. Tamsoje 
ir garsas sklinda kitaip. Taigi balsai, aidintys priešais jus, staiga 
pasigirsta jums už nugaros. Kadangi daugumos tiltų turėklai 
yra virš mano nosies, o daugelis langų - virš galvos, bet kokia 
kelionė sutemus panėšėja į bėgimą po klaidžių tunelių labirin- 
tą. Kartais išgirstu garsią bangų mūšą iš abiejų pusių, o trankūs 
širdies tvinksniai trukdo pajusti kryptį. Bėgu greitai, glausda- 
masis prie sienų, kur mane palydi daugybė žiurkių, skuosda- 
mos viena paskui kitą kaip metaliniai grandinės žiedai. Mane 
paguodžia tik tai, jog Žinau, kad jos, nors ir yra gana niršios, 
bijosi manęs taip pat kaip ir aš jų. 

Na, o šią naktį gatvėse aš ne vienišas. Pasiekęs Merceriją, pa- 
sineriu į minią Žmonių, kuriuos lyg naktinius drugius priviliojo 
didžiosios turgaus aikštės šviesos. 

Apskritai nesu itin linkęs žavėtis. Palieku tai aukštaūgiams, 
turintiems laiko. Dangus taip aukštai virš mano galvos, kad 
netgi nematau jo šešėlio. Kai kiti gali žvelgti į didingą archi- 
tektūros kūrinį, aš paprastai išsinarinu kaklą. Iš tiesų, anksčiau 
buvo tokių akimirkų, kol suvokiau, kaip būtų lengva numirti, 
jei didžioji Šv. Morkaus bazilika taptų nusikaltimo, o ne žave- 
sio vieta. Juk bet kuri piligrimų minia, besibraunanti į priekį 
pažiopsoti, siūlo savo lengvai prieinamas kišenes neūžaugai, 
turinčiam miklias rankas. Tačiau dabar esu gerbiamas pilietis ir 
vertinu savo griozdišką kūną tiek, kad nerizikuoju matyti jo ka- 
baluojančius gabalėlius, pririštus tarp Teisingumo stulpų. Nors 
turiu klasikinį romėno skonį, ir vis dar gausiai puošti bazilikos 
kupolai ir bizantiška prabanga man atrodo pernelyg neskonin- 
ga, pastebėjau, kaip jos prašmatnybė sukelia Dievo - ir Veneci- 
jos galios - baimę tiems, kurie ateina ja pasigrožėti. 

O man? Na, labiau mėgstu tuos kuklesnius akmeninius 
raižinius, puošiančius Dožų rūmų kolonas netoliese esančio- 
je aikštelėje, piazzetta. Jie ne tik pakankamai žemai, kad galė- 
čiau gerai apžiūrėti, bet ir pasakoja gyvenimiškas istorijas: du- 
benys su vaisiais tokie tikroviški, kad atrodo, jog figų odelės 
tuoj. sprogs; šuo išgąsdintomis akimis, kemšantis korį su jame 
vis dar dūzgiančiomis bitėmis; ir mano mėgstamiausias pasa- 
kojimas apie vyrą, merginantį moterį. Jis vingiuoja apie visą 
koloną netgi iki povestuvinės scenos lovoje, kur abu guli, susi- 
vynioję į akmeninę antklodę, o jos garbanos sklinda kietomis 
standžiomis bangomis ant pagalvės. Kai buvau jaunas, mano 
tėvas, taip priblokštas manojo kūno, kad keletą metų manė, jog 
esu idiotas, kartą davė man gabaliuką medžio ir mažytį droži- 
nėjimo peiliuką tikėdamasis, kad gal Viešpats suteikė talentą 
mano pirštams. Drįstu teigti, kad jis prisiminė istorijas apie įžy- 
miuosius Florencijos menininkus, kurie buvo aptikti kaimuose, 
tašantys madonas iš pakelės akmenų. O man pavyko tik išplėšti 
gabalą mėsos iš savo piršto. Bet užtat prisiminiau, kaip lotyniš- 
kai vadinasi tepalas, kurį mums davė gydytojas, kad sustabdy- 
tume kraujavimą iš žaizdos. Baigiantis dienai jau sėdėjau tėvo 
kabinete su krūva knygų priešais save. Jei jis nebūtų miręs po 
šešerių metų, ko gero, vis dar tebesėdėčiau ten. 

Bet šį vakarą tikrai nėra vietos verksmingoms mintims. Vie- 
ta, į kurią einu, pilna malonumų. Joje ūžia daugybė žmonių, 
ten liepsnoja tiek deglų ir šviečia sietynų su žvakėmis, kad seni, 
aukšti vitražiniai bazilikos langai aštriai žiba ugnies šviesoje. 


Aplenkiu šiaurės rytus. Protingai saugausi minių (mes, neūžau- 
gos, triukšminguose žmonių sambūriuose esame pažeidžiami 
kaip vaikai ir, panašu, dažniau mirštame sutrypti, nei gulėdami 
savo lovose), tačiau žinau, jog ši minia - verta to. Greitai prasi- 
spraudžiu link scenos, pastatytos prieš baziliką. Grupė pusnuo- 
gių, paišinų velnių aplinkui šokinėja klykaudami nešvankybes, 
badydami vieni kitus šakėmis ir retkarčiais taikydamiesi į ką 

nors iš žmonių būrio. Staiga iš skylės grindyse pliūpteli liepsnos 
liežuviai, ir vienas rėkiantis ir spiegiantis velnias įstumiamas į 
šalią esantį liuką tam, kad po keleto minučių vėl užsiropštų ant 
scenos ir įkaitintų minią. Už jų, po šiaurine lodžija, gieda ange- 
liškas švelniaveidžių kastratų choras. Bet kažkas jų pakylą pa- 
statė pernelyg arti šunų kovų gardo, ir jų balsai pusiau paskęsta 
įnirtingame gyvulių, laukiančių savo eilės mirti, kauksme. Tuo 
metu kitoje pusėje, tam įrengtoje smėlio duobėje, imasi vyras ir 
dvi stambios moterys, o minia drąsina juos ir kartais kas nors 
įsimaišo į kovą. 

Kiekviename lange aplink visą aikštę išvynioti ir iškabinti 
gobelenai ir audeklai su herbais. Juose matyti daugybė jaunų 
kilmingų moterų, apsirengusių taip, lyg eitų į savo jungtuves. 
Taigi pažvelgus į viršų atrodo, lyg visas miestas būtų pasilei- 
dęs plaukus ir rodytų juos miniai. Gaujos vyrukų, mūvinčių 
ryškiaspalves kojines, stoviniuoja apačioje ir rėkauja žmonių 
būriui. Senis vaikšto pirmyn ir atgal po minią, iš po savo velve- 
tinio švarko kyščiodamas medinį pimpalą didumo sulig vėzdu 
ir linksmai rodydamas savo dirbinius tiems, kas drįsta į juos 
pažvelgti. 

Prasibraunu maždaug į minios pakraštį ir nusiperku keletą 
cukruotų vaisių iš pardavėjo, prekiaujančio aikštelėje, piazzet- 
ta, netoli mano numylėtų kolonų, kur dienos metu prie prekys- 
talių prekiauja mėsininkai ir saliamio gamintojai. Gale didžioji 
prieplauka prisigrūdusi ilgų laivų, o ant jų stiebų taip ryškiai 
mirguliuoja pakabintos lempos, kad atrodo, jog dega visa jūra. 
Kur tik pažvelgsi, pamatysi vėliavas su didžiuoju šv. Morkaus 
liūtu, o prieš Teisingumo stulpus akrobatų trupė stato keturių 
aukštų Žmonių piramidę. Ją užbaigs viršūnėje atsistojęs neu- 
Žauga. Jie visur prismaigstė kuolų su rusenančiomis balanomis, 
todėl reginys gerai apšviestas. Štai pirmosios pakopos jau baig- 
tos. Prasikapstau į priekį. Žiūrovai manydami, kad esu vienas 
iš atlikėjų, džiugiai išstumia ir iškelia mane į priekį. Paskutinieji 
du vyrai atsargiai lyg jauni katinai ropščiasi į viršų, o šone, ant 
kito akrobato pečių, tupi neūžauga, laukdamas savo eilės. 

Kai viršutinė pakopa jau saugi, jie abu pajuda link piramidės: 
neužauga mMojuoja miniai ir dramatiškai svyruoja, tarsi tuoj tuoj 
nupuls. Jis apsirengęs sidabro ir raudonos spalvos drabužiais ir 
atrodo netgi mažesnis už mane. Jo galva taisyklingesnės formos, 
todėl jis ne toks šlykštus, bet jo šypsnis - suktas. Neužauga pa- 
sikabina ant antrosios pakopos iš nugaros pusės. Deglų šviesoje 
galima įžvelgti prakaitą ant jų kūnų, raumenų virpčiojimą, nes 
jie stengiasi atsispirti ir išlaikyti piramidę, prisidėjus papildo- 
mam svoriui. Prieš ropšdamasis toliau jis akimirką pabūna ra- 
miai. Nors gatvėje pilna atlikėjų, kurie apsimeta, kad viską pada- 
ryti yra daug sunkiau nei iš tikrųjų, šie dirba visai kitaip. Stiprus 
neūžauga gali atlikti tokius dalykus, kurių kitas vyras nesuge- 
bės. Sakykime, valandų valandas suktis ant kulnų ar atsisėdus 
atsistoti visai nesiremiant rankomis (nustebtumėte pamatę, kaip 
žmonės žavisi stebėdami, kaip aš atlieku šį patį paprasčiausią ju- 
desį). Tačiau kai mes stovime, mūsų kojų kaulai yra per trumpi, 
todėl negalime būti labai lankstūs. Taigi mes esame prasti akro- 
batai, bet puikūs klounai, užtat mus ir stebėti juokingiau. 

Dabar neūžauga jau pasikėlė iki trečiosios pakopos, ir pi- 
ramidė truputį virpa nuo jo nerangaus kopimo. Vienas iš vyrų 
apačioje klaikiai surinka, neūžauga susiraukia ir atsipalaiduoja. 
Taigi minia pamano, kad jis pakliuvęs į bėdą, ir dar labiau iš to 
juokiasi. Tačiau jis žino, ką daro. Pagaliau saugiai užlipęs į vir- 
šų, iš savo švarkelio užančio išsitraukia spalvoto šilko skiautę, 
pririštą ant lazdelės tarsi vėliavėlę, ir triumfuodamas pamojuo- 
ja. Paskui jis pritvirtina vėliavėlę sau ant nugaros, susiriečia lyg 
šuo taip, kad kojos ir rankos atsiduria ant pečių, o skiautė virš 
jo dabar plazda lyg tikra vėliava. 

Miniai žmonių reikia šiek tiek laiko tam, kad toks triukas ją pa- 
veiktų ir ji pastebėtų, kaip deglų šviesoje neūžauga savo poza tiks- 
liai pamėgdžioja didįjį akmeninį sparnuotą liūtą ant Teisingumo 
stulpo virš jo, kurio sparnas tarsi vėliava įsmeigta į sprando gūbrį. 

Nepaisydamas savo išvaizdos aš kaip ir visi beprotiškai plo- 
ju, nes pasirodymas puikus dar ir dėl to, kad aš, žinoma, ir pats 
norėčiau tai atlikti. 

— Bučinai, net ir nesvajočiau apie tai. Savo gabumus galė- 
tum panaudoti daugybę kartų geriau. 

Nuskamba žemas ir stiprus balsas tarsi dainininko, išmo- 
kyto pratęsti natą ilgiau negu choras. Pažinčiau jį bet kur. At- 
sisuku. Nors galiu mąstyti tik apie rūpesčius, kuriuos jis man 
sukels, vis tiek malonu matyti tą žmogų. 

- Pažvelkite į jį, mano draugai! Šlykščiausias Romos vyras 
atvyko į Veneciją parodyti savo grožio. Bučinai! - Jis suklykia 
ir, apkabinęs mane per liemenį, pakelia tiek, kad abiejų akys 
dabar yra viename lygyje. - Prisiekiu Viešpaties žaizdomis, vy- 
ruti, į tave verta pažiūrėti. Juk daugybė gyvaplaukių ant sma- 
kro - tai dar ne barzda. O kokius čia elgetos skarmalus vilki? 
Kaip laikaisi, mano mažasis didvyri? - Tai pabrėždamas jis 
mane truputį papurto. 

Aplink jį susirinkę jaunikliai ir kilmingieji, paskatinti jo pa- 
šaipų, žvelgdami į mane ima garsiau juoktis. 

- Nesijuokite! - užbaubė jis. - Galbūt šis vyras ir atrodo 
kaip juokdarys, tačiau jis kenčia nuo žiauriausio Viešpaties 
pokšto. Jis gimdamas įgijo neūžaugos kūną ir filosofo protą. 
Argi ne taip, mano storuliuk? - Šypsodamasis jis mane pastato, 
Ojo veidas truputį parausta nuo mano svorio. 

Vyras iš tiesų nevaidina, nes globojamas jis buvo pradėjęs 
tukti, o užpuolimo metu jam buvo sužalota ranka, ir vingiuo- 
jantis randas rodė, kad buvo sužeistas ir kaklas. 

— O tu, Aretinai, turi karaliaus kūną ir šiukšlininko protą. 

- Šiukšlininko? O kodėl gi ne? Juk žmogus praleidžia tiek 
pat laiko kakodamas, kiek ir valgydamas, nors poetai verstų 
mus patikėti priešingai. 

Jaunikliai, stovintys už jo, suūkia iš pasigėrėjimo. 

- Matau, kad šiame keistame mieste susiradai bendramin- 
čių draugų. 

— Na,iš tiesų. Tik pažiūrėk į juos - pačios Venecijos derliaus 
viršūnėlės! Visi atsidavę mano sėkmei. Argi ne taip, berniukai? 

Jie vėl nusijuokia. Tačiau paskutines pokalbio frazes mes pa- 
sakėme jau romėnų tartimi. Jie, matyt, suprato tik pusę to, ką 

sakėme. Vyras suima mane už peties ir pastumia į šoną, truputį 
atsitraukdamas nuo jų. 

— Vadinasi, - jis vis dar šypsosi, - tu išsigelbėjai. 

Nulenkiu galvą. 

— Kaip matai. 

— Tai reiškia, kad ir ji ištrūko. 

— Kas? 

— A-a-a, moteris, be kurios tu niekada nepaliktum Romos - 
štai kas! Viešpatie, visus šiuos mėnesius pašėlusiai laukiau nau- 
jienų apie jus abu, tačiau neradau nieko, kas žinotų ką nors. 
Kaip jums pavyko išsigelbėti? 

— Prabėgau pro jų kojas. 

— Nieko kito net nesitikėčiau! Ar žinai, kad tie niekšai įsilaužė 
į Markantonijaus dirbtuvę. Jie sunaikino visas jo klišes ir maši- 
nas, beveik mirtinai sumušė jį, o paskui paėmė jį įkaitu net du 
kartus. Ar žinai, kad Askanijas paliko jį vos išgirdęs pirmąjį šūvį? 
Tas šūdžius pavogė geriausias knygas iš bibliotekos ir pabėgo. 

— O kaip dabar laikosi Markantonijus? 

— Draugai išpirko jį ir padėjo jam nuvykti į Boloniją. Tačiau 
jis daugiau niekuomet nebegraviruos. Sužalojus kūną, palūžo 
jo dvasia. Dieve, koks niekšybės cirkas! Ar skaitei mano laišką 
popiežiui, ką apie tai parašiau? Netgi pats aštriausias Romos 
kritikas pravirko iš gėdos ir siaubo. 

— Esu tikras, kad šiuo atveju tavo žodžiai kur kas realiau pa- 
vaizdavo tikrovę, nei ašją patyriau, - abejingai tariu ir atlaikau jo 
šiurkštų juoką ir širdingą vožtelėjimą per nugarą. Kaip ir manoji 
ponia, jis - ne iš tokių, kurie slepia savo gabumus nuo pasaulio. 

— Na, Bučinai, dėkui Dievui už tavo nenormalumą! O gal 
man laikyti tave savo varžovu? Taigi rimtai man pasakyk: ji iš- 
sigelbėjo? Ačiū Dievui! Kas ten vyko? 

— Kas ten darėsi? Romoje šauniai puotavo mirtis, - tariau, - 
nors tu būtum pateisinęs kai kurias tos puotos akimirkas. Kartu 
su paprastais romėnais labiausiai nukentėjo kurija ir vienuolės. 

— O ne, tu klaidingai mane įvertinai! Pliekdavau juos žo- 
džiais, tačiau netgi aš nelinkėčiau jiems to, ką išgirdau. 

— Pjetrai, ką čia veiki? 

— Aš? Kurgi man daugiau būti? - jis vėl pakelia balsą, moste- 
lėdamas vyrams už jo. - Venecija - puikiausias miestas žemėje. 

— Maniau, kad tu šitaip sakei apie Romą. 

— Seniau sakiau. Ji tokia ir buvo. 

— O Mantuja? 

— Oi ne, Mantujoje pilna bukagalvių. 

— Tai reikėtų suprasti, kad tavo eilės jau nebeglosto širdies 
kunigaikščiui? 

— Kunigaikštis! Jis pats kvailiausias iš visų ir neturi humoro 
jausmo. 

— O Venecija turi“ 

— Ak, Venecija turi visko! Tai Rytų perlas, išdidžioji respubli- 
ka, rytinių jūrų meilužė! Jos laivai - viso pasaulio lobių įsčios, 
rūmai - akmuo su cukraus glajumi, o moterys - perlų lašeliai 
grožio vėrinyje ir... 

— ... ir globėjai nežino, kaip užsegti savo pinigines. 

— Nevisiškai taip, mano mažasis siaubūne. Nors šiame mies- 
te jie visi yra kilmingi pirkliai, turintys skonį, apetitą ir pinigų. 
Be to, jie trokšta Veneciją paversti naująja Roma. Jie visada ne- 
mėgo popiežiaus. Dabar, kai šis lydo medalius savo išpirkai, jie 
gali prisivilioti jo mėgstamiausius menininkus. Ar girdėjai apie 
Džakobą Sansoviną, tą architektą? 

— Tik pamanyk, - tariau. - Galjis gaus pagaliau šiek tiek pa- 
dorių rankpinigių? 

— Palauk, palauk! Jam jau yra darbo. Šios varinės kupranu- 
gario kupros ant jos auksinės baisenybės - atleiskite, įžymiosios 
bazilikos! - krinta žemėn, ir niekas neišmano, kaip jas sutvir- 
tinti. Tu nesupranti, mano mažasis drauge. Mes čia - įžymūs 
vyrai, ir greitai turėsime dar didesnę įtaką. Taigi kaip ten sakei, 
kur ji yra? 

Papurtau galvą. 

— Na, na. Juk ji ant manęs jau nepyksta? Pažvelgus mirčiai į 
veidą, ką gi reiškia tos menkutės apkalbos! Kad ir kaip ten būtų, 
jos ją išgarsino. 

— Ji buvo įžymi ir be jų, - pasakiau. Prisiminus išdavystę, jo 
žavesys nublanksta. Pasitraukiu nuo jo. - Turiu eiti. 

Jis suima mano ranką, norėdamas mane sulaikyti. 

— Juk mes abu nesipykstame ir niekada nesipykome. Na, ko- 
dėl tu nenuvedi manęs pas ją? Šio miesto turtų užteks mums 
visiems. 

Tylėdamas ramiai stoviu. Jis nuleidžia ranką: 

- Žinok, galėjau tave pasekti. Prisiekiu Viešpaties dantimis, 
kad būčiau įstengęs ir nužudyti tave gatvėje. Zmogžudžiai čia 
aukščiau vertinami nei Romoje. Be abejo, tam turi įtakos ir vi- 
sas šis tamsus vaaduo. Kiek prisimenu, jis visai ne tavo skonio. 
Viešpatie, Bučinai, tu iš tiesų ją garbini, jei atkeliavai iš paskos į 
šį drėgną ir šaltą pasaulį! 

— Tu sakei, jog tai puikiausias miestas Žemėje. 

— Taip ir yra. - Jis vėl mosteli vaikinams, pakartodamas gar- 
siau: - Puikiausias miestas žemėje! - Paskui tyliau: - Juk Žinai, 
kad galiu jai padėti. 

— Jai nereikia tavo pagalbos. 

— Na, manau kitaip. Jei nereikėtų padėti, būčiau jau sužino- 
jęs apie ją. Kad ir kaip ten būtų, kodėl tau jos nepaklausus? 

Vyrukai vėl prieina ir apstoja jį. Sveikąja ranka jis apkabi- 
na kažkurio pečius, ir jie kartu nueina į minią. Bet prieš tai jis 
dar paskutinį kartą pažvelgia į mane. Dabar matydamas juos iš 
arčiau suvokiu, kad tie vyrukai ne taip jau gerai apsirengę, kad 
viešpatautų gatvėse. Iš jų elgesio to nepasakytum. 

Tačiau vienas dalykas tikrai aiškus. Net ir panaudojus La 
Dragos priemonę ir kiaulės kraują, nepavyks apsimesti nekalta. 
Tegul jį galai! 


Kai įeinu į vidų, namuose tamsu. Tačiau lipdamas laiptais gir- 
džiu iš kambario viršuje sklindant muziką. 

Tyliai atidarau duris. Mano ponia taip susikaupusi groja, 
kad net nepastebi manęs. Ji sėdi ant lovos krašto, atsisukusi į 
langą, po sijonais vieną koją užkėlusi aukštai ant kitos tam, kad 


būtų geriau laikyti liutnę. Pigios žvakės dega prie jos kojų ir 
aplink jos veidą šviesoje mirga šešėliai. Kaire ranka ji spaudžia 
postygį, o suriesti dešiniosios rankos pirštai lyg voro kojelės 
šokčioja stygomis. Suvirpu nuo to garso ne todėl, kad jis nuos- 
tabus, - jos motina, labai dėmesingai ugdžiusi dukros gabumus, 
mokė ją groti, kai toji dar buvo vos pradėjusi vaikščioti, - o dėl 
to, kad tai reiškė mūsų geresnio gyvenimo galimybes. Jau be- 
veik metus nuo to karto, kai buvome išvaryti iš rojaus, nebuvau 
girdėjęs jos grojant. Kai ji uždainuoja, pastebiu, kad jos balsas 
nors ir ne toks kaip sirenos, priviliojusios Odisėją prie uolų, bet 
pakankamai švelnus, kad užmigytų kūdikius, netoliese atsibu- 
dusius savo lopšeliuose. Girdžiu aukštas ir žemas natas. Dainos 
melodija audžia pasakojimą apie jauną grožį ir prarastą meilę. 
Visada stebiuosi, kaip moteris, kurios darbas - iščiulpti sėklą iš 
daugybės raukšlėtų pimpalų, turi tokį gryną balsą, kad galėtų 
varžytis net su nekalta vienuole. O tai įrodo, kad galbūt Dievas 
ir neapkenčia nusidėjėlių, bet kartais būtent jiems tausoja savo 
nuostabiausias dovanas. Jų visų dabar mums prireiks. Garsui 
nutilus jos pirštai lieka pakelti aukštai virš stygų. 

Stovėdamas prie durų imu lėtai ploti. Ji atsisukdama šyp- 
teli, nes visuomet sugeba pajusti publiką, ir grakščiai linkteli 
galvute. 

— Ačiū tau. 

— Mačiau tave grojančią tik vyrams, - pratariu. - Ar vienai 
groti yra visiškai kitaip? 

— Kitaip? - Ji suvirpina stygą, ir garsas vibruoja ore. - Ne- 
žinau. Visuomet groju publikai, net kai jos nėra. - Ji trukteli 
pečiais, o aš susimąstau, kaip kartas nuo karto darau: yra keista 
būti taip išauklėtai vien tam, kad teiktum malonumą kitiems, ir 
su tokiu atsidavimu, kaip Viešpačiui vergaujančios vienuolės. 
Tačiau ji Žiauriai abejinga tokiems dalykams. O tai, drįstu teigti, 
yra taip pat jos auklėjimo pasekmė. 

— Bučinai, šis instrumentas - tikra šiukšlė! Medis išsilenkęs, 
stygos per kietai įtemptos, o kaišteliai per giliai įvaryti, kad ga- 
lėčiau juos suderinti. 

— Na, man vis tiek gražiai skambėjo. 

Ji nusijuokia. 

— Jei kalbame apie muziką, matyt, tau ant ausies lokys buvo 
užmynęs. 

— Sakyk, ką nori. Bet kol tavo lova nebus pilna meilužių, tol 
turėsi pasitenkinti mano sakomais komplimentais. 

Betgi ne mano poniai demonstruoti dirbtinį kuklumą! Ži- 
nau, kad ji vis tiek patenkinta. 

— Kaip tau sekėsi? Ar buvai nuėjęs į aikštę? 

— Taip. - Vėl girdžiu kastratų chorą ir šunų kaukimą, regiu 
kartu susiliejusius neūžaugos vėliavėlės ir liūto sparno siluetus 
giliame nakties danguje. - Ir... buvo labai nuostabu. 

— Gerai. Venecija visuomet puikiai pasiruošia pasirody- 
mams - tai vienas iš jos didžiausių talentų. Pagaliau galbūt ir 
tau pradės patikti šis miestas. 

— Fjameta, - tariu švelniai. Ji atsisuka, nes retai kada krei- 
piuosi į ją vardu. - Turiu tau kai ką pasakyti. 

Kaip visada žinodama, kad tai rimtas dalykas, ji nusišypso. 

— Leisk man spėti. Tu pasikalbėjai su kilmingu pirkliu, tu- 
rinčiu namus prie Didžiojo kanalo ir visą gyvenimą ieškančio 
moters žaliomis akimis ir nukirptais šviesiais plaukais. 

— Nevisiškai taip. Čia yra Aretinas. 


AŠTUNTAS SKYRIUS 


Gėda, kad galų gale jie tapo priešais, nes turėjo daug ką ben- 
dro. Jie kartu atvyko į Romą, abiejų gyvenimo pradžia buvo 
kukli. Jie buvo taip išsilavinę, kad galėjo nesibijoti galingesnių, 
bet ne kvailesnių. Tiek mano ponia, tiek Aretinas pasižymėjo 
aštriu sąmojumi ir dar stipresniu turto, kurį galėjo suteikti ši 
savybė, troškimu. Atrodo, kad jie net nežinojo, kokia yra nesė- 
kmės prasmė. Jei ji būtų jaunesnė ir gražesnė, tuomet tai būtų 
teisinga, nes moterys kuria savo sėkmę naudodamosi išvaizda, 
o ne plunksna. Jis buvo šiurkštus tik todėl, kad, nepaisant mano 
ponios kūniškos patirties, buvo pasileidęs lygiai taip pat kaip ir 
šioji, nors pragyveno ne pardavinėdamas savo kūną, o laidyda- 
mas sąmojų. 

Tuo metu, kai jie susipažino, abu jau buvo skirtingai įsitvir- 
tinę visuomenėje. Aretinas buvo prasigraužęs kelią į popiežiaus 
Leono X aplinkos žmonių būrį, kur jo kandūs reportažai apie 
naujausius skandalus atkreipė kardinolo Džulijaus Medičio dė- 
mesį. Šis tapo jo patronu, norėdamas nukreipti sarkazmą nuo 
savęs į kitus žmones. Kai mirė Leonas X ir buvo sprendžiama, 
kam atiteks jo tiara, Aretinas padarė gerą darbą, įžeisdamas vi- 
sus Džulijaus priešininkus taip, kad, vienam iš jų tapus popie- 
žiumi, jam buvo saugiau kurį laiką išnykti. Jis grįžo po dvejų 
metų į kitus popiežiaus rinkimus. Pagaliau jo žirgas laimėjo 
lenktynes. Į sostą įžengė popiežius Klemensas VII. 

Tuo metu mano ponia turėjo tokią valdžią, su kuria reikė- 
jo skaitytis. Tais laikais Roma kurtizanėms buvo lyg gimtieji 
namai. Iš tiesų šis miestas buvo jų gimtinė. Jame knibždėjo iš- 

simokslinusių dvasininkų. Jie buvo pernelyg pasaulietiški, kad 
taptų šventaisiais, ypač dėl kūniškų reikalų. Taigi gana greitai 
tas miestas įkūrė savo dvarą, kuriame buvo moterų, sugebančių 
rafinuotai elgtis tiek lovoje, tiek išlipus iš jos. Taip buvo trokš- 
tama grožio, kad bet kuri mergina, - kurios sąmojus ir protas 
atitikdavo išvaizdą, - turinti motiną, norinčią jai sąvadauti, ga- 
lėjo susikrauti šiokį tokį turtą, kol jos grožis nenublanko. Tie 
dvylika sandėrių dėl mano ponios nekaltybės baigėsi tuo, kad ji 
atsidūrė namuose, už kuriuos mokėjo Prancūzijos ambasado- 
rius. Šis vyras, kaip dabar mano ponia pasakoja, mėgo jaunas 
merginas ir aistringai mylėjo berniukus. Taip ji anksti išmoko 
sodomijos įmantrybių ir sužinojo, kuo patraukia vyriška ap- 
ranga. Nors šios savybės labai vertingos kurtizanei, kuriai se- 
kasi, jos riboja jaunos moters galimybes. Greitai mano ponios 
motina ėmė visur sukiotis derėdamasi šen bei ten, nes norėjo 
surasti jai naujų globėjų. Vienas iš jų buvo kardinolas naujųjų 
popiežiaus pažįstamųjų būryje. Kadangi jam patiko tiek suei- 
ties, tiek pokalbio menas, mano ponios namai tapo ir minties, ir 
kūno malonumų oaze. Taip ji patraukė Pjetro Aretino dėmesį. 
Kitaip gyvendami jie iš tiesų būtų galėję tapti meilužiais. 
(Tada jis buvo gražus, ir reikėjo praleisti tik valandą su kuriuo 
nors iš jų abiejų, kad suprastumėte, kaip abipusis sąmojus ir 
energija gali įžiebti liepsną.) Tačiau mano ponios motina budė- 
jo kaip drakonas prie vartų. Ji kaip tikrai kieta verslininkė su- 
vokė, jog kai turtingi vyrai tokiu būdu, prie kurio jie patys yra 
įpratę, išlaiko moterį, visiškai nenori dar aptikti kažkokį atma- 
tų knisėją satyriką, kaišiojantį nosį į jų nektaro puodus. Neži- 
nau, kas iš tiesų ten įvyko, nes tada dar tik buvau pradėjęs joms 
tarnauti, - daug tarškindavau skaitytuvais ir dirbau virtuvėje, 
tačiau tikrai prisimenu tą rytą, - kai nubudę išvydome mano 
ponios vardą daugybėje Aretino satyrų ant Paskvino statulos, 
kuri buvo naudojama kaip pasileidėlių skelbimų lenta. Gerai 
kurtizanei toks viešumas buvo ir reklama, ir įžeidimas. Vienu 
žodžiu, jo elgesys buvo nepadorus, todėl kurį laiką jų keliai išsi- 
skyrė. Bet kai tik galėdavo, stengdavosi pažeminti vienas kitą. 

Tuo istorija nesibaigė. Reikia pasakyti, kai po keleto metų 
Aretinas parašė nemažai parausti verčiančių sonetų, norėda- 
mas paremti begėdišką graviruotoją Markantonijų Raimondį, 
paviešindamas vieną iš Romos kekšių, jis vis dėlto nepaminėjo 
mano ponios vardo. O vėliau, kai popiežiaus cenzorius, paniu- 
rėlis vyskupas Džibertis nusamdė žudiką, kad tas nusmeigtų 
Aretiną gatvėje, mano ponia, sužinojusi apie jo sužeidimus, 
užuot džiūgavusi kaip daugelis, neatskleidė savo minčių. 


Fjameta atsistoja prie lango. Negaliu matyti jos veido. Kaip ir 
dauguma gerų kurtizanių, ji įpratusi prie jausmų dvilypumo - 
prie savo slaptųjų, ir prie tų, kuriuos suvaidindavo, norėdama 
pralinksminti klientus. Ji mokėjo atrodyti susidomėjusi, kai jai 
iš tiesų būdavo nuobodu; vaidindavo malonią, slėpdama su- 
sierzinimą; gebėdavo juokauti, būdama nuliūdusi, ir atskleisti 
apklotus, kai visų labiausiai trokšdavo miegoti viena. 

— Mano ponia“ 

Ji pasisuka į mane. Savo didžiausiai nuostabai, išvystu juoką 
jos akyse. 

— O Bučinai, nekalbėk taip susirūpinęs! Žinoma, kad jis pa- 
galiau atsidūrė Venecijoje. Mes turėjome tai numatyti. Kurgi 
jam daugiau vykti? Dabar jis įžeidęs jau didžiąją dalį Italijos. 
Purvo puta juk visada susikaupia ant vandens paviršiaus. Ką? 
Kodėl taip žiūri į mane? Tikriausiai netiki tomis istorijomis, 
kurias apie mus pasakojo žmonės? Tai buvo tik melas. Romėnų 
apkalbos, ir nieko daugiau. Man jos visai nerūpėjo. 

— Bėda ta, kad ne viskas taip paprasta, - atsakau truputį įsi- 
žeidęs, kai ji ėmė apsimetinėti būtent prieš mane, nors įtariu, 
jog ji meluoja sau pačiai. 

- Galbūt jis ir purvo puta, tačiau iš to, ką pamačiau, drįstu 
spręsti, kad jis tikrai šiame mieste plūduriuoja netoli viršūnės. 
Be to, jis žino, jog turime bėdų. 

— Kodėl? Iš kur jis tai sužinojo?- Vien ta mintis ją supyk- 
do. - Viešpatie, Bučinai, juk tu gerai Žinai, kad niekam nerei- 

kia pasakoti apie mūsų verslą, ypač bjauriam papliauškai! Kol 
smirdau šiame kambaryje, tavo darbas buvo išsiaiškinti šio 
miesto gyventojų sudėtį. Kaip nepastebėjai tokios didelės ru- 
pūžės - Aretino? 

— Tikriausiai todėl, kad jis nevilki suknele, - abejingai ta- 
riu. - Neleisk pykčiui užvaldyti savęs. Nieko jam nesakiau. 
Man ir nereikėjo. Netgi jei pagyrūniškos jo šnekos apie įtakin- 
gumą yra tik pusiau teisingos, jau vien tas faktas, kad mes čia 
nežinomi, liudija apie mūsų nesėkmę. 

— Ak! Išgyventi Romos skerdynes tam, kad būtum sutrypta 
padugnės poeto! Mes to nenusipelnėme. 

— Viskas ne taip jau blogai, kaip tu manai. Jis šiltai tave mi- 
nėjo. Manau, jis bijo, kad nebūtum žuvusi Romos griuvėsiuose. 
Aretinas sako, kad gali mums padėti. 

Ji giliai atsidūsta ir papurto galvą. Pagaliau pažvelgia teisy- 
bei tiesiai į akis. Patikėkite manimi, ne visos moterys taip grei- 
tai suvokia savo tikrąją padėtį. 

— Nežinau. Turėtum atsargiai elgtis su Aretinu. Jis sumanus 
ir gebės pagirti tavo sąmojų taip, kad palaikysi jį savo draugu. 
Tačiau tik jį užpykdyk ir... jo liežuvis virs angimi. O šis vyras 
visada vedžioja plunksna ten, kur yra pinigų. Mūsų nesantaika 
buvo seniai. Taigi nenorėčiau likti jam už ką nors skolinga. 

Ji stabteli. 

— Tačiau tu teisus, Bučinai. Tai, kad jis čia - lemia mūsų 
sprendimą. Kadangi jis jau žino, kad mes gyvename šiame 
mieste, mums patiems reikia paviešinti tai, kol žmonės neiš- 
girdo jo apkalbų. Venecija nesužinojo apie mane tik todėl, kad 
apie tai dar nepaskelbta. Bet esu pasiruošusi. Mes abu tai žino- 
me. Nors šie namai galbūt ir nėra prie Didžiojo kanalo, tačiau 
kai turėsiu vienuolės plaukus, tinkamus gobelenus ir apstaty- 
mą, ta landūnė kitame kanalo krante tikrai turės ką papasakoti 
per kitą išpažintį. 

Moterys negali lygintis su vyrais, nes yra nepatikimos, sil- 
pnos, ne itin supranta humorą. Jų širdys pernelyg pasiduoda 
neprotingiems jausmams. Taip sako visi filosofai, pradedant šv. 

Pauliumi ir baigiant seniu, matuojančiu vandens kiekį šuliny- 
je. Bet ką noriu pasakyti: jiems nebuvo tekę susitikti su mano 
ponia. 

— Turi puikios kekšės sugebėjimą greitai atgauti jėgas, - sa- 

— O tu padlaižiauji kaip pamazgų kibiras. Man reikėjo palik- 
ti tave, betrinantį kiaušius prie to bankininko stalo, jeigu... 

- Žinau, žinau. Jei vietoj neūžaugos jis būtų turėjęs beždžio- 
nėlę, tu būtum ją nusipirkusi. Nors abejoju, ar ji būtų labiau už 
mane įpratusi prie vandens. 

Dabar jau tokia gili naktis, kad pradeda aušti. Pro langines 
ant grindų sklinda ryto šviesos dryžiai, o aš taip seniai nemie- 
gojęs, jog negaliu net pasakyti, ar esu pavargęs. 

— O Viešpatie! - Ji nusižiovauja, išsilenkdama ant Io- 
vos. - Žinai, Bučinai, ko labiausiai ilgiuosi? Gardaus maisto. 
Kiekvieną dieną taip trokštu skanumynų, kad jei dar būčiau 
nepaliesta, parduočiau savo nekaltybę už gerą porciją sardinių, 
pakepintų su apelsinais ir cukrumi; arba už veršieną su more- 
lių padažu ir moliūgu, truputį kepintu su muskato riešutais ir 
cinamonu, ir... 

— Ne, ne veršiena, šerniena su medumi ir kadagiu, su ciko- 
rijų, žolelių ir kaparių salotomis. O jeigu dar švieži ir sūdyti 
ančiuviai... Ir desertui... 

— ... varškės pyragaitis su svarainiais ir obuoliu... 

— Kriaušės grapoje. 

— Marcipaniniai pyragaičiai. 

— Ir pabaigoje - cukruoti vaisiai. 

— Ak... ak!.. - Mes dabar juokiamės. - Padėk man! Oi, jau 
varva seilės! 

Išsitraukiu iš kišenės nešvarų popieriaus gniutulą ir išvynio- 
ju cukruotų kriaušių, kurias pirkau aikštėje, likučius. 

— Imk, pamėgink, - tariu ir pakeliu viską jai. - Už tai, kad 
puikiausia kekšė ir geriausias virėjas vėl kartu po vienu stogu. 


+ 


Vyšnių veislė. 


DEVINTAS SKYRIUS 


Kitą rytą susitinku virtuvėje su La Draga tam, kad aptartume 
mano ponios naujųjų plaukų kainą. Prisimindamas Fjametos 
pastabas, stengiuosi būti malonesnis. Pasiūlau jai atsigaivinti. 
Tačiau mes vienodai nepasitikime vienas kitu. Ji atsisako ir, sto- 
vėdama tarpduryje, skaičiuoja darbo ir medžiagų kaštus. Mano 
-ponia moka sudėti taip pat greitai kaip ir aš. Bet man patikri- 
nus, pamatau, kad suma didesnė, nei tikėjausi. Argi aš Žinau, 
kiek kainuoja vienuolės garbanos? Tačiau man nesinori jos to 
tiesiogiai paklausti. 

— Mmmm. Tuomet vienuolynui ši prekyba plaukais teikia 
geroką pelną? 

Stebiu, kaip ji vėl pakreipia galvą. Šiandien jos akys už- 
merktos, o burna truputėlį praverta, taigi ji atrodo beveik kaip 
idiotė. 

— Pinigai nepatenka į vienuolyną. Juos gauna vienuolės. 

— Na ir? Nejaugi naujokės dar tinkamai nesupažindintos su 
labdaros tradicijomis? 

— Manau, kad tu nepažįsti Venecijos papročių, - ramiai 
sako ji. Greitai dingsta ir jos neišmanėliška veido išraiška. - 
Geriausi plaukai būna turtingiausių merginų. Joms reikia pi- 
nigų, kad jos rengtųsi taip, kaip įpratusios, ir jų celės atrodytų 
madingai. 

— Madingai? Argi tu gali pasakyti, kas yra madinga, o kas - 
ne. - Po velnių! Paskubėjau ir prisiekiu, pasakiau per žiauriai, 
nei ketinau. 


Ji šiek tiek per greitai įkvepia, tačiau balsas išlieka ramus. 

- Galiu pasakyti tada, kai esu kambaryje, kuriame nėra jo- 
kių baldų, tik nuogos grindų plokštės, ir kai jaučiu taukų bei 
prakaito kvapą. O tai visai kas kita nei levandų pomada ir bal- 
sai, kuriuos sugeria minkšti austi kilimai ir gobelenai. Gal tu 
esi vienas iš tų, kurie įpratę regėti tik akimis? Kai kitą kartą 
eisi per Merceriją, pasidairyk kilimėlių pirklio, kurio akla žmo- 
na įvertina audinio kokybę. Verslas jam labai gerai sekasi. - Ji 
trumpam nutyla. - Šia popietę esu pakviesta į vienuolyną. Man 
pirkti plaukus ar ne? 

Mąstau apie išskaptuotą šunį su bičių koriu burnoje. Tegu 
ją galai! Tarsi būčiau kambaryje su visu bičių spiečiumi. Per 
ilgai gyvenau su tokiomis moterimis kaip mano ponia, kurios 
išauklėtos Žavėti vyrus ir visada pasaldinančios savo geluonį 
pagyrimais. Jeigu ji turėtų akis ir galėtų matyti, kaip veikia jos 
liežuvėlis, galbūt taip neaštrintų jo. Na, bet jos reikalai su mani- 
mi - tai ne flirtas, o tuo labiau mano su ja. 

— Štai. 

Atsegu jai piniginę ir ištiesiu reikiamą monetų sumą. Dzing- 
telint kiekvienai monetai ji krypteli galvą, tačiau besiartindama 
prie manęs užkliudo kėdės koją. Žinojau, kad taip nutiks. Ji 
klūpteli, tačiau išlaiko pusiausvyrą. Pastebiu nuslenkant šešėlį 
jos veidu. Gatvėse šnekama, kad su savo žolelėmis ir tepalais ji 
gali pasiųsti prakeikimus, todėl geriausia jos neerzinti. Ji mūsų 
neprakeiks, nes pernelyg gerai iš mūsų uždirba. Prieinu prie jos 
ir įspraudžiu šaltus metalinius dukatus jai į saują. Ji atsitraukia, 
tarsi mano prisilietimas ją nudegintų, nors monetos jau sau- 
giai sugniaužtos jos kumštyje. Ar tai tik mano vaizduotė, ar iš 
tiesų ji truputį šypteli? Kiekvienas man Žinomas tarpininkas 
atsipjauna savąją pelno dalį, o čia, Venecijoje, visi jie - tikri 
ekspertai. Ką man kažkada sakė apie ją Meragoza? Ji minėjo, 
kad nepaisant gerų La Dragos manierų, ši gimė neturtinga kaip 
kekšė ir, jei galėtų, už tam tikrą aukso kiekį užmuštų savo se- 
nelę. Žinoma, Meragozai būdinga visus žeminti. Bet iš tiesų, 
užsiimant tokiu darbu kaip mūsų, reikia nepamiršti, kad visuo- 
met atsiras alkanų erkių, ieškančių riebaus kūno, iš kurio galėtų 

siurbti kraują. O mes per daug liesi ir silpni, negalime gausiai 
nukraujuoti, todėl mums reikia saugotis. 

Na, jei mūsų taktika pasiteisins, daugiau nebereikės jos pas- 
laugų. 

O Meragoza, priešingai, yra panaši į groteskišką, baikštų 
ėriuką, degantį smalsumu ir sujaudintą mūsų rizikingo plano 
idėjos. Per kitas keletą dienų ji net prisipildo kibirus vandens, 
norėdama pradėti šveisti viso dešimtmečio purvo sluoksnį nuo 
sienų ir dažytų paviršių, kad viskas būtų paruošta naujam gy- 
venimui. Mūsų namuose visur pilna erkių. 

Kadangi dabar atvėriau piniginę, tai žydai, padėvėtų daiktų 
pardavėjai, tiesiog stoja į eilę, norėdami mums pasitarnauti. Jų 
prekės yra tokios kokybiškos, kad netgi tie, kurie keikia žydus 
už akių, nori su jais tiesiogiai sudaryti sandorius. Aš juos šiek 
tiek užjaučiu. Nors pasaulyje yra tokių vietų, kur neūžaugos 
sudaro vyriausybę, o žydai valdo savo žemę, Venecijoje, kaip ir 
likusioje krikščioniškojo pasaulio dalyje, žydai atlieka tik pur- 
vinesnius darbus, tokius kaip pinigų skolinimas ar panaudotų 
daiktų supirkimas. Jie taip gerai įvaldė šį amatą, kad dauguma 
žmonių ėmė jais piktintis. Būtent dėl šio gebėjimo ir dėl to, 
kad jie nužudė mūsų Viešpatį, dauguma mano, kad žydai klai- 
kesni už patį šėtoną. Kol nebuvome atvykę į Veneciją, vienin- 
teliai žydai, kuriuos man teko sutikti, buvo žmonės, visą laiką 
tarsi skubiai tykinantys prieblandoje, todėl lengvai galėjai jų 
išsigąsti. Tačiau šiame mieste pilna atvykėlių, tikinčių keistais 
dievais. Taigi Žydai jaučiasi labiau žinomi nei kiti. Nors naktį 
jie turi praleisti būdami uždaryti gete, dienos metu jie vaikšto 
gatvėmis kaip ir kiti žmonės. Iš tiesų mano gelsvaodžio jauno 
lombardininko tamsių akių gelmėje slypi toks rūstumas, kad 
kartais trokštu atidėti į šalį piniginius reikalus ir truputį pasi- 
kalbėti su juo apie gyvenimą. 

Jo dėdė vadovauja drabužių verslui. Mes pasirinkome jo 
parduotuvę, nes čia visi pažįsta vienas kitą. Jis atvyksta iš geto 


lius. Kai juos išvynioja, mano ponios kambarys virsta turgaus 

medžiagų prekystaliu: velveto, brokato ir šilko vaivorykštės; su- 
knelės su balto batisto debesimis, prasiveržiančiais iš aptemptų 
rankovių; žemi korsažai su gundančiais nėriniais; daugybė jar- 
dų apatinių sijonų, gausybė apsiaustų ir šalių; šydai, filigraniš- 
kai išdabinti auksu ir sidabru; aukštai suvarstomos kurpės. Kai 
kurios paaukštintos lyg plytų krūva. Galėtum net pakelti gražią 
moterį taip, jog ši nesibijotų didelių potvynių, o jos galva būtų 
iškilusi į aukštybes. Per visus tuos metus, kai prabanga mums 
buvo įprasta, ėmiau labai gerai suprasti moters drabužių kalbą. 
Žinojau, kuri spalva ar sukirpimas geriau tinka mano poniai. 
Kadangi tokiu talentu dauguma vyrų negali pasigirti, nes jų 
gyvenimo tikslas - nuvilkinėti tokius apdarus, o ne jais rengti, 
supratau viena: norint laimėti gražios moters pasitikėjimą šiuo 
klausimu, daug naudingiau būti sąžiningam, o ne padlaižiauti. 
Na, bent jau su tokia moterimi, kurią labiausiai pažįstu. 

Mano ponia negaišta laiko mėgavimuisi ir iš karto tampa 
skvarbaus proto prekybininke kaip ir vyras, stovintis prieš 
ją, nes šioje padėvėtų audinių maišalynėje visada galima ras- 
ti naujų drabužių sumažintomis kainomis. (Čia žydai elgiasi 
kaip ir visi venecijiečiai. Nors jie iš esmės paklūsta įstatymams, 
bet neprieštarauja ir nedideliam komerciniam sandoriui, jei 
laimi abi pusės ir niekas nieko nepraranda.) Ji perverčia visas 
krūvas, ištraukdama vieną daiktą, numesdama šalin kitą, nuro- 
dydama trūkumus, klausinėdama kainų, aikčiodama ir skųsda- 
masi dėl to, ko čia neranda, lygindama kokybę ir kainą, ir netgi 
uostydama. 

— Šią turėtumėte atiduoti šunims, ji smirda raupais. - Tačiau 
atsargiai pagiria ir žavisi tais daiktais, kurių dažniausiai nenori 
pirkti, ir šitai daro vien tam, kad pralinksmintų pirklius. 

Ji atlieka savo darbą, o aš irgi turiu užsiėmimą. Vėl tampu 
mažordomu, viršininku, buhalteriu ir piniginės sargybiniu. Sė- 
džiu prieš save pasidėjęs popieriaus lapą, plunksną ir stebėda- 
mas besiplaikstančius audeklus. Pirkinių krūva auga ir, jiems 
greitai skaičiuojant, aš taip pat sudedu. O kai ateina laikas su- 
simokėti, pradedu derėtis. O mano ponia sėdi, vaidindama vos 

ne alpstančią dėl žiaurių derybų. Taip mes save pateisiname: 
kad ir su nedidele apgaule, sandoris yra sąžiningas. Jie išvyksta 
patenkinti tuo, kas liko neparduota, o mes džiaugiamės tuo, dėl 
ko teko pakratyti piniginę. 

Tą naktį, vilkėdami naujais padėvėtais drabužiais, mes val- 
gome aštrų triušienos troškinį. Mano ponia pasipuošusi žalio 
brokato rūbu: toji spalva puikiai tinka prie jos akių. Aš puikuo- 
juosi naujomis aptemptomis kelnėmis ir velvetine liemene su 
specialiai man pritaikytomis rankovėmis. Juk nė vienas neu- 
žauga negali tarnauti pasiturinčiai moteriai, apsirengęs kostiu- 
mu, kurio prarėžai yra daugiau nudėvėti nei stilingi. Meragoza 
taip pat patenkinta suknele, nors šioji labiau tinka virtuvei, o 
ne salonui. Ji yra kaip priedas prič tos, kurią buvau jai paža- 
dėjęs ir jau atidaviau. Šį vakarą ji nepaprastai sočiai mus pa- 
maitina. Taigi visa mūsų trijulė yra geros nuotaikos ir svajoja 
apie ateitį. 

Kitą rytą anksti atvyksta La Draga, nešdamasi švytinčias 
auksinių plaukų gijas. Ją lydi jauna moteris, kurios akys tokios 
gyvos kaip ir mūsų žiniuonės pirštai. Vakar mano ponia nu- 
pirko antrą šalį iš žydų (tai buvo jos, o ne mano mintis). Ji įde- 
da tą šalį La Dragai į rankas, o veidas nušvinta lyg apšviestas 
žvakės. Bet staiga ji vėl ima nepasitikėti savimi, blaškosi tarp 
malonumo ir drovumo, kurį sukėlė mano ponios sakomi jai 
komplimentai. Na, o aš elgiuosi mandagiai. Ir kai tik galiu, iš 
karto pasišalinu, nes netrokštu dar vieno susidūrimo su ja. Kad 
ir kaip ten būtų, šiandien mane labiau domina verslas, o ne gro- 
žis. Jau išsitraukiau piniginę, tūnančią tarp lovos lentjuosčių, 
ir pasiruošiau eiti susitikti su tamsiaakiu žydu, kad įkeisčiau 
mūsų paskutinį brangakmenį. 


Kaip ir kiti verslininkai, lombardininkai atidaro langines tik 
nuaidėjus pirmiesiems Marangonos varpo dūžiams. Lyja. Esu 
ne pirmas čia atvykęs. Jau laukia vyras su apsiaustu ir skrybėle, 
drabužių klostėse slėpdamas kapšelį ir apsimetantis, tarsi jis čia 

neturi jokių reikalų. Tokių jau esu sutikęs. Mieste, kur šlovina- 
ma prekyba, skirtumas tarp pelningai prisišvartavusio laivo pri- 
kimštais triumais ir tarp to, kuris tampa piratų grobiu ar blogo 
vadovavimo auka, yra tas, kad pirklys bankrutuoja, finansavęs 
tokio laivo kelionę skolintais pinigais. Priklausantys valdančia- 
jai Varnų šeimai pagal gimimą ir kilmę yra pranašesni. Ir netgi 
patys neturtingiausi gali parduoti savo balsus turtingesniems, 
ambicingesniems kilmingiesiems, norintiems įžengti į mažes- 
nes valdančiąsias tarybas ar senatus, kurie sudaro šios garbin- 
gos valstybės piramidę. (Vienas iš Venecijos įmantrių požymių 
yra tas, kad nors kiekviename valdžios lygyje rinkimų biule- 
teniai yra slapti, vis tiek visi paskyrimai pasiekiami apgaulės 
būdu. Palyginti su Roma, čia tokia aiški korupcija atrodo netgi 
sąžininga.) Tačiau piliečiai prekybininkai neturi tokio saugaus 
tinklo, ir šuolis nuo malonės į nemalonę gali būti svaiginamai 
greitas. Kai renkamės kilimėlius, skrynias ir pietų servizus, juk 
nesvarstome, kieno sudužusio gyvenimo likučius mes perkame 
kaip padėvėtus daiktus. 

Lombardininkas įsileidžia mus abu į vidų. Aš laukiu prieki- 
niame parduotuvės kambaryje, o jie savo sandorį svarsto gali- 
niame. Vyras išeina po pusvalandžio, nuleidęs galvą ir nešda- 
mas tuščią kapšelį. 

Lombardininko šventovėje užsiropščiu ant taburetės, išsii- 
mu piniginę ir išpilu brangakmenius ant stalo tarp mūsų abie- 
jų. Jis iš karto atkreipia dėmesį į didįjį rubiną. Man malonu 
stebėti, kaip jo akys sužybsi pamačius, koks jis didelis. Kai jis 
varto rubiną rankose, mėginu įsivaizduoti jo kainą. Iš tiesų ji 
vos nepaspringo rydama brangakmenį, tačiau tai buvo verta 
padaryti. Pagal savo kokybę jis galėtų kainuoti kokius tris šim- 
tus dukatų. O sudėjus kartu su kitais būtų ir kokie keturi šim- 
tai. Prisiminus tai, kaip mano ponia sužavėjo turką ir atrodė su 
puikesniais drabužiais, man vėl grįžo pirmiau buvęs romėno 
optimizmas. Taigi dabar jau galiu įsivaizduoti, kaip mes keletui 
savaičių išsinuomojame namus prie Didžiojo kanalo. Gardus 
jaukas turtingai žuviai! 

Lombardininkas, sėdintis už stalo priešais mane, įdėmiai 
apžiūrinėja brangakmenį per specialų didinamąjį stiklą. Jo vei- 
do dešinės pusės raumenys taip susitraukę, kad stiklas laikosi 
prie akies. Kiek jam metų? Dvidešimt penkeri? Daugiau? Ar jis 
galėtų būti vedęs? Ar jo žmona miela? Ar jį buvo kada sugun- 
džiusios kitos moterys? Gal žydai turi savo prostitučių gete, nes 
nesu matęs jokių žydaičių gatvėse. Jis išsiima stiklą iš akiduo- 
bės ir padeda brangakmenį ant stalo. 

— Po akimirkos grįšiu, - sumurma jis. Raukšlės kaktoje dar 
labiau pagilėja. 

— Kas nors blogai? 

Jis trukteli pečiais ir atsistoja. 

- Prašom palaukti. Paliksiu akminį Čia, ar gerai? 

Vyras išeina iš kambario, ir aš pakeliu brangakmenį. Jis 
tobulas, nėra jokio trūkumo. Akmuo išimtas iš vėrinio, kurį 
mano poniai padovanojo bankininko sūnus, taip aistringai ją 
mylėjęs, jog truputį kvaištelėjo. Pagaliau jo tėvas pasiūlė mano 
poniai pinigų, kad šioji paleistų jį. Vėliau jis buvo išsiųstas 
verslo reikalais ir mirė Briuselyje nuo karštinės. Turiu drąsos 
pasakyti, kad jo rubinas, keliaudamas mano ponios žarnomis, 
buvo arčiau širdies nei tas vyrukas kada nors tikrovėje, nors ji 
niekada žiauriai nesielgdavo su tais, kurie dūsaudavo dėl jos. 
Tai buvo, - tikiuosi, kad bus vėl, - vienas iš profesijos pavojų. 
Ji vėl... 

Kažkas, atidarydamas duris, pertraukė mintį. Mano žydas 
patelės akimis įleidžia senį su žilų plaukų kupeta ir kepuraite 
ant galvos. Šis lėtai, akis nudūręs į grindis, prisiartina prie stalo. 
Kai atsisėda, prisitraukia prie savęs akmenį ir įsitaiso didina- 
mąjį stiklą. 

- Jis mano tėvas, - taria šyptelėjęs lombardininkas ir prisi- 
pažįsta esąs ne per daugiausiai mandagus. - Jis labai daug žino 
apie brangakmenius. 

Senis neskuba. Viskas aplinkui tarsi apmiršta. Negaliu pasa- 
kyti, ar tą lemia kambario mažumas, ar mano augantis nerimas. 
Galų gale senis prabyla: 

— Taip... šitas labai geras. 

Atsidūstu ir vos kvėpteliu, kai išvystu jaunesnio vyro veidą. 
Jis kažką sumurma savo kalba, o tėvas pažvelgia į jį ir atsikerta. 
Jie pasikeičia dar keliomis trumpomis, piktomis frazėmis. Senis 
pastumia man rubiną atgal per stalą. 

— Kas atsitiko? 

Jaunasis vyras papurto galvą. 

- Atsiprašau, brangakmenis padirbtas. 

— Ką! 

— Jūsų rubinas iš stiklo. 

— Tačiau... tačiau tai neįmanoma! Jie visi iš tos pačios vie- 
tos. Jūs matėte kitus ir juos pirkote. Pats sakėte, kad jie - labai 
kokybiški. 

- Anie brangakmeniai ir buvo tokie. Čia vis dar turiu du iš 
jų. Galiu jums parodyti skirtumą. 

Zvelgiu jam tiesiai į akis. 

— Bet jis be jokių trūkumų. 

- Taip. Dėl to ir nebuvau toks tikras. Štai čia, pagal išpjovi- 
mą. Jūs girdėjote, ką sakė mano tėvas. Tai gera klastotė. Veneci- 
joje yra sumanių stiklo meistrų. Tačiau kartą išvydus... 

Daugiau nebesiklausau. Esu kambaryje, jaučiu savo rankas, 
ieškančias po čiužiniu piniginės, mąstau, kruopščiai išanalizuo- 
ju tūkstančius vaizdinių ir prisiminimų. Nesąmonė! Branga- 
kmeniai iškeliaudavo iš kambario tik su mumis. O kai mano 
ponia miegodavo, miegodavau ir aš. Ar taip? Žinoma, kartais ji 
likdavo ten viena. Tačiau tikrai mano ponia niekada nebūtų jų 
palikusi. Ir kam? Meragozai? La Dragai? 

— Netikiu tavimi. Mačiau tavo veidą. Tu nebuvai tuo įsitiki- 
nęs. O jis... - duriu pirštu į senį įsiutęs, kad jis vis dar nežiūri į 
mane. — ... Jis netgi savo rankos prieš akis nemato, tai kaip gali 
ką nors pasakyti? 

- Mano tėvas visą gyvenimą turėjo reikalų su brangakme- 
niais, - taria švelniai lombardininkas. - Klausiu jo tik tada, kai 
abejoju. Jis niekada nėra suklydęs. Man labai gaila. 

Papurtau galvą. 

— Tuomet nunešiu jį kitur, - atšaunu rangydamasis nuo kė- 
dės ir susidėdamas akmenis atgal į piniginę. - Jūs ne vie... 

Dabar senis prabyla kartu su manimi, o jo balso tonas toks 
pat piktas kaip ir mano. Šį kartą jis žvelgia į mane. Jo akys 
drumzlinos ir pusiau aklos, kaip ir tos beprotės La Dragos. Man 
darosi bloga žvelgiant į jas. 

— Kąjis sako? - piktai suklinku. 

Jo sūnus dvejoja. 

— Pasakyk man, ką jis sakė. 

— Jis sakė, kad miestas pilnas sąmokslų prieš mus. 

— Prieš ką - prieš žydus? Tu taip manai? 

Jis nežymiai linkteli. 

— O ką jis mano? Per paskutinius šešis mėnesius jums par- 
daviau gerus brangakmenius tam, kad dabar įkiščiau klastotę, 
ar tai šitaip“ 

Jis mosteli ranka, lyg norėdamas parodyti, kad tai - tik senio 
nuomonė. 

— Pasakyk jam štai ką. Kai gyvenau Romoje, mūsų namai 
buvo tokie turtingi, kad lošdami kauliukais naudodavomės ge- 
resniais akmenimis, nei jis kada nors matė savo lūšnoje. 

— Prašau... prašau, mes dar galime sudaryti sandorį. - Taip 
jam sakant pajuntu, kad drebu. - Prašom sėstis. 

Atsisėdu. 

Tvirtu balsu jis kažką pasako seniui, kuris suniurzga ir atsi- 
kėlęs nusivelka prie durų. Išeidamas jis trinkteli durimis. 

- Atleiskite, mano tėvui kelia nerimą daug dalykų. Jūs už- 
sienietis. Manau, nežinote, jog Didžioji taryba nubalsavo, kad 
getas būtų uždarytas, o mes vėl išsiųsti iš Venecijos, nors mes ir 
esame su jais sudarę sutartį, leidžiančią mums čia gyventi. Ži- 
noma, tai susiję su pinigais, ir, jei mes vėl sumokėsime, be abejo, 
viskas pasikeis. Mano tėvas yra bendruomenės vyresnysis, dėl 
to jis ir pyksta. Kartais jis visus įtarinėja. 

— Taip, tikrai. Atėjau čia ne jūsų apgauti. 

— Nemanau, kad ketinote taip pasielgti. 

— Tačiau kažkas mane apgavo. 

— Taip. Ir tai padaryta gana klastingai. Mes juk gyvename 
Venecijoje, mieste, kupiname apgaulės. 

— Bet kaip? Turiu omenyje... kaip padaromos tokios klasto- 
tės? — tai sakydamas jaučiu savo drebantį balsą. - O Viešpatie! 
O mano Viešpatie!.. Kaip mes galėjome būti tokie kvaili?! 

— Nustebsite sužinojęs, kaip lengva tai padaryti. Yra žmonių, 
dirbančių Murano stiklo liejyklose. Šie pagamina tokius akme- 
nis, jog net dožo žmona nejįtartų, kad dėvi netikrus brangakme- 
nius. Jeigu jie turi originalą, greitam pakaitalui pagamina ne 
tokią gerą kopiją. O jei laiko daugiau - gali pagaminti geresnę. 
Išgirstumėte tokių istorijų!.. 

— Kiekvieną dieną patikrinu piniginę. 

— Ar atidžiai apžiūrite visus akmenis? 

Jis stipriau timptelėja pečiais. 

— Taigi, ką jūs sakote? Jis visai nieko nevertas? 

— Kalbant apie pinigus - taip. Tokį pagaminti kainavo de- 
šimt, na, gal dvidešimt dukatų... O tai gana brangi klastotė, bet 
gerai atlikta: tiek gerai, kad galima jį nešioti kaip tikrą branga- 
kmenį. Jį galėjo turėti tavo šeimininkė. Tikiuosi, kad pardavi- 
nėji už ką nors kita, tiesa? 

Linkteliu. 

— Na, tavo šeimininkė gali nešioti jį ant kaklo. Dauguma 
žmonių net nežinos, kad tai padirbinys. Bet jeigu norite jį dabar 
man užstatyti, žinokite, kad jis nieko nevertas. Man nereikia 
tokių daiktų. Daug geriau, jei jų nėra rinkoje. 

— O kaip kiti? 

— Kiti yra tikri. Aš juos perku. 

— Kiek už juos man duosite? 

Jis pažvelgia į brangakmenius, gulinčius ant stalo, paridena 
juos pirštais. 

- Už mažąjį rubiną - dvidešimt dukatų. - Pažvelgia į 
mane. - Tai gera kaina. 

Linkteliu. 

— Žinau. O už perlus? 

— Dar dvidešimt. 

Keturiasdešimt dukatų. Už juos galima išsinuomoti gobele- 
nus vienam kambariui, galbūt dar taurių rinkinį gėrimui, nors 
vynas jose bus panašus į actą. Joks tikras didikas net neprisi- 
artins prie mūsų, o tie, kurie bus atėję, tikrai daugiau negrįš. 
Tiek to. 

— Sutinku. 

Jis prisitraukia popierius, norėdamas sudaryti sandorį. 
Apsidairau. Įpratau ir pamėgau šį kambarį dėl to, kad pilna 
knygų, sąskaitų ir plunksnų - visa kambario atmosfera dvelkia 
atkaklumu ir tvarkingu vadovavimu verslui. Bet dabar jaučiu 
tik paniką, lyg šikšnosparnis visu smarkumu daužytų sparnais 
man į veidą. Vyras nusausina rašalą ir pastumia man popierių. 
Stebi mane, kol pasirašau. 

— Jūs iš Romos? 

— Taip. 

- Atvykote čia vejami bėdų? 

— Taip. 

— Manau, nekaip sekėsi. Ten taip pat žuvo daug žydų. Nie- 
kada nesu matęs to miesto, nors girdėjau, kad Roma - labai 
turtinga. Pažįstu Urbino miestą, Modeną. O šis miestas geres- 
nis už anuos abu. Nors mes ir smarkiai giname savo nuomonę 
dėl mūsų teisių valstybėje, Venecija mums, žydams, yra saugi 
vieta. Galbūt todėl, kad čia tiek daug įvairiausių žmonių, kurie 
taip skiriasi vienas nuo kito, tiesa? 

- Galbūt, - atsakau. - Man... na... gaila dėl jūsų bėdos. 

Jis linkteli. 

— O man - dėl jūsiškių rūpesčių. Jei turite dar ką nors par- 
duoti, pasižiūrėčiau. 

Pagaliau mes, atrodo, pasišnekėjome apie gyvenimą. 


Lauke dangus pilkas kaip pastatai, o grindinio akmenys, plau- 
nami lietaus, net švyti. Visas miestas atsispindi kaip didžiu- 
liame veidrodyje, kurio paviršius dėmėtas ir suaižėjęs daugy- 

bėje vietų. Bėgu kaip šuo, nulenkęs galvą ir prisiplojęs prie 
sienų, kojos aptaškytos iki kelių, o mano naujoji velvetinė 
liemenė po kelių minučių permirksta. Nuo staigios įtampos 
ima skaudėti kojas, tačiau bėgu, nekreipdamas į tai dėmesio. 
Kurį laiką bėgimas šiek tiek pristabdo mano mintis. Neturiu 
kur grįžti, tik namo. Galbūt bijodamas sugrįžti kažkur pake- 
liui pasuku ne tuo tilteliu ar alėja ir atsiduriu Rialto gale, kur 
gatvėse minios turgaus pirkėjų ir pardavėjų, daugybė taver- 
nų ir vyninių. Jose galima išmesti iš galvos atsiminimus ir 
prisilakti iki apsvaigimo. Jei būčiau radęs man patinkančią, 
greičiausiai būčiau užėjęs. Tačiau pasuku į nežinomą alėją, 
kuri atveda mane prie vandens pakraščio, ties Rialto tiltu. 
Čia, Didžiajame kanale, prisigrūdę tiek baržų ir laivų, parda- 
vinėjančių žuvį dideliam žuvų turgui, kad net lietus kvepia 
žuvimi ir jūra. 

Kitoje pusėje rytinei miniai plūstant iš dengto praėjimo po 
tiltu, iš visų jėgų suklinka moteris: 

— Vagis! Vagis! 

Tą pačią akimirką iš minios prasimuša sau kelią kažkoks 
žmogus ir sprunka kanalo pakraščiu. Jis stengiasi patekti į 
miestą, kur bus prarytas alėjų. Bet minia per daug susigrūdusi, 
todėl jis peršoka ant vienos iš baržų ir ima šokuoti per Didįjį 
kanalą, iš vienos žvejų valties į kitą, nes jos prišvartuotos viena 
prie kitos iškrovimui. Minia kraustosi iš proto, ploja ir klykia, 
kai jis slysčioja šlapiomis lentomis. Jis jau nušokčiojo pusę ke- 
lio. Dabar jau taip arti manęs, kad galiu matyti net baimę jo 
veide, kai paslysta ant krūvos Žuvų žarnų ir su trenksmu krinta 
žemyn tarp dviejų valčių atsitrenkdamas į medį taip, kad išgirs- 
tu sutraškant jo šonkaulius. 

Iš kitos pusės pasigirsta pergalingas riaumojimas. Po kelių 
minučių du stambūs žvejai traukia jį, kaukiantį iš skausmo, į 
viršų, ir tempia per valtis kranto link. Rytoj, jei iki to laiko pats 
nenumirs, bus pakartas prieš rotušę šalia tilto. Jam nuo nuga- 
ros bus nuplėšta oda, o jo vagišė ranka kabos jam ant kaklo. Ir 
už ką? Už piniginę su pora dukatų, nučiuptą žiedą ar apyrankę, 

kurioje, jis žino, akmenys bus verti tiek kiek stiklas, iš kurio jie 
pagaminti. 

Stoviu per liūtį, klausydamasis jo klyksmų. Vanduo srūva 
mano veidu, iš nosies teka lietaus ir snarglių mišinys. Skurdo 
baimė slegia mane viduje tarsi didieji grindinio akmenys. Kai 
jo jau negirdžiu ir nematau, apsisuku ir grįžtu į pagrindines 


gatves. Keliauju namo. 


DEŠIMTAS SKYRIUS 


Priėjus namus, liūties šėlsmas aprimta. Nors geros nuotaikos 
nebeatgaunu, tačiau jau sugebu kažkaip mąstyti. Tik aš ir mano 
ponia žinojome, kur buvau šį rytą. Taigi vagilė, kad ir kas ji 
būtų, nebūtinai turi suprasti, jog apgaulė atskleista. 

Virtuvė tuščia, Meragozos apsiausto nėra, bet tuo metu ji 
visada lankosi turguje. Nors ji dažniausiai tingi, vis tiek taip 
mėgaujasi gandais ir paskalomis, kurias suteikia pakankamai 
pilna piniginė, kad net išdrįsta išeiti per lietų. 

Tyliai lipu laiptais, kol pasiekiu jų aikštelę ir matau kambarį 
prieš save. Fameta sėdi prie lango, užsiklojusi ant akių kažką 
panašaus į drėgnų lapų kaukę. Jos veidą vainikuoja auksinių 
plaukų sūkurys, naujosios garbanos krinta iš po šilkinio kaspi- 
no, ant viršugalvio juosiančio jos plaukus. Kitu atveju stovėčiau 
lyg prikaustytas, matydamas tokį pasikeitimą. Tačiau kamba- 
ryje yra dar kažkas, į ką pirmiausiai atkreipiu dėmesį. Jaunoji 
moteris jau išėjusi, bet lovos viduryje visa persikreipusi sėdi La 
Draga. Jos neregės kiaušinio baltymų baltumo akys žvelgia į 
tolį, kai rankos mikliai darbuojasi tarp puodelių, paketėlių ir 
mažo indelio, kuriame ji maišo kažkokį tepalą. 

Nors ji akla tarsi naujagimis ėriukas, man dar nepasirodžius 
tarpduryje, La Draga jau seniai Žino, kad esu čia. Įeidamas taip 
aiškiai kaip dienos šviesą išvystu jos veidu nukeliaujantį šešėlį, ir 
tuojau pat jos rankos nuo lovos persikelia į sterblę. Man užten- 
ka tik to vieno žvilgsnio. Ką ten Meragoza plepėjo apie ją: kad 
už atitinkamą aukso kiekį ji parduotų net savo senelę? Drįstu 
sakyti, kad apie mūsų pabėgimą iš Romos sklido istorijos, lydi- 

mos juoko ir apkalbų. La Dragai visiškai nereikia matyti tam, 
kad surastų piniginę po čiužiniu ar pajustų deimanto dydį. Ji 
visada nori pasakyti man, kad mato pasaulį kitais jausmais ir ti- 
krai gerai išmano, ką, kam ir už kiek parduoda. Numanau, kad 
mus apvogė. O La Draga žino, kad aš supratau, nes matau, kaip 
jos kūnu kyla baimė man dar nespėjus jos apkaltinti. Prisiekiu 
Viešpaties žaizdomis! Nenuostabu, kad įtariau ją. 

— Ar tau čia patogu? - klausiu eidamas prie jos. - Juk ne- 
reikia pirštais prisilaikyti lentjuosčių, kad išlaikytum pusiaus- 
vyrą. 

— Bučinai? - Mano ponia nusibraukia lapus nuo akių ir at- 
sargiai pasisuka, jausdama naujųjų plaukų svorį ir kartu pui- 
kuodamasi jais. - Kas atsitiko? Kas tau? Atrodai siaubingai. 

Ant lovos sėdinti La Draga apsikabina save tarsi gindamasi. 
Tačiau jai nereikėtų dėl to nervintis. Niekas manęs pasaulyje nej- 
kalbėtų jos paliesti. Jau vien nuo tos minties mane verčia vemti. 

— Nieko nenutiko! - subliaunu. - Tik ta ragana čia mus abu 
apkvailino. 

— Apie ką čia kalbi? 

— Kalbu apie vagystę ir klastotę - štai apie ką! Mūsų didysis 
rubinas - padirbinys. Jį pagrobė miklūs pirštai ir pakeitė stiklo 
gabalu. Jis lygiai toks pat bevertis kaip ir mes. Galbūt, - tariu 
durdamas pirštu į La Dragą, - ji, ateidama su kita sąskaita, pa- 
siūlys mums mažytę nuolaidą už tai, kad tapo tokia turtinga? 
Tiesa? - Žengiu dar vieną žingsnį arčiau būtybės, sėdinčios ant 
lovos, taip, kad ji savo veidu pajustų mano kvėpavimą. Kad ir 
išmintingos jos kalbos, noriu ją išgąsdinti. 

— O saldusis Viešpatie! - Mano ponia prispaudžia ranką 
prie burnos. 

La Draga vis dar nejudėdama sėdi ant lovos. Esu taip arti, 
kad matau blyškiai pilkšvą jos odą, pastebiu tamsius ratilus po 
akimis ir jos drebančias lūpas. Priglaudžiu burną jai prie ausies. 
Ji dabar tikrai išsigandusi, nes jaučia mano artumą. Jos kūnas 
kaip gyvulio karštligiškai įsitempęs ir sustingęs nuo įtampos 
prieš šuolį ar pradedant bėgti. 

— A? Ar ne tiesa?! - dabar rėkiu. 

Pagaliau ji pajuda: staigiai linkteli galvą, klaikiai sušnypš- 
dama pro sukąstus dantis lyg gyvatė, pasiruošusi kirsti. Nors 
ir galėčiau savo rankomis nusukti jai sprandą, atšokstu, nes ji 
pasiutusiai ginasi. 

— O mano Viešpatie, palik ją! - Mano ponia tempia mane 
nuo jos. - Palik ją, ar girdi! Ne ji tai padarė. Ne ji! Tai Me- 
ragoza. 

— Ką? 

— Tai Meragoza, tik ji. O Dieve, žinojau tai! Kai pamačiau ją 
šį rytą, supratau, kad kažkas negerai. Suvokiau tai jau praėjusį 
vakarą. Nejaugi nieko nepajutai? Ji nesidomėjo suknele nė tru- 
pučio. Tačiau tada, kai mes valgėme, ji buvo - na, nežinau - be- 
veik laiminga dėl visko. 

Stengiuosi prisiminti, bet atmenu tik jos rūgščią šypsenėlę ir 
pagaminto triušienos padažo skonį. Apsaugok mane Viešpatie 
nuo mano paties nusiraminimo! 

— Po to, kai šį rytą iškeliavai, ji paklausė kur. Nemaniau, 
kad... turiu galvoje... Pasakiau jai, kad nuėjai pas tą žydą. Ji 
taip pat greitai išėjo. Pagalvojau, kad eina į turgų... 

Toliau neišgirstu likusios sakinio dalies, nes jau nubėgau 
pusę laiptų žemyn. 

Mums atvykus Meragoza pertempė savo mantą į kambarėlį 
šalia virtuvės. Iš pradžių ir taip kambarys buvo pustuštis, tačiau 
dabar jame dar mažiau daiktų. Senoji medinė skrynia, kurio- 
je buvo jos drabužiai, pravira ir tuščia. Nuo užkabo virš lovos 
dingo kryžius. Netgi apklotai buvo nutraukti nuo čiužinio. 

Kaip? Kada? Bet kada - štai koks atsakymas. Matyt, kai bu- 
vau išvykęs, o mano ponia miegojo arba nekreipė į ją dėme- 
sio. Man buvo per daug pavojinga nešiotis piniginę gatvėse. 
Neūžaugos - lengvas grobis smurtautojams, o jei tarpukojyje 
dar nešiesi brangakmenius, tai gali likti ir be jų, ir be kiaušių. 
Bet didžiausia mano kaltė - klaidingas vertinimas. Maniau, kad 
savo iltimis ir turto pažadais suvaldžiau ją: ji bus ištikima, ne- 
vagiliaus, todėl regės turtingesnę ateitį. Būtent taip ir atrodė 

visus šiuos mėnesius. O ji tik ir laukė tinkamos progos mus 
apiplėšti, nors ir verstų kaltę kam nors kitam. Terauna ją vel- 
niai! Aš, kurio pareiga būti protingam, leidausi apkvailinamas 
šios klastingos senos stervos! 

Ilgiau užgaištu lipdamas atgal į viršų. Kai įeinu į kambarį, 
mano veidas pasako tai, ko negaliu išreikšti balsu. 

Ponia kresteli galvą. 

- Ak, raupuotoji ragana! Prisiekiu, niekada neleisdavau jai 
būti čia vienai... Visą laiką ją stebėjau... O Viešpatie, kaip mes 
galėjome būti tokie kvaili? Kiek mes praradome? 

Greitai žvilgteliu į moterį, sėdinčią ant lovos. 

— Tris šimtus dukatų! 

Ji užmerkia akis ir ilgai sudejuoja žemu baisi 

— Ak, Bučinai!.. 

Stebiu jos veidą: praradimo jausmas kaip juoda dėmė lieja- 
si į mūsų spalvingą ateitį. Noriu prie jos prieiti, paliesti sijoną 
ar paimti ją už rankos: ką nors padaryti, kad sumažinčiau tos 
akimirkos skausmą. Bet dabar išliejus visą įsiūtį mano kojos 
sustingsta kaip marmurinės, ir pažįstamas, gilus skausmas ima 
pulsuoti mano stuburu nuo pat šlaunų. Tegu jį galai tą mano 
kvailą, išdvėsusį kūną! Jei būčiau buvęs aukštas, stambus, su 
mėsininko letenomis, Meragoza niekuomet nebūtų drįsusi 
mūsų apgauti. Kaip ji iš mūsų juokiasi! Tik pagalvojęs apie tai 
noriu ją nužudyti. 

Tvyro slogi tyla. La Draga vėl sėdi ant lovos nejudėdama, 
pakreipusi galvą, o veidas lyg vaškinis, tarsi ji savo odos poro- 
mis gertų aplink vykstančią dramą ir skausmą. Terauna ją vel- 
niai! Taigi jau užtektinai prikvailiojau. Visų pirma, kad ji tapo 
mūsų nelaimės liudininke - tai apverčia aukštyn kojomis visus 
planus. Visų antra, be dukatų už rubiną mes greitai tapsime jos 
skolininkais. 

Zengiu link jos. 

— Na, - tariu ramiai. Iš to, kaip ji kilsteli galvą, aišku, kad ji 
suvokė, jog šis žodis skirtas jai. - Aš... aš atsiprašau... Aš... aš 
maniau... 

Ji tylėdama pradeda judinti lūpas: meldžiasi ar kalba su savi- 
mi. Zvilgteliu į ponią, tačiau ji taip nugrimzdusi į savo sielvartą 
dėl mūsų nelaimės, kad visai nekreipia į mane dėmesio. 

— Aš suklydau, neteisingai supratau, - beviltiškai kartoju. 

Jos lūpos ir toliau juda, tarsi ji deklamuotų ar ką nors užkal- 
bėtų. Niekada netikėdavau užkalbėjimų galia: nuo pat gimimo 
esu tiek prakeiktas, kad nebijau tokių žodžių, kurie mane su- 
gniuždytų. Bet dabar stebint ją man šiurpsta oda. 

— Ar... ar jums viskas gerai? - pagaliau klausiu. 

Ji šiek tiek papurto galvą, lyg mano žodžiai ją trikdytų. 

— Juk tu bėgai? Ar tau skauda kojas? 

— Taip, - tariu ramiai, - man skauda kojas. 

Ji linkteli. 

— Nugara taip pat ims tvinkčioti, nes tavo kojų kaulai ne- 
pakankamai stiprūs, kad išlaikytų liemenį. Jis kaip milžiniškas 
akmuo slegia tavo nugaros apačią. 

Jai taip kalbant jaučiu jį, tą skausmą, lyg padidėjusį pulsą 
šalia išsipūtusios mano šiknos. 

— O kaip tavo ausys? Ar jas paveikė šaltis? 

- Truputį. - Pažvelgiu į savo ponią, kuri jau tiek atsigavusi, 
kad pagaliau gali klausytis. - Tačiau ne taip kaip anksčiau. 

— Ne? Na, turi pasisaugoti, nes blogiausia, kai skausmas 
tvinkčioja galvoje. 

Taip, puikiai prisimenu tą ašarų skonį, kai iki raudonumo 
įkaitę iešmai smaigstydavo mano kaukolę. 

Ji šiek tiek susiraukia. Jos veidas dabar pasuktas į viršų, 
akys - pusiau užmerktos. Matau tik lygią baltą odą. 

— Bučinai, man atrodo, kad tavyje daug netvarkos. O ką tu 
turi gero? 

Pirmą kartą ji pavadina mane vardu. Jaučiu, kad suglumstu. 
Paskui nedrąsiai sakau: 

— Ką turiu „gero ? Aš... e... — Pažvelgiu į savo ponią. Ji ti- 
krai mane užjaučia, bet tyli. - Na, aš... aš nekvailas. Cha!.. Ne 
visada. Esu ryžtingas, ištikimas... Nors rėkiu, bet nekandu ir 
nepadarau žaizdos - bent jau taip man atrodo. 

Ji akimirką tyli, paskui atsidūsta. 

— Tu nekaltas. Meragoza neapkentė visų, - apgailestauja ji. 
Jos balsas vėl švelnus. - Neapykanta sklido nuo jos kaip smar- 
vė. Esu tikra, kad tu ne pirmas ir ne paskutinis, kurį ji sužlugdė 
savo gobšumu. 

Ji pradeda rinkti tepalų puodelius, apgraibomis ieškodama 
dangtelių ir juos užsukdama. Paskui prisitraukia krepšį. 

- Kitą dieną ateisiu ir baigsiu gydymą ties plaukų augimo 
linija. 

Žengiu link lovos, norėdamas pasiūlyti jai pagalbą, jei pri- 
reiks. Ji mane sustabdo. 

— Laikykis atokiau nuo manęs. j 

Ji vis dar kraunasi daiktus, kai apačioje pasigirsta triukšmas. 
Ką gi pagalvoju? Tikriausiai Meragozai pabudo sąžinė ir ji grį- 
Žo atsiprašyti? 

Pasiveju kažkokį vyriškį tik laiptų posūkyje. Vizito proga jis 
vilki puikiu apsiaustu, ant galvos - nauja velvetinė kepurė. Ji 
tokia sausa, kad galima numanyti, jog jis keliavo dengta valti- 
mi. O tam, kad sužinotų, kaip rasti mūsų namus, kažkas turėjo 
anksčiau mus susekti. Velniai griebtų, kada tapsiu atidesnis? 

Dabar nėra tikslo jo stabdyti. Greitai grįžtu į kambarį ir be 
garso, vien lūpomis pasakau jo vardą Fjametai. Ji pasitempia 
ir, sukdamasi su juo pasisveikinti, leidžia savo naujajai plaukų 
bangai kristi ant veido. Šitaip ji paslepia paniką, šmėkštelėjusią 
jos veide prieš jai nusišypsant. 

Padėvėta suknelė, kažkieno kito plaukai, tačiau grožis, be jo- 
kios abejonės, - vis dar pirmarūšis. 

— Na... na... Fjameta Bjančini, - taria vyras, voliodamas žo- 
džius burnoje taip, tarsi juose pajustų mano ponios skonį. - 
Koks malonumas vėl tave pamatyti! 

— Taip, įsivaizduoju, - maloniai atsako ji. Iš jos mielo tono 
galima suprasti, kad Fameta visą rytą laukė jo įeinant pro duris. 
Vis dar susižavėjęs stebiuosi. Tuo metu, kai visas pasaulis griū- 
va ir rizikuojama taip, kad dauguma žmonių net apsimyžtų iš 
baimės, ji, atrodo, tampa dar labiau atsipalaidavusi ir gyvesnė? 

— Venecija - didelis miestas. Pjetrai, kaip sugebėjai mus rasti? 
į mane. - Bučinai, nenorėjau sulaužyti pažado. Tu esi matomas 
bet kokiame mieste. Kai tik sužinoma, kad tu čia atsiradai, visai 
nesunku surasti, kur tu buvai ir kur grįši. 

Padėvėtų rūbų pirkliai ir lombardininkai... Jis teisus. Kas 
tik sekė mane iki namų, tas, tikiuosi, jau kosti iki vėmimo nuo 
karštinės, pagautos per liūtį. 

Pjetras pasisuka į Fjametą. Jie ilgai žvelgia vienas į kitą. 

— Jau seniai nesimatėme. 

— Taip, seniai. 

— Turiu pasakyti, kad tu tokia... tokia pat švytinti kaip ir 
anksčiau. 

— Ačiū. O tu, priešingai, truputėlį paplatėjai. Nors turiu drą- 
sos pasakyti, matyt, esi pakankamai turtingas, kad taip atrodai. 

— Cha cha cha! - išsprūsta toks spontaniškas jo juokas, 
kad kelia tik malonumą. - Pasaulyje nėra nieko kandesnio 
ir saldesnio už kurtizanės iš Romos liežuvėlį. Bučinas sakė 
man, kad išsigelbėjai. Bet aš džiaugiuosi, kad tavo sąmojus 
kaip ir kūnas - nesunaikintas, nes teko girdėti siaubingiausių 
istorijų. Tu Žinai, jog spėjau, kad taip tikrai įvyks. Tai buvo 
parašyta mano pranašystėje, prognostico, praėjusiais metais 
Mantujoje. 

— Tikiu, kad taip rašei. Taigi turėtum džiūgauti išgirdęs, kaip 
armija užtvindė miestą, kartodama tavo žodžius apie popie- 
žiaus sosto smukimą ir korupciją. 

— Aš... ne, ne. Nežinojau to... Ar tai tiesa? Tikrai jie taip 
kartojo? O Viešpatie, Bučinai, tu man to nesakei! 

Jis pažvelgia į mane, o aš stengiuosi išlaikyti abejingą veido 
išraišką. Bet Pjetras per daug akylas, kad jos nesuprastų. 

— Ak, mano ponia Fjameta! Kaip Žiauru Žaisti su poeto jau- 
trumu! Tau atleidžiu, nes šis dyglys buvo... nuostabus. - Jis pa- 
purto galvą. - Turiu pasakyti, tikrai tikiu, jog tavęs ilgėjausi. 

Fjameta praveria lūpas kandžiam atsakymui, tačiau ją su- 
stabdo pasakytų žodžių intonacija. Stebiu, kaip ji sudvejoja. 

— Ir aš pasiilgau jūsų, sere... savotiškai. Jūs pakankamai ge- 
rai pragyvenote Džibertyje? 

Jis trūkteli pečiais ir pakelia rankas: vieną iš jų jis laikė su- 
vyniotą prie savęs. 

— Viešpats dosnus. Jis davė man dvi rankas. Truputį įgijus 
praktikos, kairioji pasakys tiek pat tiesos kaip ir dešinė. 

— Manau, netgi daugiau, - taria ji karčiai. 

Pjetras nusijuokia. 

— Nejaugi dar turi keletą eilių, nukreiptų prieš mane? 

— Neeilių, tik melo. Pjetrai, tu niekada nebuvai mano lovoje 
ir klastingai apsimetei, kad taip buvo. 

Jis pažvelgia į mane ir, atrodo, pirmą kartą pastebi La Dragą, 
susirangiusią ant lovos, tylią ir sustingusią it uola. 

— Na... - Jis, mano manymu, truputį sumišo. - Galiu pasaky- 
ti, kad mano rekomendacija nepadarė žalos. Bet, brangioji, cara, 
atėjau čia ne tam, kad atverčiau senas žaizdas. Viešpats Žino, man 
jau užtenka jų. Ne, esu čia tam, kad pasiūlyčiau savo paslaugas. 

Fjameta nieko nesako. Man reikia, kad ji pažvelgtų į mane, 
nes mes turime pasitarti, 0 ji įsmeigusi akis į Aretiną. 

— Aš laimingas Venecijos svečias. Galiu naudotis namu prie 
Didžiojo kanalo. Šiame neįprastame mieste esu įpratęs kartais 
linksminti literatus, keletą įžymių pirklių, kai kuriuos kilmin- 
guosius, turinčius meninių polinkių. Šioje veikloje mane supa 
daugybė žavingų moterų... 

Pastebiu, kaip jos akys užsidega iš įsiūčio. 

— Žinoma, nėra nė vienos, prilygstančios tau. Bet joms gana 
neblogai sekasi. Jei norėtum vieną vakarą pabendrauti su mu- 
mis... Esu tikras... 

Pjetras taip ir nebaigia sakinio. Ak, tas tobulas įžeidinėjimo 
menas! Nors mūsų ateitis pastatyta ant kortos, negaliu nepa- 
justi malonumo. Jau seniai nemačiau savo ponios kertantis su 
tokiu jos vertu priešininku. 

Kambarys atšąla nuo jos žvilgsnio. Ji sukikena ir dailiai atmeta 
naujuosius plaukus ant pečių. Ačiū Dievui už gobšias vienuoles! 

- Pasakyk, Pjetrai, ar man reikia labdaros? 

Drąsa užgniaužia man kvapą. 

— O ne,-- tik ne asmeniškai, ne, niekada. Bet ... - Jis sumo- 
sikuoja sveikąja ranka. 

— Ak! - Mano ponios juokas nuaidi kaip sidabro skimbtelė- 
jimas į taurę. - Na, žinoma, tu sekei Bučiną ir pamanei... Ak, 
atsiprašau! Tai ne mūsų namai. 

O kai mano akys išsiplečia nuo tokio aiškaus melo, ji pasi- 
suka į La Dragą. 

— Ar galiu tau pristatyti Eleną Kruziči? Tai kilminga šios 
parapijos moteris, dosni ir geraširdė siela, kuriai, kaip matote, 
Viešpats suteikė kitokį regėjimą tam, kad ji būtų akla šio pa- 
saulio nedorybėms ir artimesnė jo tiesoms. Bučinas ir aš dažnai 
aplankome ją, nes jai reikia paguodos ir bendravimo taip kaip 
drabužių ir maisto. Elena? 

Švelni kaip brangiausio aksomo pūkelis La Draga pasikelia 
ir pasisuka į jį mieguistai šypsodamasi ir dar labiau atmerkusi 
akis, nei kada mačiau ją. Taigi vyras negali atsispirti jos pieniš- 
kai balkšvam aklumui. 

— Nesibijokite, mano pone. - Fjametos balsas švelnus kaip 
šilkas. - Jos kilnybė neserga užkrečiama liga. 

Nors jos aklumas atbaidė Pjerą, tačiau jis, užuot išsigandęs, 
pradeda juoktis. 

— Ak, madam, kaip vyras galėjo padaryti tokią paprastą klai- 
dą? Sekti neūžaugą, nešantį padėvėtus drabužius į nušiurusį 
namą, ir manyti, kad tai gali būti susiję su jumis. — Jis nutyla, 
atidžiai ir gana aiškiai apžiūrinėdamas mano ponios nunešiotą 
suknelę. - O jums, madam Kruziči, pasakysiu, kad man garbė 
būti jūsų neregimoje draugijoje. Man bus labai malonu jums 
vėliau pristatyti krepšį maisto, kad jūs galėtumėte užtarti Vieš- 
pačiui ir mano bevertę būtybę. 

Jis pasisuka į mano ponią. 

- Taigi brangiausioji, carissima, ar galvosūkis tarp mūsų 
baigtas? 

Ji neatsako. Pirmą kartą dėl jos bijau. Tyla vis tęsiasi. Mes 
beveik neturime pinigų ir nežinome, kaip jų gauti. Nuo lovos 

pasigirsta aiškus ir gilus balsas kaip varpo skambesys ramioje 
naktyje, kviečiantis vienuoles maldai. 

— Pone Aretinai! 

Vyras pasisuka. 

La Draga šypsosi, atsisukusi į jį: lūpos truputį praviros, atro- 
do, lyg jau būtų kalbėjusi. Toji šypsena tokia miela ir skaisti po 
vaiduoklišku jos akių debesiu. Ji nušviečia jos veidą džiaugsmu, 
tarsi tą akimirką pati Viešpaties šlovė smelktųsi į ją pro jos odą. 
Vis dėlto bet kuriuo atveju tuo tikiu. 

— Prašau, ateikite čia. 

Pjeras atrodo sumišęs, mes taip pat. Jis daro tai, ko prašo- 
mas. Kai jis prieina prie lovos krašto, ji atsiklaupia ant kelių, 
prideda savo rankas prie jo krūtinės viršutinės dalies, vesdama 
pirštais kaklo link, kur truputėlį nusmukęs jo šalikas ir matosi 
rando kraštelis. Akloji moteris apčiuopia randą pirštu. Pažvel- 
giu į savo ponią, bet jos akys įsmeigtos į juos abu. 

— Ši Žaizda sugijo geriau nei jūsų ranka, - taria ramiai La 
Draga. - Jums pasisekė, bet... Jos pirštai slysteli liemene. - Čia 
kažkas negerai, kažkoks vidinis silpnumas. - Moteris priglau- 
džia delną ten, kur plaka širdis. - Jūs turite saugotis, kitaip vie- 
ną dieną susilauksite nemalonumų. 

La Draga kalba taip rimtai, kad besijuokdamas jis nervingai 
nusuka žvilgsnį šalin. O aš negaliu atplėšti akių nuo jų: jei tai ne 
Viešpaties valia ar raganavimas, galiu pasakyti, kad ji - geriau- 
sia apgavikė, kokią kada nors buvau sutikęs. 


VIENUOLIKTAS SKYRIUS 


Pirmąsias keletą dienų mes slepiame savo neviltį besiriedami. 
Mes, kurie regėjome ispanų ietis ir liuteronų furijas, buvome 
apgauti riebios senos kurvos, dabar per stalą stumiančios sida- 
brą ir norinčios susimokėti už keptą paršą ir gerą vyną. Kad ji 
šiuo metu galbūt džiaugiasi pergale, mums skaudu ne tik vidu- 
je. Viskas aplinkui apkarto. Abu nesutariame ne tik dėl praei- 
ties, bet ir dėl ateities. 

— Sakiau tau, kad to nedarysiu. 

— Nors pasikalbėkime apie tai. Mes negalime tik sėdėti nie- 
ko neveikdami. Juk pati sakei, kad gali varžytis su bet kuria mo- 
terimi mieste. Tikrovė yra tokia: kad ir kaip pažemintų Aretino 
namai, už tai bus tikrai dosniai atlyginta. 

— Nebūtinai. Tai bus kačių rietenos. Žinai, kas jam patinka. 
Tai lyg rašalas, kuriame jis dažo savo plunksną. Šis vyras džiau- 
giasi stebėdamas, kaip moterys miauksi ir draskosi, siekdamos 
vyrų dėmesio. Niekada jo nelinksminau ir šiuo metu neketinu 
pradėti. 

— Fjameta, tau niekada taip netrūko darbo kaip dabar. Jei 
mes kažkur nepradėsime, būsime pasmerkti. 

— Verčiau darbuosiuos gatvėje. 

— Jei liksi tokia užsispyrusi, prieisime liepto galą. 

- Na, gana. Atrodo, kad šis praradimas sužlugdė mus abu, 
tik aš turiu ištaisyti padėtį. 

- Ir ką gi tu siūlai man daryti? Tapti žonglieriumi, kai pati 
uždarbiausi gatvėse? Kartu dirbdami mes vos pajėgsime nusi- 
pirkti duonos, kurios reikėtų, kad tu galėtum praskėsti kojas, o 

aš - pakelti rankas. Fjameta, juk aš nevogiau iš tavęs, o tu - iš 
manęs. Jei neišmoksime kovoti kartu, galime pasiduoti. 

— Kartu? Manai, mes turime kovoti kartu? Kaip partneriai? 
Ar tai turėjai galvoje? 

— Taip, kaip partneriai ir laimėje, ir varge. Ar ne taip buvo- 
me sutarę“ 

— O ką tai reiškia? Tai du Žmonės, sakantys vienas kitam tie- 
są, kad ir kokia skaudi ji bebūtų. 

— Taip. 

Ji vis dar žvelgia į mane. 

— Bučinai, kodėl mes nepasikalbame apie Meragozą? Apie 
moterį, kuri iš skurdo mus apgavo? O gal n+,vien mus? Ji išsi- 
miklino apvaginėdama dar ką nors. Prieš mums atvykstant ši 
moteris apgaudinėjo mano motiną, ar ne tiesa? - Fjameta kalba 
abejingai ir ramiai. 

— Aš... nesuprantu, ką nori pasakyti. 

— Turiu omenyje tai, jog pasakojai man, kad Meragoza pri- 
žiūrėjo mano motiną. Ją slaugė sergančią paskutinį kartą. Ka- 
dangi tikėjau tavimi, tikėjau ir ja, pasakojančia tą patį. Bet tai 
juk melas. Ji nepadėjo mano motinai, tik stebėjo, kaip toji mirš- 
ta ir nukraujuoja iki paskutinio lašo. Vakar, prieš išeidama, La 
Draga papasakojo man tai. Ji sakė, jog gatvėse buvo kalbama, 
kad mano motina mirė nuo sifilio. O ji niekada nebuvo pa- 
kviesta pas ligonę. Juk La Draga čia - geriausia žiniuonė. Gal ji 
nebūtų sugebėjusi jos išgydyti, tačiau būtų padėjusi. Meragoza 
nekvietė jos. Ji paliko mano motiną supūti. - Fjameta atremia 
mano žvilgsnį. - Bučinai, ar sakei man, kad to nežinojai? Ar iš 
tiesų buvau vienintelė, šitaip apkvailinta? 

Atveriu burną, ketindamas pameluoti, bet melas įstringa 
gerklėje. Ji teisi. Jei mes nesugebame vienas kitam sakyti tie- 
sos, esame pražuvę. Šiuo metu, o Viešpatie, mums labai reikia 
vienas kito. 

— Na... tuo metu nemaniau, kad tiesos Žinojimas tau padės. 

— Nepadės? Nejaugi nemanei, kad jei būtum viską man 
papasakojęs, gal būčiau labiau ją įtarusi, akyliau sekusi? Tai- 

gi mes nebūtume atsidūrę tokioje situacijoje, kokioje esame 
šiandien. 

Ak, tas aiškinimasis tiesiog kaip liūnas, kuriame abu paskę- 
sime. Įkvepiu oro. 

— Fjameta, ar Žinai, ką manau iš tikrųjų? Man atrodo, tu vis- 
ką žinojai. Tai buvo paslėpta kažkur viduje. Tu pati norėjai ti- 
kėti tuo, ką ji tau pasakojo, nes šitai mažiau skaudino. 

— Na, tuomet neturi savęs kuo kaltinti, tiesa? - Šie žodžiai 
buvo persisunkę panieka. Ji nusisuko. 


Jei esu kaltesnis, tai mano atgaila tampa žiauri: kojos virpa ir 
stuburas verčia rėkti iš skausmo, kai lakstau po miestą išilgai 
ir skersai, norėdamas ją rasti. Diena iš dienos valkiojuosi po 
turgavietes, besidairydamas jos gremėzdiškos figūros, godžiai 
ryjančios akimis naują audinį ar bevartaliojančios saldžiai kve- 
piančio muilo gabalus, kuriuo ji nupraustų savo dvokiančias 
skyles. Jei ką ji ir perka, tai ne tose parduotuvėse ir ne prie 
tų prekystalių, kur ieškau. Mėginu žvelgti į pasaulį šios moters 
akimis. Kur dabar keliaučiau, kokių turtų geisčiau, po kokia 
uola slėpčiausi? Trys šimtai dukatų! Už tiek galima keletą mė- 
nesių pagyventi kaip kilmingam žmogui, o metus - kaip žiur- 
kei. Nors ji ir godi, manau, per daug gudri, kad iššvaistytų visus 
pinigus. 

Aplankęs turgavietes keliauju į Žiurkiaskyles, į vietas netoli 
Arsenalo, kur gyvena laivų darbininkai, kur atvykėliai gali dingti 
vieno kambarėlio lūšnų gatvėse, o moterys visą gyvenimą siūti 
bures ar pinti virves tokioje didelėje salėje, kad ją mačiusieji 
tvirtina, jog ten net laivas tilptų. Bet kas čia gali lengvai sumė- 
tyti pėdas. Kartą pamaniau, kad jau pastebėjau ją, einančią me- 
diniu tilteliu šalia laivų statyklos sienos. Vejuosi ją tol, kol man 
pakerta šlaunis, o pavijęs pamatau, kad ji virsta kita šlykščia, 
sukriošusia sene, dėvinčia per daug prabangų apsiaustą. Nuo 
jos klyksmų man ima suktis galva. Vaikštau po lūšnynus, bel- 
džiuosi į duris, tačiau neturiu pinigų, kurie atrištų liežuvius. 

Ir kai įžeidinėjimai, kuriuos priimu, tinka mano nuotaikai, po 
kiek laiko netgi pažeminimas ima varginti. 

Pagaliau atsiduriu kažkokiame netikusiame miesto kvartale, 
kur man nosį riečia nuo išdžiūvusio kanalo smarvės. Jis virtęs 
purvo liūnu, kuriame neūžauga nugrimztų taip greitai kaip ne- 
mažas akmenukas. Sprukdamas nuo smarvės randu kažkokią 
girtuoklių landynę. Joje praleidžiu naktį, erzindamas pilvą teri- 
aca, svaigalu, kuris būtų laikomas nuodu bet kurioje valstybėje, 
išskyrus šią, nes čia vyriausybė gauna pajamas iš jo rauginimo. 
Tai manęs nesulaiko. Geriu jo daug. Aš, žmogus, bijantis paskęs- 
ti, dabar mirkstu skystyje. Bet juk ir bausmės skausmas kartais 
gali būti saldus! Prašvaistau dar dieną ir nakti vemdamas skran- 
džio turiniu. Galų gale pabundu ant kanalo kranto, jausdamas 
visišką palengvėjimą, nes toliau jau nebėra kur nusiristi. 

Jau praėjo trys dienos, kai išėjau iš namų. Niekada be savo 
ponios žinios nebuvau taip ilgai išvykęs. Laikas palikti Mera- 
g02ą jos pačios velnio letenose ir, pagaliau grįžus namo, kovoti 
su savuoju. 


Parsivelku namo jau ankstyvą popietę. Grįžtu tiltu, o saulė taip 
ryškiai spindi vandenyje, kad man bežiūrint į ją įskausta akis. O 
Viešpatie, vieną dieną Venecija taps graži, o aš būsiu pasiruošęs 
pripažinti ją! Tik ne šiandien. Pamatau savo ponią, kol ji dar 
nepastebėjo manęs. Ji stovi prie lango susivėlusiais plaukais, 
nusidriekusiais ant pečių, susivyniojusi į kažkokį drabužį ir 
žvelgia pro pusiau užvertas langines, tarsi ko lauktų. Ketinu jai 
šūktelėti, nes Žinau, kad ji rūpinasi, tačiau kažkas jos žvilgsnyje 
mane sustabdo. Senoji šikšnosparnė, užėmusi įprastą poziciją 
kitoje pusėje, kažką tyliai šnabžda. Atrodo, kad jos spokso vie- 
na į kitą. Ką jos regi? Kelionę nuo svajos iki košmaro? Jei jau 
prabilome apie tai, jas abi skiria tik siauras vandens plotelis ir 
didelis laiko tarpas, tiesa? 

Atidžiai apžiūrinėdamas moteris gatvėje (prisiminkite, kad 
tai man ir darbas, ir malonumas), kartais mąstau, kaip jų kū- 

nai man primena vaisių: mezgasi pumpurai, žydi, noksta ir 
minkštėja, paskui išpursta ir suyra. Labiausiai gąsdina suiri- 
mas, nes jis linkęs į puvimą ar džiūvimą: kūnas išsipučia lyg 
kiaulės pūslė. Jis tampa riebus, minkštas it tešla, atrodo, tuoj 
tuoj pratrūks - atsivers minkštimas kirminams, arba išdžiū- 
vęs ir susitraukęs kūnas lėtai dyla. Kaip sens manoji ponia? 
Ar ateis toks metas, kai šie skruostai kaip pagalvėlės apdribs 
ir susiraukšlės tarsi pergamentas, o lūpos, tokios prisirpusios, 
kad vyrams net liežuvį niežti trokštant įsprausti jį tarp jų, su- 
vys ir taps siauros kaip užsivėrusios geldutės? Ar būtent apie 
tai ji dabar mąsto? Ji įsistebeilijusi kažkur tolyn, ten, kur pati 
sunyks ateityje? Mūsų piniginėje guli mažiau kaip keturias- 
dešimt dukatų. Po savaitės reikės mokėti nuomą. Taigi mums 
abiem laikas liautis verkus ir pradėti dirbti. Vėl ryžtingai nusi- 
teikęs užlipu laiptais aukštyn. 

Ji pasisuka, kai aš veriu duris. Tą sekundėlę net nežinau, į 
ką pirma pažvelgti: į jos parištą ranką prie šono ar į kūną ant 
lovos. Vyriškis pusiau apsirengęs, marškiniai ant tvirtos tarsi 
statinė krūtinės atlapoti, iš po apkloto kyšo jo ilgos, plaukuotos 
lyg voro kojos. Jis kvėpuoja sunkiai ir taip šnarpščia, kad neži- 
nia, ar tai lytinio pasitenkinimo svaigulys, ar jis guli parblokštas 
lėbavimo, nes smarvė, sklindanti nuo jo, lengvai susimaišo su 
manąja. 

Vėl pažvelgiu į ją. Tas vyras kažką padarė jos rankai. Po ga- 
lais, kokia pirmoji geros kekšės taisyklė? Niekada nelikti vienai 
su vyru be pagalbos už durų. 

— Kąč.. 

- Viskas gerai. Aš nesužeista. - Dabar ji tvirta ir susikaupu- 
si. Kad ir kaip užsisvajojusi buvo, tas svaigulys greitai ištirpo. — 
Kol čia jo neatsitempiau, nesupratau, koks jis girtas. Aikštėje jis 
buvo gana blaivas. 

— Kiek laiko jis jau be jausmų? 

— Neilgai. 

— Paėmei jo piniginę“ 

Ji linkteli. 

— O dar ką nors? 

- Jis turėjo medalioną, tačiau nelabai vertingą. 

— O žiedas? - vėl paklausiu. Abu žvelgiame į storą aukso 
juostelę, įsirėžusią į išpampusį kaip dešrelė pirštą. 

— Pernelyg kietai užmautas. 

- Verčiau atsikratykime jo. - Apžvelgiu kambarį mąstyda- 
mas taip greitai, kaip leidžia mano gyvybingumas. Prie durų 
atremta liutnė storu mediniu pagrindu. 

- Ne, - tuojau paprieštarauja ji, - ne tai. Man jos reikės. Jis 
turi durklą. Verčiau pasinaudokime štai kuo. 

Kai ji uždaro langines, viską suprantu. Langinių trinktelė- 
jimas jį truputį pabudina. Vyras kilsteli ir virsta ant šono. Da- 
bar jo veidas prie lovos krašto. Paduodu je:-peilį, nusviedžiu 
jo drabužius prie durų ir įsitaisau prieš jį taip, kad mūsų vei- 
dai būtų tiesiai vienas prieš kitą. Esu tam tinkamai pasiruošęs. 
Mano smarvė šlykštesnė nei jo, ir garantuoju, kad atrodau kaip 
žmogus, kuriam joks pragaras jau nebaisus. Pažvelgiu į savo 
ponią, ji linkteli. O mano Viešpatie! Prisiekiu, kad suklykdamas 
tiesiai jam į veidą vos nesusijaudinu, ir išsiviepiu taip, kad net 
matosi iltys. 

Riaumojimas ir mano išvaizda jį taip apsvaigina ir pribloš- 
kia, kad jis net nespėja įsigilinti, kokio gi aš ūgio, ir pasijunta jau 
pusiau išsiritęs iš lovos. O kai jis tą nori padaryti, jį pasveikina 
mano ponios laikomo žemai atkišto durklo ašmenų žybtelėji- 
mas... su tam tikru ketinimu. Kiek žinau, vyrams visada sun- 
kiau būti drąsiems, kai kiaušiai tabaluoja tarp kojų. Jis suklinka, 
puldamas prie durų, bet daugiau iš tuštybės. Tik pusiaukelėje 
į namus jis vėl taps vyru ir ims nervintis, ar neužsikrėtė sifiliu. 
Taip įbaugindami mes nuvarome nusidėjėlius šiek tiek arčiau 
Dievo. Kita erekcija - ir vėl visas mūsų kilnus darbas sugriūva. 
O atpildas už tai - pakili nuotaika, sukelta mūsų veiklos, greitai 
išgaruoja. 

- Sakau tau, kad būčiau su juo susitvarkiusi. Eidama susipa- 
Žinti su tuo turku, sutikau jį aikštėje. Jis dėvėjo naują apsiaustą. 
Nors vos supratau jo tartį, jis atrodė kaip sėkmingas pirklys ir 

sakė, kad išvyksta po dviejų dienų. Maniau, kad jis turtingesnis, 
nei yra iš tiesų. 

— Man nerūpi, ar jo pimpalas buvo paauksuotas. Juk žinai tą 
taisyklę, kad negali vestis vyrų namo, kai esi viena. O jeigu jis 
būtų tave užpuolęs? 

— Jis nepuolė manęs. 

- Tai kas tada atsitiko rankai? 

- Tik įbrėžimas. Tas vyras buvo per daug girtas, kad paste- 
bėtų, ką daro. 

— Mmmm... Tu niekuomet taip netikusiai nepasirinkdavai. 

— Mano pasirinkimas niekuomet nebuvo toks ribotas. O sal- 
dusis Dieve! Bučinai, juk tu norėjai, kad aš ir vėl dirbčiau. 

— Tik ne taip. 

— Na, to juk nebūtų nutikę, jei tu būtum čia buvęs? 

Ji nusuka akis ir vėl matau ją prie lango, žvelgiančią į tuščią 
ateitį. 

- Tau reikėjo palaukti, - ramiai pasakau. 

— Taigi sakyk, kur buvai? 

— Žinai, kur buvau. Ieškojau Meragozos. 

— Tris dienas ir dvi naktis? Bučinai, tai turėjo būti labai atidi 
paieška. 

— Na... pakliuvau į kažkokią skylę ir ėmiau gerti. 

— Gerai. Akimirką pamaniau, kad taip dvoki todėl, jog ją ra- 
dai. O ji pasiūlė tau daugiau ir tu sutikai. 

— Oi, nebūk juokinga! Juk žinai, kad tavęs niekada nepaliksiu. 

— Tikrai? Ar tikrai žinau? - Ji piktai nutraukia kalbą ir pa- 
purto galvą. - Trys dienos, Bučinai, ir... nė žodelio! Per kie- 
kvieną potvynį šiame mieste išplaukia lavonai. Kaip galėjau 
žinoti, kur tu? 

Mes nutilome blėstant naujai atrastos energijos liepsnai. Jei- 
guji nebūtų taip įtūžusi, manau, pasipiltų ašaros. 

Per langinių plyšį girdime, kaip senė garsiai mus keikia dėl 
mūsų triukšmingumo ir abejotinos moralės. Einu prie lango ir 
atveriu sulūžusias langines. Prisiekiu, jei turėčiau arkebuzą, iš- 
šaučiau ir nusviesčiau ją į dangaus karalystę, nes man jau bloga 

nuo jos spoksojimo ir niurnamų nesąmonių. Žvelgiu žemyn į 
vandenį, į saulės atspindžius jame ir... staiga atsiduriu miške už 
Romos. Prieš mane banguoja upė, o delne žiba tik ką nuplautas 
rubinas. Mes tikime, kad kartu numatyta ateitis išsipildys. Tegu 
jį velniai, tą šlykštų miestą! Kad ir kaip ten būtų, niekada neno- 
rėjau čia atkeliauti. Ji teisi. Jis praryja elgetas greičiau nei karpis 
smulkias žuveles. Nedaug tereikia, kad abu mirtume, veidais 
įmurkdyti į atliekų kanalą. 

-— Atsiprašau, - tariu, - nenorėjau tavęs išgąsdinti. 

Ji papurto galvą. 

— O gal tave išsiųsti? - Ji nutyla, pirštais čiupinėdama rande- 
lį ant rankos. - Nieko gero nebus iš mūsų ginčų. 

Svarstau: galbūt ją labai išgąsdino jo sm::-tas? Ji neprisipa- 
žins, net jei ir buvo išsigandusi, ir abejoju, ar pati sau leis taip 
galvoti. Iš visų kurtizanių, kurias teko sutikti, - Romoje sukio- 
jausi aplink gana nemažai sijonų, - tik ji visada atsispirdavo 
tam silpnumui, kuris kyla, jaučiant didžiausią virpulį. 

— Aš... aš mąsčiau apie tai, ką tu sakei - apie Aretino pasiū- 
lymą. Reikėjo paklausyti tavęs. 

Atsidūstu ir jaučiu, kad man visa tai dabar atrodo ne kaip 
pergalė, o kaip kita kliūtis. 

— Suprask, nebūčiau to siūlęs, jei nemanyčiau, kad jis vis dar 
kai ką tau jaučia. Žinau, Romoje jis tave įžeidė ir tu už tai ant jo 
pyksti. Tačiau tada jo darbas buvo skaudinti žmones, nors buvo 
ir tokių, kurie kalbėjo, kad jis turi dosnią širdį. Manau, jog čia 
jis tapo švelnesnis. 

— Suminkštėjo! Aretinas? 

- Žinau, tai nepanašu į tiesą, bet manau, kad taip ir yra. 

Iš tiesų nebuvau jau taip išsekęs, kad nesugebėčiau budriai 
stebėti ir klausyti. Bet man tikrai atrodo, kad jis pasikeitė. Ro- 
moje jis buvo apsišaukėlis visuomenės veikėjas, išvemiantis 
savo pažiūras bet kam, kas tik sumokėdavo už jas. Čia jis - eili- 
nis pilietis. Jokių politinių satyrų, pamfletų ar pilietinės vivisek- 
cijos tam, kad miestas būtų doras. Nors kalbama apie laiškus, 
parašytus popiežiui ir imperatoriui, kad jie abu vėl suartėtų (jo 

arogancija dar ne visai mirusi), imama kalbėti apie jo požiūrį 
į Veneciją. Tuomet liejasi žodžių upė apie šio Žemiško rojaus 
valstybę, kupiną laisvės, gerovės ir pamaldumo. Man asmeniš- 
kai Aretinas patiko tada, kai buvo labiau panašus į liūtą, o ne į 
naminę katę. Tačiau savo plunksna jis įgijo priešų visoje Itali- 
joje. Kita vertus, jam reikia saugių namų ir naujų globėjų, ku- 
riems galėtų gerintis bei meilikauti. Dabar Aretinas glaudžiasi 
prie tų, kurie jau įsitaisę - tai Džakobas Sansovinas iš Romos, 
atrodo, iš tiesų įdarbintas tam, kad neleistų nugriūti Šv. Mor- 
kaus kupolams (aikštėje pilamos švino krūvos ir ruošiamasi 
pradėti darbą), ir Ticianas Večeljas, kuris, pasak kalbų, yra pats 
geriausias Romos ar Florencijos tapytojas (visai nieko neišma- 
nau apie tokius dalykus, nors man patinka, kai jo raudonoji 
Madona žavi visus vyrus, stovinčius apačioje jos, kylančios į 
dangų virš Santa Marija dei Frari altoriaus). Turėdamas tokių 
draugų Aretinas gali sau leisti palaukti tinkamų globėjų. 

Vadinasi, verta apsilankyti jo vakarėliuose. 

— Na, kadangi mes neturime iš ko rinktis, verčiau nueik pas 
jį ir pasakyk, kad aš atvyksiu. 

Patikėkite manimi, taip ir būčiau padaręs, jei ne mūsų sve- 
čiai, atėję trečiąjį vakarą. 


DVYLIKTAS SKYRIUS 


— Eli, ei, įžymioji kekše, atidaryk duris! 

— Jė, jė, atverk jas! Atėjome pas garsiąją Romos kurtizanę. 

Mes jau pabudę ir po akimirkos atsiduriame prie langinių. 
Nakties gūduma. Girdime, kaip jie triukšma;;ia, ir galime pa- 
galvoti, kad jie gėrė valandų valandas. Neatidesnis valtininkas 
jau būtų keletą iš jų išvertęs į vandenį, tačiau net pro langinių 
plyšius matome, kad tai ištaigingas laivelis, apšviestas lempų 
abiejuose galuose. O ta visa gauja atrodo dar prabangiau: kil- 
mingieji, gal kokie šeši ar septyni, dar jaunikliai, dėvi spalvotas 
kojines ir yra tokie turtingi, kad jiems nerūpi, ką dar prikels, 
pažadindami mus. 

— Fja-me-ta Bjan-či-ni! 

Pabrėžtinai tardami kiekvieną skiemenį, vyrukai pliaukšteli 
irklais per vandenį, o jų balsai skamba taip melodingai kaip 
artilerijos papliūpa. 

— Saldžioji baltoji Bjančini! 

- Liepsnele Fjameta! 

— Saldi balta ugnele! 

— Karšta begėdiška bandele! 

Jie ima pašėlusiai kvatoti iš savo skausmingos poezijos. Pu- 
sės mylios atstumu nėra nė vieno namo, kuriame miegantys 
būtų nepabudinti jų keliamo triukšmo. Vyrukai, kurių gyslo- 
mis teka girtumo nuodai ir kilmingumas. Tikra tiesa, kad jie 
pažeidžia daugiau įstatymų ir praveria daugiau moterų kūnų 
nei skurdžiai. Bet ar dažnai išvystate juos pakartus, su nulupta 
oda nuo pusės nugaros kaip pavyzdžius kitiems? Mano Vieš- 

patie! Aš niekinu juos netgi tada, kai jie atitinkamai sumoka už 
savo elgesį. Abejoju, ar jie pamąstė šiąnakt apie tai. 

Yra tik viena galimybė, kuria pasinaudoję jų padėties vyrai 
galėjo sužinoti, kas mes tokie ir kur mus rasti. Nors, manau, 
Aretinas nėra Žiaurus Žmogus. Jis - užkietėjęs plepys. Kad 
ir ką jis būtų jiems papasakojęs, vyrukai iš tų kalbų suprato, 
kad Fjameta - prieinama moteris. Tamsoje savo kūnu jaučiu 
jos pyktį. Pajudu, norėdamas atidaryti langą, tačiau jos ranka 
griebia mane ir sustabdo. Tą pačią sekundę pasigirsta netoliese 
esančių langinių traškesys ir trenksmas. Iš abiejų pusių pasipila 
keiksmų bei įžeidimų lavina. Ji teisi. Jeigu jie ketina mus dabar 
pamatyti, tai bus tik blogiau. Nakties tyloje spektaklis darosi vis 
triukšmingesnis. 

— O tu, poniute, gali suglausti savo raupuotas kojas! Mums 
nereikia senų dvasnų. 

— Tikrai ne, nes tavo kaimynė prisileisdavo kardinolus ir po- 
piežius. Cha cha cha! 

Čia kirvis atitiko kotą. Drįstu pasakyti, kad skystis, pasipylęs 
ant jų galvų, yra tirštesnis už vandenį. Mes stovime. Durys už- 
vertos. Dar kurį laiką girdime lauke šūksnius ir keiksmus, kol 
jaunieji karštakošiai pavargsta nuo žaidimo ir jų valtis, triukš- 
mingai pliaukšėdama irklais į vandenį, dingsta nakties tamsoje. 
Laukiame, kol jų balsai dingsta tyloje. Paskui nueiname nuo 
lango ir bandome vėl užmigti. Bet jų girti įžeidinėjimai dar aidi 
mano smegenyse ir, skverbiantis ankstyvo ryto šviesai, vis dar 


nemiegu. 


Anksti išsmunku nupirkti duonos. Išsirikiavusi ilga eilė. Gir- 
džiu, kaip aplink mane niurna žmonės. Kai įsuku į mūsų gatvę, 
iš kitos aikštės, campo, pusės būrelis senų bobų sušnypščia man, 
o atėjęs prie durų pamatau grubiai ant lauko sienos anglimi 
nutepliotą pimpalą ir kiaušius. Velniai griebtų, netgi kaimynai 
tapo priešais! Prislėgtas lipu laiptais aukštyn, pasiryžęs iškentė- 
ti dar didesnį įsiūtį ar neviltį. 

Savo nuostabai, mane pasitinka džiugus jaudulys. 

Pro duris girdžiu gyvą plepėjimą. Kambaryje pamatau atsikė- 
lusią ir apsirengusią ponią. Priešais ją ant lovos sėdi La Draga. 

— Ak, Bučinai, pažiūrėk, ką Elena man atnešė: kremo odai, 
kad ji išlaikytų baltumą. 

— Kaip malonu iš jos pusės, - sausai atkertu. 

La Draga pasisuka į mane, ir mes spoksome vienas į kitą. 
Šiandien jos akys plačiai atmerktos. Tai lyg duobės, pilnos tirš- 
to balto rūko, kuris, jai Žiūrint, tiesiog tave įsiurbia. Vos prieš 
dvi savaites mes abu prie šios lovos šiepėme vienas kitam iltis, 
tačiau dabar ji vėl grįžo į liūto guolį. Pripažįstu, šioji moteris 
drąsi. Ji privertė mano ponią šypsotis dėl nieko, o tai - jau ne- 
mažas dalykas. 

— Ji atėjo pasiūlyti pagalbos, jeigu jos mums reikia. 

— Norėčiau tik vienintelio, jog mes turėtume daugiau pini- 
gų, kad galėtume įdarbinti ją... jus, - sakau užsikirsdamas, nes 
ji vis dar mane nervina. 

— Ak! Ji nenori atlyginimo. Mums, patyrusiems nuostolį, tai 
draugiškas pasiūlymas, tiesa, Elena? 

Mano ponia plačiai jai nusišypso ir paima jos ranką. Galė- 
čiau eiti lažybų, kad nuo šio rankos paspaudimo netgi akloji 
pajustų jos šypsenos šilumą. 

— Kai mes kalbėjomės ir aš pasakojau jai apie tai, kas nutiko 
praėjusią naktį, man į galvą atėjo puiki mintis. Oi, Bučinai, ji 
tikrai tau patiks! Ji tobula. Kiek mes dar turime pinigų? Ketu- 
riasdešimt dukatų? Taip, juk tiek sakei? 

— Aš... - Nors mes dabar ir geriausi draugai, niekam kitam 
neatskleisčiau teisybės apie mūsų didelį pažeminimą, tik sau 
pačiam. - Aš... nežinau. 

La Draga greitai kaip kokį žvilgsnį perpranta mano balsą. 
Tuoj atsistoja, ištraukia iš mano ponios rankos savąją ir taisosi 
ant kūno šalį - tą patį, kurį jai padovanojome, kai mūsų žvaigž- 
dė dar kilo. 

— Turiu eiti. Esu kviečiama į kitą miesto galą pas moterį, 
kurios kūdikis neapsivertė. - Ji nusilenkia mano poniai, po to 


atsisuka į mane. - Jei jums manęs reikės, sinjore Bučinai, pra- 
neškite, aš atvyksiu. 

Mano ponia taip susijaudinusi, kad vos gali sulaukti, kol La 
Draga išeis pro duris. 

- Taigi! Keturiasdešimt dukatų. Tikrai tiek? 

— Taip, - tariu, - keturiasdešimt, bet... 

- Ir dar devyni iš pirklio piniginės. Esu tikra, medalionas 
pigus, ir žydas nelies šio durklo. O kaip dėl mūsų knygos? Dėl 
Petrarkos sonetų, kuriuos paliko Askanijas? Taigi toji knyga su 
įmantria spynele. Juk kažkiek gautume už ją, tiesa? Viešpats 
žino, kad mes ją ilgai nešiojomės. Nors ji aptrinta, tačiau pa- 
auksavimas ir sidabrinės sagtys rodo, kad tai geriausias romėnų 
leidinys. Žydas juk nupirktų ją? 

— Neįsivaizduoju, - sakau. - Mes net negalime jos atidaryti. 

— Galime sulaužyti spyną. 

— Tačiau tai sugadins dalį jos vertės. Ką tu ketini... 

— Na, bet vis dėlto ji turėtų būti gana puiki, jei Askanijas ke- 
tino iš jos susikrauti turtus. Sakykime, jeigu mums duotų už ją 
nors kokius penkiolika dukatų. Tada turėtume jau šešiasdešimt 
keturis. Esu tikra, kad mums užtektų šešiasdešimt keturių. 

— Kam? Fjameta, apie ką tu kalbi? 

— Apie laivelį. Kalbu apie nuosavą laivelį - plaukiojantį 
miegamąjį. Saldžiausioji Madona, ir kodėl nepagalvojau apie 
tai anksčiau! Tokia mintis man atėjo į galvą tik šį rytą, kai pa- 
sakojau Elenai apie pašlemėkus jų valtyje. Ar neprisimeni tos 
moters, kurią sutikome pirmąją naktį? 

Pirmoji moteris? Žinoma, kaip galėčiau pamiršti? Auksinės 
užuolaidėlės, tingūs pirštukai, sklaidantys plaukus, kvepalų ir kū- 
niškos meilės kvapas virš vandens... Nors buvau išvargęs, bijo- 
jau nežinios, į kurią vykome. Ta egzotika tiesiog mane užvaldė. 

— Tai rizikinga, tačiau galiu prisiekti, kad mums pavyks. Lai- 
veliuose - ne gatvės mergos. Tokias rasi tik Venecijoje. Mo- 
tina visada pasakodavo, kad besilankantys pirkliai mėgsta jų 
romantiškumą. Tik čia vyras gali to tikėtis. Geriausios moterys 
atitinkamai ir kainuoja, kol jos ir jų laiveliai yra geidžiami. 


152 


O Viešpatie, kai kurios valtelės tikrai nuostabios! Tai juodu 
medžiu ir auksu apkraštuotos gondolos su šokančiomis raudo- 
nomis švieselėmis. O kabinos paverstos į miniatiūrinius budu- 
arus, puoštus satinais ir šilkais, su damasko užuolaidėlėmis. Jas 
irkluoja liesi, tamsiaodžiai valtininkai saracėnai, manevruoda- 
mi nakties tamsoje ir, be abejo, jie nusigręžia, kai yra kviečiami. 
Žinoma, mąsčiau apie tas moteris. Kas jos tokios? Kiek jos ima 
ir už kokį laiką? 

— O apie orą ar pagalvoji? - paklausiu. - Abejoju, ar pimpa- 
las pajustų daug romantikos, perpūstas aštraus vėjo, siaučian- 
čio Didžiajame kanale šiuo metų laiku? 

— Žinau, laikas netinkamas, tačiau jau darosi šilčiau. Be to, 
yra tokių vietų, kur valtis gali stovėti po priedanga. Taip mes 
užsidirbtume pinigų ir liktume nepriklausomi. La Draga mums 
padės ir, jei seksis, gal net susirasime globėją. Žinau, žinau, tai 
ne tas verslas, prie kurio esame įpratę. Bet tai ne tuščia mintis, 
ir tu esi teisus. Privalome nuo kažko pradėti. Mano motina pa- 
žinojo moterų, kurios, turėdamos tinkamų klientų, visai gerai 
vertėsi. Na“ 

Jau seniai valgau jos duoną. Taigi naujai kilusi mano ponios 
energija vilioja tūkstantį kartų labiau nei jos pyktis ar mūsų ne- 
viltis. Taigi verčiau neaušinti burnos bevaisiams ginčams, kurių 
nelaimėsiu. 

— Labai gerai. Nunešiu sonetus žydui. 


TRYLIKTAS 5SKYRIUS 


Jau buvau pamiršęs, kad ši knyga - tikras meno kūrinys. Visus 
kelionės mėnesius ji slypėjo įgrūsta mano švarkelio užantyje. 
Taigi knygos viršelis buvo kažkiek sulamdytas ir ištepliotas, 
bet odos dažai vis dar išlaikė savo tamsiai raudoną prinokusio 
vaisiaus spalvą, puikiausios kokybės dailias paauksuotas eilutes 
ir raides, o pakraščiuose liko juvelyriniai apkaustai ir sagtys. 
Mano ponia teisi. Tai puikiausias kūrinys, kokį Roma tik gali 
pasiūlyti! Klestinčios kurtizanės namuose knygelė tiks subtiliai 
pramogai: bandymams atidaryti spynelę ir grožėjimuisi Petrar- 
kos sonetais, esančiais viduje. Pagaliau jeigu ji patektų į lom- 
bardininko rankas, ją užstatytume, o susitarę po kurio laiko ir 
išpirktume. 

Atrodo, kad žydui visai malonu vėl mane matyti. Galinia- 
me kambaryje ant lentynos stovi indas su vandeniu ir lėkštė 
su mažais, kietais sausainėliais, kurie, kaip drįstu manyti, yra 
jo vakarienė. Jis pasiūlo man vieną. Pasivaišinu, suprasdamas 
tai kaip man suteikiamą privilegiją. Bet sausainėlis beskonis, 
sausas, ir man sunku jį praryti. 

Knyga guli ant stalo tarp mūsų. Žydas pažvelgia į ją, tačiau 
nepaliečia. 

— Tai ne Biblija, - sakau, - tai Petrarkos kūryba. 

— O kasjis toks? 

- Jis yra... buvo poetas ir filosofas. 

— Bet krikščionis? 

— Taip. 

— Taigi knygoje rašoma apie religiją? 

— Taip. Ne, ne visiškai. Manau, kad čia rašoma daugiau apie 
gyvenimą ir meilę. 

- Atleiskite, negaliu jos paimti. Įstatymas aiškus: lombarde 
negalima parduoti krikščioniškų daiktų. 

- Ojeigu mano brangakmeniai buvo pagoniški? 

Jis nusišypso. 

— Draudimas galioja žodinei kūrybai - knygoms, taip pat 
tam tikriems artefaktams, bažnyčių daiktams arba ginklams. 

— Norite pasakyti, kad jeigu brangakmeniai būtų buvę in- 
krustuoti durkle, jūs nebūtumėte jų priėmęs. 

— Ne, nebūčiau ir negalėčiau. Tai ne vien Venecijos įstaty- 
mas. Tai - rabinato taisyklė. 

— Tai kas? Nejaugi jus suterš tokie daiktai? 

— Manau, tiek aš juos, tiek jie mane suteršia. 

— Tada galite nupirkti knygą tik dėl jos odinio viršelio ir si- 
dabrinių papuošimų ir nesukti sau galvos dėl turinio. Knyga 
užrakinta, nesugebu jos atrakinti. 

Viešpats yra liudininkas! Žaisdamas skaičiais tikrai dažnai 
bandžiau perprasti jų seką tarsi mesdamas kauliuką. Kelionės 
metu būdavo tokių akimirkų, kai aš, susirangęs ant gulto laivo 
gilumoje, veltui mėginau įsivaizduoti storesnes medines sienas 
tarp savęs ir vandens. Turėdamas įrankius būčiau sulaužęs spy- 
nelę vien tam, kad nukreipčiau savo mintis nuo tikrovės pasau- 
lio, kuriame tuo metu buvau, į kitą. 

Tėvas, išmokęs mane skaityti, numalšino mano nepasotina- 
mą apetitą, ir aš palikau jį ramybėje. Jis suviliojo mano motiną 
Petrarkos sonetų grožiu. Jis buvo mokytojas, todėl manė, kad 
žmogaus žinios yra tokios pat svarbios kaip ir jo nuosavybė. 
Taigi savo meilę žodžiui įskiepijo ir man. Jei nebūčiau buvęs 
toks jaunas, kai jis mirė, tvirtai tikiu, kad dabar gyvenčiau ki- 
taip. Dabar tėvas gėdytųsi mano profesijos taip kaip ir manojo 
kūno. Bet man patinka svajoti. Jam galbūt padarytų įspūdį tai, 
kaip sugebu mintinai pakartoti daugybę filosofinių teiginių per 
mūsų erudicinio pobūdžio susitikimus. 

— Tai apie ką gi rašo tas Petraktas? 

— Apie grožį ir meilę. 

— O kąjis sako apie tai? 

— Na, tai sonetai - eilėraščiai apie meilę. Tačiau, - skubiai 
priduriu manydamas, kad pastebėjau, kaip jis truputį susirau- 
kė, - jis, būdamas ir poetas, ir filosofas, perspėja, kad kūniškoji 
meilė tarp vyro ir moters gali virsti liga, supūdydama valią ir 
stumdama juos į beprotybę pragaro link, o Dievo meilė nugali 
kūną ir išlaisvina sielą, kad šioji pradėtų savo kelionę į dangų. 

— Ar krikščionys pritaria šioms mintims? 

— Taip. - Čia prisimenu tėvą, kuriam Petrarka buvo beveik 
kaip šventasis. - Nors dažniausiai jų neprisilaiko. 

— Ką tai reiškia? 

— Lengva pasakyti, bet sunku padaryti. 

Kurį laiką jis stengiasi suprasti šią mintį. 

— Manau, Dievo įsakymai ir sukurti tam, kad nebūtų lengva 
juos vykdyti. Tai ir našta, ir iššūkis mums visiems. 

Man patinka jo rimtumas. Nors jis tvirtai tiki savo tiesomis, 
tačiau yra smalsus. Jis tikriausiai turėtų labai keistai jaustis: gy- 
veni ir kartu negyveni mieste, pats esi pagonis ir jautiesi lyg 
tarp pagonių. Laikai save išrinktuoju, kai kiti mano, jog esi vel- 
nio pasiuntinys. Jau vien tavo egzistavimas yra toks nuodingas, 
kad saulei leidžiantis privalai būti užrakintas gete ir netgi mo- 
kėti algą sargybiniams, saugantiems jo vartus. Ką žydai veikia 
visą naktį? Ar jie leidžia laiką melsdamiesi? O galbūt jie šoka, 
juokiasi, pasakoja istorijas ir kiša pimpalus į šiltas žmonų sky- 
lutes kaip ir visi kiti? Tikriausiai jie kilę iš Indijos. Aš taip mažai 
žinau apie juos, matyt, kaip ir jie apie mus... 

Jis ištiesia ranką. Jo pirštai paliečia sidabrinį knygos apkraš- 
tavimą, paskui apvalų, išgraviruotą spynos cilindrą. Po akimir- 
kos žydas prisitraukia knygą. 

— Sakai, kad viduje ji taip pat prabangiai išpuošta? 

- Ją pagaminęs Žmogus buvo įžymiausias Romos spaustuvi- 
ninkas ir graveris. Jo darbo kokybė buvo Žinoma visame mieste. 

— O ta spyna“ 

— Manau, tai buvo jo padėjėjo idėja. 

— Zmogaus, kuris dirbo su metalu ir sraigtais. 

— Taip. 

— Esu jau anksčiau matęs tokių daikčiukų. Viduje yra me- 
chanizmas, veikiantis taip, kad šie mažyčiai, sunumeruoti dan- 
tratukai, teisingai išsirikiavę, klankteli ir atidaro spyną. 

— Taip ir aš maniau, bet niekada nepavyko jų teisingai 1šri- 
kiuoti. 

Jis pakelia lempą arčiau savęs ir, įtaisęs didinamąjį stiklą į 
akiduobę, atidžiai apžiūrinėja spyną. 

— Ką matote“ 

— Mažesnius daiktus, padarytus didesniais; tarpus ten, kur 
anksčiau nebuvo tuštumos. 

— Taip atskiriate, kur yra klastotė? 

— Ne. Žiūrint į brangakmenius svarbiausia stebėti, kaip švie- 
sa sklinda per akmenį. Suklastoto akmens širdyje neliepsnoja 
ugnis. - Jis padeda stiklą. - Tu nustebtum pamatęs, kad daiktas 
atrodo visiškai kitaip, kai tavo akis mato jo vidų. 

— Manote, kad galėsite atrakinti ją? 

— Galbūt pamėginsiu. 

— Ačiū. - Stebiu jo veidą, kai jis susikaupęs ima nagrinėti 
spyną. - Ar galiu kai ko jūsų paklausti? 

Jis neatsako, tačiau nežymų pečių truktelėjimą palaikau lyg 
ir pritarimu. 

— Kuo užsiimtumėte, jei neturėtumėte šio darbo? 

— Šio? - Jis padaro pauzę. - Jei neturėčiau šio darbo? - Žydas 
mostu apveda kambarį, tarsi norėdamas priminti sau, kur esąs, 
papurto galvą. - Jei neturėčiau šio darbo... nusisamdyčiau laivą 
ir vykčiau ten, kur randami didžiausi akmenys, ir pažvelgčiau į 
žemės vidų tam, kad pamatyčiau, iš kur jie ir kaip sukurti. 

— O paskui iškastumėte juos ir parduotumėte? 

- Nežinau. - Matau, kad klausimas jį nustebina. - Pasaky- 
siu, kai ten nuvyksiu. 

— Kiek laiko jums reikės tam, kad atrakintumėte knygą? 

— Užversiu ją, likus sekundei iki paskutinio varpo dūžio. 
Tada vėl ateik. 


158 


Nusirangau nuo taburetės. 
- Jei atrakinsite spyną, ar pažiūrėsite, kas ten viduje? 
— Nežinau, - atšauna jis, imdamas didinamąjį stiklą. - Pasa- 


kysiu, kai padarysiu. 


Lauke miesto vaizdas keičiasi. Kol šnekėjomės apie Viešpaties 
įstatymus ir žemės paslaptis, iš jūros išsivyniojo šaltas rūkas. 
Jo kamuoliai rangosi alėjomis, slysta vandeniu, trinasi į šaltus 
akmenis. Man einant gatvės dingsta už nugaros, o mėlyna par- 
duotuvės stoginė išnyko akimirksniu. Žmonės slenka lyg šmė- 
klos, jų balsai sklinda kažkur toli, tarsi būtų atskirti nuo kūnų. 
Staiga pasirodę jie taip pat netikėtai išnyksta. Rūkas toks tirš- 
tas, kad tada, kai kirtau gatves ties Mercerija, beveik nemačiau 
žemės po kojomis ir negaliu pasakyti, ta pilkuma - pradedąs 
niaukstytis oras ar besiartinantis vakaras. Vingiuoju gerai pa- 
žįstamomis gatvėmis taip, kad net galiu eiti jomis nematyda- 
mas kelio, kol prieinu Campo dei Miracoli. 

Nors tai visai mažytė aikštė, campo, dabar ji atrodo tarsi var- 
tai į jūrą: aplink tuštuma, o plynas ir tamsus horizontas taip toli 
kaip Vest Indija. Teko girdėti apie Venecijos rūkus iš senio prie 
šulinio, paslaptingas istorijas apie tai, kaip krinta tiršta ir tokia 
kvaišinanti migla, kad žmogus nebemato, kur baigiasi žemė ir 
prasideda vanduo. Kitą rytą, pasak jo, visada pamatai keletą ne- 
švarios sąžinės vyrukų plūduriuojant veidais žemyn kanale vos 
šimtą jardų nuo jų namų. 

Galbūt mano sąžinė jau seniai nešvari, kad tapo tiesiog 
mano dalimi. Kad ir bijausi vandens, esu labiau susijaudinęs, 
nei išsigandęs. Sulig šiuo gamtos šėlsmu darausi žvalesnis, tarsi 
kiekvienas žingsnis būtų lyg naujas nuotykis. 

Iš prietemos kaip didinga ledinė statula išnyra marmurinis 
pilkšvai žalsvas Santa Maria dei Miracoli fasadas. Rūkas taip 
sūkuriuoja, atrodo, jog stoviu vietoje, o pastatas juda. Jo vidury- 
je atviros durys, ir žvakės šiltai šviečia šaltoje migloje. Pajuntu, 
kad einu link jų. 

Peržengęs slenkstį akimirką jaučiuosi taip, tarsi vis dar bū- 
čiau supamas miglos. Aplink mane marmurinės sienos ir grin- 
dys, o pro aukštus langus skverbiasi vėsi, miglota, pilkšvai vio- 
letinė šviesa. Nors beveik kasdien eidamas į turgų ir grįždamas 
atgal praeinu šią bažnyčią, niekada nesu buvęs viduje. Tarp pi- 
ligrimų, atvykstančių į Veneciją, yra tokia gerai žinoma aksio- 
ma: gali numirti, nespėjęs aplankyti kiekvienos bažnyčios šia- 
me mieste. Aš nesu per daug užsiėmęs, kad patenkinčiau savo 
smalsumą, ypač domėčiausi koplyčiomis, ir per menkas, kad 
galėčiau profesionaliai jas vertinti. Bet šiuo metu, kai pasaulis 
aplink mane lyg ir sustingo, turiu laiko apsižvalgyti. 

Šis pastatas dvelkia naujumu, ne vien tik švara. Jis neįman- 
trus, be jokių laiko pėdsakų, kurie taip būdingi kitoms baž- 
nyčioms: nėra kapaviečių, kai, siekiant aukštesnės padėties 
visuomenėje, įrengiama daugybė tarpusavyje besivaržančių šei- 
myninių altorių. Ant arkinių išgaubtų lubų tokie ryškūs portre- 
tai medalionuose, kad beveik galima užuosti dažus, o gale, prieš 
altorių, - ant jo stovi mūsų Stebuklingosios ponios portretas, 
laukdamas pagarbinimo, - marmurinės grotelės taip dailiai iš- 
kaltos, kad atrodo kaip gabalas nėriniuoto altoriaus užtiesalo. 
Pusės ūgio šventųjų statulos ir Švenčiausioji Mergelė Marija 
romiai žvelgia į tuziną ar daugiau žmonių, sėdinčių klauptuose. 
Galbūt ieškodami tvirtesnio pagrindo, už kurio galėtų pasilai- 
kyti, jie atplaukė ta pilka jūra? Bet skaidrus oras ir tyla verčia 
jaustis taip, tarsi būtum dar labiau atskirtas ir plūduriuotum 
kažkur tarp žemės ir vandens. 

Sėdžiu bažnyčios gale ir stebiu, kaip žmonės renkasi į miš- 
parus. Parapijiečiai tylūs ir rimti, tarsi oras jiems keltų pa- 
garbos jausmą. Aukščiau manęs, virš durų įrengtame balkone, 
girdžiu atsiskyrusių vienuolių žingsnius. Jos pasipila iš kaimy- 
nystėje esančio vienuolyno, nepastebimai įeidamos į bažnyčią 
dengtu koridoriumi, jungiančiu abu pastatus. Atidžiai klau- 
sydamasis gali nugirsti atsitiktines frazes, ištartas jaunesnių 
balsų, nors, kaip ir visada, niekas iš besimeldžiančiųjų nemato 
vienuolių. 

La Dragai nevertėjo taip kandžiai kalbėti su manimi apie 
vienuolyno reikalus, kadangi nesu jau toks žioplys. Venecijos 
vienuolės įžymios netgi Romoje. Kai kiekviename krikščioniš- 
kame mieste mergeles verčiau atiduoda Viešpačiui, nei išleidžia 
už vyrų, nes per daug kraičių atvestų į bankrotą, Venecija gi- 
riasi, kad ji turi tiek pat Kristaus sužadėtinių, kiek ir kilmin- 
gų nuotakų. Taip valstybė atrodo nekalta, o valdančiosios šei- 
mos išlieka turtingos. Nors kažin ar paslaptis, kad šauktinių 
armijos ne taip entuziastingai imasi darbo kaip savanoriai ar 
samdiniai. Romoje mano ponia mokėdavo įvairioms vietinėms 
vienuolėms už jos baltinių siuvinėjimą. O aš daugybę malonių 
valandėlių praleisdavau vienuolyno svetainėse, kai kikenančios 
jaunos vienuoliukės, vilkinčios madingomis suknelėmis, mane 
kumščiuodavo ir baksnodavo po liemene smalsaudamos, ar 
kalbos apie mažus vyrus yra teisingos. Tuo metu mano ponia 
sėdėdavo ir su kitomis vienuolėmis apsikeisdavo paskutinėmis 
naujienomis. 

Iš pažiūros Venecijos vyriausybė linkusi į dorybę, bet vi- 
sur jaunų moterų mintys niekuo nesiskiria, kai kalbama apie 
tas, kurios nuobodžiauja priverstinai įkalintos. Esu tuo įsiti- 
kinęs, nes tai mano verslas - suprasti, kaip troškimas nugali 
Viešpaties taisykles. Nors užkietėjusių nedorėlių vyrų yra dau- 
giau, moterys taip pat tam neatsparios, netgi tos, kurios pa- 
skirtos tarnauti Viešpačiui. Iš tiesų pateikus tai, ką Žinau apie 
neramaus žmogiškojo troškimo galią, drįsčiau teigti, kad jei- 
gu Vokietijoje būčiau vargšas ir klausyčiausi pamokslaujančio 
Liuterio, galbūt manyčiau, jog jo keiksmai, skirti nevykusiam 
bažnyčios celibatui, yra greičiau sveikas protas, o ne erezija. 
Nuo šios minties peršoku prie Petrarkos ir imu mąstyti apie 
tai, kaip jo skatinimai nuo kūniško gyvenimo pereiti prie dva- 
sinio labiau tinka jo senyvam amžiui, o ne jaunam, iš meilės 
pakvaišusiam poetui, rašančiam aistringus meilės sonetus mo- 
teriai, vardu Laura. Šioji, jei patikėsime tuo, kaip jis vaizduoja 
mylimąją, buvo tokia pat kerinčiai graži kaip ir mano ponia, tik 
kur kas kuklesnė. 

Laukiu, kol prasideda mišios, o tada išslenku. Čia negirdžiu 
Maragonos varpo. Taigi per rūką man teks ilgai klaidžioti, no- 
rint grįžti į getą. 


Lauke atšalo. Norėdamas likti žvalus ir nesušalti, stengiuosi eiti 
kaip galima greičiau. Dabar tai panašu į judėjimą po antklode. 
Jaučiu, kaip mane ima graužti nerimas. Jeigu jam pavyko atra- 
kinti knygą ir ji lygiai tokia pat puiki tiek iš vidaus, tiek iš išorės, 
tada aš tikrai rasiu kolekcininką, kuris sumokės tegul ir ne tiek, 
kiek už rubiną, tačiau to nors pakaktų išsinuomoti valtį su val- 
tininku keletui dienų. O jei ne... Bet apie tai dar negalvoju. 

Jis stovi prie parduotuvės durų, žvelgdamas į prietemą ir 
tarsi laukdamas. 

— Atsiprašau, - tariu, - rūkas tirštas. Ilgai užtrunki, kol ran- 
di kelią. 

Maniau, kad jis įleis mane į vidų. Bet žydas nejuda. Jo veidas 
pilkas kaip migla. 

— Vėluoju, turiu tuoj pat užsidaryti. 

— Ar atrakinote ją? 

Jis spokso į mane, tačiau jo akių vis dar nematau. Žydas pai- 
ma stalo viduryje esantį paketą, suvyniotą į medžiagos gabalą. 

— Spynos skaičius surašiau ant popierėlio ir įdėjau į vidų, - 
taria jis, kišdamas man paketą ir dairydamasis aplinkui, tarsi 
nenorėdamas, kad mes būtumėm pastebėti kartu. 

— Ačiu. Kiek skolingas? Norėjau pasakyti, kiek... 

— Tu daugiau negali čia ateiti. - Ir dabar prabyla piktai: - Ar 
supranti“ 

— Kodėl? Kas atsitiko? 

— Yra įstatymas, mums draudžiantis tvarkyti krikščionių 
knygas. 

- Žinau, - atsakau, - bet... 

— Nebeateik čia daugiau. Nenoriu turėti jokių reikalų su ta- 
vimi. - Jis uždaro duris. Ištiesęs ranką bandau sustabdyti jį, bet 
žydas stipresnis už mane. - Nuo šiol šitos durys tau uždarytos. 

Ir trenkia durimis man prieš pat nosį. 

Stoviu kaip įbestas, o veidas degte dega nuo įsiplieskusio 
ginčo. Vožiu ranka į medį. Prakeikti žydai! Kas verčia jį ma- 
nyti, kad jis turi teisę man nurodinėti tai, ko aš neturiu daryti? 
Bet iš tiesų jo pyktis sukrėtė mane. Grabalioju įvyniotą knygą. 
Išvyniojus medžiagą iškrinta popieriaus gabalėlis ir nuplazda 
į griovį. Karštligiškai jį sugriebiu ir stengiuosi prietemoje per- 
skaityti, kas parašyta. Jame įrašyti keturi skaičiai: 1 5 2 6? Taip, 
1526; 1 5 26. Jau įsiminiau juos. Sulamdau popiergalį ir įsi- 
kišu į liemenę. Tačiau šiuo metu jokiu būdu negaliu atidaryti 
knygos. 

Ilgai užtruksiu, kol pareisiu namo per tokį šlykštų orą. Iš- 
slenku iš geto, uždarau vartus ir grįžtu atgal tuo pačiu keliu 
kaip atėjau iki artimiausio aikštės, campo, pakraščio. Kairėje 
naujas, neseniai atstatytas akmeninis tiltas. Vis dar neįžvelgiu 
jo, tačiau žinau, kad tiltas yra šioje vietoje. Kampe kabo naujas 
žibintas, tinkantis tokiam tiltui, kuriuo didžiuojasi bendruo- 
menė. Temstant kiekvieną vakarą jis uždegamas. Esant norma- 
liam orui jis apšviečia tilto pamatą, fondamenta, iš abiejų pusių. 
Esu pusiaukelėje, kai išvystu jo silpną švytėjimą. Bet jeigu atsi- 
stočiau tiesiai po Žibintu, tai įžvelgčiau tiek, kad bent galėčiau 
teisingai surinkti skaičius. Mano pirštai sustingę iš šalčio. Dėl 
jų nerangumo sunku tiksliai nulaikyti korpusą, kad surinkčiau 
dantračius su skaičiais: 1 5 2 6. 

Išgirstu kažką klanktelint ir... spyna atsirakina. Pamanau, 
jog, kartu sudėsčius skaičius, jie yra ne tik šifras, bet ir data. 
Galvoju, kas įvyko tais metais ir kodėl Askanijas juos pasirinko 
kaip raktą. 

Tą pačią akimirką ištraukęs spyną ir atvėręs knygą suprantu 
kodėl. 


KETURIOLIKTAS SKYRIUS 


Žinoma, esu jas ir anksčiau matęs, tik nedaugelis mano pro- 
fesijos atstovų tų knygų nė akyse nebuvo regėję. Mes niekada 
neturėjome savo egzemplioriaus, nes knygos iškart pradėjo eiti 
iš rankų į rankas. Jas pirko turtingi vyrai. Kai išleido įstatymą, 
jos staiga dingo tarsi tarakonai, pasislėpę po uola. Popiežiaus 
cenzorius kardinolas Džibertis ir jo vyrukai nuveikė gerą dar- 
bą. Ėjo kalbos, kad Vatikano rūmų kieme jis sukrovė laužą ir 
sudegino jas taip, kaip Savonarola išdėjo į šuns dienas vieną 
Florencijos kartos tuštybę. Praėjus tiek nedaug laiko, tik me- 
tams, mieste jau buvo nebeįmanoma rasti nė vieno leidinio, 
arba bent jau negirdėjau apie tai. 

Vėliau buvo pagaminta gana grubių medžio raižinių at- 
spaudų. Originalios Džulijaus plunksnos linijos buvo taip susi- 
liejusios, o šešėliai tokie neaiškūs, kad buvo sunku suprasti, kas 
ten pavaizduota. Tačiau tikrosios graviūros buvo aiškios kaip 
saulės šviesa, nes buvo žinoma, kad Markantonijus Raimondis 
turi tvirčiausią ranką Romoje, kai reikėdavo įrėžti plieno lini- 
jas varyje. Jeigu jis buvo geriausias miesto graveris, tai Džulijus 
Romanas - gabiausias piešinių autorius. Nors jam ir trūko len- 
gvo Žžavumo, kuriuo pasižymėjo jo mokytojas Rafaelis, jis gerai 
pažinojo žmogaus kūną, tarsi būtų ištyręs kiekvieną raumenėlį 
po oda. O figūrų pozos liudijo, kad mes trokštame iliustruotos 
dramos. Šis menininkas kaip tik ir turi džiuginantį gebėjimą 
iškreipti ir tirti žmogiškąją formą. 

Verta prisiminti, kad dar nepasirodžius toms graviūroms, 
romėnai jokiu būdu nebuvo nekaltybės, nieko nežinančios apie 

aistrą mene. Turtingesniuose namuose galėjai pamatyti dau- 
gybę kūningų nimfų, kurias vaikėsi satyrai, ar alpstančių Ledų, 
užhipnotizuotų didelių, besidaužančių Dzeuso gulbės sparnų. 
Buvo kalbama, kad Kidžių rūmuose buvo netgi romėniška sa- 
tyro, stipriai lytiškai susijaudinusio dėl jauno berniuko, statula. 
Na, o kalbant apie moteris, visi, didžiai trokštantys tokių daly- 
kų, galėjo rasti daugybę nuogų Venerų ir droviai nagrinėdavo 
jų tobulus atspindžius rankiniuose veidrodėliuose ar apsimes- 
tinai žvelgdavo į tolį nežinodami, kad juos stebi tiek daug akių. 
Nors juos varstanti aistra galbūt buvo šiuolaikiška, jų stebėjimo 
objektas dažniausiai būdavo klasikinis. Venerų nuogumas pri- 
dengtas tik tiek, kad atitiktų mitologiją ir jos būtų įvertintos tų, 
kurių skonis išlavintas. Kad ir kokia būtų to kūniškumo esmė, 
kai kas visada dar būdavo palikta vaizduotei. Trūko išvados, 
kulminacijos, kopuliacijos. 

Taip buvo, kol nepasirodė Džulijaus Romano graviūros. 

Mano vargšas liūdnaakis žydas! Kiek laiko jis užtruko, kol 
susigaudė? Galbūt knyga iškrito pusiau atsiversdama? O gal jis 
buvo atsargus ir pradėjo nuo iliustracijos prieš antraštinį lapą? 
Petrarkos čia nė pėdsako, nors iš pirmojo puslapio tikriausiai 
jis dar to nesuprato. Trumpas pavadinimas, tik vienas Žodis: 
„Pozos“. Jis, matyt, įsivaizdavo, kad tai tik filosofija, o gal net 
teologinė diskusija. O smalsumas, išaugęs mūsų pokalbio metu, 
tikrai privertė jį atsiversti dar vieną lapą. Taigi kas ten, kitame 
lape? O dar kitame? 

Pozos: šešiolika iliustracijų, kuriose šešiolika porelių rodo 
tiek pat sanguliavimo pozų. Stovint ant tilto tirštame rūke sun- 
ku išskirti detales, tačiau man bevartant puslapius atmintis pri- 
deda tai, ko nemato mano akys. Štai kokia buvo tų graviūrų ga- 
lia! Kartą pamatęs, negalėjai jų pamiršti. Kiekviena iliustracija 
buvo nieko neslepianti, gyvybinga, netgi akrobatiška. Veiksmas 
vyko apsuptyje, paviršutiniškų užuominų į klasiką, - kažkoks 
stulpas ar besiplaikstanti medžiaga, - tačiau kūnai, užsiėmę 
meilės darbu, buvo labai šiuolaikiški. Kai kuriuose piešiniuo- 
se porelės gulėjo susirangusios kartu lovoje; viename moteris 


165 


buvo atsirėmusi į pagalvėles ant grindų, o jos sėdmenys aukštai 
iškelti; dar kitame ji leidosi žemyn ant vyro, tarsi norėdama pa- 
togiau įsitaisyti; dar viename ji balansavo ant vienos kojos, lyg 
rodydama vyrui, kaip į ją įeiti; arba vyras, sukantis po kambarį 
moterį, pasismeigusią ant jo pimpalo. Tai dieviško ir deiviško 
sudėjimo kūnai, o jų vaizduotė kaip kekšės. Vyrų kūnai - besi- 
didžiuojantys, pulsuojantys, moterų - daugybė atviro, minkšto 
kūno. Visi jie užkerėti meilės, pavergti aistros. 

Vėl pajuntu man prapliupusį žydo įsiūtį. Ką perskaičiau jo 
akyse? Pasišlykštėjimą, užnuodytą susijaudinimu ar pasipikti- 
nimą dėl sužadinimo? Jis ne vienintelis. Dauguma vyrų, pra- 
dėję Žiūrinėti paveikslus, nebegalėdavo liautis. Nors man teko 
sutikti keletą jautresnių sielų, kurie, baigę vartyti, sunkiai beat- 
skirdavo aistrą nuo pasibjaurėjimo savimi. 

"Tie, kurie žinojo Džulijaus Romano darbus, vargu ar galėjo 
teigti, kad labai nustebo. Visi žinojo, kad jis trokšta abiejų da- 
lykų: ir veikti, ir atkurti tą veiksmą. Netgi popiežius Klemen- 
sas VII buvo vienas iš didžiausių jo globėjų. Klemensą, kilusį 
iš Medičių, su erotika siejo kilminga giminystė: jo dėdė, Loren- 
cas Didysis, parašė gėdingą sonetą, garbinantį sodomijos do- 
rybes, neperžengiant vedybinio gyvenimo ribų. Pats popiežius 
neprasčiau už eilinį prelatą patirdavo malonumą, įaudrintas 
meno vaizdinių. Jis gerai mokėjo už tokį meną. Nors tik pa- 
sirodžius graviūroms po Romą it gaisras pasklido kalbos, kad 
Džulijas, protestuodamas dėl to, jog nebuvo sumokėta už jau 
baigtą darbą, nupiešė poreles tiesiai ant Vatikano sienų. 

Nors Klemensas galėjo būti daugiau ar mažiau nepatenkin- 
tas, kad toks akivaizdus erotiškumas puošia jo saloną, jis tikrai 
nesitikėjo pabusti vieną rytą ir sužinoti, kad Markantonijaus 
graviūros už gražią kainą platinamos Romos visuomenėje ir, Ži- 
noma, tarp garbingiausių kurijos narių. Mėnesių mėnesiais visi 
kalbėjo tik apie graviūras. Jos padarė stebuklus mūsų verslui. 
Mano ponia tiesiog šėlo iš susijaudinimo, stengdamasi atpažin- 
ti draugužes kurtizanes iš demaskuojančios apyrankės, likusios 
ant riešo, ar tam tikros šukuosenos medūziškų garbanų. Klien- 

tai atvykdavo pasikišę knygas po apsiaustais: begėdiški vyrai, 
kuriems prieš tai atliekant patikdavo įsivaizduoti; drovuoliai, 
seniai trokštantys tokių dalykų, kurių nedrįsdavo įvardyti. Tos 
pačios iliustracijos, kurios sužadindavo jaunuolių fantaziją, 
buvo naudojamos tam, kad patobulintų senių įnagių darbą. 
Kurį laiką atrodė, kad didžioji Romos visuomenės dalis - pa- 
sauliečiai ir šventieji - darbuojasi vien lovoje. 

Tačiau netgi tada, kai skandalas pasiekė kulminaciją, buvo 
tokių kaip aš, kurie sekė ir politines naujienas, ir troško malonu- 
mų. Be to, žinojo, kad pakilta per daug arti saulės. Jeigu teisingai 
kalbėtume apie paniurėlį popiežiaus cenzorių Džibertį, tai buvo 
pavojingi laikai. Pusė Vokietijos liepsnojo nuo sukilimo ir ere- 
zijos, O jų spaustuvės dirbo dieną ir naktį, išspjaudamos jų pačių 
įsivaizduojamos Romos paveikslus, parodydamos mūsų Šventą- 
jį Tėvą kaip Antikristą ir šėtono kekšę, valdančią Sodomos mies- 
tą. Tikrai tokiu metu Jo Šventenybė negalėjo būti nepastebėtas, 
leidžiantis propagandinę literatūrą, besivaržančią su eretiškąja. 

Taigi veikdamas per Džibertį popiežius sugniaužė kumš- 
tį ir tvirtai jį užspaudė. Džulijas greitai spruko į Mantują, kur 
jis turėjo dar turtingesnį ir kaltės nejaučiantį globėją, o Mar- 
kantonijus ir jo pagalbininkas atsidūrė Vatikano teisme. Visos 
esamos graviūrų kopijos buvo konfiskuotos, originalios vario 
plokštės - sunaikintos. 

Bent taip mes visi manėme. 

Tačiau dabar, stovėdamas ant tilto krašto rūke ir laikydamas 
rankoje atverstą knygą, nebetikiu tuo. Žinoma, visada galėjo iš- 
likti vienintelė, paskutinė kopija, paslėpta kažkur studijoje ir 
protingai užmaskuota Petrarkos nekaltybe. Kadangi tai atrodė 
per daug sukta realistiškam Markantonijaus būdui, tai buvo to- 
kia klasta, kokios galėjai tikėtis iš padėjėjo, ypač tokio, kuris jau 
ateityje ketino gyventi atskirai nuo šeimininko. 

Bet ir tai visiškai nepaaiškina knygos, dabar esančios mano 
rankose, stebuklo. 

Šis „Pozų“ leidinys yra kur kas daugiau nei paveikslų rinkinys. 

Jame yra ir žodžių. 

Eilės pavadinimu „Begėdiškieji sonetai“ buvo žinomos ir ne- 
naujos. Mūsų didžiausiai nelaimei, Pjetras Aretinas parašė jas 
po skandalo, norėdamas palaikyti senąjį draugą Markantonijų 
ir patampyti už nosies dar senesnį savo priešą Džibertį. Sujun- 
gęs į vieną gebėjimą rašyti ir talentą prasčiokiškai kalbėti, Are- 
tinas visus sonetus sukūrė kaip pokalbį tarp kiekvienos porelės 
partnerių, aistringą dialogą kiekvienai pozai, parašytą linksmai, 
minint pimpalus ir grybšnius, bybius ir šiknas. Eilės mirgėte 
mirgėjo nuo spalvingų, riebių žodžių, papildančių išpuoselėtą, 
putlų kūną, keliaujantį nuo Viešpaties į nuodėmės ekstazę. Tai 
išaukštinimas, prakeikimas ir iššūkis. Aretinas pasirodo iš pa- 
čios blogiausios ir geriausios pusės. Čia tilpo viskas. 

Neilgai trukus kažkoks prastesnis spaustuvininkas išleido 
menkesnes iliustracijas prie sonetų, atspaustas nuo medinių 
graviūrų. Jų buvo ieškoma po visą miestą tam, kad pakliūtų į 
artimiausią laužą. Jeigu kalbėtume apie Aretiną, tai Džibertis 
apsirikęs kirto savo keršto kardu kažkam kitam. Po vieno tokio 
viešo žodžių mūšio poetui buvo smogta peiliu tamsioje alėjoje. 
Tariamai tai pasidarbavo suvedžiotas vieno jo disputo mėgėjas, 
bet ne žmogus, kuriam, kaip visi žinojo, reikėjo pinigų. Šis gavo 
juos už tą darbą. Aretinas amžiams paliko Romą. Jo kaklas 
buvo apkrešėjęs krauju, o rašančioji ranka - sužalota. 

Keletas amoralios knygos kopijų liko paslėptos arba buvo 
slapta išgabentos iš miesto. Tačiau jos buvo taip prastai paga- 
mintos, kad nei paveikslai, nei žodžiai neturėjo jokios naudos. 

Tačiau tikrasis Romos erotinių fantazijų triumviratas — 
Džulijaus gyvybingumas, išraižytas Markantonijaus plunksna 
ir prikeltas gyvenimui nešvankios Aretino kalbos - niekada ne- 
paklius į būsimųjų ainių rankas. 

Tik reikia pasakyti, kad būtent tai aš dabar ir laikau ran- 
kose - Žavią nuodėmę, surinktą išmaniomis Askanijaus ranko- 
mis. Viename lape yra graviūros, o kitame - sonetai, atspausti 
gėlėmis puoštu, pakrypusiu šriftu. Knyga su švelnios odos vir- 
šeliu, galinti uždegti pasaulį, po kurios užraktu slypi Petrarkos 
sonetai. 


PENKIOLIKTAS SKYRIUS 


— Ak, Bučinai! Mūsų laivas grįžo namo iš Vest Indijos. Tarp 
neužaugų tu esi tikras Markas Polas! Venecija turėtų pastatyti 
tau paminklą. Kiekviena linija tokia aiški, tokia tobula. Pažiū- 
rėk štai į šitą! Gali atskirti kiekvieną pynelę Lorencinos plau- 
kuose. Nors pasukus šitaip, jos šlaunys atrodo tokios stambios 
kaip buliaus. Na, bet juk Džulijas visuomet mūsų kūnus vaiz- 
duodavo putlesnius nei vyrų. Netgi tada, kai visą laiką valgyda- 
vau, niekuomet nebuvau tokia stambi, kad tikčiau jo skoniui. 
Gerai, kad yra tik keletas pozų, kur moteris viršuje, kitaip būtų 
neišvengta sužeidimų. 

Jos akys žvilga kaip ką tik nušlifuoti smaragdai. Jauti, kaip 
jų gelmėje pursloja džiaugsmas ir juokas. Nemanau, kad mano 
ponia būtų labiau patenkinta netgi tada, jei pats dožas iš karto 
pasisiūlytų tapti jos globėju. 

— Oi, ne! Viešpatie, ar prisimeni šias eilutes? „Aš ne Marsas, 
aš Erkolė Ranjonė, dulkinu tave, Andželą Gregą, ir, jei čia turė- 
čiau savo liutnę, bekrušdamas tave dar ir dainą padainuočiau'? 
O Dieve! Čia kur kas daugiau poezijos, negu jis kada pasakytų 
atsistojęs. O Lorencina turėtų jam taip atsakyti... Paklausyk: 
„Įkišk man savo liežuvį, atsiremk kojomis į sieną, suspausk 
mano šlaunis ir kietai mane laikyk... Vieną dieną į savo subinę 
priimsiu tavo pimpalą ir užtikrinu tave, kad jis išlys iš ten svei- 
kas. Įsivaizduok Lorenciną tai deklamuojant! Ar prisimeni jos 
drovų žvilgsniuką, kuriuo ji pažvelgdavo, kai sutikdavai ją ga- 
tvėse? Galbūt ji turėjo kokios nors galios, nors abejoju. Juk Are- 
tinas toks melagis! Jis giriasi suteikiąs moterims balsus, tačiau 

leidžia mums sakyti tik tuos žodžius, kuriuos nori girdėti vyrai. 
Aretinas visada pliauškia apie tai, kaip jis tikroviškai rašo. Bet 
tau sakau, kad čia tiek fantazijos, kiek bet kuriame rafinuotame 
meilės eilėraštyje. 

— Nejaugi tu nori pasakyti, kad kurtizanės lovoje iš tiesų 
kalba kaip žmonos? - klausiu. - Koks nusivylimas! Turėčiau 
liautis taupęs atlyginimą. 

— Ak, Bučinai! Na, nebūk toks kuklus. Lažinuosi, kad žmoną 
priverstum kalbėti truputį riebiau. Prisimenu, kaip tos Romos 
matronos apžiūrinėdavo tave turguje. Jos buvo toookios smal- 
sios! Ką? Manai, nepastebėjau? Juk mano darbas pastebėti to- 
kius dalykus... Įvairovė, neįprastumas, malonumas, patiriant 
kažką naujo. Gauti iš pašalės tai, ko negali gauti namie. Juk mes 
visi to trokštame. Tu tai žinai taip pat gerai kaip ir aš. Pažvelk 
į šitas! Nenuostabu, kad ne visiems jų užteko. Abejoju, ar kas 
nors už bažnyčios sienų būtų regėjęs tiek ištvirkavimo. Cha! 
Vargšas Džibertis! Kuriam laikui mes jam sukėlėme šėtono bai- 
mę, tiesa? 

Mano Dieve, juk ji teisi! Per tą trumpą laiką, kai paveikslai 
buvo užvaldę Romą, tai, ką kiti vadino nuodėme, mes, nusidėjė- 
liai, laikėme sąžiningu amatu: suteikti žmonėms tai, ko jie nori 
už teisingą kainą. Mes iš tiesų nemažai iš to užsidirbome. 

— Taigi pasakyk man, Bučinai, kaip mes pasielgsime. Ar 
parduosime šį lobį? O gal pamėginti susirasti kokį Venecijos 
kardinolą? Žinau, kad mano brangusis Romos kardinolas būtų 
atidavęs daugumą antikvarinių brangenybių, kad tik turėtų šią 
knygą savo kolekcijoje. 

— Kardinolą? Taip nemanau, - suabejoju. - Daug jų, prieš 
tapdami kardinolais, priklausė Varnų giminei ir nebuvo tokie 
surūgėliai kaip kardinolai Romoje. 

O kam tada mes ketiname ją parduoti? 

Klausinėjau savęs nuo tos akimirkos, kai atsiverčiau pirmąjį 
puslapį, būdamas ant tilto rūke. Nors, be abejo, knygos parda- 
vimas žada didžiulį pelną, tačiau jis yra ir labai pavojingas. Kai 
tik knyga, tokia kaip toji, pasirodo rinkoje, jos pardavėjas kaip 

ir pirkėjas greitai užsitraukia nešlovę, jau nekalbant apie žmo- 
nes, atsakingus už originalą. 

— Ar esi tikra, kad mes norime ją paleisti iš rankų? - ramiai 
klausiu. 

— Žinoma!.. Na, jei mes dabar įsikursime, laikysiu ją po pa- 
galve. O savo miegamajame turėdama tokią knygą greitai tapsiu 
labiausiai trokštama kekše visoje krikščioniškoje karalystėje. - 
Ji nusijuokia. - Tačiau mes, Bučinai, dar neįsikūrę ir, sudarius 
tinkamą sandorį, ši knyga uždirbs mums šiek tiek pinigų. 

— O kas bus tada, kai ji išslys mums iš rankų? Kalbos apie ją 
pasklis lyg gaisras plaustais. Netgi neturint originalių klišių šia- 
me mieste yra tiek daug spaustuvininkų, kad per keletą dienų 
lygiai kaip ir Romoje prastos kopijos lįs iš presų, degindamos 
juos. Visada taip įvyksta. Nors šlovė ir atneša pinigų, bloga re- 
putacija visuomet yra pavojinga. 

- Iš tiesų. Tačiau dabar verčiau nešlovingai pagarsėti, nei 
likti nežinoma. 

— Galbūt, bet kaip kiti? Džulijas saugus Mantujoje, o Mar- 
kantonijus - pusiau miręs Bolonijoje. Aretinas apsimeta vene- 
kad jo vardas begėdiškai puikuojasi greta pačių nešvankiausių 
pasaulyje sonetų, šiuo gana kebliu laikotarpiu Aretinui tikrai 
nepadės tapti mielu tiems, kurie kuria įstatymus ir dalija globą. 

Ji gūžteli pečiais. 

— Tačiau visi žino, kad jis - sonetų autorius ir jau pagarsėjęs 
ištvirkėlis. 

— Tikriausiai. Bet jis juk nekakoja savo globėjų svetainėse. 
Fjameta, pamąstyk apie tai. Venecija giriasi didesniu pamaldu- 
mu nei Roma. Čia yra daugiau elgesio taisyklių, o vienuoly- 
nuose - griežtesnė tvarka. Dožas yra toks kietas, kad net savo 
dukrą parsiunčia namo, jei šioji vilki pagal įstatymus pernelyg 
prabangia suknele. Kai tik pasirodys sonetai, Aretinas gali gin- 
čytis, kad jie buvo nukreipti į korupciją Romoje. Bet tiesa yra 
ta, kad nuo jų stosis vyrų pimpalai, nesvarbu, kokiame mieste 
jie begyventų. Tuojau ir vyriausybės nariai puikuosis erekcijo- 


171 


mis. Jie bus priversti užgniaužti knygą dėl visuomenės gerovės. 
Kartu gali žlugti ir Aretino viltys apie globą. 

Akimirką ji patylėjo. 

— Mes jam nieko neskolingi. Tu kaip ir aš puikiai Žinai, kad 
jis pasiuntė mums tą valtį, pilną galvažudžių. 

— Taip, - tariu, - tik nemanau, kad jo tikslas buvo tave sužlug- 
dyti. Galbūt jis norėjo tave išbandyti ir paskatinti kreiptis į jį. 

— Todėl, kad jis mėgsta laimėti. Jam visada tai patiko. 

— Na ir kas? O dabar tu nori matyti, kaip jis pralaimi? 

— Aš... taip... ne... - Ji dramatiškai atsidūsta. - Na... nežinau. 

Ilgą laiką mačiau ją elgiantis kaip drąsią kekšę, todėl kartais 
pamirštu, jog ji vis dar jauna moteris, kad ir kiek metų jai būtų. 
Fjameta susiraukia ir vėl atsidūsta. 

— Bučinai, jis blogai elgėsi su manimi. Argi niekada nesi už- 
pykęs ant to, kuris tave įžeidė? 

— Netgi labai įniršdavau, - sakau ir mintyse regiu pasipūtu- 
sį snukį, kai tas vyras supažindina mane su jauna liūdna mer- 
gina. O Viešpatie, taip ilgai neprisiminiau jo! Negalvosiu apie 
jį. - Tačiau jei tas pats asmuo ateitų pas mane su pakankamai 
stora pinigine, neleisčiau, kad įžeidimas būtų kliūtimi. Sakau 
tai tik dėl to, kad dabar, kai jis yra toks įtakingas žmogus, būtų 
išmintingiau su juo draugauti, o ne kovoti. 

Ji kreivai šypteli išgirdusi, kaip pasinaudoju jos pačios pa- 
tarimu. 

— O, aš žinau... Kurtizanei verslas visada turėtų būti svar- 
biau už jausmus! Ak, kiek kartų šiuos žodžius motina man kalė 
į galvą? Sakau tau, Bučinai, galėčiau parašyti knygą apie šią 
profesiją. Tai, kas iškęsta, atneštų neblogą pelną. Kartais taip 
sunku, kaip kad vyro paprašyti ką nors padaryti. 

— Žinau, - pritariu. - Pakankamai seniai stebiu tave, kad tai 
suprasčiau. 

- Tačiau... - Dabar jos balsas sustiprėja, tarsi ji staiga ketintų 
kažką paskelbti pasauliui. - Vis dėlto taip geriau už tai, kas tau 
ar man būtų buvę pasiūlyta šiame gyvenime. Taigi! Kokią gali- 
me daryti išvadą? Mums nepelninga Aretiną padaryti savo prie- 

šu. Vadinasi, mes negalime sau leisti parduoti šią knygą. Turime 
tokį neįkainojamą daiktą, kurio neįstengiame sau pasilikti, nes 
esame tokie vargšai kaip dominikonų vienuolės - na, bent kaip 
nedaugelis tų, kurios, kad ir kaip ten būtų, gyvena pagal taisy- 
kles. Man atrodo, kad vis tiek turėsiu tapti kekše gondoloje. 

Žvelgiu į ją ir mąstau, kaip ji mielai atrodo suliepsnojus 
jausmams ir kaip žmonės kartu nugali sunkumus, o sėkmė juos 
dažnai išskiria. Prisiekiu, verčiau vargsiu su ja, nei gyvensiu su 
kuo nors prabangoje. Nors, žinoma, man būtų geriau, kad ne- 
reikėtų taip rinktis. 

— Ojei mes netaptume priešais su Aretinu, pasiliktume kny- 
gą ir pamirštume apie valtį, bet mus vis tiek lydėtų sėkmė? 

Ji atidžiai pažvelgia į mane. 


— Paaiškink man. 


Pagaliau einu vienas. Ji pasidavė įtikinama, nes mes abu žino- 
me, kad ji puikiai suvaidins. Jeigu viskas pavyks, tik tada ateis 
jos eilė. O jei bus kokių nesklandumų, tuomet geriau, jog visa 
tai liktų tik tarp jo ir manęs. 

Atidžiai renkuosi tinkamą laiką. Jam ruošdamasis nusiprau- 
siu su levandų vandeniu, apsivelku naują liemenę, užsitempiu 
irgi naujas kelnes taip, kad atrodyčiau jam kaip lygus su ly- 
giu, o ne būčiau prašytojas. Pasistengiu prisivalgyti tiek, kad 
pilvas negurgtų. Nusisamdau valtį ir valtininkui sumoku, kad 
palauktų. Taigi jeigu jis pažvelgtų pro langą, neturėtų suprasti, 
jog tai nevilties strategija (nors vanduo mane nervina). Geriau 
jau plaukti valtimi, negu atvykti drebančiomis kojomis. O taip 
visada gali įvykti, jei tenka per daug ilgai ar greitai eiti. 

Šį rytą šviečia švelni pavasario saulė. Nuo jos spindulių rai- 
buliuoja Didysis Kanalas. Ca'd'Oro" nušvinta ryškiai mėlyna ir 


* Išvertus reiškia „Auksiniai rūmai, teisingiau - Sv. Sofijos rūmai. Tai vie- 
ni gražiausių pastatų prie Didžiojo kanalo. Rūmų išorė dekoruota įvai- 
riomis spalvomis ir paauksavimais. 

aukso spalvomis, lyg tai būtų rojaus vartai. Tuo galima visiškai 
patikėti matant, kiek daug čia susibūrė lankytojų ir piligrimų, 
kurie sūpuojasi susigrūdę mažose valtelėse pirmyn ir atgal, 
žiopsodami į šiuos rūmus. Aretino namai, kaip žinau, nuo- 
mojami iš tokio vyskupo Bolanio. Jie stovi toje pačioje kanalo 
pusėje labiau į rytus, arčiau prie Rialto maišalynės. Tai pakan- 
kamai puiki vieta. Už tokią mano ponia paaukotų dar vieną 
nekaltybę. Bet čia nematyti žioplinėjančių žmonių: vanduo rai- 
buliuoja nuo valtelių su šūkaujančiais pardavėjais, besiskinan- 
čiais kelią link kranto. Valtelės, prikrautos daržovių ir mėsos, 
plaukia į turgavietės. 

Patys namai, nors ir dideli, tačiau nutriušę. Jų papuošimai 
pagraužti sūraus vandens ir vėjo, o įėjimas į kanalą toks atgra- 
sus, kad labiau panašus į kalėjimo kelią nei į įėjimą į namus. 

Valtininkas vargais negalais prisiiria prie prieplaukos, pa- 
sikeisdamas keiksmais su tais, kurie užstoja jam kelią ar api- 
braižo dažytus gondolos šonus. Vanduo taip kunkuliuoja nuo 
visokios veiklos, kad tarp prieplaukos ir valties plyti tarpas, o 
mano kojos per trumpos, kad įveikčiau jį. Valtininkui tenka ge- 
rokai kumštelėti mane. Aš drebiuosi ant lentų, iš pradžių susi- 
trenkdamas galvą. Visi aplinkui mane per penkiasdešimt jardų 
aplinkui pašėlsta kvatoti. Susitvarkęs pažvelgiu į balkono lan- 
gą, ar viršuje niekas nepastebėjo mano gėdos. Įsivaizduoju save 
stovintį ten. O Viešpatie, koks atsivertų vaizdas! Venecija po 
kojomis, tarsi tau priklausytų dalis miesto stebuklų. 

Atsikeliu ir einu į vidų. Akmeniniai įėjimo laiptai aptrupė- 
ję. Atpažįstu šlapimo ir pašvinkusio vandens kvapą. Atrodo, 
kad netgi turtuoliai parsigrūda namo girti ir į nieką nekreipia 
dėmesio. 

Vaizdelis pagerėja, kai palypėjęs pasuku už kampo ir saulės 
apšviestoje laiptinėje mane pasitinka miela jauna moteriškė su 
apvaliais žandukais ir dar putlesnėmis krūtimis. Stebiu, kaip jos 
akys iš nuostabos suapvalėja, kai ji pažvelgia į mano ūgį ir iš- 
vaizdą. Galbūt pakildamas iš tamsos aš panašus į šėtoną, atėjusį 
iščiulpti iš jos spenelių jaunystę ir skaistybę? Tik paklausyki- 

te manęs! Vos tik pamatęs pirmuosius gero gyvenimo ženklus 
jau galiu atsiduoti pagundoms. Jei turėčiau Aretino reputaciją 
(nors galėčiau dar mėgautis ir jaunyste), skaistybė būtų jau se- 
niai išnykusi. 

— Mano brangioji ponia, - tariu nusilenkdamas. Tai visada 
prajuokina žmones, nes mano kojos tam per trumpos, - prašau 
neišsigąsti. Esu vienas iš mažiausiųjų Viešpaties tvarinių, tačiau 
pilnas jo malonės ir, kaip matote, puikiai sudėtas, na, gana to- 
bulai. Atvykau čia susitikti su jūsų šeimininku. 

Tik po kelių minučių ji sutramdo kikenimą. 

— Ak! Kaip man jus pristatyti? 

— Romos kurtizanės neūžauga. 

Prieš išnykdama koridoriuje, ji vėl sukikena. Stebiu, kaip ji 
nueina. Tai tikras namų lobis, tik labiau tinkamas patogumui 
nei įkvėpimui. 

Jis pats išeina manęs pasitikti. Vilki tuo, kuo ir įpratęs na- 
muose. Marškiniai išsipešę, barzda ir plaukai susivėlę, kairė 
ranka ištepta rašalu. Dabar, kai jis be švarko, aiškiau matau jo 
dešiniąją, bejėgiškai karančią prie šono. 

— Mano nuostabusis draugas beždžioniukas! - Jis lengvai 
kumšteli man į krūtinę. Mes abu - jis ir aš - esame patys ti- 
kriausi vyrai arba apsimetame tokiais vienas prieš kitą kiek ga- 
lima labiau. - Koks nuostabus malonumas! Esu užsiėmęs savo 
rašliava, tačiau dėl tavęs padarysiu pertraukėlę, ypač jei atnešei 
naujienų iš mūsų aštrialiežuvės ponios. Eime! 

Seku paskui jį į portego - didįjį kambarį, kuris antruose 
aukštuose, piano nobile, yra svarbiausias tarp visų kilmingų 
Venecijos namų - besitiesiantis iš namų gilumos ir atsisukęs 
į kanalą. Per visą savo gyvenimą išmokau užgniaužti pavydą, 
nes tai labiausiai neatlyginanti nuodėmė. Už ją galbūt blogesnis 
tik tingėjimas. Bet dabar pavydas užlieja mano burną tulžies 
banga. Mane beveik supykina, jį nuryjant. Bet ne dėl to, kad 
kambarys prabangus. Ne. Jis kukliai papuoštas: pora apsitry- 
nusių gobelenų, herbų ir ginklų, keletas skrynių ir kėdžių, du 
aprūdiję kabantys sietynai - pasenęs skonis, atgyvenusios ma- 

dos. Ne. Tai ne turtas, bet šviesa. Kambarys virpuliuoja nuo 
jos. Auksinės šviesos bangos sklinda pro langus, atvertus į ka- 
nalą, skalaudamos sienas ir paauksuotas lubas. Nuo jos švyti 
mozaikinės terasos grindys, sudėtos iš tūkstančio nupoliruotų 
akmens trinkelių. Mes jau taip ilgai gyvename tamsaus akmens 
ir pašvinkusio vandens požemyje, kad jaučiuosi kaip atlie- 
kų kanalo žiurkė, ištraukta į šviesą. Giliai įkvepiu ir pripildau 
plaučius stebuklingos šviesos. O, jei mes susirastume sau kažką 
panašaus, prisiekiu, niekada nebesiskųsčiau! 

— Tau čia patinka, tiesa? Cha! Gėda Romai? Tik natūralios 
Viešpaties priemonės - erdvė, saulės šviesa, akmuo ir... trupu- 
tis Žmogaus išradingumo. Tai Venecija, mano drauguži! Rojus 
žemėje. Kaip dar, po galais, mes gyventume kitur? Manau, per 
anksti valgyti, nors vėliau žadu skanią žuvį. Bet galiu pasiūlyti 
tau vaisių ir vyno. Anfrozina! - sušunka jis, nors, atrodo, kad 
jam nerūpi, kol ji atsilieps. - Atnešk tą krepšelį su Žieminėmis 
uogomis, kurį grafas Manfredas atsiuntė mums iš savo kaimo, 
butelį senjoro Džirolamo vyno. - Ji išdygsta tarpduryje. Moters 
akyse vis dar regiu nusistebėjimą manimi. - Ir tinkamas kriš- 
tolo taures. Mano svečias, kaip Platonas sakė apie Sokratą, yra: 
„mažas, šlykštus, bet labai išmintingas vyras“. 

Anfrozina, kuri nieko neišmano nei apie Platoną, nei apie 
Sokratą, nei apie mane, tik sukikena ir dingsta. 

— Bučinai, pasirinkai tinkamą laiką. Žemyne dėl katastrofos 
Romoje yra didelė gero darbo paklausa. Jei bus pakankamai 
daug publikos, galbūt imperatorius susigės ir ims geriau elgtis, 
o popiežius taps pamaldesnis, nes jie abu vienodai užsispyrę. 
Taigi tuo tikslu renku istorijas, iš kurių išausiu sielvarto go- 
beleną - parodysiu tą milžinišką mirties puotą, kurioje kartu 
su paprastais romėnais labiausiai nukentėjo kurija, kunigai ir 
vienuolės. - Jis išsiviepia, prisimindamas mano žodžius. - Su- 
prask! Kai kitą kartą žmonės kalbės, kad Pjetras Aretinas nesa- 
ko tiesos, primink jiems, jog jis nepakeitė nė žodelio. Leisk man 
ištraukti nors keletą atminties siūlelių iš tos nuostabios tavo 
riebiosios galvos. Kokią vietą, pavyzdžiui, ten užima Fjameta? 

Vien iš jos veido galiu pasakyti, kad jos istorija turėtų būti pati 
neįprasčiausia. 

Kurtizanė, kuri pasitiko grobikus. Paskui grupė žiežulų ere- 
tikių jai atėmė plaukus ir dalį narsos. Tokią istoriją jis iš tiesų 
lengvai sukurtų, tačiau jo žodžiais, be abejo, ji skambėtų dar 
nepadoriau. 

— Tai ne mano istorija. Aš negaliu tau jos pasakoti. Jei nori, 
jos paprašyk. 

— O! Ji su manimi nesikalbės. Fjameta vis dar pyksta ant 
manęs. Ak! Moters įniršis - tai lava, besiveržianti iš vulkano. 
Jos niekada nesustabdysi ir neatvėsinsi. Turėtum jai patarti, 
Bučinai. Ji tavęs paklausys. Tegul Fjameta baigia šią ilgalaikę 
neapykantą. Dabar mes abu tremtyje ir, nors Venecijoje tikrai 
daug gražių moterų, tik keletas gali pasigirti jos gabumais ar 
sąmojum. Be to, patikėk manimi, ši vietelė - pati tinkamiausia 
turtingam gyvenimui, laisvei, garbei, sėkmei... 

— Kiek žinau, taip tu kalbi visame mieste. Manau, puikiai 
uždirbi, taip pataikaudamas miestelėnams. 

— Cha! Dar ne, tačiau turiu daug vilčių, kad dožas nusišyp- 
sos man. Jis labai džiaugiasi sužinojęs, kad jo miestas giriamas 
spaudoje. 

Pasirodo mieloji Anfrozina, nešina vaisiais ir vynu ir, kai 
sudėliojusi maistą ant stalo ji išeina, jai atsilyginama abejingai 
paplekšnojant per užpakalį. Tikriausiai būtų puiku pamėginti 
su ja. Išmetu Anfroziną iš galvos, nes nėra gerai painioti verslą 
su malonumu. 

Aretinas pasiūlo man pirmam pasivaišinti. 

— Matai, kaip gerai mano draugai elgiasi su manimi: krepšiai 
šviežių produktų iš kaimo, geriausi vynai! Esu mylimas labiau, 
nei nusipelniau. 

— Gal tavęs daugiau bijomasi? 

— Ne. Nuo dabar Aretinas yra pats taikingiausias, pamal- 
džiausias ir garbingiausias žmogus. Na, bent trumpam. - Jis vėl 
išsišiepia. 

Atsikvepiu. 

— Vadinasi, Venecijoje daugiau nepasirodys eilių apie pim- 
palus ir grybšnius, prelatus, ištvirkaujančius su kurtizanėmis. 
Daugiau nebus dulkinimosi iki mirties vargšo Adomo ir Ievos 
garbei, kurie mums užtraukė šią gėdos nuodėmę. 

Jis spokso į mane. 

- Bučinai, tavo atmintis geresnė nei mano. Nežinojau, kad 
tau taip patiko mano darbai, jog gali juos taip lengvai cituoti. 

— Na, taip sakant, ir mano darbas toks pat. 

- Tikrai taip ir yra. Kaip Žinai, aš labiausiai jį vertinu. Esu 
tikras, kada nors vėl jo imsiuosi. Tačiau dabar esu atsivertęs 
rašeiva, daugiau kreipiantis dėmesio į pilietinius ir dvasinius 
reikalus. 

- Žinoma. Taigi tu nieko nežinai apie valtį, prisigrūdusią 
girtų storžievių ir pasirodžiusią po mūsų langais prieš dvi 
naktis. 

Jis sekundę stabteli. 

- Mmm... Ar tavo ponia susilaukė gerbėjų? 

Nesakau nė žodžio. 

— Na, tiesa, išgyriau ją keletui vertinančių tikrą grožį, bet tik 
todėl, kad ilgiuosi jos. 

Tyliu. 

— Arjai viskas gerai? Noriu pasakyti, ar nebuvo jokių bėdų? 
Tikiuosi, tu ne dėl to čia atėjai. Bučinai, nelinkiu jai nieko blo- 
go. Tu vienintelis iš visų tai Žinai. 

Jo požiūris padeda man pasijusti geriau dėl to, ką turiu pa- 
sakyti. 

— Iš tiesų, - prabylu, - esu čia, nes turiu su tavimi aptarti 
verslo pasiūlymą. 

— Verslo? Na, - jis siekia butelio ir įpila man šiek tiek vyno. 
Vynas yra blyškios aukso spalvos, ir kambaryje esanti saulės 
šviesa atsispindi jo burbuliukuose, - klausau. 

— Kai kas pakliuvo man į rankas. Tai pakankamos vertės 
meno darbas - Džulijaus knyga „Pozos“. - Vėl stabteliu. - Su 
originaliomis graviūromis... 


— Originalas! Markantonijaus? 

— Taip. - Dabar aš mėgaujuosi. - Ir su „Begėdiškaisiais so- 
netais . 

— Tačiau kaip? Juk tai neįmanoma! Markantonijaus klišės 
buvo sunaikintos seniai, kai dar nebuvau plunksna prilietęs po- 
pieriaus. 

— Negaliu papasakoti tau, kaip, - tariu, - nes, sąžiningai kal- 
bant, ir pats to nežinau. Žinau tik tiek, kad juos turiu. 

— Kur tu juos gavai“ 

Pasiimu keletą uogų. Jos truputėlį per daug rūgščios mano 
burnoje, nes dar ankstyvas pavasaris ir saulė neturėjo laiko jų 
pasaldinti. 

— Sakykime, kad jie pakliuvo man per paskutines beproty- 
bės Romoje dienas, - kai dauguma bėgo iš miesto. 

— Askanijas, - sumurma jis. - Žinoma, tas šūdeliūkštis. 

— Jei tai paguodžia, jis paliko Romą be tokios knygos, kuri 
sukrautų jam turtus. 

Aretinas Žvilgteli į mane. 

— Kur ta knyga? Ar galiu ją pamatyti? 

— Na, neatsinešiau jos su savimi. Jos kūniškieji pojūčiai su- 
teptų šio nekalto miesto gatves. 

Jis kriukteli. 

— Suprantu. Bučinai, ko tu nori iš manęs? 

— Manau, galėtume kartu imtis leidybos verslo. Pasinaudo- 
jus tavo ryšiais, galėtume gauti puikių kopijų ir pardavinėti jas 
visame mieste. Taip susikrautume turto. 

— Taip, - vėl sumurma jis, - tau - turtus, o man šiuo metu - 
gėdą. 

— Ak! Tuomet gal man geriau būtų parduoti sonetus vienam 
kolekcininkui, kokiam nors įtakingam ir turinčiam gerą skonį 
žmogui? Dabar mums šiek tiek sunkoka su pinigais. Manau, 
būtų įmanoma gauti keletą pasiūlymų. 

— Oho, šantažas! - Jis trukteli iš taurės ir, rydamas vyną, ste- 
bi mane. - Turiu pasakyti, kad esu nusivylęs. Daug geriau gal- 
vojau apie tave. 

Nulenkiu galvą. 

— Viską, ką žinau, išmokau iš žmogaus, daug talentingesnio 
už mane. Sakykim, puikaus rašytojo, kuris užsidirbdavo pragy- 
venimui, skleisdamas apkalbas; arba kuriam sumokėdavo, kad 
taip nedarytų. 

Jis nusijuokia. 

— Prisiekiu Viešpaties krauju, Bučinai, tu man tikrai patinki. 
Atgabenk graviūras ir apsigyvenkite su ponia pas mane. Mes 
kartu valdysime Veneciją. 

Dabar mano eilė patylėti. 

Jis atsidūsta. 

— Deja, kad ir kaip ten būtų, negaliu jos paremti, nes netu- 
riu pinigų. Suprask, tai didžiausia tavo sumanymo bėda. Štai 
visa. - Jis mosteli ranka į stalą ir apveda aplinkui kambarį. - 
Tik draugų labdara. 

— Man nereikia pinigų, - sakau. 

— Ne? Tai ko tada tau reikia? 

Atsikvepiu. 

— Noriu, kad surastum jai globėją, turtingą Žmogų, užimantį 
aukštas pareigas. Tokį, kuris vertintų jos grožį, sąmojų ir su ja 
gerai elgtųsi. 

Jis atsilošia kėdėje. 

- Žinai, man atrodo, kad gerai, jog mes pykomės visus tuos 
metus. Kitaip mes vis tiek būtume tapę priešais ir būčiau ją 
praradęs. Vargšelė Fjameta! Ar iš tiesų buvo taip sunku? 

— Tu net neįsivaizduoji, - tariau. 

— Na, nebūčiau taip tuo įsitikinęs. Romoje, būnant alėjoje, 
vienu metu man pasirodė, kad žudiko, supjausčiusio mano 
rašančiąją ranką, žingsniuose girdžiu mirties raitelį. Stovėjau 
šalia ir stebėjau vyrą, turintį nuostabesnę sielą nei bet kuris iš 
mūsų, daužantį galvą į sieną tam, kad numalšintų amputuotos 
kojos, tempiančios jį į mirtį, agoniją. Jam iškeliavus į amžinybę, 
raudojau kaip vaikas, nes jis buvo vienas iš mano didžiausių 
draugų. - Jis papurto galvą. - Bučinai, nebenoriu kentėti. Man 
per daug patinka malonumai. Kartais galvoju, kad manyje yra 
tikrai kažkas moteriško, nes man taip patinka su jomis būti. Tai 

pražudys mane. Tačiau kol sustosiu, priversiu gyvenimą bėgti. 
Vadinasi, reikia, kad surasčiau jai gerą globėją. Ko dar? 

— Kad įrašytum jos vardą į kurtizanių registrą. Padarysiu 
įrašą, o tu surasi vieną iš savo kilmingų draugų, kuris jį užre- 
gistruotų. 

— Ne, - tvirtai taria jis, - to nedarysiu. 

Akimirką nežinau, ką daryti. Nusirangau nuo kėdės. 

— Tada nusinešiu knygą dar kur nors. 

— Ak! Palauk! Jei tvirtini, kad išmokai to iš meistro, taip ne- 
skubėk. Jeigu nori sudaryti sandorį, abi pusės turi kažką ati- 
duoti ir nusileisti. Sėskis! 

Atsisėdu. 

— Kokiu nors būdu padarysiu tą įrašą registre. - Jis priverčia 
mane laukti. - Tačiau žodžiai bus ne tavo, o mano. 

Spoksau į jį. 

- Iš kur man žinoti, kad jos neapgausi? 

— Nes, - taria jis, - nes... nes, Bučinai, net ir perdėdamas, 
sakau tiesą, ypač apie moteris. Tu net per daug gerai tai Žinai. 

Vėl atsistoju. 

— O iš kur man žinoti, kad tu laikysiesi sandorio? Ir kad jai 
įsikūrus ir tapus turtingai, gal vieną dieną sužinosiu, jog „Pozų“ 
kopijos sklinda po visą Veneciją su mano vardu? 

- Jei tu būsi ištikimas jai, aš būsiu ištikimas tau. Šitai tu taip 
pat puikiai Žinai. 


ŠEŠIOLIKTAS SKYRIUS 


Kitoje kanalo pusėje pro savo langą spokso sustingusi senoji 
šikšnosparnė. Diena vėsesnė, ir tie patys skersvėjai, kurie braš- 
kina mūsų langų rėmus, greitai tarškins ir jos langines. Bet ji 
nė nepajuda. Jos veidas apniukęs lyg perkūnija ir, jeigu ji suge- 
bėtų sustabdyti savo klaidžiojantį žvilgsnį ir pakankamai ilgai 
vėpsoti, manau, pajustume jos nepritarimą lyg smūgį kūju. Ta- 
čiau mes turime savo raganą, kuri mus gina. Puošdami jauną 
gražuolę esame labai užsiėmę, kad įtikėtume prarūgusiu jos 
amžiumi. 

Jau nuo ankstyvos popietės La Draga ir mano ponia būna 
kartu. Man neleidžiama įeiti, kol jos nebaigė darbo. Mano vai- 
dmuo - stebėtis tuo, ką pamatysiu. Kai tai įvyksta, mano kom- 
petencija jau nebereikalinga. Įsispyrusi į kurpes ji atrodo tokia 
aukšta, kad, norėdamas susidaryti visą vaizdą, turiu užlipti ant 
lovos. Ji vilki geriausia iš padėvėtų suknelių. Suknelė pasiūta iš 
natūralaus ryškiai raudono šilko. Jos rankovės blyškios kremi- 
nės spalvos, stipriai surauktos ties riešais, o alkūnėse išsprogu- 
sios raudonos medžiagos debesimis. Korsažas puoštas auksu, 
kad atkreiptų dėmesį į staigiai einančią žemyn gilią iškirptę, 
po krūtimis suveržtas brangakmeniais puoštu kaspinu, nuo 
kurio vilnija ir plaikstosi sijonai. Suknelė iš tokios prabangios 
medžiagos ir jos tiek daug, kad reikia tikėtis, jog tarp Aretino 
svečių nebus paties dožo. Yra žinoma, kad jis parsiųsdavo mo- 
teris namo iš susitikimų, jei jų rūbas būdavo toks ilgas, jog net 
nereikėdavo matavimo juostelės, norint nustatyti, kad tokios 
suknelės yra draudžiamos įstatymo. 

Tačiau niekas neparsiųs mano ponios namo, nes suknelė — 
tik įvyniojimas. Kalbant apie tą įvyniotąją moterį, na, po daugy- 
bės metų tarnaujant jai mano komplimentai nusivalkiojo nuo 
per dažno sakymo. Visgi siūlau paklausyti keletą žodžių apie 
jos plaukus, kurių dalis - ne nuosavi. Taigi tos sruogos vertos 
kritikos. Kita dalis plaukų krinta puriomis meilikaujančiomis 
ir erzinančiomis garbanėlėmis jai aplink kaktą, keletas smul- 
kių žiedelių plazda jai apie skruostus, o likę plaukai leidžiasi 
žemyn lėtomis, vilnijančiomis bangomis iš po kasos, supintos 
iš jos garbanų, puoštos juostele, juosiančia pakaušį. Užmerkiu 
akis, kad atmintyje įstrigtų jos provaizdis. Kambaryje dvelkia 
muskusinėmis rožėmis ir ateinančia vasara. 

— Na? - Jai paklausus, atmerkiu akis. - Pasakyk galų gale ką 
nors. Mes visą dieną darbavomės. Gal nors keletą Petrarkos 
eilučių? Ar to kito vyro, kurį tu taip mėgsti cituoti? Koks jo 
vardas? Kažką apie tai, kaip mano ponia užtemdo saulės šviesą 
ir džiaugsmą? 

Ji taip savimi pasitiki, kad neketinu jos pamaloninti pir- 
ma nepasišaipęs. Žvelgiu kaip įmanydamas kuo abejingesniu 
žvilgsniu. 

— Tu nuostabiai kvepi, - kategoriškai teigiu. - Jei suknelė ir 
plaukai nesukels reikiamo įspūdžio, mes visada galėsime pa- 
prašyti vyrų užmerkti akis. 

— Bučinai! - Ji sviedžia į mane nereikalingas šukas, o aš, kaip 
tik žvilgtelėjęs į La Dragos pusę, spėju pastebėti kažką panašaus 
į šypsnį, nušvintantį jos pamėkliškame veide, kai ji, ruošdamasi 
išeiti, susirinkinėja puodelius ir taisosi šalį. Stebiu susikaupusį 
La Dragos veidą, kai ji žengia prie durų, regėdama kiekvieną 
žingsnį savo mintyse. 


Nuo brangakmenio vagystės La Draga ir aš nesame aptarę pi- 
niginių klausimų. Nors ji pasiūlė mano poniai pagalbą, mes vis 
dar esame jai skolingi - ne tik už plaukus, bet ir už įvairiausius 
naujus tepalus, kuriuos ji perdavė mano šeimininkei per kele- 

tą šių dienų. Be abejo, tai dalykėliai, priklausantys slaptosioms 
moters kūno vietoms ir, kaip įtariu, keletas gudrybių, didinančių 
vyro apetitą meilei. Tačiau mano ponia žino, kad joms nepri- 
tariu, todėl man nieko apie jas nepasakos. Nors Fjameta sako, 
kad La Draga sutiko palaukti užmokesčio, kol mums ims labiau 
sektis, norėčiau atsiskaityti su ja dabar. Nemėgstu likti kam nors 
skolingas. Nuo tada, kai mano ponia užkariavo kažkieno dėme- 
sį, kai pasirodė valtis, pilna triukšmaujančių jaunų karštakošių, 
kurie ėmė plakti liežuviais, o La Draga nuolat lankytis mūsų na- 
muose, tai nė kiek nepagerino mūsų reputacijos tarp kaimynų. 

Dabar, kai dauguma mūsų kaimynų pamatę mane ateinant 
pereina į kitą aikštės, campo, pusę, mano senis prie šulinio vis 
dar kalbasi su manimi, tik užpildamas mane „gerais patarimais. 
Jo požiūris į La Dragą pakankamai aiškus. Ji, pasak senio, yra 
įsčių ragana. Tardamas šiuos žodžius jis persižegnoja, nes tai, 
kas susiję su vaisingomis, kruvinomis moterų kūno dalimis ke- 
lia vyrams įtarumą ir siaubą. Senis pasakoja, kad ji gimė vienoje 
iš salų. Tačiau dar jaunystėje atvyko į miestą, nors, atrodo, jos 
tėvai greitai po to mirė. Jis pasakoja istoriją kaip ji, dar būdama 
maža ir šiek tiek matydama, dingo iš namų ir buvo rasta aikš- 
telėje, piazzetta, netoli Teisingumo stulpų. Jos rankos buvo pil- 
nos žemių, sugraibstytų iš atvėsusio laužo, ant kurio prieš dieną 
buvo sudegintas ištvirkėlis. Grįžusi namo ji iš tų žemių, įvairių 
vaistažolių ir augalų pagamino tepalą ir dar tą pačią dieną išgy- 
dė vieną vietinę moteriškę nuo baisiausių priepuolių. Tai tarsi 
legenda, daug kartų keliavusi iš lūpų į lūpas, todėl gali būti ir 
tiesa, ir ne. Bet ji veikia taip stipriai, kad kartą išgirdus, nega- 
lima jos paneigti. Po to, kaip pasakoja senis, bet kuri moteris, 
susirgusi jos rajone, nesukdavo galvos dėl gydytojo ir iš karto 
kreipdavosi į ją. Be abejo, dauguma tai darė ir iš baimės, kad tų, 
kurių La Draga negydė, ji gali imti ir užpilti prakeiksmais. Pasak 
jo, kuo daugiau žmonių ji išgydydavo, tuo luošesnė darėsi. Kuo 
labiau silpo jos akys, tuo aiškesnis darėsi jos antrasis regėjimas. 

Nors nesu toks jautrus siaubui, supančiam raganas (bet kas, 
kentėjęs siaubingą skausmą, priims visą įmanomą pagalbą), 

niekada nepažinau žiniuonės, kuri neapsimestų išmintingesne 
nei esanti. Mačiau ypač daug kurtizanių, ėmusių trokšti meilės 
apžavų, kad supančiotų vyrus ir taip sau padėtų darbe, o tai nė 
kiek nepadeda, kadangi tiek jos, tiek vyrai tampa priklausomi 
nuo to. Būtų nemandagu manyti, kad La Dragos dosnumą ska- 
tina tik verslas. Bet iš tiesų be jos pagalbos mes galime gyventi, 
ypač jei tai siejama su manimi. 

La Draga nulipa laiptais Žemyn, išeina pro duris ir ramiai 
žingsniuoja gatve. Pasiveju ją. Lenktynėse per miestą nesivar- 
Žyčiau su ja, nes praradusi regėjimą ji puikiai išmoko matyti 
pasinaudodama ausimis. Taigi prieš atsisukdama ji jau seniai 
žino, kad tai šlepsi mano plokščios pėdos, sekdamos ją. La Dra- 
gos veide pajuntu atsargumą. 

— Bučinai? 

— Taip. 

Ji truputį atsipalaiduoja. 

— Ar aš ką nors pamiršau? 

— Aš... Jūs išėjote, nepasiėmusi atlyginimo. 

Ji truputį gūžteli, tačiau jos akys įsmeigtos į žemę. 

— Jums anksčiau sakiau, kad galiu palaukti. - Ji vėl nusisuka. 
Anksčiau buvau ją užsipuolęs, todėl La Dragai nesmagu kalbėti 
su manimi kaip ir man sujja. 

— Ne, - tariu garsiau. - Norėčiau dabar su jumis atsiskaity- 
ti. Jūs buvote labai maloni. Mano ponia jau pasveiko ir mums 
kurį laiką nebereikės jūsų pagalbos. 

Ji pakreipia galvą į vieną šoną tarsi paukštė, klausydamasi 
patinėlio čiulbėjimo. 

— Manau, mes abi dar nebaigėme, - tarsteli ji. Jos balsas nu- 
skamba tarsi vėjo šnaresys, o veide pasirodo kvaila šypsenėlė. 

— Kaip? Jūs dar nebaigėte? Mano ponia jau išgydyta, - pa- 
kartoju susierzinęs. - Be to, mums nebereikia meilės apžavų 
šiuose namuose. | 

- Suprantu. - Šypsnis dingsta ir jos burna truputį persikrei- 
pia. Dabar, būdamas arti La Dragos, stebiuosi, koks judrus jos 
veidas. Tačiau ji nežino, kaip tai veikia kitus žmones. Savo atvi- 

riausio išsiviepimo galią supratau, regėdamas jo poveikį atsi- 
spindint kitų žmonių veiduose. 

— Sakyk man, Bučinai, ką tu ten nešioji ant kaklo? - Jos 
ranka tiesiasi link manęs. Bet ji tamsoje negali nuspręsti, koks 
yra mano ūgis, todėl blaškosi virš mano galvos tarsi pagautas 
paukštelis narve. 

— Iš kur žinai, kad aš kažką nešioju? - atkertu ir, suįžūlėjęs 
nuo jos apsirikimo, prisiartinu tiek, kad mes beveik liečiamės, 
ir aš žvelgiu tiesiai jai į akis, stačiai į nelemtą jos aklumo rūką. 
Ji turi jausti mane, kvėpuojantį jai į veidą, nes įsitempia, bet vis 
tiek laikosi savo nuomonės. 

— Žinau, nes kažkada tu prisiekei tuo daiktu. 

Prisimenu, kad taip padariau, ir pykstu ant savęs, jog to ne- 
supratau. 

— Tai dantis. 

— Dantis* 

— Taip. Vieno iš mano tėvo šunų. Jis atidavė jį man, kai tas 
šuo pastipo. 

— O kodėl tėvas tau jį davė? Kaip prisiminimą, papuošalą ar 
kaip talismaną nuo nelaimės? 

— Aš... taip... O kodėl gi ne? 

— Iš tiesų, kodėl gi ne? 

Ji dabar šypsosi ta pačia mieguista šypsena, kuria paveikė ir 
Aretiną. Tas šypsnys užlieja visą jos veidą, nuo kurio nušvinta ir 
oda. Taip, kaip ji nežino, kada jos veido išraiška tampa atgrasi, 
lygiai taip pat nesuvokia, kada tas veidas švyti. Nors visą gyve- 
nimą esu prieš ją atstatęs kumščius, kartais jaučiu jai savotišką 
švelnumą, kuris grasina man pakenkti. 

— Taip, ponios Bjančini kūnas išgydytas. Tačiau ji senokai 
nebuvo išėjusi į viešumą, todėl jaudinasi. Tu užsiėmęs lakstai 
po visą miestą ir nepastebi to, kas tau prieš akis. Jai duodu tai, 
kas pašalina baimę - tik tiek. Jeigu ji patikės vaistais, jie pa- 
veiks - taip kaip ir tavo šuns dantis. Ar supratai? Štai kokie 
mano „meilės apžavai '. Už tai nieko neimu. Taigi pasidėk savo 


piniginę. 

Neturiu ką pasakyti. Žinau, ji teisi, o aš - ne. Nors elgiausi 
kvailai, nesu toks žioplas, kad nepripažinčiau to dabar. 

Kitoje gatvės pusėje link mūsų eina kažkoks berniukas. At- 
pažįstu jį. Tai vienas iš kepėjo pagalbininkų, padedančių anks- 
tyvą rytą pardavinėti duoną aikštėje. Priartėjęs prie mūsų jis 
apstulbęs sustoja, nes, matyt, mūsų porelė turbūt pats keisčiau- 
sias dalykas, kokį tik teko jam kada nors išvysti. Norėdamas juo 
atsikratyti, kuo plačiausiai išsišiepiu. Jis atšoksta, tarsi būčiau jį 
apspjovęs. Per keletą minučių bendruomenėje pasklis kalbos 
apie tai, kaip ragana ir nykštukas kartu koketavo dienos švieso- 
je. Kalbose tikriausiai pasirodys ir lytinio gyvenimo smulkme- 
nėlių, nes neturinti ką veikti vaizduotė labai lengvai sukuria 
dulkinimosi nuodėmes, ypač kai tai susiję su išsigimimu. Visi 
žinos, kad mes abu dirbame kekšei, kurios kvapas vidurnaktį 
prie įėjimo privilioja valtis, pilnas jaunų, geidulingų vyrų. 

La Draga laukia, aš tyliu. Pagaliau ji taria: 

— Pasakyk man, Bučinai, kodėl tu nemėgsti manęs? 

— Ką 

— Mes abu esame jos tarnai ir rūpinamės ja, o ji - mumis. 
Tačiau mes visą laiką kovojame vienas su kitu. 

— Aš negaliu pasakyti, kad... nemėgstu tavęs. Turėjau 
omenyje... 

— Galbūt tu manai, kad aš kažkaip apgavau ją, o jos plaukai 
būtų ataugę ir be mano pagalbos. Gal manai, kad aš ragana, nes 
žmonės apkalba ne tik mane, bet ir tave? Argi ne tiesa? Tikriau- 
siai tau nepatinka žiūrėti į mane? Nejaugi aš daug šlykštesnė 
už tave“ 

Žinoma, nežinau, ką atsakyti. Aš, viskam randantis tinka- 
mą atsakymą, dabar nesugebu atsakyti! Man darosi bloga kaip 
vaikui, pagautam meluojant. Jos veidas sustingęs. Ir kurį laiką 
man neaišku, ką ji darys. Dabar, kai jos rankos išskleistos, ji ne- 
apsirinka ir paliečia mano didelę, atsikišusią kaktą. Sustingstu. 
Jos rankų vėsuma pribloškia mane. Ji lėtai veda pirštais man 
per veidą, paliečia akiduobes, nosį, burną, smakrą, taip skaity- 
dama mane savo lytėjimu. Jaučiu, kaip imu virpėti ne dėl to, 

kad ji nieko nesako, bet todėl, jog pabaigusi paprasčiausiai nu- 
leidžia rankas, po keleto sekundžių apsisuka ir nueina. 

Stebiu, kaip ji pereina mažąjį tiltelį ir dingsta kitoje alėjo- 
je. Įsidėmiu viską: šlubavimą, akmenis po jos kojomis, gilų jai 
dovanoto austo šalio mėlį. Viską regiu kaip aiškiausią dienos 
šviesą. Tik vieno nesuvokiu, ką jaučiu viduje, nors žinau, kodėl 
jos nemėgstu. Ji kažkaip priverčia mane jaustis dar mažesniu, 


nei esu. 


— O Bučinai, ji atvyko! Ji čia, greičiau!.. 

Kai nusikapstau iki kambario, mano ponia jau atsikėlusi ir 
susijaudinusi siaučiasi apsiaustu. 

— Gondola jau čia. Ji laukia lauke. 

"Pažvelgiu pro langą žemyn. Dabar, kai mums gerai pažadėta, 
jaučiamės lengviau, išleidę pinigus vienos nakties transportui. 
Tai įspūdinga valtis. Ji nėra tokia prabangi, kokią galbūt nusi- 
samdytume tam, kad uždirbtume pragyvenimui, tačiau tikrai 
grakšti. Nublizgintas sidabrinis valties vairas tviska blėstančio- 
je šviesoje, o juodaodis valtininkas, apsirengęs kaip dvariškis 
raudono ir auksinio velveto rūbais, stovi laivagalyje tiesus it 
mietą prarijęs. Tik vienintelis irklas ilsisi įvorėje. Jau seniai šis 
namas nėra regėjęs tokio puikavimosi, o kitame kanalo krante 
mūsų Žvairaakė šnipė taip išlindo pro langą, kad bet kurią mi- 
nutę ji gali paskęsti savo smalsume. Šį kartą ji ne viena. Toliau 
pro kiekvieno namo langus kyščioja veidai. Ir tada, kai mes nu- 
lipame laiptais ir atveriame vartus į kanalo įėjimą, artimiausias 
tiltelis jau būna tapęs žiūrovų tribūna, kur vėpso kepėjo ber- 
niokas ir dar penketas ar šešetas žioplių. Prisimenu savo senąjį 
žmogų, kuris giriasi viską žinąs. Tikriausiai, jei būčiau norėjęs, 
gal ir būčiau jį iš anksto įspėjęs, kad jis taip pat galėtų ateiti ir 
pasižiūrėti, kaip mes išvykstame. 

Susikaupiu, kad atlaikyčiau patyčias. Jaunasis saracėnas, pa- 
ėmęs mano ponią už rankos, padeda jai įlipti į gondolą. Už til- 
to leidžiasi saulė, ir nuo jos rausvos šviesos tarsi užsiliepsnoja 

mano ponios raudoni sijonai, besiplaikstantys apie jos kojas. Ji 
pažvelgia į viršų, vienu žvilgsniu aprėpdama visą publiką, po to 
įlipa į kabiną ir įsitaiso ant pagalvėlių. Aš nutupiu ant medinio 
suolo, o valtininkas įstumia irklą į vandenį ir sukasi iš prieplau- 
kos į pagrindinį kanalą. 

- Vandens kekšė! 

— Raganiška boba! 

- Parodyk, ką parduodi! 

Jų balsai dar visai berniokiški, lūžinėjantys ir trūkčiojantys, 
o įžeidimai trykšta geismu. Valtis, slysdama po senės langu, nu- 
sisuka nuo jų, o ji išsilenkia pro langą ir atsikrenkštusi lyg iš 
laidynės paleidžia spjūvį, kuris ištykšta ant medžio visai netoli 
manęs. Pažvelgiu į viršų. Tikrai norėčiau kyštelėti nosį į jos be- 
dantį veidą. Tik vienas aiškus, švarus yris ir... mes jau slystame 
tolyn, skrosdami vandenį kaip siuvėjo žirklės šilką ir viską pa- 
likdami už nugaros. 


Tas saracėnas pažįsta vandenis taip gerai, kaip aš - Žemę. Jis 
stovi kairę koją beveik įrėmęs į valties kraštą, o jo kūnas juda 
kaip kokio šokėjo, sukiojant valtį į vieną ar kitą kampą. Mes 
slystame it ilgas atodūsis po Žžemaarkių tiltų tuneliu. Dienos 
šviesa greitai blėsta. Gondola nugrimzdusi giliai į vandenį, tai- 
gi iš pradžių pajuntu baimę. Tačiau pernelyg įtemptai mąstau, 
kad bijočiau. Ši kelionė - visiška priešingybė tai, kurią mes atli- 
kome prieš daugelį mėnesių - plaukėme mažų kanalų labirintu 
link platesnių vandenų. Atrodo, viskas vyko taip seniai: vasaros 
tamsa ir klampus karštis, moteris, dvelkianti muskusu, ranka, 
užtraukianti valties užuolaidėles, kai vyras ėmė siekti jos. Mano 
ponia dabar sėdi tos moters vietoje, išsitiesusi ir rami, iškėlusi 
galvą, ištempusi ilgą kaklą, rankas sudėjusi ant plazdančių si- 
jonų. Ji taip puikiai jaučia savo grožį, tarsi žvelgtų į veidrodį. 
Noriu paklausti, kaip ji jaučiasi, ir pasakyti jai, kad jos grožiui 
nereikia meilės kerų. Tačiau tuoj prisimenu La Dragos žodžius 
apie tai, kad pasitikėjimas savimi slypi ne tik tikėjime, bet ir 

vaistuose. Taigi lieku užsičiaupęs. Kad ir kaip ten būtų, dabar 
mes keičiamės: ilgai nelaimėje buvę partneriai, vėl tampame 
profesionalais, ir tarp kurtizanės ir jos egzotiško žaislo turi būti 
nedidelis atstumas. 

Įplaukiame į Didįjį kanalą ten, kur jis pradeda savo ilgą, 
tingią kilpą Rialto link. Mums prieš akis atsiveria vaizdingas 
reginys. Turgaviečių chaosas baigėsi ir eismas dabar ne toks 
sudėtingas. Mažos puoštos gondolos su kabinomis, vienos atvi- 
ros, kitos - uždaros, plukdo žmones į šimtus įvairiausių vakaro 
pasimatymų. Mums iš kairės įsivyniojusios į šydus ir šalius sėdi 
dvi jaunos moterys tarsi brangūs ryšuliai. Jos tuojau pat iškiša 
galvas iš kabinos, norėdamos apžiūrėti atvirai rodomą mano 
ponios odą ir plaukus. Mes praplaukiame pro gondolą, pilną 
pasipūtusių Varnų, pasipuošusių visomis regalijomis. Visų jų 
akys nukrypsta į mano ponią. Už mūsų dangus tampa perno- 
kusio abrikoso spalvos. Užsiropštusios ant medinių terasų jau- 
nos moteriškės lyg lovos su baldakimu ant stogų traukia žemyn 
kilimus ir uždangas, vėdintas per dieną, renka plazdančius lyg 
vėliavos skalbinius, o aplink jas kyla daugybė miesto kaminų. 
Jie atrodo lyg didžiulės keraminės vyno taurės, išdėstytos ant 
dangaus horizonto stalo ir paruoštos dievų vakarienei. Pui- 
kiuose rūmuose bet kurioje kanalo pusėje dabar apšviečiami 
piano nobile kambariai. Žvelgdami per atviras lodžijas, galite 
pastebėti tarnus, judančius su degtuvais prie sienose įtaisytų 
žvakių ar apvalių sietynų, kuriuos uždegus jie lėtai suktuvu už- 
traukia į viršų. Kai skurdome, turėjome priprasti prie spragsin- 
čio lajaus smarvės. Negalėjau sulaukti, kol vėl išvysiu pasaulį 
per žvakės iš bičių vaško liepsną. Bet kuri vertinga kurtizanė 
pasakytų, kad jos šviesa net raupuotą veidą paverčia gulbės 
baltumo oda. Todėl, drįstu pasakyti, daugybė užkariavimų pla- 
nuojama ir vykdoma naktį. 

Aretino namai jau apšviesti, ir jardu žemiau prišvartuotos 
keturios turtingai išpuoštos gondolos. Valtininkas meistriškai 
įvairuoja į prieplauką. Mes kartu pakeliame mano ponios si- 
jonus, kad ji neišsiteptų jų į šlapius akmenis ir įėjimo purvą. 

Valtininkas garsiai sušunka, taip pranešdamas namams apie 
mūsų atvykimą. 

Lipdami laiptais girdime iš viršaus sklindančius balsus ir 
juoką. Aretinas laukia viršutinėje laiptinės aikštelėje. Mano po- 
nia kyla kaip didingas laivas, išskleidęs bures. Jis ištiesia ranką, 
sveikindamas ją, o aš, sugriebęs pilnomis saujomis, nešu paskui 
ją šilkinį šleifą. Nors jis turi pakankamai priežasčių piktintis 
mumis, aišku, kad Aretinui malonu matyti mano ponią. Jam vi- 
suomet patikdavo gražūs dalykai, ir jis niekada nebijojo patirti 
nuotykių. Tai buvo viena iš savybių, patraukusių juos vienas 
prie kito. 

— Mano brangioji Fjameta! - garsiai taria jis, modamas ran- 
ka kaip dvariškis, kuriuo niekuomet nebus. - Tavo figūra pui- 
kesnė už Kartaginos karalienės, o grožis sugėdina net Venecijos 
saulėlydį. Mano namams garbė tave pasveikinti. 

— Priešingai, pone, tai man garbė būti čia, - lygiai tokiu pat 
tonu paskelbia ji ir pritupia, kad būtų sulig Aretinu. Jis niekada 
nebuvo aukšto ūgio, o ji, apsiavusi kurpėmis, styro kaip bokš- 
tas virš daugumos vyrų. - Pjetrai, jūsų įžeidimai visada būda- 
vo originalesni už komplimentus. - Dabar jos balsas žemas ir 
saldus. 

— Todėl, kad tu už juos nemoki. Geriausius pasilieku parda- 
vimui. Taigi tavo nykštukas sudarė kietą sandorį, ir, atrodo, mes 
abu imsimės verslo. Nors man buvo pasakyta apie tavo dvasios 
kilnumą, tikiu, kad tu sutinki pasidalyti su manimi trupučiu 
pajamų. Šį vakarą pas mane vieši trys vyrai, kurie įvairiais bū- 
dais turi sukaupę pakankamai pinigų tam, kad išklotų plunks- 
nomis mūsų abiejų lizdelius. Manau, tau nebus sudėtinga, jei 
mes abu jų imsimės, tiesa? 

— Nė trupučio, - taria ji. Jos žvilgsnis aštrus ir pasirengęs eiti 
prie reikalo. - Papasakok man apie juos. 

- Pirmasis - Marijus Trevisas, vienas iš saldžiausiai kvepian- 
čių Venecijos pirklių, nes kraunasi pinigus, prekiaudamas mui- 
lu. Jis leidžia laiką tikrindamas sandėlius ir rašydamas klaikias 
eiles, kurioms visą laiką ieško mūzos. Jo Žmona, pagimdžiusi 

tuziną vaikų, taip sustorėjo, jog tada, kai paskutinį kartą norėjo 
išeiti iš namų, ją reikėjo keltuvu nuleisti į valtį. 

— Kam jis priklauso - kilmingiesiems ar miestiečiams? 

— Miestiečiams. Jei pinigai teiktų kilmingumą, jis jau seniai 
už kyšius būtų įsigijęs vietą vienoje iš valstybės tarybų, nes 
turi kur kas daugiau grynųjų nei tie, kurių pavardės kilmin- 
gos. Daug kas pasikeitė nuo to laiko, kai tu išvykai. Kai kurios 
didžiūnų šeimos taip aptingo, kad daugiau nebeplaukia į jūrą, 
o jų kraujas - tirštesnis už jų iždus. Vadinasi, jei tau labiau 
rūpi turtas, o ne geros manieros, Trevisas - puikus grobis. Jis 
turtingas kaip Krezas ir nutuokia apie grožį. Bet jeigu kalbė- 
tume apie poeziją, tai šis vyras - kurčias kaip stulpas. Kurį 
laiką jis globojo kurtizanę Bjanką Gravelą, tačiau ji buvo kvai- 
la, o ne meili. Gobšumas padarė ją šiurkščią. Taigi dabar jam 
reikia švelnesnio elgesio. Iš tiesų jis - nuobodus vyrukas, ir 
abejoju, ar jis sukels tau kokių rūpesčių, nors tu gali užsigeisti 
jaudulio. 

Fjameta nusišypso. 

- Šiuo metu pakankamai jaudinausi, todėl mielai renkuo- 
si nuobodulį. Iš tavo pasakojimo jis atrodo nuostabus. Galbūt 
man iš karto vežtis jį namo? 

— O ne! Aš organizuoju vakarėlį, ir tu turėsi užsidirbti pra- 
gyvenimui. Taigi kitas - Gi de Ramelė, Prancūzijos dvaro pa- 
siuntinys. Čia Prancūzijos žvaigždė blėsta, todėl jis atvyko tam, 
kad susirastų draugų ir įgytų įtakos. Jis mano esąs mokslinin- 
kas ir mąstytojas, o iš tiesų - klounas ir, matyt, užsikrėtęs sifiliu. 
Vardan mūsų draugystės siūlau tau šią pikantišką naujieną, nes 
jis labai trokš patekti į tavo lovą. Jo karalius yra skolingas man 
už eiles, šlovinančias jį. Kuo daugiau malonumų šis žioplys sies 
su manimi, tuo, panašu, jis primins Jo Didenybei apie tą skolą. 
Bet tu neturi veikti kaip mano skolų išieškotoja. 

- O tu - kaip mano sąvadautojas, - taria ji. Jie abu dabar 
bendrauja kaip lygus su lygiu, besidžiaugdami žaidimu. - Jei 
tavo sąmojus kada nors nuvils tave, manau, Bučinas priims pas 
save pameistriu. O trečiasis? 

— Na, trečiasis - keistas paukštelis. Jis kitatikis, tačiau turin- 
tis rafinuotą skonį ir labiau linkęs stebėti, nei pats dalyvauti. 
Čia jis - pagrindinis sultono pirklys. Jo darbas - pirkti tuos 
prabangos dalykus, kurie, jo manymu, patiktų šeimininkui, ir 
siųsti juos laivais į Suleimano dvarą. Paaiškinau jam, kad tu 
nesi skirta išvežti. 

— Tai kokia tau nauda iš jo? O galjau parduodi savo plunks- 
ną abiem pusėms, norėdamas apsidrausti? 

— Jei tik galėčiau. Galbūt jie ir stabmeldžiai, tačiau sakau tau, 
kad yra kur kas geresni kariai, nei šiomis dienomis paruošiami 
daugumoje krikščioniškų šalių. Pagal paskutines Rialto naujie- 
nas, sultono armija jau pasiaukelėje į Vengriją. Jis dar ketina 
užgrobti ir Vieną. Ne, neieškau jo globos, nors dėl jo tikrai turiu 
kitų planų. Na, jei tu pasiruošusi... 

— Manau, tu kažką praleidai. 

— Kaip“ 

— Prieplaukoje suskaičiavau keturias valtis. 

— Na, žinoma. Ketvirtasis ne tau. Jis - mano asmeninis sve- 
čias: nuostabiai talentingas žmogus, nuoširdžiai ištikimas žmo- 
nai, nors jo teptukas nekantrauja pagražinti perlų žvilgesį ant 
kiekvienos ką tik sutiktos moters odos. Jis atvyko čia susilažinęs 
su draugu, kad Romos kurtizanė kur kas gražesnė ir žavesnė už 
bet kurią iš Venecijos. 

— Ką ketini gauti iš jo? 

— Savo portretą su naująja barzda ir pilvuku. 

— Ojei praloši? 

— Na, aš jam nieko nepasiūliau mainais. 

Ji nusišypsojo. Truputį patylėjusi tarė: 

— Aš tau dėkinga, Pjetrai. 

— Mmm... Norėčiau manyti, kad padariau tai be prievartos. 
Žinau, žinau... Kartą jo įžeista Fjameta Bjančini nieko neprašo 
iš Aretino. Bet galėtum prisiminti, kad ir jis neišvengė žaizdų. 

Aretinas pasilenkia ir pabučiuoja jai ranką. Ten, kur sto- 
viu ant laiptų, už jų - tamsu. Mažiukai dažnai išgirsta tokių 
paslapčių, kurios ne jų ausims. Man atrodo, kad ir kokia būtų 

praeitis, tie abu sukirpti iš tos pačios medžiagos, labiau tinkan- 
tys verslui nei jausmams. Jiems geriau seksis draugauti, o ne 
būti meilužiais. 

— Na, ką gi? Pradėkime, Fjameta, - taria jis išsitiesdamas, ir 
aš jaučiu šypseną jo balse. - Tavo nepriklausomybė visuomet 
buvo tokia pat erzinanti, kaip ir įdomi. Jei šiąnakt teisingai 
veiksi, greitai sugebėsi įsikurti. O dabar mes abu skolingi tavo 
nykštuko klastai. Na, Bučinai, išlisk iš po sijonų! Tau netinka 
uostyti moters užpakalį, net jei ir būtum tinkamo ūgio. O Die- 
ve, tu persirengei šiam vakarui! Mes tikrai pagerbti. Tikiuosi, 
tavo sąmojis toks sklandus lyg aksomo švelnumas. Kokie pla- 
nai šiam vakarui? Trintis virtuvėje su meiliąja Anfrozina ar čia 
mums vaidinti išsilavinusį beždžionių dresuotuoją? 

Žinoma, atiduočiau viską už tai, kad likčiau čia. Fjameta pa- 
sinaudotų mano buvimu: jie stebėtųsi tuo kontrastu tarp jos 
grožio ir mano šlykštumo. Tačiau jos žvilgsnis greitai liepia 
man pasišalinti. La Draga buvo teisi. Ji labiau jaudinasi, nei aš 
maniau. Primerkiu vieną akį ir, pasisukdamas į Aretiną, rimtai 
jai mirkteliu. 

— Atsiduosiu virtuvės paslaugoms. 

— Gal taip ir geriau. Mes nenorime, kad turkas įsivyniotų 
tave į savo drabužius ir pavogtų. Girdėjau, sultono rūmuose 
labai mėgstami luošiai. Nors ir esi niekšelis, bet nenorėčiau ta- 
vęs prarasti. 

Atsiveria durys, ir mano ponia įžengia į vidų. 


SEPITYNIOLIKTAS 
SKYRIUS 


Neseniai mąsčiau apie išpažintį. (Tie pažintiniai vakarai yra 
kur kas nuobodesni ir oficialesni, nei galima įsivaizduoti. Gerai 
žinau, kad dauguma nusivilia įvykiais, kurių niekaip negali pa- 
veikti. Nors mano ponia ir nervinosi, ji turėjo ilgalaikę patirtį. 
Ir, jeigu jai prireiks pagalbos, ji kreipsis pati. Šiuo metu nors 
turiu laiko padykinėti.) Kai sakau, kad mąsčiau apie išpažintį, 
neturiu omenyje savo sielos. Žodžiu, lengvai pakeliu nuodėmių 
naštą. O jų daugiau nei keletas, tačiau mažiau nei daug. Ne, tai 
kur kas giliau. Tiek metų išdirbus sanguliavimo versle, man no- 
risi Žinoti, kas vyksta, kai visi tie įžymūs ir puikūs pirkliai, kil- 
mingieji, mokslininkai ir įprasti žmonų vyrai, pereinantys per 
mūsų rankas, atsiduria prie klausyklos, trokšdami atleidimo dėl 
nuolatinio piktųjų dvasių šėlsmo jų strėnose. Na ir darbelis iš- 
klausyti jų istorijas, visas tas smulkmenas, kiekvienos netyros 
minties prigimtį, kiekvieno nešvaraus veiksmo choreografiją! 
Toks besiklausantis iš tiesų turi būti šventas žmogus, sugeban- 
tis nukreipti savo mintis vien į nusidėjėlį ir neleidžiantis joms 
kartais nuklysti į pačią nuodėmę. Žinoma, Aretino pasaulyje 
nėra tokio dalyko kaip sąžiningas kunigas. Atvirkščiai, jie visi 
atidaro klausyklas, siūlydami asmeninį atleidimą nuodėmingo- 
sioms užpultų jaunų moterų vietelėms; ar pagalbą, nuraminant 
paklydusių vyrukų liepsnojančias aistras. Aretinas jau seniai 
pagarsėjęs kryžiaus žygiu prieš dvasininkiją. Yra žinoma, kad 

jis sugebėdavo nuspėti erekciją, slypinčią kietose vienuoliškų 
abitų klostėse. 

Na, o aš esu įsitikinęs, kad tarp dvasininkų turi būti gerų 
žmonių, kurie stengiasi išlaikyti mus Viešpaties akivaizdoje. 
Tačiau netgi jiems sanguliavimo nuodėmių suskirstymas yra 
labai gausus ir ne be teologinės maišaties. Romoje, prieš mums 
išvykstant, jauniems kunigams, klausantiems išpažinčių, buvo 
duotos instrukcijos raštu apie tai, koks yra teisingas lytinis el- 
gesys vedybiniame gyvenime. Tikrai tai žinau, nes, tuo pačiu 
metu, kai Askanijas tikrino kiekvieną brūkštelėjimą rašalu apie 
Džulijaus Romano poreles, spaustuvės skubiai leido instrukci- 
jas išpažintims. Iš tiesų užteko atidžiai perskaityti keletą tokių 
lapų, sulaikytų dėl spausdinimo klaidų tam, kad pirmą kartą 
suprastume pribloškiančią gausybę nuodėmių, kuriomis sma- 
gindavosi vyrai ir moterys savo vedybiniame guolyje. 

Kai kurios nuodėmės gana aiškios. Nė viena porelė, kad ir 
kaip trokštanti naujovių ar bijanti dar vieno nėštumo, nega- 
li naudotis kita anga nei tąja, kuri reikalinga gyvybės pradė- 
jimui. Nors apkaltintas iškrypimu vyras bus kur kas greičiau 
nei moteris pasiųstas ant laužo, pasak Bažnyčios, tai labai sunki 
nuodėmė abiem. Tačiau, kiek žinau, yra grupelė mokslininkų ir 
medicinos daktarų, kurie dabar teigia, kad vedybiniame gyve- 
nime turi būti vietos malonumui, nes tai padeda pradėti svei- 
kus vaikus (mano ponios kardinolas priklausė grupei kylančių 
mąstytojų, kurie troško, reformuodami motiną bažnyčią, nu- 
galėti ereziją), bet malonumas turi būti suteiktas teisėtu būdu. 
Žmona atsigula, o vyras gulasi ant jos. Neturi būti jokio ne- 
saikingumo lytiniame akte, jokio stovėjimo, sėdėjimo, gulėjimo 
ant vieno šono ar, neduok Dieve, moters, jojančios ant vyro, nes 
dėl viso to reikės atlikti išpažintį, kad išvalytum sielą. Aistringų 
Džulijaus iliustracijų ir popiežiaus įsiūčio drama buvo ne tiek 
dėl paties akto aiškumo, kiek dėl to, kad kiekviena iš šešiolikos 
pozų buvo Bažnyčios uždrausta. O jis tai gerai žinojo. Mums 
niekada taip nesisekė verslas, kaip tą keletą savaičių, kai ilius- 
tracijos pasklido po Romą. Bet pripažinkime: vyrus šie dalykai 

traukia labiau nei moteris. Iš tiesų nenuostabu, kad, slegiamas 
tokios taisyklių ir nurodymų naštos vyras, liepsnojantis kūniš- 
kais geismais, neves savo Žmonos į prakeiksmą, 0 verčiau pa- 
tenkins nuodėmingus poreikius už šeimyninio gyvenimo sienų 
lovoje moters, sugebančios tai atlikti geriau. 

Taip Fjameta Bjančini, pati nusidėdama, tikrai gelbėjo kitus. 
Todėl kartą ta tema man jos kardinolas pacitavo šv. Augustiną, 
kad visiems prieinamos moterys yra kaip gero laivo korpuso 
žiauna, nes be jų atliekų lygis kiltų ir kiltų, kol užlietų koman- 
dą, keleivius ir paskandintų laivą. Dorybinga valstybė panaši 
į gerai įrengtą laivą. Po to, kai vyrai ateidavo pas mus iš savo 
žmonų lovų, nesijaučiau taip blogai, jei priskaičiuodavau bu- 
teliu ar dviem daugiau, nei jie išgėrė arba sumokėdavo už visą 
naktį, nors išeidavo dar neišaušus. Mes visokiais būdais auko- 
jome save laivyno gerovei. 

Na, mano ponia pasijuto labai paguosta, kai Romoje sura- 
do tinkamą nuodėmklausį - jauną dominikonų kunigą, kuris, 
užuot moralizavęs, duodavo tinkamą atgailą už gražią sumelę 
į aukų dėžutę. O mūsų gyvenimas Venecijoje kitoks: pirma - 
nuodėmė, tada pinigai, ir tik po to - išpažintis. 

Sprendžiant pagal triukšmą, sklindantį iš portego, atrodo, 
kad pagaliau nuodėmė jau labai arti. Juokiamasi vis garsiau, 
girdžiu pašaipas besiginčijant pakeltais balsais, pasigirsta dai- 
nos nuotrupos. Dabar manęs niekas nesulaikys virtuvėje. Ugnis 
išblėso, ir Anfrozina (neskaisti mintis, kuri niekada nevirto ne- 
švariu aktu, nors turiu prisipažinti, kad buvo malonu šiek tiek 
pasibučiuoti ir pasiglamonėti) jau miega ant šiaudinio čiužinio 
kambario pakraštyje. Mąstau, kaip įsilieti į besilinksminančią 
kompaniją, kai Aretinas ateina manęs pasikviesti. 

— Bučinai, tu atrodai toks melancholiškas! Tik nesakyk, kad 
Anfrozina apleido tave. - Parodau ranka į čiužinį. Jis prieina 
ir Žiūri į ją. - Och, tik pažiūrėkite! Net kaulai tirpsta nuo tokio 
vaizdo. Kažkada vaikystėje miegodavau su šunimis. Manau, kad 
nuo to laiko ir atsirado mano apetitas moterų kūnams. Visi tie 
šilti kailio gabalėliai. Stebiuosi, kaip tu pats tuo nepasinaudoji. 

— Aš dirbu, - tariu tvirtai. 

— Iš tiesų tu dabar dirbi. Tavo poniai reikia tavęs. 

Jam dar nebaigus kalbėti, aš jau atsikėlęs rangausi nuo suolo. 

- Oho, tik ne taip greitai! - Jis juokiasi, atsistodamas tarp 
manęs ir durų. - Tavęs reikia, tačiau dar ne šią akimirką. Nie- 
kas neturi žinoti, kad esi pakviestas. Tu turi laukti už durų, kol 
ji duos ženklą. 

— Kąjie veikia? 

— Žaidžia žaidimą apie meną ir jo sukeliamus pojūčius. Be 
abejo, tu jau esi jį matęs, nors šiai publikai jis naujas kaip švie- 
žia žolė. O, kaip malonu stebėti gerą kurtizanę, užsidirbančią 
pragyvenimui! Paliksiu duris praviras. Pats galėsi vertinti visa 
tai, kas ten vyksta. Tu geriau už mane suprasi, kas ketinama 
daryti. 

Palaukiu, kol jis išeina. Paskui nutykinu prie siaurų užpa- 
kalinių laiptų, nueinu didžiuoju koridoriumi iki portego durų. 
Stengiuosi neatsistoti per daug arti, tačiau be reikalo jaudinuo- 
si: kad ir kaip ten būtų, niekas į mane nežiūri. 

Per pravertų durų tarpą matau Aretiną, sėdintį iš vienos pu- 
sės, dar du kitus vyrus ir mano šeimininkę. Ji stovi prieš vyrus 
ištiesusi rankas ir taip pasukusi liemenį, tarsi skrietų lėkdama 
nuo kažkokio užsispyrusio persekiotojo. Jos veido išraiška nu- 
stebusi, akys plačiai atmerktos, veide lyg baimė ar laukimas, o 
poza tokia rami, kad net akys nemirksi. Atrodo, tartum ji būtų 
sustingusi į statulą, bet į tokią, kurios marmurinės krūtys virp- 
čioja jai kvėpuojant - judesys, puikiai apšviestas patogioje pa- 
dėtyje pastatytos žvakidės. 

Sekundėlę visi pritildo vienas kitą. Paskui pašoksta tiesus it 
lazda rausvaveidis vyras ir, smagiai gestikuliuodamas ranko- 
mis, prabyla: 

- O, mano draugai, paganykite akis! Ši dievaitė man padeda 
nugalėti ginčą. Atkreipkite dėmesį į skulptūros jėgą: gamtos pa- 
vaizdavimas visoje jos puikioje tikrovėje. Sakau jums, monsin- 
jore Večeljau, netgi tapytojas jūsų rankomis nesugebėtų to pa- 
gauti. - Jis ištiesia ranką link švelnaus jos nuogo peties išlinkio. 

— Ne! Ne! Ne touche pas! - Visi kambaryje prapliumpa kva- 
toti, kai statula pajudina lūpas, kreipdamasi į vyriškį, bet lieka 
sustingusi toje pačioje pozoje - nesujuda nė vienas raumenė- 
lis. - Mesjė Ramelė, klausimas diskusijai: kas svarbiau - maty- 
mas ar girdėjimas. Lytėjimas - vienas žemiausių pojūčių, nors 
malonus. 

— Bet aš turiu paliesti tave. - Jis sudejuoja. - Štai kokia 
skulptūros jėga! Kaip manai, kodėl menininkas, ją sukūręs, nu- 
sviedė Pigmalioną į lovą? 

— Ramelė yra teisus, - garsiai suskamba Aretino balsas, 
nors čia pat paneigia savo argumentą. Prisiminkite tas senovi- 
nes spermos dėmes ant įžymiosios Knido Afroditės skulptūros. 
Statula jau seniai buvo naudojamasi, nes pažiūrėjus ji sujaudin- 
davo vyrus. 

— Taip! Taip! O kodėl? Todėl, kad skulptūra daugiau nei bet 
kuri kita meno rūšis pagauna gamtos ir gyvenimo esmę. Tik 
pažvelkite į ją! 

- Žinoma, tai gyvenimas! - suriaumoja vienas iš vyrų, sė- 
dinčių priešais ją. - Todėl, žioply, kad ji yra gyva. Jos kūnas ti- 
kras, o ne iš marmuro. Jei nori tikroviškų meno tormų varžybų, 
leisk man nutapyti ją. Tada turėsime su kuo palyginti gamtą. 

— Tačiau kaip jūs tapytumėte mane, maestro Večeljau?- ji 
taria švelniai, vis dar būdama sustingusi ta pačia poza. - Apsi- 
rengusią ar ne“ 

Jis susiraukia ir trukteli pečiais. 

— Priklausys nuo to, kas mokės už paveikslą. 

Visi ima triukšmauti, skatindami jį tęsti. 

Mano ponia nusijuokia ir, pasinaudojusi trumpa pertrau- 
kėle, pakeičia pozą, gracingai ištiesdama galvą, pečius ir taip 
atmesdama plaukus atgal, kad galėtų žvilgtelėti į duris pasiti- 
krindama, ar aš esu vietoje. 

— Esu pamaloninta, ponai, kad jūs taip dosniai atsiliepiate 
apie mano grožį. Bet, atrodo, jūs pakliuvote į mano argumentų 

Nelieskite! (pranc.). 

pinkles, o galbūt greičiausiai tai jūsų argumentai. Pone Tre- 
visai, manau, kad tai, ką jūs prieš akimirką sakėte, - dabar ji 
atkreipia dėmesį į muilo pirklį, kuris sėdi šalia tapytojo ir iki 
tos minutės buvo gana tylus, - jog nors akis geba priartinti 
mus prie Viešpaties, kartais ji gali būti ir suklaidinta. Kadangi 
ji visada natūraliai reaguoja į grožį, pats grožis kartais gali būti 
apgaulė. 

— Ką! Jūs ketinate iš visų jėgų pulti Fičino filosofiją ar tiesiog 
įspėjate nesipriešinti jums? - šaukia Aretinas, kurio darbas šį 
vakarą - leisti varžytis kitiems. Bet jis negali atsispirti nesigin- 
čijęs su mano ponia. 

— Ak, pone, nedrįsčiau net pasvajoti apie savo intelekto var- 
žybas su tokiu įžymiu mokslo vyru. Na, tiesą pasakius, norėda- 
mi sužinoti apie mano grožį, turite jį patirti. - Ir ji nusijuokia 
su tobulai įvaldytu apsimestiniu kuklumu. - Ne, kalbu apie 
akių galią. 

Kai jie sėdi, gaudydami kiekvieną jos naują žodelį, suprantu, 
kur link ji kreipia ir koks bus mano vaidmuo, todėl pasitaisau 
liemenę ir susikaupiu. 

— Ponai, noriu, kad susimąstytumėte apie meilę, apie tą sal- 
džiausią ir Žiauriausią kraujo putojimą, apie ligą, nuo kurios 
nenori išgyti nė vienas vyras. O kaip meilė ateina į kūną, jei ne 
per akis? Vyras pažvelgia į moterį, moteris - į vyrą. - Kalbėda- 
ma ji pasisuka ir pačiame pokalbio įkarštyje įdėmiai pažvelgia 
kiekvienam vyrui į akis. - O tuo žvilgsniu kažkas perduodama. 
Galite tai vadinti dvasia, gyvuliškumo kibirkštimi ar net pra- 
keiktu užkratu - patys mokyčiausi dėl to ginčijasi. Kad ir kas 
tai būtų, bet nuo įsimylėjėlio ar įsimylėjusios šitai pereina į jo 
mylimąją ar mylimąjį ir, kai signalas priimtas, jo jau nebesu- 
stabdysi, jis liejasi į kūno gelmes, o iš ten - į kraują. Argi jūs 
nepritariate šiam teiginiui, pone Trevisai? 

Ji įdėmiai žvelgia į jį, kol tas pritariamai sumurma. O Vieš- 
patie, jis turėtų būti labai turtingas, kad yra toks nuobodus! 

- Na, ką manote jūs, pone? - paklausia ji, žvelgdama tiesiai 
į Aretiną. 

veda mus į pagundą, negali mūsų sulaikyti nuo blogio. Nors 
turiu jums pasakyti, kad vyrai kur kas labiau kenčia nuo šios 
ligos nei moterys. 

— Jūs taip manote? Netikite, kad tai abipusė kančia? - Fja- 
meta nusijuokia, dairydamasi paramos. 

Prancūzas gyvai papurto galvą. 

— O ne, ne, bet jis teisus. Aš pats esu sirgęs šia liga dauge- 
lį kartų. Negaliu valgyti, miegoti, esu apsėstas ir džiaugsmo, ir 
skausmo vienu metu. Tai lyg beprotystė, - vyras nusijuokia, - iš 
kurios niekada nenorėčiau išsivaduoti. 

Turiu pasakyti, kad, žiūrint iš tos vietos, kur aš stoviu, jis ne- 
atrodo visai sveikas. Aretinas teisus. Jeigu ji nusives prancūzą į 
lovą, jai reikės daugiau nei La Dragai ištobulinti savo ėjimus. 

Fjametos žvilgsnis užkliuvo už kitos figūros, kurios negaliu 
matyti, tačiau žinau. Tai - turkas. Girdžiu, kaip jis kažką suniurna, 
ir matau, ją sudomina, tačiau negaliu aiškiai išskirti jo žodžių. 

Ji vėl pasisuka į muilo pirklį, kuris dabar triukšmingiau iš- 
reiškia savo pritarimą, ir tą akimirką yra apdovanojamas skais- 
čiausia jos šypsena. 

— Na, būkite ramus, pone. Kai kitą kartą ši liga jus pakirs, 
ateikite pas mane pagalbos, nes ją ilgai studijavau ir jau manau 
esanti jos gydymo ekspertė. Iš tiesų, žinoma, paaukojau savo 
skaistybę tam, kad kitiems padėčiau atgauti savąją. 

Visa draugija vėl nusijuokia. O brangusis Viešpatie, kokiais 
peraugusiais vaikais tampa vyrai, norėdami pakliūti po moters 
sijonais! Ievos nuodėmė. Kartais nežinau, melstis man už jos 
sielą ar šlovinti už apetitą. Jei ne ji, mano ponia ir aš siūtume 
bures ir vytume virves Arsenale už aštuonis soldi per dieną. 

- Taigi, ponai, gana šių kūniškų pasišaipymų. Prisiminkite, 
mes privalome rasti kokią nors jausmo ir meno formą, kuri 
mus labiausiai priartintų prie vidinės Dievo grožybės. Kadangi 
mes tikrai dėl patikimos priežasties galime įtarti, jog akis linku- 
si gundyti, verčiau pakalbėkime apie ausis. O jei norite, dėl to 
esu paruošusi jums kitą išbandymą. 

Pasitempiu ir smarkiai nuryju seiles, nes besijaudindamas 
kartais atsirūgstu ir nenoriu sugadinti viso Žaidimo. 

— Mano pone Aretinai, ar neapsunkinčiau jūsų paprašyda- 
ma parūpinti man liutnią? 

Jis atneša instrumentą. Pastebiu, kad jo liutnia geresnė už 
mūsų, tačiau ne tokia ypatinga. Tikiuosi, ji sugebės iš šio ins- 
trumento išspausti nors keletą gražių garsų. Fjameta įsitaiso 
žvakių šviesoje, pasitaisydama sijonus ir plaukų šydą su tokiu 
ramiu susikaupimu, kad žiūrovas tai gali klaidingai palaikyti 
meile muzikai, o ne tuo, jog ji nori sukurti tobulą savo paveiks- 
lą. Mano ponia keletą minučių bando stygas, paskui palenkia 
galvą, pakelia pirštus ir ima groti. Kol tą akimirką jaudinuo- 
si, kad jos pirštai mus nuvils, natos pasipila į erdvę it auksinė 
liūtis. Stebiu jų veidus. Ko daugiau galima norėti iš moters? 
Grožis, sąmojis, prinokęs kūnas, šypsena lyg saulė ir dangiški 
pirštai... Jums tereikia sumokėti. 

Ji pagroja pirmą trumpą kūrinėlį, tačiau pakankamai ilgą, 
kad pasinertumėte į transą, ir tokį trumpą, jog nespėja atsibos- 
ti. Nors jie ir išsilavinę vyrai, bet čia atvyko pasilinksminti ir 
lygiai taip pat kaip ir aš jaučia artėjančią atomazgą. Nuskamba 
baigiamosios natos ir vyrai šaukdami ima prašyti daugiau. Gar- 
siausiai triukšmauja Trevisas. Žvilgsnis padarė savo darbą, ir 
geidulio užkratas jau keliauja jo krauju į kūno gilumą. 

— Na, ponai? Ar jūs pasiruošę? Išbandysime ausies gebėjimą 
atpažinti tikrąjį grožį. Noriu, kad jūs visi užsimerktumėte. 

Jiems užmerkus akis, ji apsidairo. 

— Paša Abdula, jau imu suvokti, kad jūsų tylėjimas - auksas. 
Tačiau privalau tiesiai pasakyti, kad jūs sukčiaujate. - Nusruve- 
na juoko upeliūkštis. - Ačiū jums. 

Kai ji su pasitenkinimu pajunta, kad juos jau užvaldė, vėl 
pirštais užgauna stygas ir pradeda groti, o po akimirkos žvilgs- 
niu paragina mane. 

Kaip galima tyliau atveriu duris. Norėdama, kad nesigirdėtų 
mano žingsnių, ji pasirinko garsią melodiją. Nutipenęs atsisto- 
ju greta jos. Man nuo jaudinimosi drėksta delnai. Klestėjimo 

metais savo Žaidimais mes buvome užliūliavę ir užvaldę pusę 
Romos. Tačiau aš kaip ir ji tuo jau seniai neužsiimu. Spoksau 
į vyrus, susėdusius aplink ją: akys paklusniai užmerktos, veidai 
beveik šypsosi. Kaip vyrams patinka būti gundomiems! Fjame- 
ta pasirinko tinkamą melodiją: kūrinyje yra šviesių ir saldžių 
perėjimų, todėl ši akimirka atrodo dar stebuklingesnė. Ji baigia 
frazę ir sudvejoja. 

— Ponai, ne, ne, nejudėkite!.. Noriu įspėti jus, kad greitai 
baigsiu. Nuskambėjus paskutinėms natoms norėčiau, kad dar 
truputį pailsėtumėte užmerkę akis tam, kad geriau suvoktumė- 
te tai, ką patyrėte. 

Taip kalbėdama ji tyliai atsistoja ir įduoda man instrumen- 
tą. Negirdimai susirangau ant taburetės, pakeldamas koją taip, 
kad galėčiau atremti liutnią. O tai vyrukui, sudėtam panašiai 
kaip aš, yra tikras išbandymas. Įsitaisau taip, kad nuskambė- 
jus jos žodžiams jau esu pasiruošęs sugroti baigiamąsias frazes. 
Savaime suprantama, jas Žinau ir taip pat turiu temperamentą, 
kuriam patinka iššūkiai. Mano atlikimas gal ir neuždegs pasau- 
lio, tačiau aš groju švelniai ir jausmingai. To užtenka pabaigos 
fanfaroms, kad jų dėmesys liktų budrus. 

Tyloje, nuskambėjus paskutinėms natoms, mes surizikuoja- 
me ir nusišypsome vienas kitam. 

Pasigirsta švelnus kaip glamonė Fjametos balsas: 

— Ponai, atmerkite akis! Jūs išvysite grožį, kuris sukūrė tokią 
nuostabią muziką. 

Ir penkios poros akių pareigingai atsiveria tam, kad pama- 
tytų beprotiškai išsiviepusią piktąją dvasią, spaudžiančią prie 
krūtinės liutnią. Koks erotiškas kontrastas tarp išsigimimo ir 
grožio! Tai mūsų specialybė 

Nežinia, ko jie tikėjosi, tačiau tik ne tokio vaizdo. Manau, jie 
iš tiesų priblokšti, nes gana ilgą laiką visi sėdi it sustingę. Nusi- 
rangau nuo taburetės ir lėtai nusilenkiu, kai Fjameta eina prie 
manęs, ištiesusi ranką pasveikinti mane ir juos. 

— Ponai, pristatau jums garso galią ir talentą mano ištikimo 
ir „tikrai šlykštaus neužaugos Bučino Teodoldžio. 

Dabar visi staiga prapliumpa juoktis ir vis ploja ir ploja, - ką 
daugiau jie begali daryti? - o Aretinas suūkia, patapšnoja man 
per nugarą ir pareikalauja dar vyno. Mano ponia atsisėda, vė- 
duojasi, gurkšnoja iš savo taurės ir priima daugybę komplimen- 
tų, kuriuos ji, taip nelengvai uždirbamus, gavo be pastangų. 

Dar kažkiek laiko liejasi gėrimas ir sąmojis, kol ima spragsėti 
kelios žvakės. Mano ponia apipila pagyrimais šeimininką, kuris 
išnaudoja tinkamą akimirką ir nusitempia nusususį prancūzą 
prie rašomojo stalo tam, kad jam parodytų naująjį laišką, rašo- 
mą didžiajam prancūzų karaliui. Mūsų tapytojas skandina išti- 
kimybės liūdesį dar viename butelyje. O tuo metu turkas, paša 
Abdula (iš tiesų tas pats vyras, išgelbėjęs mus aikštėje, campo, 
prieš keletą savaičių), pasiima apsiaustą ir pradeda atsisveikinti. 
Tokie pažintiniai vakarai turi savo nerašytą elgesio kodeksą. Da- 
bar visiems aišku, kad nakties tėkmė pasuko link muilo turtų. 

Turiu pasakyti, neatrodo, jog tai turką labai jaudintų. Iš tie- 
sų nuo pat mano pasirodymo jis parodė man tiek pat dėmesio 
kiek ir mano poniai. Prieš išeidamas turkas ateina ten, kur sė- 
džiu, ir į glėbį man paguldo piniginę, pilną dukatų. 

— Už tavo negirdimus žingsnius ir pirštų miklumą. Tai buvo 
puikus pasirodymas, mano drauge. 

Pažvelgiu į savo ponią, nes be jos leidimo neimu arbatpi- 
nigių. O kadangi nemačiau viso vakaro, negaliu žinoti, kas ga- 
lėjo tarp jų įvykti. Iš jos žvilgsnio suprantu, kad viskas puiku, 
ir mielai priimu pinigus, nes mano venose po pasirodymo dar 
kunkuliuoja jaudulys. 

— Esu geresnis žonglierius nei muzikantas. 

- Taigi privalai kada nors atvykti ir pažongliruoti man. Ža- 
viuosi tokiais talentais. 

— Ar tada nuėjote pasižiūrėti to mūšio ant tilto? - paklausiu. 
Nors jis galbūt ir pagonis, tačiau man patiko nuo to karto, kai 
sutikau jį gatvėje. O gal todėl, kad žinau, jog jam taip pat pa- 
tinku? 

- Kovos? Žinoma, kaipgi ne! Per valandą laivų darbininkai 
laimėjo didžiąją pergalę - atėmė iš žvejų tiltą. Man niekada 


204 


neteko matyti tokios daugybės kovojančių ar stebinčių mūšį 
žmonių. Kai grįšiu namo, kreipsiuosi su prašymu į sultoną, kad 
leistų visame mūsų šlovingame mieste statyti tiltus. Taip mes 
galėsime lavinti savo kovotojus. O tu? Ar tau patinka ši sporto 
rūšis? 

— Norėčiau stebėti, tačiau man niekada neteko. Girdėjau, 
kad grūstis tokio ūgio žmonėms kaip aš gali būti mirtina. 

— Tuomet surasime tau valtį ir iš jos galėsi stebėti kovą. 

Manau, jis išpildys savo pažadą. 

Turkas išeina auštant. Dabar mano ponia labiau susikaupia. 
Fjameta ir Trevisas sėdi vienas šalia kito ant ilgo medinio suo- 
lo. Ji rami, beveik santūri. O kai jis uždeda ranką ant jos nuogo 
peties, ji truputį suvirpa ir žvilgsnis tampa labiau pilnas nuos- 
tabos nei padrąsinimo. 

— Ponas Aretinas pasakojo man, kad ketinate gyventi Vene- 
cijoje ir jums reikia nuosavų namų. 

— O taip, iš tiesų. Iš mano namų Romoje, kurie buvo garsūs 
savo linksmybėmis ir šlove, dabar liko tik liūdni prisiminimai. 

— Man būtų garbė padėti jums susirasti kitus namus. 

— Ak, pone... 

Ji paima vyro ranką ir savojoje apverčia ją delnu aukštyn, 
tarsi iš jo linijų išskaitytų savininko gerumą. Paskui priglaudžia 
prie delno savo lūpas. Drįstu pasakyti, jog pažada jam tai, ką 
gebės atlikti su liežuviu. Jiedu dar kiek pasėdi. Po to ji nusižio- 
vauja, švelniai priglausdama ranką prie burnos, ir sako: 

— Man taip patinka aušra, nors niekada nemačiau jos virš 
vandens. Kaip manote, ar nebus pernelyg vėsu stebėti ją šį 
rytą“ 

Nespėjus ištarti: „Atleisk man, Tėve, nes nusidėjau“, jie pa- 
kyla, susisupę į apsiaustus. Valtininkas jau pažadintas ir porelė 
pradeda kelionę tik į jųdviejų saulėtekį. 

Prancūzo atsikratyta. Jis šiek tiek įsižeidęs, tačiau nuramin- 
tas kito vakaro pažadu. Matau, kad likau vienas su Aretinu ir 
jo palaimintuoju tapytoju: situacija, įprastesnė jiems nei man. 
Vaišinuosi valgių likučiais - šaltu Žuvies pyragu ir saldžiais 

uogų padažais tol, kol vyrai dar šiek tiek gurkšnodami pasėdi ir 
dalijasi apkalbomis, lėtai plepa apie man nepažįstamus žmones 
ir tokius reikalus, kurie man nerūpi. Paskui dar išgeria ir ima 
šnekėtis apie šio vakaro malonumus ir mano ponios gabumus. 

- Na, Ticianai, kaip bus su mūsų lažybomis? Nusipirkau 
raudoną aksominį švarką, taip sudėtingai puoštą brokatu, kad 
tavo teptukas suvirpės iš jaudulio, norėdamas atskleisti to au- 
dinio grožį. Be to, pageidaučiau, kad švarkas nemenkintų mano 
veido išraiškos. Kaip manai, kokia ji turėtų būti? Gal rūsti ir 
kartu džiūgaujanti? 

Tapytojas papurto galvą. 

— Skęstu vienuolyno užsakymuose. Turėsi palaukti. 

— Na, jei taip bijai vyresniųjų motinėlių - tavo reikalas. 
Mažiau tau mokėdamos jos išnaudoja tavo krikščioniškąjį 
dosnumą. Gautum velniškai daug, nukopijavęs nuo meda- 
lio sultono veidą ir tą portretą nusiuntęs jam per nekrikštą. 
Pats girdėjai jį šnekant šį vakarą: jį labai domina ta mintis. 
O kalbant apie mūsų lažybas, - turi pripažinti, - aš neabe- 
jotinai laimėjau. Ji įvaldžiusi retoriką kaip graikų kurtizanė 
Aspazija ir graži kaip Frinė. Mano Viešpatie, tie graikai tikrai 
suprato moters grožį! Tikra Venera, ką pasakysi? Tobulas ku- 
klumo ir aistros derinys. 

— Mmm... Labiau pastebėjau jos kuklumą, o ne aistrą. 

— Todėl, kad nesiekei jos. 

— O kurji dabar? - tai sakydamas, jis bandė stotis. Jie pasida- 
rė sentimentalūs, tokie, kokiais tampa vyrai, išvykus moterims. 
Jau nori į lovą, tačiau negali pasikelti ir atsidurti ten. - Kur ji 
nukeliavo? 

- Užantspauduoti sutarties. 

— Su kuo? Su Trevisu? Venera ir muilo pirklys? Prisiekiu 
Viešpaties dantimis, ji veltui dėl jo stengėsi! 

— Na, nenusimink. Tik alkaniems vyrams reikia pasisotinti, 
išėjus iš namų. Tu Žinai, Cecilija tave nubaustų, ir tu netrukus 
gailėtumeisi, kad taip pasielgei. Jei gana maloniai paprašytum, 
Fjameta gal ir apsinuogintų prieš tave meno vardan. Kad ir kaip 

ten būtų, bet kuri kita per daug brangiai kainuotų. Bučinai, juk 
aš teisus, tiesa? Kiek ji dabar ima? 

Gūžteliu pečiais, nes sandoris jau sudarytas. Taigi vynas ir 
mintys apie ateitį man taip pat šildo pilvą. 

— Per šiuos mėnesius be galo daug išleidome. Ką aš galiu 
pasakyti? Ji nėra pigi. 

— Nors kalbant tarp mūsų, vyrų, - turiu omenyje ir tave, 
Bučinai, - ji to verta. Patikėk manimi, tu nežinai nė pusės to 
reikalo. Čia yra aukštos klasės kekšių, kurios gyvuoja, melžda- 
mos savo meilužius taip, tarsi jie būtų karvės speniai: iš pradžių 
vieną, paskui kitą. Tada vėl grįžtama prie pirmojo, kol piniginė 
ištinsta nuo pinigų kaip pimpalas nuo tampymo. Tačiau Fja- 
meta Bjančini - ne tokia. Ji neparodo jokių pavydo priepuolių, 
dirbtinių ašarų ar gerinimosi dėl naudos sau. Ši moteris ima 
tik tai, ko jai reikia, ir suteikia vyrams tai, ko jie nori. Jai rūpi, 
kad jie būtų laimingi. Tikrai tau sakau, ne kiekviena puošniai 
besirengianti moteris yra tokia kilminga. Fjameta tobulai sle- 
pia aistrą po padorumo kauke. Dora kurtizanė - štai kas ji to- 
kia. Bučinai, esi laimingas, turėdamas tokią šeimininkę, kaip 
ir ji tave. 

Aretinas atsilošia kėdėje, pavargęs nuo savo nepaprastai 
perdėtos šnekos. 

Esu patyręs, kaip reikia elgtis su girtais vyrais. Teko praleis- 
ti daug vakarų, guodžiant nevykėlius, kai mano ponia auštant 
pasišalindavo į miegamąjį. Mane stebina tai, kaip pakinta vyrų 
būdas, kai jie pasineria in vino: patys droviausi tampa narsūs it 
buliai, putojantys ir įniršę, arba, tikra nelaimė - princai, kurie 
galų gale ima laižyti tau rankas lyg pusakliai kačiukai. Tačiau tai 
kalba tik vynas, ir dauguma jų kitą dieną nieko neprisimena. 

- Puikios mintys, Aretinai, - tariu vėl pripildydamas jo tau- 
rę. - Jei užrašytum jas, mano ponia galėtų pasinaudoti tavo 
mintimis kaip įrašu antkapyje. 

Jis prunkšteli. 

— Kad tave kur galas, jau užrašiau! Tavo neįkainojamoji Fja- 
meta gavo įrašą apie save kurtizanių Žinyne, kaip ir buvau ža- 

dėjęs. Esu poetas, garbinantis kūną - štai kas aš toks. Matai, 
Aretinas laikosi duoto žodžio, o Dieve, tikrai laikosi! Tu geras 
vyrukas kaip ir Ticianas. Visada taip sakydavau. Ne, ne vien 
geras. Didis! Ticianas - įžymus vyras! Pažvelk į jį. Toji ranka 
gali atgaivinti viską, ko paprašytum. Velniop liutnią ar plunks- 
ną! Duokite man kada nors jo teptuką! Tu šlovingas vyras, Ti- 
cianai! Kodėl tau nenutapius nykštuko? Pažiūrėk į jį. Kasdien 
neišvysi tokio veidelio. 

Tačiau kad ir koks būtų ar nebūtų įžymus, mūsų tapytojas 
jau palaimingai snaudžia. 

Lauke švinta. Girdžiu, kaip pirmosios valtys plaukia į tur- 
gų. Nueinu per priekinę lodžiją į balkoną, kad galėčiau stebė- 
ti, kaip žiovauja ir rąžosi bundantis miestas. Apačioje miestas 
pasitiesęs kaip grynas šilkas. Nors akmeninio balkono viršus 
sulig mano galva, norėdamas tinkamai viską matyti, turiu pa- 
sikabinti ant jo, rankomis apkabinęs kraštą. Net ir turtingam 
nykštukui pasaulis yra per didelis. Vėl pliumpteliu ir žvelgiu 
per baliustradas. Žvalgydamasis pastebiu mūsų gondolą, įplau- 
kiančią apačioje į doką. Saracėnas išmeta virvę, pririša valtį ir 
kiek laiko pastovi laukdamas. Galų gale Trevisas svirduliuoja 
į lauką kaip begalima geriau tvarkydamasis po viso sunkaus 
darbo ir eina per doką pabudinti savojo valtininko. 

Kai tik jie nuplaukia, pagavę srovę, saracėnas padeda mano 
poniai išeiti iš kabinos. Ji užlipa ant prieplaukos ir stebi, kaip 
nuplaukia jo valtis. Kai ji dingsta po tiltu, Fjameta pasuka per 
kanalą ir pergalingai pakelia į dangų rankas, sveikindama auš- 
tančią dieną. 

— Mano ponia! 

Ji vikriai apsisuka, besidairydama manęs, ir per baliustradas 
pastebi mano ranką ir veidą. Jos apranga dabar atrodo kažkaip 
prasčiau: plaukų juosta lyg persikreipusi, plaukai kai kur susi- 
vėlę, o suknelės petys įplyšęs ten, kur auksu puošta siūlė siekia 
iškirptę. Tačiau mano ponios juokas skamba kaip krištolas, o 
paraudusiame veidelyje įžvelgiu namą su nupoliruotomis ter- 
razzo grindimis, kur šviesa srūva iš vieno galo į kitą, o apačioje 

iš virtuvės laiptais rangosi gardus kepamos mėsos kvapas. O 
Viešpatie, kaip seniai šitai buvo! 

— Bučinai! 

Ji pamoja, kviesdama mane ateiti. Jau buvau besisukąs, kai 
pajuntu, kaip Aretinas įsvirduliuoja į balkoną, lenkiasi per 
akmeninius turėklus ir sušunka į auštantį rytą: 

— Oho! Ar tai Fjameta Bjančini, naujausia ir puikiausia Ve- 
necijos kurtizanė? 

— Taip, mano pone, - ji linksmai atsiliepia ir padaro perdėtai 
gilų reveransą taip, kad jos ryškiai raudoni sijonai suvirpuliuo- 
ja aplink ją tarsi kraujo ežeras. 

— Tada ateik čia, kekše, ir lipame kartu į lovą. Naktelė buvo 
ilga, esu įkaitęs kaip velnias, o tu man daug skolinga. 

— Jūs pavėlavote, pone, - atsiliepia ji. - Dabar jau turiu glo- 
bėją. Jis trokšta, kad aš visa priklausyčiau tik jam, na, nors ku- 
riam laikui. 

— Ką? Ištikima kurtizanė? Kokias čia erezijas pliurpi, mote- 
riške! Grįžk namo ir nusiprausk burną su geriausiu venecijie- 
tišku muilu. O kaip reikalai su Prancūzija? 

- Prancūzija apkarto. Palieku jį sutvarkyti tau. Bučinai, lipk 
žemyn. Nuvirsiu, jei tuojau negalėsiu pamiegoti. 

Prasibraunu pro užgriuvusį Aretiną ir traukiu link durų. 

— O kaip pagonis? Aha! Pagavau tave. Juk jis tau patiko? 

Jei Fjameta ką nors atsako, jau negirdžiu, nes lipu laiptais 
žemyn ir einu pasją per duris į prieplauką. 

— Išdavikai! - Aretinas nuskardena man virš galvos. - Nagi, 
grįžkite čia abu! Jūs, bedvasiai valstiečiai, apsidairykite!.. Nuos- 
tabiausias miestas bunda rojuje ir kloja visą pasaulį jums prie 
slenksčio. Pirksime duoną turguje, žuvį - valtyse ir gersime iki 
pat ryto, kol nukvaišime. 

— Tik ne šį vakarą, Pjetrai. - Mums einant į valtį, ji pamo- 
juoja Aretinui. - Eik miegoti! Kai turėsime savo namus, atvyk- 
sime pas tave. 

— Verčiau taip ir padarytum! Ir atsivežk tas graviūras, kad 
galėčiau pasižiūrėti, tu, bjaurus nykštuk! 

Prekiautojai valtyse stebi visą spektaklį. Jie klykia ir mojuo- 
ja, kai mano ponia vėl lipa į kabiną. Saracėnas, be abejo, matęs 
visa tai anksčiau, pasiūlo man savo ranką. Nusvirduliuoju prie 
artimiausio suolo, padėkoju jam ir šiek tiek pažvanginu tur- 
ko piniginę ant diržo, leisdamas jam suprasti, kad ne tuščiai 
praleido naktį. Kabinoje mano ponia atremia galvą į sumai- 
gytas pagalvėles, užmerkia akis, o jis lengvai išplukdo gondolą 
į srovę. Mes vinguriuojame namo per kylantį Venecijos ryto 
triukšmą ir bruzdesį. 


TREČIA DALIS 


AŠTUONIOLIKTAS 
SKYRIUS 


Venecija, 1530 metų vidurys 


Ketvirtadieniais mano ponia nepriima lankytojų, nes rūpina- 
si savo grožiu. Ji keliasi vos prašvitus ir, padedant kambarinei 
Gabrielai, imasi plauti plaukus. Išmuilinusi juos pirmą kartą, 
Gabriela beveik pusvalandį masažuoja jos galvos odą, įtrinda- 
ma ją kedro tepalu, kuris naudojamas tam, kad greičiau augtų 
nauji plaukai. Paskui du kartus išskalauja juos vandenyje, ku- 
riame buvo virintas vynmedžio kamienas, miežiniai šiaudai ir 
susmulkinta paprastojo saldymedžio šaknis, kad plaukai bliz- 
gėtų ir aiškiau matytųsi šviesesnės sruogos. Plaukai vėl ataugo 
jai iki liemens ir, nors visiškai neatgavo savo ankstesnio didingo 
svorio, jie vis tiek puikūs tiems, kurie nepažinojo mano ponios 
anksčiau. Spalva vis dar žėri medaus ir aukso atspalviais, o džiū- 
dami jie dar pašviesėja. Jos plaukai svyra žemėn lyg apsiaustas, 
permestas per aukštos kėdės kraštą. Ant jos sėdi ji, Fjameta, ryto 
saulei atsukusi nugarą. Per tą laiką, kol ji džiovina plaukus, Ga- 
brielai liepia išpešioti plaukų augimo liniją taip, kad jos kakta 
taptų aukšta ir lygi. Įdienojus atvyksta La Draga ir atsigabena 
daugybę ką tik pagamintų tepalų, kartu ir ypatingą balinamąjį 
kremą, kuriuo ji pati ištepa mano ponios veidą, kaklą ir pečius. 
Vieną kartą jos paklausiau, iš ko jis sudarytas, La Draga atsakė, 
kad jo sudėtyje yra pupelių miltų, gyvsidabrio, balandžio vidu- 

rių, kamparo ir kiaušinio baltymų. Tačiau kokios šių dalių pro- 
porcijos ir dar kokios subtilybės panaudotos, tikrai nežinau, nes 
ji saugo informaciją kaip valstybinę paslaptį. Kremo likučius 
slepiu puode, savo kambaryje, tam atvejui, jei jis būtų sukeis- 
tas ar pavogtas. Jūs būtumėte priblokšti, jei sužinotumėte, kaip 
mūsų kurtizanių bendruomenėje šnipinėjamos grožio paslap- 
tys. (Kaip nereginti moteris, La Draga pasirodė esanti stebukla- 
darė grožio versle. Taigi dabar nė vienas, netgi ir aš pats, negali- 
me pavydėti jai nuolatinės vietos mūsų namuose.) 

Kai kaukė nuimama, - pusantros valandos per maža, o dvie- 
jų per daug, - mano ponios oda būna paraudusi ir kartais netgi 
dėmėta. Gabriela ją ramina, drėkindama agurkiniu vandeniu 
ir tapšnodama šiltais rankšluosčiais. Ji praleidžia ankstyvą po- 
pietę susitikdama su siuvėja, grodama liutnia ir mokydamasi 
eilių. Norėdama išvalyti skrandį, mano ponia geria tik vandenį 
su actu, paruoštą virėjo, o prieš popietinį miegą storiau išsitepa 
dantis tepalu su rozmarinu, jų smegenis patrina mėta, o į akis 
įsilašina vandens su hamameliu, kad jos sudrėktų ir būtų aiš- 
kiau matomi jų baltymai. Fjameta pabunda aštuntą. Gabriela ją 
aprengia ir sutvarko plaukus, truputį papudruoja jos odą, kuri 
dabar jau balta ir glotni lyg marmuras be jokių gyslų. Ir taip ji, 
pasiruošusi nakčiai, žengia į pasaulį. 

Arsenale, kur neleidžiama lankytis ir apie kurį sklinda bega- 
lė istorijų, matyt, yra didelis kanalas, o abipus jo stovi sandėliai. 
Čia dirba šimtai darbininkų. Kai laivas turi būti nuleistas į van- 
denį, jis lėtai juda pro šią drėgną prieplauką. Tam tikru atstu- 
mu per jo langus ir ant denių yra kraunama įranga: takelažas, 
mortyros, parakas, ginklai, irklai, smėlio laikrodžiai, kompasai, 
žemėlapiai ir maisto atsargos, netgi šviežia duona ir vyno sta- 
tinės. Tokiu būdu per vieną darbo dieną nuo pirmo iki pasku- 
tinio Maragonos varpo dūžio didysis venecijietiškas laivas jau 
paruoštas išplaukti į jūrą. Stebėdamas, kaip mano ponia gražina 
save, kartais mąstau apie tai. Nors mes užsiimame smulkesniu 
verslu, taip pat savaip paruošiame laivą visi vienodai dirbdami 
ir susikaupę vykdydami tai, kas jam reikalinga. 

Kalbant apie mūsų namus... Na, jie gana puikūs, ne prie 
paties Didžiojo kanalo, tačiau arti jo, San Polo, viename išpla- 
tėjusio vandens ruožo gale tarp Campo San Tema ir San Pan- 
talon. Mūsų antrąjį aukštą, piano nobile, skalauja rytmečio 
saulės spinduliai, todėl vasaros vakarais, kai mes daugiausiai 
linksminamės, jame vėsiau, ir vaizdo į žiburiuojantį vande- 
nį netrikdo jokie artimi kaimynai, kaišiojantys nosis į mūsų 
reikalus. 

Viduje mūsų portego erdvus ir elegantiškas. Jo sienos deng- 
tos geriausiais padėvėtais gobelenais bei šilko ir odos užuolai- 
domis, o mano ponios kambaryje įmontuota riešutmedžio lova 
yra aptaisyta auksu išraizgytomis užuolaidomis. Patalynė tokia 
balta ir šiugždanti, tarsi tai būtų šviežia sniego pusnis. Pirmuo- 
sius keletą mėnesių šis baldas buvo tik mūsiškio muilo pirklio 
viešpatija, kuriam būnant, ji taip pat skaitydavo poeziją (ne- 
laimė, dažniausiai jo paties) ir retkarčiais organizuodavo va- 
karėlius rašto ir verslo vyrams. Šie kalbėdavosi apie literatūrą, 
meną ir pinigus. Sveiku protu suvokiama, kad, augant jos repu- 
tacijai, ji turėtų priimti papildomus klientus, nes išskirtinumas 
visuomet sukelia varžytuvės. O geidulio verslas yra toks per- 
mainingas, kad netgi ir geriausių piniginių savininkai po kurio 
laiko grįžta namo. Susidūrus su kitais gerbėjais, Treviso aistrą 
iš pradžių paaštrino pavydas. Ji tapo tokia pat nepatikima kaip 
ir jo rimai. Tuo metu, kai jie išsiskyrė, mes jau buvome rimtai 
apsirūpinę kitais globėjais. 

Kaip 1r Gabriela (mielo veiduko mergytė iš Torčelo, suge- 
banti išdidžiai laikytis, o tai atitinka jos geras manieras), mūsų 
namams dabar tarnauja Marčelas, nuosavas saracėnas valtinin- 
kas, ir Mauras, virėjas. Jis tik tuo primena Baldezarą, kad kuo 
daugiau dejuoja, tuo gardžiau gamina. Mauras kartu su mani- 
mi kasdien eina į Rialtą - tai man vienas iš didžiausių malonu- 
mų. Kadangi Venecijoje, kur gerbiamos moterys yra uždarytos 
namuose, apsipirkimas - vyrų reikalas, tomis dienomis aš tur- 
gavietėse - įžymus Žmogus. Ankstyvos žmonių minios gali būti 
žiaurios. Tačiau Mauro liemuo ir mano piniginė lyg ir iškelia 

mane aukščiau virš didžiausios grūsties. Prekystalių savininkai 
pažįsta mus ir saugo mums geriausias išpjovas ar puikiausią 
žuvį, nes mūsų virtuvės reputacija beveik užgožia mano ponios 
šlovę. „Pone Bučinai!“- girdžiu, kaip jie kviečia mane. Jie elgia- 
si su manimi mandagiai, kone su perdėta pagarba, kartais net 
susiriesdami prieš mane, kai nori parodyti kokios nors žuvies, 
specialiai atidėtos mums, žibantį šviežumą. Nekreipiu dėmesio 
į jų pašaipas. Jos gana švelnios ir daug malonesnės nei įžeidi- 
mas ar ignoravimas. 

Šis žuvų turgus yra pats Venecijos stebuklas. Jis išsidėstęs 
ant kanalo krašto po aukšta lodžija, kur po grotelėmis akme- 
ninėse grindyse iškasti grioviai taip, kad net per didžiausius 
karščius žuvis išlaikoma drėgna ir vėsi. Mačiau tokius storus 
ir tokiomis Žvynuotomis uodegomis vandenyno žuvų luitus, 
kad jūs beveik sugebėtumėte įžvelgti liniją, kur žvejai galėtų 
per liemenį perkirsti jūrų mergelę. Kai pasišalina storųjų pi- 
niginių savininkai, visada atliekų randa vargšai, lūkuriuojantys 
pakraščiuose ir visada pasiruošę sugriebti žuvų vidurius ar nu- 
kirstas galvas, kai jos nuplaunamos į vandenį. Bet jie turi kautis 
su didelėmis lyg gerai įmitę kūdikiai žuvėdromis, kurios puola 
ant žemės ir yra dvigubai triukšmingesnės, o jų snapai aštrūs 
kaip kalamos vinys. Visame kelyje iki San Marko girdimas jų 
klykavimas. Mačiau pusę tuzino senatorių, aptriestų paukščių 
šūdais, kai žuvėdros paleidžia vakarykščio maisto liekanas tam, 
kad atsirastų vietos kitam. 

Vienas iš tų senatorių šį vakarą pagerbs mūsų namus. Tai, 
ką dabar perku, bus jo vakarienė, nes jis aistringai mėgsta kep- 
tą Žuvį ir mėsą su tirštais padažais. Jis - mūsų karūnos bran- 
gakmenis, tai spalvingas Varnas (nes senatoriaus rūbai yra 
tamsiai raudoni). Šis toks pat kilmingas kaip ir jie. Jis kilęs 
iš Loredano giminės, kurios protėviai siekia net devintą am- 
Žių — tai jis ne kartą man sakė. Jis - senato narys, priklausė 
daugybei svarbiausių valstybės komitetų ir visai neseniai dar 
buvo Dešimties taryboje, ten, kur Venecija labiausiai priartė- 
ja prie vidinės galios šventovės. Vyras labai didžiuojasi tomis 

garbingomis pareigomis. Iš tiesų tai labai pasipūtęs Žmogus: 
žandai tokie svarūs kaip ir jo verslas, tačiau tas ponas - mūsų 
svarbiausias apdovanojimas, nes turi padėtį, įtaką ir tuos du 
dalykėlius, kuriuos kiekvienai gerai kurtizanei reikia turė- 
ti savo rinkinyje (ne vien dėl to, kad Venecija kaip valstybė 
turi polinkį į manieringumą ir cenzūrą; kuo geriau pažįsti ją 
valdančius, tuo lengviau gali numanyti jų nuotaikas, kol jos 
dar jų neužvaldė). Senatorius atvyksta kiekvieną antradienio 
ir penktadienio vakarą. Mes paprastai linksminame jį vieną, 
nes vyriausybės nariams neleista bičiuliautis su piliečiais (ši 
taisyklė kaip ir kitos šioje didžioje valstybėje yra iškrypusi lyg 
vandens kelias). Mano ponia mieliau renkasi draugiją: „Taip, 
jis gali sukelti nuobodulį kitiems Žmonėms, ir aš galiu būti ti- 
kra, kad neužmigsiu iki tol, kol reikės gultis su juo į lovą. Tu 
net neįsivaizduoji, Bučinai, kokiais varginančiais vyrais juos 
padaro valdžia. 


Palieku virėją derėtis ir einu per tiltą į smuklę šalia vokiečių 
sandėlių, kur kepama rytinė žuvis tokioje švelnioje ir šviežioje 
tešloje, kad skonio pojūčiai sumaišo saldumą ir rūgštumą, ir 
kur galima atsigerti šviežios vandeningos malvazijos' (įgyjamas 
pomėgis, tačiau sendamas darausi smaližius) tiesiai iš statinių, 
atplukdytų iš Kipro. Gana anksti suvokiau, kad dėl savo ūgio 
niurnančiam savininkui reikia duoti arbatpinigių. Dabar turiu 
savo vietą prie stalo šalia durų su minkšta pagalvėle, kurią kas- 
dien išsitraukiu iš po baro. Taip galiu sėdėti ir liežuvauti būda- 
mas tokio paties ūgio kaip ir kiti vyrai. 

Šį rytą plepama apie nenumatytą kovą ant tilto, kuri kilo 
vakar ant Ponte dei Pugni netoli Campo Santa Margherita. Čia 
Kasteljano arsenalo darbininkai žiauriai sumušė žvejus iš Ni- 
kolocio. Dabar vėl švenčių metas - didžioji Šeštinių puota, kai 
Venecija kasmet švenčia savo santuoką su jūra ir gatvių peš- 

Tam tikras vynas. 

tynės trumpam tampa nacionaliniu sportu. Tas turkas tikrai 
išpildė savo pažadą ir, kai dar gyveno mieste, kartais išpirkda- 
vo sau ir man vietą ant pontoninio tilto, kad galėtume stebėti 
tokius mūšius (išsigimėlio draugija jam, matyt, buvo kur kas 
malonesnė nei mano tėvynainiams italams). Tačiau maždaug 
prieš metus jis išvyko į Konstantinopolį, ir nuo tada nerizikuo- 
ju vienas pakliūti į minią. 

Apsidairau, atsitraukdamas nuo pokalbio, ir per spūsties 
tarpą pastebiu, kad žvelgiu į akis vyrui, sėdinčiam už keleto sta- 
lų nuo mangs: pirkliui, gerai apsirengusiam, su nauja skrybėle, 
apsiaustu, puikiai pasiūtu aksominiu švarku. Nors jį lyg ir ge- 
rai pažįstu, bet tikrai nežinau, kas jis toks. Atrodo, ir jis atpaži- 
no mane, nes žiūri įsispyręs. Besilankantis klientas? Tikrai ne. 
Mano atmintis beveik tobula, kai kalbama apie verslą. Bet tikrai 
neėmiau iš jo piniginės ir negirdėjau dejonių per mūsų namo, 
casa, sienas. Jis atsistoja ir atsargiai skinasi kelią per minią link 
manęs. 

— Manau, esame pažįstami. 

Balsas tikrai to vyro. O mano Viešpatie, bet kaip jis pasi- 
keitė! Nebėra karančių garbanų ir kepuraitės, smakras šviežiai 
nuskustas. Eidamas jis netgi atrodo aukštesnis. Jei nežinotum, 
pamanytum, kad jis prekiautojas iš Graikijos ar Ispanijos, nes 
mieste yra didelė graikų bendruomenė. Kalbama, kad jie gana 
greitai gaus net savo bažnyčią. Tačiau kur tas vyras galėtų mels- 
tis — tik spėlionė. Nors jis ir labai panašus į kilmingą krikščionį, 
žinau, kad jis - žydas. 

— Jūs juk sinjoras Teodoldis? - Po tiek metų jis dar prisi- 
mena mano pavardę. Na, o kodėl gi ne? Šis vyras matė, kaip 
pasirašydavau ant nemažai sandorių jo mažoje tamsioje kon- 
torėlėje gete, kur prieš šimtą metų užstačiau mūsų branga- 
kmenius. 

Stambus vyras, stovintis šalia mūsų, nepatenkintas kriukteli, 
tačiau aš nekreipiu į tai dėmesio. 

— Taip, tai aš. 

- Iš pradžių nebuvau tuo įsitikinęs. Jūs pasikeitęs. 

— Ne tiek kiek jūs! - šiurkščiai atrėžiu. 

— Ak! Iš tiesų turėčiau prisistatyti. - Jis atsisėda ir ištiesia 
ranką. - Mano vardas Lelijus da Modena - pagal miestą, kuria- 
me gimiau. - Jis dvejoja. - Nors anksčiau buvau žinomas kaip 
Chaimas Kolonas. 

Vyras lenkiasi per stalą ir atsikrenkščia nemažu kiekiu skre- 
plių, taip išspjaudamas šiek tiek pagiežos ant aiškaus išsigimė- 
liško sugedimo. Keletas galvų pasisuka. Tačiau jis dvokia alumi 
ir, kas svarbiausia, skurdu. Visa tai įsigeria į mūsų drabužius. Ir 
kai į jo išpuolius neatsakoma, jis niurnėdamas nusvirduliuoja 
į minią. Mes abu esame iškentę ir blogesnių dalykų. Dabartinė 
mūsų padėtis leidžia mums likti prie stalo vieniems. 

— Jūs atsivertėte? - klausiu nustelbęs. 

— Taip, atsiverčiau. - Jo balsas aiškus ir tvirtas. - Išėjau iš 
geto prieš trejus metus. Dabar esu pakrikštytas krikščionis. 

— Na, ir toks, kuriam gerai sekasi būti krikščioniu. 

— Mane lydi sėkmė. - Jis šypteli, bet tai jam nelabai tinka. 
Jis visada atrodė pernelyg rimtas vyras, ir tikėjimo pakeitimas 
nepadarė jo linksmesnio. - Galėjau pasinaudoti savo įgūdžiais 
pjaustyti ir pardavinėti brangius akmenis kaip brangakmenių 
pirklys. O kaip jūs?.. Jums taip pat gerai sekėsi. 

— Neblogai, - atsakau. 

— Tai vis jūsų ponios verslas? 

- Taip, mano ponios verslas. - Dabar įtariu, kad mes abu 
mąstome apie tam tikrus paveikslėlius vienoje knygoje. Kartą ji 
taip pribloškė žydą lombardininką, jog šis negalėjo prisiversti 
pasikalbėti su jos savininku, bet kuri galbūt yra daug priimti- 
nesnė pasaulietiniam krikščioniui verslininkui. 

Iš už baro nuaidi gongas. 

— Na, turiu jau eiti, - taria jis. Viduje per daug triukšminga, 
kad išgirstum rytinį Marangonos varpą. Taigi jis turi būti pa- 
kartotas, kad visi įsitikintų, jog miestas pasiruošęs darbui. 

— Turiu skubėti į susitikimą netoli Arsenalo. Ak, bet tai 
Viešpaties pirštas, kad suradau jus! Tikėjausi kada nors su- 
sitikti. 

— Iš tiesų? - Vėl pajuntu įsiūtį ir baimę jo veide, kai jis už- 
trenkia duris tiesiai man prieš nosį. - Pamaniau, džiaugeisi at- 
sikratęs manimi. 

— Na... aš... tai buvo taip seniai. Buvau... - Jis aiškiai su- 
mišęs. - Deja, jau turiu eiti. Tačiau norėčiau... Turiu omeny- 
je, jei... 

— Mes gyvename Casa Travelli netoli San Pantalon Fjametos 
Bjančini namuose. Jie gerai žinomi aplinkui. Ten būnu dau- 
giausia po pietų ir vakarais. 

— Ačiū. - Jis atsikėlęs spaudžia man ranką. - Po keleto die- 
nų turėsiu palikti Veneciją. Vyksiu į Vest Indiją. Jei galėsiu ap- 
silankyti iki išvykimo, tikrai užsuksiu. 

— Mielai tave priimsime. - Gūžteliu pečiais. Kodėl gi ne? 
Mes aptarnaujame visus žmones. Na, visus, išskyrus žydus - 
štai kas. Kiek Žinau, nėra įstatymo mieste, draudžiančio kurti- 
zanei linksminti perkrikštą, ypač jeigu jo piniginė pakankamai 
didelė. Tačiau stebėdamas, kaip jis dingsta minioje, jaučiuosi 
kažkaip nusivylęs, kad jis pasikeitė labiausiai iš visų. 


Iš to pokalbio galima sugalvoti gerą istoriją ir, kol parkeliauju 
namo, esu ją tobulai sukūręs. Tačiau negaliu nieko nustebinti, 
nes čia randu sumaištį. Ant artimiausio tilto susirinkusi minia 
stebi, kaip tuzinas darbininkų ant didelės baržos vynioja virves 
ir medžiagos gabalus, o per vandenį ritasi juoko bangos iš antro 
aukšto, piano nobile, viršuje. 

Greitai lipu laiptais aukštyn (turtas padeda įrengti ne tokius 
stačius laiptus, labiau tinkančius mažoms kojoms) ir kampe 
susiduriu su La Draga, lipančia žemyn. Nors jos ausys visada 
geriau girdi, nei regi mano akys, ji griebiasi akmeninio turėklo, 
norėdama apsisaugoti, ir lieka stovėti. Tačiau krepšelis iškrenta 
jai iš rankų, ir storas stiklinis buteliukas nurieda, atsitrenkda- 
mas į apatinį laiptelį. 

— Ak, atsiprašau! Nesužeidžiau jūsų? 

— Ne... ne, viskas tvarkoje. 

Pakeliu buteliuką ir pasisuku į ją. 

— Štai... 

O ji jau ištiesusi ranką laukia buteliuko. Galėčiau paklausti, 
iš kur ji žino, kad jį turiu, tačiau, be abejo, atsakymas būtų toks: 
stiklinis indas dūžta arba nurieda, o vyras, laikantis indą, juda 
kitaip nei žmogus tuščiomis rankomis. Kadangi šiandien - ne 
ketvirtadienis, nesitikėjau jos rasti. Darbinguose namuose vis 
tiek bus skausmo, šunvočių, karštinių, o protinga kurtizanė 
rūpinasi savo tarnų sveikata taip kaip ir savąja. Kalbant apie 
mane, esu per daug užsiėmęs, kad mūsų keliai dažnai susikirstų. 
Ir kai mes vis dėlto susitinkame, abu taip paslaugiai elgiamės, 
kad jeigu nežinotumėte, galėtumėte suklysti manydami, jog 
mes - draugai. Viduje dar likę randai, kuriuos anuomet seniai 
padarė mano įtarumas ir jos atsilyginimas. Taigi mes galime tik 
budriai stebėti vienas kitą. Kartais manau, jeigu turėčiau valią, 
galėčiau rasti būdą, kaip viską sutvarkyti, nes aš nesu visiškai 
blogų manierų. Per šiuos keletą metų sužavėjau ir patraukiau 
vieną ar dvi moteris, žinoma, kur kas patrauklesnes nei ji. Būsiu 
sąžiningas: jos taip pat buvo kvailesnės. Šiek tiek bijausi, jog ji 
net ir užmerktomis akimis sugeba kiaurai mane regėti. 

— Kas atsitiko? Kas čia vyksta? 

— Pristatyta dovana, bet aš negaliu padėti. Geriau pats pasi- 
žiūrėk. 

Taip ir padarau. Tuoj pat įeinu į portego. Nė vienas, turintis 
akis, negalėtų jos nepastebėti. Dovana atremta į sieną: didelis, 
visu ūgiu rodantis pasidabruotas veidrodis, didesnis už anks- 
čiau matytus, žėrintis taip, lyg ką tik būtų iššauta žvaigždžių 
salvė kambaryje. Jo paviršius atspindi saulę, didelę erdvės to- 
lumą ir šviesą, sklindančią iš priešais esančios lodžijos. Vei- 
drodžio garbei susirinkę visi namiškiai: mano ponia, Gabriela, 
Marčelas ir jų džiūgavimą stebintis mūsų klientas - stiklo pir- 
klys Vespasjanas Alberinis. | 

— Ak, Bučinai! Tik pažiūrėk! Pažvelk, ką mano ponas Al- 
berinis atgabeno mums! - Jos veidas švyti beveik kaip veidro- 
dis. - Ak, tu būtinai turėjai čia būti! Prireikė aštuonių vyrų, kad 

atplukdytų jį barža iš Murano. Ir, kai vyrai kėlė jį iš apačios, 
kiekvieną kartą jam susvyravus, maniau, man širdis sustos iš 
baimės, kad jis suduš. Tačiau mano ponas viskuo pasirūpino. - 
Ji prieina prie pirklio ir suspaudžia jam ranką, o šis juokiasi 
iš jos entuziazmo. Dėkingumas visada joje pabudina laimingą 
vaiką. - Gaila, kad La Draga taip greitai išskubėjo. Ak, ar tai ne 
pats puikiausias daiktas, kokį tik esi kada matęs? 

Iš tiesų taip ir yra. Jau rytoj visas miestas kalbės apie veidro- 
dį mūsų namuose, nes jis taip iškilmingai buvo pristatytas. Al- 
berinis - vienas iš geriausių mūsų klientų: pasiturintis pirklys 
tiek iš liemens ir iš stuomens, tiek gabus. Tai toks žmogus, kuris 
liejykloje imasi naujausių gamybos būdų, kai darbininkai dar 
net nebūna supratę jų galimybių. Meilėje, pasak mano ponios, 
jis panašus į laukinį šerną - visas šeriuotas ir kretančiu pilvu. 
Bet... tik įteikite jam stiklo dirbinį, pradedant tobuliausiu kriš- 
tolu ir baigiant gražiausiai puošta majolika, ir jo rankos taps at- 
sargios ir švelnios kaip angelo, o balsas įlies poezijos į prekybą. 

Prisimenu tą pirmą kartą, kai jis vakarieniavo su mumis. 
Jis atnešė mano poniai dailią krištolinę taurę vynui, puoštą jos 
vardu, išgraviruotą naujausiais deimantiniais taškeliais. „Paga- 
nykite akis, žvelgdami į šį stebuklą, mano draugai, - tarė jis, 
rodydamas ją svečiams. - Į šį perregimą niekutį sudėtas smėlis, 
akmenukai, pelenai ir įlieta ugnis, karštesnė nei pragaras. Tai 
liudija žmogaus šlovę ir Viešpaties pamoką: grožis toks tobulas 
ir trapus kaip pats gyvenimas.“ 

Tai pasakęs jis apsimetė išmetąs taurę taip, kad visi, esantys 
ją prieš šviesą kaip komunijos taurę. Teko stebėti jį atliekant 
šį pratimą gal kokį pusę tuzino kartų įvairiuose susitikimuose. 
Man labai patinka tas teatrališkumas ir jo prekybinis talentas. 
Todėl beveik norėčiau būti kunigu tam, kad galėčiau supirkti 
visus netikusius dirbinius iš dirbtuvės ir kiekvieną sekmadie- 
nį juos numesti nuo sakyklos, trokšdamas įkvėpti savo bandai 
mirties baimę. Nenuostabu, kad jis susikrovė turtus. Tikrai ne- 
daug vyrų sugeba parduoti filosofiją, įkūnytą stikle, ir vis tiek 

žinoti, kokį geriausią vyną tinka pilti į tas taures. Mūsų laimė, 
per šiuos keletą metų jis tiek pamilo mano ponios kūną, kad 
nori jį regėti visaip atspindėtą savo veidrodžiuose, nes stiklo 
verslas ir naudojasi tuštybe, ir kiek iššvaisto kuklumą. 

— Jis tau patinka, Bučinai? - domisi pirklys, ir jo apvalų vei- 
dą padalija riebi šypsena. 

— Kaip visada, mano pone, jūs atgabenate stebuklus. 

— Grožis už grožį, - teisingi mainai. 

— Na, Bučinai, ateik gi, ateik arčiau! Turi pamatyti save vei- 
drodyje. - Fjameta kviečia mane. - Tikrai, tai pats nuostabiau- 
sias vaizdas. Pasitrauk, Gabriela, leisk prieiti Bučinui! 

Prieinu ir atsistoju šalia jos. 

Ji teisi. Tai tikrai pribloškia. Mes stipriai apšviesti rytinės 
saulės šviesos. Abu čia stovime, atsiskleidę visu savo grožiu: 
aukšta, liekna it gluosnis gražuolė su vingiuojančių auksinių 
plaukų karčiais, ir kresnas, šlykštus trolis. Jo riebi galva vos 
tesiekia jai iki krūtinės. Jaučiu, kaip kvėpavimas stringa man 
gerklėje. Turėjau labiau pasiruošti tokiam vaizdeliui. Viešpats 
žino, padariau tai, ką galėjau! Mano drabužiai yra brangiai pa- 
siūti iš kokybiškiausios medžiagos, kad atitiktų kūno propor- 
cijas. Barzdelė, kurioje ne daugiau kaip kelios sruogos, - taip 
kartą pasišaipė Aretinas, - sušukuota, iškvėpinta muskusu, ci- 
trusais ir tinka prie mano vaikiškų pirštinių. Tačiau tai, ką re- 
giu šiame veidrodyje, vis dar pritrenkia mane. Iš tiesų aš pats 
nesijaučiu nei mažas, nei besiskiriantis kuo nuo kitų. Esu toks, 
koks esu iš tikrųjų. Taigi mano atvaizdas bet kokiame paviršiu- 
je - jau neminint tokios didelės, švarios jo erdvės - visuomet 
mane įskaudina kur kas labiau, nei turėtų. 

— Na, nesiraukyk taip, Bučinai! Tavo veidas malonesnis be 
raukšlių. - Ji baksteli į mane. - Argi tai ne stebuklas? 

— Stebuklas, - tariu mėgindamas nutaisyti malonesnę veido 
išraišką. | 

— Na, tik pažiūrėk! Pasižiūrėk, kaip kairėje mano sijono pu- 
sėje klostosi ši siūlė. Žinojau, kad ši suknelė per daug pasipū- 
tusi apačioje, tačiau jis pasakė man, kad taip tik todėl, jog aš 

pasilenkiau, apžiūrinėdama ją. O mano Viešpatie! Šis išradimas 
tikrai atneš jums sėkmę, mano pone. Ne tik mūsų kambarys 
dabar atrodo toks didelis kaip rūmai. Tas veidrodis visiems lai- 
kams pakeis siuvimo meną. Bučinai, ar girdi? Rytoj mes atlei- 
džiame siuvėją. 

— Manau, verčiau apmokėkime jo sąskaitas. 

Mes visi nusijuokiame. 

- Taigi, - prabyla mūsų geradarys, - turiu jus palikti. Vy- 
rams reikia dar kai ką pristatyti. 

— O mano pone, tik ne taip greitai! - Ir kuo žaismingiausiai 
papučia lūputes. - Prižadu jums, kai atvyksite kitą kartą, mes 
pastatysime stalą čia, tiesiai prieš veidrodį, kad galėtume stebė- 
ti, kaip vakarieniaujame. Tik pasakykite, kad greitai atvyksite. 

Jos užsidegimas priverčia jį susimąstyti. 

— Na... jei baigsiu reikalus sandėlyje, gal ir galėsiu grįžti vė- 
liau, dar šį vakarą. 

Fjameta žvilgteli į mane. Mes abu žinome, kad šiandien - 
penktadienis, ir ji užsakyta Varno. 

— Ak, varge! Mano pone, deja, mes jau susitarę, - įsiterpiu 
prisiimdamas kaltę. - Tačiau... jei kas pasikeistų, nedelsdamas 
perduosiu jums žodelį. 

Kai tik jis išeina, Fjameta vėl grįžta prie veidrodžio ir ima 
kritiškai save apžiūrinėti. Pradedu pasakoti istoriją apie tą žydą, 
bet ji tik pusiau klausosi. Nes tas, kuris gavo tik truputį jos dė- 
mesio ir kurio nepakerėjo atvaizdas veidrodyje, yra užsiėmęs 
kasdieniais jos užrašais. 

— Ak... iš tiesų... Tai turi man papasakoti vėliau. Ruošiausi, 
kai atėjo Alberinis, o dabar po valandos turiu būti pas Ticianą. 
Žinai, kaip jis skundžiasi, jei ateinu, kai nėra šviesos... Gabrie- 
la! Pasakyk Marčelui, kad paruoštų valtį. Kai persirengsiu, ten 
nusileisiu. - Ji atsisuka į mane. - Kodėl nevyksti kartu, Buči- 
nai? Jis pažadėjo, kad tai bus paskutinis pozavimas. Gal jis leis 
tau šiandien pasižiūrėti? 

Smagus humoras pakėlė ją kaip ant sparnų. Tai palengvėji- 


mas, nes šiomis savaitėmis ji buvo gana suirzusi ir neatidi man. 

Bet juk mano ponios, kaip ir daugumos moterų, nuotaika pri- 
klauso nuo mėnulio fazės. Einant metams supratau, kad į tai, 
ko negali iššifruoti, geriausia nekreipti dėmesio. Tokių srovių 
sulaikymas ir nukreipimas yra La Dragos, o ne mano reikalas. 

Papurtau galvą. 

— Esu labai užsiėmęs. Dar reikia sutvarkyti sąskaitas. - Nors, 
tiesą pasakius, mane veidrodis taip nuvylė, kad nedrįstu to pri- 
pažinti, todėl nenoriu rodytis lauke. 

— Iš tikrųjų, Bučinai! Tu praleidi tiek daug laiko įsikniaubęs 
į knygas, kaip kad šių dienų mokslininkas. Keista, kodėl neiš- 
leidi studijos apie Veneciją, kaip čia daro kas antras bičiulis. 
O Viešpatie! Jei man dar reikės kitą vakarą sėdėti ir kalbėti apie 
Venecijos valstybės konstitucijos didingumą, manau, užmigsiu. 
Ak, tikrai tau sakau! Loredanas ir jo svečiai Varnai praeitą sa- 
vaitę apie nieką kitą nekalbėjo. 

— Gal tuomet nuo šiandien tau reikėtų pradėti ruošti vaka- 
rėlius prieš veidrodį? Jie susikaups intymesniam darbui. 


DEVYNIOLIKTAS 
SKYRIUS 


Kai tik ji išeina, įsitaisau savo kambaryje, kuris yra namo gale, 
šalia portego, ir pasiimu sąskaitų knygas. Nesvarbu, kiek besi- 
skųsčiau, man labai patinka ši vieta. Kambarys įrengtas pagal 
mano ypatumus. Kiekvienas daiktas jame man tiksliai tinka, 
pradedant medine lova, kuri tiek maža, kad nesijausčiau labai 
vienišas, kai vienas joje guliu, ir baigiant knygų lentynomis, ku- 
rios tobulai atitinka mano ūgį, bei stalu ir kėde, sukonstruotais 
taip, kad man nereikėtų pagalvėlių ar gaišti laiko kabarojantis 
aukštyn žemyn. Įsitaisau čia su plunksna rankoje, prieš mane 
atversta sąskaitų knyga ir smėlio laikrodis, kur smėlis nesulai- 
komai byra, ir tomis dienomis jaučiuosi beveik patenkintas. 
Kartą sakiau, kad jei apsigyvensime namuose, kur daug švie- 
sos, niekada daugiau nebesiskųsiu. Prisiekiu, dabar taip neda- 
rau. Tiesa, kur kas daugiau darbuojuosi dėl mūsų laimės, nei 
kad dirbau nesėkmės metu. Teisybė ir tai, kad dabar, kai mums 
sekasi, mes su mano ponia esame nebe tokie artimi, kokie bu- 
vome užpuolus bėdoms. Suprantama. Jos diena - mano naktis. 
Tai reiškia, kai ji miega, aš dažniausiai dirbu. O tomis valan- 
dėlėmis, kai pasirodome viešumoje, labiau stengiamės vaidinti 
šeimininkę ir tarną, ne draugus. Nors mūsų klientai nėra to- 
kie netašyti kaip kiti, tačiau tokiame amate kaip mūsų visada 
gardžiuojamasi apkalbomis apie iškrypimą. Taigi gražuolės ir 
pabaisos platoniški santykiai yra daug saugesni, nei kad tokie, 
kokie vaizduojami Aretino sonetuose. Jei pasirinkčiau jaustis 

atstumtuoju (taip kartais darau, nes man irgi užeina blogos 
nuotaikos akimirkos), primenu sau, kad derliaus ėmimas visa- 
da pats sunkiausias metas ūkininkui. Vėliau atsiras pakanka- 
mai erdvės laisvalaikiui, kai dėl amžiaus ir mados mūsų amatas 
nebesivystys taip energingai. 

Šiuo metu, tarp mūsų kalbant, šis verslas klesti. Jis toks pat 
sudėtingas ir daug reikalaujantis kaip ir kiti, iš kurių miestas 
pelnosi turtus. Kai Roma iš visų jėgų stengiasi atstatyti tai, kas 
buvo sugriauta, o Florencija tapo tik ankstesniu jos buvusios 
didybės šešėliu, Venecija keliautojams tapo didžiausiu Euro- 
poje metropoliu: prieglauda krautuvininkams, verslininkams ir 
malonumų ieškotojams. Visi jie trokšta paragauti to, ką siūlo 
šis miestas. O sąrašo pradžioje yra profesionalių moterų grožy- 
bės. Jos taip vilioja ir tiesiog gūsiais verčiasi iš senosios Romos į 
Veneciją. Eina kalbos, kad šiomis dienomis gerbiamos moterys 
beveik nebegali lankytis bažnyčioje sekmadieniais, nes ten grū- 
dasi naujosios kurtizanės, siūlydamos savo prekę. 

Viešumoje seno dožo veido išraiška tokia kaip žmogaus, ku- 
rio šnerves visą laiką kankina blogas kvapas. Drįstu pasaky- 
ti, kad nepritarimas jau seniai tapo valstybine politika - ratas 
bet kuriuo atveju apsuka visą ciklą. Dabar nusidėjimas vis dar 
toks pat pelningas kaip ir dorybė. Taigi mes visus metus gali- 
me imti derlių. Labiausiai užimti būname pavasarį, nors būtent 
tada laivai vėl ruošiasi išplaukti, o piligrimai renkasi, pasiruošę 
keliauti į Šventąją Žemę. Pasisotinę relikvijomis (Venecija turi 
tiek kaulų, kad iš šventųjų, turinčių po pusę šonkaulių, galėtų 
sukurti nedidelę armiją), jūs net nustebtumėte sužinoję, kiek 
daug jų prieš išskleisdami bures kelionei atsiduoda vienai ar 
porai nuodėmių. Kelionė atleis juos nuo bausmės. 

Kaip ir Romoje, čia esu ir ukvedys, ir vartininkas. Pasižymiu 
kiekvieną įgyjamą ar išleidžiamą soldą, soldo, nes, kai miega- 
mojo durys užsiveria, įvairiausių rūšių žiurkės gali kramsnoti 
virtuvės atsargas. Mes abu pažįstame turtingų kekšių, kurios 
mirė skurde dėl to, kad buvo blogai tvarkomas jų namų ūkis. 
Taip pat nė vienas neįeina ir neišeina iš namų be mano žinios. 

Nelinksminame vokiečių eretikų, nes mano ponios atmintis 
tokia amžina, lyg buvę trumpi jos plaukai kadaise. Atsargiai el- 
giamės su pravažiuojančiais prekybininkais, nors labai didelė 
pagunda tarp pastovių lankytojų įterpti ir užsieniečių (perdėtas 
Aretino įrašas kurtizanių registre priviliojo visokiausio plauko 
turtingus pirklius prie mūsų durų). Bet tai daryti yra savaip 
pavojinga. Sifilis, prieš keturiasdešimt metų atneštas prancūzų 
į Florenciją ir Neapolį, dabar yra plintantis strėnų maras. Nors 
sergančius vyrus galima atstumti, ligą nuspėti yra sunkiau, kol 
ji dar nepasirodo paviršiuje. La Draga turi ištraukų ir tepalų sil- 
pnesnėms niežulio ir karštinės formoms gydyti. Taigi, nesvar- 
bu, ką mes bemanytume vienas apie kitą, neabejoju jos vaistų 
galia. Be visų kitų jos talentų, žinoma, ji sugeba padėti moteriai 
atsikratyti kūdikio, kol tas dar yra gimdoje skystu pavidalu. Tai 
vienintelis sugebėjimas, kurio kol kas mums neprireikė. Nes, 
atrodo, mano ponia negali pastoti arba bent jau nebuvo pasto- 
jusi, kiek ją pažįstu. Jeigu jos motina nebūtų buvusi tokia am- 
bicinga ir būtų panaudojusi savo santaupas tam, kad parduotų 
dukrą į žmonas siuvėjui ar laivų statytojui, jos nevaisingumas 
būtų tapęs daug ryškesniu požymiu nei jos grožis. Kadangi taip 
ir yra, manau, ji dabar šiek tiek liūdi. Yra jos profesijos moterų, 
kurios, būdamos jos amžiaus, turi kambarį, pilną vaikiškų lovy- 
čių. Nors jų vaikai ir nepaveldės titulų, mieste pilna turtuolių, 
kurie tiek prisirišę prie savo pavainikių, kad suteikia jiems pas- 
laugų ir padeda gyvenime prasimušti į žmones. 

Mano darbas - susitikti su klientais iki tol, kol jie dar ne- 
pamatė jos, ir sutvarkyti sąskaitas. Taip tikiuosi atsijoti apga- 
vikus ar ramybės drumstėjus. Blogiausi tie vyrai, kurie naudo- 
jasi kumščiais taip gerai kaip ir pimpalais. Žinoma, nė viena 
kurtizanė neužsidirba pragyvenimui be niuksų ar mėlynių. 
Taip jau lemta. Yra vyrų, kuriems nieko neišeina, todėl reikia 
truputį pasigrumti. Kiti gali būti taip užvaldyti nuodėmės, kad 
prieš gaudami malonumą, šiurkščiai elgiasi. Tačiau šiuos, net 
apsirengusius, labai lengva atpažinti - jų aistra virpa su baime. 
Man labiausiai rūpi tie, kurių negaliu perprasti. Tai vyrai, sle- 

piantys savyje smurtą tol, kol uždaromos durys ar išgeriamas 
pirmas butelis. Mačiau pakankamai tokių, kad suprasčiau, jog 
nedaugeliui tai yra natūralu, tarsi jie nuo pat gimimo labiau 
mėgtų mėsą, ne žuvį. O velnią jų strėnose labiau pamaitina ne 
pats aktas, bet tas skausmas, kurį jie sukelia, ir susijaudinimas, 
kurį jie pajunta, keldami skausmą. 

Kai reikalai taip pakrypsta, mūsų pranašumas yra tas, kad 
virėjas turi kumščius kaip kumpio kaulus ir atitinkamą tem- 
peramentą. O Marėelas, valtininkas, nors ir yra švelniausias 
vyras, yra sudėtas kaip tikras galiūnas ir sugeba riaumoti lyg 
aidas oloje. Per šiuos keletą metų tik kartą teko panaudoti jų 
talentus. Tą kartą mano ponia buvo labiau išgąsdinta nei su- 
žalota, nes mes puolėme pas ją vos tik pasigirdus klyksmams. 
Tas vyras, apie kurį kalbame, galų gale atsidūrė kanale sulau- 
žyta ranka ir šonkauliu. Nors neabejoju, kad jis galbūt ir vėl 
mėgins taip elgtis. Bet jam bus sudėtinga tai daryti Venecijoje, 
nors saugumo policija ir gali pažiūrėti pro pirštus į šiuos nu- 
sižengimus (pasaulis pilnas moterų, kurios eina prie altoriaus 
kaip į paskutinę merginimo pakopą priverstos savo vyrų), Žinią 
apie tokius skriaudikus geriausios miesto kurtizanės perduoda 
iš lūpų į lūpas. 

O dabar apie mano ponią. Nors ir pasitaiko blogų nuotai- 
kų, ji šiuo metu tiesiog švyti, yra pagyvėjusi nuo šviežio kraujo 
ir dovanų. Fjameta užsiima šiuo verslu jau penkiolika metų. 
Per kitą vardadienį jai sukaks dvidešimt devyneri. Ji tampa jau 
nebe jauna savo verslui (retai pasitaiko sėkmingai besiverčianti 
kurtizanė virš trisdešimties, kuri pripažįsta savo tikrąjį amžių), 
nors vis dar taip gaiviai atrodo, kad naujiems lankytojams gali- 
me sakyti, jog jai dvidešimt dveji metai. 

Taip mes atgavome visa tai, ką praradome Romoje. Nors vis 
dar bijausi didelių potvynių ir kartais ilgiuosi šiurkštesnės ro- 
mėnų energijos, galima sakyti, kad čia mes jaučiamės saugiai. 

Tikrai esame patenkinti. 


DVIDEŠIMTAS SKYRIUS 


Esu įsikniaubęs į knygas, kai mūsų Varno Loredano žmogus 
atneša žinutę: didysis senatorius atideda susitikimą, nes tvarko 
Sensos reikalus ir negalės šį vakarą susitikti. Taip mes liekame 
laisvi ir pagaliau galime linksminti dosnųjį stiklo pirklį. Šią žinią 
panaudoju kaip priežastį užversti knygoms. Skaičiavimas tru- 
putį nuramino mano liepsnojančią neapykantą sau pačiam ir, 
prieš susitikdamas su Alberiniu, turiu pranešti tai savo poniai. 

Ticiano namai ir studija yra į šiaurę kitame Didžiojo kanalo 
krante šalia Rio di Santa Caterina. Nors reikia guviai eiti, diena 
pavasariškai maloni, ir mankšta man tik į naudą. 

Pats Ticianas, į kurį, deja, tą pirmąjį vakarą per mažai krei- 
piau dėmesio, nes geriau jo nepažinojau, yra tikrai pats šlovin- 
giausias Venecijos menininkas. Jis dabar toks įžymus, kad da- 
žai būna beveik neišdžiūvę ant jo drobių, kai šios kraunamos 
į valtis. Mulai traukia jas į pusę Europos dvarų. Būdamas toks 
žinomas žmogus, turiu pasakyti, jis lieka gaiviai valstietiškas, 
energingai darbuojasi tiek su skaitytuvais, tiek su teptuku (mes 
abu paprastai suprantame vienas kitą, kai imame svarstyti, kaip 
išspausti pinigus iš nepaklusnių klientų). Nors neabejoju, kad 
jis paklius į istoriją dėl savo puikios tapybos. Mąstydamas apie 
jo namus labiau prisimenu gardžius kvapus iš virtuvės, nes jie 
abu su Aretinu mėgsta skaniai pavalgyti. Jų virėjai dažnai var- 
žosi, kuris paruoš geriausius patiekalus. Taip kaip ir Aretinas, 
jis jaučia sveiką potraukį moterims. Tai antras kartas, kai mano 
ponia jam pozuoja. Jei ji ir daro kai ką daugiau, ne vien tik po- 
zuoja, tai man apie tai nepasakoja, o aš neklausinėju. Kai prieš 

keletą metų mirė jo numylėtoji žmona Cecilija, galbūt mano 
ponia jį tuomet paguodė. Kiek žinau, jis labai skaudžiai sielvar- 
tavo dėl netekties. 

Prie Rialto kertu Didįjį kanalą. Iš čia beveik matau Aretino 
namus. Jis taip pat suklestėjo. Kurį laiką jis svarstė, ar never- 
tėtų apsigyventi Prancūzijos karaliaus dvare. Užuot taip pada- 
ręs, gavėnią praleido gilioje ir viešoje atgailoje, tuo pačiu metu 
leisdamas tokias giesmes, šlovinančias jį priėmusį miestą, kad 
dožas Gritis perėjo į jo pusę. Taip jis susitaikė ir su popiežiumi, 
ir su savo senu priešu, Mantujos kunigaikščiu. 

Po to jis greitai iškilo ir dabar yra vienas iš miesto garseny- 
bių. Viešumoje jis puikuojasi aukso grandine, gauta iš Prancū- 
zijos karaliaus, susirašinėja su įžymybėmis. Venecijoje yra daug 
norinčių draugauti su juo. 

Per tuos metus jis ir mano ponia netikėtai susidraugavo. 
Liepsna, kažkada deginusi juos abu, virto šiltais pelenais. Sėkmė 
priviliojo tiek moterų, besiglaustančių ir bevizginančių uodegas 
prieš jį, kad jam nebereikėjo mano ponios dėmesio. Sąžiningai 
kalbant, manau, jų abiejų asmeninis gyvenimas yra toks viešas, 
jog jie džiaugiasi turėdami kažką, kas pažįsta juos iš vidaus ir 
su kuo bendraudami jie neturi vaidinti. Kai jiedu neliežuvauja, 
yra įsitraukę į galimybių žaidimus, dėl kurių visa Venecija eina 
iš proto. Kartais, laisvomis popietėmis, mes visi trys žaidžiame, 
vartaliodami pieštas kortas, kur užrašyta daugybė kaprizingos 
ateities spėjimų. Kalbant apie mus, abu laikėmės susitarimo ir 
visus šiuos metus „Pozos“ visuomenei nebuvo prieinamos. Ne- 
turint namuose vaikų, tai saugo mus nuo bankroto senatvėje. 

Aplenkiu Campo dei Santi Apostoli ir alėjų vingiais traukiu 
tolyn į šiaurę. Turtas užleidžia kelią skurdui: einu nuleidęs gal- 
vą, O piniginę prispaudęs prie krūtinės. Kaip priešingybė aplin- 
kai, Ticiano namai, nutūpę pačiame lagūnos pakraštyje, yra ge- 
ros būklės, nauji ir gana didingi. Aiškią dieną iš čia matosi taip 
toli, kad gali įžvelgti Monte Antelao Kadore. Esu įsitikinęs, jog 
šią vietą jis pasirinko todėl, kad prisimindamas gimtąjį miestą 
tampa sentimentalus. 

Jo ūkvedė atidaro duris ir parodo kelią į sodą, o pati tuo 
metu pasako mano šeimininkei, kad atėjau. Sėdžiu ir masa- 
žuoju kojas, nes nuo kelionės užtirpo šlaunys. Vanduo čia 
taip arti, kad gali girdėti, kaip bangos atsimuša į krantą. Nors 
Venecija niekada man netaps Roma, nes tas miestas turi tam 
tikro melancholiško grožio - tai mokėjimas flirtuoti su jūra, 
lyg tai būtų miela moteris, kilnojanti savo išpuoštus sijonus 
ir kartais esanti visai netoli, kad pereitų kylantį potvynį. To- 
kiomis dienomis kaip ši, kai vanduo žiba ir oras tirštas nuo 
jazminų ir persikų žiedų kvapo, gali beveik įsivaizduoti esąs 
rojuje, mielame kaip Arkadija. Ar ne tokį posakį pavartoda- 
vo jos motina, kai mėgindavo mano poniai vaikystėje papa- 
sakoti, kaip kvepia turtingų vyrų sodai? Tais pačiais žodžiais 
mano ponia bandė suvilioti mane tą pirmą dieną Venecijoje, 
kai mūsų ateitis atrodė kraupi it kruvinas skalpas. Kai tai pri- 
simenu, mane pribloškia didi atminties galia, nes tik dabar, 
čia, po viso to laiko, juntu, kad mes tikrai atvykome ten, kur 
ir turėjome būti. O kartu su nuostaba jaučiu ir klaikią bai- 
mę - taip, baimę, nes mes pakilome taip aukštai, iš kur kristi 
žemyn - labai toli. 

Pašokstu netikėtai pasigirdus jos balsui. 

— Bučinai! Maniau, tu pririštas prie savo skaitytuvų. 

Pasisuku ir matau ją, apsivilkusią drabužiu, tarsi ji tik ką 
būtų pakilusi iš lovos. Jos ilgi palaidi plaukai krinta ant nu- 
garos. Tapytojas specialiai pareikalavo, kad jie būtų sušukuoti 
taip, kaip tada, kai jie pirmą kartą susitiko. Nors turiu pripa- 
žinti, kad ji ne tokia gaivi, kaip buvo tada: pinta plaukų juosta 
ir šelmiškos garbanėlės, besiplaikstančios ant jos kaktos, prime- 
nančios mergaitę moteryje. 

— Aš dirbau, bet gavau žinutę. 

— Geriau, kai esi reikalinga. Ticianas griaudėja kaip perkūni- 
ja, kai jam trukdoma. 

— Ar paveikslas dar nebaigtas? Maniau, tai paskutinis po- 
zavimas. 

Ji nusijuokia. 

— O, tai niekada nesibaigs! Jis niekuomet nebus patenkintas. 
Pasensiu, kol jis padės teptuką. 

— Na, tu dabar atrodai dar visai jauna. 

— Tu taip tikrai manai? - Ji pasisuka aplink taip, kad suban- 
guoja jos plaukai. Kaip ji sugeria visus pagyrimus! Jais maitina- 
si, auga ant jų lyg augalas, besistiebiantis į šviesą. Atrodo, tarsi 
jai niekada nepakaktų tų liaupsių. 

— Bučinai, tu jau nebesakai man daug komplimentų. 

— Negaliu įsiterpti tarp kitų balsų. 

Ji truputį papučia lūputes, tačiau ta priemonė labiau veikia 
jos gerbėjus, o ne mane. Juk aš ją kur kas geriau pažįstu nei tie, 
kurie to nematė. O ją užtikau smarkiai besidarbuojančią prieš 
rankinį veidrodėlį. Ponios veido išraiška nebuvo verta pagyri- 
mų. Jei man kas atiduotų prarastą laiką, tikrai nebežinočiau, ką 
pasirinkti - grožį ar bjaurumą? Per daug reikia rūpintis grožio 
trapumu. 

— Taigi pasakyk man, kas tai per žinutė? 

— Loredanas rūpinasi Sensos reikalais ir šį vakarą neapsilankys. 

— Ak! - Ji gūžteli pečiais, lyg tai nebūtų ypatingai svarbu. 
Tačiau pastebiu, kad ji patenkinta. - Tuomet gal pasiųskime 
žinutę Vitorijui Foskariui? — linksmai taria ji. - Žinau, jis bus 
laimingas, susitikęs su manimi. 

— Esu tikras, kad jis nudžiugs. Bet pirmiausia mes skolingi 
Alberiniui už jo dosnumą. 

Ji sudejuoja. 

— Na, žinoma, Alberinis. - Fjameta suraukia nosytę. - Ta- 
čiau mes jau pasakėme jam, kad esame užimti. Jis niekada ne- 
sužinotų. Jo ir Foskario keliai niekada nesusikerta. 

Tikrai jie nesusitinka, nes vienas iš jų užsidirba pragyvenimui, 
o kitas gyvena iš savo šeimos lėšų. Nusprendžiu to neminėti. 

— Kodėl neleidi Foskariui atsigauti?- paklausiu. 

Ji nusijuokia ir priima tai kaip komplimentą. Bet tai - ne 
visai tiesa. Šitas Foskaris tarsi iššūkis man. Jis naujausias ir 
jauniausias mūsų klientas, kilęs iš Varnų, vis dar panašus į ne- 
apsiplunksnavusį jauniklį. Tik nusimovęs raštuotas kojines jis 

taip nemokšiškai įsitraukia į pimpalo malonumus, kad atrodo, 
jog tai nualina tiek jį, tiek ją savo aistra ir plepalais. Žinoma, 
kiekvieną kurtizanę reikia kartais garbinti, o šio vyruko susi- 
žavėjimas pralinksmino ją. Jis pasirodė tik suklestėjus verslui 
kartu su atkištagerkliu Florencijos mokslininku, kuris dūsavo 
ir pūtavo taip smarkiai, jog buvo sunku pasakyti, jis tik pradeda 
ar jau baigia. Nors buvau pakankamai atsargus ir sutariau, kad 
jie sumokės už valandą, neabejoju, kad Foskario jaunas, tvirtas 
kūnas buvo gana maloni priešingybė. O kalbant apie verslą, šis 
jaunasis Varnas pasirodė esąs tikra nelaimė, nes jis nekontro- 
liuoja savo turtų, viršija gaunamus išlaikymui pinigus ir nėra 
tiek protingas, kad žinotų, kaip jų gauti daugiau. 

— Žinai, jis skolingas mums pusę tuzino susitikimų už pra- 
ėjusį Mėnesį. 

— Ak, Bučinai! Tu per daug rūpiniesi. Jis kilęs iš vienos ge- 
riausių miesto šeimų... 

— ... kuri kaupia pinigus daugiau vyresniems sūnums, 0 ne 
jam. Jie sumokėjo už jo skaistybės praradimą, o ne už tai, kad 
jis išlaikytų meilužę. Verslui geriau pasitarnautų saldus atsidė- 
kojimas Alberiniui. 

— Tikrai, tau nereikia skaityti man pamokslų, kas būtų ge- 
riausia verslui, - suirzusiai suburba ji. - Manau, pasirinksiu 
palinksminti Foskarį. 

— Kaip sau nori! Bet jeigu jis ateis, privalės susimokėti. Na- 
muose jau plepama apie mūsų labdarą jam, ir jei nebūsime 
atsargūs, po miestą pasklis gandai, kad mes teikiame nemoka- 
mai tai, už ką moka kiti. Žinai, kokią žalą gali padaryti tokios 
kalbos. 

Ji gūžteli pečiais. 

- Negirdėjau jokių apkalbų. 

— Tai todėl, kad lieki už uždarytų durų, - švelniai tariu. — 
O aš knarkiu garsiau nei įprastai tam, kad užgožčiau triukšmą. 

Nusišypsau, tuo parodydamas, kad šis mano sąmojis gali pa- 
dėti mums susitarti. Tačiau Frameta nusprendžia nepriimti šios 
alyvų šakelės. 

— Na, labai gerai! Jei taip atkakliai reikalauji, verčiau tegu jis 
neateina. Bet aš nelinksminsiu ir Alberinio. Tuo metu pailsė- 
siu. Žinai, nėra lengva sėdėti čia visą dieną kaip gyvai statulai, 
kai Ticianas tūpčioja aplink ir krapštosi su savo teptukais. 

Akimirką žvelgiu į ją, bet mano ponia nuleidžia akis. 

— A-ak, jazminas! - taria ji ekstravagantiškai, paskandindama 
galvą jo Žieduose. - Pasaulyje nėra tokių kvepalų kaip šis kvapas. 
Bandžiau Rialte nusipirkti taip dvelkiančius kvepalus, tačiau, ati- 
darius buteliuką, kvapas neišsilaikė ilgiau kaip kelias minutes. 

— Taip, jis labai saldus, - sumurmu nustebęs, kaip ji greitai 
perėjo prie kitos temos. Mes jau ne pirmą kartą sukryžiuojame 
kardus dėl to šuniūkščio. - Saldus kaip Arkadija. 

Ji vėl pažvelgia į mane ir nusišypso, lyg kažko negalėtų pri- 
siminti. 

— Arkadija? Taip, sutinku. 

— Man nerūpi, kiek siūloma, Bučinai. Tu negali jos dabar iš- 
sivesti. - Tarpduryje stovi Ticianas. - Man buvo pažadėta visa 
diena, ir man brangi kiekviena jos minutė. 

— Nesirūpinkite, maestro. Jūs saugus. Atėjau tik perduoti 
pranešimo. 

— Ech, koks nors senas gašlūnas nori jos šį vakarą? Gėda! 
Jai nebeteks paragauti keptos kiaulienos nugarinės, varvančios 
obuolių sultimis. Ateik, Fjameta, šviesa nuostabi! Trokštu, kad 
grįžtum atgal. 

— Po akimirkos grįšiu. - Aišku, jai palengvėjo, kai Ticianas 
ją nušalino nuo to užsiėmimo. Ji man greitai ir išsiblaškiusi 
nusišypso. - Susitiksime vėliau, Bučinai. - Tai, kad ji nepasako 
man, kada grįš, rodo, kaip ji pyksta ant manęs dėl Foskario. 
Fjameta išeina, o jis seka iš paskos. Ilgokai keliavau nuo namų 
iki čia, galbūt greitai ir neateisiu. 

— Ticianai? 

Jis pasisuka. 

— Jeigu jau atėjau čia, ar galėčiau pamatyti paveikslą? 

— Ne! Jis dar nebaigtas. 

— Maniau, tai paskutinis jos pozavimas. 

— Paveikslas dar nebaigtas, - užsispyręs pakartoja jis. 

— Tik neūžaugos turi silpnas širdis, - nusišypsau. Vienas au- 
toritetingas žmogus man sakė, kad po metų galiu mirti. 

Jis rūsčiai dėbteli, tačiau žinau, kad jam patinku, na, bent jau 
tiek, kiek jam patinka kas nors, kas dirba. 

- Kąji tau pasakojo apie paveikslą? 

— Nieko. - Gūžteliu pečiais. - Tik tiek, kad jai nuo tos pozos 
ėmė mausti kaklą, kurį kiekvieną vakarą turiu masažuoti. Jei ne 
aš, neturėtum modelio. 

— Na! Labai gerai. Bet tik pažiūrėk ir išeik. Niekam neplepėk 
apie tai, ką matei, ar supranti? 

— Apkalbos? Aš bendrauju tik su savo sąskaitų knyga, o visa 
kita - pro vieną ausį įeina, pro kitą išeina. 

Jo studija yra namuose, o šalia pašiūrė, kur jis džiovina dro- 
bes. Lipu paskui jį laiptais į viršų, į kambarį antrame aukšte, 
piano nobile, kur pro dvejus, iš pakraščių akmenimis apmūry- 
tus langus srūva upė šviesos. Pro juos pažvelgęs į atsiverian- 
tį vaizdą jis net nekeliaudamas atsiduria gimtinėje. Drobė iš- 
tempta ant didelio molberto kambario viduryje. O jeigu ji dar 
nebaigta, net nepastebiu, ko ten dar trūksta. Bet, kalbant apie 
meną, esu tikras bukagalvis. Teko dalyvauti keliuose pasilinks- 
minimuose, kur girdėjau, kaip įžymūs vyrai ir keistas kurtiza- 
nių paradas dailino eiles apie Ticiano „genijų“ su tokia žodine 
kova, kupina fantazijos, kad tai, ką jie parašė, atrodė tarsi būtų 
sukurta jų pačių vaizduotės, o ne to, ką matau drobėje: „Ak! 
Ak! Tik pažiūrėkite, kaip jis savo paveiksluose išaukština žmo- 
gaus kūną! - „Ticiano spalvose Viešpats patalpino rojų!“ - „Jis 
ne tapytojas, jis - stebuklas!“ Jų pagyros lipnios kaip medus. 
Kartais pagalvoju, kad Ticianas pasirinko mano ponią modeliu 
todėl, kad šioji nekankina jo tokiais tauškalais ir taip suteikia 
erdvės teptuko skrydžiui. 

O kalbant apie naujausią jo darbą... Na, kad sumažinčiau 
sumaištį, pasakosiu paprastais žodžiais. 

Aplinka - tai pats kambarys. Fone matoma lango dalis. 
Danguje pavaizduotas saulėtekis, ant sienų - gobelenai, o prie- 


236 


kyje — dvi raštuotos skrynios, prie kurių dvi kambarinės: viena 
atsiklaupusi, o kita stovėdama rūšiuoja drabužius. 

Nors kambarines ir matai, bet jos žvilgsnio nepatraukia, nes 
paveikslo priekyje yra nuoga moteris ir taip arti, kad, atrodo, 
gali ją beveik paliesti. Ji guli atsirėmusi į pagalvę lovoje ant rau- 
donų gėlėtų čiužinių, apdengtų suglamžytomis paklodėmis. Jai 
prie kojų snaudžia mažas šunelis, susirangęs į riestainį. Mo- 
ters plaukai krinta ant pečių, o kairės krūties spenelis, rausvas 
ir kietas, atsimuša į tamsų aksomą užuolaidos fone. Jos kairės 
rankos pirštai ilsisi, padėti ant lyties plyšio. Visa tai miela ir, 
kiek galiu spręsti iš nedidelių kūno plotelių, mano ponios kū- 
nas puikiai pavaizduotas. Jį atpažintų netgi toks žioplys kaip 
aš, nes besiilsinčios Veneros poza jau seniai yra populiari tarp 
rafinuotų gurmanų. 

Tačiau šis paveikslas skiriasi nuo kitų viena detale - tai 
jos veidas. Kiek teko matyti Venerų, visos arba miega, arba 
žvelgia į tolumą, kukliai nežinodamos, kad yra stebimos. Tai 
šioji Venera, mano ponios Venera, yra pabudusi. Ji ne tik 
šiaip pabudusi, bet tiesiog žvelgia į stebėtoją. Na, o kalbant 
apie jos žvilgsnį - štai čia ir pritrūksta paprastų žodžių. Jau- 
čiu, kaip mane užlieja Aretino fantazija. Jos žvilgsnis toks... 
Jame tiek nuovargio ir tingios erotinės energijos, kad sunku 
pasakyti, ar ji saugo praėjusių malonumų prisiminimus, ar 
tiesiog laukia kvietimo. Kad ir kaip ten būtų, ji tikrai nieko 
neslepia. Jos veide nėra nė trupučio gėdos, drovumo ar ap- 
simestinio kuklumo. Ši ponia, mano ponia, taip savimi užsi- 
ėmusi, jog, kad ir kiek į ją bežvelgtum, šioji sugebės atlaikyti 
žvilgsnį. 

— Na? 

Ticianas nekantriai trypčioja už manęs, tarsi nė velnio nesu- 
prastų, apie ką mąstau. Jis norėtų kažką man pasakyti, kad aš 
išeičiau, o jis tęstų darbą. Ką galiu jam pasakyti? Didžiąją dar- 
bingo gyvenimo dalį praleidau plodamas prastiems poetams, 
juokdamasis iš klaikių pokštų, meluodamas antraeiliams mu- 
zikantams, girdamas kvailus turčius, kurie manydavo, kad jų 

argumentai yra protingi. Galima sakyti, kad aš jau nebesugebu 
nemeluoti. Vėl pažvelgiu į paveikslą. 

— Jis nuostabus, - tvirtai tariu. - Tu sukūrei nuostabią vene- 
cijietišką Venerą. Dabar bet kada tas šlykštus Prancūzijos am- 
basadorius pralaimės lažybas dėl tapybos ir skulptūros. 

— Kche! - atsikrenkščia jis su pasišlykštėjimu. Kai kalbama 
apie jo talentus, Ticianas visada lieka pats tyliausias. 

Atsidūustu. 

— Ak, Ticianai! Kam gi tau klausti manęs? Žinai, kad nie- 
ko neišmanau apie meną. Esu tik aukštos klasės sąvadautojas, 
žinoma, bet... sąvadautojas. Nori sužinoti, ką matau? Regiu 
puikią kurtizanę, tokią sultingą, tarsi ji gulėtų čia, tiesiai prieš 
mane. Daugiau nieko negaliu pasakyti. 

—- Mmm... Dar klausimėlis, o tada galėsi eiti. Ar Žinai, apie 
ką ji mąsto? 

Vėl pažvelgiu į paveikslą. Ar Žinai, apie ką ji mąsto? Tikrai 
taip. Ji yra kurtizanė, velniai griebtų! 

— Ji mąsto apie tai, apie ką kiti nori, kad ji mąstytų, - ramiai 
tariu. 

Jis linkteli ir pakelia teptuką. Aišku, pokalbis baigtas. 

Įeina mano ponia ir man pamoja, prieš įsitaisydama ant ku- 
šetės. Nors dabar esu išstudijavęs kiekvieną jos kūno colį, išei- 
nu jai dar nenusirengus. 

Prieinu prie durų, bet man knieti tai pasakyti. 

— Dar vienas dalykas. 

Jis pasisuka. 

— Kas? 

— Juk žinai, kad tai ne ji. 

— Ką turi omenyje? 

— Nežinau, gal tu nematai spalvų, tačiau Fjametos Bjančini 
akys žalios lyg smaragdai, o ne juodos. 

Jis nusikvatoja. Matau, kaip jos veidą nušviečia šypsena. 

- Tikriausiai juk nenorėtum, kad kiekvienas vyras, pamatęs 
ją mano studijoje, imtų belstis į jūsų duris, tiesa? 

Jai nusimetant drabužius išeinu pro duris. 


DVIDEŠIMT PIRMAS 
SKYRIUS 


Grįžęs pamatau, kad mūsų prieplaukoje prišvartuota valtis. 
Akimirką pamanau, kad tai tas cyplius Foskaris, nes baldakimas 
gana prašmatnus. Eidamas visą laiką mąsčiau apie jo keliamus 
rūpesčius, tačiau Gabriela, pasitikusi mane prie durų, praneša 
apie nepažįstamąjį, kuris jau didžiąją valandos dalį sėdi portego. 

- Jis nenori palikti žinutės. Sako, tai svarbu ir privalo pasi- 
kalbėti su jumis akis į akį. 

Jo atvaizdas atsispindi veidrodžio gilumoje ir, šviesai blės- 
tant, tamsuoja prietemoje lyg skylė. Turiu pasakyti, nesitikė- 
jau, jog jis taip greitai atvyks. Tačiau vyrai, išvykstantys į ilgas 
keliones, dažnai ieško nusiraminimo prieš palikdami krantą. 
Nepažįstamasis greitai atsistoja pasisveikinti su manimi. Staiga 
jis tampa labai aukštas, tačiau tai gražus poelgis, nes, patikėkite 
manimi, ne visiems klientams tai ateina į galvą. Pažvelgiu į mus 
abu švytinčiame stikle - pupelės stiebas ir nuodvasa. Bet dabar 
aš pasiruošęs išvysti save tokį, koks esu. 

— Sinjore Lelijau, būkite pasveikintas! Kaip praėjo jūsų su- 
sitikimas? 

— Viskas ėjosi kaip sviestu patepta. Laivas jau paruoštas. 
Į Vest Indiją išplaukiame poryt. 

— Poryt, taip greitai? Prašom sėstis. 

Jis atsisėda, bet jo galūnės įtemptos. Matyti, kad jis nervina- 
si. Jei vyras atvyko čia susitarti, jau Žinau, jam vietos nėra. Ka- 
daise jis su manimi nors savaip, bet gerai elgėsi. Mano darbas 

pasiūlyti jam tai, kas užtarnauta, kaip ir bet kuriam kitam vyrui, 
turinčiam pinigų ir apetito. 

— Arjūs pirmą kartą keliausite į Vest Indiją? 

— A... ne. Keliavau į rytus prieš metus - į Alepą ir Damaską, 
bet tik į turgavietes, ne į kalnus. 

— Vadinasi, nematėte tų vietų, kur kasami akmenys? 

— Ne, dar ne. - Jis nusišypso. Kaip ir aš, vyras gerai prisi- 
mena tą mūsų pokalbį. - Šį kartą, jei bus tokia Viešpaties valia, 
tikrai ten pabuvosiu. 

Kambaryje dabar tamsiau. Gabriela pabeldžia ir įeina, neš- 
damasi degtuvą. Jai vaikščiojant aplink mus degančių žvakių 
šviesa tokia ryški, kad jų atšvaitai ima šokti veidrodyje. 

— Gabriela, gal atneštum mums vyno?.. Ar išgersite ko nors? 

— One, ne! - Jis papurto galvą. - Aš... aš turiu pasakyti, kad 
negaliu pasilikti... - Jo akys ima nervingai lakstyti. 

— Nesirūpinkite, sinjore Lelijau, - tariu švelniai, kai ji išei- 
na. - Mūsų verslas čia toks slaptas, kaip kad buvo jūsų. 

Lelijas nenusiramina. 

— Aš... e... - Jis apsidairo. - Tai puikūs namai. Nesitikėjau. 

— Tokio turto? - pratęsiu mintį ir nusišypsau. Trumpam 
grįžtu į tamsų kambarį, kai jo tėvas padeda didinamąjį stiklą 
ir atstumia rubiną. Matau, kaip jo akyse nyksta mūsų ateitis. 
Netgi dabar tie prisiminimai mane smaigsto. - Mes - laimės 
kūdikiai. Viskas, ką čia matote, kažkada priklausė kitiems. Be 
abejo, taip pat bus ir ateityje. Manau, jūsų šeima gerai prisime- 
na mūsų sandorius. Tarp kitko, kaip laikosi jūsų tėvas? 

Jis sudvejoja. 

— Prieš keletą metų jis mirė. 

Noriu paklausti, tai buvo prieš ar po jo atsivertimo. Jaučiu, 
kad per daug žiauru taip klausti, nors man nėra visai negirdėta, 
kad žydas priimtų krikščionių tikėjimą. Teko girdėti apie jau- 
nas moteris, pametusias galvas iš meilės ar susiviliojusias riebiu 
kraičiu, teikiamu bažnyčios, norinčios atvesti jas į tikrąjį kelią. 
Jei suaugęs vyras pereina į kitą tikėjimą - tai dar didesnė ben- 
druomenės išdavystė. 

— Užjaučiu tave dėl netekties. Ar jis išsprendė ginčą su vals- 
tybe? 

Jis gūžteli pečiais. 

— Sutartis buvo atnaujinta, tik kaina pasikeitė, bet tokios de- 
rybos vyksta be galo be krašto. 

Kaip ir debatai dėl žydų. Kasdien girdi ginčus smuklėse ir 
Rialte: ginčijasi tie, kurie tiki, kad velnias slepiasi žydo strėno- 
se, palūkininkai teršia bet kokio doro krikščionio, imančio jų 
pinigus, sielą, su pirkliais, kuriems pragmatizmas yra dorybė ir 
žydiškų pinigų reikia tam, kad klestėtų verslas. 
dviejų žmonių sielos. Nors šiomis dienomis pirklių balsas gar- 
sesnis, kol Venecija pelnysis iš laivų, visi žino, žydai vienaip ar 
kitaip išliks. Mirus jo tėvui, jis dabar būtų buvęs vienas iš vyres- 
niųjų, atsakingas už derybas dėl bendruomenės ateities. 

— Ar galiu tavęs šio bei to paklausti? 

Jis žvelgia į mane, nes žino, apie ką klausiu. 

— Nori sužinoti, kas privertė mane pakeisti tikėjimą? - Aki- 
mirką jis spokso į mane, paskui nuleidžia akis. - Aš... aš radau 
Jėzų savo širdyje, - romiai taria jis. 

Linkteliu ir toliau rimtai žvelgiu. Gyvenu, užsidirbdamas iš 
kūniškųjų nuodėmių. Man nieko nereiškia kartais pameluoti. 
Jam, atrodo, tai kur kas labiau rūpi. 

— Noriu pasakyti... kad tai... sunku apie tai kalbėti. Visa- 
da... aš visada....Na, getas labai mažas. - Jis papurto galvą. - O 
pasaulis - didelis. Visuomet žvelgiau į jį pro langą. Net ir tada, 
kai buvau mažas vaikas. 

— Tau sekasi, - švelniai tariu. - Aš niekada nepakildavau 
taip aukštai. 

— Turėtum žinoti, kad visai savęs nesigėdiju, - jau tvirtai ta- 
ria jis. Nors jis ir jaudinasi, labiau pasitiki savimi, nei tas liūdnai 
žvelgiantis jaunuolis su didinamuoju stiklu. - Vyras turi rasti 
savo kelią pasaulyje. Mano verslas atneša pinigus į Veneciją. 
Moku mokesčius ir paklūstu valstybės įstatymams taip kaip ir 
kiekvienas. Esu gerbiamas žmogus. 

— Tikiu, kad toks ir esi. - Esu tuo taip tvirtai įsitikinęs kaip 
niekuo kitu. 

— Prisimenu, kaip tu lankydavaisi mūsų parduotuvėje. Visa- 
da būdavai su manimi labai mandagus. 

— Tu duodavai man pinigų. Kažin kaip būtų pasisekę, jei bū- 
čiau įžeidinėjęs tave. 

— Tokia mintis daugeliui nedaro įtakos. - Jis trumpam nu- 
tyla. - Paskutinį kartą, kai mes susitikome... Kalbu apie knygą, 
kurią man atnešei. Ar radai ką nors, kas ją paėmė? 

— Kokią knygą? - ramiai klausiu. - Jokios knygos nebuvo. 
Tai buvo mano klaida. 

— Suprantu. - Jis šypsosi. - Tau nereikia jaudintis. Niekam apie 
ją nesakiau. - Abu tylime. - Turiu pasakyti, kad kartais pagalvo- 
davau apie ją. Kaip jau sakiau, esu kilęs iš labai mažo pasaulėlio. 

Stebiuosi, kiek laiko jam prireikė, kad išspaustų šiuos žo- 
džius. Jei būčiau norėjęs, būčiau jam padėjęs. Viešpats Žino, ar 
pirmą kartą pažvelgus „Pozos“ nustebintų daugiau vyrų! Vos 
tik jie perverstų knygą, jų jau niekas niekada taip nebepriblokš- 
tų. Tokia buvo jos galia, o mūsų - jėga. Mes turėjome daugiau 
panašumų, nei supratau. Jis ir aš - mes abu - prekiavome drau- 
džiamais dalykais: seksu ir lupikavimu. Kaip protingai elgiasi 
valstybė, išlikdama švari, kai nuodėmingus patarnavimus teikia 
tie, kurie jau prakeikti. 

— Turiu jums pasakyti, sinjore Lelijau. Mano ponios dabar 
nėra namie, - tariu. - Taigi negaliu jūsų supažindinti, ir aš... 

— Ne, ne, tu nesupratai. Ne dėl jos čia atėjau... Noriu pasaky- 
ti... dėl to... - Jis dabar vėl atsistoja. - ... Atėjau, nes... nes priva- 
lau tau kai ką pasakyti. Tai, kas jau seniai mane slegia. Na, kai pa- 
mačiau tave šį rytą... - Jis papurto galvą ir įkvepia. - ... Supranti, 
sužinojau apie jūsų brangakmenį. Apie tą, kurį pavogė iš jūsų. 

Dabar jau aš išsižiojęs spoksau. 

— Tai rubinas. Tu Žinai apie mūsų rubiną? 

— Na, aš... žinoma, negaliu būti visiškai įsitikinęs, kad tai jū- 
siškis. Bet jis buvo tokio pat dydžio, taip pat išpjautas ir tobulas 


iki pat žiburiavimo centre. 

— Matei jį? Kur? Kas tada nutiko? 

— Kai kas atėjo pas mane, norėdamas jį užstatyti. Tokia moteris... 

— Sena ir šlykšti? 

— Ne, ne, ji buvo visai jauna. 

— Kaip ji atrodė? - Kaip tik tą minutę prieš mano akis išky- 
la mieguistas, blyškus La Dragos veidas. - Ar ji šlubavo? O ar 
buvo akla? 

— Ne, ne, neprisimenu jokio šlubavimo. Jos veidukas... ne- 
žinau... buvo gana mielas. Noriu pasakyti, kad ji buvo galvą 
apsigobusi šaliu, taigi negalėjau gerai jos įžiūrėti. Tačiau... 

— Arji buvo viena? 

— Nežinau. Mačiau tik ją. 

— Kas buvo toliau? 

— Ji pasakė, kad rubinas iš jos šeimininkės pakabučio - tai 
šeimyninis brangakmenis. Mat jos šeimininkei kuriam laikui 
prireikė pinigų susimokėti kažkokias asmenines skolas. Ji pati 
čia neatėjo, nes bijojo, kad jos neatpažintų viešumoje. Taigi vie- 
toj savęs pasiuntė kambarinę. 

— Ar paėmei jį? 

— Ne mūsų reikalas imti vogtus daiktus. - Jis stabteli. - Tai 
buvo gražus akmuo, visiškai tikras iki pat savo šerdies. Kas nors 
nupirko jį. 

— Ir kiek už jį sumokėjo? 

— Tris šimtus, o gal tris šimtus penkiasdešimt dukatų. 

Buvau teisus. Nedidelis čia turtas. Kartėlis lyg tulžis vėl už- 
plūsta man gerklę. Ko tik mes nebūtume tuomet padarę su tais 
pinigais“ 

— Kada tai nutiko? 

Lelijas sudvejoja. 

— Tą praėjusią popietę, kai atėjai pas mane su ana knyga. 

— Tą praėjusią popietę? 

Vyras atsidūsta. 

— Taip. Tau išėjus jau ketinau uždaryti parduotuvę, kad ga- 
lėčiau atsidėjęs nagrinėti spynelę, kai kažkas paskambino var- 
peliu. Tai buvo ji. 

Jaučiausi taip, lyg vėl einu rūko užklotomis gatvėmis, o 
žmonės išnyra ir dingsta migloje tarsi šmėklos, o mane supa 
skurdo baimė. 

- Žinoma, kai tik pamačiau tą brangakmenį, iš karto pagal- 
vojau apie tave. Pasakiau moteriai, kad priimsiu jį. Bet man 
iš pradžių reikia pasitarti su tėvu, nes suma tokia didelė. Pa- 
prašiau jos sugrįžti po to, kai užsidarysiu. Vėliau ir sudarysiu 
sandorį. Tau ketinau šitai pasakyti, kai sugrįžai. Bet tada, kai ji 
išėjo, atsiverčiau knygą ir... noriu pasakyti, kad nieko panašaus 
nesu matęs... 

— Taip yra todėl, kad nieko panašaus nėra buvę. Tai kas įvy- 
ko, kai ta moteris grįžo? 

— Nežinau. - Jis papurto galvą. - Uždariau parduotuvę prieš 
jai ateinant. Niekada nebemačiau nei jos, nei akmens. 

Kurį laiką abu sėdime tylėdami. Juntu, kaip galvoje sukasi 
tokios mintys: ar senasis jo tikėjimas geriau paaiškintų likimo 
kaprizus negu naujasis. 

— Ką dar galėtum man apie ją papasakoti? Ar ką nors dar 
prisimeni? 

— Atsiprašau... — Lelijas patyli. - Tai buvo taip seniai. 


Jam išėjus sėdžiu ir Žiūriu, kaip ateina naktis. Jau seniai lio- 
viausi ieškojęs Meragozos. Užuot tai daręs pasinaudojau mūsų 
sėkme lyg vaistais Žaizdai, kurią ji manyje paliko. Mintyse nu- 
sprendžiau, kad ji seniai jau mirusi. Nužudžiau ją sifiliu ar maro 
protrūkiu. Taigi jos pavogtų brangenybių likučiai neapsaugojo 
nuo prasikaltimo ligų. Tačiau išgirdus Lelijaus istoriją, jos va- 
gystės sukeltas skausmas vėl pjauna it aštrus peilis. Žinoma, toji 
moteris niekada pati nebūtų nešusi brangakmenio lupikauto- 
jui. Ji nebuvo tokia kvailė. Nors gete saugojausi ir niekam ne- 
išdaviau paslapčių, ji gana gerai žinojo tuos žydus, kurie gerai 
sumokėdavo. Užuot ėjusi ten pati, ji pasiuntė kažką kitą. Kiek 
žinojau, Meragoza buvo moteris be praeities ir be šeimos. Visą 
laiką, kol gyvenome kartu, ji niekada neminėjo vienos ar kitos 

artimos sielos, netaupė vienos ar kelių kronų vietinėje turgavie- 
tėje. Tai turėjo būti bendrininkė, parinkta tik tam kartui: jauna 
moteris, pakankamai miela, kad atkreiptų žydo dėmesį ir galėtų 
jam susukti istoriją. O šis dėl jos skausmų ir melagystės nedaug 
ką pasipelnė. 

Trys šimtai penkiasdešimt dukatų! Lelijas buvo teisus. Tai 
buvo labai seniai. Likimas taip jau lėmė, kad be tų pinigų reika- 
lai susiklostė visai neblogai. Žinoma, galite ginčytis, kad viską 
sukūrėme mes patys: radome knygą, susisiekėme su Aretinu, 
susitaikėme su juo. Paskui įvyko tas vakaras ir pagaliau sulau- 
kėme dabartinės sėkmės. Bet pyktis vis tiek likęs, kai prisime- 
nu aną akimirką ir matau jos kambarį atidarytą ir tuščią, regiu 
siaubą mano ponios veide. Jei Meragoza vėl sugrįžtų į mūsų 
gyvenimą... 

Negaliu sulaukti tos minutės, kai viską papasakosiu savo 
poniai. Tačiau ji laiku negrįžta vakarienės. Gal jie švenčia pa- 
veikslo užbaigimą? O galbūt paršelio kvapas taip gundė, kad ji 
negalėjo išeiti? Galiausiai ji ir toliau nori rodyti savo nepasiten- 
kinimą manimi? Kad ir kokia būtų priežastis, ji nepasirodo iki 
pat vidurnakčio, ir aš einu miegoti. 


Mano sapnai pilni brangiųjų akmenų, krintančių iš pirštų į 
tamsų kanalą ir nugrimzdančių į dvokiantį purvą. Staiga pa- 
bundu ir, nors dar tamsu, man reikia tik minutėlės, kad su- 
vokčiau, kas tai per garsas: tarsi riksmas ar balsai, iš pradžių 
kylantys, paskui lyg nuščiūvantys. Mūsų namai, casa, yra taip 
arti Didžiojo kanalo, kad ūžautojai kartais grįžta pro juos, taip 
trumpindami kelią. Manasis langas žvelgia į vandenį ir galima 
matyti net mūsų prieplauką. Vadinasi, galiu stebėti gerbėjų eis- 
mą. Užsilipu ant taburetės ir atveriu sklendę. Tačiau išlipimo 
aikštelė tuščia, net mūsų valties nėra prieplaukoje. Mano ponia 
turbūt per naktį liko pas Ticianą. 

Jau beveik priėjau savo lovą, kai vėl pasigirsta triukšmas. Aiš- 
kiai girdėti balsas ar balsai. Jie skamba namo viduje. Anksčiau, 


245 


kai mūsų namų ūkis nebuvo toks saugus kaip dabar, daryda- 
mas patikrinimą aptikau, kad kažkas po truputį vagia virtuvės 
atsargas. Ta žiurkė, kurią Mauras ir aš pagavome vidurnaktį, 
dėvėjo mūsų valtininko uniformą ir nešėsi maišą. Iš namų jis 
iškeliavo vandeniu, tačiau be valties. 

Atidarau duris ir išeinu į aikštelę, kad geriau suprasčiau, iš 
kur sklinda garsas. 

Kurį laiką aplinkui mane tvyro tyla. Paskui vėl išgirstu lyg 
murmantį balsą, tylesnį nei anksčiau, tartum tas, kas šnekėtų, 
žinotų, kad kiti netoliese miega. O dabar tikrai žinau, iš kur 
sklinda garsas. Jis iš mano ponios kambario. 

Tačiau kaip tai atsitiko? Ar kas nors ją pargabeno namo iš 
Ticiano? Kurgi jos arba jo transportas? Atsargiai lipu laiptais. 
Keliaudamas nuo jos iki savo kambario įsiminiau kiekvieną 
laiptelį ir traškančią lentelę. Nors savo ponios niekada nešni- 
pinėjau, bet yra tokių akimirkų, kai aistros muzikoje pasigirsta 
smurto natų. Ir ypač gerai ją pasaugoti tuo metu, kai klientai 
ateina pirmą kartą. Šiuo metu balsai man nekelia įtarimo. Apie 
ką mąstau, stovėdamas čia, prie durų? Kad padedu jai gelbėtis 
nuo pačios savęs? Ne, tikrai taip negalvoju. 

Atsargiai pirštais spusteliu rankeną. Tai, kad čia nėra spy- 
nos - namų taisyklė. Saugumas svarbiau už privatumą. Jei 
klystu, atsakysiu už pasekmes. O jeigu esu ramus, vadinasi, ne- 
svarbu, kad ir kas jis būtų, galbūt niekada ir nieko nesužinos. 

Colis po colio suku rankeną tol, kol pajuntu, o ne išgirs- 
tu, kad ji atsileidžia. Durys atsiveria per plyšį, paskui dar per 
plyšelį. Tarpas jau tiek platus, kad galiu pamatyti tai, ką noriu, 
nes lova stovi kaip tik į kairę, o jos didingi raižyti stulpai siekia 
lubas. Droviesiems yra užuolaidos, kurias galima aplinkui už- 
traukti, nes visada yra tokių vyrų, kurie norėtų sugrįžti į saugias 
įsčias tiek iš vidaus, tiek iš išorės. Bet tam vyrui šią naktį jų ne- 
reikia: jis per daug pasinėręs į brendimo procesą. 

Kambarys apšviestas dviejų žvakių. Jos šviečia šiltai lyg me- 
dus. Šviesa virpa ir šokčioja tamsoje. Net Ticianas geriau neap- 
šviestų scenos. Lovoje - apdangalų ir paklodžių audra. Mano 

ponia sėdi ant jos krašto, vyras - ant kelių prie jos kojų, nuogas, 
rankomis apkabinęs liemenį. Žvakės šviesoje išryškėja jo šlau- 
nų linija, sėdmenys, nugaros apačia. Oda blizga nuo prakaito, 
raumenys gysloti ir išsipūtę. Tai jaunas karys visoje savo to- 
bulybėje. Tačiau mano ponia į jį nežiūri. Ji pakankamai soti 
jo tobulo grožio. Užuot į jį žvelgusi, šioji apsikabinusi jaunąjį 
vyrą. Jos kūnas ilsisi ant jo nugaros, galva palenkta, o nuosta- 
bioji plaukų upė užliejusi jo odą lyg apsiaustas. Jie visiškai ne- 
juda - kūnas ant kūno, grožis ant grožio. Tai labiau užvaldantis 
paveikslas nei kad gašli Džulijaus Romano plunksna. Tai ne 
grubus akto jaudulys, greičiau poilsis po jo, džiaugsmingas iš- 
sekimas, kuris užvaldo kūnui papuotavus, nes aistra ir alkis yra 
pasotinti. Tu esi saugus, patenkintas savimi ir kartu atidavęs 
dalį savęs. Tai toks mirksnis, kai meilužiai jaučiasi tarsi savo 
aistra beveik sustabdę laiką. O tie, kurie jos neapimti, nublokšti 
į šaltas ilgesio dykynes. 

Tyliai užveriu duris ir grįžtu į miegamąjį. Laukiu, pervers- 
damas smėlio laikrodį vienaip, o po to kitaip. Dingtelėjęs skaus- 
mas mano viduje įžiebia lėtą pykčio ugnį. Toji scena, kurios 
liudininku buvau, labiausiai žmogų žemėje priartina prie Die- 
vo. Bet tai nėra sąžiningos kurtizanės darbas. Mūsų verslo esmė 
yra tokia, kad kurtizanėms mokama už teikiamus malonumus 
ir už apsimetinėjimą, kad ir joms malonu. Kai tik apsimetinė- 
jimas baigiasi, griūva visas rūmas. Tuo metu nuodėme tampa 
pinigai, o ne pats aktas. 

Per šiuos keletą metų atkūrėme tai, kas buvo prarasta Ro- 
moje. Mes čia saugūs. Tikrai, esame patenkinti... Kai apie tai 
pamąstai, pajunti, kad esi pakliuvęs į pavojingą gyvenimo pa- 
dėtį. Nes žaltys, rangydamasis į obels šakas, visuomet įšliaužia 
į tobulą sodą. 

Šiuo metu, atrodo, ir mūsų žolėje pasirodė žaltys. 


DVIDEŠIMT ANTRAS 
SKYRIUS 


Tačiau dar ne viskas prarasta. 

Laukiu, kol ji atsikelia. Rytais mes abu - ji ir aš - turime ri- 
tualą. Vos išaušus einu į turgų. Ji pabunda vėlai, - nes tenka 
darbuotis naktį, - ir iš pradžių kviečia Gabrielą, kuri padeda jai 
nusiprausti ir apsirengti. Paskui ji atneša šviežios įvairių rūšių 
duonos, saldaus vyno, skiesto vandeniu. Fjameta išgeria vyno, 
sėdėdama kėdėje ir žvelgdama į vandenį. Tuomet ateinu pas ją. 
Mes aptariame dienos darbus ir tai, ką turėčiau Žinoti iš praė- 
jusio vakaro. Kadangi kiekvienas gerbėjas turi jam skirtą laiką 
ir pateikia reikalavimus, apie kuriuos būnu perspėtas iš anks- 
to, kartais pasitaiko, kai nuolatinis klientas, ypač mūsų Varnas, 
gali atskirai su ja susitarti ar paprasčiausiai užsukti, pasinau- 
dodamas jos palankumu (visada yra tam tikra trintis, kylanti iš 
to, jog reikia apsimesti, kad jų nesantuokiniai ryšiai yra ne tik 
spontaniškas malonumas, bet ir nuolatinis verslas). Tačiau jei 
taip įvyktų, mano ponios protas veikia kaip plieniniai spąstai, 
kai reikia užsirašinėti, kada ir kiek ilgai viskas truks, taip kaip aš 
ir žinočiau, ką užrašyti prie jų vardų. Štai toks tas mūsų verslas. 
Mes abu esame partneriai. Su kiekvienu vyru elgiamasi vienodai 
pagal jo lėšas, nes mes abu - žongliravimo žinovai, sugebame 
tiksliai ir grakščiai išlaikyti visus kamuoliukus, judančius ore. 
Kad ji pakliuvo į bėdą su tuo šunyčiu, aišku bet kam, turinčiam 
akis. Jei mano ponia elgsis lengvabūdiškai, jai taip nebesiseks. Ji 
buvo auklėjama turėti savo nuomonę, ir tai mus gali išgelbėti. 

Esu pakviestas tik po vidurdienio. Kai įeinu, ji sėdi krėsle 
su dubeniu balto tepalo, o priešais ją - pastatomas veidrodis. 
Dabar ji tepasi kaukę, nors ši diena neturėtų būti skirta tokiai 
priemonei. 

- Labas rytas, Bučinai! - Šypsodamasi ji pažvelgia į mane. 
Balsas linksmas, ji tikrai geros nuotaikos, nors, kiek žinau, ne- 
išsimiegojusi. 

— Kaip turgus? 

- Išleidau Maurą vieną. Vėlai atsiguliau, belaukdamas 
tavęs. 

— Ak, atsiprašau! Paprašiau Ticianą pasiųsti tau pranešimą. 
Argi negavai jo? Jis išlaikė mane pozuojančią taip ilgai, kad 
buvo lengviau likti ir pavakarieniauti. Atvyko Aretinas. Ach, 
jis taip grubiai atsiliepė apie paveikslą! Kad būtum jį girdėjęs! 
Jis netgi apkaltino mane, kad teikiu sau malonumą, kai guliu, 
uždėjusi ranką ant savęs. Tik įsivaizduok! Sakau tau, kad jam 
nusibodo dorumas. Jis grįžo prie senojo gyvenimo būdo. Ar tik 
ne tu man sakei, kad Aretinas vėl rašo skandalingus dalykėlius? 
Paklausiau jo apie tai, bet jis nieko neatsakė. Širdies gilumoje jis 
įvertino portretą teigiamai, nes jam labai patinka visi Ticiano 
darbai. Tačiau tu kur kas sąžiningesnis teisėjas nei bet kuris iš 
jų. Ką tu pamanei“ 

— Manau, gėda, kad negalime sau leisti jo įsigyti, - atsakau 
taip pat nerūpestingai kaip ir ji. - Mes galėtume pasikabinti jį 
prieš naująjį veidrodį ir imti mokestį pagal slankiąją skalę: vie- 
naip mokama už valandą tikros moters draugijoje, kitaip - už 
bendravimą su nutapytąja. 

Ji prunkšteli. 

— Na, Bučinai, neversk manęs juoktis. Žinai, kad negaliu da- 
ryti grimasų, kai džiūsta tepalas. 

— Kodėl taip rūpiniesi veidu? Gal sumaišiau dienas? 

Fjameta gūžteli pečiais. 

— Ką man sakydavai? Versle grožio niekada nebus per daug. 
Matai, klausau visko, ką man sakai. 

- Taip, - atsakau. - Kada grįžai namo? 

— Na, vėlai. Manau, turėjo būti jau antra ar trečia. 

— Juk Marčelas tave parplukdė? 

— Aha! 

— O kurjis dabar? Šį rytą čia nebuvo jo valties. 

— Hmm... aa, taip. Na, jis, vargšelis, tiek ilgai manęs laukė. 
Leidau jam pailsėti likusią nakties dalį. 

Žinoma, nebūtų buvę gerai, jeigu jis būtų likęs čia, kai atvy- 
ko kita valtis. Laukiu. Jei Fjameta ketina man prisipažinti, tai 
tik dabar: „Ak, tarp kitko, Bučinai, turiu prisipažinti. Praėjusią 
naktį mane aplankė Foskaris. Žinau, jog supyksi, tačiau buvo 
jau vėlu. Buvau laisva ir esu tikra, kad jis atsiskaitys, kai tik gaus 
išmoką. Kaip būtų lengva. Tačiau užuot prisipažinusi, ji toliau 
tepasi kremu. Jos veidas dingsta po porcelianinio baltumo kar- 
navaline kauke. Greitai jis taps visiškai bejausmis. 

— Ar gerai išsimiegojai? - klausiu žvelgdamas kažkur kitur. 

- Mmm... Nustebtum sužinojęs, kaip vargina tas ilgas gulė- 
jimas pasirėmus ant lovos ir žvelgimas į tolį. 

— Tikrai tikiu. 

Abu nutylame, ir pauzė tęsiasi. Mes abu - ji ir aš - turime 
tiek daug apie ką pasikalbėti. Ne tik apie tai, bet ir apie to žydo 
apsilankymą, apie akmenį, jaunąją moterį ir tai, kaip prieš to- 
kią daugybę metų mes vos nepagavome jos - visa tai mūsų 
abiejų istorija. Bet jeigu ji ką nors slepia nuo manęs, turėsiu 
paslapčių ir aš. Jaučiuosi taip keistai, tarsi grįžčiau į kambarį, 
iš kurio ką tik buvau išėjęs, ir pamatyčiau perstatytus baldus, 
neberasčiau net savo daiktų. Negaliu suvokti, kaip tai galėjo 
taip greitai įvykti. Imu prisiminti vakarykštį Ticiano sodą, kai 
jos Žvilgsnis nuslydo nuo manęs į jazminą, ir regiu jos veidą 
paveiksle. „Kurtizanės mąsto apie tai, apie ką tu norėtum, kad 
jos galvotų“ - štai toks jų darbas. Ji, kaip ir aš, patyrusi melagė. 
Netgi jos dejonės - apgaulė. Tai įprasta. Štai taip ji uždirba pra- 
gyvenimui - mūsų pragyvenimui. 

— Ar tau viskas gerai, Bučinai? 

— Man? Kodėl gi ne? 

- Nežinau. Na, šiomis dienomis tu atrodai toks niūrus. 

— Esu užsiėmęs. Verslas užima daug laiko. 

— Žinau, ir niekas jo taip gerai neišmano kaip tu. Tačiau ar 
jis to vertas? Tikiuosi, viskas klojasi gerai, tiesa? Juk man pasa- 
kytum, jei kas būtų blogai? 

- Taip, sekasi visai neblogai. 

Visur aplinkui girdžiu šnaresį. Žinoma, jei aptiktum žaltį, 
net ir įšliaužusį į rojų, gali užkirsti jam kelią prie medžio. 

— Fjameta, - stabteliu, - žinau, kad kažkas lankėsi pas tave 
praėjusią naktį. 

— Ką? - Ji pakelia galvą. Kaukė taip sukietėjusi, kad juda tik 
akys, o jos žvelgia aštriai kaip akmens nuolaužos. 

Įtraukiu oro į krūtinę. 

— Žinau, čia buvo Foskaris. 

— Iš kur Žinai? - Jos balse pasigirsta panika. - O Viešpatie, 
nejaugi tu mane šnipinėjai? 

— Ne, ne, tik blogai miegojau. Paskui mane pažadino jo iš- 
plaukianti valtis. 

Ji spokso į mane, lyg norėdama patikrinti, ar nemeluoju. 
Tačiau kai reikia, sugebu meluoti neblogiau už ją. Neveltui 
mes šiame lošime tapome partneriais. Fjameta nekantriai 
mosteli ranka. Dabar aišku, kai tiesa atskleista, ji nebegali 
meluoti. 

— Nieko tokio nebuvo. Noriu pasakyti, kad jis... paprasčiau- 
siai stabtelėjo pakeliui į namus tam, kad man kai ką atiduotų. 

— Dovana. Koks dosnumas! Ar priėmei ją gulėdama? 

— Ak! Na, koks kieno reikalas? O jeigu taip?! 

— Mano, - tariu, - nes jis man skolingas pinigų. 

— O! Dabar jis tau skolingas. Ne man. Na, turiu tave nuvilti: 
jis atvyko tik norėdamas atiduoti man eilėraštį. 

- Eiles? 

Ji susiraukia pajutusi, jog nevykusiai sumelavo. 

Papurtau galvą. | 

— Ką? Ar jame rašoma, kaip jis tave myli? 

— Bučinai! Jis jaunas, tiesiog beprotiškai pakerėtas. Žinai, 
kaip tai būna. 

— Ne, nežinau. Net jei ir žinočiau, ne tai juk svarbiausia. Mes 
esame susitarę. Jei vyras ateina tada, kai nėra užsisakęs, tu man 
pasakai. 

— Aš mėginau. Sakiau vakar, kad Foskaris nori susitikti. Tai 
nebuvo kieno nors kito laiku. Loredanas atidėjo pasimatymą. 
Buvau laisva, tačiau būtent tu nieko nenorėjai apie tai girdėti. 

— Fjameta, viskas buvo ne taip. Tu puikiai tai Žinai. Juk atsi- 
sakei priimti Albertinį. Mes sutarėme, kad Foskaris nesilankys, 
nes neturi pinigų. 

— Ak! Dėl Dievo meilės, tada jis susimokės vėliau. Kažin, ar 
mes bankrutuotumėm be jo pinigų. Bučinai, ko tu nori iš ma- 
nęs? - Ji taip įpykusi, kad net po kauke juda jos veidas, maži 
sustingusio tepalo gabaliukai atskyla ir kaip snaigės krinta že- 
myn. - Argi mes mažai pateikiame rinkai? Ar trūksta klientų? 
O gal mano krūtys nukarusios ir per daug geriu vyno? Galbūt 
dvokiu savo dienomis? Galiausiai kas nors išeina iš čia nepa- 
tenkintas? Taigi aš linkusi pasimatyti su vienu klientu valandai 
ar maždaug tiek ir nepranešti tau, nes tu dėl to užpyktum. 

— Viskas visai ne taip, - tariu ramiai, bet piktai. Tas vaizdelis, 
kaip jie abu susirangę, erzina mano protą kaip plaukas marškiniuo- 
se. - Tu Žinai taip pat puikiai kaip ir aš, jog kai tik pasiduosi, kalbos 
tuoj pat plačiai pasklis. Taip prasidės tavo reputacijos pabaiga. 

— O kaipgi Žmonės sužinos? Kas jiems pasakys? Tu? Aš pati? 
Jis? Mūsų tarnai? Manau, mes jiems pakankamai mokame. 

— Nesvarbu, kas. Apkalbos kaip oras. Tu juk tai žinai. Jos 
tarsi kyla iš niekur ir kartu iš visur, lyg atrodo, kad niekas jų 
nesukelia. - Vėl stengiuosi kalbėti ramiai, tačiau nesu tikras, ar 
man tai pavyks. - Fjameta, jis tik klientas, o tu - kurtizanė. To- 
kios mūsų darbo taisyklės. Jas mes abu nustatėme. 

- Galbūt mes turėtume jas pakeisti? Sakau tau, negaliu to 
pakęsti. Taisyklės, sąskaitos, susitarimai - šiomis dienomis tik 
apie tai ir tekalbi. Mes jau seniai taip sunkiai nedirbome. Viskas 
tapo - ak, nežinau! - taip nuobodu. 

- Nuobodu? Tikrai? Tau atrodo nuobodu: dėvėti geriausius 
drabužius; valgyti keptas kulšeles iš sidabrinių lėkščių; gyventi 

namuose, kuriuose žinai, kada ateina nauja diena, nes matai 
saulės šviesą, ir nejusti, kaip suka žarnas nuo vakarykščio alkio? 
Argi viskas taip lengvai pamirštama? 

Fjameta spokso į mane. Minutėlę jos akys užsimerkia bals- 
tančiame veide. 

— Tu geras žmogus, Bučinai. Tačiau yra dalykų, kurių nesu- 
pranti, - taria ji beveik niūriu balsu. 

Atsakymas jau kabo man ant liežuvio galo, kai kažkas pa- 
beldžia į ponios duris. Jos prasiveria taip plačiai, kad pro plyšį 
matome Gabrielos veidą. 

— Kas atsitiko? - paklausiu ir savo balse išgirstu pyktį. Mes 
visi jį girdime. 

— Aš... Tai tik... Na, La Draga laukia, mano ponia. Ji sakė, 
kad gailisi, jog negalėjo ateiti anksčiau. Tuo metu jos prireikė 
kitur. 

— Ak... taip, - sumikčioja ji. - Aš... tegul ji palaukia portego. 
Pasakyk jai, kad ilgai neužgaišiu. 

Durys užsidaro. Mes vėl žvelgiame vienas į kitą. 

— Ar tu sergi“ 

Ji gūžteli pečiais. 

— Niežai, tik lengva forma. - Dabar jos balsas skamba kitaip: 
jis užspaustas tarp stingdančios kaip lavono kaukės ir jos pa- 
čios nesąžiningumo. 

Lengva niežų forma... Na, viskas aišku. La Draga žinotų, ką 
atsakyti. La Draga, kurios buvimas namuose lyg tyčia sutampa 
su tuo metu, kai aš turėčiau būti turguje. Kokius dabar lobius 
ji gali turėti mano poniai savo krepšyje? Gal žolelių balzamą, 
maišytą su švęstu vandeniu, kad ištrintų jai lūpas ruošdamasi 
pirmajam bučiniui? Pašventintą ostiją su įspaustu mano ponios 
vardu, kurią reikės ištirpinti mylimojo sriuboje? Šiomis dieno- 
mis mieste klesti prekyba tokiais dalykais. Nors vyrai apsivem- 
tų tai išgirdę, tačiau tiesa yra ta, kad dauguma moterų, tarp jų 
ir kurtizanės, kurios yra didžiausios nusikaltėlės šioje srityje, 
yra taip pakerėtos meilės, jog pasinaudos viskuo - šventais 
ar bedieviškais dalykais, kad sugautų ir išlaikytų vyro geismą. 

Dažniausiai moterys tik nusijuokia sakydamos, kad tai labiau 
grožio, o ne magijos reikalas. Žinoma, jos apgaudinėja save, nes 
šitai greit tampa priklausomybe. Vos tik patiki, kad vyras pri- 
sirišęs prie tavęs dėl burtų, o ne dėl tavo natūralaus žavesio, 
tampi taip priklausoma nuo tepalų, kaip kad jis - nuo tavęs. 

Romoje buvo įžymių kurtizanių, kurios mokėdavo savo 
raganoms vaistininkėms tiek, kiek siuvėjams. Tačiau Fjameta 
Bjančini niekada nebuvo tokia kaip jos, nes jai ir nereikėjo būti 
tokiai. Kiek Žinau, bent jau iki šiol. Tačiau, atrodo, namuose 
dedasi daug dalykų, kurių nežinau. 

— Taigi pasakyk man, Fjameta, kaip tu manai, ką apie tai sa- 
kytų tavo motina? 

— Mano motina“ 

Šis klausimas užklumpa ją netikėtai. Stebiu, kaip ji stengia- 
si rasti atsakymą, nes šiomis savaitėmis ji iš galvos išstūmė ne 
vien mano balsą. 

— Aš... aš manau, kad ji... matytų tai, ką matai tu... Bet... ji 
geriau suprastų. 

— Tikrai? Tai paaiškink man. 

— Suprask, Bučinai, viskas ne taip, kaip tu galvoji. Aš nekvai- 
la ir žvelgiu į šią dieną taip pat aiškiai kaip ir vakar. Lygiai taip 
pat žiūrėsiu ir rytoj. - Jos balsas dabar ramesnis, tačiau ji vis 
dar negali atlaikyti mano žvilgsnio ir nusuka akis į šalį. O tai, 
mano manymu, yra gilesnė tiesa, nei ją būtų galima pasakyti 
žodžiais. - Bet kartais, tik kartais... man reikia... Ak... neži- 
nau... trupučio džiaugsmo ir nors kiek meilumo tarp visų tų 
išpampusių, riaugėjančių kūnų. O Vitorijas Foskaris yra mielas, 
malonus, jaunas, gaivus ir, žinoma, linksmas. Jis neįmerkia no- 
sies į vyno taurę, neužmiega, išsidrėbęs ant lėkštės ar ant manęs 
pačios. Foskaris priverčia mane juoktis ir jaustis... Nežinau... 
tarsi vėl būčiau mergytė, nors, Viešpats žino, abejoju, ar kada 
tokia buvau. Manau, jog būtent tai mano motina gana gerai su- 
prastų. - Taip kalbant jos balse girdėjai kartėlio gaidelę. - Ak! 
Na, kaip tau tai paaiškinti? Tiesa ta, kad jis ne toks kaip kiti. Jis 
nesielgia su manimi kaip savininkas. Žinau, žinau... Tu galvoji, 

jog jis taip elgiasi todėl, kad ne visada sumoka, tačiau tikrai ne 
dėl to. Kai būna su manimi, jis beveik apsvaigsta nuo gyvenimo 
malonumo. Jam... Na, jam esu pats gražiausias dalykas, kokį 
teko kada matyti. Foskaris pasirinko mane ne pagal registrą ar 
išgirdęs kitų vyrų pasakojamas nepadorias istorijas. Taip pat 
jis nelygina manęs ir su Džulija Lombardino ar kitomis miesto 
kekšėmis. Jam esu tik aš. Taip, taip, už tai jis myli mane. 

Jau net pasakodama apie tai ji ima dusti. Dieve, padėk 
mums! 

— Ak, saldžiausiasis Viešpatie! Fjameta, jei tu taip manai, esi 
kvailesnė net už jį. Kiek tau dabar - beveik trisdešimt? O jis 
dar yra berniukas, jam vos septyniolika. Paprasčiausiai tu jam 
esi pirmoji. 

— Tai netiesa. Aš paprasčiausiai esu geriausia. 

Šį kartą garsiai nusikvatoju. 

— Na,jei esi geriausia, tai kam tau La Dragos pagalba? Ką gi 
ji ketina su tavimi šiandien veikti? Užkalbėti vyną keletu burta- 
žodžių? Kaip tai daroma? Ar taip: „Šiuo užkeikimu taip pririšu 
tavo galvą, širdį ir varpą, kad mylėtum tik mane...“ 

— Kaip tu drįsti! - Ji dabar pašoka, ir baltų dulkių liūtis kaip 
sniegas pasipila aplinkui. - Kaip turi drąsos tyčiotis iš manęs! 
Ak, pažiūrėk, ką padarei! Gabriela! - garsiai sušunka ji, nusi- 
sukdama nuo manęs. 


Mano ponia vis dar šaukia, kai išeinu iš kambario. 


DVIDEŠIMT TRECIAS 
SKYRIUS 


Taip smarkiai trepsiu koridoriumi į portego, kad ima skaudėti 
kojas. La Draga laukia kambario viduryje tarp veidrodžio ir lo- 
džijos, rankoje laikydama krepšį. Akimirką prieš man įeinant ji 
staigiai apsisuka. Jos veide nušvinta išgąstis, tarsi mano Žings- 
niuose ji būtų išgirdusi įsiūtį. 

— Kas čia? - Stebiu, kaip ji gindamasi iškelia į viršų rankas. 
Šiandien jos akys užmerktos. Taigi ji beveik panėšėja į nakvišą 
ar kokią besimeldžiančią šventąją. Cha! 

-— Tai tik kiaušingalvis ūkvedys, - tariu garsiai. - Tas, kuris 
apmoka sąskaitas, tačiau nuo kurio viskas slepiama. 

— Bučinas? Kas atsitiko? Kas blogai? 

— Tai tu man pasakyk! Ką čia veiki? Nei šiandien, nei vakar 
neturėjai čia lankytis. 

— Aš... Na, esu Fjametos pakviesta. 

— Žinau. Dar žinau, kuo ji serga. Spėju, kad ir tu numanai. 

— Ką nori tuo pasakyti? 

— Galvoju, jog ji kuria vaidinimą, besirangydama apie tą 
viauksintį šunytį, 0 tu jai padedi. 

— Ak! 

— Taip, ak! Ką gi turi jai savo krepšyje šiandien? - Ji staigiai 
kresteli galvą. Tai greitas, instinktyvus judesys, kuris man pa- 
našus ir į puolimą, ir į gynybą. O Viešpatie, kiek nedaug reikia, 
kad vėl grįžtum į praeitį! - Gal tai švento vyno ir mėnesinių 
kraujo mišinys, kad jo širdelė imtų stipriau plakti? 

— O! - Mano nuostabai, kambaryje nuskardena jos juokas. — 
Bučinai, tai man per didelis komplimentas. Jei galėčiau taip 
lengvai pakeisti žmonių jausmus, jau seniai tau slapčia būčiau 
ko nors įmaišiusi į vyną. 

Kad ir esu piktas, jos atsakymas man netikėtas. Iš tiesų, kai šio- 
mis dienomis rėkauju, žmonės kreipia dėmesį tik į mane, nes aš val- 
dau šiuos namus. Nors ir esu mažiukas, kai reikia, galiu būti labai 
piktas. Tačiau ji manęs nebijo. La Draga niekada nedrebėjo prieš 
mane, o jei ir suvirpėdavo, tai tik norėdama parodyti, kokia ji gera. 

— Taigi kuo ketini jai pasitarnauti? Ji neabejotinai serga. 

— Žinau neblogiau už tave. Taip pat žinau, kad tai kur kas 
labiau nepasiduodanti liga nei daugelis kitų, nes sergantysis 
jaučiasi geriau, o ne blogiau. Niekuo nepadėsi, jei elgsiesi su ja 
grubiai. Ar galėtum jai leisti truputį pasidžiaugti laime? 

— Laime! O Viešpatie, gal jūs visi pamišote! Tai kurtizanės 
namai. Mes esame čia tam, kad pardavinėtume vyrams seksą, 
o ne laimę sau. Kai tik ji savo malonumus ims vertinti labiau 
negu jų - šitai ir bus mūsų galo pradžia. Žinau šį verslą. 

— O kodėl tu galvoji, kad jo neišmanau? 

Spoksau į ją. 

— Na, jei tu tikrai jį išmanai, padėk jai. Sustabdyk ją dabar, 
kol ta meilė dar jos nesužlugdė. Kartą sakei man, kad mums 
abiem nuoširdžiai rūpi jos gerovė. Prisimeni? Taigi pasirūpink 
ja ir priversk ją ateiti į protą. 

— Viskas ne taip paprasta... 

— Na, iš tiesų! Tada eik velniop - štai kas! Nes tu, kaip ir ji, 
tik keli rūpesčių. 

Pasisuku ant kulno ir išeinu iš kambario jausdamas, kaip tos 
neregės akys gręžia mano nugarą ir sėdmenis. Be abejo, kai kitą 
kartą man skaudės kiaušius, labai bijosiu, kad ji riešutų gliau- 
diklyje nebūtų suspaudusi vaškinio jų atvaizdo. Pinigai už seną 
virvę. Prisiekiu, tokių moterų pusė paslapties įspėta: kuo labiau 
tiki jų galia, tuo labiau ji veikia. 

Gatvėje patraukiu Didžiojo kanalo link ir einu per Rialtą. Diena 
švelni, nuostabi, dangus akinamai mėlynas, tarsi Ticianas savo 
nuostabiuoju teptuku būtų brūkštelėjęs per horizontą. Nežinau, 
kur einu, tačiau miklinu, sparčiai žengiu taip, tarsi mano mažų 
kreivų kojyčių tapsėjimas galėtų pašalinti graužatį iš galvos. 

Kvaila. Fjameta Bjančini yra kvaila kaip smuklininkas, pasige- 
riantis nuo vyno, ar lošėjas, pralošiantis nakties uždarbį dėl sau- 
jos kortų iš kaladėlės, kuri, kaip jis Žino, yra pastatyta prieš jį. 

Miestą krečia pavasario ir šventės karštligė. Visur pilna žmo- 
nių. Pakraščiu apeinu turgaus aikštę, kur verda gyvenimas be- 
siruošiant didžiajai Šeštinių mugei, - po savaitės čia pirks pusė 
Europos, - ir kapstausi gatvių ir kanalų, vingiuojančių lygia- 
grečiai didiesiems pietiniams dokams, raizgalynėje. Dabar judu 
tik vedamas pasąmonės. Tai pirmasis mano išmoktas miesto 
maršrutas. Galiu juo praeiti net miegodamas ar būdamas užsi- 
merkęs, aklas kaip prakeiktoji La Draga. 

Kvailys. Aš, Bučinas Teodoldis, esu idiotas. Nors ir suge- 
bu susekti savaitės namų ūkio sąskaitose, kad dingo cukraus 
gramelis, arba suskaičiuoti nuolaidą šimtams jardų šilko, kol 
dar pirklys nieko nesuskaičiavo, bet kaip nemačiau, kas darosi 
man prieš akis. Tegu mane velniai! Iš šiaurės praeinu pro didįjį 
Šv. Zakarijaus moterų vienuolyną, kur pačios kilmingiausios 
Venecijos šeimos krūvomis grūda skaisčiąsias dukrelės neži- 
nodamos apkalbų, kad jo sienos tokios skylėtos kaip sietas, nes 
pačios vienuolės iškrapšto iš jų plytas. Vyrai ir moterys kaip 
bitės prie medaus ar musės prie šūdo. Tik atsikąsk obuolio, ir 
visur pasirodys kirmėlės. Aretinas buvo teisus. Mes pasmerkti 
gašlumui. Paprasčiausiai belieka tik užsiimti verslu. Dabar jau 
per vėlu. 

Kvaila. Ji yra kvaiša. Taip toli nueiti ir tiek daug padaryti, 
kad rizikuotų viską prarasti dėl tokio nieko! 

Už kiekvieno posūkio gatvėse vis daugiau žmonių. Eismas 
vyksta viena puse. Judu kartu su juo, stumiamas į priekį pagrei- 
tėjus Žžingsniams. Einu link kito pamato, fondamenta, šį kartą 
netgi siauresnio už paskutinįjį. Kad manęs neįstumtų į vande- 

nį, turiu glaustis prie sienos. Noriu sustoti ir pailsėti, tačiau čia 
tokia grūstis, kad turiu judėti kaip pusė žuvų guoto, neriančio 
pasroviui. 

Kvailys. Aš esu kvailys. Taip įsigilinęs didžiavausi mūsų sė- 
kme, kad leidau jai daryti tai, ką ji nori. 

Na, nors žinau, kas dabar vyksta. 

Galų gale žinau, kas čia dabar darosi. Kanalas taip kunku- 
liuoja, kad daugybė gondolų ir baržų juda kartu. Jų taip daug, 
jog netjų irklų mostai, kylant potvyniui, atrodo beveik sinchro- 
niški. Visi traukia į rytus, Arsenalo link, kur gyvena laivų darbi- 
ninkai, virvininkai ir burių siuvėjai. Prekyba vyksta chaotiškai. 
Ant vieno ar kito tilto šimtai vyrų greitai mals vienas kitam 
snukius, kad viduryje to tilto užkariautų kvadratinės pėdos plo- 
telį. Nikoločio vyrai, prieš dvi dienas pralaimėję mūšį dėl Ponte 
dei Pugni, trokšta atkeršyti, dabar jau kovodami priešo terito- 
nes naujienos apie tiltų mūšį Venecijoje keliauja greičiau už 
vandenį ir net ligą. Dabar aš tapau to užkrato dalimi. 

O kodėl gi ne? Mano nuotaikai tinka beprotybė. Pagaliau 
netgi La Draga sutinka, kad mano ponia serga. Ji užsikrėtė kur- 
tizanių liga. Tegu juos galai! Tie simptomai yra gana aiškūs: 
juokas, kuris girdisi iš jos kambario, kai jis lankosi; nekantru- 
mas popietę, kai vakare turėtų pasirodyti jis. Pernelyg didelis 
linksmumas, staigus apatijos ar blogos nuotaikos priepuolis. 
O juos juk skiria tik nedidelis laiko tarpelis! Meilė - vienintelė 
mirtina kurtizanės liga. Nors sifilis suėda kūną, būtent meilė 
sugriauna protą. Ir kam? Vitorijui Foskariui! Mulkiui, naujo- 
kėliui, ką tik atjunkytam šuniūkščiui, dar per jaunam, kad būtų 
pavergtas kažko panašaus į anemiją. Prisimenu, kaip pirmą kar- 
tą jį, berniuką, pradedantį eiti į mokyklą, čia atsivežė vyresnysis 
brolis. Jaunikliui reikėjo pagalbos. Jam suėjo jau septyniolika 
metų, o jis vis sėdėjo, įbrukęs nosį į knygas ir labai nervingai 
bijojo moterų. O apie mano šeimininkę buvo kalbama, kad ji 
miela, sąžininga ir švari. Ar ji atliks gerą darbą ir atims jam ne- 
kaltybę? Tą vakarą atvykęs jis jautėsi taip, tarsi per anksti būtų 

buvęs ištrauktas iš krosnies. Mielas, tačiau per daug minkštas, 
dar ne visai iškepęs ir šiltas nuo minkymo. Kiek žinau, kai ku- 
rios motinos laiko savo jaunėlius pririštus prie sijono kaip savo 
pačių jaunystės prisiminimus. Žinoma, bijomasi, kad toks gar- 
binimas nepaverstų jų moteriškais vyrais. Na, su Foskariu jiems 
pasisekė. Gana anksti paaiškėjo, kad jis tikrai ne tokios pakrai- 
pos. Tapo aišku ir tai, kad jis stropus mokinys, norintis visko 
išmokti iš geros mokytojos. 

Minia vis auga. Mes turbūt artėjame prie tilto. Žmonių 
jau tiek daug, kad vos galima judėti. Jų vis daugiau ir daugiau 
prisijungia prie minios iš mažesnių alėjų. Girdisi rėkavimai ir 
dainos - šūkiai, kariškos skanduotės, sukurtos apie įžymius ko- 
votojus. Jei tai vyktų ne šventės metu, tokia minia būtų jau iš- 
skirstyta miesto saugumo pajėgų, nes atsikeršijimo mūšis tuo- 
jau pat po pralaimėjimo linkęs baigtis Žiauresniu smurtu. Tai 
vyriausybės įsakymai ir atsitiktiniai gatvės gyvenimo neramu- 
mai. Taip pat ir prostitucija lyg laivo žiaunos, pro kurias išteka 
perteklius, yra naudinga. Didysis valstybės laivas klesti iš to. 

Priekyje iškyla tiltas, bet galiu matyti tik daugybę besidau- 
žančių kūnų. Minia susispaudžia ir sustoja, nes Žmonėms ne- 
bėra kur eiti. Jei likčiau ten, kur esu, nieko nematyčiau, tik vyrą 
prieš save, ir mane nugalėtų karštis bei spūstis. Palenkiu galvą 
ir atstatau alkūnes kaip nusmailintas lazdas. Gal mano rankytės 
ir mažos, tačiau alkūnių sąnariai yra ties vyrų kūno minkščiau- 
sia vieta - tuo gerai moku naudotis. Iriuosi per minią beveik 
iki pat vandens pakraščio. Ketinu pakliūti ant vieno iš ponto- 
nų, kurie jau dengia kanalą. Jie sudaryti iš valčių ir gondolų, 
kartu sutvirtintų medinėmis lentomis. Šios plūduriuojančios 
konstrukcijos turtingesniems miestiečiams - pirkliams, Var- 
nams, net baltarūbiams dvasininkams ir vienuoliams, - tampa 
žiūrovų platformomis. Šiandienos mokestis bus aukštas, nes 
mūšis labai smarkus, nedaug ką laimėsi iš lažybų dėl baigties. 
Tačiau piniginė mano švarkelio kišenėje priklauso ir man, ir jai. 
Fjameta Bjančini - ne vienintelė, dirbanti mūsų pragyvenimui. 
Jeigu ji išlaidauja, tai kodėl gi aš negaliu? 

Tą pirmąją naktį, kai jis atvyko pas mus, jo šeima paklojo 
mums gražią sumelę, kad surengtume spektaklį. Buvo geriausi 
vynai, pokalbis, muzika, vakarienė, lova ir visi kiti pagražini- 
mai. Jam niekada nėra tekę matyti mielesnės už ją. Fjametos 
grožis ir galia atsispindėjo jo akyse. Turiu pasakyti, jis atrodė 
gana mielas, nusimetęs drabužius, ypač jei palygintum su tais 
pražilusiais senais bezdaliais, kurie ką tik buvo perėję jos mie- 
gamąjį. Prisimenu, skambėjo juokas: iš pradžių jos, švelnus kaip 
čiurlenantis vanduo ir toks klastingai dirbtinis tarsi stiklinis 
brangakmenis. Paskui jie juokėsi abu - laisviau, nuoširdžiau, 
nuotaikingiau, ne taip priverstinai. Reikia pasakyti, ji gražiai 
jį suviliojo. O tai darydama, ji suviliojo ir save. Nustebtumėte 
sužinoję, kiek kurtizanių kuriuo nors metu įsimyli, svajodamos 
apie meilę, norėdamos patirti tą jaudulį ir naujumą. Jos turi 
tiek daug kartų vaidinti, būdamos su kitais vyrais. Man atrodo, 
kuo labiau joms sekasi, tuo pavojingiau. Kai gyvenimas tampa 
patogus, nebėra ko bijoti ir dėl ko kovoti. Vadinasi, nebėra ir ko 
laukti. Kad ir kaip būtų keista, verčiau rimtai susimąstyti apie 
mirtį, kažkaip trokšti pasipriešinti jai ir geisti neįprasto jausmo, 
stipresnio net už pačią mirtį. 

Jausmo neįprastumas. Jis vilki įvairiais drabužiais, pavyz- 
džiui, baimės. Tam, kas bijo vandens, pontonai, permesti per 
kanalus, taip pat sukelia siaubą, nes užlipęs ant jų nebeturi už 
ko pasilaikyti. Jų šonus godžiai plaka kanalo vanduo. Turintys 
labiau prikimštas pinigines, - ką ir aš šiandien turiu, - gali įsi- 
gyti kėdę, virvėmis pritvirtintą prie grindų. Tačiau mano siau- 
bas nepalyginamas su tuo, kurį jaučia Žmonės ant tilto. Čia visai 
nėra turėklų, tik iš kiekvienos pusės status nusileidimas į niūrų 
vandenį. Ant tilto jau turėtų būti apie tūkstantį bepročių. Dar 
daugiau jų susigrūdę apačioje ant nuožulnumų. Jie rėkauja ir 
stumdosi. Atsidūrę viduryje šie niekaip kitaip negali prasiskinti 
kelio kaip tik parblokšdami savo priešininkus ant žemės, juos 
sutrypdami arba įmesdami į kanalą. Mūšis labai paprastas: vie- 
na pusė turi atstumti kitą tiek, kad galėtų užimti tiltą. Kai ku- 
rie iš jų mosuoja ginklais, ilgomis lazdomis užaštrintais galais, 

tačiau nėra erdvės jomis veiksmingai užsimoti. Taigi daugu- 
ma vyrų darbuojasi kumščiais. Daugelis jų pusnuogiai, nema- 
žai - jau apsipylę krauju. Kiekvieną kartą, kai vyras atitrūksta 
nuo krašto ir pliumpteli į vandenį, minia garsiai suriaumoja, o 
muštynės tampa dar aršesnės. Kastelanio arsenalo darbininkai 
vis dar jaučia jėgų antplūdį po paskutinės pergalės. Jie dabar 
savo teritorijoje, ir jų rėmėjai garsiausiai šaukia. Bet puolėjai, 
Nikoločio gauja iš Dorsoduro, yra patyrę žvejai iš Adrijos jū- 
ros valčių. Jie žino, kaip reikia išlaikyti pusiausvyrą audringose 
jūrose, traukiant iš gilumos tonas žuvies. Šiandien juos kursto 
viltis atsikeršyti. 

Žinoma, kai kurios jo savybės patraukė ją. Jis kupinas gyve- 
nimo geismo ir nesidrovi savo aistros jai. Gamta suteikė jam 
mielą būdą, dėl kurio jo komplimentai jai atrodo naujesni, ir 
jo kaip mažo šunyčio geismas nėra taip suteptas. O dėl to, kas 
vyksta tarp jų lovoje... Na, man jau teko per daug girdėti de- 
jonių chorų, sklindančių iš mano ponios kambario, kad spręs- 
čiau remdamasis vien tuo. Tačiau bet kas, buvęs jaunas, Žino, 
kad didžiausias meilės sielvartas yra tada, kai jūsų kūnas jaučia 
geriausiai, 0 išmano mažiausiai. Vėl juos regiu išvargusius ir 
susipynusius nakties tyloje. Mano Viešpatie, koks vyras džiu- 
giai neatiduotų savo gyvenimo metų, kad įgautų šio jaunuolio 
ištvermę ir mano ponios žinias, sulydytus kartu? Tačiau visos 
karštinės, pasiekusios savo paklaikimo viršūnę, turi linksmą 
pagyvėjimą, ir ugnis daugiau suryja nei sušildo. Pagaliau liks 
tik pelenai. Jos reputacija nukentės daugiau negu jo, nes tokios 
porelės yra greitų apkalbų penas. Visi su pasitenkinimu tik ir 
laukia stebėdami, kaip įžymioji kurtizanė pasismeigia ant savo 
aistros kardo. O kaip baigtųsi jam? Na, galbūt dabar jis mielas, 
turtingas, ir jo galva prikimšta niekų - romantiškų eilių ir ryš- 
kių savojo pavasario spalvų. Duodu jam šešis mėnesius. Paskui 
šio vyruko žiedas ims vysti. Jis išvys gyvenimą tomis pačiomis 
akimis kaip ir kiti: tai vieta, kur klasta išlošia daugiau nei tiesa, 
o Mano ponia yra tik dar viena prekė, kuria naudotis jam teisę 
suteikė jo kilmė ir piniginė. Tokia yra pasaulio santvarka. Man 

yra tekę anksčiau tai matyti. Tą patyrė ir mano ponia. Todėl 
man jos žlugimas yra toks skaudus. 

Tilto viduryje atsirado šiek tiek vietos apie du ypatingus 
kovotojus - stambius, pusnuogius, suprakaitavusius vyrus. Jų 
abiejų stiprūs, raumeningi kūnai neatplėšiamai susikibę, kojos 
susipynusios, o torsai svyruoja virš vandens. Žiūrovai tiesiog 
šėlsta, nes tiedu - tobuli pavyzdžiai. Vyksta lažybos dėl šios 
dvikovos baigties. Jie akimirką dūsdami atsiplėšia vienas nuo 
kito, paskui vėl susikimba, svyruodami žingsnis po žingsnio 
link vandens, ir stengiasi kuo tvirčiau vienas kitą suimti. Jiems 
vis atsitraukiant per kiekvieną colį minia sustaugia. Dabar jų 
kūnai taip arti, kad regiu, kaip ant jų kyla randai nuo kumščia- 
vimosi. O tada, kai atrodo, kad jiems lemta nukristi susijungus 
kartu kaip išsigimėliškiems dvyniams, vienas iš jų kažkaip su- 
geba išlaisvinti ranką ir trenkia siaubingą smūgį į kito pilvą. 
Tam vyrui susmukus, kitas jį, dejuojantį ir virstantį, nubloškia 
tiesiai į vandenį. Nukritusiojo priešininkas pergalingai iškelia 
rankas. Minioje užverda pragaras. 

Nuo krintančio kovotojo smūgio į vandenį, į pontoną at- 
simuša bangos. Jos tokios stiprios, kad net suspingame iš jau- 
dulio. Minia klykia, palaikydama nugalėtoją ir matydama jo 
auką. Bet kai nukritęs vyras iškyla į paviršių, jo kūnas abejin- 
gai plūduriuoja vandenyje. Iš kanalo, esančio Arsenalo pusėje, 
žmonės ima jį stumdyti irklais. Šiuo metu žinoma, kad vyrai 
sugeba apsimesti praradę sąmonę. Taigi kai priešai ima juos 
traukti laukan, jie kartu su savimi gali nuversti kokį pusę tu- 
zino, kad šie gurkštelėtų vandens. Rizikuodamas nugaliu bai- 
mę, atsistoju ir stebiu, kaip jie bado nukritusįjį ir stumia jį link 
mūsų valčių. Pora vyrų netoliese manęs išvelka jį ant lentų ir 
paguldo, tačiau jis vis dar nejuda. Jo kaklas keistai pakreiptas, o 
vienoje kaktos pusėje matyti juoduojanti skylė. Ir tuo pat metu 
prisimenu vyrą su ietimi perverta akimi. Jį mačiau tempiamą 
iš viešos riterių dvikovos. Ar kūnus, sukapotus į gabalus, dryb- 
sančius gatvėse po Romos nuniokojimo. Iš abiejų mano pusių 
storų piniginių savininkai sukerta rankomis. Kad ir kas jis toks 

būtų, turėtų būti puikus karys, nes iš žvejų pusės kyla dejuojan- 
tis skandavimas, o kitoje tilto pusėje Arsenalo kovotojai riau- 
moja, trypia ir mojuoja rankomis. Peštynės plečiasi į žiūrovų 
pusę, žmonės ima klykti ir stumdytis, kai kurie parkrinta. Juos 
sutrypia Minia. 

Ant tilto vėl prasideda grumtynės ir, kritus Žvejų narsiau- 
siam kariui, atrodo, kad jie vėl bus sutriuškinti. Dabar jau tiek 
kūnų plūduriuoja vandenyje, kad pontonas siaubingai sūpuo- 
jasi. Saldžiausiasis Viešpatie! Jei šis kanalas kada nors būtų nu- 
sausintas, tarp puodų, keptuvių ir kitų gyvenimo atliekų tikrai 
rastume kapines. Juntu kaip siaubas lyg vėmalai kyla mano 
gerkle. Turiu iš čia ištrūkti. Tačiau aš ne vienintelis. Varnai ir 
dvasininkai taip pat grūdasi, spaudžiasi, norėdami išeiti ant 
kranto. O žemėje verda maišalynė. Tolumoje išgirstu šaudant. 
Ant kito tilto vyrai su uniformomis bando prasibrauti į mi- 
nios galą. Gali būti šventė, bet riaušės yra riaušės. Nors sau- 
gumo pajėgos ir turi galimybę nuspręsti nerizikuoti tiesiogiai 
susidurti su minia, jie nieko prieš ką nors sužaloti ar užmušti, 
kad tai būtų pavyzdys kitiems. Tačiau verčiau rizikuosiu ir |į- 
siu po smaigstančiais durtuvais bei šūviais, o ne marmaliuosiu 
juodame vandenyje. Puolu link valties krašto, kur lentų tiltelis 
jungia ją su pamatu, fondamenta. Bet Varnas, dvigubai didesnis 
už mane, užstoja kelią. Atsitrenkiu į jo liemenį ir juntu, kaip 
prarandu pusiausvyrą. 

— Bučinai! - Išgirstu balsą, besiveržiantį iš pragariško triukš- 
mo. - Bučinai Teodoldi! Štai, ištiesk ranką! 

Aklai paklūstu nesuvokdamas nei kur, nei kam tiesiu ranką. 

— Buuuuuučinaaai! 

Šauksmas, atrodo, skamba taip ilgai, kaip kad aš krintu. 
Atsitrenkdamas į vandenį išgirstu didelio paukščio sparnų 
plasnojimą virš savęs. Juntu, kaip mane grabalioja šėtono pirš- 
tai, suka ir traukia mane žemyn per tamsų vandenį klampaus 
dumblo link. Taigi net nedrįstu praverti burnos ir suklykti iš 
siaubo bijodamas, kad paskęsiu savo paties baimėje... nespėjęs 
įkvėpti. 


DVIDEŠIMT KETVIRTAS 
SKYRIUS 


— Bučinai? 

Ramus, prasiskverbiantis pro vandenį balsas skamba iš toli. 
Dabar turėčiau būti daugelio jūros sieksnių gylyje — taip giliai, 
kad net velniai liovėsi mane tempti. O mano sunkus kūnas guli 
išsidrėbęs ir plūduriuoja keistoje, tirštoje srovėje. 

— Bučinai? 

Įkvepiu ir imu springti. Esu tiek prisigėręs vandens, kad vėl 
skęstu. Mane grubiai traukia už rankų, kol aš tiesiai atsisėdu. 
Kažkas daužo man per nugarą, bet vis tiek negaliu liautis kosė- 
jęs, nes, atrodo, kad mano nosis ir gerklė vis dar po vandeniu. 
Taigi turiu kovoti tam, kad išspjaudamas skystį įkvėpčiau oro. 

— Gerai. Iškosėk likučius ir išspjauk, mažasis drauguži. 

Išvemiu šlykščiai smirdančias tulžies atmatas ir nuo pa- 
stangų jas išstumti tuo pat metu pravirkstu ir imu švokšti. Bet 
jau žinau, kad nesu paskendęs. Atmerkiu akis, o jas nuleidęs 
pamatau, kad guliu ant lovos, drabužiai nutraukti nuo manęs, 
o mano atsikišusi ir nesveikai blyškiai pilka krūtinė atstatyta 
pasauliui kaip kokia sena žuvis. Esu jau nebešlapias, tiesiog ap- 
sunkęs ir sušalęs. Vėl krintu ant pagalvės. Šį kartą pažvelgęs 
atpažįstu turko veidą. Jo odą dar labiau tamsina kreminis tur- 
bano šilkas. | 

Čia tas turkas? O Viešpatie! Tada jau tikrai esu miręs ir pra- 
gare, toje vietoje, į kurią nukeliauja pagonys - amžinojoje ne- 
tikėlių dykynėje. 

— Nesijaudink, tu visiškai saugus. 

— Kur aš? 

— Esi mano namuose. 

— Tačiau tu... išvykęs. 

— Išvykau ir vėl grįžau prieš šešias savaites, kad spėčiau į Sen- 
sos mugę. Tau pasisekė, kad buvau čia, tiesa? Niekada nepralei- 
džiu kovos. O tu ne taip sudėtas, kad galėtum eiti ten vienas. 

— Nėjau ten vienas, - tariu. - Mane nunešė minia. - Vėl pra- 
sideda kosulys, o dar aštriai daigsto ir kairę ausį. 

— Aaa! 

— Ištraukiau tave kaip galėdamas greičiau, nors tu blaškeisi 
ir daužeisi lyg didelė žuvis. Prisirijai daug vandens. Mes atgai- 
vinome tave ir pargabenome namo, bet nuo vandens dar gali 
truputį pykinti. 

"Taip ir yra. Vos tik jam baigus kalbėti vėl vemiu. 

— Gerai, - besijuokdamas taria jis. - Tu geriausiai iš visų 
žmonių turėtum žinoti, kad Venecijos vanduo tinka ne gerti, 
bet nusimyžti. Tau pasisekė, jei prisirijai tik vandens. 

Dabar esu tiek atsigavęs, kad jau galiu suvokti esąs kamba- 
ryje su uždarytomis langinėmis ir žvake šone. 

— Kiek laiko jau čia? 

— Keletą valandų, o gal ir daugiau. Sunku buvo tave čia atga- 
benti. Miestas tiesiog ėjo iš proto dėl tų muštynių. Nesijaudink, 
siunčiu pranešimą tavo šeimininkei. Jūs vis dar gyvenate tuose 
pačiuose namuose? 

— Taip, bet... - Ir vėl prasideda kosulys. Jis kantriai laukia, 
kol liausiuosi. 

— Bet? 

— Dar nesiųskite. - Jeigu jai bus pranešta, ji tikrai atvyks, o 
aš dar nepasiruošęs susitikti su ja. Ką manau, tą ir manau, nors 
galbūt ir noriu, kad ji taip pat truputį pasvarstytų, kur esu ir 
kodėl dar negrįžau. - Ji susijaudins, jei sužinos. Aš greitai pa- 
sijusiu geriau. 

Turkas akimirką atidžiai žvelgia į mane, tarsi nebūtų tuo įsi- 
tikinęs. Paskui atsistoja ir patapšnoja man per ranką. 

— Labai gerai. Tikriausiai tau dar reikia pamiegoti. Ateisiu 
pas tave vėliau. 

Kai mane vėl pažadina jo tarnai, jaučiu, kad galva sunki, už- 
tat pilvas pagaliau tuščias. Jie atneša man tiršto, saldaus gėrimo, 
sutaisyto su gvazdikėliais ir cinamonu, padeda man atsikelti, 
paduoda drabužį - vieną iš jo ilgų, besidriekiančių chalatų, kurį 
turiu per vidurį susikimšti ir persijuosti juostele, kad nepar- 
griūčiau eidamas. Jis juokiasi iš mano nerangumo, kai tarnai 
nuveda mane pasėdėti su juo vidiniame kiemelyje. 

Oras vis dar šiltas. Jau driekiasi prietema, ir ta vieta, kurioje 
atsirandu, labiau panėšėja į mano įsivaizduojamus Rytus, o ne 
į Venecijos miestą. Viduryje kiemelio trykšta marmurinis fon- 
tanas. Vanduo krinta į išdėstytus indus pakopomis žemyn taip, 
kad jo šniokštimas girdisi visose vietose ir vibruoja tarsi švelni 
muzika. Visur aplinkui dideli vazonai ir urnos su gardžiai dvel- 
kiančiais augalais bei gėlėmis. Kiekviena siena taip išmoningai 
papuošta painiais ornamentais išmargintomis plytelėmis, kad 
sujungtos kartu jos verčia pasijusti taip, tarsi gyventum ryškiai 
dažytos lapijos ir gėlių pasaulyje. Esu sutikęs keliautojų, kurie 
pasakojo, kad Konstantinopolyje yra rūmų, kur kiemeliuose 
kvepia skaniau nei kaimo vietovėje, ir net nereikia išvykti iš 
namų, kad pasijustum gyvenąs gamtoje. Šitiek grožio, žalumos 
ir meno, bet nė žymės jų Dievo atvaizdo ar statulos. Gaila. Pa- 
galiau jie kentės už tai, nes pilkosios pagonių pragaro dykynės, 
kaip įtariu, kelia jiems tiek skausmo, kiek liepsnojanti duobė. 
Tačiau man dabar visai malonu būti su juo, nes čia, po gatvių 
velniavos, randu ramybę. 

— Kaip jautiesi“ 

— Džiaugiuosi, kad nesu vandens žiurkė. 

- Mmm... Manau, buvo tokių, kurie tąja Žiurke tave ir pa- 
laikė, ar tiesiog pramogos dėlei būtų stebėję, kaip tu skęsti. Jie 
netgi lažinosi dėl to, kiek vandens tu gali praryti. Turėtum pri- 
imti mano pasiūlymą, Bučinai. Grįžau su pilna pinigine. Kam 
leisti, kad iš tavęs juoktųsi, kai galėtum gyventi rūmuose, kur 
tave garbintų? 

— O varge, kaip suprasčiau tuos komplimentus? 

— Ak! Greitai išmoktum. Manai, aš supratau bent žodelį jūsų 
lipšnios kalbos, kol nebuvau čia įžengęs. Mokyčiau tave keliau- 
jant namo. 

— O ne,tik vėl ne laivu. 

— Na, tik Venecijos galeros skęsta. Turkų laivai valdo jūrą. 

— Net keista, tu giriesi kaip venecijietis. 

— Jie to išmoko iš mūsų. Tai viena iš priežasčių, kodėl žinau, 
kad tu pas mus jausiesi kaip namie. 

Nusišypsau ir pajuntu, kaip nuo tų judesių man truputį su- 
skausta ausys. Mes abu - jis ir aš - jau esame anksčiau žaidę 
tą žaidimą. Aretinas buvo teisus. Atrodo, kad mano sudėjimo 
vyrai yra labai vertinami sultono dvare. Taigi kartu su šilkais, 
stiklu ir brangakmeniais neūžaugos yra pačiame Abdulos pir- 
kinių sąrašo viršuje. Jis dažnai mane viliojo istorijomis apie 
Konstantinopolį, kaip ten man bus ir egzotiška, ir viskas pažįs- 
tama: jo rūmai, sodai ir šventės; biblioteka, tinkama mokslinin- 
kams, pagrobtiems iš Vengrijos; įžymiosios Dianos ir Heraklio 
statulos; prisiplėšti lobiai iš Rodo salos. Žinoma, tai didžiųjų 
miestų bruožas - prisigrobti daugiausia vertybių iš kur nors ki- 
tur. Venecija - nuostabus to pavyzdys, nes pusė bazilikos kolo- 
nų ir pergalingai prunkščiantys žirgai, puošiantys jos frontoną, 
yra pagrobti ne iš kur kitur, o iš paties Konstantinopolio. Nors 
to turko dievas galbūt ir pagoniškas, atrodo, kad jis kilęs iš to- 
kios kultūrinės aplinkos, kur su manimi būtų elgiamasi labiau 
kaip su vertingu žmogumi, o ne kaip su išsigimėliu. Šiandien, 
palyginus su kitomis dienomis, daugiausiai pasineriu į viliones, 
nes ne vien drebulys krečia mano kūną. 

— ...tikrai sakau tau, Bučinai, visiems buvo taip nuostabu, 
kad danguje net keturias paras nesutemo naktis dėl fejerver- 
kų blyksnių. Raketos buvo pritvirtintos prie dramblių nugarų 
ir, joms sprogstant, drambliai riaumojo ir trypė. Tarp obeliskų 
tūkstančiai akrobatų vaikščiojo lynu ar ant kojokų. Jų ore buvo 
tiek daug, kad, kai pažvelgdavai aukštyn, atrodė, tarsi matytum 
milžinišką voratinklį. Tai buvo nuostabiausia šventė, kokią kada 

žmogus regėjo. Nėra nieko geriau ar turtingiau Venecijoje, ko 
neturėtume ir mes. 

— Nieko? Tai ką, neskaičiuojant manęs, ketini pirkti šį kartą, 
Abdula? 

— Ach! Yra keletas dalykėlių. Tai tikri niekučiai: brangakme- 
niai, stiklas, medžiagos ir nieko daugiau. 

Ir jis nusijuokia dėl savo perdėto pasakymo. Neprisimenu 
jokio kito miesto visoje krikščioniškoje karalystėje, kur jis ir aš 
galėtume šitaip sėdėti ir kalbėtis. Nors venecijiečiai ir turkai 
spjaudo vienas kitam ugnį ir mirtį jūroje, nė viena pusė nelei- 
džia per daug įsikišti religijai, kai vyksta prekyba. Dvi galingos 
valstybės, žvelgiančios per petį viena į kitą. Yra tokių, kurie sako, 
kad tai tik laiko klausimas, kol portugalų ir Naujojo pasaulio 
prekybininkai brangiųjų metalų lydiniais ims draskyti Veneci- 
jos turtą. Kai taip nutiks, otomanai atims iš jos vandenynus. 
Tačiau dabar nematau to nė ženklo. Netgi dožo Gričio pavaini- 
kis sūnus gyvena ir verčiasi brangakmenių prekyba Konstanti- 
nopolyje. Taigi pašos Abdulos dėka ir dėl to vakaro pas Aretiną 
didysis sultonas Suleimanas dabar turi savo portretą, nutapytą 
pagal medalioną žymiausio Venecijos dailininko Ticiano. Pa- 
matęs šį portretą pamaniau, kad jis gana pompastiškas ir ne- 
gyvybingas. Bet ar aš išmanau ką nors apie meną? Jo didenybė 
buvo taip sužavėtas, kad visi, kartu ir Aretinas, dalyvavę tame 
reikale, buvo turtingai apdovanoti. Be abejo, taip būtų atsilygin- 
ta ir man, jei sutikčiau tapti vienu iš jo dvaro stebuklų palydos. 

Siurbčioju gėrimą, kuriame vis dar stipriai jaučiasi priesko- 
niai. Norėčiau, kad jis būtų karštesnis. Nors turko pasakojimas 
ir šiltas, bet man vis tiek šalta. 

— Žinai, ką manau, Bučinai? Tu bijaisi ne to, ką gali ten rasti. 
Esi per daug protingas, kad džiaugtumeisi ta panieka, rodoma 
čia tau. O tavo apetitas, mano manymu, ypač didelis, kad bijo- 
tum naujovių. Ne. Manau, tave stabdo liūdesys dėl to žmogaus, 
kurį paliksi. Ar aš neteisus? 

Gūžteliu pečiais. Šią akimirką net nenoriu jos vėl matyti, nes 
jos savanaudiškumas ir apgaulė mane taip įsiutino. 

— Mes partneriai, - vos pratariu. 

— Tai žinau. Mačiau, kaip veikiate, netgi labai nuostabiai. Gal 
man reikėtų jus abu pasiimti? Patikėk manimi, jo dvare labiau- 
siai garbinamos tik užsienietės moterys. Ji ne tokia jauna, kaip 
kai kurios kitos, tačiau nė viena iš jų nėra jo favoritė. Toji valdo 
kaip ragana. Jei tavo šeimininkė laimėtų jo sielą, jai priklausytų 
visas dvaras. Mums visiems iš tiesų būtų gausiai atlyginta. 

— Ką? Manai, ji gyventų uždaryta jo seralyje? 

Jis nusijuokia. 

- Jūs, krikščionys, visada tariate šį Žodį su tokia baime ir 
pagarbia nuostaba, tarsi tai būtų pats siaubingiausias dalykas 
pasaulyje, kad vyrui duota daugiau nei viena moteris. Kur tik 
nukeliaučiau, jūsų „krikščioniškoje karalystėje“ miestai pilni 
viešnamių, o vyrai negali sulaukti to meto, kol galės pergulėti 
su bent kiek kitokiomis moterimis nei jų žmonos. Tikiu, kad 
jūs nepritariate tam todėl, jog mums pavydite. 

Sunku sutapatinti turkams baimę su pašos Abdulos asmeniu. 
Istorijos - jų gausybė - kaitina kraują: piratavimas, skerdynės; 
visų kaimų paėmimas į vergiją; vyrai su nukapotais ir į bur- 
ną įgrūstais kiaušiais; vaikai, pasmeigti ant kardų lyg kepamos 
mėsos gabalai. Tačiau bendraudamas su juo randu aiškų kaip 
šviežias vanduo protą ir tiek gyvenimiškos išminties, jog man 
atrodo, kad jeigu jis nebūtų pagonis, būtų puikus krikščionis. 

Ar žmogui svarbu, kokiu Dievu jis tiki? Ar katalikai ispanai 
nukapojo mažiau pirštų savo įkaitams iš Romos nei vokiečių 
eretikai? Ar žydai ir turkai už skirtingas erezijas kentės kituose 
pragaruose? O gal apimti baisiausios agonijos vaitos liuteronai, 
gimę tikrajam tikėjimui, bet paskui jį iškraipę? Daugybę metų 
reformatoriai Venecijoje atvirai skelbė, kad mūsų Bažnyčia pri- 
valo keistis, mūsų nepasotinami apetitai veda į nuosmukį ir iš- 
gelbėjimas niekada negali būti pardavinėjamas, o kai kalbama 
apie rojaus vartus, didingų pastatų statyba ne tiek svarbi kaip 
labdara tiems, kam prasčiau sekasi. Tačiau tik paminėkite tai 
aukštiesiems dvasininkams, kuriuos mes linksmindavome Ro- 


moje. Kas atsitiks, jei pakliūsi į dangaus teismą ir sutiksi Dievą, 

kuris tam nepritars? Ak!.. Geriau kai kurių minčių neišsakyti. 
Gerai, kad Venecija - tolerantiškesnė nei kiti miestai, o inkvizi- 
cija negali perprasti mūsų protų. Jei būtų kitaip, esu tikras, kad 
ne vien aš atsirasčiau magistrato gniaužtuose. 

Papurtau galvą ir pajuntu, kad mano ausims tas judesys taip 
pat nepatinka. Dabar suprantu, kad pakliuvau į bėdą. 

— Galbūt, tačiau nemanau, kad mano poniai gerai sektųsi 
būti vienai iš daugelio. Ji nebuvo auklėta būti tokia paklusnia. 

Turkas nusijuokia. 

— Manau, tu teisus. Be to, ji nepastoja - juk neklystu, tiesa? 
O tai labai atsilieptų jos įtakingumui. Taigi, manyčiau, tau rei- 
kėtų palikti ją ir pačiam susikurti savo laimę. O to, įtariu, tu ne- 
gali ir nedarysi. Gėda, bet taip yra. Nesirūpink, verčiau vyksiu 
į Mantują. Girdėjau, kad jie ten šeimose veisia neužaugas, nes 
ponia, kuri valdo rūmus, aistringai jų trokšta. Jie neturės tokio 
sąmojaus ar sielos kaip tu, tačiau tiks. 

Mes dar pasėdime, besiklausydami tekančio vandens. No- 
riu daugiau pamąstyti apie tai, ką jis pasakė, tačiau nerandu 
žodžių. 

Drebu. 

— Mano drauge, tau reikia eiti namo. Tu ne kažin kaip atro- 
dai. Einam, palydėsiu tave. 


DVIDEŠIMT PENKTAS 
SKYRIUS 


Jis teisus. Jaučiuosi prastai. Nuo jo iki mūsų namų visai ne- 
toli, tačiau jaučiuosi bjauriai ir tai veikia mano pusiausvyrą 
taip, tarsi eičiau siūbuojančiu laivo deniu. Vis dėlto neke- 
liausiu valtimi net už visus brangakmenius Azijos kalnuo- 
se. Užuot plaukę, mes einame lėtai - Žingsnis po Žingsnio. 
Bet kuriuo kitu atveju tai būtų puikus vakaras. Mums einant 
per Rialtą šviesa tampa medaus spalvos. Sultingos Ticiano 
nuogalės švyti ant vokiečių sandėlių šoninės sienos. Kartą jis 
man pasakojo, kad kol neišgalėjo mėgautis kurtizanių drau- 
gija, daugiausia pažino moterų kūną iš savo meistro Džor- 
džonės kūrybos. Jo sukurtos ugningos, kūningos figūros pa- 
gyvina priekinį fasadą. Drįstu pasakyti, kad tai tiesa. Tada 
jis buvo gerokai jaunesnis, nors ir ne toks jaunas kaip mūsų 
prakeiktas šuniūkštis. Vakaras toks šiltas, kad turkas eina be 
viršutinių drabužių. O aš, netgi susisupęs į apsiaustą, vis tiek 
virpu. Visų blogiausia tai, kad mano ausyse zvimbia taip, lyg 
kas derintų melodiją kamertonu. Kartais pajuntu ir duriantį 
skausmą. 

Niurnėdamas stengiuosi nuvyti tą sopulį. Esu gyvas ir ne- 
sutinku, kad mane užvaldytų toks įprastas dalykas kaip ausų 
skausmas. Nors vien nuo minties apie tai, kokiu jis gali tapti, 
mane kausto siaubas. Ryju ir Žiovauju, pirštais masažuoju tą 
vietą po ausies speneliu. Praeityje kartais tai padėdavo. Šios 
priemonės ir šiandien pagelbės. 

Kai prieiname prie mūsų namų, casa, durų, jis delsia, neno- 
rėdamas manęs palikti. 

— Tu tikrai gerai jautiesi? 

Linkteliu. 

— Ar galiu įeiti į vidų kartu su tavimi? 

— Ne. Jei įeisi, žmonės ims lakstyti aplinkui. Tai sutrikdys 
namų tvarką. O mes šį vakarą esame užsiėmę. Eisiu miegoti. Jei 
užmigsiu, bus geriau. Patikėk manimi. Žinau, ką darau. 

Jis pasisuka, norėdamas nueiti. 

— Ačiū tau, paša Abdula. Manau, tu išgelbėjai man gyvybę. 

Jis linkteli. 

- Žinoma, išgelbėjau. Norėjau, kad tu būtum man dėkingas. 
Prisimink mano pasiūlymą. Rūpinkis savimi, mano mažasis 
storuliuk žonglieriuk! 

Tyliai praveriu duris. Vidinis koridorius tuščias, nors per ga- 
linį pirmojo aukšto langą matau, kad valčių švartavimosi vietos 
užimtos. Iš viršaus girdisi skambus balsų choras, o iš virtuvės 
sklinda kepamos stirnienos ir prieskonių kvapai. Ramiai lipu 
į savo kambarį pagrindiniais laiptais. Norėdamas jį pasiekti 
turiu eiti netoliese esančiu koridoriumi, kad nereikėtų eiti per 
portego. 

Durys atidarytos, kambaryje šviesu ir triukšminga. Stalas 
apsėstas septynių ar šešių Žmonių, kurie taip įnikę į valgius 
ir plepalus, kad nė vienas nepastebi mažo, kresno Žmogeliu- 
ko, slenkančio koridoriumi vakarėjančioje šviesoje. Mano šei- 
mininkė atsukusi į mane nugarą, tačiau veidrodyje ant prie- 
šingos sienos matau jos atvaizdą, besijuokiantį ir plepantį su 
mūsų klientu, pagyvenusiu vyru jai iš kairės. Buvau pamiršęs, 
kad šiandien mūsų darbas prasidėjo anksti, pasibaigus paskai- 
tai, kurią jis skaitė svečiams, karinio jūrų laivyno šviesuliams. 
Tačiau meniu jau seniai sudarytas, vynai parinkti ir aš, nors ir 
mažo svorio, būčiau visai nieko vertas kaip ūkvedys, jei toks 
pasilinksminimas negalėtų įvykti be manęs. 

Šiandieninė draugija surinkta mūsų mokslinčiaus ir geriau- 
sio modeliuotojo Vetoro Fausto - vyro, raukšlėto kaip sudžiū- 

vusi slyva, kurio kūnas irsta greičiau nei jo geismas. Ar šiąnakt 
jis čia liks, priklauso nuo to, kiek išgers ir kiek stipriai geis, su- 
kimšęs stirnienos kulšį į savo pilvą. Ką tik jis benuspręstų, jam 
nereikia mano pagalbos viską sužlugdyti. Vakaras vyks savo 
eiga. Aš galiu pamiegoti. O iš ryto, kai atsigausiu, mes abu vėl 
pasikalbėsime. 

Įėjęs užsirakinu ir užsiropščiu ant lovos. Man taip šalta, esu 
toks pavargęs, kad net nenusivelku paskolintų drabužių. Užsi- 
traukiu antklodę. Galva sunki ir, atrodo, lyg kas zvimbtų joje. 
Sąmonės krašteliu tarsi sėlinančią katę jaučiu ausų skausmą. Gal 
užmigsiu, kol jis manęs dar neužvaldė, ir poilsis man padės. 


Net nežinau, mane pažadina vėsa ar skausmas. Tiek težinau, 
kad mano drabužiai permirkę ir lyg krečia karštis, tačiau tas 
prakaitas šaltas. Nors dar glaudžiau įsisupu į antklodę, jaučiu, 
kaip man ima barškėti dantys. Galvoje taip pulsuoja skausmas, 
tarsi tarp mano ausų būtų įtempta virvutė, kurią kažkas trūk- 
čioja kas sekundę, ir skauda taip, lyg kas muštų būgnus ant 
atvirų nervų. Mėginu ryti, bet nuo to skausmo bangos tik su- 
stiprėja. Bandau žŽiovauti, tačiau taip skauda, kad net negaliu 
tinkamai atverti burnos. Tegu jį galai! Tas purvinas Venecijos 
vanduo per ausis sutekėjo man į vidų ir mane apnuodijo. 

Esu galvos skausmo veteranas. Jaunystėje jis taip dažnai 
kankindavo mane, kad tėvas patarė man geriau su juo susidrau- 
gauti. „Pasisveikink su juo, Bučinai, ir kalbėkis. Prisijaukink jį, 
nes jei kovosi, pralaimėsi.“ Nors ir kalbėjausi su juo, skausmas 
manęs neklausė, o tik mėgavosi mane varstydamas taip, kad aš 
kartais galėdavau tik gulėti ir raudoti. Manau, jis norėjo, kad 
parodyčiau savo drąsą ir įrodyčiau jam, kad nors mano kūnas 
ir išsigimęs, bet siela sveika. Tačiau tik tiek gali būti drąsus, 
kiek tavo kūnas tai leidžia. „Taip yra dėl to, kad tau auga gal- 
va, - paaiškino tėvas. - Tai dėl tavo apsigimimo. Nuo to tikrai 
nemirsi. Tada tuo netikėjau. Dabar, kai stebiu vyrus, tempia- 
mus gatvėmis į kartuves ir staugiančius, kai budeliai plėšo jų 

kūnus įkaitintomis replėmis, svarstau, ar jų agonija skaudesnė 
už mano. Nes jausdavausi būtent taip, tarsi mano minkštimą 
kažkas smaigstytų ir spaudytų karštais pincetais. Tik tas mano 
skausmas nepalikdavo jokių matomų žymių. Kiekvieną kartą 
likdavau apsvaigęs ir priblokštas lyg naujas žiedas po liūties. Ir 
kiekvieną kartą, kai tik pajusdavau jį artėjant, ketindavau būti 
drąsesnis nei praėjusį sykį. Paskui bijodavau net minties apie 
skausmą lygiai taip pat kaip ir paties skausmo, ir visą laiką pra- 
laimėdavau - tiek mano tėvas, tiek ir aš pats. 

Tačiau dėl mano augimo tėvas buvo teisus. Seniai kentėjau 
taip kaip dabar. Jei man jau tenka patirti skausmą, reikia rasti 
būdą sumažinti siaubą. Sandėliuke turime užrakinę migdomų- 
jų vaistų, vieną iš La Dragos nuovirų, kurio skonis kaip grapos. 
Tai mūsų slaptas ginklas, naudojamas skandalingesniems klien- 
tams nuraminti. Tinkama jų dozė bulių gali paversti į tokį švel- 
nutį kūdikėlį, kad jis niekada nenutuoks, jog buvo parblokštas. 
Ką dabar atiduočiau už tokį užmarštumą? 

Prisiverčiu atsisėsti ir mėginu įsivaizduoti, kad jau vien nuo 
to man geriau. Iškapstau raktus ir nukrypuoju iki durų. Tačiau 
skausmas taip pakerta pusiausvyrą, kad jaučiuosi tarsi pavo- 
jingai svyruojančiame laive ir turiu eiti prisilaikydamas sienų. 
Mano ponios durys uždarytos ir nesigirdi iškalbingo knarkimo, 
nors Faustas ir tylesnis už daugelį. Mat jo senstantys griaučiai 
yra liesi ir sutrūkinėję kaip gabalas nudėvėtos virvės iš vienos 
jo mylimų galerų. 

Namuose visur tylu. Vakaras jau seniai pasibaigęs. 

Mauras miega kambaryje šalia virtuvės, ir niekas tikrai ne- 
sugebėtų jo prižadinti. Pasikrapštau su spyna ir pasiimu indą 
su vaistais. Neturiu laiko matuoti. Taigi trukteliu tiesiai iš bu- 
teliuko greičiau per daug nei per mažai. Kol kas nė vienas pas 
mus nuo to nemirė, ir kuo ilgiau būsiu be sąmonės, tuo mažiau 
jausiu. Vėl rakinu duris, kai išgirstu triukšmą. Jis sklinda nuo 
įėjimo, netoli durų į vandenį. 

Išeina mūsų mokslininkas, užuot gulėjęs susirangęs šalia 
minkšto kūno, svajojančio apie pajėgų vyrą? Taip nemanau. 

Jei pažvelgčiau pro langą, abejoju, ar pamatyčiau kokią nors 
atplaukiančią valtį, nes ji būtų paleidusi krovinį toliau, palei 
pamatus, fondamenta, ir laikytųsi šešėliuose atokiau nuo mūsų 
prieplaukos. Žinoma, paskutiniam svečiui išėjus mūsų durys 
bus užrakintos, kol kas nors atvers jas iš vidaus. Nors mano 
smegenys aimanuoja iš skausmo, dar nesu toks kvailas. 

Išsitraukiu pjaustymo peilį iš peilinės ant sienos ir pasiekiu 
laiptus anksčiau už jį. Užpučiu žvakę. Taigi kai jis pasieks apa- 
čią, būsiu jau pusiaukelėje į viršų, apsuptas tamsos. Mano galva 
dabar tarsi spaustuvų gniaužtuose: noriu kaukti, bet lengviau 
inkšti. 

Užlipęs ant pirmojo laiptelio jis turėjo mane išgirsti, nes 
greitai sulaikė kvėpavimą. 

— Kas čia? Ar Čia yra kas nors? Fjameta? 

Mielas balselis. Saldus berniukas. Atveriu burną ir pratisai 
suurzgiu. Tai turėtų skambėti kaip šuns urzgimas prie pragaro 
vartų. Jis klykteli iš baimės. 

— Ak! Kas čia? 

— Kas fu toks? Namai uždaryti! 

— O! Sinjoras Teodoldis? Tai aš, Vitorijas Foskaris. Jūs mane 
išgąsdinote. 

Išgąsdinčiau jį labiau, jeigu jis mane pamatytų, nes mano 
veidas iškreiptas skausmo. O kalbant apie jį, beveik užuodžiu 
aistrą ir ilgesį kaip švelnų prakaitą ant jo odos. Na, tik ne šiąnakt, 
šunyti! Šiąnakt arba sumokėsi, arba pamaloninsi pats save. 

— Pone, jūs pažeidžiate taisykles! Namai uždaryti. 

— Ne, ne. Viskas gerai. Tavo ponia žino. Aš esu pakviestas. 

— Aha, jūs pakviestas? - pakeliu balsą. - Tada tik paimsiu 
jūsų piniginę už tai, ką esate mums skolingas, ir galite lipti į 
viršų. 

119551 66672: 

— Ką, nėra pinigų“ 

— Ne. Turiu omenyje, kad Fjameta sakė... 

— Nesvarbu, ką ji sakė. Aš esu vartininkas ir sakau: „Be pi- 
nigų nejeisi.“ 

— Supraskite... Nemanau... - Jis palypėja vienu laipteliu 
aukštyn. 

— Aaach! - garsas, ištrūkęs iš manęs, yra persmelktas skaus- 
mo. Bet, atrodo, tai dar labiau jį išgąsdina. Jis dvigubai aukš- 
tesnis už mane ir panorėjęs galėtų lengvai mane parblokšti. 
Tikriausiai mano beprotybė ir tamsa trenkė jam į kiaušius. Ber- 
niūkštis, panėręs galvą į knygas, o dabar - liežuvį į slapčiausias 
vieteles! Jis gali būti liūtas lovoje, tačiau skerdykloje - tik ėriu- 
kas. Vaizduotėje galbūt jam teko kovoti, o ten - lengva. 

— Vitorijau? - Virš mūsų pastebiu šmėstelint žvakės šviesą. 
Po galais, ji mus išgirdo! - Kur tu? 

Jis sucypia, ir laiptų viršuje pasirodo šviesa. Jos atšvaitas ap- 
šviečia mane ir atsimuša į peilio plieną. 

— Mano Dieve, Bučinai! Kas čia vyksta? Ką tu darai? 

— Tikrai, ką aš darau? - tariu pasipiktinęs. - Pagavau šį jauną 
šuniūkštį, bandantį palakti iš tavo lovio nesusimokėjus. - Gal- 
būt dabar rėkiu, nes, smarkiai tvinkčiojant ausyse, man sunku 
spręsti apie savo balsą. 

— Kaip tu drįsti būti toks grubus? - pareiškia ji valdingai. 
Tai naudinga tiek jam, tiek man, nes dabar ji jau ne viena, besi- 
elgianti neprofesionaliai. Laikausi savo. Ji dar žengia žingsnį ir 
nuleidžia balsą. 

— Bučinai, nedaryk to. Juk žinai, kad pakviečiau jį atvykti. 

— Ak! Na, gerai, taigi jis gali... - Vyrukas, stovintis žemiau 
manęs, pajuda į priekį, bet aš staigiai atkišu peilį. - Tik ant laip- 
tų turės man palikti savo kiaušius kaip užstatą. 

- Ak! 

— O Viešpatie! 

Nesu tikras, kas dabar šaukia - jis ar ji, tačiau rėkiama taip 
garsiai, kad gali pabusti visi namiškiai. 

— Padėk peilį, Bučinai! Padėk jį! Nesijaudink, Vitorijau! Jis 
nesužeis tavęs! | 

— Nesužeisiu? Sutinku, jis labai mielas, tačiau jo smakras bus 
ne toks spuoguotas, jei nupjausiu jam kiaušius. 

Fjameta dabar pusiaukelėje link manęs. 

— Kodėl taip elgiesi? - sušnabžda ji įtūžusi. Papurtau galvą. 
Dabar ji turi mane užuosti, nes dvokiu kaip sugedusi Žuvis. 

Fjameta išsitiesia. 

— Vitorijau? Gal verčiau išeik. Susitvarkysiu. 

- Išeiti? Aš... aš negaliu tavęs palikti su juo. Jis... jis... be- 
protis! 

Ak! Štai kas aš - be proooooto! Jau vien šis žodis yra kaip 
kauksmas. O Viešpatie, juk man padeda mano paties išsigimi- 
mas! Neužauga, dvokiantis siera, išnyra iš tamsos tam, kad nu- 
temptų nusidėjėlius į pragarą? Saugokitės, žmonės! 

Ponios tai neveikia. Ji neišsigandusi. Jai taip pat nepatinka 
ir to berniūkščio baimė. Tai matau labai aiškiai. Kam patikų 
meilužis, kuris nedrįsta rizikuoti savimi dėl meilės? 

Apačioje pasigirsta balsai, nušvinta daugiau žvakių. Greitai 
kils skandalas. Koridoriuje pasirodo plačiai išplėtusi akis ir su- 
sivėlusi Gabriela, už jos - Marčelas. Mauras, iškėlęs kumščius, 
pasiruošęs sudaužyti kieno nors mėsą, nes jis, kiek žinau, labiau 
už bet ką mėgsta peštis. 

— Eik, Vitorijau! - vėl liepia ji. - Suvaldysiu jį. Eik!.. 

Jis išeina. 

— Būk atsargus, Vitorijau! - rėkiu jam pavymui. - Juk žinai, 
kad ta makalynė pilve - tai ne baimė. Mano ponia tiek nuodija 
tave ir maitina raganiškais apžavais, kad tavo pimpalas taptų 
toks kietas, jog vieną dieną jis nukris ir sutrupės į akmeninius 
gabaliukus. 

Bet vaikigalis jau išėjo. Laimingai jo atsikratėme. Mane už- 
lieja pergalės banga, kitame pasėjus skausmą. Jaučiu, kad pra- 
randu pusiausvyrą. 

— Visi kiti eikite miegoti! 

— Galbūt jums reikia mano pagalbos, ponia? - pasigirsta 
Mauro balsas. Gerasis senasis Mauras su kumščiais kaip kum- 
piais ištikimas iki pat pabaigos. 

— Ne, Maurai. Mes susitvarkysime. Grįžk į lovą ir palik mus 
vienus. 


Jis paskutinį kartą suurzgia, paskui pasisuka ir išnyksta. 

Fjameta pakelia žvakę virš savęs. Tik Dangus žino, ką ji mato 
jos šviesoje. 

— Viešpaties vardu atsakyk, Bučinai, kas tau atsitiko? Galbūt 
sergi ar esi tik girtas? 

Jei tik ji prieitų arčiau, sužinotų ir viską suprastų. Atveriu 
burną, tačiau negaliu kalbėti. Man prireikia visų jėgų, kad iš- 
laikyčiau rankoje peilį. O jeigu čia būtų daugiau šviesos, ji pa- 
matytų, kas man darosi. Matyt, pajustų ir karštinę, nes jei anks- 
čiau buvau sušalęs kaip ledo luitas, dabar esu kaip liepsnojantis 
žmogus. 

Fjametos balsas dreba. 

— Tu girtas? Kodėl? Pavydi, taip? Ko pavydėti? Jo? Manęs? 
Mūsų malonumų? Kodėl taip elgiesi, Bučinai? Tu pavydi, nes 
aš laiminga, o tu - ne? 

Mąstau apie tą minutę, kai neteksiu sąmonės, nes visas pa- 
saulis sukasi aplinkui. 

— O Dieve!.. Taip, aš teisi. Tai susiję su tavimi, o ne su ma- 
nimi. Tu kraustaisi iš proto. Tik pažiūrėk į save, Bučinai! Kada 
paskutinį kartą smaginaisi, žaidei ar juokeisi taip, kad plyštų 
šonai? Na, trumpai kalbant, kada paskutinį kartą turėjai mo- 
terį? Tu surūgai iš sėkmės. Gyveni tame kambaryje pasilenkęs 
virš skaitytuvų ir sąskaitų knygų kaip koks voras, apsikabinęs 
savo purvinus kiaušinėlius. Ar tai gyvenimas? Mano Viešpatie! 
La Draga yra teisi. Juk tau reikia meilės kerų, 0 ne man. 

Mano ponia papurto galvą ir palypėja aukštyn. 

— Tu manai, kad aš esu toji, kuri grasina mūsų pragyveni- 
mui? Sakau tau, Bučinai, tu kaip ir aš pasikeitei - pasenai. Ir 
patikėk, tai dar blogiau verslui, nei tuomet, kai kurtizanė tampa 
kekše. 

- Tai ne aš... - prašneku. Bet garsas per daug aštrus, kad 
iškęsčiau jį galvoje. 

- Nenoriu nieko girdėti! Man gana tavo pasiutimo ir šven- 
teiviškumo. Tikriausiai mūsų buvimas kartu jau baigėsi. 

— Cha! Na, jeigu jau taip, su džiaugsmu išeisiu. - Ir nors kie- 
kvienas žodis žeidžia, bet skausmas lyg ir sukelia pasitenkinimą. - 

Manęs kaip ir tavęs taip pat reikia. Rytoj pat galiu išvykti su turku 
ir susikrauti kur kas didesnį turtą, nei tu kada nors matytum. 

— Tai kodėl neišvyksti ir manęs nepalieki? 

Pajudu link jos. Tačiau vos pradėjus eiti man sulinksta ko- 
jos. 

— Ne, nesiartink prie manęs! - Dabar jos balsas taip dreba, 
kad negaliu atskirti įsiūčio nuo baimės. - Nebenoriu turėti jo- 
kių reikalų su tavimi! Tik ne dabar. Pasikalbėsime ryte. 

Ji apsisuka ir vėl užbėga laiptais į viršų. Jei galėčiau, sekčiau 
iš paskos, tik nebepajėgiu eiti. Peilis nuslysta palei vieną mano 
šoną ir žvangėdamas nukrinta ant laiptų. Susikaupiu ir parsi- 
velku į kambarį. Tik jau nebeturiu jėgų net spynai užrakinti. 


Esu prie savo stalo, skaičiuoju. Prieš mane skaitytuvai iš žiban- 
čių rubinų. Už lango triukšmas, didelis sąmyšis. Viduje jaučiu 
baimę. Nuimu karoliukus nuo skaitytuvų stulpelio, sukemšu 
juos į burną ir ryju po vieną tol, kol imu springti. 

Staiga atsiduriu lauke. Bėgu kanalo pakraščiu, o virš manęs 
aukštai nardo pikti paukščiai. Jų klyksmai panašūs į riksmus. 
Glaudžiuosi prie sienų, kad jie manęs neaptiktų. Tačiau visur, 
kur tik pažvelgiu, matau vien save, nes sienos ir žemė po ma- 
nimi - veidrodinės. O virš manęs skraido vis didėjantis paukš- 
čių pulkas. Gausi žuvėdrų gauja klykauja ir nardo palei žemę, 
piktai kapodama žuvų galvų griaučius ir visur besimėtančias 
jūros mergelių uodegas. Regiu vieną paukštį, kur kas didesnį už 
kitus - tai irgi žuvėdra, tačiau su erelio nagais ir letenomis tar- 
tum šakėmis. Paukštis sukiojasi apie mane. Esu taip išsigandęs, 
kad negaliu net kvėpuoti. Jis puola mane. Matau jo akis: dideles 
ir baltas kaip Komunijos paplotėliai ar šuliniai, apsitraukę pie- 
no plėvele. Jis neria, susmeigdamas savo nagus man į ausis, ir 
duria taip giliai, kad galėtų mane sugriebti. Kol vaitoju, apimtas 
agonijos, jis sugriebia mane už galvos ir pakelia nuo žemės. 

Kai mes skriejame ore, pažvelgiu žemyn. Gatvėje matau 
moterį, spoksančią į mane. Tik paukščio akys tapo jos akimis: 

platūs, balti apskritimai, drumzlini ir nieko neregintys. Ji juo- 
kiasi, ir paukštis kvatoja kartu su ja. Tačiau aš verkiu ir, ašaroms 
lašant, kiekviena iš jų virsta raudonu liepsnojančiu rubinu. Kai 
jie krinta į vandenį, mums besisukiojant virš vandenyno, iš van- 
dens šokteli žuvis ir gaudo juos vieną po kito. Tuo metu paukš- 
čio nagai lyg plieniniai virbai sminga man į smegenis. Mes jau 
jūroje, kai išgirstu, kaip ji, mano ponia, kviečia mane... 

— Bučinai! O saldžiausias Viešpatie, kas atsitiko? Bučinai, 
kas tau? Prašau, pasakyk man ką nors! 

Bet jos nematau. Matyt, aš jau įmestas į vandenyną, nes ne- 
galiu gerai kvėpuoti. Ne, negaliu kvėpuoti, nes vis dar verkiu. 

— Dėl Dievo meilės! Kas nors pakvieskite La Dragą! O, bran- 
gusis Viešpatie! Atsiprašau. Kiek ilgai tu taip sergi? Kas tau nu- 
tiko? Ak, man reikėjo suprasti! Viskas gerai. Viskas tvarkoj. Tau 
padėsiu. 

Kažkas - ji - apkabina mane. Noriu jai pasakyti, kad sergu, 
bjauriai dvokiu ir man dar reikia migdomųjų iš virtuvės... Bet 
negaliu liautis raudojęs tiek, kad sugebėčiau ištarti bent žodį. 

O paukštis vis giliau smeigia savo nagus į mano ausis. 

Neprisimenu savo motinos. Ji mirė, kai buvau ketverių. Net 
neįsivaizduoju ir neprisimenu, kaip ji atrodė. Tėvas dažnai sa- 
kydavo man, kad ji buvo graži. Jos plaukai buvo juodi ir žvil- 
gantys kaip aksominis apsiaustas, oda tokia blyški, kad, švie- 
čiant mėnuliui, jos veidas švytėdavo prieblandoje. Na, bent jau 
taip jis pasakojo. Tačiau rasti žodžių, norint teisingai papasa- 
koti, buvo jo reikalas. Už tai ir mokama raštininkams. Nors yra 
tokių, kurie pateikia tik grynus faktus. O mano tėvas buvo lin- 
kęs į poeziją. Taip jis ir suviliojo motiną. Štai kodėl, kai gimiau, 
jo pasaulis tarsi plyšo per siūlės: tose knygose, kurias skaičiau, 
neradau sonetų, šlovinančių apsigimimą. Vieninteliai žodžiai, 
skirti apibūdinti mane, jo tikrą sūnų, mylimos ir gražios žmo- 
nos vaiką, buvo tokie, kurie labiau tinka pragarui, ne rojui. 

Jei kalbėtume apie mano motinos švytėjimą, tai niekada ne- 
mačiau jos mėnesienoje, todėl ir nieko nežinau. Tačiau atsimi- 
nimai - ne vien paveikslai, kuriuos išsaugai savo galvoje. Tai 


281 


tokie dalykai, kuriuos pažįsti net nematęs. Taigi nors ir negaliu 
jums pasakyti, kaip ji atrodė, tikrai žinau, kaip jutau ją. Pažinau 
jos odos prisilietimą, rankų šilumą ir tą jausmą, kai ji mane 
apkabino. Nes kai buvau mažytis, esu tikras, kad ji gulėdavo su 
manimi, susirangiusi aplink mano keistą mažą kūnelį, ir glaus- 
davo mane prie savęs, tarsi būčiau pats brangiausias ir nuos- 
tabiausias dalykas pasaulyje. Buvau toks ypatingas, kad niekas 
negalėjo mūsų išskirti, o josios šiluma man padėdavo nugalėti 
skausmą. Žinau tai, nors neatsimenu, kaip viskas vyko. Romo- 
je pirmą kartą permiegojau su moterimi, kažkokia prostitute, 
švaria ir ne tokia šlykščia kaip aš. Tuo metu turėjau pinigų tiek, 
kad galėjau sumokėti už visą naktį. Ir kai mano pimpalas mė- 
gavosi, būdamas jos viduje tiek, kad sugebėjo parodyti savo su- 
sijaudinimą ir padaryti mane vyru, ėmiau raudoti kaip vaikas 
todėl, kad su ja miegu. Tai buvo žiemą. Kambaryje, kuriame ji 
dirbo, buvo labai šalta. Galbūt jai priminiau prarastą kūdikį, 
nes ji buvo tokia sena, o aš - toks mažytis, kad būtų tikusi man 
į motinas. Prisimenu, kaip naktį pabudau nuo jos šilto kvėpa- 
vimo man į kaklą. Jos rankos buvo apkabinusios mane per krū- 
tinę, o kojos - apsivijusios mane. Gulėjome kaip du šaukštai, 
prigludę vienas šalia kito - didelis ir mažas. Taip tįsojau valan- 
dų valandas, susivystęs į šilčiausią paguodą ir atgaivindamas 
prisiminimus, kurių galbūt niekada ir neturėjau, apie tą metą, 
kai buvau ne nekenčiamas, bet mylimas už tai, koks esu. Pra- 
dėjus aušti išslydau iš jos rankų ir išėjau, kad nereikėtų kentėti 
pažeminimo jai atsibudus ir manimi pasišlykštėjus. 


Skausmas ateina ir praeina kaip koks bangavimas. Kartais vėl 
regiu paukštį su nagais ir turiu rankomis atsimušti nuo jo. O 
kartais esu vienišas ir bejėgis tarsi išmestas į krantą. Būdrauju 
ir miegu. Šąlu šviesoje. Degu tamsoje. Esu miręs ir kartu dar 
gyvas. Kai mėginu atverti akis, regiu blyksnius, skrodžiančius 
tamsą, ir girdžiu kažką verkiant - tai kraupi rauda ir mano vi- 


duje, ir už visos amžinybės. 

— Padėk man, Viešpatie! Prašau, padėk man! 

Kaip atsakas suskamba švelnus ir ramus balsas, toks gaivus 
kaip pirštai, besiilsintys ant mano išgaubtos galvos lyg drėgni 
gabalai, atkapojami nuo ledo baržų vasaros karštyje. 

— Žinau, kaip tau skauda, Bučinai, žinau. Tačiau tai netruks 
visą laiką. Tu viską iškęsi. Ne visuomet taip skaudės. Nebijok... 
tu ne vienas. 

Paskui kurį laiką nieko nevyksta, ar bent jau nieko neatsime- 
nu. Tik kai vėl kyla liepsna, jaučiu drėgną medžiagą, apvyniotą 
apie visą kūną. Vėliau, kai šaltis priverčia mano dantis tarškėti, 
esu suvystomas į antklodes. Kažkas - tas pats asmuo - dabar 
trina mano rankas ir kojas, kol ištirpsta ledas ir jos vėl virsta 
kūnu. Kitas dalykas, kurį suvokiu, yra naktis. Guliu ant šono, o 
viena mano ausies duobė yra pilna slidžios kaip šilkas ir rami- 
namos aliejingos šilumos, kuri teka į vidų. Kvėpuoju, bet gal- 
voje tuščia lyg oloje. Dabar tai vienintelė vieta, kur ką nors ga- 
liu girdėti. Aliejaus įžūlumas supykdo skausmą, ir vėl jis mane 
ima smaigstyti taip pat bjauriai kaip ir anksčiau. Taigi manau, 
jog mano baklažaniška kaukolė trūks per vidurį ir smegenys 
ištrykš iš galvos kaip ir tų žmonių, kuriuos tą dieną mačiau 
Romos gatvėse. Tačiau kažkieno pirštai švelniai spaudžia mano 
odą toje vietoje, kur kaklas susijungia su ausimi. Jie trina apie 
kaulą siųsdami šilumą giliau į mano galvą tol, kol skausmas lė- 
tai lėtai ima ristis atgal ir nykti. Kai jis baigiasi, mane apkabina 
ir laiko kažkieno rankos, o aš susirangau tarp jų ir vėl jaučiuosi 
saugus. Šitaip būnant tas paukštis nebepasirodo. 

Kažkuriuo metu, nežinau kada, vėl pasigirsta švelnus balsas, 
lyg kas kalbėtų litaniją taip giliai viduje, jog vėl imu galvoti, 
kad tai mano mintyse. Iš pradžių siaubingai išsigąstu, nes dabar 
jis kalba taip, tarsi būčiau atvykęs į rojų. Balsas pasakoja, kaip 
mūsų kūnai taps panašūs į stiklo gabaliukus, tyrus, švytinčius 
saulėje, judančius greičiau nei strėlės ir tokius švelnius, kad gali 
susilieti ir pereiti vienas kitą. Šneka ir apie tai, kaip mums at- 
vėrus burnas, pasigirs toks garsas kaip tūkstančio liutnių skam- 
bėjimas, ir mes visi kartu nuostabiai giedosime. Paskui tas pats 


283 


balsas ima dainuoti. Jis aukštas ir mielas kaip berniuko, tačiau 
pakankamai aiškus, kad girdėčiau jį per kaukiantį skausmą. Tik 
viena Žinau, jog tai moters balsas, nes liejasi kartu su moters 
rankų šiluma, apglėbusia mane. 


Pabundu. Naktis. Akimirką atrodo, kad skausmas dingęs. Kam- 
baryje tamsu, ir žvakės šviesoje matau, kaip gale lovos, ant kė- 
dės sėdi mano šeimininkė. Užmerkiu akis. Kai atsimerkiu, ji 
pasikeitusi - tai La Draga sėdi toje pačioje vietoje. Kitą kartą La 
Draga vėl čia. Ir vėl ilgai žvelgiu į ją. Skausmas vėl suliepsnoja. 
Manau, jog truputį sudejuoju, nes ji spokso į mane. Galiu pri- 
siekti, kad mato mane, nes, atrodo, ji šypsosi. Prietemoje jaučiu, 
kaip iš jos balkšvos akies į mano galvą liejasi šviesos spindulys. 
Jos aklumas kovoja su mano kurtumu: kai skausmas pasiekia 
mane, nespėjęs dar manęs užvaldyti, jis greitai nuslopinamas. 

Kai mėginu La Dragai padėkoti, kambarys pasikeičia, jame 
vėl tamsu, ir jos nebėra. Bet kai dabar užmiegu, manęs jau ne- 
bepabudina skausmas. 


DVIDEŠIMT ŠEŠTAS 
SKYRIUS 


— ...dėl jo apsigimimo? 

— Būtent taip ji sakė. Atrodo, tai susiję su jo ausies sandara. 
Kai į ją patenka vanduo, jis nebegali iš ten ištekėti, todėl viskas 
viduje ima pūti. 

Suprantu, kad esu atsigavęs, bet ne todėl, jog skausmas yra 
dingęs. Mano galvoje jau nebesigirdi riaumojimo. Aš vėl galiu 
girdėti, nors kalbama tyliai, kad neatsibusčiau. 

— Mano Viešpatie! Vargšą niekšelį tikriausiai tai varė iš 
proto. 

— Ak!.. Tu negali įsivaizduoti! Visuose namuose girdėjosi jo 
rauda. Tos pirmos dienos buvo tokios siaubingos. Buvau tikra, 
kad jis mirs. 

Jei būčiau ištvermingas, atmerkčiau akis ir dalyvaučiau po- 
kalbyje. Bet dabar galiu tik gulėti ir klausytis, nusisukęs į sie- 
ną. Kol kas visiškai užteks ir to. Mano ponios balsas niekada 
neskambėjo taip mielai. Netgi Aretino niurnėjimas aidi kaip 
muzika. 

- Kaipgi ji išgydė Bučiną? 

— Migdomieji, ypatingų aliejų tepalai į ausis, šilti kompresai, 
kaulų masažas. Ji visą laiką buvo prie jo. Niekada neįsivaizda- 
vau, kad Bučinas jai taip patinka, nes jie daugiau riejosi, o ne 
šnekėjosi. Bet, Pjetrai, tau reikėtų ją pamatyti. Ji ištisas naktis 
prižiūrėjo jį, rūpinosi juo, kol karštinė baigėsi ir spazmai tapo 
ne tokie skausmingi. 

— Mano Dieve! Jis kad ir kiaušingalvis, tiesa, tačiau jam pasi- 
sekė. Manai, kad toks apsigimimas kaip jo moterims įpūs Vieš- 
paties baimę? Jūs visos padedate jam. Prisimeni Romą? Buvo 
keletas moterų, kurios negalėjo juo pasidalyti. Visą laiką tuo 
stebėdavausi. Kokia jo paslaptis? 

Mano ponia tyliai nusijuokia. 

- Kas čia klausia: Aretinas vyras ar Aretinas - nepadorus 
rašytojas? 

— Ką? Tik nesakyk man! Nejaugi tai dėl jo pimpalo dydžio? 

— Ak! Ššš... pažadinsi jį! 

— O kodėl gi ne? Dabar, kai jis jau gyvens, sakyčiau, išgir- 
dęs tai, jis atsigautų labiau nei nuo kokio nors jūsų virtuvės 
patiekalo. 

— Šššš!.. 

Girdžiu jos sijonų šlamesį, kai ji eina prie lovos. Jau vien to 
garso aiškumas man yra malonus. Neketinu jos apgaudinėti, 
tačiau mano akys užvožtos lyg švininiais dangčiais. Jau nebe- 
reikia kovoti su mirtimi, ir mano kvėpavimas normalus. Žinau, 
kad ji arti, nes jai kvėpuojant užuodžiu mėtos ir rozmarino mi- 
šinį. Turėtų būti ketvirtadienis. Jei užtektų jėgų atmerkti akis, 
pamatyčiau, kad mano ponios oda balta kaip pienas, o akys aiš- 
kios ir švytinčios. Stengiuosi nemirkčioti, įkvepiu ir iškvepiu. 
Jos kvapas ore silpnėja. Vėl pasigirsta tylesni balsai, atplaukian- 
tys iš toli, tačiau ne taip, kad negalėčiau išskirti žodžių. 

— Jis miega ir atrodo toks ramus. Jau seniai nemačiau jo vei- 
do taip atsipalaidavusio. 

— Fjameta, pati pažvelk į save. Tu žiūri į jį beveik kaip moti- 
na į vaiką. Keista matyti jus abu kartu. Žinai, visi stebisi. 

— Kuo stebiesi? O Pjetrai, juk tu mažiausiai iš visų tiki ap- 
kalbomis, tiesa? 

— Mmm!.. Tik perspėjau tave. Jis moka naudotis savo daiktu. 

— O tu turi minčių, kurioms labai patinka tokie klaidingi 
dalykai. 

— Na, dėl šios nuodėmės tikrai meldžiu atleidimo. Taigi pa- 
sakyk man. 

— Ne! Tu nemėgsti jo ir nesi ištikimas. Juk tai teisybė, tiesa? 
O tas gandas, kad vėl drabstaisi purvais? 

— O ne... ne purvais, mieloji, carina. Pavadinčiau tai dau- 
giau įvairių meilės profesijų tyrimu. 

- Leisk man atspėti: vienuolyne ir kekšyne. 

- Aš... Na, daugiau ar mažiau. Tačiau pažadu, kad nė žode- 
lio neparašysiu apie tavo numylėtąjį nykštuką. 

— O apie mane? Ar apie mane rašysi? 

- Jei rašysiu, niekas tavęs neatpažins. 

— Verčiau neatpažintų. Jei išduosi... 

— Maloningoji ponia, esu jūsų abiejų vergas, Žinau juk tai. 
Mes, Romos avantiūristai, turime laikytis kartu. 

— O tu jau vėl romėnas? Maniau, ketinai tapti visai apsi- 

— Na, tai per grubu. Tiesa, kai rašau apie Veneciją, šiek tiek 
padailinu. Šiam miestui patinka regėti save gražų veidrodyje. 
Ar skaitei Kontarinio istoriją? Palyginus su jo Venecija, Atėnai 
turėtų būti žlugusi valstybė. 

Tiesa, taip ir būtų. Mane labiausiai stebino tai, kad dabar 
galiu tiesiog mąstyti, neryjamas skausmo. Visi žino, kad Kon- 
tarinis ir giria, ir sako tiesą. O Dieve, padėk man! Vėl grįžau į 
pasaulį ir turiu ką pasakyti, nors tam kol kas neužtenka jėgų. 

— Žinoma, miestas auga ant pagyrų. Tas pat buvo su Roma. 
Marmuras tam ir reikalingas, kad pasaulis apsvaigtų nuo švy- 
tėjimo. Skirtumas tik toks, kad tam Aretinui, kurį tuomet paži- 
nojau, labiau patiko iškelti purvą į paviršių. Pjetrai, kodėl pagy- 
rų nepagardini tiesos kartėliu? Ar tikrai taip suminkštėjai nuo 
gero gyvenimo? 

O, mano ponia, kaip ilgėjausi tavęs! 

—- Mmm... Romoje buvau jaunas ir ne tiek jaudinausi, kai 
man spardė užpakalį. Venecija man labiau patinka. Ji dirba 
pragyvenimui, ir jos nuodėmės yra labiau atleistinos. Tačiau vis 
dėlto mes turime būti atsargūs. Mus gali palaikyti kaip žlug- 
dančius ją, mieloji, carina. Būčiau kvailys, jei užtraukčiau Baž- 
nyčios rūstybę ant mūsų galvų. Ne, leisiu Žinoti tiek, kad mano 

naujasis darbas yra senosios Romos komentaras. Taip įeisiu į 
istoriją kaip tobulas gyvenimo metraštininkas. Nes kai rašau 
apie tokius dalykus, - vyro ir moters šokį, - iš tiesų rašau viską 
taip, kaip yra, nepadailintai, visą tiesą. 

— Ak, štai kaip: „Vėl įkišk savo pimpį man į šikną! Ak, aš 
degu! Ir visi mulų, asilų ir jaučių bybiai nė trupučio nesuma- 
žins mano aistros!“ - Ji nutaiso kvailą, virpantį balselį, kupiną 
melagingos aistros. - Iš tikrųjų, jei tu manai, kad tai visa tiesa 
apie moteris, Pjetrai, tu supuvęs daugiau nei tavo laikmetis. Tu 
paprasčiausiai rašai tai, ką, tavo manymu, nori išgirsti vyrai. 
Garantuoju, kad didesnė jų pusė tai skaitydami net nemąsto 
apie moters kūną. Kuo vardu buvo tas berniukas, kuris tau la- 
bai patiko Mantujos dvare? 

— Na, Fjameta Bjančini, kokia tavo burnytė! Turėčiau būti 
dėkingas, kad pati nejauti troškimo rašyti. Bet kas gali tau atsi- 
spirti? Tikrai tau sakau, jei ketinčiau vesti... 

— Tu nevestum manęs! Viešpatie, padėk mums abiem! Grei- 
tai už žmogžudystę būtume pakarti Šv. Morkaus aikštėje. 

— Tu teisi. Geriau taip kaip dabar. 

Ir jie abu nusijuokia. Kurį laiką tylu. Ji man visiškai mie- 
la, nes tai tyla tarp senų draugų, o aš - vienas iš jų. Jaučiuosi 
pavargęs, ir man labai reikia vandens, tačiau bijau sutraukyti 
kerus. Nors praeityje ir buvo tokių kartų, kai mano mažas ūgis 
leisdavo išgirsti pokalbius, vykstančius virš mano galvos, tie 
pokalbiai niekada nebūdavo apie mane. Palyginus su tuo, ko 
verta turkiško dvaro šlovė ir turtai? 

— Na, kadangi tu iš tiesų daug žinai apie tokius dalykus, pa- 
pasakok man apie jo „ypatingas galias . 

- Iš pradžių prisiek man, kad neaprašysi manęs savo knygoje. 

— Prisiekiu savo širdimi, kad niekuomet nepaminėsiu tavo 
vardo. 

— Verčiau prisiektum savo pimpalu. 

- Turiu pasakyti, Fjameta, jog kaip moteris, neišsimiegojusi 
didžiąją savaitės dalį, tu esi labai gyvybinga. 

— Kodėl gi ne? Mano apsigimėlis, kaip tu jį vadini, taisosi. 

— Taigi“ 

— Iš tikrųjų, viskas paprasta. Tu esi teisus. Jis ne toks kaip 
kiti vyrai. Tai ne tiek dėl jo „daikto“ dydžio... Ir nesišaipyk, nes 
niekada nemačiau jo pimpalo ir nematysiu. Gerai žinai, kad to 
nėra tarp mūsų. Bučinas savaip elgiasi su moterimis, kaip tu 
pavadintum, nes mėgaujasi jų draugija. Ne dėl to malonumo, 
kurį jos suteikia, tačiau grynai dėl jų pačių. Jis mūsų nebijo, 
nesistengia padaryti mums įspūdžio užvaldyti mus. Būtum pri- 
blokštas, Pjetrai, sužinojęs, kad tai tinka nedaugeliui vyrų. Tik 
žinau, kad kol nesutikau jo tuose kvailo bankininko namuose, 
kur jis apsimetinėjo juokdariu ir nevykėliu, nė su vienu vyru 
taip patogiai nesijaučiau. Taip, ir su tavimi ne. 

Fjameta kalba truputį garsiau. Jai reikėtų būti atsargesnei, 
nes mane pažadins. 

— Ar atsakiau į tavo klausimą? 

— Visiškai. Jo paslaptis ta, kad jis pats yra moteris! 

Jų juokas dabar yra toks užkrečiantis, kad iš visų jėgų sten- 
giuosi kvėpuoti lygiai ir nenusijuokti. O mano gerklė taip iš- 
džiūvusi, jog negaliu nuryti ir norisi kosėti. 

— Ššš!.. Mūsų balsai jį pažadins. Gal pasijuoksi iš šios min- 
ties, tačiau sakau tau, nors ir kaip sugebėtum vartoti žodžius, 
niekada nesužinosi, koks tai jausmas. Prisimink tai, kai kitą 
kartą priglausi plunksną prie popieriaus. 

Triukšmingai nuryju, nes kitaip tikrai užspringsiu. Manau, 
tą garsą užgožia jų juokas. 

Stoja trumpa tyla. 

— Kaip tu manai, ar jis šį kartą pabudo? 

— Cha! - Ji nutyla, ir jie klausosi. Prisiekiu, dabar tyliu kaip 
kapas. 

Atrodo, vėl girdžiu ponią judant, nors, kol ji neprabyla, ne- 
žinau, kur eina. 

— Jeigu jis pabudo, - taria ji, ir jos balsas skamba tiesiai virš 
manęs taip arti, kad vėl juntu ją kvėpuojant man į veidą, - tada 
galiu pasakyti jam, kaip ilgėjausi jo ne tik tą keletą dienų, tačiau 
kur kas ilgiau. O savo ausimis negirdėdama jo balso kartais 

pasiduodavau melancholija: ir ieškojau paramos tose vietose, 
kurios mane tik dar labiau galėjo sužeisti. Ak, Pjetrai, tu nu- 
stebtum, jei pasakyčiau, kad sėkmė gali būti savaip skausminga 
kaip ir žlugimas. - Girdžiu, kaip ji atsidūsta, paskui vėl įkve- 
pia. - Visa tai išdėsčiusi, dar pridurčiau, jog jam reikia greičiau 
pasveikti, nes paskutinės naujienos yra tokios, kad tas rūpesčių 
keliantis jauniklis turi kitą mėnesį plasnoti į Kiprą. Ten jis bus 
supažindintas su giminės verslu ir toliau nuo miesto pagundų. 
Migracija, kuri mus.- kai ką iš mūsų - nuliūdins. - Ji nutyla. — 
Bet esu įsitikinusi, kad išgyvensime. 

— Ak! Kiek poezijos, Fjameta, ir iš tokios moters, kuri nieki- 
na kuriančias kekšes! Gal tai išverstum man į paprastą kalbą? 

Fjameta nusijuokia. 

— O tai niekai! Tik moteriški plepalai! Kadangi jis garbin- 
ga moteriškė, manau, net jei ir klausosi, bus toks kuklus, kad 
neišsiduos man, jog viską girdėjo. Argi ne taip, Bučinai? — ir ji 
prabyla truputį garsiau. 

Stipriai įkvepiu, sekundę sulaikau kvėpavimą, paskui lėtai 
lėtai iškvepiu. 


DVIDEŠIMT SEPTINTAS 
SKYRIUS 


Jaučiu Mauro ant virtų ungurių užpilto aštraus padažo skonį. 
Man atsistojus kambarys jau nebesisuka. Mano ausis gali atskir- 
ti paukščio giesmę nuo vandens pliaukšėjimo ir gurgždėjimo, 
klausantis per storo stiklo langą kabinete. Tokie tai džiaugsmai 
pasaulio, kuriame nebejaučiu skausmo. O labiausiai džiugina 
tai, kad, man sergant, namų ūkis visai pairo. 

Taigi nėra laiko švęsti, nes mano atsigavimas sutampa su 
pačiu veikliausiu metu. Šią savaitę Šeštinių šventės kulminaci- 
ja - Sensos ceremonija, kai visa Venecijos vyriausybė išplaukia 
į lagūnos vidurį didžiule auksine galera. Iš jos dožas, pasipuo- 
šęs auksiniais drabužiais, sviedžia į gelmę vestuvinį žiedą, taip 
sutuokdamas miestą su jūra (spėkite, kuris iš jų yra jaunasis, o 
kuri - paklusni jaunoji) ir apsaugodamas Venecijos viešpata- 
vimą vandenyse dar vieniems metams. Kas galėtų patikėti, kad 
Konstantinopolyje yra daugiau stebuklų nei Venecijoje? 

Dėl šio ceremonialo beprotybės ir didžiosios ją lydinčios 
prekybinės mugės miestas tiesiog plyšta per siūles. Tačiau šiais 
metais, šiais metais esame dvigubai palaiminti. Mūsų juodasis 
Varnas, Loredanas, atgailaudamas už savo begalinį pompastiš- 
kumą užtikrino mano poniai vietą vienoje iš baržų, sekančių 
procesiją. Tai tokia didinga privilegija, kad dabar namai pilni 
suknelių ir siuvėjų, batų ir batsiuvių, kvepalų ir jų gamintojų, 
net visos grožio įrangos, kurią reikės pasiimti į mūsų mažą auk- 
sinį laivelį plaukiant į jūrą. 

Marčelas ir Gabriela visą laiką klauso manęs, vos tik pamoju 
pirštu. Mauras taip ilgai stovi prie plytos, jog bijau, kad jo prakai- 
tas taps vienu iš prieskonių (nors aš nesiskundžiu, nes po ligos 
esu maitinamas geriau už klientus). Kalbant apie mano ponią, 
nežinau, ar mano kvėpavimas įtikino ją, kad aš miegu, ar pama- 
nė, jog esu pabudęs. Daugiau mes nebesiginčijome ir nereikėjo 
apnuoginti sielų ar prašyti atleidimo. Užuot tai darę, mes vėl ta- 
pome partneriais ir kaip galima geriau save gydome, dirbdami 
kartu taip, kad visi namai, apimti bendrumo jausmo, džiūgauja. 

Negalima sakyti, kad ji neliūdi. Kas ją gerai pažįsta, jos me- 
lancholija aiškiai matoma. Paskutinės naujienos apie šuniūkštį 
yra tokios, kad jis po kelių savaičių turėtų išvykti. Jis lankosi 
kur kas rečiau (nieko nežinau apie naktis, nes po ligos krintu 
miegoti kaip užmuštas). Bet, kai jis atvyksta, duodu tarnams 
laisvo laiko, kad jis ir mano ponia turėtų daugiau privatumo. 
Mes abu žinome, kai tas jaunuolis išvyks, ji - manau, kad taip 
pat ir jis, nes tokios aistros retai kada taip liepsnoja, jei abu par- 
tneriai neserga ta pačia liga - stipriai pajus išsiskyrimą. Suval- 
dysime tą skausmą, kai jis ateis. O dabar mes esame susitaikę ir 
abu mąstome apie kelionę į jūrą ir apie tai, ką ji mums suteiks. 

Šiame kūrybiniame įkarštyje nedalyvauja tik vienas asmuo - 
La Draga. Nuo tos nakties, kai, jai būnant kambaryje, pabudau, 
ji daugiau nebesilanko. Kai tapo aišku, kad jau pradedu atsi- 
gauti, ji paliko Gabrielai daugybę aliejų ir vaistų mano toles- 
niam gydymui ir dingo aušroje. Nuo to laiko daugiau niekas 
apie ją negirdėjo. Nepaisant visos mūsų veiklos, namai be jos 
pasikeitė. Kartais naktimis, kai užmerkiu akis, girdžiu jos balsą, 
tarsi jis dar skambėtų manyje. O gilus prisiminimas apie tai, 
kaip ji rūpinosi manimi, sukelia man virpulį. Nors dabar mano 
ponia turėtų naudos iš jos buvimo ir tepalų, drįstu pasakyti, La 
Draga pernelyg užsiėmusi, kad apsilankytų. Kai žmonės šiame 
mieste liaujasi dirbti, jie ima poruotis. Ir toms, kurioms ji nepa- 
dės ištekėti, galbūt greit prireiks jos pagalbos darant abortą. Per 
daug gerai Žinau, kad tai ji išgelbėjo man gyvybę. Kad ir kur ji 
būtų, neketinu pamiršti savo skolos. 

Išaušta Sensos rytas. Visi namiškiai bei didelė dalis kaimynų 
susirenka pažiūrėti, kaip mano ponia ir aš įžengiame į valtį, tin- 
kamai papuoštą šiai progai. Marčelas nupjauna lyną ir protin- 
gai išvairuoja pro jau tirštėjantį eismą į Didįjį Kanalą tam, kad 
išleistų mus netoli pietinių dokų pakraščio. Iš ten mes turime 
nueiti iki pagrindinės prieplaukos prie Šv. Morkaus aikštės. 

Ne vieną kartą esu ėjęs šiuo keliu, kai saulė dar ne visai pa- 
tekėjusi ir miestas vis dar miega. Taigi visą laiką juntu pagarbią 
baimę. Po ilgo posūkio iš Didžiojo kanalo, lygiagrečiai su Dožų 
rūmais, pirmiausia, ką pastebi nuo vandens, tai didžiuosius 
Teisingumo stulpus, kyšančius rytinėje migloje tarsi aukštus 
stiebus. O dažniausiai priartėjęs išvysti, kad tarp jų kabaliuoja 
palūžęs kokio nors nusikaltėlio lavonas, paliktas karoti kaip pa- 
vyzdys miestui. Ši scena tokia skaudžiai niūri, kad įtikėjau, jog 
pro šiuos stulpus bus įeinama į pragarą, 0 mes visi žengsime 
tyliomis, glaudžiomis gretomis į priekyje garuojančią miglą. 

Tik šiandien pragaras virto rojumi. Mišios pasibaigė, ir lai- 
vynas lipa į laivus. Tie patys stulpai apipinti vimpelų girlian- 
domis, o tai, kas vyksta aplink juos, panašu į Antrąjį atėjimą, 
kai teisingieji rodo kelią, apsigobę Viešpaties šlove ir - tai svar- 
biau - geriausiais visoje Venecijoje drabužiais. Čia daugiau 
aukso, nei esu matęs bet kokiame altoriuje. Netgi moterims 
leista dalyvauti šiame parade. Dabar kuklumas pakeičiamas 
pasakišku puikavimusi. Visa žemė aplink jas - tai marios šilko 
ir aksomo, kad net saulė kažin ar žino, ką pirmiausia apšviesti. 
Ji atsispindi milijonuose auksinių siūlų ir tūkstančiuose vėri- 
nių, žiedų, grandinėlių ir plaukų sagių su brangakmeniais. 

Auksinė galera stovi viduryje kanalo, išmetusi inkarą. Ji 
pilna juodų, šermuonėliais pasipuošusių Varnų ir užsienio kil- 
mingųjų. Žiūrovų baržos taip pat greitai prisipildo. Tam, kad 
pakliūtų į tam tikras įlaipinimo prieplaukas, kiekvieno svečio 
vardas turi būti sąraše. Mano kelionė čia ir baigiasi. 

Fjameta, įeidama į minią, atsisuka į mane. 

— Ką tau parvežti, Bučinai? Jūrų mergelę ar dar vieną Varną, 
kad išsipūstų mūsų sąskaitų knygos? 

Gūžteliu pečiais. 

— Gal ką nors susirasi, kas užpildys tuštumą, kurią paliks 
mūsų jauniklis? 

— Ak! - Girdžiu, kaip jai kažkas įstringa gerklėje, tarsi kaž- 
kur slypėtų skausmas, dar per daug šviežias, kad būtų suvirš- 
kintas. - Deja, tam reikėtų labai sotaus kąsnio. - Ji sustoja ir 
pakreipia galvą. Aplink mus kyla triukšmas. Greitai bus per 
vėlu kalbėtis. Fjameta vėl atsisuka į mane. 

— Bučinai? Tai, ką pasakiau... apie tave tą naktį. Aš noriu... 

— Ne, ne, nereikia, - tariu. - Abu buvome išprotėję. Tavo 
žodžiai nepalyginami su mano žiaurumu. Tačiau dabar viskas 
baigta - vėjo nublokšta. Pažvelk į save! Aš taip tavimi didžiuo- 
juosi. Esi pats spalvingiausias paukštelis visame būryje. Neleisk 
kitoms tave kapoti iš pavydo. 

Ji nusišypso. 

— O tu? Ką tu veiksi visą dieną? 

— Aš? - tariu. - Na, aš... - Tačiau kūnai jau stumia ją toliau, 
ir mano atsakymas pasimeta minioje. Kiek galima ilgiau žiūriu, 
kaip ji juda link valčių. Moterys, eidamos į savo vietas, atidžiai 
nužvelgia viena kitą: jos visada bjauriausiai elgiasi, kai būna 
gražiausiai apsirengusios. Yra tokių, kurios ketina paniekina- 
mai elgtis su ja. Taip yra dėl to, kad mano ponia nepažįstama, 
o ne todėl, jog ji atrodo kaip kekšė. Iš tiesų, išrikiavus jas visas 
mūsų portego, mažiausiai tuzinas pasisiūlytų greičiau už ją. O 
kiek jos užsipylė ant savęs baltos pudros, ir kaip plevėsuoja jų 
suknelės, parauktos juostele? Priešingai nei jos, mano ponia at- 
rodo kaip kilmingoji. Ta šypsėna, kuria ji apdovanoja mane, 
pasisukdama ir pamojuodama nuo įlipimo tiltelio, sako man, 
kad ji taip pat tai žino. 

Užmerkiu akis taip, kad vokuose įsispaustų toji scena, ir da- 
bar labiausiai pasaulyje norėčiau būti gimęs Ticianu Večelijumi, 
kad galėčiau parbėgti namo ir atkurti ją, nes detalės jau nyksta. 
Bet mano ponios paveikslas lieka pakankamai ryškus. Mojuoju 
tol, kol mane nustumia nuo kelio. Paskui neriu per minią iš 
aikštės chaoso link San Lorenco ir šiaurinės pakrantės. 

Kišenėje turiu aikštės, campo, adresą, kur gyvena La Draga, 
ar bent jau orientuojuosi, kur yra toji vieta, kurioje Marčelas 
palieka pranešimus, kai jos prireikia. Šiandien - mano diena. 
Taigi ketinu ją surasti. Po tiek metų atėjo laikas susitaikyti. 


Pirmą kartą po ligos išėjau į gatves. Nors mano nuotaika puiki, 
kojos smarkiai dreba, todėl dažniau turiu ilsėtis. Bet šitai manęs 
nejaudina. Esu gyvas ir, jei pavyks, greitai būsiu dar sveikes- 
nis nei buvau, nes karštinė nusiurbė nuo manęs tuos riebalus, 
kuriuos gerai begyvendamas buvau užsiauginęs ant pilvo. Kie- 
kvienas man pažįstamas neūžauga turi normalaus ūgio vyro 
apetitą. Taigi kai mes senstame, net tie, kurie nėra besočiai, vis 
tiek yra linkę tukti. 

Pagaliau kodėl šiomis dienomis reikėtų skubėti? Mieste 
šventė, ir aš švenčiu. Dabar gatvėse ramu, nes visos minios su- 
plaukė į pietus stebėti, kaip išplaukia laivynas. Ore kvepia sodų 
žiedais. Venecija bus pasipuošusi dar kelias savaites, ir galbūt 
turėsiu laiko tuo pasidžiaugti. Paskui viską išdegins vasaros 
saulė, ir miestas vėl bus pilnas gruzdėsių ir puvėsių. 

„Bučinai! Kada paskutinį kartą smaginaisi, žaidei ar juokei- 
si, kad plyštų šonai? Na, trumpai kalbant, kada paskutinį kartą 
turėjai moterį? Tu surūgai iš sėkmės. Gyveni tame kambaryje 
pasilenkęs virš skaitytuvų ir sąskaitų knygų kaip koks voras, 
apsikabinęs savo purvinus kiaušinėlius. Ar tai gyvenimas?" 

Daug kartų po tos nakties mąsčiau apie jos žodžius. Kaip 
galėjau negalvoti? Kai žmogus mano, kad jau mirs, visada lieka 
erdvės gailėtis už padarytas klaidas ir už tai, ko dar nepadarė. Ji 
teisi. Nors mano drabužiai tokie pat prabangūs kaip ir būnant 
Romoje, mūsų sėkmė virto mano nesėkme. Iš dalies todėl, kad 
nebėra naujumo. Dabar poniai beveik nebereikia manęs, kad 
linksminčiau svečius, o man savo ruožtu įgriso, kad vyrai su 
manimi elgiasi kaip su silpnapročiu ar egzotiška būtybe. Dau- 
guma tų vyrų, jei jų piniginės būtų tokio pat dydžio kaip ir jų 
smegenys, tikrai būtų nepriimtini nė vienoje mūsų draugijoje. 


295 


Netgi mūsų protingiausi klientai nebejaudina manęs taip kaip 
anksčiau mūsų salonas Romoje. Šiuo atžvilgiu gana anksti nu- 
sistačiau prieš Veneciją. Nors Roma ir troško nuo sugedimo, ji 
galų gale buvo sąžininga ir atvirai savimi mėgavosi. O čia yra 
daug tokių, kuriems rūpi tik blizgantis paviršius. Bet koks nusi- 
žengimas turi būti slepiamas. Netgi negalima visiškai mėgautis 
nuodėmėmis, kol už jas neatgailauta ar jos nėra suvaldytos. Iš 
patirties sprendžiu, kad tokia veidmainystė yra ne tik gašlumo, 
bet ir malonumų veisykla. 

O gal aš tik apgaudinėju save, iš oro kurdamas priežastis, 
kad galėčiau pateisinti savo mizantropiją? Tikra tiesa, kad ta- 
pau nuobodesnis nei buvau. Taip, dar labiau laikausi celibato 
ir, nors vyras nemiršta nuo tokio trūkumo, jis taip pat ir ne- 
klesti. Ką gi aš galiu? Aretinas tikriausiai galėtų pavydėti man 
gebėjimų, tačiau jie čia ne tokie veiksmingi kaip Romoje. Čia, 
šiose rinkose, gaila, bet nėra nelaimingų matronų, trokštančių 
naujovių. O gatvės per daug arti kanalų, kad pakęsčiau daugu- 
mos moterų, kurios čia dirba, smarvę. Paguoda ir malonumas 
lygiai taip pat reikalingi daugumai vyrų. Tačiau esu nykštukas 
ir ypač jaučiu pažeminimo niuansus, kad tai man tiktų. Buvo 
toks metas, kai mano mėgavimasis Anfrozinos išlinkiais ir jos 
mokėjimu kikenti galėjo ją ištempti iš virtuvės į miegamąjį. Bet 
gautas pasitenkinimas retai tęsdavosi ilgiau nei akimirką. Nors 
ir buvo dar keletas moterų, šiuos pastaruosius metus ėmiau 
tiek didžiuotis (o gal gėdytis), kad pradėjau manyti, jog galiu 
apsieiti ir be jų. Iš tiesų, gal tapau ciniškas. Kai užsiimi tokiu 
verslu kaip vyrų troškimo patenkinimas, sunku nepajusti pa- 
niekos tam apetitui, kuris valdo vyrą. 

Kad ir kokia būtų priežastis, mano strėnos atšalo. Užuot 
mąstęs apie moters kūno šilumą, visą savo dėmesį nukreipiau į 
skaitytuvų karoliukus ir į sočius Mauro padažus, kol vėl paju- 
tau atsidūręs savo motinos glėbyje ir pradėjau raudoti, trokšda- 
mas ne tik paguodos, bet ir kentėdamas skausmą. 

Mano Viešpatie, prisirišti prie aklos invalidės! Ar tam taip 
toli keliavau? 


DVIDEŠIMT AŠTUNTAS 
SKYRIUS 


Eidamas per miestą mąstau, ką žinau apie ją, tą moterį, kuri 
mano gyvenime jau yra beveik visą dešimtį metų, tačiau ku- 
rią buvau nusprendęs ignoruoti. Žinau, kad ji į Veneciją pirmą 
kartą atvyko vaikystėje. Jos tėvai mirė, kai ji buvo dar visai jau- 
na. Kartą mano ponia pasakojo, kad ji buvo ištekėjusi, tačiau 
jos vyras greitai mirė. Nuo to laiko ji gyveno viena - vien tai 
Venecijoje yra keistenybė. Jos amžiaus vienišos moterys yra 
pašaras vienuolynams arba jos tampa atsitiktinio vyrų smurto 
aukomis. Čia, matyt, padėjo ne tik jos išsigimimas, bet ir jos 
kaip raganos reputacija. Tai vertė daugumą vyrų geriau susiim- 
ti už kiaušių, o ne juos demonstruoti. Be abejo, dabar verslas jai 
visai neblogai sekasi. Manau, mūsų namai, casa, ne vieninteliai, 
kuriuose ji lankosi (prieš keletą metų ji buvo dingusi ištisus 
mėnesius ir grįžo tyliai, be jokio paaiškinimo). Tačiau kalbant 
apie tuos, kuriais ji rūpinasi, La Draga lyg kunigas pasilaiko 
sau kitų žmonių išpažintis. Žinoma, ji negali papasakoti to, ko 
nemato. Nors praeityje užsimokėjau, bet neįvertinau jos talen- 
tų. Visai neseniai, turiu pasakyti, man buvo gėda. Tikrai taip 
nebesielgsiu! 

Vieta, kur ji gyvena, yra miesto šiaurės rytuose, tarp Rio di 
Santa Giustina ir La Celestia moterų vienuolyno. Tai rajonas, 
kurio beveik nepažįstu. Randu kelią pagal vienuolyno varpinę, 
kuri, atsisukusi į jūrą, kyla virš stogų. (Viešpatie, kokios turėtų 
būti šaltos ir drėgnos jų celės žiemą!) Eidamas link jo pereinu 

kanalą ir įžengiu į alėjų ir namų maišalynę. Kažkur čia turi būti 
aikštė, campo, su kepėjo krosnimi, bažnyčia, akmeniniu šuliniu. 
Tai lyg senovinė mažytė salelė, susijungusi su kitomis taip kaip 
toji, kurioje mes iš pradžių gana ilgai gyvenome ir kur senis 
budriai stebėdavo vandens lygį. 

Pagaliau mano uoslė ten atveda. Kepamo paršelio kvapas — 
visada geras kompasas. Iešmas yra viduryje aikštės, skerdiena 
pasmeigta ir iškimšta, o nuo jos sulčių, lašančių į apačioje be- 
sikūrenančią ugnį, kyla spiečiai žiežirbų. Šalia trys vyrai tvarko 
dvi statines priešnuodžių, teriaca. Jie švenčia kaip ir visi. Jei 
noriu rasti La Dragą, verčiau tai padaryti dabar, kol jie dar ne- 
pradėjo gerti. Čia jau susirinkę apie du tuzinus vyrų, moterų ir 
saujelė vaikų. O aš esu toks keistas svečias, kad galiu 1š karto 
pralinksminti: toks miestas kaip Venecija irgi turi savo užkam- 
pius. Išdrįstu pašmaikštauti apie tai, kad neblogai būtų iškepus 
tą gerai apsirengusį antiną, kuris ką tik atkrypavo, o vyriškio 
barzdos kvepalai būtų puikiausi prieskoniai. Paskui susirandu 
kiek įmanoma tinkamiausią jauną moterį ir žemai jai nusilen- 
kiu tokiu stiliumi, kuris būtų palaikytas šauniu, jei iš tikrųjų 
padariau teisingą gestą. 

Kyla toks griausmingas kvatojimas, kad suprantu, jog tai pa- 
veikė. Nors dar neprisistačiau, savo rankoje jau turiu atliekamą 
dubenėlį mirkytų žarnų. O kodėl gi ne? Juk mes visi svečiai 
šioje Mūsų miesto jungtuvių puotoje, todėl privalome laisvai 
linksmintis. Nuryju jas, ir mano kosulio priepuolis sukelia dar 
vieną linksmybės protrūkį taip, kad mergina, kurią pasirinkau, 
kurstoma kitų, padaužo man per nugarą. Kai atsigaunu, įkvėpęs 
oro, pastebiu, kad ji dar tokia jaunutė, jog net truputį drovi, o 
jos lūpos rusvos ir pilnos kaip prinokusio granato minkštimas. 
Nusišypsau jai (labiau viliojančiai nei mano įprastas nugalintis 
išsiviepimas) ir linksminuosi kartu su jais. Dar siurbteliu ir su- 
kuriu spektaklį iš to, kaip skystis nudegina man gerklę. Mergina 
spokso, plačiai atmerkusi akis, o moteris už jos grubiai stumteli 
taip, kad ji beveik užgriūva ant manęs, o aš turiu pasistengti iš 
visų jėgų, kad ji neparvirstų. Kai šioji atsitiesia, paniekinamai 

besijuokdama, žvilgteliu į jos burną ir pamatau daugybę pu- 
siau supuvusių dantų. Pajuntu irimo dvelksmą ir, gėda, manyje 
dingsta augantis susijaudinimas. 

Galbūt Aretinas ir teisus, kad aš, Viešpatie padėk man, dabar 
jau esu labiau moteris, o ne vyras! 

Vis daugiau žmonių greitai renkasi į aikštę, campo, o aš pa- 
sinaudoju gėrimo savybėmis atpalaiduoti liežuvį ir pasikalbu 
su keletu klausinėdamas, kur galėtų gyventi žiniuonė La Dra- 
ga. Atrodo, visi ją Žino, nors šiek tiek ginčijasi, kuris namas 
yra tiksliai jos. Moteris su riebiu randu ant veido, išgirdusi jos 
vardą, spjauna man ant batų, pavadindama ją kekše, gydančia 
turtuolius, bet leidžiančia vargšams dvėsti. Jaunesnė moteris 
nepritaria jai. Vėliau įsikiša vyras, ir po kelių sekundžių žmo- 
nės jau stumdosi. Jei būčiau generolu, prieš bet kokį mūšį gir- 
dyčiau armiją priešnuodžiu, teriaca. Duočiau jiems tiek, kad, 
nepasiekę priešo, nepradėtų puldinėti vienas kito. Eidamas iš 
aikštės link nurodytos gatvės pastebiu, kad iš minios pakraščio 
mane stebi toji mergina, nors, kai tik pagaunu jos žvilgsnį, ji 
greitai nukreipia akis. Prieinu prie jos ir vėl jai nusilenkiu. Šį 
kartą paprašau ją ištiesti ranką. Ji dabar lyg jaunas kumeliukas, 
kuriam pirmą kartą užmaunamos kamanos, nežino, ką daryti. 
Pagaliau ji ištiesia ranką. Apverčiu ją, pabučiuoju delno vidų, 
tada įspraudžiu auksinį dukatą ir švelniai užlankstau pirštukus. 
Nueidamas pasiunčiu jai oro bučinį, o žingsniuodamas matau, 
kaip ji atgniaužia pirštus ir jos veide šmėkšteli nuostaba. Paskui 
ji nusišypso ir pamojuoja man. Išvydus jos džiaugsmą, kažko- 
dėl man norisi verkti. 

Gatvė, kurioje gyvena La Draga, yra atokiau nuo aikštės, 
campo, ant mažo kanalo kranto. Prieinu ją iš sausumos pu- 
sės. Namai susigrūdę, pusiau palinkę virš grindinio akmenų. 
Jų mūrai aptrupėję ir besilupantys. Vasarą galima užuosti kai- 
myno bezdalus, kol dar kitų puvėsių kvapas nespėjo pirmiau 
pasiekti jūsų nosiaryklės. Jau vien tokia smarvė šlykšti. 

Visi nutarė, kad jos namas yra priešpaskutinis šalia po- 
sūkio. Kai pirmą kartą atvykau į Romą, teko gyventi tokiose 

vietose. Žinau, kokį niūrumą ir galbūt skurdą rasiu viduje. 
Jeigu jai sekasi, tikriausiai ji turi savo kambarį, o jei klesti, - 
nesuprantu, kaip gali neklestėti, - gali turėti net du. Žinoma, 
nebent dar yra jos vyras. O Viešpatie, net nepamaniau, kad 
ji vėl gali būti ištekėjusi! Mano vaizduotėje ji visada buvo 
vieniša moteris, užsidirbanti pragyvenimui savo galva taip 
kaip ir aš. 

Pabeldžiu. Jokio atsakymo. Paskui dar kartą, tik garsiau. Pa- 
mėginu atidaryti duris, bet jos užrakintos. 

Po kelių sekundžių išgirstu, kaip kažkas juda už jų. 

— Kas ten? - pasigirsta jos balsas, grubus ir įtarus. 

— Tai Bučinas! — Šiek tiek lukteliu. - Bučinas Teobaldis! 

— Bučinas? - Girdžiu jos nuostabą. - Ar tau viskas gerai? 

— Taip, taip. Tačiau man... man reikia pasikalbėti su tavimi. 

— Na... negaliu dabar tavęs priimti. 

Bet esu apsisprendęs, nes toks šios dienos mano tikslas. 

— Tai svarbu, - girdžiu save sakant. - Galiu palaukti arba at- 
eiti vėliau. 

— Na... ne... ne. Aš pati ateisiu po kelių akimirkų. Ar žinai 
tą aikštę, campo, kur yra netoliese? 

— Taip, bet ten tiršta šėlstančių žmonių. 

— Eik iki laiptų prie bažnyčios durų. Ten ir susitiksiu su 
tavimi. 

Grįžtu į aikštę. Dabar joje dar daugiau žmonių. Toji mergi- 
na jau dingusi. Palypėju keletą laiptų prie medinių bažnyčios 
durų ir laukiu. Ką ji šiuo metu veikia? Gal ten kas nors dar 
buvo su ja? Tikriausiai klientas. Ji turi kažkur laikyti visus savo 
vaistus. Įsivaizduoju skrynią, pilną buteliukų ir tepalų, grūstu- 
vų ir piestelių, skirtų trinti, svarstykles - sverti. Tai verčia mane 
prisiminti tą mažą užpakalinį kambarėlį, kur mano rimtasis Žy- 
das matuodavo ir pirkdavo žmonių turtą; arba mano kabinetą, 
pilną sąskaitų knygų ir karoliukų. Juk mes visi esame dirbantys 
vyrai ir moterys. Nekreipdami dėmesio į rasę ar apsigimimo 
naštą, mes radome savo kelią pasaulyje ir, nuo nieko nepriklau- 
sydami, su savotišku išdidumu užsidirbame pragyvenimui. Vis 

tik turiu pripažinti, kad jos gydymas ar netgi raganavimas yra 
pakankamai meistriškas. 

Esu taip aukštai užlipęs, kad pastebiu ją, vos tik ji pasuka į 
aikštę, campo. La Draga pasipuošusi šventės proga, apsirengusi 
blyškiai melsva suknele, kuri, manau, yra nauja, - o gal nesu 
jos anksčiau pastebėjęs? — sijonas platus, su nėrinių apkrašta- 
vimais, o ant galvos - tos pačios spalvos šalis. Ji nešasi lazdelę. 
Kitais kartais mačiau ją taip darant. Tai padeda jai greičiau eiti, 
nes mosuodama lazdele prieš save palei žemę ji gali greičiau 
aptikti kliūtis. Kad ir kaip ten būtų, tačiau čia žmonės ją tiek 
pažįsta, kad traukiasi iš kelio. Pusiaukelėje prie jos prieina kaž- 
kokia moteris. Nors negirdžiu, kas sakoma, tačiau iš jos rūsčios 
pozos ir to, kaip ji užstoja kelią, sprendžiu, kad tai - nemalo- 
nus susidūrimas. Atsistoju ir pasiruošiu, jei La Dragai reikėtų 
pagalbos (o kaip galėčiau jai padėti?). Bet viskas baigiasi taip 
netikėtai, kaip ir prasidėjo. Po kelių minučių La Draga jau prie 
laiptų ir lazdele čiuopdama kelią lipa į viršų. 

— Aš čia, - tariu. Ji pasisuka, kaip įprasta, truputį keistai šyp- 
telėdama. Tos šypsenos ji niekada pati nematys, bet atrodo, kad 
ji sako, jog žinanti, kur aš esu, tik norinti pasitikrinti. La Dra- 
gos akys užmerktos - tai ji taip pat kartais daro. Tikriausiai jai 
skauda, kai akys atmerktos. Pastebėjau, kai ji būna atsimerkusi, 
atrodo, kad niekada nemirksi. Šitai viena iš priežasčių, kodėl, 
pirmą kartą ją pamačius, tas įtemptas pieniškų akių žvilgsnis 
yra toks liūdinantis. Anksčiau nesu daug mąstęs apie jos gero- 
vę. Bet juk pats visai neseniai patyriau kančias ir galiu palyginti 
jas su tuo, ką kenčia kiti. 

La Dragos lazdelės galas aptinka mano pėdą. Ji nusileidžia 
laipteliu žemiau, šalia manęs. Niekada nesame susitikę taip - ne 
namie. Aplink mus - švenčiantis miestas: susitikimai, pasisvei- 
kinimai, puotos. Tai diena, kuri atneš įvairių pasekmių. 

— Kaip mane suradai? - Jos balsas vėl minkštas, toks, kokį 
prisimenu. 

— Na, tu esi čia labai žinoma. 

— Tau jau geriau? Juk taip toli nuėjai! 

— Taip, geriau. 

- Bet, manau, vis dar silpnai jautiesi. 

— Mauras mane gerai maitina. 

Ji linkteli. Žiūriu, kaip jos pirštai žaidžia su lazdelės viršu- 
mi. Pagalvoju, kad ji taip pat jaudinasi kaip ir aš, sėdėdama čia 
viena su manimi. Kiek metų mes jau pažįstami, o kaip mažai 
žinome vienas apie kitą? 

— Aš... aš atėjau... Aš atėjau padėkati tau. 

Moteris palenkia galvą. Jos šypsena tampa suglumusi. 

— Aš nieko ypatingo nepadariau. Užkratas vystėsi savo eiga. 
Tik padėjau sulaikyti karštinę. 

— Ne, - tariu. - Manau, tu padarei kur kas daugiau. - Trum- 
pam lukteliu. - Aš... aš būčiau išprotėjęs nuo jo, nuo to nepa- 
keliamo skausmo. 

Ji linkteli. 

— Taip, kai jis įlenda į galvą, tampa labai blogai. 

Vėl pamąstau apie jos akis. 

— Jau anksčiau esi man apie tai sakiusi. Ar išmanai apie to- 
kius dalykus? 

— Aš... aš pajutau tai, gydydama kitus žmones. 

— Kentėdavau tokį skausmą, kai buvau vaikas. 

— Tai dėl tavo ausies sandaros. 

— Taip, tu man ir šitą sakei. Galbūt mokeisi tokių dalykų? 

— Truputį. 

Spoksau į ją, kai kalba. Jos oda tokia blyški ir lygi, o pus- 
mėnulio formos blakstienos kaip kirpčiukai ilsisi ant skruostų. 
Ponia pasakojo man, kad Ticianas, kartą pamatęs ją mūsų na- 
muose, norėjo nutapyti, nes pamanė, kad ji savyje turi kažką 
mistiška. Galima suprasti kodėl. Metai beveik jos nepasendino, 
ir veidas švyti taip neįprastai, tarsi jos mintys ir jausmai keliau- 
tų per jį kaip visą laiką besikeičiantis oras. Ticianas teisus: La 
Draga nuostabiai papildytų vieną iš jo religinių darbų. Jis la- 
biau nei kas kitas sugebėtų sugauti tą vidinę šviesą, nes, atrodo, 
mato žmogaus sielą taip aiškiai kaip ir jo kūną. Bet La Dragos 
nedomina nemirtingumas ar kažkas panašaus į tai, ką Ticianas 


gali pasiūlyti. Ir kai jis paprašė, moteris nieko nenorėjo girdėti. 
Man tas patinka, nors tik dabar šitai supratau. 

— Kaip laikosi Fjameta? - po kiek laiko paklausia ji. 

— Ji yra... Nežinau, kokiais žodžiais nusakyti... Yra rami ir 
susitaikiusi su likimu. Ar žinai, kad šunytis išvyksta? Ar ji tau 
pasakė? 

— Taip. Naujienos atėjo, kai buvau čia. 

— Ji liūdi, - tariau. - Tikiuosi, atsigaus? - Nors ketinau tai 
ištarti tvirtai, vis tiek nuskambėjo kaip klausimas. 

— Jei žaizda švari, nesvarbu, kokio ji gylio, - aiškina ji. - Gan- 
grena įsiskverbia tada, kai aistra nėra abipusė. 

- Taip. - Nutylu. 

Na, Bučinai, jei galėjai išgyventi agoniją, sugebėsi padaryti 
ir tai! 

— Aš... aš gailiuosi dėl tos dienos, kai sužinojau apie jį. Bu- 
vau įsiutęs ant savęs tiek, kiek ir ant tavęs. 

Ji lengvai gūžteli pečiais, tarsi jau seniai būtų tai Žinojusi, tik 
laukė, kol aš suprasiu. Pradėjęs kalbėti privalau tęsti toliau. 

— Tau nereikėjo taip gerai su manimi elgtis. Juk Žinai... 
turiu omenyje, po viso to. Dievas mato, ne visada buvau tau 
geras. 

— Aš... - Mano nuostabai, dabar ji taip pat truputį paty- 
li. - Tai nieko... Tu buvai... Noriu pasakyti, kad vaistai tau 
padėjo. 

Tarp mūsų atsiranda keista įtampa, tarsi abu nežinotume, 
kur žengti kitą žingsnį. 

— Besirūpindama manimi, sugaišai daugybę laiko, - tai 
sakau, norėdamas nuraminti savo jaudulį ir susirūpinimą. — 
O sąskaitos man nepalikai. 

— Ne... mmm... buvau užsiėmusi kitais reikalais. 

— Maniau, grįši. 

— Ne, aš... Dabar mieste minios Žmonių, negaliu taip len- 
gvai visur vaikščioti. 

- Ne, ne, žinoma, ne. - Emiau vis labiau nerimauti ir susirū- 


pinau, kad tik ji nenueitų. 

— Dievas dėkoja tau, - greitai tariu. - Jei ne tu, būčiau jau 
miręs. 

La Draga susiraukia. 

— Nereikia taip kalbėti. Aš neišgelbėjau tau gyvybės, tik su- 
stabdžiau karštinę, - ramiai pakartoja ji. - Turėtum saugotis, 
nes vanduo tau kenkia. - Ji nori atsistoti. - Turiu jau eiti. 

Aš irgi pakylu ir nė kiek apie tai nesusimąstęs ištiesiu ranką, 
kad padėčiau jai atsistoti. Norėčiau atsisveikinti, sulaikyti ją, 
nes dar daug ką turiu jai pasakyti; atsiprašyti už savo grubumą 
ir klaidingus sprendimus. Tik ją pasiekus šioji atsitraukia nuo 
mano prisilietimo, bet daug švelniau, nei kad būtų padariu- 
si tai anksčiau, lyg dabar ji nežinotų, ko laukti iš manęs, kaip 
ir aš iš jos. Jaučiu tai iš jos judesių, nerimto juoko ir galvos 
linktelėjimo. Apie ką ji dabar mąsto? Iš tikrųjų, galbūt aš ne 
vienintelis, prisimenantis tą švelnių žodžių upę ir tai, kaip ji 
glaudė mane? 

— Ką gi, viso gero, Bučinai, - tarsteli ji nušvitusiu veidu ir 
truputį pravėrusi lūpas šypsenai. - Laikykis! 

- Žinoma, viso geriausio. 


Stebiu, kaip ji lipa laipteliais žemyn, atsargiai eina aikštės pa- 
kraščiu ir pasuka į gatvę. Dar truputį pasėdžiu, žvelgdamas į 
minios šėlsmą. Paskui, maždaug po penkiolikos minučių, kaž- 
koks vyras pastebi mane, pakelia ranką ir pradeda skintis kelią 
link manęs. Tačiau manęs nedomina naujieji draugai, ypač tie, 
kurie nori bendrauti, prisigėrę priešnuodžių, teriaca. Jam dar 
nepriėjus, jau esu spūstyje. Suku už to paties kampo kaip ir ji. 
Dar vienas posūkis. Einu prie jos namų. Galbūt stovėsiu prie 
jos durų ir vėl belsiuosi? Nežinau. Tiesiog skubėdamas einu. 
Tačiau viskas klostosi kitaip. Kai pasuku į jos gatvę, pastebiu 
figūrą gatvės gale. Tai ji: ta pati suknelė, šalis. Bet dabar ji per 
petį persimetusi krepšį. Stebiu jos lazdelės taukšėjimą ir mos- 
tus, kai lazda stropiai šokčioja prieš ją. La Draga prieina prie 
kampo ir pasuka. Einu jai iš paskos. Kai prieinu tą pačią vietą, 

ji eina per tiltą iš kairės. Sustoju, nes visoje gatvėje mes vieni, ir 
žinau, kaip gerai ji „mato“ savo ausimis. Įsidėmiu, kur ji pasu- 
ko, o kai dingsta iš akių, seku toliau. Kodėl? Nes... Nes šiandien 
šventė ir galiu leisti laiką taip, kaip noriu. La Draga išgelbėjo 
man gyvybę. Be to, niekada nesu ėjęs šiomis gatvėmis ir man 
smalsu, kur moteris eina. Taip pat... seku ją... nes... 

Po keleto kvartalų oras ima keistis - kyla migla, skysta lyg 
avižinė košė, tačiau atkakli, besitraukianti nuo jūros. Ji, žinoma, 
nežino miglos poveikio. Bet, drįstu pasakyti, ji tokia budri, kad 
sugeba pajusti kiekvieną naują drėgną oro dvelktelėjimą. Ban- 
dau įsivaizduoti, kas darosi jos galvoje, judant per tą begalinę 
tamsą ir randant sau kelią tik pagal sienų, akmens ir vandens 
aidą. Ji taip pasitiki savimi! Bet tai jos gimtosios gatvės, 0 vie- 
tiniams miestas visuomet ne toks baisus. Kartą paklausiau to 
savo senio prie šulinio, kaip jis iš pradžių sužinojo kelią tokioje 
beprotiškoje vietoje. Jis atsakė, kad to neprisimena, nes tada 
buvo dar vaikas. Kartais klausau, kaip žmonės kalba (toji kalba 
panaši į didelę upę su visomis jos gramatikos ir niuansų povan- 
deninėmis srovėmis), ir svarstau, kaip mes taip greitai išmoks- 
tame kalbėti, kai tai darydami dar nelabai sugebame tiesiai 
stovėti. Neprisimenu, kad tai būtų buvę sunku. Iš tiesų, visai 
nieko neprisimenu. Gal ir jai tas pat. Jei aš didelį pasaulį moku 
paversti mažu,ji sugeba rasti kelią reginčiųjų pasaulyje padeda- 
ma kitų jausmų, „matydama“ per klausą, uoslę ar lytėjimą. Pri- 
simenu savo laikiną kurtumą. Kokia keistuolių porele būtume 
tada buvę: mano akys ir jos ausys? Aš krypuoju, o ji - šlubuoja. 
Jei būtume turėję laiko ir noro, būtume radę daug bendrumų 
savo pasauliuose. Tačiau visą tą laiką buvau per daug grubus ir 
išdidus, kad man nors kiek tai būtų rūpėję. 

Ji traukia į šiaurę, o Rio di Santa Giustina lieka kažkur kai- 
rėje. Kuo labiau artėjame prie pakrantės, tuo tirštesnė daro- 
si migla. Kalbant apie orą, Venecija - kaprizinga meilužė. Ir 
dabar svarstau, ar laivynas jau pusiaukelėje į lagūną. Priekyje 
tamsios namų sienos prasiskiria ir atvirai matosi blausiai pil- 
ka jūros plynė. Pagaliau ji sustoja, pasisuka į vieną pusę, atgal. 

Instinkytviai slepiuosi tarpduryje, tarsi ji sugebėtų regėti. Kaip 
kvaila? Tačiau ji girdi ne mane, o greičiau pasikeitusius gar- 
sus, sklindančius nuo atviro vandens ir iš atsivėrusios erdvės. 
Migloje skamba balsai. La Draga, matyt, pajuda tų balsų link, 
nes jos klausa aštresnė už mano. Norėdamas suspėti, pagrei- 
tinu žingsnį. Pakrantė ilga, siena nuo jūros žema ir grindinio 
akmenys šlapi, tarsi potvynis būtų ką tik juos nuplovęs. Virš 
vandens nusidriekusi tirščiausia migla. Įprastai nuo kranto 
matosi San Mikelės ir Murano salos, tačiau dabar visur tik 
pilkuma. 

Priekyje grupė figūrų: vaikai, žmonės su kūdikiais ir ryšu- 
liais, tarsi laukiantys valties. Žinoma, juk tokią dieną bus daug 
žmonių, plaukiančių pirmyn ir atgal tarp salų. Tikrai, štai ir 
irklų pliaukšėjimas, o horizonte išnyra pusiau pilna stambi 
barža. Joje yra vietos dar kokiems dešimčiai ar penkiolikai 
žmonių. Pakrantėje laukianti grupė stveria ryšulius, vaikus ir 
nueina arčiau mažytės medinės prieplaukos. Tuo metu valtis 
švartuojama, užmetant dideles virves ant storų, medinių stul- 
pų. Dabar La Draga su jais. Dieve, padėk man! Taip, ji vyks- 
ta namo. Ką ten kažkada senis man sakė apie ją? Kad ji gimė 
vienoje iš salų, tačiau dar vaikystėje atvyko į miestą. Be abejo, 
ji turi šeimą, kurią aplankys. Stoviu sustingęs ant kranto. Šis 
atviro vandens kanalas neturi jokių sienų, niekur negalima 
saugiai prisiglausti. O migloje nardo paukščiai lyg vėjo sparnai 
ir trokšta nusitverti tokį mažą grobį kaip aš. Nekeliausiu ten. 
Tik ne taip greitai. 

Valtis jau prišvartuota, ir iš baržos upeliu pasipila žmonės. 
Pakrantėje staiga kyla chaosas: visur dėžės, krepšiai ir girdisi 
riksmai. Girdžiu pasipiktinusį vištų kudakavimą, o kažkas, pa- 
sispaudęs po alkūne, nešasi lyg ir mažą paršelį, nes jis kvykia 
garsiau už kūdikį (be abejo, jis jaučia, kad palikęs laukus yra 
pasmerktas būti sučirškintas). Pasimetu minioje. Iš kairės gir- 
džiu garsų vandens pliaukšėjimą į akmenį ir žinau, kaip jaučiasi 
paršelis. Pasirinkimas labai paprastas: jei noriu vėl su ja pasi- 
kalbėti, turiu sekti paskui ją į valtį. 

Visą gyvenimą praleidau, atsisakydamas būti toks mažas, 
kokiu norėtų laikyti mane kiti. Tačiau mano baimė vėl mane 
nuvylė. Dabar valtis kraunama ir pirmieji žmonės stumdyda- 
miesi ir juokdamiesi skinasi kelią į priekį. Esu eilės pabaigoje, 
mano kojos dar tvirtai stovi ant sausos žemės. Susilenkusi La 
Dragos figūrėlė už kokių šešių ar septynių žmonių nuo manęs. 

Tesprendžia likimas! Jei liks vietos, eisiu ir keliausiu su ja 
per vandenį. Jeigu ne, apsisuksiu ir kulniuosiu namo. 

Vietos lieka. 


DVIDEŠIMT DEVINTAS 
SKYRIUS 


Įsispraudžiu ant šoninio suolelio tarp' išsiskėtusios senės ir 
stambaus vyro. Nors jie bjauriai dvokia, tačiau jų stambumas 
truputį padrąsina. Valtis atstumiama, ir mes nuplaukiame į mi- 
glą. La Draga sėdi labiau priekyje, nusisukusi nuo manęs, nors ir 
išlenkta nugara, bet aukštai iškėlusi galvą. Tai, kad mes nemato- 
me, kur keliaujame, jai nė kiek nerūpi. Aš Žinau, jog rūke garsas 
sklinda kitaip, o ji per daug budri, kad nesuprastų, kas aplink 
ją vyksta. Šalis truputį nusislinko nuo jos galvos, ir aš matau 
plaukų sruogą ilgoje, išsipešiojusioje kasoje, beveik tokioje pat 
šviesioje kaip ir jos oda. Mes jau nebematome prieplaukos. Ap- 
glėbiu save ir taip tvirtai suspaudžiu kumščius, kad oda pabą- 
la ties krumpliais. Atlaisvinu pirštus ir mėginu kvėpuoti. Nėra 
taip jau blogai: paukščio nagai neįsitvėrę į mano ausis, ir vištos, 
besikapstančios dėžėse prie mano kojų, nerimauja labiau negu 
aš. Mąstau apie savo ponią, kuri plaukioja jūroje visai kitokio- 
je valtyje su Venecijos turtingaisiais ir šlovintaisiais. Tikiuosi, 
atviresni Lido vandenys nuvijo miglą taip, kad kai dožas at- 
sistos sviesti jungtuvių žiedo į pilką gilumą, užteks tik saulės 
blykstelėjimo, kol jis dar nepasiekė vandens. 

Man taip bemąstant, migla priekyje ėmė truputį sklaidytis ir 
iš kairės pilkumoje ėmė ryškėti varpinės bokštas. Daugybę kar- 
tų esu matęs jį nuo kranto ir Žinau, kad tai bažnyčios varpinė 
San Mikelės saloje. Šį pastatą kritikuoja Aretinas ir jo draugas 
architektas Sansovinas, nes jis atrodo jiems kaip nuobodus se- 

nojo klasikinio stiliaus pavyzdys. Man didesnį įspūdį daro jo 
pastatymo stebuklas: visa ta baržų, pakrautų plytomis, akme- 
nimis bei kitokia statybine medžiaga, vilkstinė viduryje jūros. 
Mums reikia apytikriai penkiolikos, o gal dvidešimt minučių, 
kad ją pasiektume. Čia nesustojame. Vieninteliai žmonės, gy- 
venantys šioje vietoje, yra vienuoliai pranciškonai. Jie turi savo 
valtis, nes nori, kad išorinis gyvenimas jų nesugadintų. 

Žinoma, kaip būtų poetiška, jei aklos moters gimtoji vieta 
būtų ta, kurioje gaminami puikiausi pasaulyje veidrodžiai. Da- 
bar mes sukame link Murano. 

Prieš mus kyla ilgas, plonas žemės rėžis. Seniai, dar prieš 
atvykdamas į Veneciją, girdėjau Murano vardą. Visi pasi- 
turinčiuose namuose jį žino. Šio vardo šlovė apkeliavo pusę 
pasaulio. Jis viena iš priežasčių, kodėl mano turkas atvyksta 
su tokia pilna pinigine: į;žymiosios Konstantinopolio mečetės, 
atrodo, yra apšviečiamos Murano kabančiųjų lempų. Kai Ro- 
moje pakavome mano ponios turtą, atsargiausiai suvyniojome 
į medžiagą ir sudėjome ant skrynių dugno ne bet kokį stiklą, 
o geriausią Murano krištolą, kad barbarai negalėtų rasti. Mūsų 
pirklys Albertinis sako, kad žemėje nėra kitos tokios vietos, 
kuri turėtų sudedamųjų dalių, Žinių ir patirties pagaminti to- 
kių kokybiškų ir tiek daug stiklo dirbinių. Aš manau, tai ne tik 
amatas, bet ir politika, nes visiems žinoma, jog jei koks nors sti- 
klo meistras palieka salą, įstatymas jam draudžia pradėti verslą 
kur nors kitur. 

Kartą Alberinis čia buvo atgabenęs mano ponią kartu su 
ispanų kilminguoju, kurį jis norėjo nustebinti Venecijos gro- 
Žiu - parodyti ne tik kūnišką jos grožį, bet ir stiklo dirbinius. 
Grįžusi ji nekantravo papasakoti apie lydymo krosnis, karštas 
kaip pragaras, kur vyrai semia įkaitusius iki baltumo stiklo ru- 
tulius, deda juos ant vamzdžių galo ir išpučia iš jų didelius per- 
matomo krištolo burbulus. Tačiau, pasak jos, dar didesnis ste- 
buklas, kai jie žaidžia su skystu stiklu, kuris tirštas kaip lydytas 
sūris. Vyrai suka, pjausto ir formuoja iš jo daugybę gyvulėlių ar 
egzotiškų gėlių ir išsiraičiusių lapų ant sietyno. Jauna mergina 

su silpstančiu regėjimu kažin ar pastebėjo tokius nuostabius 
dalykus. Nors ji, kaip ir kiekviena moteris, turėjo gana anksti 
suvokti, kad ugnis degina. O iš karščio, labiausiai vyro karščio, 
gimsta kūrinys. 

Mums priplaukiant arčiau, sala vis labiau auga į viršų ir ple- 
čiasi. Įžvelgiu krūmynų apybraižas, pastatus, kaminus, tačiau 
nematau jokių medžių - lydymo krosnys jau seniai surijo dau- 
gumą jų. Taigi dabar kartu su akmenukais ir kalio karbonatu 
Muranas importuoja pilnas baržas medienos tam, kad prikimš- 
tų amžinai atvertas liepsnojančias gerkles. Valtis plaukia palei 
pakrantę, paskui staigiai suka į kanalą. Jis kaip ir gimtajame 
mieste apsatytas daugybe sandėlių, o prie jų kiekvienoje laisvo- 
je prieplaukoje prišvartuotos baržos. Tačiau šiandien čia labai 
ramu. Net Venecijos geriausieji ilsisi, kai dožas sutuokia jūrą. 

Pirmasis vandens kelias vingiuoja į antrąjį, ir iš abiejų pusių 
pasirodo keletas puikių rūmų. Šioje vietoje kai kurie Veneci- 
jos kilmingieji turi namus su dideliais puošniais sodais, tačiau 
vargu ar jie gali lygintis su Didžiuoju kanalu. Manau, kad ir 
kaip klestėtų mano verslas, jeigu čia gyvenčiau, jausčiausi kaip 
tremtinys. Valtis plaukia dar lėčiau, ir žmonės ima bruzdėti. 
Dangus šviesus, ir diena įkaito. Mano atrama - senoji moteris. 
Ji krapštosi, ir aš griebiuosi už krašto, kad atlaikyčiau pakry- 
pimą. La Draga sėdi sustingusi kaip statula ir žvelgia tiesiai į 
priekį. Mes įplaukiame į doką. Pagaliau ji sujuda. Jos kojos to- 
kios pat netvirtos kaip ir mano ant judančio paviršiaus. Žilas 
valtininkas, jai einant ant išlipimo tiltelio, šypsodamasis paima 
ją už rankos. Gal jis pažįsta ją nuo pat jaunystės ar iš nuolatinių 
apsilankymų? Ar ji gali pasakyti iš jo rankos prisilietimo, koks 
tai vyras? Vis dar prisimenu, kaip ji atsisuko į mane tą dieną, 
kai vijausi ją gatve; kaip ji atpažino mane iš kojų trinksėjimo į 
akmenis ir taip suvokė, kad buvau kažkaip susijaudinęs. Tada 
ji pirmą kartą savo pirštais palietė mane ir suprato, kokia di- 
delė mano galva. Anąkart, prisimenu, jie buvo vėsūs, smulkių 
kauliukų ir švelnūs, kad ir pailsę nuo viso to miltelių trynimo ir 
tepalų maišymo. Dabar net sudrebu tai prisiminęs, tarsi būčiau 

jai per daug atsiskleidęs. Sėdėdamas valties gale ant galvos ir 
pečių užsitraukiu apsiaustą taip, kad jei reikėtų, būčiau labiau 
panašus į sulinkusį senį nei į apsigimusį jaunesnį žmogų. 

Man smalsu, kur ji keliaus: gal į kokį namą, kur anksčiau 
buvo dirbtuvė, o dabar senstančio senelio ar bobutės namai. 
Įsivaizduoju seną Žmogų, kurio kambaryje lentynos pilnos 
mažų stiklinių buteliukų. Žinoma, jos profesijos moteriai 
nuolat reikia turėti buteliukų visiems jos tepalams. Įsivaiz- 
duoju, tas senelis turėtų būti gana inteligentiškas vyrukas. 
O ji, net ir tylėdama, yra pakankamai protinga. Galbūt tai sti- 
klo meistras, besidomintis alchemija? Juk pati stiklo gamyba 
yra stebuklas. 

Bet aš klystu: ji neina namo. Mano nuostabai, užuot ten ke- 
liavusi, ji eina į bažnyčią. Pastatas iškyla po kanalo vingio. Jo 
užpakalinė siena atsukta į vandenį, elegantiškai išlenkta apsidė 
su lengvomis akmeninėmis arkomis ir mūru tarsi išmoningu 
siuviniu. Tai panašu į senąją, o ne į naująją Veneciją, tačiau dėl 
to ji man dar labiau patinka. Kai prieinu prie bažnyčios, La 
Draga jau pusiaukelėje link įėjimo. 

Viduje pilna maldininkų, trokštančių būti Dievo išgirstais. 
Ji atsisėda labiau į klauptų galą ir sėdi palenkusi galvą. Įsitaisau 
už tuzino eilių nuo jos. Ką ši moteris čia veikia? Gal ji meldžiasi 
už savo mirusius giminaičius ar už pačią save? Kokiais žodžiais 
raganos kreipiasi į Dievą? Pagalvoju apie savo ponią per išpa- 
žintį: „Atleisk man, Tėve, nes nusidėjau. Per praėjusį mėnesį 
pragyvenimui užsidirbau patenkindama dvidešimt vyrų, ir nė 
vienas iš jų nėra mano sutuoktinis.“ Gana įprasta nuodėmė, 
nors daroma neįprastais kiekiais. Tačiau La Draga kalbėtų ki- 
taip. Kaip paaiškinti šventintos komunijos dažymą į mėnesi- 
nių kraują, kad sukeltum vyrui aistrą? O ką pasakyti apie visus 
tuos pusiau skystus mažyčius kūnelius, išplaunamus iš nevilties 
apimtų moterų gimdų? Bet kokio kunigo nuomone - tai Vieš- 
paties darbas, atliekamas šėtono. Ar ką nors gali reikšti keleto 
prostitučių sveikata arba išgelbėta neūžaugos gyvybė su tokio- 
mis dėmėmis ant sielos išlaidų sąrašo? 

Nuleidžiu akis ir pajuntu, kad spoksau į grindis - tai visas 
ežeras iš akmeninių ir marmurinių trikampių mozaikos. Rom- 
bai ir kvadratai sudėstyti į apskritimus, išsilenkiančius į išorę ir 
pereinančius vienas į kitą taip, tarsi būtų mažosios Venecijos 
salos, suplaukusios į vieną. Žvelgiant iš toliau galima išskirti 
atskirus vaizdus: povo, išskleidusio uodegą, tigūrą, o šalia gal- 
būt augalus ir kitus paukščius. Iš kiek gabaliukų reikėjo su- 
dėstyti tokias grindis? Kiek žmonių mirė kiekvienais metais? 
Kaip tai atrodytų, jei čia būtų sielų mozaika: milijonai būtybių, 
perėję liepsną taip, kad materija suminkštėtų tokiu pat būdu 
kaip ir lydymo krosnyje iki skysčio suminkštinami akmenys? 
Ir jei sudėtinės dalys tinkamos, išgryninami iki kažko švaraus 
ir aiškaus? Ar tai šitoks tas rojus? Dvasinės alchemijos proce- 
sija, kurioje kūnas praranda savo žemiškąjį svorį, virsta tobula 
sielos materija? 

Ką ji sakė tą naktį? Kad mūsų kūnai taps tarsi stiklo gabaliu- 
kai — tyri, švytintys saulėje, judantys greičiau nei strėlės ir tokie 
švelnūs, kad galės susilieti ir pereiti vienas kitą. Ir dar apie tai, 
kaip mums atvėrus burnas pasigirs garsas, panašus į tūkstančio 
liutnių skambėjimą, ir mes visi amžinai nuostabiai giedosime. 
Ji turbūt sukūrė savo vizijas šiame vaiskios galios pasaulyje. 

Įsivaizduoju La Dragą, tapomą Ticiano teptuko: palinkusi 
figūra ištiesinama, o akys atsiveria į Viešpatį. Ji stebukladarė ar 
ragana? Tai išgijimas ar pasmerkimas amžinai kančiai? Jaučiu 
įtampą krūtinėje, tarsi plaučiai neleistų įkvėpti daugiau oro. Ką 
gi išmanau apie tokius dalykus? Esu tik kurtizanės neūžauga, ir 
mano reikalas pasirūpinti vyrų troškimais. Sąžiningai kalbant, 
esu negeresnis už ją. Bet ji man padėjo ir atleido už pyktį, su- 
šildė mane per patį mano ledynmetį ir sulaikė liepsnoje. Taigi 
todėl tikrai jaučiuosi kitaip - visai kitaip nei seniau. Be jos bū- 
čiau miręs, o dabar liepsnoju gyvenimo geismu ir taip smarkiai, 
kad vėl trokštu jį liesti, girdėti ir ragauti. 

O reikia tik paklausyti tavęs, Bučinai! Tu esi kaip rujojantis 
asilas, bliaunantis užpakaliniame kieme ir sukaustytas savo bai- 
mės. Nuo paniekos ir įtarumo dabar perėjai prie šleikštaus garbi- 

nimo. Vienintelė alchemija, kurią esi patyręs, yra ta, kuri tirština 
kraują ir skatina kurti prastą poeziją. 

Balsas viduje yra įsiutęs ir kartu kandus. Tai vienas iš dau- 
gelio balsų, su kuriais užaugau. Kai esate toks šlykštus kaip aš 
ir negalite susirasti bičiulių, privalote atrasti kažką viduje arba 
mirsite iš vienišumo. Draugužiai turi būti ne tiek žiaurūs, kiek 
kartais švelnūs. Visiems reikia, kad abi šios savybės gyvuotų. 
Štai kodėl mano ponia ir aš esame tokie puikūs bičiuliai. Mes 
abu buvome ruošiami vienišam gyvenimui ir kiekvienas skir- 
tingai buvome mokomi labiau atsispirti jausmui, o ne leisti jam 
užvaldyti. Ir, kai mano ponia įsimylėjo tą šunytį, visai jos nesi- 
gailėjau, o dabar aš... svaigstu nuo invalidės. 

Spoksau į jos pakaušį. Apsuku ją savo mintyse taip, kad ga- 
lėčiau vėl į ją Žiūrėti: kaip jai einant tinkamai nesusiderina jos 
galūnės, kaip šviečia jos lygus veidas su pieniškomis akimis, 
oda tokia blyški, tarsi jai būtų nuleistas kraujas, o veidas tiek 
pat romus, kiek ir susijaudinęs. Koks jos tikrasis vardas? Elena 
Kruz... ar kaip ten? Kruziči? Taip, tikrai taip - Elena Kruziči. 
Jis netgi įdomiai skamba. 

Man nereikia jokių balsų, sakančių, kas čia vyksta. Aš Žinau, 
tikrai žinau, kad pradedu ją labai mėgti. Teisingiau būtų pasa- 
kyti taip: griaunu sieną savo mintyse, kuri tam taip ilgai trukdė. 
Kaip yra keista, kai tu ką nors visą laiką pažinojai, o iš tiesų nie- 
ko apie tą asmenį nežinojai. Tarsi ką nors matytum kiekvieną 
jos gyvenimo dieną, bet tyčia jos nepastebėtum. 

Kai prisimenu, tai buvo gana kvaila istorija. Negailestingas 
žiaurumas, prie kurio, jūsų manymu, jau buvau įpratęs. Tačiau 
tuo metu buvau jaunas, na, jaunas pagal protą. Mano kūnas jau 
buvo suaugęs, toks, koks ir liks visą gyvenimą, bet jis putojo 
savo naujuoju karščiu. Tėvas buvo miręs, manimi rūpinosi jo 
brolis notaras Florencijoje. Jam gana gerai sekėsi verslas, bet ne 
taip gerai, kad būtų įžymus, ar ne taip puikiai, kad būtų kuklus. 
Pasiėmė mane, kaip jis pats sakė, dėl krikščioniško gailestin- 
gumo ir dėl to, kad gražiai rašiau ir buvau supratingesnis už 
bet kurį jo vaiką. Be to, jis galėjo duoti man darbo - daryti jam 

kopijas. Tačiau jis neapkentė mano apsigimimo ir manė, kad 
tai giminės gėda, o aš nemėgau jo. 

Man buvo penkiolika, kai jis atsivedė ją į namus. Šioji buvo 
iš Dalmatijos. Mano dėdė parsivedė ją iš draugo namų tam, kad 
dirbtų virtuvėje. Ji buvo labai maža, beveik tokia pat menkutė 
kaip ir aš, ir tokia liesa, kad įtariu, jog mažas jos ūgis buvo ne iš 
prigimties, o dėl maisto trūkumo. Ji taip pat buvo neįtikėtinai 
šlykšti. Kai ją traukė iš gimdos, kažkaip buvo sužalota jos bur- 
na. Taigi mergina turėjo Žiaurią kiškio lūpą ir jos veido išraiška 
buvo tokia, tarsi ji visą laiką šaipytųsi, o kvėpuodama kriuksė- 
davo kaip paršas. Merginai buvo liepta per pietus atnešti man 
valgį į kabinetą. Taip mes galėjome „susipažinti“. Ji buvo pikta. 
Iš pat pradžių turėjau tai pastebėti ir įžvelgti jos akyse, nors, įta- 
riu, tas staigus maištas buvo jau iš jos išmuštas. Dabar manau, 
kad ji gal ir buvo visai protinga. Tačiau manęs tai nedomino. 
Po dviejų savaičių dėdė pasiūlė man su ja susižieduoti, sakyda- 
mas: „Bučinai, turint tokį kūną, bus nelengva susirasti žmoną, o 
tu juk augi. Man atrodo, bus neteisinga, kad negalėsi džiaugtis 
meilės vaisiais kaip ir visi kiti.“ 

Kitą savaitę amžiams palikau Florenciją ir jo namus. Taip 
pradėjau savarankišką gyvenimą. Nors iš pradžių buvo sunku, 
tačiau radau būdą išgyventi tame kelyje. Per keletą kitų metų 
praradau jautrumą ir nekaltybę. Išgalandau nuovoką, išmokau 
vogti pinigines ir žongliruoti. Tuo metu, kai atkeliavau į Romą, 
kur žiaurumas labiau rafinuotas ir dangstomas, buvau pasiruo- 
šęs daugiau naudotis savo kūnu ir sėkme nei likimu. Tačiau 
patirtis apleido mane pasibaisėjus kitų apsigimimu. Kai ko iš- 
mokau tą naktį, kai mes abu - ji ir aš - susėdome prie mano 
dėdės stalo tarsi cirko gyvūnai, švęsdami neformalias „sužadė- 
tuves': Žmonėms kur kas lengviau pasijuokti iš dviejų negu iš 
vieno. Kai yra du tokie patys, niekam nereikia susidurti su ju- 
mis tiesiogiai, žvelgti jums į akis ir suprasti, kad jūs galbūt juo 
pasišlykštėjote arba taip pat priimate iššūkį. 

Tą naktį su savimi sudariau sutartį, kad daugiau neben- 
drausiu su tokiais kaip aš. Užuot tai daręs, gyvensiu kartu 

su savo paties išsigimimu ir netgi užsidirbsiu pragyvenimui 
iš jo ypatumų. Tuomet manęs niekas negalės ignoruoti. O 
Fjameta Bjančini, kai mane surado, buvo tarsi atsakymas į 
visas mano maldas. Ir ne dėl to, kad jos grožis darė mane dar 
šlykštesnį, kaip iš tiesų ir buvo, bet todėl, nors ir keista, kad 
jis padarė mane, kaip ir ją, išskirtinį. Pasaulis pilnas žmo- 
nių, kuriuos kiti pamiršo. Tačiau niekas nepamiršta mano 
ponios. O kai mes abu kartu, jie prisimena ir mane. Jei ne- 
galiu būti tobulas, būsiu tobuliausiai netobulas. Tam titului 
neturiu varžovų. 

Einant metams tapau vienišas. Štai kodėl sėdžiu šioje bažny- 
čioje žvelgdamas į moterį, su kuria būnant kartu galbūt pajus- 
čiau jos sąmojį ir protą ir mes galėtume toliau gyventi. Bet aš 
prakeikiau ją, nes ji per daug panaši į mane. 


Mes ilgai sėdime, nuleidę galvas, abu gododami savas godas. 
Esu taip paskendęs mintyse, kad nepastebiu, kaip ji tyliai pa- 
kyla ir palieka klauptus. Akimirką išsigąstu manydamas, kad 
ją praradau. Pasiekiu didžiąsias duris, bet ji jau išėjusi pro jas. 
Išlendu į saulės šviesą, stiprią kaip smūgis, nes mano akims rei- 
kia keleto sekundžių, kad prisitaikytų ir pastebėtų šią moterį, 
einančią maža šonine gatvele. 

Dabar ji eina taip, lyg turėtų tikslą. Netgi jos eisena yra kur 
kas grakštesnė, tarsi ji žinotų kiekvieną žingsnį. Esu įsitikinęs, 
kad ji tikrai žino, kur eina. Kaip paaiškėja, jos kelionės tikslas 
yra visai arti. Maždaug po šimto jardų nuo bažnyčios prasideda 
dirbtuvės: daugybė pastatų su kaminais ir sandėliais, o gale - su 
mažyčiais nameliais. Kai pasuku už kampo, kur ji suko pirma 
manęs, matau, kaip ji įeina į vieną namelį. 

Sutrinku. Ką man reikėtų daryti? Prieiti, pabelsti į duris ir 
prisistatyti: „Sveiki, ar čia yra Elena Kruziči? Taip? Gerai. Ar 
žinai, kad sekiau tave visą kelią norėdamas pasakyti, jog visus 
tuos metus neteisingai tave vertinau. Dar norėjau pasakyti, kad 
mes daug kuo panašūs ir norėčiau geriau tave pažinti.“ 

Moteris pamanys, kad nuo karštinės išprotėjau. Gal šią aki- 
mirką ir sutikčiau su tuo: lauke karšta, man svaigsta galva ir 
linksta kojos iš nuovargio. Vos prieš savaitę merdėjau. Man vėl 
atrodo, kad tuojau mirsiu. Žarna žarną ryja. Juntu, kaip imu 
svajoti apie paršelį ant iešmo, matytą aikštėje, campo. Man ima 
tįsti seilės. Žinoma. Juk viskas, ką valgiau, tai keli dubenėliai 
virtų žarnų. O jei mano silpnumas sukeltas ne nuovargio, bet 
alkio? Nieko nespręsiu, kol nepavalgysiu. 


Vėl grįžtu į gatves. Pagrindinė gatvė, - jei galima ją taip pava- 
dinti, - atrodo, bėga lygiagrečiai prieplaukai. Netoliese pastebiu 
sambrūzdį, visą eilę prekystalių ir parduotuvių, kur būriuojasi 
žmonės. Kažkur kažkas nežinia ką verda, ir mane privilioja tas 
kvapas. Kai įeinu į mažą aikštę, visus tai juntamai paveikia. At- 
rodo, tarsi neūžaugos niekada nesilankytų Murane. Berniukas 
riebiu veidu ir akimis kaip razinos išeina, atsistoja prieš mane ir 
vėpso tol, kol jam išsiviepiu. Paskui jis prapliumpa verkti. Jokių 
abejonių: kol nepavalgysiu, su niekuo nekalbėsiu. Pasirenku 
atidarytą parduotuvę, kur yra keptos mėsos ir šviežios duonos. 
Savininkas yra per daug senas, o jo akys pernelyg traiškanotos, 
kad matytų, kokią pabaisą jis aptarnauja. Kai pirmieji kąsniai 
patenka man į pilvą, imu svarstyti, ar nereikėtų dėl gero mais- 
to atsisakyti moterų persekiojimo. Turbūt prisikimšau žandus, 
nes žmonės vis dar spokso į mane. Numarinęs alkio kirminą, 
imu mėgautis dėmesiu. Prie mėsos buvau nusipirkęs saują ban- 
delių. Dabar išmetu dvi aukštai į orą, mikliai jas pagaudamas. 
Paskui išsviedžiu dar keletą ir, jas gaudydamas ir mėtydamas, 
suku ore. Net berniūkštis nustoja bliauti ir vėpso išsižiojęs. 
Zongliruodamas darau grimasas, kurį laiką apsimetu, kad vie- 
nos bandelės nepagaunu, paskui ją vėl sučiumpu. Trys ar ketu- 
ri žmonės aikteli. Prisimenu Alberinį ir jo vakarėlių pokštą su 
taure. Dabar, prisikimšęs pilvą, esu linkęs pasilinksminti. Su- 
darysiu La Dragai geresnį įspūdį, jei atvyksiu pas ją jausdamas, 
kad mane vertina, o ne ignoruoja. 

Už keleto parduotuvių žmogus pardavinėja stiklinius puo- 
dus ir taures. Palyginus su tais, kuriuos mačiau Venecijoje, jie 
yra grubūs, pilni nešvarumų ir burbulų. Be abejo, geriausi dir- 
biniai eksportuojami, o darbininkai turi gaminti ką nors parda- 
vimui iš atliekų. Tačiau jie gana pigūs žmogui, turinčiam tokią 
kišenę ir po tokios daugybės darbo metų tiek laisvo laiko kaip 
aš. Nusiperku penkis dirbinius. 

Įsitaisau kelio pakraštyje, suvalgau likusias dvi dešreles ir 
taukuotas rankas nutrinu į žolę. Nusiimu skrybėlę, paimu puo- 
dus ir pradedu žongliruoti. Su jais ne taip lengva kaip su duona, 
nors jie tvirtesni, tačiau jų formos ir svoriai labiau skiriasi, todėl 
nėra pusiausvyros. Taigi turiu ypač sutelkti dėmesį, norėdamas 
jų neišmesti. 

Jau susirinkusi nedidelė minia, ir žmonės ima ploti. Aš links- 
minuosi. Jau seniai nesu to pajutęs, ir mano protas dirba kartu 
su kūnu. Kada paskutinį kartą žongliravau publikai? Keletas 
spektaklių Venecijoje, kai mums pradėjo sektis verslas. Prieš tai 
toji naktis Romoje. O Dieve, tada tikrai jaučiausi gyvybingas, 
kai jaudulys, atėjęs kartu su baime, lyg grynas alkoholis tekėjo 
mano kūnu! Ir nors dabar man nėra pavojaus, jaučiu panašų 
kutulį: karštis, nepažįstama vieta, mintys apie La Dragą ir mano 
naujai atrasta gyvenimo prasmė. 

Man tereikia stebėti skriejančius stiklo daiktus. 

Gindamas save mąstau, kad jeigu La Draga būtų atėjusi kaip 
įprastai, būčiau ją anksčiau sutikęs, nes jos kažkaip laukiau. 

Štai kaip viskas klostosi. Imu didžiuotis. Ir, drįstu pasakyti, 
pasijuntu truputį pavargęs. Minioje dabar penki ar šeši žmo- 
nės. Kas nors įmeta smulkią monetą man į kepurę, o aš mirkte- 
liu padėkodamas. Anksčiau tai būdavo vakarėlių pokštas, kurį 
atlikinėdavau su merginomis. Klaidingas judesys ir... per se- 
kundės dalelę, kuri atrodo kaip mylia, paleidžiu krintantį puo- 
dą. Iš siaubo, kad nebesugebėsiu jų suvaldyti, pašoku į priekį 
kaip pasiutęs, kad sugaučiau jį, ir... sugriebiu. Kyla pasveiki- 
nimų audra. Nutaisau grimasą, kuri prajuokina žmones, tarsi 
jie manytų, kad visa tai buvo padaryta tyčia. Taigi šį kartą ir vėl 

beveik nepagaunu puodų, mesdamas juos truputį į vieną pusę, 
taip, kad gaudydamas turėčiau susvyruoti. Žmonėms tai patin- 
ka. Svyruodamas prisiartinu prie minios. Jie padaro man kelią. 
Greitai žongliruodamas imu žingsniuoti, erdvė aplink mane 
pilna besisukaliojančių puodų, švysčiojančių saulės šviesoje, 
juoko ir plojimų. 

Staiga man kelyje pasimaišo mažas vaikas. Jis vėpso išvers- 
tomis akimis ir tiesiog įaugęs į tą vietą. Lanku skriejantys puo- 
dai skrenda per toli, kad galėčiau juos pasiekti. Šį kartą nebesu- 
gebu jų pagauti. Jie krinta ant žemės ir dūžta tiesiai mergytei po 
kojomis. Greitai sugaudau kitus krintančius ir atsitupiu prieš ją 
apžiūrėti, kur sužalota. Ji nesužeista. Iš tiesų, ji netgi neatrodo 
nusiminusi. Mergytė labai maža ir tokio amžiaus, jog jai stovė- 
ti tiesiai - tai didelis pasiekimas. Jos kojytės beveik tokios pat 
kreivos kaip ir mano. Tačiau ji išsiskiria ne savo amžiumi, bet 
išvaizda. Šios oda - blyškiausia iš blyškiausiųjų, o ant galvos - 
pasišiaušusių garbanų vainikas. Jos tokios šviesios, kad beveik 
baltos. Akys - kaip stambūs, rudi migdolai. Jos žvelgia į mane 
labai susikaupusios, tačiau be jokio lašelio baimės. Nusišypsau 
jai labiau akimis, o ne lūpomis, ir tiesiu jai vieną iš likusiųjų 
stiklinių puodų. Mergytė, dar truputį paspoksojusi į jį, ištiesia 
ranką, norėdama paliesti. Kai ji taip daro, pro minią skubiai 
braunasi moteris, šaukdama jos vardą. Pats vienas vaikas ir... ir 
dūžtančio stiklo garsas! Tai sukeltų paniką bet kokiai motinai. 
Kai šioji įsiveržia į nedidelį ratelį, susidariusį aplink mus, vaikas 
atsisuka ir pažvelgia į ją. 

Taip pat ir aš. 

Keista, kai kažką pastebi per akimirką. Iš tiesų tai visai įma- 
noma. Jei viskas būtų susiklostę kitaip, būčiau net neatpažinęs 
jos: plaukų kasa išpinta, jie prisegti aukštai ant viršugalvio, 
keletas išsipešusių garbanų kabaliuoja jai palei skruostus. Da- 
bar jos kūnas kažkaip išsilaisvinęs nuo skausmingos kupros. Ji 
grakščiai juda, yra tiesi ir liekna, taip pat miela. Tiek teprisime- 
nu, ir nepamiršiu iki pat mirties. Tačiau man nėra laiko jai tai 
pasakyti, nes ji puola žemyn, griebia vaiką į glėbį, prispausdama 

jį prie krūtinės, galva prie galvos, abu veidai paslėpti. Ir lygiai 
taip pat pašėlusiai ji vėl ima grūstis į minią, tik to nenori ma- 
žoji. Jai sutrukdė žaisti. Šioji muistosi, spiegia ir stumiasi nuo 
motinos kūno. Taigi moteriai nebelieka nieko kito, kaip tik pa- 
kelti savąjį veidą, tačiau taip trumpai, kad negaliu net patikėti 
tuo, ką išvydau: oda lygi ir blyški kaip visada, bet akys... akys 
pasikeitusios. Kur kažkada tvyrojo pilko, drumsto pieno balos, 
dabar jos atrodo gyvybingos ir žvitrios. Tuojau pat ji pasilenkia 
ir vėl užsiima vaiku, tačiau jau per vėlu. 

— Elena! 

Aiškiai ir garsiai ištariu jos vardą, nors jai esant niekada 
nesu kreipęsis į ją vardu. Tai pereina per ją ilgu drebuliu. Ji 
nevalingai pakelia akis, ir sekundės dalelytę mūsų žvilgsniai su- 
sitinka. Prisiekiu, ši moteris jaučia tą pačią baimės bangą kaip 
ir aš, nors dabar, kai tai prisimenu, manau, jai buvo blogiau. Tą 
minutę griūna ne mano, o jos gyvenimas. Nors jos akys nėra 
geros, - išoriniai blyškūs baltymai paraudę ir pikti, tarsi būtų 
kuo užkrėsti ar suerzinti, - jose matomi aiškūs ir atpažįstami 
vyzdžiai, aštrūs ir tamsūs centruose. 

La Draga, pasirodo, yra ne tik gerai sudėta jauna moteris, be 
jokios kupros ar nugaros defekto, bet ji gali ir matyti. 


TRISDEŠIMTAS SKYRIUS 


Paralyžiuojanti akimirka, lyg visas pasaulis būtų sustojęs, o mes 
sustingome jame! Net vaikas nurimo. Staiga vėl viskas sujudo: 
ji veržiasi per minią ir išbėga iš jos. Vaikas prispaustas jai prie 
krūtinės, o aš vis dar neatgaunu kvapo. Kvapo? O gal ir proto? 

Ne akla. La Draga ne akla. 

Publika dabar nerimauja: pertrauka baigta, jie nori pamaty- 
ti daugiau meno ar bravūros. Kai daugiau niekas nebevyksta, 
žmonės ima lėtai skirstytis. Aplink mane atsiranda tuščios vie- 
tos. Greitai lieku vienišas, tik keletas smalsių sielų dar dirsčioja 
iš pakraščių. 

La Draga ne akla, ir ji vaikšto išsitiesusi. Ji apgavikė, šarlata- 
nė, apsimetėlė. Šie žodžiai lyg plaktuko smūgiai kala man per 
nugarą ir įžiebia skausmo kibirkštį. Ką ji kartą man pasakė? 
Kad man skauda nugarą todėl, kad mano liemuo sunkesnis už 
kojas. Mano Dieve! Tada pamaniau, kad ji tokia protinga. Zi- 
noti tai, ko negali matyti. Aplink mane pilna sudužusio puodo 
šukių. Saulė atsispindi keleto iš jų kraštuose. Jos žvilga ir švy- 
ti kaip menki deimantai dulkėse. Pakeliu vieną ir suspaudžiu 
kumštyje. Juntu, kaip šukė įsirėžia man į delną. La Draga - ap- 
simetėlė. Tegu ją velniai! Ji gali taip gerai matyti kaip ir bet kas. 
Ji - apgavikė. Mes buvome apgauti. Atveriu kumštį ir žvelgiu 
į stiklo šukeles, ištepliotas krauju. Dabar panašu ne tiek į dei- 
mantą, kiek į rubiną. Spalvotas stiklas. Mintys krinta lėtai kaip 
akmenys į vandenį, kiekviena sukeldama vis didesnius ratilus. 

Spalvotas stiklas. Žinoma, Rialte yra parduotuvė, kur par- 
duodamas puikiausias Murano stiklas. Ten lange stovi plau- 


kiantis laivas, miniatiūrinė Venecijos apvalioji galera, kurios 
kiekviena detalė taip tobulai pagaminta, kad net tarp stiebų 
matyti takelažai, išvelti bei ištempti iš mažų stiklo burbuliu- 
kų. Visi stiklo gaminiai parduotuvėje vaizduoja ką nors kitą. 
Dauguma jų kur kas brangesni už pavaizduotą daiktą - rau- 
donų vynuogių kekę, kuri tokia tikroviška, kad atrodo, jog 
žvilga saulėje. Taurės turtingiesiems. Tačiau jie vis dėlto siūlo 
vieną prekę pigiau, kad priviliotų minias pirkėjų - krepšelį 
dirbtinių deimantų, spalvingų ir smulkių, bet grubių, jei, Ži- 
noma, atpažįstate tikrąjį daiktą. Juk neįmanoma suklastoti 
vidinio deimanto spindesio, nors spalvotieji akmenukai ir at- 
rodo labiau įtikinantys, - ypač rubinai ir smaragdai. Iš tiesų 
sklinda kalbos, kad jei žinote, kur nueiti, ir norite daugiau 
sumokėti... 

Užteks pasakyti tik tiek, kad nesu matęs tų akmenų, kai prieš 
daugelį metų, nešinas išsipūtusia pinigine, ėjau pas lombardi- 
ninkus. 

La Draga - vaikas iš Murano. Ji daugiau nei kas kitas išma- 
no stiklo galią - ta jauna moteris, kuri nėra akla ir nešlubuoja. 
Kaip ir toji išblyškusi, malonaus veido moteriškė, kuri pasiūlė 
rubiną mūsų žydui. Ji atėjo tiesiai iš gatvės ir, žiūrėdama jam 
į akis, pasakojo graudulingą istoriją apie savo šeimininkės ke- 
blumus su iš mūsų pavogtu brangakmeniu. 

Mano nugarą vis dar varsto diegliai, tačiau protas vėl dirba. 
Esu mūsų senuose namuose prie kanalo tą rytą, kai žvairaakė 
šikšnosparnė sėdi kitoje kanalo pusėje, o La Draga įsitaisiusi 
ant mano ponios lovos. Tai buvo gana įprasta poza tomis die- 
nomis. Baldų turėjome labai nedaug, ir ji maišydavo tepalus 
ir kremus iš puodelių, išdėstytų aplink save. Jos rankos visur 
mikliai sukiojosi. Be abejo, kai niekas nematė, jos įlindo tarp 
čiužinio lentjuosčių, rado piniginę su tamsiu, stambiu rubinu, 
kurio kokybę, jei išmanote apie brangakmenius, iš karto atpa- 
žintumėte. Jį galima taip padirbti, kad apgautumėte bent savi- 
ninkus,jei žinote, į kokias rankas ir kokioje dirbtuvėje tą rubiną 
atiduoti. 

Dabar ir aš skubu, ir taip greitai, kaip tik neša mano virpan- 
čios mažos kojytės skersai gatvę, palei prieplauką į doką, kur 
matau, kad į valtį, pasiruošusią išplaukti į žemyną, laipinami 
keleiviai. La Dragos tarp jų nebus. Ką benuspręstų, ji turi prieš 
grįždama palikti vaiką. Taigi parvyksiu greičiau už ją. Dar neži- 
nau, ką ten veiksiu, tačiau privalau grįžti. 

Jie stumiasi nuo švartavimosi vietos tuo metu, kai pribėgu 
doką. Mano širdis taip žiauriai daužosi, o kojas taip skauda, kad 
nepajėgiu net bijoti vandens. Kai iriamės per atvirą jūrą link 
miesto, sėdžiu paskendęs savo mintyse ir kuriu trumpą traktatą 
apie gyvenimą ir suktybes. 

La Draga. Stebiu ją, einančią gatve: galva palenkta į šoną, 
viena koja velkasi paskui kitą, nes per nugarą sulinkusi. Kaip 
lengva! Aš nekrypuočiau, jei man nereikėtų. Tačiau pakanka- 
mai teko stebėti vyrų, bandančių mane pamėgdžioti. Jeigu jie 
būtų skyrę daugiau laiko treniravimuisi, būtų galėję įtikinti, nes 
čia tik praktikos reikalas. Dievas žino, mieste yra invalidų, iš 
kurių galima pasimokyti. 

Tačiau kam gi išriesti nugarą? Tai negali padėti išgydyti ligos 
ar atrodyti, kad įgavai antrąjį regėjimą. Tačiau būti aklai, kai 
gali viską aplinkui matyti. Čia tai labai gudri apgavystė! Pirmą 
kartą, kai ji pamatė mano ponią, La Dragos rankos skraidžiojo 
kaip minkšti paukščio sparnai aplink jos dygliuotą galvą, ir, be 
jokios abejonės, ji galėjo tiksliai apčiuopti randą nuo viršugal- 
vio iki kaktos. La Draga tiesiog be jokių klausinėjimų žinojo, 
kokios rūšies neūžauga aš esu, ir kad Aretino dešinė ranka su- 
žalota, o ant kaklo - randas. Stebiu jo akis, kai šios išsiplečia 
nusistebėjus jos išmintimi. Ji žinojo tokius dalykus, kurių joks 
aklasis niekada nežinotų. 

Jei vaistininkas pamato žaizdą ir ją užgydo, jis - geras gydy- 
tojas. Jei akla mergina nujaučia tą patį dalyką ir ligonis pagyja, 
ji - stebukladarė. O kai tampi stebukladare, toliau jau labai len- 
gva. Ko negali išgydyti vaistais, tą gali paveikti tikėjimu. Juk nė 
vienas negali būti tikras dėl to - jis myli mane ar nemyli. Bet 
jei po stebuklingo gėrimo jis su tavimi elgėsi geriau, vadinasi, 

kam gi kitam padėkoti, jei ne gėrimo gamintojai? Dėkui Dievui 
už La Dragą! Ji čiumpa vyrą už kiaušių ir pririša jį prie moters 
širdies. Kaip Venecija gyventų be jos? Gal ji ir man tai pada- 
rė - įpylė stebuklingo gėrimo kartu su vaistais? 

Na, o likę reikalai - kuo stambesnė žuvis... Jai reikėjo tik 
laukti, stebėti ir pasinaudoti proga - taip kaip ir mūsų namuo- 
se. Jei yra vertybių, kurias galima pasisavinti, mažiausiai įtar- 
tinas Žmogus bus tas, kuris jų nemato. Ar ji visada turėdavo 
viduje pagalbininkę? Greičiausiai. Su Meragoza buvo gana len- 
gva. Kad ir kaip ten būtų, senoji kekšė nekentė mūsų. Kas žino? 
Jos galbūt išviliojo ir paskutinį Fjametos motinos turtą, kai toji 
gulėjo lovoje. La Draga yra sakiusi mano poniai, kad nieka- 
da nėra mačiusi jos motinos. Tačiau ką reiškia viena melagys- 
tė tarp daugybės kitų? Tuo metu, kai La Draga atėjo pas mus, 
Meragoza, nieko nelaukdama, išėjo. Taip jos abi gavo tai, ko 
norėjo - pajamas už didelį rubiną. Viena palengvino savo sun- 
kią dalią, o kita liko melžti karvutės. Pakartokite tai mieste, kur 
dauguma žmonių turi nemėgstamą ir nepatikimą tarną, o jaus- 
mai yra nuoširdžiai abipusiai, ir jūs turėsite tvarkingą nedidelį 
versliuką. Liko tik praktinis klausimas - kaip? Kaip regintysis 
gali suvaidinti tokias aklas akis? 


Valtis prisišvartuoja prie šiaurinės pakrantės, ir aš nedelsda- 
mas išsikabaroju. Auksinė galera nesugrįš iki vėlyvos popietės. 
Paskui vyks procesijų ir banketų vakaras. Žinoma, draudžiama, 
kad tokios ponios kaip mano būtų pakviestos svečių teisėmis 
į vieną iš jų, tačiau ji vis tiek ten dalyvaus. O jeigu jos nėra, 
tai pas ką eiti, kam papasakoti? Grįžtu savo buvusiu keliu nuo 
doko. Miglai išsisklaidžius neilgai teužtrunku, kol surandu jos 
gatvę. Stoviu prieš La Dragos namą. Tai, kas ten laikoma, matyt, 
yra svarbu, nes saugumą garantuoja stambi spyna, pritaisyta 
prie durų. Nors mano gyvenimas buvo ne pačios geriausios re- 
putacijos, tačiau įsilaužimai — ne vienas iš mano talentų. Turiu 


ir kitų sugebėjimų. 

Namai atsisukę užpakalinėmis sienomis į kanalą. Beveik esu 
tikras, kad langeliai bus per maži vyrui, tačiau tinkami gabiam 
neužaugai, jei kaip nors sugebėsiu įveikti vandenį. Pasiekiu sot- 
to portego ir leidžiuosi žemyn. Man nosį suka nuo kylančios 
smarvės, bet, nulipęs iki galo, suprantu kodėl. Viskas tvarkoje, 
čia yra kanalas, tačiau jis tuščias - kaip ir tas, šalia Arsenalo, 
kur kartą prisigėriau iki kvailumo, kai iš mūsų buvo išplėšta 
ateitis. Jis buvo nusausintas: du tiltai su storomis medinėmis 
kolonomis nuleisti, o užtvenktas ir išpumpuotas vanduo ati- 
dengė masę šlykštaus dumblo, kuri siekė bent tris ketvirčius iki 
pėsčiųjų tako lygio. Kanalas turi tiesiai jungtis su Rio di Santa 
Giustina ir jūra, nes čia galingai atšniokščia šiauriniai potvyniai 
ir dumblu užneša mažesnes arterijas. Taigi darosi neįmanoma 
keliauti sunkiai pakrautiems laivams. Po kiek laiko kanalai turi 
būti drenuojami. Tai baržų iš Murano maršrutas. Jis nėra tur- 
tingas rajonas, bet kitaip būtų paliktas supūti. Venecija nelei- 
džia sustabdyti prekybos. 

Šiandien ta miesto manija yra mano išgelbėtojas, nes palei 
pakraščius, kur dumblas plakasi į sienas, įrengti laikini pėsčiųjų 
takai taip, kad Žmonės, įsikinkę į karučius, gali stumtis pirmyn. 
Man reikia tik kabarotis jais, kad pasiekčiau pirmojo aukšto 
langus. Kiti namai apleisti. Net pats seniausias šikšnosparnis 
išėjęs į šventę. Vadinasi, manęs niekas nešnipinės ir nematys, 
kaip aš colis po colio apčiuopiu savo kelią prisispaudęs prie sie- 
nos, o nugarą atsukęs į staigų šlaitą. Kokio gylio tas dumblas? 
Gilesnis už neūžaugą? Paskęsti Venecijos nuotekų kanale!.. 
Svarbiausia apie tai negalvoti. O Viešpatie, ar ji labai išsigando? 
Svarstau: moteris, visą gyvenimą apgaudinėjanti ir vagianti? 
O gal kuo daugiau žmonių apkvailini, tuo lengviau! 

Pasiekiu langą. Jis iš grubaus stiklo, storos jo akys iškleru- 
siuose rėmuose su aprūdijusia sklende ir truputį pasidarbavus 
jis pasiduoda. Pastumdamas atidarau jį, užsirangau ir įsistumiu 
į vidų. Kitoje pusėje atstumas didesnis nei mano prisitrauki- 
mas. Taigi blogai apskaičiuoju ir išsidrebiu. Nors visada bū- 
davau per daug nerangus, kad pakilčiau aukščiau nei antroji 

žmogiškosios piramidės pakopa, vis dėlto išmokau tinkamai 
nukristi, ir greitai atsigaunu. 

Vėl imu orientuotis. Čia ne kažin ką pamatysi. Kambarys 
mažas ir kuklus: lova ir užrakinta skrynia. Įeinu į kitą, lygiai 
taip pat mažą kambarį. Jis jau kitoks - tai beveik kaip vaistinė. 
Kur tik bepažvelgčiau, visur laikinos lentynos, apkrautos sti- 
kliniais buteliukais ir puodais, tokiais, kokius mačiau Murane, 
ir daugybė vaistažolių bei miltelių: atpažįstu šalavijus, panko- 
lius, vynakmenį, grūstus pipirus ir kažką panašaus į miltus. Ji 
nugalėtų Maurą, jam tvarkant laimikį. Pažvelgus į skysčius ir 
uolienas, sudedamosios dalys atrodo kaip bloga lemiančios. 
Neklystant galima pasakyti, kad purvinai gelsvo atspalvio skys- 
tis - tai šlapimas, o ryškus ir tamsiai raudonas - kraujas. Stovi 
dėžė su visokių pavidalų ir dydžių kiaušiniais, ąsotis su kaž- 
kokio gyvūno minkštimu, užkonservuotu sūryme, ir puodas 
su mase, panašia į sustingusius taukus. Po lentynomis randu 
magnetų, keletą užkonservuotų šuns letenų ir gabalus suvynio- 
to pergamento, puošto žodžiais: OMEGA ALFA. Pasirodo, La 
Draga ne vien ragana, užburianti gimdas. Ji taip pat knaisiojasi 
ir po astrologiją. Praėjusiais metais šventoji inkvizicija išpėrė ir 
ištrėmė buvusį kunigą, kuris kartu su indulgencijomis parda- 
vinėdavo sėkmę ir tvirtino galįs numatyti vyriausybės rinkimų 
rezultatus. Nors jis gyveno lūšnoje, tačiau po grindų lentomis 
buvo rastas maišas dukatų. Vadinasi, apsimetinėjimas, kad val- 
dai ateitį, yra pelningas verslas. 

Paimu nuo ugniakuro žarsteklį ir grįžtu į miegamąjį. Skry- 
nia sena ir ją bus nesunku atplėšti. Kodėl gi ne? Noriu, kad 
ji sužinotų, jog paslaptis atskleista, ir pajustų įsiveržimą taip, 
kaip išniekindavo kitus. Dangtis pasikelia ir prieš mano akis 
išnyra daugybė drabužių sluoksnių - senos suknelės, apatinu- 
kės, šaliai, apatiniai sijonai. Kai tik mano pirštai juos paliečia, 
kvapas, jos asmeniškas kūno kvapas ir dar kažkas saldesnio su- 
vysto mane. Gal tai likučiai kokių naminių kvepalų? Jis tiesiog 

perveria man pilvą. Nuryju tą jausmą ir kapstausi toliau. Ko 
čia ieškau? Slaptavietės su dirbtiniais brangakmeniais, monetų 
maišo, vogtų brangenybių iš kitų Žmonių namų? 

Jei yra lobis, La Draga čia jo nelaiko. O gal jis ne toks, kokio 
ieškau? Beveik ant paties dugno randu šalyje suvyniotą mažą 
sąsiuvinį. Jis atrodo suiręs, o lapai išplyšę. Atvertęs jį vos ga- 
liu patikėti tuo, ką pamačiau. Kiekvienas puslapis prirašytas 
smulkiu raštu, eilutė po eilutės, išbraižytos diagramos bei fi- 
gūros, grubūs, su paaiškinimais žmogaus kūno dalių piešiniai. 
Man visai netikėta, kad ji raštinga. Dar nuostabiau, kad ji rašo 
šifruotai - raidės sumaišytos, tarp jų skaičiai ir ženklai. Gerai, 
čia paslaptys, tačiau nė vienos negaliu perprasti. Esu tik dėl 
vieno tikras, jog tai tarsi žinynas: datos ir Žmonės, susirgimai 
ir vaistai. 

O Dieve! Gal ji kai kur apgaudinėja, bet ne visur? 

Kai nustumiu jį atgal, mano pirštai susiduria su dar kažkuo, 
paslėptu giliai kampe. Ištraukiu mažą medinę dėžutę ir, kai tik 
ją atidarau, žinau, kad radau tai, ko ieškojau, tik tiksliai nežinau, 
kas tai yra. Vidinis dangtelis yra veidrodis, geriausios kokybės, 
puikus ir aiškus. Po juo, atsargiai suvynioti į juodą medžiagą, 
ilsisi du išlenkti, miglotai balkšvo stiklo apskritimai, tokie ma- 
Žyčiai, kad juose tilptų po vieną lietaus ar rasos lašelį. 

Jie atrodo tokie trapūs, kad beveik bijausi juos paliesti. Pri- 
dedu rodomojo piršto galiuką prie liežuvio, tada švelniai pri- 
spaudžiu jį prie išgaubto išlenkimo. Mažytis stiklinis daikčiu- 
kas prilimpa man prie piršto pagalvėlės. Jį atsargiai pakeliu, 
pasidėjęs apačioje dėžutę, jeigu staiga jis nukristų. Tas daikčiu- 
kas toks smulkus, plonas, kad net sunku suprasti, kaip jis pada- 
rytas. Sunku suvokti ir tai, kaip kas nors gali taip padaryti, kad 
paprastas stiklo akmuo žibėtų beveik taip aštriai kaip rubinas. 
Regiu veidrodėlyje savo veidą su mažyčiu indeliu prieš save ir 
Žinau, kad tai, ką laikau ant piršto galiuko, yra jos aklumas. Bet 
kaip? Kaip jis laikosi? Tiesiai ant akies? Ne, tai beprotiška! 

Tačiau tik pusiau beprotiška. Visi žino, kaip stiklas padeda 
regėjimui. Murano dirbtuvės išgelbėjo visą armiją mokslininkų 

ir iliustratorių nuo liūdnos senatvės, pagamindamos išlenktas 
linzes, kurios padidina puslapį. Mūsų senasis klientas, laivų 
statytojas, pats naudoja porą tokių su odiniais ir metaliniais 
rėmais. Juos užsikiša už ausų taip, kad stiklas prisispaustų prie 
akies - kuo arčiau, tuo geriau. Tačiau čia visai kas kita. Tas da- 
lykėlis turi būti kažkaip įdedamas į akies vidų. Kas įvykdavo, 
La Dragai jį taip įsidėjus? Ji išvysdavo didesnį pasaulį ar tik 
miglotą, kad jos akys atrodytų baltos? O kaip ji galėjo pakęsti 
tokį daiktą? Tai juk kančia justi kažką atsirėmusį į patį akies 
obuolį. Taip ir buvo. Tai galima pasakyti iš jo sukelto sudirgi- 
nimo, akių paraudimo, kurį pastebėjau, pažvelgęs tą vienintelį 
kartą. Prisimenu visus tuos kartus, kai mačiau ją. Bet faktas 
tas, kad jos akys ne visada būdavo aptrauktos pieniška bal- 
tuma. Kaip šiandien prisimenu, buvo keletas kartų, kai akys 
buvo paprasčiausiai užmerktos ar virpčiojo pusiau užmerktos, 
tačiau akių obuolių nesimatė. Dievas žino! Kad įtikėtum, rei- 
kia tik pamatyti tą beprotišką baltumą vieną ar du kartus. Gal 
La Draga naudoja juos tik kartais ir būtent todėl, kad jie taip 
žeidžia. Žinoma, ir aš kartais susižeidžiu, bet išmokau tai pa- 
kęsti. Žmonės susiduria su įvairiausiomis kančiomis. Pereikite 
kada nors turgų ir pamatysite senius, judančius lyg cypčio- 
jantys krabai, nes jiems skauda sąnarius. Visada yra didesnių 
skausmų nei tavasis. Tačiau tyčia atsiduoti skausmui - pats 
neįprasčiausias valios veiksmas. Gal atlyginimas yra pakanka- 
mai didelis?.. Įkišu stikliukus atgal į dėžutę, uždarau ją, paskui 
dar akimirką pasėdžiu atsirėmęs į lovą ir stengiuosi įsivaiz- 
duoti, ką ji jaučia. Tačiau mintys pakerta mane. Jos kvapas 
dabar vėl mane suvysto taip, kad dar sunkiau atsispirti. Prisi- 
minus skausmą iškyla nusiraminimo malonumas, jos rankų, 
apglėbusių mane, pojūtis, šnabždesys man į ausis, dainavimas 
ir liūliavimas. 

Tačiau kodėl? Kodėl, po galais, reikėjo taip švelniai prižiūrė- 
ti mane, jeigu ji tik vagišė ir apgavikė? Iš tiesų, kodėl jai reikėjo 
grįžti pas mus? Praėjo metų metai nuo rubino dingimo. Nuo 
to karto ji nieko daugiau nepaėmė. Nors mes esame tik vieni iš 

jos klientų, kažin ar iš mūsų ji susikrovė daug turto: puodai ba- 
linamojo tepalo, vaistai nuo keleto atvejų niežų ir karštinių, gal 
pora meilės gėrimų, už kuriuos, ji žino, nesumokėsiu. Tačiau ji 
buvo mums ištikima. Nors ir esu blogo būdo, bet ji leido dienas 
ir naktis prie mano lovos gelbėdama ir mano sielą, ir gyvybę. 

Ir už ką? Ji netgi nepaprašė atlyginimo ir išėjo! O mano po- 
nia nespėjo jai nieko pasiūlyti. Kai ji laikė mane savo rankose, 
gal jos pirštai šiaip sau įsmuko po čiužiniu? Ji būtų nusivylusi. 
Dabar esu protingesnis ir radau geresnę slėptuvę. Šį kartą tai 
slepiama visai nedraudžiamoje vietoje. Petrarkos meilės sone- 
tai stovi mano knygų lentynoje su trimis ar keturiais tuzinais 
kitų knygų, atrodančių lygiai taip pat. Namuose nėra nė vieno, 
mokančio skaityti, ir, jei tarnas nueis taip toli, kad galės ją pa- 
imti nuo lentynos, - jau vien tai neįmanoma, nes kai nebūnu 
kambaryje, jo durys užrakintos ir tik mano ponia turi raktą, - 
niekada neiššifruos kodo. 

O kad mūsų invalidė, akla žiniuonė, tai sugebėtų! Žinoma, 
man tai niekada neatėjo į galvą... 

Tik dabar man šauna į galvą ši mintis ir panika perskrodžia 
žarnas. O saldžiausiasis Viešpatie! Ne, tikrai ne. Stengiuosi su- 
stabdyti mintis - Žingsnis po žingsnio. Taigi dabar mūsų na- 
muose yra žmogus, galintis skaityti, vagišė, kuri iš tiesų galėjo 
įeiti į mano kambarį tuo metu, kai manęs ten nėra. Regiu save, 
gulintį lovoje ir apimtą karštinės, o ją - ilgas naktis budinčią 
prie manęs, atsukusią nugarą tiesiai į knygų lentyną. Ši vagilė 
tokia gudri, kad, radusi knygą su spyna, iš karto suprastų, jog 
tai kažkas vertinga. Ji netgi sugebėtų iššifruoti kodą. 

Iš tiesų ir nežinau, ar knyga vis dar ant lentynos. Nors bu- 
driai elgiuosi su kiekvienu inventoriaus daiktu, paskutinis kar- 
tas, kai ten žiūrėjau, buvo - ką? - prieš dešimt dienų, o gal ir dvi 
savaites prieš man susergant. Nuo to laiko, kai atsigavau, buvau 
labai užsiėmęs ir net - oi, kaip tai puiku! - per daug laimingas, 
taip paniręs į naująjį gyvenimo pojūtį, kad man nerūpėjo pati- 
krinti. Nors, be abejo, aš būčiau pastebėjęs, jei... 

Ne, tai neįmanoma. Ji to negalėjo padaryti. 

Žinoma, taip, galėjo. Bet kas, toks ryžtingas kaip ji, galėtų. 
Tegu ją velniai! Buvau išgydytas nuo vienos ligos, susirgau kita. 
Lepinti ir myluoti tam, kad būtų galima apgauti! Na, kas dabar 
aklasis? Tai viską ir paaiškina, kodėl ji taip jaudinosi, susitiku- 
si su manimi aikštelėje, campo? Kodėl ji taip anksti dingo tą 
rytą, nepaprašiusi užmokesčio? Kodėl ji nuo to laiko nebesu- 
grįžo? Kam rizikuoti, kai jos rankose kažkas daug vertingesnio? 
Be šios knygos mes virstame nieku. Tai, ką mes uždirbame, iš 
šalies gali pasirodyti turtas. Tačiau šito vos užtenka išlaikyti 
mūsų prabangą, kurią turime rodyti pasauliui tam, kad toliau 
užsidirbtume pragyvenimui. Nykstant mano ponios grožiui, 
menkės ir mūsų pajamos. Kai sienos bus apnuogintos, o dova- 
nos užstatytos, nuoma pasibaigs. Mes vėl atsidursime pasaulio 
dugne. Dievas yra liudininkas: senoms kekšėms nėra labdaros, 
nesvarbu, kad ir kokie galingi būtų nors kartą jų suvilioti vyrai. 
Mes ne tam taip ilgai ir sunkiai dirbome, kad turėtume ruoštis 
tokiems vargams. 

Skrynia užrakinta, nors atrodytų, kad tai tinkamiausia vieta 
paslaptims. Tačiau viskas dažniausiai yra ne taip, kaip atrodo. 
Grįžtu atgal į kitą kambarį. Šį kartą dar veiksmingiau panau- 
doju žarsteklį. Čia knygos nėra: nei už buteliukų ar stiklainių, 
nei po dėžėmis, ugniakure, ant krosnies, kamine ar šiaudinio 
čiužinio viduje. 

Pavargstu viską griaudamas. Atsisėdu ant lovos, žvelgdamas 
į grindis. Sekundę prisimenu bažnyčią su smulkios mozaikos 
grindimis tarsi sielomis, sukaltomis į Dievo raštus. Tokios grin- 
dys būtų geras antkapis. Vėl žvelgiu į grindų lentas. Pastumiu 
lovą, paskui skrynią, kad pamatyčiau, kur lentos sujungtos. 
Nesunku rasti, kai žinai, ko ieškai. Pasinaudoju žarstekliu kaip 
dalba, kad atplėščiau lentas, kurios, aiškiai matyti, jau buvo 
anksčiau atplėštos ir... mane pasveikina gili, tamsi skylė. Įkišu 
rankas, tačiau mano drūtos rankos per trumpos, kad pasiekčiau 
dugną. Išsitiesiu ant grindų ir vėl pamėginu. Labai smarkiai įsi- 
tempus mano pirštų galai kažką apčiuopia - grubi medžiaga, 
panaši į storą maišinį audeklą. Įsikimbu į jį ir pradedu traukti į 

viršų. Ak! Jis gana sunkus. Labai atsargiai tempiu jį, kol maišas 
išnyra skylėje. Paskui jį sugriebiu, patampau užrištą virvelę, o 
kai ji atsilaisvina, išpilu maišo turinį ant lovos. 

Knygos čia nėra. Vietoj jos pasipila liūtis smulkučių kau- 
liukų, be abejo, gyvūnų liekanų, saugomų tam, kad jos būtų 
sugrūstos į miltelius. Dar daugiau raganiškų niekučių! Jau bu- 
vau beketinąs nusisukti, kai kažkas priverčia mane atidžiau įsi- 
žiūrėti į kaulelius. Pakeliu tai, kas panašu į mažytę koją. Daug 
žinau apie kojas ir rankas. Romoje mano pirmasis darbdavys 
buvo Žmogus, žavėjęsis neūžaugomis ir turėjęs namuose jų 
kaulų kolekciją. Manau, jis laukė, kada numirsiu, kad ir mane 
pridėtų prie savo kolekcijos. Kartą jis man parodė tuos kaulus 
norėdamas paaiškinti, kaip veikia mano išsigimimas, kaip lie- 
mens kaulams besivystant normaliai, mano kojos ir rankos liko 
trumputės it vaiko. Nors kaulai, kuriuos laikau, yra per daug 
maži ir trapūs, kad būtų neūžaugos ar mažiausio vaiko, vienas 
dalykas tikrai aiškus - jie ne gyvulio. O jei ir ne vaiko, lieka 
tik viena Žmogiškoji būtybė - tai kūdikių, naujagimių, galbūt ir 
dar mažesnių kūnų kaulai. 

Ką ten apie ją kalbėjo gatvėse? Kad ji gali padėti nėščiajai, jei 
kūdikis dar yra skysto pavidalo. Na, drįstu pasakyti, ne visi jie 
buvo skysti. Gal tai buvo jos atlyginimas? Po to, kai ji padėdavo 
atsikratyti kūdikiais, pasiimdavo juos su savimi. Mano mintys 
peršoka prie kitos istorijos: apie jauną mergaitę, ką tik atvyku- 
sią į Veneciją, kuri dingo ir buvo rasta po Teisingumo stulpais 
renkanti sudegintų nusikaltėlių pelenus. Tuo metu tai palai- 
kiau tuščiais plepalais, nes, eidamos iš lūpų į lūpas, apkalbos 
auga. Dabar mano nuomonė kitokia. 

Mes, atrodo, ne vieninteliai, kurie turime kažką brangaus, 
tinkamo pavogti. 

Išsikeberoju atgal, nešdamas rankoje maišą. Greitai temsta, 
pėsčiųjų takas ir kanalas jau atrodo niūriai. Mano kojos tran- 
kiai atsimuša į lentas. Kažkur prie blauzdos tylą perplėšia pik- 
tas kniauksmas, ir iš prietemos drykteli liesa katė, apimta bai- 
mės, išsirietusi ir purškianti. Griebiuosi lyno, įmūryto į sieną, 

tačiau esu per sunkus, kad tinkamai išsilaikyčiau, todėl maišą 
paleidžiu. Katė šoka iš paskos, ir maišas praslysta pro jos iš- 
sitempusias letenas. Dabar atgaunu pusiausvyrą ir metuosi į 
priekį, norėdamas sugriebti jį, bet pavėluoju. Išgirstu, kaip apa- 
čioje, smarkiai pliaukštelėdamas, jis teškiasi į purvą. Paklaikęs 
visas virpu, stovėdamas ant krašto ir stebiu, kaip juodas dum- 
blas praryja maišą. 

Nieko negaliu padaryti. Kaulų nebeturiu, tačiau žinau apie 
juos. To man ir užteks. Vėl kabarojuosi lentomis, bet sąmyšis 
kažką sujudino. Girdžiu, kaip kažkur, kitoje kanalo pusėje, ati- 
daromos langinės, ir surinka moters balsas. Dievas žino, kas, jos 
manymu,jai pasirodė tirštėjančiose sutemose! Bet aš nesustoju, 
kad išsiaiškinčiau - kas. Nusivelku iki galo, paskui ant tilto, kur 
jau esu per mažas, kad ji mane įžvelgtų, o paskui imu bėgti 
namų link. 


TRISDEŠIMT PIRMAS 
SKYRIUS 


Man prireikia daug laiko. Nors tamsoje minios sumažėjo, mies- 
tas kunkuliuoja nuo labai girtų žmonių, kuriems nerūpi, kur jie 
eina ir ką sutrypia pakeliui. Kai kurie jau prisigėrė tiek, kad jų 
linksmybė virto verksmingumu, ir keletas pasirinko mane kaip 
beviltišką nuodėmklausį: viena iškrypusi siela išpažįsta savo 
neįgalumą kitai. Kadangi negaliu leisti to, kad mane papjautų 
ar sutrintų f košę, kur reikia, elgiuosi lipšniai. O būnu grubus 
tuomet, kai jie, būdami per daug apsimyžę, nori sekti iš paskos. 
Ir visą laiką galvoju apie tai, kas bus toliau. 

Kai grįžtu namo, mano ponios vis dar nėra, o likusi namų, 
casa, dalis užrakinta ir tamsi. Tarnams buvo duota laisva die- 
na. Jeigu jie nusprendė nešvęsti, ne jų pareiga budėti ir laukti 
ko nors sugrįžtant. Mano šlaunys taip nusilpusios, kad, lipant 
laiptais, dreba kojos, o pirštai vos suvaldo raktą kišant jį į spy- 
ną. Kambaryje taip staigiai sujudu, kad žvakė sumirksi ir be- 
veik užgęsta. Turiu pats nužingsniuoti prie knygų lentynų. Ji 
buvo ant vidurinės lentynos, po devynių knygų, tarp visos eilės 
panašios spalvos tomų odiniais viršeliais. Dar viena knyga, ne- 
reikalinga tiems, kurie nemoka skaityti, ir pakankamai įprasta 
tiems, kurie moka. Mano Dieve! Ką man daryti, jei dabar ją ra- 
siu, saugiai stovinčią savo vietoje? Jeigu ji tik sena vagišė, galbūt 
nėra ir tokia niekšė? O gal jau dabar pasitaisė?.. 

Tačiau knygos čia nėra... 

Mūsų turtas dingęs. 

Bet kur? Kur? La Draga tikrai dar jos neišleido iš rankų. Ji 
gali būti deimantų žinovė, tačiau tam, kad parduotų tokį daiktą, 
jai reikėtų susisiekti su specialistais. O jeigu ji sutiko lengvai 
parduoti, tai dabar Venecijoje šventė, ir leidyklos bei knygynai 
uždaryti keletui dienų. Tai gali reikšti, kad ji nusigabeno knygą 
su savimi į Muraną tame krepšyje, kurį nešėsi po to, kai buvo 
susitikusi su manimi. Žinoma! Dabar vėl viskas stoja į savo 
vietas. Štai kodėl ji taip jaudinosi, kalbėdama su manimi aikš- 
tėje. Ką? Nejaugi buvau toks kvailas, manydamas, kad tai gali 
būti meilė? Iš tiesų ji bijojo, kad jau įtariau, jog jos guodžiantys 
pirštai gali priklausyti vagišei. Dievas mato! Po susitikimo su 
manimi ji vėl ėjo iš namų jau su maišu ant nugaros. La Draga 
turėjo susirūpinti, kad sekiau ją, nes žinojau apie knygą. 

Kai ji įeis į namus, greitai supras, kad tikrai tai Žinojau. 
Tiek ir teliko iš mano naujai atrasto gyvenimo ir bičiulystės 
jausmo. 

Pagaliau užmiegu, nes pabundu, kai Gabriela mane purto. 

— Sinjore Bučinai, ar viskas gerai? 

Jau rytas. Ant stalo stovi padėklas su valgiu ir gėrimu. Mau- 
ras vis dar rūpinasi mano gerove, o aš, matyt, tiesiog papilkėjęs 
nuo vakardienos įtampos. 

— Bučinai? 

Bet aš jau atsikėlęs, ir visas likęs gyvenimas mane slegia kaip 
perkūnijos pritvinkęs debesis. 

— Kiek dabar laiko? Kur ji? Šeimininkė? Ar jau grįžo? 

— Dar anksti. Mauras nori sužinoti, ar eisite su juo į turgų. 
Šeimininkė namie. Ji grįžo prieš keletą valandų pono Loreda- 
no valtimi. Ji atrodė labai puikiai, nors suknelė gana sugadinta 
nuo visų tų puotų. - Gabriela sukikena, nes jai linksma. Mūsų 
nuodėmes ji laiko nuostabia pramoga. 

— O dabar? 

— Dabar ji miega. 

Nebeilgai miegos. 

Mano ponia buvo ką tik užmigusi, kai ją pabudinu. Tą akimir- 
ką, kol ji pajunta mano nerimą, ji vis dar gyvena patirtų stebu- 
klų vaizdais: jūra, liepsnojanti auksu ir turtais; diena, kupina 
komplimentų ir pasitikėjimo, kuris kyla, būnant po neįveikia- 
mos valdžios sparnu. Jei tai būtų buvęs koks nors kitas rytas, ti- 
kriausiai mes būtume pasėdėję kartu ir tuo pasimėgavę. Juk dėl 
tokių dienų mes dirbome visą gyvenimą, ir kritimas iš šlovės 
viršūnės būtų nepakenčiamas. Taigi dėstau viską lėtai, nuslėp- 
damas apie knygą ir pasilaikydamas blogiausią naujieną pačią 
paskutinę. Pradedu nuo pirmosios išdavystės: didžiojo rubino 
ir jos aklų akių. Tuo jai gana sunku patikėti. 

— Ne, ne, tik ne La Draga. Tai negalėjo būti... 

— Žinau, kaip tai skamba. Jei būtum mačiusi ją su vaiku, 
išvydusi jos akis ir tuos niekšiškus akių dangalus!.. Niekada 
nesupratau, iš kur Meragoza galėjo turėti tokių sugebėjimų, 
ryšių ar pinigų, kad viena įsigijo puikų dirbtinį brangakmenį? 
Jis turėjo nemažai kainuoti. Arba mokėjimas slapta sukeisti?.. 
Galbūt jos darbavosi abi... La Draga turėjo visus tuos dalykus. 
Ir kaip žydas apibūdino moterį, atėjusią pas jį parduoti rubino, 
nuostabiai jai tinka. 

— Kaip seniai tai Žinai, Bučinai? Turiu omenyje žydą. 

— Tik keletą savaičių. 

— Kodėl man nepapasakojai? 

— Aš... aš ketinau tau papasakoti, bet buvai užsiėmusi... su 
Foskariu. Mes ginčijomės... ir... dabar tai jau nieko nebereiškia. 

— Vis tiek tau reikėjo viską man papasakoti. - Fjameta pa- 
purto galvą. - Jeigu taip ir buvo, kodėl ji liko su mumis visą šį 
laiką? Kodėl? Ji niekada nieko daugiau nepaėmė. Dievas žino, 
dabar šiuose namuose tikrai daug vertingų daiktų. 

- Žinau... bet... 

- Ji buvo mums daugiau nei draugė - mums abiem. Saldu- 
sis Viešpatie, ji išgelbėjo tau gyvybę, Bučinai! Mačiau ją prie 
tavęs. Tu nežinai, ką ji padarė ir kaip rūpinosi. Kas? - Ji stab- 
teli. - Kas yra? 

— Fjameta, paklausyk manęs. Nutiko dar kai kas daugiau. 

Ji susikaupusi klausosi manęs. O Dieve, kaip troškau pabaig- 
ti būtent čia! Nors ir baisu, ši akimirka kažkuo ypatinga: sėdžiu 
ant jos lovos galo, ji dar šilta, tik ką pabudusi iš miego, gulomis 
atsirėmusi į pagalves. Būtent taip senais gerais laikais mes ben- 
draudavome. Ryte ateidavau pas ją, norėdamas aptarti vaka- 
rykštės nakties pasilinksminimą: kiekvieno kliento charakterį, 
jo galią, trūkumus. Tada mūsų partnerystė buvo tokia miela, 
kol jos nenugalėjo sėkmė ir formalumo spąstai. Tačiau dabar 
jau nebėra kur grįžti: praeitis suteršta apgavystės ir išdavystės. 

— Daugiau? Kas daugiau? - Stebiu, kaip ji save apkabina. - 
Pasakyk man. 

Taip ir darau. Po kiek laiko negaliu į ją Žiūrėti, nes pasako- 
damas apie šiuos įvykius, kurie taip žeidžia, vėl viską išgyvenu 
iš naujo. Ji ima dejuoti, man dar nepapasakojus, kaip pasiėmiau 
žarsteklį į kambarį, norėdamas surasti knygą. 

— O mano Viešpatie, ne! 

— Viskas gerai, viskas gerai, - pertraukiu ją. - Tai, kad jos ne- 
radau, nereiškia, jog ji jau parduota. - Kurį iš mūsų stengiuosi 
įtikinti? - Manau... 

— Ne! 

— Manau, ji nusivežė knygą į Muraną. Sakyčiau, kad knyga 
buvo krepšyje, kurį ji nešėsi, kai ją sekiau. Jeigu mes... 

— Ne, Bučinai, ne! - Ji virsta skersai lovos, pašėlusiai grieb- 
dama man už rankų. - Liaukis! Paklausyk manęs. 

— Ką? 

- Ji... ji neturi jos. La Draga neturi knygos. 

— Ką? Ką tu nori tuo pasakyti? 

— La Draga nepaėmė knygos. 

— Tačiau kaip... 

- Ašją turiu. Aš ią paėmiau. 

Žinoma, girdžiu. Ji pakankamai garsiai taria žodžius. Žino- 
ma, juos girdžiu. | 

— Ką? - Bet tam suprasti reikia laiko. 

— Aš paėmiau ją, o mano Dieve, o saldžiausiasis Viešpatie! 
Aš paėmiau ją tą dieną, kai tu susirgai, ištrepsėjai po mūsų gin- 

čo ir iki nakties negrįžai. Taip pykau ant tavęs! Tavo... arogan- 
cija, teisumas... Paėmiau raktą, nuėjau į kambarį, peržiūrėjau 
lentynas, radau ją ir... paėmiau. 

- Tu! 

Jos žodžiai plinta tarp mūsų ir plečiasi kaip kraujo dėmė ant 
paklodžių. Knyga nėra pavogta. Mes tik kartą buvome apiplėšti 
ir išduoti. Dabar išdavėme vienas kitą. La Draga paėmė mūsų 
brangakmenį, o mano ponia - mūsų sėkmę. Aš dejuoju. 

— Bučinai, viskas ne taip, kaip tu manai. Jos neėmiau sau. — 
Fjameta sulaiko kvapą, stabteli, sudvejoja. - Aš... aš paėmiau 
ją, norėdama parodyti Vitorijui. 

— Vitorijui! - Jo vardą išspjaunu kaip vėmalą. - Tu paėmei 
ją Vitorijui! - Dabar jau mano balsas skamba kaip kauksmas, 
kaip gyvulio, užspausto naktį ir skerdžiamo, staugimas. Mano 
Dieve! Skęstu apgavystėse, pasaulis užvirtęs man ant galvos, o 
jis vis dar kyščioja šunelyčio snukį per nuolaužas ir tyčiojasi iš 
manęs! 

— Žinau; žinau... Žinau, kad sutarėme, jog niekada taip ne- 
darysime. Viskas gerai. Jis nematė tos knygos. Ar manęs klau- 
saisi, Bučinai? Ją paėmiau, bet jos niekada jam neparodžiau. Tai 
buvo ta naktis, kai tu jo neįsileidai. Prisimeni? 

Taip, prisimenu. Negaliu to pamiršti, nes vėl esu ten, tarp 
beprotiško skausmo ir jos įsiūčio liepsnų. 

— Bučinai! - Jos balsas jau minkštas, beveik švelnus. - Bu- 
činai, prašau, pažvelk į mane. Jei ne tavo liga, būčiau padė- 
jusi ją į vietą ir tu būtum niekada nesužinojęs. Viskas baigta. 
Tai, kas įvyko tarp jo ir manęs - jau praeitis. Tavo liga atvedė 
mane į sveiką protą, ar tai žinai? - Fjameta lukteli. - Niekada 
nenorėjau tavęs įskaudinti, tačiau tuo metu... O saldžiausiasis 
Viešpatie!.. Kaip aš tai galiu sakyti? Tuo metu man taip nieka- 
da nėra nutikę. Ak, suprask! Tu žinai tai... Tu Žinai, kaip man 
nelengva. Visą gyvenimą praleidau su vyrais, kurie norėjo to 
daugiau negu aš. Iš ko gi mes gyvenome? Iš vyrų aistros. Nuo 
keturiolikos metų stebiu, kaip vyrai skęsta joje, eina iš proto dėl 
jos, siunta, virsta nebe vyrais. Bet niekada nepriartėjau prie jos 

tiek, kad pati ją pažinčiau. Noriu pasakyti... Tik kartą su Pjetru, 
kai buvau jauna, kažką pajutau, tačiau tai greičiau buvo mano 
širdis, o ne kūnas. Motina išvarė jį iš namų tą pačią minutę, kai 
tai pastebėjo. Taigi anas jausmas paskendo mano pyktyje jam. 
Po jo iki dabar buvo tik visa armija kitų. 

Fjameta stabteli ir nuryja seilę. Pažvelgiu į ją ir juntu, kaip 
tvenkiasi ašaros. 

— Tu buvai teisus. Jis buvo berniukas ir yra berniukas. Jis 
nieko neišmano. O Dieve, Bučinai, bet jame buvo kažkas tokio: 
kažin kokia liepsna jo geisme, kuri nežinia ką uždegė manyje! 
Ak!.. Negaliu to paaiškinti. Netgi žodžiai yra... ką?.. purvini 
nuo per didelio vartojimo. Tai jutau. O Dieve, kaip tai jutau! 
Ta karštinė, nuo kurios nė vienas nenori pasveikti. Dabar ma- 
nau, galbūt jis buvo bausmė man. Pajusti tai tik vieną kartą! 
Taip, visą likusį gyvenimą žinosiu, ko ilgiuosi, bet niekada jau 
nepajusiu. 

Fjameta verkia ir kartu pyksta ant savęs, trina ašaras abiejo- 
mis rankomis. 

— Kad ir kaip būtų... kad ir kaip būtų... svarbiausia, jis nie- 
kada nematė tos knygos. Ji yra saugi. Žinoma, būčiau ją grą- 
žinusi, bet tą pačią naktį tu susirgai. Paskui... Na, paskui jau 
nebuvo laiko, tiesiog nebegalvojau apie ją. 

Dabar kambaryje tylu. Ji laukia, kol prabilsiu, tačiau nežinau, 
ką sakyti. Viena, patikėjau, o antra - vis dar siuntu, tik kitaip. 
Kai žvelgiu į ją, regiu La Dragą: jos perlų baltumo odą, liekną, 
lankstų kūną, naujai reginčias akis. La Draga - moteris, kuri 
kažkada mus išdavė, bet, kaip dabar žinau, nepavogė knygos. 
Moteris, kuri išgelbėjo man gyvybę ir kuriai atsilygindamas su- 
žlugdžiau gyvenimą. 

Dieve padėk mums! Štai sėdime mes - kurtizanė ir sąva- 
dautojas - suėsti jausmų kitiems, kurių neturėtų būti. Ji teisi. Iš 
visų ligų pasaulyje būtent ši saldžiausiai skaudina. 


TRISDEŠIMT ANTRAS 
SKYRIUS 


Fjameta atsigauna greičiau negu aš. O galbūt ji paprasčiausiai 
mąsto taip kaip ir aš? 

— Tu... tu sakei, kad buvo vaikas? Kai pamatei La Dragą 
Murane, ji turėjo vaiką. 

— Taip... vaiką. 

- Ar tai buvo jos vaikas? 

Linkteliu. 

— Iš kur tu Žinai? 

Iš kur aš žinau? Baltų garbanų siautulys? Permatoma oda? 
O gal pagal tai, kaip ji žvelgė į mane, jau atkakliai jausdama 
save, smalsi, o ne išsigandusi? Galbūt tai, kaip La Draga puolė 
į minią gelbėti vaiko nuo galimo pavojaus? Kaip tą akimirką 
susitiko jų kūnai? Motinos glaudžia savo vaikus, nesvarbu, kad 
ir kokios jos būtų - keistos ar atrodytų išsigimusios... 

Vėl pasakoju, bet dabar jau viską aiškiau regėdamas. Mano 
ponia dėmesingai klauso. Žinau, apie ką ji mąsto: ji niekada šito 
nejaus, o tokių jausmų norėtų. Dar ir kaip norėtų!.. Anksčiau 
mačiau, kaip moterys dar labiau trokšta vaiko, kai įsimyli. Tai 
dalis šios ligos kaip ir drebulys, krečiantis kartu su karštine. Gal 
tikro mylimojo pimpalas įlenda taip giliai, kad gimdoje uždega 
kažkokį aistringą troškimą. Matyt, tai ateities pažadas, kažkas, 
kas lieka užgesus aistrai. 

Ateitis - jos ir mūsų. Kas iš to? 

— Bučinai, ką darysime? Juk ji supras, kad tai buvai tu? Tas, 
kuris lankėsi jos namuose? 

— Taip. 

— Kiek žalos jai padarei? 

Papurtau galvą. 

— Pakankamai. 

Reikia pasakyti dar vieną dalyką. Mintyse vėl regiu mažus, 
smulkius kaulelius, pasipilančius iš maišo ir nugrimztančius į 
skystą purvą. 

— Cha! Tačiau La Draga nežinos, kas jiems atsitiko. Taigi ką? 
Nejaugi ji pamanys, kad tai mes juos turime? 

— Taip, manau, kad ji galėtų. 

— Tuo atveju ji bijos mūsų, nes žinos, ką mes galime su jais 
padaryti, kai dabar žinome, kad ji - vagilė. O mes tai žinome, 
tiesa? Dievas yra liudininkas. Nenoriu tikėti, kad ji taip galėjo 
padaryti. Taigi mums reikia tikrai būti įsitikinusiems. 

Apie tai pamąstau. 

— Taip, esu tikras. Manau, Meragozos padedama ji paėmė 
mūsų rubiną ir pardavė jį. 

- Tačiau kodėl ji grįžo ir mums padėjo? 

Papurtau galvą. 

— Nežinau. 

— O visą tą laiką? Ką? Nejaugi ji apsimetinėjo esanti akla, 
kad įtikintų mus ir kitus savo galiomis? 

— Taip. 

— Vadinasi, ji apgavikė? 

— Taip... ne... - Vėl regiu jos smulkų raštą sąsiuvinyje, la- 
pus, pilnus pastabų ir diagramų, tas begalines buteliukų ir sti- 
klainių eiles. - Aš... aš manau, ji turi talentą gydyti. Metams 
bėgant ji išnagrinėjo ir sukūrė vaistus, o to, ko nežino, išmoksta 
eksperimentuodama. 

— O kauliukai? Ji taip pat juos naudoja? 

— Nežinau. Tai su tavimi ji užsiėmė tais raganiškais kerais. 
Kokių meilės gėrimų ji tau davė, kad užgrobtum šunyčio - tu- 
riu omenyje - Foskario širdį? 

— One,ne,tu klysti. Viskas buvo ne taip. Ji man padėjo. Tačiau 
tai buvo įprasti dalykai: įžadai, užkeikimai, keletas pupelių meti- 
mų tam, kad pamatytume ateitį. Kaip tu sakei, nebuvo jokio krau- 
jo ar pašventintos komunijos. - Jos balsas skamba liūdnokai. - Jai 
nereikėjo tokių dalykų. Ji, na... Ji matė daiktus... Viešpatie! Da- 
fizinius daiktus. Atrodo, ji suprasdavo žmogaus mintis. 

Mano ponia teisi. La Draga suprasdavo. O kaip mano min- 
tys? Ką La Draga jose išskaitė? To neklausiu, nes jau per vėlu. 

— Sakau tau, Bučinai, ji daug matė. Žinai, ką ji kartą pasakė 
apie tave? Tu esi vyras, kuris privalo pamiršti tai, ką turi nege- 
ro, ir džiaugtis tuo, kas gera, nes - čia jos tikslūs žodžiai! - yra 
daug kuo džiaugtis. - Nors ir būdama nekokios nuotaikos, Fja- 
meta nusijuokia. - Dažnai galvodavau, kokia ji drąsi. Savo gy- 
venime ji nugalėjo daug baisesnių sunkumų nei tu, tačiau vis 
tiek liko stipri. 

Stoja tyla. Jaučiu jos įdėmų žvilgsnį. 

— O dabar taip pat pamąstei apie ją? Juk buvai jos namuo- 
se, skaitei jos sąsiuvinius ir atskleidei paslaptis. Tu stebėjai ją, 
pamatei su vaiku - to pakanka, kad būtum tikras, jog tai jos 
vaikas. O Bučinai, jau daug apie ją žinai! 

Ar ji tai pamatė mano akyse? O gal mano balse, kai kalbu 
apie ją, kažkas skamba? Ką reiškia suprasti savo paties simpto- 
mus savyje“ 

— Ar dėl to ją sekei? Nes visą šį laiką kažką įtarei? 

Net nežinau, ką atsakyti. 

-— Aš... ne. - Žvelgiu žemyn. - Aš... aš nuėjau jai padėkoti 
už tai, kad išgelbėjo man gyvybę. Ir dar dėl to... dėl to, kad no- 
rėjau daugiau apie ją sužinoti. 

- Ak, Bučinai! - Ji kurį laiką švelniai žvelgia į mane. Kad ir 
ką daugiau ji įžvelgtų, - o aš žinau, kad kai ką galima pamaty- 
ti, - nieko nesako. Susigėstu. Fjameta kur kas kilniau elgėsi su 
manimi nei aš kažkada su ja. 

Visą tą dieną mes kažko laukiame, nors abu, manau, iš tiesų 
nežinome ko. Kad ji ateitų ir paprašytų atleidimo? Ar maldau- 
tų mus atiduoti kauliukus? O gal ji laukia, kol mes ateisime 
pas ją ir pateiksime savo reikalavimus? Rubinas už maišą kau- 
lų. Bet nieko neįvyksta. Miestas lėtai grįžta prie darbo. Pirklys 
iš Genujos, atvykęs į mugę ir iškeliaujantis kitą dieną, ateina į 
mūsų casa, tikėdamasis, kad gal mano ponia pavakarieniaus su 
juo šį vakarą. Jis skaitė apie ją naujų eilių kurtizanių registre. 
Tačiau kai Fjameta atsisako pirklio (tai greičiau padarau aš), 
pasiteisindama, kad yra anksčiau susitarusi su kitu, atrodo, jam 
palengvėja ir, drįstu sakyti, kad jis grįžta namo miegoti. Miestas 
ilgai švenčia, ir visi jau yra pavargę. 

Mes abu anksti einame gulti, o kitą rytą žinome, kad turime 
nueiti pas La Dragą. Mano ponia apsigaubia šydu, o Marčelas 
mus nugabena. Būtent jis visus tuos metus perduodavo pra- 
nešimus į kepėjo parduotuvę, esančią aikštėje, campo, kai tik 
mums jos prireikdavo. Jis išleidžia mus prieplaukos rajone, už 
keleto tiltų nuo užtvertojo kanalo. 

Nors jau nuskambėjo pirmasis varpas, kviesdamas į darbą, 
gatvės dar aptingusios. Pro mus besikeikdamas prasigrūda kaž- 
koks Žmogus. Atrodo, visam miestui kolektyviai skauda galvą 
po švenčių. Dabar ne metas leistis į rietenas, nes aistros greit 
užsiliepsnos. Ant tilto, vedančio į La Dragos namo galinę sieną, 
niūrus mulas tempia vežimą, pilną statinių su juoda makaly- 
ne. Abu su ponia esame gana kukliai apsirengę. Jaučiu, kaip 
ji, būdama šalia manęs, jaudinasi. Jau gana seniai ji nesirodė 
varganuose miesto rajonuose, todėl jos elegancija ir mano ūgis 
neišvengiamai patraukia dėmesį. 

Drėgname kanale prasidėjo nusausinimo darbai. Pusė tuzi- 
no vyrų, juodi kaip demonai, iki liemens murkdosi dumble. Jie 
kastuvais išsemia pikta lemiančius purvo sluoksnius. Jų burnos 
aprištos skudurais tam, kad išgelbėtų juos nuo smarvės, kuri 
kyla kasant dumblą. Šis procesas vyks daugelį savaičių. Mums 
praeinant pora jų žvilgteli aukštyn, o vienas kažką suspiegia. 
Dabar, kai mieste ima trūkti savanorių darbui galerose, vietoj jų 

samdomi nusikaltėliai: yra tokių darbų, kurie net išbadėjusiųjų 
nevilioja. Mes greitai pereiname tiltą ir pasukame į alėją. Su- 
skaičiuoju duris, norėdamas pasiekti La Dragos, nors jas ir taip 
gerai žinau. Ant durų nėra spynos. Bet jeigu ji namuose, durys 
bus užkištos iš vidaus taip, kaip ir tą pirmąjį kartą, kai atėjau. 
Susijaudinu, kai man prisilietus jos atsidaro. 

Mano ponia staigiai pažvelgia į mane. Mes kartu įeiname. Prie- 
tema užtemdo mums akis, ir pirmiausia pajuntame kvapą. Ore 
aštriai dvokia aitriomis vaistažolėmis ir stipria irstančio gyvūno 
mase. Tai jos vaistų kambarys, ir mano žarsteklis, skatinamas bai- 
mės, numušė keletą buteliukų nuo lentynų. Ką gi daugiau galėjau 
rinktis? Kai ko nors negali lengvai pasiekti, trauki kaip beišmany- 
damas, ir tai galėtų nutikti bet kur. Tačiau čia, kur tik bežengtu- 
me, visur mūsų kojos traiško stiklą, įlipame į lipnaus skysčio ba- 
las. O kai mūsų akys įpranta prie apšvietimo kambaryje, pastebiu, 
kad jo būklė kur kas blogesnė, nei palikau: vanilė susimaišiusi su 
gaidžių širdimis, rozmarinas mirksta šlapime. Niekada nepada- 
riau tiek žalos: kiekvienas puodelis ar stiklainis nusviestas nuo 
lentynų ant Žemės ir sudaužytas į smulkiausias šukes; kėdės ir 
mažasis staliukas suskaldyti kirviu, krosnis išardyta, net ugniaku- 
ras išgraibstytas. Visur sklaidosi pelenai bei suodžiai. 

Pajuntu jos, stovinčios šalia manęs, šoką. 

— Aš to nepadariau, - greitai sakau. - Tai... tai ne aš. 

Durys į jos miegamąjį išlaužtos, vienas vyris laisvai kaba- 
liuoja. Jau nuo slenksčio matome, kad lova sukapota į gabalus, 
ant grindų kaip daržinėje pilna šieno ir čiužinio kamšalų. O 
skrynia... Net jeigu ji ir būtų tuščia, negalėčiau jos pakelti. Ta- 
čiau kažkas galėjo - pakėlė, suskaldė į gabalus ir suplėšė visus 
drabužius. Kad ir kas būtų atėjęs po manęs, tam nė kiek ne- 
rūpėjo surasti tai, ką galbūt buvo pametęs. Vis dėlto jie kažką 
pasiėmė su savimi. Visur ieškau, tačiau niekur nerandu nei me- 
dinės dėžutės, nei sąsiuvinio. Dabar suprantu, kokia tai rimta 
bėda. Greitai nueinu į kitą kambarį. 

— Viešpatie, iš kurio velnio šiknos tu išlindai?! 

Vyras užstoja išorines duris į gatvę, o kitas stovi prie jo pe- 
ties - stambūs, aplipę purvu, abu lyg velniai, ištraukti iš dumblo. 

Mano ponia atsigauna greičiau už mane. 

— Aš... mes ieškome Elenos Kruziči. 

— Kodėl? 

— Mano neuūžaugai suka vidurius, o Elena turėjo ateiti pas jį 
šį rytą. - Jos balsas aiškus kaip stiklas. Gal ji ir kilusi iš Vene- 
cijos lūšnos, tačiau išauklėta taip, kad gyventų antrame aukšte, 
piano nobile, puikiuose namuose, casa. 

— Ką ji tau davė nuo to, storasis bezdaliau? 

Jis spokso į mane. Gal vyras vakar buvo aikštėje, campo? Jei 
taip, tikriausiai gali mane ir pažinti. Suvaidinu idiotą: imu de- 
juoti, verkšlenti, trinti rankomis pilvą. 

— Ak, jis nieko nesupranta! Deja, tai kvailiukas, - atkerta 
mano ponia. - Kurjiė 

— Ji išvežta. 

- Išvežta? Kieno? 

— Saugumo pajėgų. 

— Kada? Kodėl? 

— Šį ankstų rytą. Už žmogžudystę ir raganavimą. 

— O! Juk tai nesąmonė! Visi ją pažįsta kaip žiniuonę. 

- Tik ne aplinkiniai. Daugybė moterų gali prisiekti, kad ji 
darbavosi su šėtonu. 

Taip, galiu lažintis, ir kurios gi pirmosios stotų į tą eilę. Jei Ve- 
necija būtų kitoks miestas, prisiekiu, jos apkalbos nebūtų tokios 
nuodingos. Mano ponia gerai jaučia nuotaiką ir ruošiasi išeiti. 

— Na, atrodo, mes turime eiti ir kitur paieškoti pagalbos. 

— Kol dar nepabėgote... - Stambus vyras žengia arčiau. Nuo 
šio taip atsiduoda kanalo dvokas, jog net vaistų smarvė jo neuž- 
gožia. - Mano pareigos - užrašyti visas smulkmenas apie tuos, 
kurie pas ją lankosi, kad galėtų paliudyti. 

Vėl sudejuoju ir suspaudžiu kojas. 

— Mano ponia! 

Fjameta pažvelgia į mane. 

- Laikykis, Antonijau, kiek tik gali. Turiu pasakyti, pone, jūs, 
kaip bažnyčios pareigūnas, gana keistai kvepiate. 

— Ojjūs, kaip turtinga ponia, per daug toli išėjusi iš namų, - 
atrėžia vyras. Deja, jo šypsena ne viena iš doriausių. 

— Madam! - suspiegiu. 

Ji atsega piniginę ir ištraukia sidabrinę monetą. O matydama 
užjo stovintį kitą vyrą, ištraukia dar vieną. Tai kur kas daugiau, 
nei jis uždirbtų, kasdamas tuziną kanalų ar sukčiaudamas. Štai 
ką perskaitau jo akyse. Iš tiesų tai daug. Jis netgi gali pasidary- 
ti gobšus. Taigi smagiai subezdu vien dėl to, kad jis puoselėtų 
mintį, jog tapsime jų sąjungininkais. 

— Ak, tu šlykšti beždžione! Nešdinkitės abu iš čia! 

Vyras pasitraukia į šoną, mano ponia praplaukia pro juos 
lyg laivas po burėmis, o aš pralinguoju kaip gelbėjimosi valtis. 

Šlubuoju gatve kaip galima greičiau, vis dar vaidindamas, 
jog kenčiu skausmingus pilvo spazmus. Skubame link valties 
per aikštę, campo, norėdami išvengti kanalo. Mums einant 
pažvelgiu į kepyklą. Iš jos išeina dvi jaunos moteriškės: vie- 
na - mergina, kuriai daviau dukatą. Mano Dieve, kaip seniai tai 
buvo! Ji pamojuoja ir užstoja man kelią, norėdama pasveikinti, 
kol dar nenuėjau toliau. 

— Sveikas, mielas mažyli! - sukikena ji iš pradžių man, po to 
Fjametai, nes šalia jos atrodau svarbus vyras. - Kaip gyvuoji? 

— Gerai, - atsakau. - Laikausi gerai. 

— Ar vėl atėjai pas La Dragą? 

SL MS 

— Tai gerai. Ji suimta kaip ragana. 

— Ragana? Kodėl? Kas nutiko? 

— Vyrai, kasantys kanalą, rado kaulų, paskendusių purve ša- 
lia jos namo. 

Aišku, jau žinau. To labiausiai ir bijojau, kai ėjau gatve vai- 
dindamas. 

— Jie sako, kad tai kūdikių kaulai, tų, kuriuos ji ištraukdavo 
iš gimdos. Be to, pas ją lankydavosi šėtonas. Moteris iš kitos ka- 
nalo pusės matė jį, pasivertusį dideliu šunimi, prieš dvi naktis 
lipant pro jos langą. Kai tik jie tai išgirdo, ją ir suėmė. 

— Tu teisus. Tai būtų beprotybė. 

— Tuomet pasakyk jam. Prisiekiu, jis neklausys. 

— Ką? Bučinai, nejaugi tu nori, kad tavo kiaušius nupjautų ir 
sušertų paršams? Gal jie nepakankamai naudojami? Bet geriau 
juos pasilaikyk ateičiai. 

Įkvėpiu, nes jau pavargau klausydamasis, kaip mano balsas 
tą patį kartoja. 

— Neketinu rizikuoti savo kiaušiais. Sakau, jeigu tik jie žino- 
tų, jog tas šuo buvau aš, negalėtų jos kaltinti santykiavimu su 
šėtonu. 

— Su velniu gal ir ne. Vis dėlto tu esi išsigimėlis, susidėjęs su 
ragana. 

— Dėl Dievo meilės, nėra jokio susidėjimo. Jos tada net ne- 
buvo namie. 

— Aš tai žinau ir tu taip pat. Bet kodėl kam nors tuo tikėti, 
kai kita versija yra kur kas gardesnė? 

— O kaip dėl kaulų? Tavo išpažintis čia nieko nepadės. — 
Mano ponios balsas labiau susirūpinęs nei piktas, nes ji blaš- 
kosi tarp poreikio išgelbėti mūsų kailius ir troškimo padėti La 
Dragai. | 

- Patys kaulai nieko nereiškia, - tvirtai tariu. Mąstydamas 
praleidau daugelį valandų, įsigyvendamas į bažnyčios inkvizi- 
torių mintis tarsi advokatas, ginantis ją. - Kiekvieną kartą, sau- 
sinant kanalus, jie išmeta senų lavonų liekanas. Visi Venecijoje 

tai žino. Bet kokia moteris, gyvenusi čia per pastarąjį šimtmetį, 
galėjo išplauti ankstyvą kūdikį į purvą. 

— Ne, tai nepavyks. Žinoma, bet kuri „galėjo“. Bet yra taip, 
kad tai darydavo čia gyvenanti ragana. Fjameta teisi, Bučinai. 
Jei ir toliau taip mąstysi, sugrauši save. Tavo paties sąžinė - o 
tai, kaip pastebėjau, man yra nauja ir stebuklinga tavo savy- 
bė - padarė tave kvailiu. Žmogau, mes gyvename valdomi ne 
teisybės, bet apkalbų ir pagiežos. Tu tai labai gerai Žinai. 

Mes sėdime gražioje mūsų antro aukšto, portego, lodžijoje, 
iš kurios matosi vanduo. Jau savaitė kaip baigėsi Sensa. Miestas 
pasipūtęs ir veiklus, nes jo viešpatavimas vandenyse apsaugotas 
dar metams. Iždas prikimštas monetų, kurias paliko tūkstan- 
čiai apsilankiusiųjų. Viskas pasaulyje gerai, todėl niekas nenori 
girdėti blogų naujienų. Iš tiesų, kai susiduri su tokiu verslu kaip 
raganystė, vagystė ir prostitucija, rasi labai nedaug žmonių, ku- 
rių galėtum prašyti patarimo. 

Aretinas, kad ir kaip trokštų šlovės ir pinigų, ne tik labai 
mėgsta pasirodyti, bet ir turi silpnųjų vietų. Nors ir apsimeta 
kietuoliu, jam netrūksta užuojautos. 

— Maniau, kad Venecijoje... Turiu omenyje, kad tu visada 
sakydavai, jog čia bažnyčia ne tokia bloga kaip kitur... 

— Tikra tiesa. Ji ne tokia ištvirkųsi ir paperkama, nes mažiau 
priklauso nuo Romos. Tuo rūpinasi vyriausybė. Paklausyk, jei 
taip būtų įvykę kur nors kitur, gal jau būtų kraunami žabai tarp 
stulpų: Dievas žino, yra tokių vietų, kur raganos deginamos 
taip laisvai kaip žvakės. Kai kalbama apie ereziją, Venecijai yra 
nesmagu - tiek bažnyčiai, tiek valstybei. O gal jūs abu per daug 
užsiėmę ištvirkavimu su dorais katalikais, kad tai pastebėtu- 
mėte? Atrodo, kiek pamenu, jūs nepriimate eretiško tikėjimo 
klientų ir net nežinote, kas darosi Vokietijoje. 

— Tu kalbi apie Miunsterį. - Mano ponia, nors šiomis die- 
nomis ir praleidžia daugiau laiko dailindama savo veidą, vis 
tiek mato, kas yra prieš akis. 

— Miunsteris! Taip. Ir dar daugybė kitų miestų, liepsnojan- 


čių erezija ir revoliucija. 

Jis teisus. Išgirdę Miunsterio vardą jie ima virpėti. Visada 
labiausiai paveikia patys naujausi ir siaubingiausi įvykiai, o 
Miunsterio istorija tokia nesena, nes atkeliauja su naujais vo- 
kiečių pirkliais per pavasariškus Alpių tarpeklius. Svarbiau- 
sia tai, kad eretikai, vyrai ir moterys, kurie užėmė Miunsterį, 
beprotiškai tikėjo naujuoju Dievu. Taigi jie ne tik nepakluso 
bažnyčiai, bet taip pat ignoravo kiekvieną vyriausybės įstatymą 
ir paprotį. Išskerdę tuos, kurie valdė miestą, jie paskelbė įkūrę 
Dievo respubliką, kurioje nebuvo turto, jokios privačiai valdo- 
mos nuosavybės, karalių ar kitokių valdovų, o iš tikrųjų - jo- 
kių įstatymų. Sėdėjome štai šitame kambaryje - mano ponia 
ir aš — ir juokėmės iš to, kad Miunsteris greitai atims iš mūsų 
verslą. Taigi jei nėra vedybų, nėra ir nuodėmės. 

Tačiau vargšo rojus yra turčiaus pragaro vizija. Kai pagaliau 
vokiečių princai ėmė marinti juos badu ir privertė pasiduoti, 
jie už Žiaurumą atsikeršijo žiaurumu, pamokslininkų kūnus su- 
plėšydami į gabalus. Jų skerdienas sustatė narvuose aplink ka- 
tedros smailes taip, kad jų lėtas puvimas būtų pamoka kitiems. 

— Ką? Juk tu iš tiesų nemanai, kad Varnai bijosi, jog tokia 
revoliucija ateis ir čia? 

— Ne! Ši anabaptistų nesąmonė labiau tinka fanatiškiems 
mokslininkams ir elgetoms. Venecijoje per daug patogu gyven- 
ti, kad ji bijotųsi erezijos, ypač kai liuteronai rodo tokį talentą 
prekybai. Tačiau dėl tos pačios priežasties miestas turi demons- 
truoti švarų tikėjimą. Todėl ir buvo išleistas naujausias dekretas 
prieš šventvagystes ir prakeiksmus. O tai, kaip mes Žinome, yra 
daugiau susiję su jų jaudinimusi dėl ydų, nei su tikrojo tikėjimo 
skatinimu. Tavo žiniuonei dabar nepalankus laikotarpis: ji gali 
pakliūti į šią povandeninę priešsrovę. Fjameta teisi. Jeigu tu pa- 
sakysi jiems tiesą, kad atsidūrei ten, nes manei, jog ji prieš šeše- 
rius metus pavogė tavo rubiną, vis tiek ji bus vagišė, o tu - kur- 
tizanės neūžauga, bendraujantis su moterimi, kaltinama vaikų 
žudymu ir raganyste, gyvenančia namuose, pilnuose dvokian- 
čių tepalų, ir turinčią knygą su užšifruotais užkeikimais. Šitai 
jos neišgelbės, o ir jums visiems gali labai blogai baigtis. 

— Tai ką jie darys? 

— Suprask, gyvenu kekšių, bet ne raganų gyvenimą. Nežinau, 
ką jie darys. Tikriausiai ją teis. 

— Arjie kankins ją? 

— Prisiekiu Viešpaties krauju, žinoma, ją sužalos. Juk Žinai, 
jie sužeidžia kiekvieną, kuris įžeidžia valstybę. Bučinai, nejaugi 
tau smegenys kaip ir strėnos suskystėjo? 

— Nesišaipyk iš jo, Pjetrai. - Mano ponia dabar rami, nes 
ji pasiekė savo. - La Draga išgelbėjo jam gyvybę. Tu tą Žinai. 
Nors ji mus ir apvogė, tačiau ilgą laiką buvo mums gera. 

— Hmm... Na, tikrai žinau, ką reiškia būti prie mirties. Vis 
dėlto būtų geriau, kad paliktumėte ją ramybėje. O jei ne, kreip- 
kitės su savo reikalu į teismą ne tiesiogiai, bet už jo ribų. Fja- 
meta, jei tavo lovoje atsiduria tas, kas turi įtakos teisingumui, 
suteik jam ypatingą pramogą, o po to paprašyk paslaugos. Ta- 
čiau jei iškiši savo galvą iš už brustvero, nekaltink manęs, jeigu 
ją ištaškys į gabalus. 


Tamsu. Aretinas išėjęs, o mano ponia darbuojasi lovoje, gulėda- 
ma prie mūsų senojo laivų statytojo, padėdama jam šnopščiant 
ir švokščiant pasiekti varvančią palaimą. Loredanas, mūsų įta- 
kingasis Varnas, turėtų vakarieniauti su mumis po kelių dienų. 
La Draga nei mirusi, nei pasmerkta, ir mums nelieka nieko kito, 
kaip tik laukti. Nors pasaulyje neužtektų tiek vyno, kad numal- 
šintum siaubą to, kas gali įvykti, mano pilve jo kliuksi pakanka- 
mai, kad trumpam nuraminčiau paniką. 

Naktis šilta. Sėdžiu lauke ir stebiu juodas valtis, slystančias 
tamsiu vandeniu. Jų lempos tarsi jonvabaliai rodo kelią nakty- 
je. Ore skamba tolimas juokas ir pokalbių nuotrupos. Aretinas 
viską taip puikiai suvokia: Vokietija gali liepsnoti, tačiau Vene- 
cijoje per daug patogu gyventi, kad kiltų revoliucija. Šis miestas 
visuomet mane suglumina savo tikėjimu propaganda. Romoje 
žmonės plepėdavo apie jos pilietinę didybę, tačiau asmeniš- 
kai - netgi kartais viešai - jie visada galėjo prisipažinti juntą 


348 


puvėsių tvaiką. Tik ne čia. Mes čia gyvename puikiausioje viso 
krikščioniškojo pasaulio karalystėje - galingoje, turtingoje, tai- 
kingoje, teisingoje, nesuterštoje. Vienu žodžiu, nekaltame mies- 
te, į kurį negali įsiskverbti joks priešas. Tai gana keista prisime- 
nant, kad čia suplaukia vyrai iš viso pasaulio, tvirtai ketinantys 
prasiskverbti ir įsiskverbti ten, kur tik įmanoma, nesvarbu, ar 
tai skaistumas, ar ne. 

Žinoma, tai mitas. Jei žemėje būtų rojus, tai kodėl žmonėms 
reikia mirti, kad jie pakliūtų į jį? Ir vis dėlto... vis dėlto... vis 
tiek yra tiesa. Tai labiausiai ir glumina. 

Yra tokia knyga, dėl kurios šiomis dienomis ginčijamasi tarp 
išsilavinusių Žmonių. Ji parašyta florentiečio Nikolo Makiave- 
lio, žmogaus, išmesto iš vyriausybės ir pasmerkto strappado, 
pasinaudojusio tremtimi ir parašiusio traktatą apie valdymo 
meną, kurį jis mato labiau grįstą pragmatizmu, o ne krikščio- 
niškaisiais idealais. Pagal jį patys sėkmingiausi valdovai labiau 
valdo jėga ir baime, o ne susitarimu. Pirmą kartą skaitant man 
ji visai patiko, nes žmonės, mano nuomone, yra tokie, kaip Ma- 
kiavelis juos vaizduoja - pasiduodantys bausmei, o ne geru- 
mui. Nors ir esu linkęs į cinizmą, nemanau, kad taip valdoma 
Venecija. Žinoma, žmonės bijo jėgos (Dievas žino, jog šiuo 
metu mes patys labai jos bijome - dabar apie tai negalvosiu), 
tačiau ši valstybė laikosi ne ant baimės pamatų. Ir vėl Areti- 
nas teisus. Venecijoje labai patogu gyventi, kad kiltų revoliu- 
cija. Ir ne vien tiems, kurie ją valdo. Netgi skurdas čia, atrodo, 
lengviau pakeliamas nei kitose vietose. Taip, dažnai atsiranda 
daugiau elgetų, nei jų galima išlaikyti. Tuo tarpu tie, kurie at- 
eina iš užmiesčio, gali būti po gero nuplakimo ištremti. Bet jei 
tu esi čia gimęs ir sėdi ant bažnyčios laiptų ištiesęs ranką, ir el- 
getauji savo parapijoje, tau niekas jos nenukirs. Gausi išmaldos 
tiek, kad bent galėsi egzistuoti, jei ne gyventi. Tu galbūt ir būsi 
alkanas, bet visada galėsi laukti kitos šventės, kad pasinertum į 
jos ceremonijas, prabangą ir pasinaudotum jos girtu dosnumu. 
Man to neužtektų, tačiau užsidirbu savo protu, o ne kojų ir 
rankų galais. 

Kalbant apie likusiuosius, apie profesionalus, kurie užsiima 
amatais ar rizikuoja gyvybėmis užsiimdami verslu, kiekvienas 
iš jų priklauso brolijai, kuri rūpinasi savo nariais. Mokėk mo- 
kesčius ir brolija tau atsilygins: padės sukrauti dukrai kraitį; 
parems tave, jei neteksi darbo; netgi surinks pinigų tavo lai- 
dotuvėms, jei pats nesugebėsi tuo pasirūpinti; ras gedėtojų pa- 
gausinti procesiją. Tai kas, kad negali būti vyriausybės nariu! 
Na, nors turi tiek nepriklausomybės, kad nesijauti valdomas, ir 
turi tiek pinigų, jog gali tuo mėgautis. Kiekvienas šios valsty- 
bės aparato sraigtelis yra gerai suteptas ir prižiūrėtas. Vadinasi, 
kol laivai čia plauks ir pinigai tekės, kas gi norės gyventi kur 
nors kitur? 

Kas? Nusikaltėliai? Tačiau netgi čia, kur garsėjama rūstybė 
ir Žiaurumu siekiant teisingumo, vagims ir sukčiams nudiria- 
ma oda. Jie netenka galūnių, kabėdami tarp Teisingumo stul- 
pų, išdavikai ir eretikai metami į gilumą - tas žiaurumas yra 
su kilniaširdiškumo priemaiša. Ir čia Aretinas teisus. Per visus 
tuos metus (nors daug žmogžudžių mačiau pasmaugtų ir palik- 
tų tampytis) niekada neužuodžiau ant laužo spirginamo raga- 
nos kūno. Nors drįstu sakyti, kad šitie mažųjų sielų, užgesintų 
dar negimus, kauliukai bus greitai laikomi žmogžudyste - tuo 
metu, kai pasaulis ims bijoti įžeisti Viešpatį. 

Vyno butelis jau tuščias, o aš per daug apsinešęs, kad pasi- 
imčiau kitą. Bet dar nesu taip apsvaigęs, kad neatskirčiau juodo 
nuo balto, vilties nuo beviltišikumo. Mes negalėsime padėti jai, 
nesukeldami sau skausmo. Dar blogiau: net sužeisdami save, 
mes nepadėsime jai. Šį klausimą visaip sukioju mintyse lyg 
žongliruodamas lėkštėmis ant lazdos, o jos visos krinta ir dūž- 
ta ant žemės. Jei išaiškėtų, kad velnias, pasivertęs šunimi prie 
jos lango, iš tiesų yra neūžauga, sugebantis įsilaužti į namus, 
nebūtų jokio skirtumo: ji vis tiek būtų pasmerkta už kaulus, 
tą knygą, šuns letenas, už astrologinius ženklus ir dėl apkalbų, 
kurios augtų kaip grybas. O būtų taip: jauna mergaitė išgydo 
iškrypėlio priepuolius pelenais; moteris iš gimdų išplauna ne- 
geidžiamus kūdikius; ragana, kuri pastato vyrų pimpalus su už- 

kalbėjimais ir švęstu vandeniu. Dievas žino, kai kuo aš ir pats 
tikiu. Viešpats yra liudininkas. Kai kas iš tų apkalbų tikra tiesa. 
Kad ir kaip ten būtų, Venecija - rinkos šeimininkė: jei kas nors 
pakankamai ko nors nori, kažkas kitas užsidirbs pinigų tiekda- 
mas tą prekę. Tebūna tai šilkas, nuodėmė ar raganavimas. Mo- 
teris, norėdama privilioti meilužį, nusiperka naują suknelę tik 
tam, kad vėliau pajustų, jog nešioja jo kūdikį, nors visi mano, 
kad ji dar nekalta arba jos vyras išvykęs verslo reikalais. Kas 
jai belieka? Kai kurioms kūdikiai pasišalina anksti, natūraliai 
kraujuojant, ir mes tai vadiname Dievo valia. Kitoms, beviltiš- 
kai trokštančioms tokio išsilaisvinimo, La Draga yra kaip Die- 
vo pakaitalas. Rezultatas toks pat - jokio kūdikio. Kuo bloges- 
nis jos įsikišimas už vyrų ir moterų veiksmus, kai vedybiniame 
guolyje praktikuojama sodomija tam, kad moteris nepastotų? 
Manau, toks santykiavimas yra ne tiek aktas, o tai, kaip mes jį 
vadiname. 

Paprastai, kai mes kamuojamės, Bažnyčia moko, kad kentėti 
yra gerai - tai vėl Viešpaties valia. Tačiau kuris iš mūsų nesi- 
stengtų numalšinti skausmo, jei tik galėtų? Išgerk šią vaistažo- 
lių ir kraujo taurę ir pasijusi geriau. Ar velnias lindi vaistažo- 
lėse, kraujuje, moteryje, kuri visa tai paruošia? O jei kalbėtume 
apie meilės ir apsėdimo verslą, kiekvienas vyras, turintis galvą 
ant pečių, žino, jog tai liga, užkrečianti ir sielą, ir kūną. Protin- 
gas poetas gali tapti toks pat pavojingas kaip ir ragana, jeigu jį 
puola liūdesys ar jis pats jį skleidžia. Taigi La Draga - ragana, 
aš - sąvadautojas, 0 mano ponia - prostitutė. Mes visi esame 
kalti. Skirtumas tik tas, kad ji viešai demaskuota. Aš kaltas dėl 
to. Tačiau mano auka nieko nepadės. Bus apkaltinta mano po- 
nia ir aš. O kai kurtizanė yra viešai apkaltinta, net skleidžiant 
apkalbas apie raganavimą jos lova tampa tokia pat atbaidanti 
kaip ir reputacija. 

Jei tai būtų ne dėl mano ponios, o tik mano auka, ar pasiau- 
kočiau? Bandyčiau padėti šiai vagilei ir apgavikei? Šiai mela- 
gei? Tai moteriai, kuri mane laikė savo rankose ir išgelbėjo man 
gyvybę? Jei atsilygindamas ir negalėčiau jos išgelbėti, tai mažų 

mažiausiai ji nors žinotų, kad bandžiau ir niekada neketinau 
užtraukti jai tokį prakeiksmą. 

Ar aš tai padarysiu? Negaliu atsakyti, nes nežinau. Viena tik 
galiu pasakyti, kad kiekvieną kartą, kai tik pagalvoju apie ją, į 
mano pilvą išsilieja tulžis. Tačiau nežinia, ar tai dėl jos išdavys- 
tės ir kančios, nes manyje kažkokia paniška sumaištis dėl šių 
abiejų dalykų. 


Prisiekiu, vynas visai nekaltas dėl šio sumišimo. 


TRISDEŠIMT KETVIRTAS 
SKYRIUS 


Dienos lėtai slenka. Vyrai ateina ir išeina, tačiau mūsų Var- 
nas siunčia pranešimus, kad turi atidėti susitikimus dėl vy- 
riausybinių reikalų. Kuo ilgiau Gabriela tarnauja nuodėmės 
namuose, tuo labiau darosi nekaltesnė. Ji siunčiama su Mar- 
čelu į bažnyčios teismo kontorą, kad pasiteirautų apie savo 
pusseserę, jauną moterį iš Celestijos rajono, kuri prieš dešimt 
dienų buvo areštuota bažnyčios pareigūnų. Naujienos, kurias 
ji atneša, jau mums yra žinomos. Moteris, Elena Kruziči, ap- 
kaltinta raganavimu. Pateikti liudytojų ir bažnyčios liudijimai 
su priesaika ir, kai įkalčiai bus paruošti, ji bus teisiama. Ji buvo 
perkelta iš vietinio rajoninio teismo į centrinį, esantį žemiau 
Dožų rūmų, ir laikoma ten už valstybės lėšas. Tai reiškia, kad ji 
lėtai merdės iš bado. Venecijoje, kaip ir bet kur kitur, apsukriai 
elgiamasi, kai kyla klausimas apie pinigus, susijusius su teisin- 
gumu. Maistas bus priimamas iš giminaičių ir tik tada, kai bus 
parodyta, kad jame nėra nieko, kas galėtų jai padėti raganauti 
ar šlovinti šėtoną. 

Jei mes negalime jos išlaisvinti, tada bent galime gerai ją mai- 
tinti. Nuo dabar Mauras virs ir kalėjimui, ir kekšės namams. 

Jis jau dabar užverstas darbu. Šį vakarą pagaliau apsilan- 
kys jo didenybė Loredanas. Kadangi gerai žinoma, kad jam 
iš gomurio teka sultys lygiai taip pat nevaržomai kaip ir iš 
pimpalo, Mauro pareiga paruošti pirmąjį orgazmą. Taigi da- 
bar jis kvaksi virtuvėje taip garsiai kaip tas kastruotas gaidys, 


keptas su apelsinų ir cinamono padažu, kuris bus vienas iš pa- 
tiekalų. O po to, tikintis, kad mūsų didenybė dar galės aptikti 
savo pimpalą po maisto prikimštu pilvu, viskas priklausys nuo 
mano ponios. 

Nors La Dragos likimas paveikė mus visus, - net Gabriela 
nebe taip švyti, - mano ponia valios jėgomis numaldė susirū- 
pinimą, pasinerdama į verslą ir vėl stengdamasi būti žavi. Taigi 
negalėdama išlaikyti meilužio ji vis dar galėtų išgelbėti draugę. 
Dabar ji taip pat kaip ir aš rūpinasi namų ūkiu, ir jos energi- 
ja beveik suteikia man vilties. Fjameta praleido visą dieną vir- 
tuvėje su tepalais ir kvepalais, kremais ir žnyplelėmis. Jos oda 
balta kaip gulbė ir švelni kaip šilkas, o krūtys išsikiša iš tam- 
saus aksominio saulėlydžio lyg patekančios mėnulio pilnatys. Ji 
kvepia jazminu su muskusinės rožės dvelksmu. Dauguma vyrų 
išpildytų viską, ko ji paprašytų, vien už tą malonumą, patiriamą 
stebint, kaip ji atvarsto korsažą. Tačiau Loredanas - žmogus, 
gimęs privilegijoms. Jis labiau tikisi tobulumo, o ne juo mė- 
gaujasi, ir, žinoma, gali ateiti ir išeiti nė vienam komplimentui 
neišsprūdus iš jo lūpų (bet jis negaili pinigų). 

Bet tiesa yra ta, kad jis sugeba laiku susimokėti. Aš iš tikrųjų 
labai mažai Žinau apie mūsų įžymųjį Varną ir apie tai, ką jis vei- 
kia, valdydamas Veneciją. Pažįstu tik jo kimius šūkčiojimus, kai 
jį užvaldo malonumas: pavienius, staccato, protrūkius, kuriuos 
prilyginu aštriam jo bendravardžio paukščio kranksėjimui. Kai 
kurie iš mūsų nuolatinių klientų dalijasi savo rūpesčiais ir pa- 
siekimais. (Kai verslas sekasi gerai, Alberinis siūlo atspindžio ar 
skaidrumo stebuklus, o kai blogai ar prekių siunta atplukdoma 
sugadinta ir jam reikia pakeisti jas iš savo kišenės, jis niurna 
ir skundžiasi, tarsi mano ponia būtų jo Žmona, o ne meilužė.) 
Loredanas palieka valstybės reikalus Dožų rūmų menėse: jis 
būna laimingas, kai idealizuoja Veneciją, bet faktus pasilaiko 
sau. Priklausydamas vienai iš garbingesnių šeimų, tiems, ku- 
rie iš tiesų valdo valdovus, jis yra, net neabejoju, ne tik stropus 
valstybės tarnautojas, atliekantis pareigas ten, kur yra išrinktas, 
bet ir politikas, besinaudojantis šeimos įtaka papirkinėti ar nu- 

sipirkti reikiamų balsų, kad pakliūtų tiksliai ten, kur nori būti. 
Nors jis nebesisukioja pačiame centre, - jo kadencija didžiojoje 
Dešimtuko taryboje baigėsi prieš kelis mėnesius, - bet pažįsta 
visus. Ir jei bus atskleistas ar nuslopintas koks nors skandalas, 
Loredanas tikrai apie jį žinos. O dėl jo mokėjimo užjausti buvo 
žinoma, kad jis dosniai suteikia tai, kas jo galioje duoti, pavyz- 
džiui, kvietimus į Sensą. Tačiau šis dalykas... Vienas Dievas te- 
žino, ką jis gali ar ką padarys! 

Nors mes tai greitai sužinosime. 

Loredanas paprastai atvyksta prietemoje ir išvyksta auštant. 
Šį vakarą jis vėluoja. Kai atvyksta, Fjameta ir aš nervinamės it 
šunys narvuose. Sėdžiu savo kambaryje, kol ji linksmina: knyga 
guli man ant kelių, bet galvoje - jokios mintelės. Kažin kuriuo 
metu po vidurnakčio išgirstu, kaip jo valtis atsistumia ir su- 
šunka valtininkas, įplaukdamas į pagrindinį kanalą. Laukiu, kol 
ji išeis. Galų gale pats einu pas ją. Fjameta sėdi, žvelgdama į 
vandenį. Jos suvelti plaukai krinta ant pečių taip, kaip tą naktį 
Romoje, kai ji dulkinosi su priešu, kad išgelbėtų mums gyvy- 
bes. Kareiviai ir biurokratai - visada patys kiečiausi klientai. 
Ji pasisuka, ir apie jų bendravimą beveik viską galiu suprasti iš 
jos akių. 

— Bučinai, jam nieko negalėjau papasakoti. Jis jau viską apie 
tai žinojo. 

— Kaip? Ką tai reiškia? 

— Nieko nežinau, tik tiek, kad apie tai kalbama vyriausybė- 
je. Tai tikrai aišku. Teismas prasidės kitą savaitę. Jis vyks prieš 
bažnyčios pareigūnus bei valstybinio teismo atstovą. 

— Kąjis dar sakė? 

— Oje! Kad įstatymai prieš prakeiksmus ir šventvagystę yra 
tam, kad apsaugotų valstybę nuo netvarkos ir erezijos plitimo. 
Be to, kūdikių žudymas gimdoje ar pašalinus iš jos yra rimtas 
nusikaltimas. Mano Viešpatie, tik tiek po to, kai jį aptarnavau! 
Prisiekiu, jis vėl bus įkišęs galvą į tarybos menes, jo sėklai dar 
nespėjus nudžiūti ant paklodžių. - Fjameta karčiai nusijuo- 
kia. - O aš turiu gerai atlikti savo darbą. 

— Tu nekalta. Jis visada buvo šaltas lyg žuvis. Mes garbino- 
me jo padėtį, o ne draugiškumą. Ką jam papasakojai? 

— Kad La Draga išgydė mano kaimynės vaiką, net pasisiū- 
liau tarpininkauti dėl jos. Nežinau, ar jis patikėjo manimi. Man 
nepavyko labai įtikinamai papasakoti. - Ji vėl nusijuokia. - Še- 
šerius metus įpratau pildyti jo norus, atpalaiduodama jį po 
vyriausybės rūpesčių. Anksčiau jam neteko matyti manęs ver- 
kiančios. Nemanau, kad jis žinojo, ką dabar daryti. 

Ji stabteli. Mes abu jaučiame, kad tuoj pravirksime. Ji, mano 
ponia, nepratusi prie nesėkmių su vyrais. Per šias kelias savai- 
tes ji įvairiais būdais tai patyrė daugiau nei per daugelį metų. 
Tačiau dabar ne metas jai pasiduoti. 

Fjameta nekantriai papurto galvą. 

— Jis sakė, kad padarys viską, ką tik galės. Ir, kiek Žinau, ma- 
nau, jis pasistengs. Aretinas teisus, Bučinai. Ore juntamas ner- 
vingumas. Visą vakarą jis buvo išsiblaškęs, net prieš man nu- 
sivedant jį į lovą. Kai paklausiau, kodėl jis buvo toks užsiėmęs 
ir vis atidėliodavo susitikimus, Loredanas pasakė, kad tai buvo 
užsienio reikalai. O kai norėjau sužinoti daugiau, jis užsidarė 
kaip jūrų moliuskas. Kitą naktį lankėsi Faustas. Jis man pasa- 
nenori prisiimti atsakomybės dėl nuostolių. 

O Šviesiausioji! La Serenissima! Įtampa po rūstumo kauke. 

Ką mums dabar daryti? Nereikia nė klausti. Atsakymas 
abiem aiškus. Turime laukti ir stebėti. 


TRISDEŠIMT PENKTAS 
SKYRIUS 


Marčelas ir aš kasdien vežame jai maistą. Prišvartuojame valtį 
prieplaukos gale į kairę nuo Teisingumo stulpų ir einame per 
aikštelę, piazzetta, prie šoninio įėjimo į kalėjimą. Įpratau vertinti 
tam tikrą simetriją tarp teisingumo ir bausmės, kurios anksčiau 
nebuvau pastebėjęs: ne vien tą faktą, kad ešatotas įrengtas taip, 
jog būtų visiškai matomas iš Dožų rūmų. Bet rūmai, kuriuose 
gyvena kuriantys įstatymus, taip pat įkalina įstatymų laužyto- 
jus. Nors ir vieni, ir kiti turi hierarchiją. Būdamas pakankamai 
pinigingas, gali nusipirkti vietą vienoje iš kamerų, kurios gro- 
tos žvelgia į pačią piazzetta. Pro jas gali mėgautis grynu oru 
ir stulpų vaizdu. Taigi turėdamas pinigų ir gerą patarėją tikrai 
negausi galo. Prisiekiu, yra elgetų, kurie pasikeistų namais su 
šiais gyventojais, nes, maitindamiesi savo maistu, jie net gali 
linksmintis su draugais ir giminėmis. Daugiau nei vieną kar- 
tą mačiau kilminguosius, apkaltintus sukčiavimu ar kaip nors 
panašiai, lošiant kortomis ar plepant su jaunais karštagalviais, 
netgi su atsitiktine gerai apsirengusia ponia. 

O tie neturintys tiek įtakos ir pinigų yra palaidoti niūresnėse 
kamerose po grindimis. Nors jie galbūt negirdi vyrų ir mote- 
rų, kariamų lauke, agonijų, be abejo, mes negirdime ir jų dejo- 
nių. Vis dar prisimenu savo senąjį šulinio istoriką, pasakojantį, 
kaip buvo sudeginta žymi sodomitų gauja. Tai buvo didžiausias 
nusikaltimas, nes kai kurie iš jų buvo kilmingi, o jų sambūris 
dvelkė maištu prieš vyriausybę. Tada Varnai buvo pasmaugti 

geležiniais lankais, dar ugniai jų nepasiekus, tačiau varginges- 
ni ir mielesni vaikinukai, su kuriais šie žaisdavo, buvo palikti 
klykti iš skausmo. 

Prie įėjimo į kalėjimą mes atiduodame maistą kalėjimo pri- 
žiūrėtojui. Aretino patarti (jo ryšiai žemesniajame sluoksnyje 
nepriekaištingi), tam, kad būtume tikri, jog maistas paklius pas 
ją, po puodu pakišame monetą. Daugybę kartų klausiau, ar ne- 
galėčiau pasimatyti su La Draga, kad įsitikinčiau, jog ji pavalgo. 
Bet mano iškrypęs žavesys nieko nepadeda ir atsakymas visada 
toks pat: kaltinamieji erezija yra įkalinti vieni, jiems neleidžia- 
ma nė su niekuo susitikinėti. Vasaros saulei kylant aukščiau į 
dangų, mūsų dienos temsta. 

Prieš dvi dienas jaunasis mano ponios meilužis iškeliavo ap- 
valioje galeroje į Kiprą. Prieš išvykdamas jis praleido paskuti- 
nę naktį pas ją. Paspaudžiau jam ranką, kai jis atėjo ir paprašė 
atleidimo už mano blogą elgesį. Jis atrodė suglumęs. Nepai- 
sant Fjametos patirties, jis vis tiek dar yra šuniūkštis. Tačiau 
man svarbiausia, kad mes susitaikėme. Nežinau, kas ten tarp 
jų vyko, viena aišku, kad tą naktį garsai, sklindantys iš jos kam- 
bario, buvo kupini skausmo ir aistros. Kitą dieną Fjameta ne- 
pasirodė iki pat saulėlydžio. Aš viską būčiau padaręs, kad tik 
palengvinčiau jos skausmą. Bet buvau nenaudingas. Žinau, ji 
siaubingai ilgėjosi La Dragos. Kaip vyras, tiek ilgai gyvenęs su 
moterimis, jau išmanau, kad būna tokių kartų, kai tik jos gali 
padėti viena kitai. 

Aš taip pat ilgiuosi La Dragos, kankindamasis ne tik dėl šios 
minutės, bet ir dėl visų tų akimirkų, kai buvau nusprendęs jos 
nepripažinti. 


Prasidėjęs teismas vyksta rūmuose už uždarų durų vienoje iš 
tarybos menių. Kelias pirmąsias dienas skatinamas fantazijos 
stoviu lauke, prie įėjimo, norėdamas žinoti, ar pastebėsiu at- 
vykstančius liudytojus. O jei atpažinsiu moterį, prisikabinusią 
prie La Dragos aikštėje, galėsiu parodyti jai, kiek žalos galėtų 

padaryti melagei velnias su šuns iltimis. Rūmai kasdien praryja 
šimtus Žmonių - valdovų ir pavaldinių, todėl visos piktos mo- 
teriškės labai panašios viena į kitą. 

Po kiek laiko ima trykšti apkalbos tarsi daugybė čiurkšlių 
iš seno prakiurusio vamzdžio: viena iš jos kaltintojų prarado 
kūdikį būdama aštuntame nėštumo mėnesyje, o paskui po savo 
pagalve rado surūdijusių vinių ir ištrauktą dantį - tai aiškus 
raganystės ženklas. Tačiau La Draga nieko nepripažįsta, ir jos 
gynyba - rami, aiški ir logiška - kartais papiktina tuos, kurie 
teisia. Be to, norint išbandyti jos teisingumą, ji buvo kankinama 
virve. Bet ir tai, atrodo, nepakeitė jos liudijimo. 

Būdamas nelabai pamaldus niekada galutinai ir nesupratau, 
ar kalbuosi su Viešpačiu, ar pats su savimi, nes įpratau ne mels- 
tis, bet kreiptis į Loredaną. Jo prismaugti kranksėjimai iš malo- 
numo naktimis aidi su reguliaria monotonija, nes mano ponia 
taupo savo didžiausius talentus tam, kuris yra įtakingas. Ma- 
nau, ilgesį, likusį tam šuniūkščiui, dabar ji perteikia Loredanui. 
Jis turėtų tai jausti, nes Fjameta švyti grožiu ir švelnumu. Nors 
Loredanas atrodo nepermaldaujamas, jis nėra žiaurus. Žinau, 
kad jis pastebėjo namiškių nerimą. Netgi profesionalai negali 
apsimesti džiūgaują, kai aplink tiek daug liūdesio. Juk tai jis, kai 
ėmė sklisti gandai apie teismą, iš visų jėgų stengėsi įtikinti mano 
ponią, kad, palyginus su šių laikų būdu, teismas su La Draga el- 
gėsi pakenčiamai ir virvė buvo panaudota tik retkarčiais. 

Prieš keletą dienų jam vakarieniaujant aš padėjau aptarnau- 
ti ir įtraukiau jį į pokalbį apie bažnyčios reformą ir Kontarinio 
valstybės istoriją. Mes kalbėjomės apie tai, kad didesnis dėme- 
sys skiriamas pamaldumui, o ne dosnumui, svarbus vaidmuo 
teisingoje vyriausybėje tenka ir tyrumui. Abejoju, ar jį pagavo 
mano aistra, kai ėmėme kalbėti apie gailestingumo galią justici- 
joje. Manau, jis mėgavosi diskusija, nes tai gana gerai atsispin- 
dėjo jo argumentuose. 

Būtų lengviau, jei mus valdytų kvailiai. Tada pagaliau nors 
neturėtume ko tikėtis. Nemanau, jog kada nors taip būčiau ko 


bijojęs. 

Šeštosios dienos popietę grįžęs namo ir pristatęs maistą pa- 
stebiu gražiai papuoštą valtį, prišvartuotą prie mūsų įėjimo. 
Iki vakaro nėra užregistruota jokių gerbėjų. O mano ponia ne- 
linksmins naujokų man pirma jų neapžiūrėjus. Kai praeinu pro 
duris palei vandenį, girdžiu kažką nulipant laiptais. Prieš mane 
išnyra turko figūra. Jis su aukštu tiurbanu, puošniais plevėsuo- 
jančiais drabužiais. 

Mes nesimatėme nuo to laiko, kai jis išgelbėjo mane skęstan- 
tį ir kai paukščio letenos buvo susmigusios man į ausį. Mano 
Dieve, prieš kiek amžinybių visa tai nutiko? 

— Ak, Bučinas Teodoldis! Tikėjausi, kad sutiksiu tave prieš 
išvykdamas. - Jis plačiai šypsosi. - Lankiausi pas tavo ponią. 

— Tu lankeisi? 

Jis nusijuokia. 

- Nesirūpink, tau nereikės manęs įrašyti į savo brangiąją 
sąskaitų knygą. Mes turėjome aptarti vieną reikalą. Norėjau 
anksčiau atvykti ir pasiteirauti apie tavo sveikatą, tačiau... kiti 
dalykai pareikalavo mano dėmesio. Sakyk, kaip jautiesi? 

- Gyvas. 

— Kūnas - taip, bet nemanau, kad dvasia. 

— Mane slegia tam tikras rūpestis, ir tiek, - tariu. 

— Tokie laikai. Atėjau iš dalies atsisveikinti. Mane grąžina į 
dvarą. Santykiai tarp mūsų abiejų didžiųjų valstybių vėl page- 
do. Nors mes dar nekariaujame, aišku, kad aš čia ilgiau nepagei- 
daujamas. - Patylime. - Neišmokysiu tavęs savo kalbos, ir man 
trūks to. - Jis vėl patyli, be abejo, duodamas man daugiau laiko, 
kad pakeisčiau savo nuomonę. - Manau, teisingai pasirinkai. 
Jei Venecija ir neįvertins tavęs, yra tokių Žmonių, kuriems tu 
tikrai patinki. - Turkas ištiesia man ranką. - Rūpinkis savimi, 
mano mažasis drauguži. Džiaugiausi, būdamas su tavimi. 

- Ir aš taip pat. - Paspaudžiau jam ranką. Tai darydamas 
regiu miestą, pilną dramblių ir fontanų, povų, mozaikų, lyno 
akrobatų. Vieną sekundėlę pasvarstau, ką Konstantinopolis 
būtų galėjęs man pasiūlyti. Bet tai - tik akimirksnis, ir jis 
pralekia. 

Viršuje mano ponia yra portego, įsigilinusi į pokalbį su Ga- 
briela. Tačiau ji, pamačiusi mane, nutraukia pokalbį ir paleidžia 
kambarinę. 

Išeinant Gabriela stengiasi nežiūrėti man į akis. Iš baimės 
man susuka pilvą. 

— Kas čia? Kas atsitiko? 

— Bučinai, ateik. - Mano ponia šypsodamasi ištiesia man 
ranką. Jos akys šviesios, bet ji - tikra apsimetinėjimo meistrė, 
kai iš tiesų nieko nejaučia. O aš taip sugraužtas jaudinimosi, 
kad jau nebenumanau, koks skirtumas tarp galingos vilties ir 
beviltiškumo. - Atrodai pavargęs. Gal tau skauda kojas? Pasė- 
dėk su manimi. 

— Mano kojoms viskas gerai. - Ant stalo pastebiu puošnius 
Petrarkos sonetus raudonos odos viršeliais. Sidabrinė spyna 
įsukta savo vietoje. 

— Kodėl ta knyga čia? Kas atsitiko? Pasakyk man. 

— Aš... aš kai ką sužinojau iš Loredano. Atrodo, jis gali pa- 
dėti mums gauti leidimą aplankyti ją kalėjime. Tik tam reikės 
pinigų, užmokesčio, gal kyšio... 

Kyšis? Žinoma. Alyva, patepanti kiekvieną pozą ir principą 
šioje nekaltoje valstybėje. "Tu, Gasparai Kontarini, skaliji į mė- 
nulį, nes šis miestas jau parduotas šėtonui. 

— Kiek? 

Ji ištraukia nedidelį stalčiuką ir per stalo paviršių nustumia 
man piniginę. Paimu ją, juk galiu geriau nei dauguma vyrų ap- 
čiuopti dukatų formą ir nusakyti jų svorį per medžiagą. Sumelė 
tikrai nemaža. 

-- Kur juos gavai“ 

— Nesvarbu. 

Mano žvilgsnis vėl nukrypsta į knygą. 

— Viskas ne taip, kaip tu manai, - skubiai tarsteli Fjame- 
ta. - Aš nerizikavau mūsų ateitimi ir nepardaviau knygos. - Ji 
lukteli. - Tiktai... išplėšiau keletą puslapių. 

— Ką? | 

— Aš... aš pašalinau keletą graviūrų ir sonetų, kurie buvo prie jų. 

— Kamė 

Aišku, jau Žinau. 

— O Dieve, tu jas pardavei turkui! Kaip?.. 

— Paklausyk manęs, Bučinai, tikrai verta. Žinau, kad mes vos 
suduriame galą su galu, ir vieni tikrai nesutaupytume tokios 
didelės sumos. Jei būčiau mėginusi parduoti visą knygą, man 
trūktų laiko susirasti gerą pirkėją, siūlantį tinkamą kainą, o 
miestas užvirtų nuo apkalbų. Tuo metu sužinojau, kad turkas 
iškeliauja, ir nuvykau su juo pasimatyti. Visiems Žinomas sulto- 
no apetitas naujovėms ir, kadangi jis turi daugiau moterų negu 
aš vyrų, manau, jam patiks keleto gašlių romėnų draugija. Taip 
mes išlaikysime nepaliestą knygos pagrindą ir sutaupysime rei- 
kiamų pinigų. Tavo turkas buvo pats dosniausias. 

— Bet kodėl tu man apie tai nepapasakojai? Mums reikėjo 
šitą dalyką aptarti. 

— Nes... - Fjameta vėl lukteli. - Tau tai būtų atrodę kaip 
per daug didelis pavojus mūsų ateičiai. Vis tiek būtum pasakęs 
„E 

Ar ji teisi? Žinoma, senasis Bučinas būtų atsisakęs. Tačiau 
nežinau, ką būtų padaręs šis, naujasis, nes ji nusprendė už 
mane. 

— Aretinas? Ar jis Žino? 

— Tai jis patarė kreiptis į pašą Abdulą. Kad ir kaip ten būtų, 
jis turi teises tik į vieną graviūrą. Jei ne mes, jos iš viso neegzis- 
tuotų. 

Ak, mano turkas teisus! Štai tie, kuriems aš patinku. 

— Abejoju, ar tavo motina pritartų tam, - tariu ramiai. 

Ji gūžteli pečiais. 

— Mano vieniša motina mirė nuo sifilio. Štai kas atsitiko, kai 
ji pirmenybę teikė verslui, o ne širdžiai. Tau pasisekė. Juk Žinai, 
kad Abdula už tave būtų kur kas daugiau sumokėjęs. Kadangi 
mes esame partneriai, pasakiau jam, kad tu neparduodamas. 

— O, ačiū Viešpačiui už tave, Fjameta Bjančini! - Nusijuokiu. 

— Bučinai. - Ji uždeda savo ranką ant manosios. - Man gai- 
la... tačiau turi dar kai ką Žinoti. 

Ką? Nejaugi tikėjausi, kad jie paleis ją, nepaisys rastų kaulų, pa- 
mirš knygą, atleis už amuletus ir tepalus, ženklus ir užkalbėji- 
mus, užsikimš ausis ir negirdės nuodingų šėtono kalbų? Tiesa 
ta, kad La Draga jau seniai buvo kalta prieš įstatymą, kol dar 
net nebuvo apkaltinta teismo kambaryje. Nesu toks kvailas ar 
parblokštas meilės, kad to nežinočiau. Bet yra tūkstančiai kitų, 
apkaltintų lygiai taip pat? O kiek jų miršta savo lovose? Nera- 
si jokios valstybės krikščioniškoje karalystėje, kur teisingumas 
nebūtų prekė, parduodama taip kaip ir šilko siunta ar moters 
nekaltybė. Turi Žinoti tik kainą ir Žmones, kurie tiek sumokės. 
Taip yra visose krikščionių karalystės valstybėse. 

Atrodo, išskyrus Veneciją. 

Mūsų įžymusis Varnas sakė, kad padarė viską, ką galėjo. 
Taip jis sakė mano poniai, ir tuo ji tiki. Fjameta minėjo, kad 
jam nereikėjo tiesiogiai jai pranešti, kad nuosprendis jau pa- 
skelbtas, tačiau jis norėjo mus įspėti. Atrodo, kad dėl šios bylos 
vyko „diskusijos : jei tepalus ir pranašystes buvo galima lai- 
kyti nukrypimu nuo tikėjimo, tai dėl kaulų ji buvo pasmerkta. 
Kaulai ir dar tai, kad ji atvirai bendravo su prostitutėmis bei 
kurtizanėmis. Visa tai tik kalbos. La Draga neišdavė nei faktų, 
nei vardų. Kaip sakė Aretinas, tai tik kaltės ir laiko klausimas. 
Kadangi užsienyje darosi neramu, valstybė namuose turi jaus- 
tis saugi. Visa tai turėjo įtakos skelbiant bausmę ir nuosprendį, 
rūstų ir neišvengiamą. 

- Jis galės ir tikrai tarpininkaus, Bučinai. Tą jis tvirtai man 
pažadėjo. La Draga nebus sudeginta, ar girdi mane? Ji nesudegs 
ir nepatirs ypač daug kančių. 

Labai nekentės... UŽ tai mes turime būti dėkingi! Tegu vel- 
niai raminantį jo gailestingumą, jo niekšingą teisingumo teisė- 
tumą! Tarsi La Draga būtų neišlaisvinta, ar aš būčiau įsigijęs iš 
jos tepalo, nuo kurio jam nukristų pimpalas, kai jis kitą kartą 
mėgintų juo pasiteplioti! Esu toks įsiutęs, kad net skauda galvą. 
Kai dabar jis ateis, turiu kvailai maivytis, šypsotis ir dėkoti už 

begalinį dosnumą, nes, aišku, be jo tarpininkavimo mes nieka- 
da nebūtume prasispraudę pro kalėjimo grotas. 

Galų gale ten vykstame net ne kartu. 

Kitą vakarą, beveik dar nesutemus, įsiropščiu į valtį priekyje 
savo ponios. Piniginė giliai paslėpta mano švarkelyje. Ištiesiu 
ranką padėti jai įlipti, nes esu įpratęs. Taigi visas pasaulis gali 
matyti, koks esu jos tarnas. Bet ji nusišypso ir papurto galvą. 

— Bučinai, negaliu vykti su tavimi. Tarpininkavimas užta- 
riant, dėl kurio sutarė Loredanas, leidžiamas tik vienam lan- 
kytojui. Kiek jiems beužmokėtume, vis tiek kils kalbų. Taigi aš 
negaliu vykti. Ne... - Fjameta nutraukia mano protestą, vos 
man išsižiojus. - Dėl to nesiginčysime. Jau nuspręsta. Tik tavęs 
tikimasi prie vartų. Čia palauksiu tavęs. O dabar keliauk. 


TRISDEŠIMT ŠEŠTAS 
SKYRIUS 


Čia kitas žmogus, o ne tas, kuriam kasdien atiduodavau mais- 
tą. Pamatęs mane šis kvailai išsišiepia, - be abejo, yra sukurta 
daugybė juokelių apie neūžaugą, besilankantį pas raganą, - ta- 
čiau, atrodo, ne visi Žmonės, atliekantys niekšingus darbus, 
tampa niekšai. Ir nesvarbu, ką jis begalvotų, man to nepasako. 
Jis įleidžia mane į mažą rūmų kiemelį. Ten mane pasitinka ki- 
tas žmogus. Šis įveda pro duris, po to žemiau dar pro vienas, 
paskui pro kitas, dar kitas. Mums lipant laiptais žemyn užgęsta 
tas truputis dienos šviesos. Šiame tolimame požemyje amžina 
naktis. Čia laukia trečias prižiūrėtojas. Savo sudėjimu jis pana- 
šus į statinę ir dvokia taip šlykščiai kaip ir kaliniai - prarūgusiu 
alumi ir savo smirdinčiu kūnu. Jis Žiūri į mane kaip į kokį ta- 
rakoną, kol piniginė atsiduria ant stalo. Prižiūrėtojas ištuština 
ją ir padalija monetas į tris atskiras krūvelės: trys prižiūrėto- 
jai, trys krūvelės. Jis perskaičiuoja monetas, paskui pažvelgia į 
mane ir nusišaipo. 

— Kur likusios? 

Buvo laikai, kai bijodavau tokio sudėjimo vyrų tiek dėl sme- 
genų bukumo, tiek dėl kumščių tvirtumo. Dabar man tai ne- 
rūpi. Jie visi man atrodo kaip mėsos gabalai su prilipdytomis 
burnomis. Te Viešpats pasiima jų sielas, jei sugebės jas rasti. 

Akimirką jis suurzgia ant manęs taip, tarsi norėdamas suplo- 
ti mano galvą į sieną. Paskui pradeda juoktis, prieina ir trinkteli 

man per petį, lyg būčiau jo seniai dingęs brolis. Staiga jis tampa 
toks meilus, kaip kad būtų visi dantys išpuvę, siūlo man vyno ir 
atkakliai peršasi atnešti daugiau žvakių ir kėdę, kai veda mane 
į kamerą, kad man nereikėtų sėdėti ant žemės. 

Seku paskui jį tamsiu koridoriumi. Mes praeiname gal 
kokį tuziną kamerų. Visos yra tokio didumo kaip paršų gar- 
das. Padūmavusi dviejų žvakių žibintų šviesa apšviečia at- 
sitiktinę figūrą, susirietusią kampe, tačiau veidų nesimato. 
Staiga imu labiau bijoti savo žingsnių nei jo agresyvumo. 
Tamsa, smarvė, niūruma. O Dieve, kodėl turėtume bijotis 
mirties, jei tai yra gyvenimas? Jam reikia skaičiuoti kameras, 
kad žinotų, jog priėjo tą, kurios reikia. Atrakinęs spyną jis 
pastato žvakes. 

Įeinu į vidų. Iš pradžių manau, kad čia nieko nėra. Priete- 
moje įžvelgiu smulkią figūrėlę, sėdinčią ant čiužinio kame- 
ros gale, atsirėmusią kūnu į sieną. Ji... kaip man dabar ją va- 
dinti, nes mano mintyse ji jau nebe La Draga? Ji, Elena, man 
įėjus net nepažvelgia, nesujuda. Pažvelgiu į prižiūrėtoją. Jis 
gūžteli pečiais, trinktelėdamas kėdę ir vieną iš žibintų prie 
manęs, už savęs klinkteli durimis. Spynoje garsiai sutarška 
raktas. 

Prieinu jai iš priekio žvakę pakreipdamas taip, kad galėčiau 
matyti jos veidą. Galiu iš karto įžvelgti: La Dragos akys siau- 
bingos būklės. Jos yra sutinusios, viena beveik užmerkta, kita 
trūkčioja ir pilna koketiškumo, nes nuolat mirkčioja. 

— Elena? 

Jokio atsakymo. 

— Elena? Ar matai mane? Aš čia tiesiai prieš tave. 

Ji palenkia galvą į vieną pusę ir truputį susiraukia: 

— Cha! Tai šėtonas ar šuo? 

Kadangi mes nebuvome įpratę kartu juoktis, akimirką išsi- 
gąstu: galbūt tai beprotybė, o ne humoras. 

— Nei tas, nei anas. Tai aš, Bučinas. - Atsikvepiu. - Ar pri- 
simeni“ 


Ji išleidžia kažkokį garsą. 

— Verčiau nuo dabar dėvėk ką nors balta ir žiūrėk, kad 
vaikščiotum išsitiesęs, nes tave gali klaidingai palaikyti ir tuo, 
ir anuo. 

Man belieka tik nusijuokti, juk nervai vyrus kitaip veikia. 
Kažkur arti, gal gretimoje kameroje, išgirstu trenksmą, paskui 
moters dejones. 

— Ar tu... aš... kaip tu? 

La Dragos veide pasirodo lyg pašaipa ar šypsena. Stebiu jos 
gestus, kuriuos anksčiau mačiau tūkstančius kartų. Dabar gi 
kažkas įstringa man gerklėje. 

— Juk Žinai, kad aš ragana. Bet negaliu išsilaisvinti ir išskristi 
pro langą. 

— Aš... Juk čia nėra lango, - švelniai tariu. 

Ji nekantriai pliaukšteli liežuviu. 

— Žinau tai, Bučinai. Kaip čia pakliuvai? 

— Pinigai. Fjameta tarpininkavo ir prašė įžymiojo Varno, ir 
mes sumokėjome sargybiniams. 

— Aha. 

— Mes būtume sumokėję ir teismui. Noriu pasakyti, kad pa- 
mėgintų sustabdyti tai, tik... 

— Tik jie nebūtų taip padarę. Viskas gerai. Žinau. Jie labai 
didžiavosi savo griežtumu. 

— Žmonės pasakoja, kad buvai tokia pat gudri kaip ir jie. 

Ji gūžteli pečiais. 

— Ta moteris prisiekė, kad pro mano langą lipo šėtonas, nors 
visi žino, kad ji beveik nemato toliau savo pirštų galiukų. Teis- 
me, kai jos paprašiau, ji beveik neatskyrė teisėjo nuo statulos, 
esančios prie jo. 

Tai prisiminusi, ji kreivai šypteli. Dabar šviesa ryškesnė, o 
gal mano akys priprato. Jos veidas pilkas nuo purvo. Tyras tik 
ašarų upeliukas, tekantis iš vienos akies. Labai trokštu pakelti 
ranką ir švariai jį nušluostyti. Stebiu, kaip ji mirkčiodama sten- 
giasi atitolinti skausmą. 

— Ar gaudavai maistą, kurį mes siųsdavome? 

Ji linkteli, bet neatrodo, kad būtų daug jo valgiusi. 

— Arjie tau sakė, kad maistą siunčiame mes? Viską, ką galė- 
jome, padarėme dėl tavęs. 

— Jie sakė, kad turiu geradarį, - Elena taip ištaria tą Žodį, 
lyg būtų išgertuvės. - Geradarys piktadariui. Jie viską apvertė 
aukštyn kojomis, nes nemanė, kad aš tai suprasiu. Galvojo, kad 
mano sąsiuvinis prirašytas šėtono iki tol, kol nepasakiau jiems 
kodo. Jie kai ką paskaitė teisme - tai buvo priemonė nuo vidu- 
rių užkietėjimo. Gal už šias žinias man reikėjo iš jų paprašyti 
susimokėti! 

— Abejoju, ar tai būtų padėję. Kai kurie greitai prikrauna 
šūdo. 

Ji nusijuokia iš mano grubumo. 

— O kaip Fjameta? Foskaris išvykęs? 

— Taip, - tariu. - Ji... sutrikusi be tavęs. 

— Taip nemanau. - Ji vėl greitai daug kartų sumirksi. - Ji vis 
dar turi tave. 

Stebiu, kaip naujas skausmo spazmas iškreipia jos veidą. At- 
sikvepiu. 

— Kas tavo akims, Elena? Kas joms atsitiko? 

— Tai infekcija nuo stiklo. Sergu jau daug metų. Vartodavau 
vaistus, gerdavau skystį, kuris sušvelnindavo susirgimą. Be jo... 
Na, tau bus malonu išgirsti, kad dabar beveik nieko nematau. 

— O ne! - Nustembu. - Ne, visai jokio malonumo. 

Kitoje kameroje vėl pasigirsta trinksėjimas, paskui dejonės. 
Šį kartą jau garsesnės. Vėliau dar iš kažkur pasigirsta įžeidžian- 
tis klyktelėjimas, beprotybės choras. 

Išgirdusi tą garsą, ji pakelia galvą. 

— Faustina, nebijok! Tu saugi. Atsigulk ir pamėgink užmig- 
ti. - Elenos balsas toks švelnus, kaip tada, kai kalbėjo apie sti- 
klines sielas neūžaugai, skęstančiam skausme. Ji vėl atsisuka 
į mane. - Ji daužo galvą į sieną ir sako, kad tai nuveja šalin 
mintis. 

Dejonės virsta inkštimu, paskui nutyla. Mes truputį pasėdi- 
me, klausydamiesi tylos. 

— Aš... aš tau kai ką atnešiau. 

— Ką“ 

- Ištiesk ranką. 

Kai ji taip padaro, matau kruvinas žymes, paliktas virvių ant 
jos riešų ir plaštakų. 

— Čia Mauro cukruotieji pyragaičiai. Kiekviename iš jų yra 
ypatingo sirupo, kuris tau padės. 

— Kokia sudėtis? - Ir ji, kilstelėdama galvą aukštyn, krypteli 
ją tuo taip gerai man žinomu judesiu. 

— Tai vienas iš tavo receptų, kur mes jį sumaišydavome su 
grapa. Mauras iš jo pagamino sirupo įdarą ir jį išbandė. Vienas 
pyragaitis nuslopins skausmą ir tu tapsi mieguista, du apsvai- 
gins tave tiek, jog... pakilsi virš viso to. 

Elena laiko paketą ant delno. 

— Aš... aš manau, dabar truputį paragausiu, bet tik vieno 
puselę. Mauro padažai visada man buvo per riebūs. 

Paimu vieną, atlaužiu didesnį gabalėlį ir lėtai jai sumaiti- 
nu - kąsnis po kąsnio. Ji stropiai kramto. Matau, kaip pajutusi 
saldumą šypteli. 

— Jie sužeidė tave? - Pirštu atsargiai paliečiu randą ant jos 
rankos. 

Moteris pažvelgia į ranką, tarsi toji priklausytų kam nors 
kitam. 

— Pas kitus mačiau baisesnių, - suniurna ji. - Dėl to nors 
trumpam lioviausi galvoti apie akis. 

— O Viešpatie! O Kristau, kaip gailiuosi! - Ir gailestis prasi- 
veržia galinga sielvarto upe. - Taip gailiuosi... Aš nepranešiau 
apie tave, tu turi tai žinoti. Niekados... Noriu pasakyti, taip, 
aš įsilaužiau į tavo namus po to, kai tą dieną pamačiau tave 
Murane... Aš... aš atidariau skrynią, radau tuos stiklinius skri- 
tuliukus, bet padėjau juos atgal, nerodžiau ir nepasakojau apie 
juos niekam. O kaulai?.. Nenorėjau, turiu omenyje... Jie buvo 
mano rankoje, ir maišas iškrito, kai bandžiau pajudėti... Taip 
niekada neturėjo įvykti. 

Ji dabar sėdi labai ramiai, taip, kaip tik ji temoka - tyliai. 
Pagaliau ta jos ramuma nutildo mano tarškėjimą. 

— Elena? 

— Daugiau nekalbėk apie tai, Bučinai. Nebėra ką daugiau 
pasakyti - stiklas sudaužytas, skystis palietas. Tai jau nebesvar- 
bu. - Jos balsas ramus, nėra jokio susirūpinimo, jokių jausmų, 
vaistai dar negalėjo paveikti. - Moteris iš kitos kanalo pusės jau 
seniai ant manęs pyksta. Stengiausi jai padėti dėl kūdikio, kuris 
mirė gimdoje. Kai nebegalėjau jo išsaugoti, ji nusprendė, kad aš 
nužudžiau. Kur tik benueidavo, visur garsiai apie tai rėkdavo. 
Buvo tik laiko klausimas, kol pagaliau kažkas išgirdo. 

— O kaulai? - Klausiu po akimirkos. - Iš kur jie? 

Elena nieko nesako. Jai taip suspaudus lūpas pirmą kartą 
išvystu senosios La Dragos atspindį, tos, kurios bijodavausi, 
kurios tyla kalbėdavo apie paslaptis ir slaptą galią. Jei ji atsispy- 
rė tam, kad neužnertų kilpos ant kaklo, tikrai atsispirs ir man. 
O gal tie kaulai iš jos pačios? Galbūt ji kaip ir kunigas saugo 
kitų žmonių paslaptis? Dievas yra liudininkas! Šiame mieste ti- 
krai daug moterų, slepiančių besipučiančius pilvus po sijonais, 
kad išsaugotų savo reputaciją. Kūdikiai miršta kiekvieną dieną: 
spaudžiami ir išspjaunami iš gimdos. 

— Juk turėjai Žinoti, kad būsi už tai teisiama? 

Moteris truputį papurto galvą, ir jos veido išraiška sušvel- 
nėja. 

- Žinai, niekada negalėjau atspėti ateities. Mesdavau pupe- 
les ir sakydavau žmonėms tai, ką jie norėdavo išgirsti. Lengvai 
uždirbami pinigai. O praeitis... Niekas negali jos pakeisti. Ak, 
galėtum daug kuo mane apkaltinti, jei tik sugebėtum... - Ji už- 
sikerta. - Juk tau būčiau galėjusi grąžinti tavo rubiną. Mano 
senelis sakė, kad tai pati geriausia kopija, kurią jis kada nors 
buvo pagaminęs. 

Sėdime kurį laiką nesikalbėdami. Be abejo, abu turime ką 
prisiminti. 

- Vis dėlto nerimavau, kad pastebėsi apgaulę prieš nešda- 
„mas rubiną žydui. 

— Cha, nepastebėjau! Tavo senelis buvo teisus. Tai nuosta- 
biausia klastotė. 

- Bet paskui ar supratai, kad tai mano darbas, kai viską su- 
žinojai? 

Vėl regiu mus abu: ją, sėdinčią ant lovos, įsitempusią kaip 
gyvulys, ir save, lūpas beveik prispaudusį jai prie ausies. Prisi- 
menu jos odos sandarą, tamsius ratilus aplink akis ir tai, kaip 
virpčiojo jos lūpos. 

- Taip, Žinojau, kad tai tu padarei. - Tačiau tas faktas, kad 
tada buvau teisus, man dabar nesukelia jokio pasitenkinimo. - 
Ar tai buvo tavo idėja? 

Ji sudvejoja. 

— Jei manai, kad visada buvau vagilė - tai ne. 

— Tuomet kodėl? 

— Mes abi su Meragoza tai nusprendėme. 

— Ne tai turėjau omenyje. 

— Kodėl? Noriu pasakyti, kad ji išsiaiškino mano paslaptį - 
apie akis ir tai, ką veikiu. Taigi visa žinodama ji privertė mane 
pavogti tą akmenį. - La Draga stabteli. - Tačiau viskas buvo ne 
taip. Mes tai padarėme kartu, nes sugebėjome, ir todėl, kad tuo 
metu... tuo metu man reikėjo pinigų. 

- Tu ir iš jos motinos vogdavai? 

— Ne, ne, nevogiau! Niekada taip nedariau! - Staiga ji labai 
susijaudina. - Nieko nežinojau apie jos motiną. Meragoza nie- 
kada nesikreipė į mane pagalbos. Aš būčiau galėjusi jai padėti, 
nes turėjau vaistų, kurie būtų sušvelninę kančias. Papasakojau 
tai Fjametai. Turi tikėti manimi. Nieko nežinojau apie jos ligą 
ar mirtį. 

- Viskas gerai, viskas gerai, tikrai tavimi tikiu. - Uždedu 
savo ranką ant josios, norėdamas ją nuraminti. Kurį laiką stoja 
tyla. - Žinau, tu nesi žiauri. 

— Ak, bet būčiau tokia buvusi tau, jei būčiau galėjusi, Buči- 
nai! - Dabar jos balse nuaidi kažkas panašaus į senąją La Dra- 
gą. - Iš pradžių ant tavęs pykau - tikrai prisipažįstu. Tuos pir- 
muosius mėnesius taip sunkiai dirbau dėl jos, dėl jūsų abiejų. 
Tačiau tu niekada nepasitikėjai manimi - niekada! Vos ataugus 
Fjametos plaukams tu būtum išstūmęs mane iš jūsų gyvenimo. 

Meragoza tai matė taip pat puikiai kaip ir aš. Mes niekada jums 
abiem neįtikome - štai ką ji sakė. 

Per vėlu meluoti, ypač sau pačiam. Nors Meragoza buvo 
šlykšti, bet teisi. Mes atvykome kaip partneriai - mano ponia ir 
aš. Buvau nusprendęs, kad niekas daugiau jau neprisijungs prie 
mūsų. Netgi tie, kurių mums labiausiai reikėjo. 

- Jei iš tikrųjų, ką jutai ir kodėl tada grįžai? Tu juk Žinojai, 
kad tave įtariu, bet grįžai ir vėl mums padėjai. O Dieve, kokį 
įspūdį tada man padarei! 

La Draga nieko nesako. Tyloje vėl pasigirsta dejonės. Dabar, 
kai žinau, kas ten darosi ir su kokia jėga trenkiama į akmenį, tai 
dar labiau skaudina nei vėliau girdimas verksmas. Vieną kartą, 
antrą, tada vėl ir vėl... 

— Faustina? - Ji pajudina ranką, norėdama apčiuopti pyra- 
gaičio likutį. Paskui atsistoja ir nusivelka prie grotų. Aš taip pat 
atsistoju ir mėginu jai padėti. - Faustina? Ar girdi mane? Iškišk 
ranką pro grotas. Ar tu čia esi? 

Po kiek laiko prietemoje išvystu išsikišusią ilgą, liesą ranką 
tarsi kokio bekūnio prašytojo galūnę. Elena įstūmia pyragaitį 
į delną ir užspaudžia pirštus. - Suvalgyk jį. Tai saldu ir tave 
užmigdys. 

Grįždama prie lovos ji atsiremia į mano petį. Negaliu pasa- 
kyti, ar tai silpnumas, ar nuodų dozės poveikis. 

— Bučinai, dėl savo ūgio esi gera lazda pasivaikščiojimui. 
Dažnai norėdavau atsiremti į tave, kai man imdavo skaudėti 
nugarą nuo apsimetinėjimo kuprota. Ir netgi tada, kai lioviausi 
pykti ant tavęs, per daug bijojau tavo irzlumo. 

Stebiu, kaip šypsena užlieja jos veidą. Jau nuo pat pradžių ji 
mane erzindavo, bet iki tam tikros ribos. Tiek man, tiek jai tai 
nebuvo tik pyktis. Ji tarsi kažko bijojo savyje. Supraskite, visada 
žinojau, ką ji jaučia: pyktį, bėdą, baimę, kaltę, sėkmę. Mačiau ir 
supratau kiekvieną jos jausmą, iškylantį veide. Ji taip pat per- 
prasdavo ir mane. O Dieve, kaip mes galėjome taip klysti?! 

Mes abu sėdime ant čiužinio, nors jame tiek mažai šiaudų, 
kad jis beveik nesiskiria nuo grindų. La Draga atsiremia į sieną. 

— Vis tiek nesuprantu, kodėl tu likai sa mumis, padėjai mums 
ir niekada nieko daugiau nepaėmei, - sakau po kurio laiko. 

— Ne... - stabteli ji. - Net jeigu sidabrinė tavo spyna slepia 
nešvankius turtus. 

— Ką? 

— Vienas, penki, du, šeši. 

— Mano Dieve! Kada tai sužinojai? 

— Kaip manai? Kada buvau įleista į tavo ypatingąjį kam- 
barį? 

— Tu iššifravai kodą? 

— Man visada tai puikiai sekėsi. - Ji patyli. - Ar Fjameta pa- 
sinaudodavo ta knyga, kai užsiimdavo su vyrais? 

— Ne, tai buvo investicija. Mes parduosime ją, kad apsirū- 
pintume senatvėje. 

— Tikiuosi, uždirbsite riebią sumelę. Bučinai, kai pasensi, tu- 
rėsi saugoti savo sąnarius. Jie greičiau sustings nei daugumos 
vyrų. 

La Dragos rūpestis vėl manyje kažką sujudina. 

— Ar visada tiek daug žinojai apie neūžaugas? 

- Truputį. Daugiau sužinojau po to, kai sutikau tave. 

— Norėčiau... norėčiau turėti daugiau laiko pažinti tave. 

Ji papurto galvą. 

— Dabar jau per vėlu. - Ji ištiesia ranką, apčiuopdama mano 
viršugalvį. - Žinai, ji visai nepanaši į baklažaną. Pasakiau taip 
tą pirmą kartą tik norėdama tave supykdyti, kai paklausei, ar 
esu akla. Prisimeni? Ak, tu visada taip trokšdavai kovoti su ma- 
nimi!.. - Netikėtai pajuntu, kaip ji dreba. - Aš ne... 

— Ša! - Vėl uždedu savąją ranką ant josios. Pakeliu ją, at- 
sargiai laikydamas abiem rankom, glostau jai odą, švelniai 
braukdamas riešą, ten, kur įspausta virvės. - Tu teisi. Mums 
daugiau nereikia kalbėtis apie praeitį. - Jos pirštai man tiek 
daug padėjo: jie privertė išdžiūti skausmo vandenyno potvy- 
nius. Viską pasaulyje atiduočiau, kad tik galėčiau lygiai taip pat 
jai padaryti. 

— Manau... manau, jog pavargau. Truputėlį prigulsiu. 

Padedu jai išsitiesti. Tai darydamas juntu jos saldų ir rūgštų 
kvapą. Jis kaip kvepalai mane svaigina. Pastebiu, kaip drebulio 
banga pereina per visą jos kūną. - Ar tau šalta? 

— Truputį. Ar atsigulsi su manimi? Tu taip pat turėtum būti 
pavargęs. 

— Aš... aš... Taip, prigulsiu. 

Stengiuosi būti atsargus, įsitaisydamas šalia jos. Bet kai mano 
kūnas prisiliečia prie josios, jaučiu, kad man atsistoja. O Dieve! 
Kalbama, kad vyrams stojasi tada, kai, būnant ant ešafoto, nume- 
tami laiptai. Ar Adomas labiau valdė savo kūną, kol dar nebuvo 
suvalgęs obuolio? Manau, jei Viešpats norėjo, kad mes geriau elg- 
tumėmės,jis turėjo mums labiau padėti. Greitai atsitraukiu, kad ji 
manęs nepajustų. Mes taip truputį pagulime. Paskui švelniai ran- 
ka paglostau jai visą kūną. Ji paima mano ranką ir laiko savojoje. 

Jos balsas, pasigirdęs po kiek laiko, yra mieguistas, neaiškus 
nuo vaistų poveikio. 

— Deja, niekada gerai to nesugebėjau, Bučinai. Dariau tai tik 
keletą kartą ir prie to neįpratau. - Ji atsidūsta. - Nesigailiu. Tai 
jos labui. 

Pagaliau viską suprantu, bet jau nėra tam laiko. 

— Manau, neturi ko gailėtis, - tariu ir švelniai suspaudžiu jai 
ranką. - Patikėk manimi, tiek viso šito mačiau, kad žinau, jog 
tai daugiau kūno, o ne sielos reikalas. Tu kur kas daugiau nu- 
veikei gyvenime padėdama žmonėms numalšinti jų skausmą, 
nei suteikdama jiems malonumą. 

— Tu taip manai? - Drįstu pasakyti, jeigu ji nebūtų tokia 
pavargusi, gal daugiau man ką nors pasakytų. Tikrai yra apie 
ką pakalbėti. Juntu, kaip ji atsitraukia. Prisitraukiu ją arčiau ir 
laikau apkabinęs, jausdamas mūsų tai kylantį, tai krintantį kvė- 
pavimo ritmą, kol jos kūnas susmunka šalia manojo. La Draga 
miega. Ilsisi ir liūdnoji Faustina kaimynystėje. Nors to tikrai 
neketinau daryti, nes noriu prisiminti kiekvieną šios nakties 


sekundę, taip pat užmiegu. 

Aušra neprasiskverbia pro požemio akmenis, o žvakė jau seniai 
užgeso. Mane pažadina triukšmas: trankūs žingsniai ir piktas 
raktų žvangesys. Atsisėdu, nes nenoriu, kad mane taip aptiktų. 
Bet negaliu visiškai atsitraukti, nes ji vis dar laiko mano ranką 
ir net per miegus nenori jos paleisti. 

Prižiūrėtojas jau prie durų. Jo žvakė tarsi įsiskverbia į mūsų 
intymią aplinką. 

— Jau laikas. Aš išeinu. Jei nepasijudinsi, liksi amžiams po- 
žemyje. 

— Elena? Elena? 

Jaučiu, kaip ji sujuda šalia manęs. 

— Ar gerai praleidai laiką? - Jis pakelia žibintą virš savęs taip, 
kad mus abu apšviestų. - Taip, kiekvienas nusipelno greito pa- 
sidulkinimo, ypač jei už tai sumoka. 

Elena jau sėdi, nors jos akys taip prikepusios ir užmerktos, 
kad nesu tikras, ar ji iš viso mane mato. 

— Elena, - sušnibždu, - jau turiu eiti. Atleisk. Paklausyk ma- 
nęs, nepamiršk pyragaičių. Vienas - skausmui numalšinti, o 
du... du ar trys prieš jiems išsivedant tave... Tai padės. Juk 
prisiminsi, tiesa“ 

— Ei! Greitai dink iš čia! - Pinigams ištirpus, vėl virtau tara- 
konu. 

Bet dabar negaliu paleisti jos rankos. 

— Viskas tvarkoj, Bučinai, viskas gerai. - Ji pati švelniai iš- 
traukia ranką. - Mes daugiau nebekovojame. Gali eiti. 

Atsikeliu ir einu sustingusiomis kojomis pro pusiau pravi- 
rus vartus. Regiu prižiūrėtojo pašaipą. Tą akimirką noriu jį nu- 
žudyti, pulti ant jo, suleisti savo iltis jam į kaklą ir stebėti, kaip 
ištrykšta kraujas. 

— Bučinai? 

Elenos balsas mane grąžina. 

— Aš... noriu tau kai ką pasakyti: jos vardas... jos vardas Fja- 
meta. - Ji sekundę stabteli, tarsi tai kainuotų labai daug pastan- 
gų. - Grįžau todėl, kad jūsų abiejų ilgėjausi. Norėjau būti kartu. 


Durys už manęs užsitrenkia. Ji vėl nusisuka į sieną. 


TRISDEŠIMT SEPTINTAS 
SKYRIUS 


La Dragos egzekucijos naktį praleidžiu lodžijoje atsilošęs kėdė- 
je taip, kad galėčiau matyti ne tik vandenį, bet ir namų stogus, 
pirmąjį dangaus balkšvėjimą prieš patekant saulei. Laikas slen- 
ka lėtai. Nemiegu ir nemąstau. O jei ir mąstau, tai nebepame- 
nu, ką ir apie ką. Jau seniai laukiu tos akimirkos. Valanda prieš 
aušrą visada yra pati sunkiausia. Tai paskutinių lažybų valanda, 
galutinio nakties intymumo akimirkos, maldų prieš rytmečio 
varpus metas. 

Namuose tylu, kai nulipu laiptais į apačią ir išeinu į medinę 
prieplauką. Srovė lengvabūdiškai pliuškena į mūsų gondolos 
šonus. Velkuosi iki pat prieplaukos galo, kol kanalo vanduo at- 
siduria po manimi. Aušra, jei dar ne danguje, tai jau sklando 
ore. Jaučiu ją kaip didelį suktuvą, keliantį saulę iki aukščiausio 
taško virš horizonto. Vėl žvelgiu į vandenį. Vis dar jo bijausi. 
Žinau, kad jis nėra gilesnis nei kambario aukščio, bet man vis 
tiek atrodo bedugnis. Turiu teisę bijoti. Buvau jame ir Žinau, 
kad skendimas yra pati baisiausia mirtis pasaulyje. 

Elena Kruziči nepaskęs. Ji girdės duslų vandens pliaukšėji- 
mą į medį, kai bus valtimi plukdoma į Orfano kanalo vidurio 
platumas. Ir nors nuo Mauro vaišių ji bus mieguista, tačiau jaus 
kylančią baimę. Tik ji nepajus, kaip ją praris juodosios gilumos, 
nes, kai ji sedės ten, šalia kunigo, priekyje surištomis rankomis, 
vyras, esantis už jos, be jokio perspėjimo užmes jai virvę ant 
galvos ir kaklo ir du kartus tvirtai, staigiai trūktelėjęs iš pradžių 

išspaus iš jos kvėpavimą, o paskui ir gyvybę. Žinoma, pasmaug- 
ti nėra vieni niekai. Kaip ir kiekviena numarinimo forma taip 
ir šioji turi tam tikrus meistriškumo lygius: gali trukti ilgai ar 
trumpai, būti kruvinas smaugimas, beveik atskiriant galvą nuo 
kūno, ar staigus, stiprus gerklės užspaudimas. Viskas priklauso 
nuo budelio įgūdžių bei patirties. Mums buvo pažadėtas pats 
geriausias. Ji tik aiktelės ir sužiaukčios norėdama įkvėpti. Kova 
bus staigi ir greitai baigta. 

Tik jos kūnas nugrims į gelmę. Elena Kruziči jau bus iške- 
liavusi. 

Štai tiek mums pasitarnavo gardūs Mauro padažai, mano 
ponios maldavimas ir jos praskėstos kojos. Paskutinę minutę 
nebuvo atleidimo nuo bausmės. Loredanas mums nemelavo. 
Jis padarė viską, ką galėjo, bet pats pasakė: galbūt kitu metu 
būtų pavykę. Kurstantis nusikaltimas kurstytojišku metu rei- 
kalauja griežto atsakymo. Nebus godžiai stebimo reginio nei 
jokio spektaklio. Viso to esmė ne žiaurumas, bet stabilumas. 
Taikingoji Venecija reikalauja teisingos Venecijos. 

O kas toliau?.. Stovėdamas čia raminuosi prisiminimais - 
mano Dieve, taip aiškiai prisimenu po tokios daugybės metų! — 
apie eilėraštį, kurį kažkada Romoje man skaitė Aretinas. Tuo 
metu jis ir aš buvome naujokai mano ponios namuose. Jis at- 
eidavo į virtuvę pagaląsti savo nuodingo sąmojaus su tarnais. 
Tada jis buvo siaubingas: mielas kaip mergiotė, protingas, išdi- 
dus, trokštantis pakilti į saulę. Aš buvau jaunas ir pakankamai 
pykau ant savo išsigimėliškumo. Norėjau lėkti kartu su juo ir 
svaigintis mintimi apie maištą prieš Bažnyčią ir net prieš patį 
Viešpatį. Prisimenu jo balsą, kandų ir stiprų. 


Nuo vasaros iki žiemos turtuoliai 

Yra rojuje, o vargšai - pragare. 

Ir tie akli kvailiai, belaukiantys balandžio 

Su pasninku, nuodėmių atleidimais bei Tėve Mūsų, 
Tarnauja tik tam, kad patręštų sodą 

Vienuoliams ir jų vienuolynams. 

— Bučinai, jei tai tiesa, kuris gi iš mūsų turėtume bijoti mir- 
ties? Ar tie, kurie jau ją pajuto, ar kurių ji dar laukia? Įsivaiz- 
duok tai: kaip būtų, jei pabaigoje mūsų nelauktų nei joks rojus 
ar pragaras, o tik gyvenimo nebuvimas? Mano Dieve, prisiekiu, 
tikrai būtų dangus daugumai iš mūsų! 

Esu tikras, kad jis seniai išpažino tokias eretiškas idėjas, nes 
dabar su tam tikru grožiu rašo apie Viešpatį. O tai ne vien dėl 
to, kaip manau, kad pakliūtų į gerąsias valstybės knygas. Revo- 
liucija - tai jauno vyro fantazija. Ateityje dar laukia tiek gyve- 
nimo, kuris gali pakeisti nuomonę. Nors esu nebejaunas, tačiau 
vis dar mąstau apie anas eiles ir svarstau, ar tas Žmogus, parašęs 
jas, įrodė, kad jo gyvybės nebuvimas reiškia galą kančioms. 

Oras šiltas ir skaidrus. Prieš mano akis dangus nusidažo ro- 
žiniais ir rausvai violetiniais atspalviais - beprotiškomis spal- 
vomis, per daug pašėlusiomis tai akimirkai. Kaip ir tą rytą, kai, 
būdamas Romoje, išvykau iš ponios namų, mėgindamas rasti 
kardinolą. Kiek daug tada mirė? Tūkstančiai!.. Lyg gabalėliai, 
inkrustuoti grindų mozaikoje. 

Kova bus baigta. Darbas bus atliktas. Dabar ji taps viena 
iš jų. 

O kaip mes? Kokie dabar mes? 

— Bučinai? 

Net neišgirstu, kaip atsidaro durys. Fjametos balsas, nors 
gana tylus, mane perskrodžia lyg peilis. 

Ji apsirengusi savo plačiu drabužiu, plaukai palaidi ir susivė- 
lę ant nugaros. Žinoma, ji taip pat nemiegojo, viena pati išken- 
tėjo savąją vigiliją. Fjameta atsineša molinį puoduką gėrimui. 

— Šitą Mauras pagamino tau. Tai pašildyta malvazija. 

— Jis atsikėlęs? 

- Jie visi atsikėlę. Nemanau, kad kas nors miegojo. 

Gurkšteliu. Gėrimas saldus ir šiltas, visai ne kaip vanduo. Po 
kiek laiko ji uždeda man ranką ant peties. Girdžiu, kaip kažkas 
verkia viduje. Tai Gabriela. Dėl daug ko galima verkti. Niekas 
jau nenumalšins jai duriančių skausmų, kuriuos jaučia per mė- 
nulio ciklą. 

— Viskas baigta, - tariu. 

— Taip, jau baigta. Eik į vidų ir truputį pamiegokime. 

Bet ne viskas baigta. Dar ne dabar. 

Miegu. Nežinau tik, ar ilgai. Staiga mane pažadina karštli- 
giškas beldimas, nors, atrodo, kad vis dar aušta. Kažkaip nu- 
sitempiu prie durų ir atidaręs išvystu susižavėjusį, sujaudintą 
Gabrielos veidelį. O Dieve, o Dieve! Galbūt jai buvo atleista? O 
gal mes išgelbėti? 

— Turi ateiti, Bučinai. Ji apačioje, ant prieplaukos. Mauras ją 
pamatė, kai ėjo išpilti šiukšlių. Mes nežinome, ką daryti. Mano 
ponia čia, bet turi ateiti. 

Man kojos linksta iš nuovargio, ir jos beveik susipina, kai 
puolu bėgti, nes šleivoju. Iš pradžių nubėgu į portego loggia, nes 
iš čia bent galiu viską matyti. Mano ponia stovi apačioje manęs, 
ant prieplaukos, rami, beveik sustingusi, o priešais ją - mažas 
vaikas. Jos galvą supa debesis baltų garbanų, pro kurias švyti 
tekanti saulė. O jai prie kojų guli mažas išsipūtęs kapšelis. 

Nuriedu laiptais žemyn ir išvirstu pro duris į vandenį. Mano 
ponia ištiesia ranką, kad toliau nepulčiau. Sustoju. Vaikas pa- 
žvelgia aukštyn, tada žemyn. 

Mano ponios balsas kaip švelniausias šilkas. 

— ...pavargusi po tokios ilgos kelionės ankstyvą metą. Kas 
tave atgabeno? Ar matei, kaip virš jūros pateka saulė? 

Tačiau vaikas tyli, tik stovi ir mirksi šviesoje. 

— Turėtum būti alkana. Mes viduje turime šviežios duonos 
ir saldžių uogienių. 

Vis tiek tyla. Jos motina dėjosi akla, o dabar dukra apsi- 
metinėja tikra kurčiąja! Tai nelengvas išbandymas tvirtai lai- 
kytis savo nusistatymo ir sugebėjimas, kuris įgyjamas ne taip 
jau anksti. Atsargiai apeinu savo ponios sijonus ir... štai aš jau 
prieš ją. 

Ji mažesnė už mane, bet per keletą praėjusių savaičių jos 
kojytės sutvirtėjo. Drįstu pasakyti, dabar ji naudojasi tuo savo 
naujai įgytu tvirtumu, kuris teikia jai valios. Mano Dieve, ji turi 
tiek daug panašių į motiną bruožų, kad net gali nuvaryti mane 

į kapus! O, koks skausmas vėl ją išvysti! Bet kartu ir begali- 
nis, viską užvaldantis džiaugsmas. Jos akys sužybsi, akimirką 
nemirksėdamos pažvelgia į mane kokią sekundę, tada vėl nu- 
krypsta kitur. Galų gale ji pripažino, kad esu čia. 

Mano ponia švelniai uždeda savo ranką man ant peties. 

— Eisiu ir atnešiu mums šio bei to užkąsti. 

Linkteliu. 

— Ir atnešk graviruotą taurę, - ramiai tariu, - tą, kurią Albe- 
rinis tau pirmą kartą padovanojo. 

Jos žingsniai jau aidi viduje. 

Atidžiai apžiūrinėju šį velniūkštį, stovintį prieš mane. Mer- 
gaitės lūpų kampučiai murzini, tarsi ji ką tik būtų suvalgiusi 
kažką lipnaus, o ant kaktos - dėmė. Gal ji miegojo, atsirėmusi 
į purviną valties medieną ir atsibudo išsitepusi? Po išsitaršiu- 
sių baltų garbanų aureole švyti riebūs skruostukai, lyg jų viduje 
būtų dideli burbulai. Jos pilnos lūpos piktai surauktos. Mano 
Dieve, kokia ji miela! Jau regiu ją ant lubų rūmų menėje: spar- 
neliai dar per maži jos putliam kūneliui, o agresija išdykėliška, 
kai ji kelia aukštyn mūsų ponios šleifą, joms skrendant rojaus 
link. Ticianas galėtų pasinaudoti ja, kad sužavėtų ir išviliotų 
milžinišką kiekį dukatų iš kietai spaudžiančių pinigus vienuo- 
lyno motinėlių. Bet ar jis sugebėtų atvaizduoti jos nekaltybę ir 
tyrumą“? Nesu tikras. Iš tiesų, čia juntama jėga ir įtarumas. Esu 
įsitikinęs, kad yra ir motinos protingumo. 

Žinoma, ji geriau nei kas nors kitas galėjo žinoti, kad šiame 
name nebus vaikų, nebent kas atiduotų kokį. O kaip tas vaikas 
būtų buvęs mylimas ir juo būtų rūpinamasi, jei mes būtume jį 
iš kur nors gavę? Senas prosenelis ir motina jūros dugne. Pa- 
skutinė Elenos Kruziči valia ir testamentas. Dabar suprantu, 
kaip jausiuosi: kiekvieną kartą pažvelgęs į ją regėsiu kitą iki pat 
gyvenimo pabaigos. Štai kokia mano bausmės esmė. 

Mano bausmė, o kartu ir išsigelbėjimas. 

Fjameta taip nervinasi susijaudinusi, kad vos neišmeta tau- 
rės. Krepšelyje yra šiltos duonos, pusė tuzino bandelių. Ištiesiu 
jai vieną, nes jos kvapas net šv. Joną Krikštytoją išviliotų iš tyrų. 

Suprantu, kaip ji nori bandelės, bet nepasiduos. Šį kartą nors 
truputį sujuda galva. 

Padedu krepšelį ir paimu dar keturias ar penkias bandeles. 
Jos per minkštos žongliruoti, tačiau vis tiek pabandau. Darau 
tai su keliomis ore tol, kol šviežios duonos aromatas apsupa 
mus. Mergaitė atidžiai stebi, o veidelyje švyti susižavėjimas. 

Leidžiu vienai nukristi. Bandelė krinta tiesiai jai prie kojų. 
Likusias sugaunu, o nukritusią pakeliu ir rimtai jai ištiesiu. Jos 
rankutė išsitiesia ir paima bandelę. Sekundę atrodo, kad ji tik 
laikys bandelę saujoje, tačiau vienu staigiu judesiu ji nukeliauja 
vaikui į burną visa - vienu kąsniu. 

- Žiūrėk, - sakau mergaitei, kai ji kramto, - aš dar kai ką tau 
turiu. - Pakeliu ranką, imdama iš savo ponios taurę. - Čia ant 
šono yra kažkas užrašyta. Gudriai, tiesa? O tavo senelis ar daro 
tokius daiktus? 

Ji truputį linkteli. 

— Ji tau. Jis paliko taurę pas mus. Ar matai? Pažiūrėk, paž- 
velk į raides. Štai čia tavo vardas: FJAMETA. 

Girdžiu, kaip mano ponia, stovinti man už nugaros, giliai 
įkvepia. 

Vaikas smalsiai žiūri ten, kur rodau. Nors ji per maža, kad 
iššifruotų raides, tačiau puikiai žino savo vardą. 

— Ji tau. Kol čia būsi, galėsi gerti iš jos. Palaikyk, jei nori, tik 
būk atsargi, nes ji lengvai dūžta. Mano nuomone, tu jau išma- 
nai apie stiklą. 

Mergaitė linkteli ir ištiesia rankutes į taurę, atsargiai laiko ją 
tarp suglaustų delnų, tarsi laikytų gyvą daiktą, ir spokso į rai- 
des. Jau matau žybtelėjimą jos akyse. Tai rodo, kad ji greitai jas 
perskaitys. Vaikas ilgai žvelgia į taurę, paskui atiduoda ją man. 

— Eime į vidų? 

Pakeliu jos kapšelį. Ji seka paskui mane į namus. 


AUTORĖS PASTABOS 


Venecija, pavaizduota šiame romane, yra išsamiai ištyrinėta. 
O pagrindiniai veikėjai - Fjameta Bjančini ir Bučinas Teodol- 
dis yra mano vaizduotės vaisiai. Miestas (toks kaip Roma prieš 
užgrobimą) garsėjo savo kurtizanėmis ir buvo Žinoma, kad ke- 
letas tokių moterų laikė neūžaugas kartu su papūgomis, šuni- 
mis ir kitais egzotiškais gyvūnais. 

Kiti šio romano veikėjai tikrai gyveno. Tapytojas Tiziano 
Vecellio (labiau žinomas kaip Ticianas) ir rašytojas Pietro Are- 
tino (romane Pjetras Aretinas) abu tuo metu gyveno Veneci- 
joje. Taip pat ir architektas Jacopo Sansovino (čia Džakobas 
Sansovinas), kuriam priklauso dauguma pačių gražiausių Re- 
nesanso laikotarpio pastatų, nors tie metai, kai vyksta ši istorija, 
buvo tik jo įžymiausių darbų pradžia. 

Savo ilgos, nuostabios karjeros metu Ticianas nutapė daug 
aktų. Vienas iš ypatingiausių darbų - jaunos moters, gulinčios 
ant lovos su mažu miegančiu šuneliu ir tolumoje dviejomis 
kambarinėmis, portretas. Paveikslo aplinka - jo paties kamba- 
rys namuose ir, atrodo, kad ši drobė buvo jo studijoje iki 1530 
metų vidurio. Pagaliau ji 1538 metais atsidūrė Urbine, matyt, 
nupirkta Urbino kunigaikštystės paveldėtojo. Štai kodėl tas 
portretas dabar vadinamas „Urbino Venera“. Nors meno is- 
torikai nesutaria dėl paveikslo prasmės, manoma, kad Ticiano 
panaudotas modelis buvo Venecijos kurtizanė. Dabar šis dar- 
bas kabo Uficių galerijoje Florencijoje. 

Pjetras Aretinas kur kas mažiau žinomas už savo šalies 


ribų. Pravardžiuojamas Princų bizūnu, savo laiškais ir satyro- 

mis įsigijo daug draugų ir begalę priešų. Jis garsėjo ryšiais su 
kurtizanėmis ir buvo nuostabus tuo, kad rašė ir apie religinius 
darbus, ir apie pornografiją. Ypač žinomi „Iliustruoti sonetai , 
sukurti paremiant draugus Giulio Romano (Džuliją Romaną) 
ir Marcantonio Raimondi (Markantonijų Raimondį), norin- 
čius išbaigti šešiolikos piešinių-graviūrų seriją, žinomą pava- 
dinimu „Padėtys“, arba „Būdai“. 1520 metų viduryje tai sukėlė 
didelį skandalą Romos visuomenėje. Jau nebėra išlikusio gra- 
viūrų originalo, tačiau Britų muziejuje dar yra keletas kopijų. 
Aretino eilės perspausdintos prie grubesnių medinių origina- 
lo kopijų. Nuo XVI a. vidurio (ir iki dabar) jos labai geidžia- 
mos erotinio turinio atmintinų daiktų kolekcininkų. Tačiau 
dvi iš šešiolikos graviūrų ir jas lydintys sonetai yra dingę be 
žinios. Vėliau Aretinas ėmė kurti „Sprendimus“ - dar vieną 
didėlį pornografinį traktatą, kuriame yra skyrius apie tai, kaip 
mokomos kurtizanės. Jis buvo išleistas 1530 metais. Praėjus 
keleriems metams po jo mirties, 1556-aisiais, antiretormacija 
sudarė draudžiamų knygų sąrašą. Aretino darbas tarp jų buvo 
vienas iš pirmųjų. 

Jeigu kalbėtume apie žydų getą Venecijoje, žinoma, toks As- 
her Meshullam (Ašeras Mešulamas), žydų bendruomenės va- 
dovo sūnus, tikrai atsivertė į krikščionybę 1530 metų viduryje. 
Kadangi labai nedaug tegalėjau apie jį sužinoti, savo atsivertė- 
liui suteikiau kitą vardą ir kitokią patirtį. 

O dabar La Dragos eilė... Moteris, vardu Elena Kruziči, pla- 
čiau žinoma kaip La Draga, yra tikrai minima to meto teismų 
įrašuose. Ji buvo žiniuonė ir iš dalies invalidė. Jos regėjimas 
blogėjo. Mane patraukė prieinami šios istorijos fragmentai ir 
vardas. Tačiau, kurdama La Dragos charakterį ir likimą, leidau 
sau tam tikrą meninį laisvumą, nes iš tiesų tikroji La Draga, 
nors ir riejosi su valdžia, išgyveno iki gilios senatvės. Iš tikrų- 
jų Venecija elgėsi daug geriau nei daugelis kitų valstybių, kai 
būdavo kaltinama raganavimu. Bet neegzistuoja jokių įrašų 
apie viešus sudeginimus. Tik buvo žinoma, jog nusikaltėliais, 
įŽeidusiais valstybę, padariusiais nusikaltimus ar juos įvykdžius 

netinkamu laiku, būdavo atsikratoma ramiai - nakties metu 
paskandinant juos Orfano kanale. 

Atlikdama šią išpažintį noriu pridurti, nors kurtizanių re- 
gistras (lyg ir satyrinis traktatas su komentarais apie tokių mo- 
terų meistriškumą bei kainas) ir iš tiesų egzistavo Venecijoje, jo 
egzistenciją keleriais metais paankstinau. 

Štai tiek sąmoningai manipuliavau istorija. Kitos klaidos, už 
kurias iš karto atsiprašau, gali būti padarytos todėl, kad išsamus 
tyrimas ir gili meilė tam laikotarpiui, deja, negali paversti gro- 
žinės literatūros kūrėjo istoriku. 


PADĖKOS 


Nebučiau parašiusi šio romano, jei manęs nebūtų įkvėpę dau- 
gelis žmonių. 

Už stipendiją ir teikiantį energijos pokalbį lieku skolinga Re- 
nesanso istorikui Lauro Martines, mano buvusiai meno mokyto- 
jai Barence Goodwin ir naujausiai Ticiano biografei Sheila Hale. 
Jų abiejų aštri akis ir meilė Venecijai išgelbėjo mane nuo mano 
pačios klaidų. Tom Shakespeare padėjo man sukurti gyvybingą 
Bučino charakterį. Gillian Slovo, Eileen Ouinn, Michael Cristofer 
ir Janessa Laskin - visi jie buvo ištikimi draugai mano kelionėje. 
Estela Welldon man suteikė geriausią vietą kūrybai Venecijoje, o 
Londono Britų bibliotekos ir Varburgo instituto darbuotojai sten- 
gėsi, kad mano tyrimas būtų kaip galima mažiau kankinantis. 

Taip pat norėčiau padėkoti visiems iš Time Warner, UK, 
Random House, USA už jų stiprų paskatinimą ir paramą, ypač 
mano agentei Clare Alexander ir ilgalaikei redaktorei bei drau- 
gei Lennie Goodings. 

Ypač turiu paminėti paaugles dukras Zoe ir Georgia, kurios su 
puikiu, nuoširdžiu humoru ir tik retkarčiais pasirodančia susierzi- 
nimo gaidele iškentė begalę spontaniškų pamokų apie Venecijos 
istoriją, Renesanso katalikybę, seksualinę tų laikų politiką. Taigi 
jos, kai nesisekdavo pasakojimas, pamaitindavo motiną vakariene, 
kai šioji, susijaudinusi dėl šios istorijos, pamiršdavo tai padaryti. 

Tačiau daugiausiai meilės ir dėkingumo skiriu Tez Bentley, 
kurio intelektas lydėjo mane šioje spalvingoje, kartais baugi- 
nančioje kelionėje į praeitį. O jo proto šviesumas, jautrumas ir 
vaizduotė padėjo man siekti daugiau, nei būčiau išdrįsusi. 

